Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-12-2019 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΖ΄ συνεδριάσεώς του, της Πέμπτης 12 Δεκεμβρίου 2019, σε ό,τι αφορά την ψήφιση στο σύνολο του σχεδίου νόμου: «Πρόγραμμα παροχής εγγύησης σε τιτλοποιήσεις πιστωτικών ιδρυμάτων»]] Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Κατ' αρχάς θα σας διαβάσω το έγγραφο του Γενικού Γραμματέα Νομικών και Κοινοβουλευτικών Θεμάτων, με το οποίο ενημερώνει το Σώμα για τα εξής: «Με την παρούσα, σας ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 13 Δεκεμβρίου 2019 ότι οι επίκαιρες ερωτήσεις που θα συζητηθούν είναι οι εξής: Η υπ' αριθμόν 299/9-12-19 επίκαιρη ερώτηση θα απαντηθεί από τον Υπουργό Οικονομικών κ. Χρήστο Σταϊκούρα. Η υπ' αριθμόν 305/9-12-2019 επίκαιρη ερώτηση θα απαντηθεί από τον Υπουργό Υγείας κ. Βασίλειο Κικίλια. Οι υπ' αριθμόν 293/3-12-2019, 294/4-12-2019 και 313/10-12-2019 επίκαιρες ερωτήσεις θα απαντηθούν από τον Υπουργό Υποδομών και Μεταφορών κ. Κωνσταντίνο Αχ. Καραμανλή. Οι υπ' αριθμόν 310/10-12-2019 και 312/10-12-2019 επίκαιρες ερωτήσεις θα απαντηθούν από τον Υφυπουργό Οικονομικών κ. Απόστολο Βεσυρόπουλο. Οι υπ' αριθμόν 295/9-12-2019 και 308/10-12-2019 επίκαιρες ερωτήσεις θα απαντηθούν από τον Υφυπουργό Προστασίας του Πολίτη κ. Ελευθέριο Οικονόμου. Η υπ' αριθμόν 309/10-12-2019 επίκαιρη ερώτηση και οι υπ' αριθμόν 1530/25-10-2019 και 1674/4-11-2019 ερωτήσεις σύμφωνα με το άρθρο 130 παράγραφος 5 του Κανονισμού της Βουλής, θα απαντηθούν από τον Υφυπουργό Περιβάλλοντος και Ενέργειας κ. Δημήτριο Οικονόμου». Το συμπέρασμα είναι ότι θα απαντηθούν όλες οι κατατεθείσες επίκαιρες ερωτήσεις. Κάνω μία παράκληση προς όλους, διάβασα εξάλλου το σχετικό έγγραφο, και προς τους ερωτώντες Βουλευτές αλλά και τους κυρίους Υπουργούς, να προσπαθήσουμε να είμαστε εντός του χρόνου, διότι στη συνέχεια πρέπει να αρχίσει η συζήτηση του νομοσχεδίου. Ξεκινάμε με την τέταρτη με αριθμό 313/10-12-2019 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Υποδομών και Μεταφορών, με θέμα: «Κατασκευή του Βόρειου Οδικού Άξονα Κρήτης (ΒΟΑΚ)». Ορίστε, κύριε Συντυχάκη, έχετε τον λόγο για δύο λεπτά να αναπτύξετε την ερώτησή σας.
Ευχαριστώ, κύριε Πρόεδρε. Κύριε Υπουργέ, ο Βόρειος Οδικός Άξονας Κρήτης παραμένει σήμερα, στο μεγαλύτερο μέρος του, όπως φτιάχτηκε πριν από πενήντα χρόνια. Φυσικά, ακόμα χειρότερη είναι η κατάσταση στο υπόλοιπο οδικό δίκτυο. Το απαράδεκτο οδόστρωμα, οι φθαρμένες γέφυρες, τα απαρχαιωμένα όρια ταχύτητας που επικρατούν σε όλο το μήκος του Βόρειου Οδικού Άξονα, οι κατολισθήσεις λόγω καιρικών φαινομένων, με ελλείψεις μέτρων αντιστήριξης, είναι οι βασικοί παράγοντες πρόκλησης δεκάδων ατυχημάτων με μεγάλο ποσοστό νεκρών και βαριά τραυματιών. Τα όποια έργα - ημίμετρα και βελτιώσεις έχουν γίνει μέχρι σήμερα περιορίζονται μόνο στο ύψος τουριστικών περιοχών, Γούβες - Μάλια και από ό,τι φαίνεται γίνεται για να ικανοποιηθούν απαιτήσεις μεγαλοξενοδόχων του μεγάλου τουριστικού κεφαλαίου. Κύριε Υπουργέ, τα τελευταία είκοσι χρόνια όλες οι κυβερνήσεις διαχρονικά, ΠΑΣΟΚ, Νέας Δημοκρατίας παλαιότερα, Νέας Δημοκρατίας - ΠΑΣΟΚ, ΣΥΡΙΖΑ, τώρα ξανά η Νέα Δημοκρατία, δίνουν συνεχώς υποσχέσεις κατασκευής και φυσικά συνεχείς αναβολές από χρόνο σε χρόνο. Υπάρχουν κόντρες μεταξύ κατασκευαστικών ομίλων, κάτι που νομίζω ότι είναι ένα κοινό μυστικό όλων και διαμάχες μεταξύ κυβερνήσεων. Εν τω μεταξύ, ο κόσμος συνεχίζει να σκοτώνεται και λύση δεν έχει βρεθεί. Η αναβλητικότητα, κατά την άποψή μας, σχετίζεται κύρια με το ότι αναζητείται λύση ούτως ώστε αφ' ενός η κατασκευή να γίνει από ιδιώτες και να εξασφαλιστούν τα κέρδη των κατασκευαστικών ομίλων και αφ' ετέρου το κράτος να βάλει τη μικρότερη δυνατή χρηματοδότηση και το κόστος να μεταφερθεί στους χρήστες με την επιβολή διοδίων. Θα είναι με σύμβαση παραχώρησης; Θα είναι με σύμπραξη δημόσιου και ιδιωτικού τομέα; Θα συμπεριλαμβάνει κρατικό δανεισμό; Θα είναι μέσω ΕΣΠΑ; Θα είναι λίγο απ' όλα; Τι θα είναι; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Από αυτό και μόνο αποδεικνύεται ότι βασική επιδίωξη των κυβερνήσεων διαχρονικά δεν είναι η οδική ασφάλεια και η εξυπηρέτηση του λαού, αλλά αντίθετα η εξασφάλιση σίγουρου και άμεσου κέρδος για το ένα ή για το άλλο τμήμα των κατασκευαστικών ομίλων που ενδιαφέρονται για το έργο. Το ζήτημα, βέβαια, είναι ότι οι λαϊκές ανάγκες πληρώνουν ήδη δυσβάσταχτους φόρους και τέλη κυκλοφορίας, τα οποία καταλήγουν στις τσέπες των επιχειρηματικών ομίλων και δεν αξιοποιούνται για την κάλυψη των λαϊκών αναγκών, όπως είναι ένας σύγχρονος, ασφαλής, ελεύθερης πρόσβασης αυτοκινητόδρομος. Σας ρωτάμε, λοιπόν, κύριε Υπουργέ, τι μέτρα προτίθεστε να πάρετε εσείς, η Κυβέρνηση, προκειμένου να κατασκευαστεί άμεσα και χωρίς άλλη καθυστέρηση στην Κρήτη ο Βόρειος Οδικός Άξονας, από την Κίσαμο έως τη Σητεία, και συνολικά ένα σύγχρονο ασφαλές οδικό δίκτυο στην Κρήτη, με ελεύθερη πρόσβαση, χωρίς διόδια ή άλλης μορφή εκμετάλλευση και δανεισμού, με αποκλειστική χρηματοδότηση από τον κρατικό προϋπολογισμό. Ευχαριστώ, κύριε Πρόεδρε.
Ο Υπουργός Υποδομών και Μεταφορών, ο κ. Κωνσταντίνος Καραμανλής, έχει τον λόγο για την απάντησή του, για τρία λεπτά.
Αγαπητέ κύριε συνάδελφε, θα ξεκινήσω λέγοντας ότι εμείς στη Νέα Δημοκρατία δεν έχουμε δώσει καμμία, μα καμμία απολύτως υπόσχεση. Και έχετε απόλυτο δίκιο όταν λέτε ότι για πάνω από δύο δεκαετίες, πάρα πολλές κυβερνήσεις, τοπικοί άρχοντες, Υπουργοί, πολιτικά πρόσωπα υποσχόντουσαν τον Βόρειο Οδικό Άξονα της Κρήτης, χωρίς όμως να έχουν απαντήσει σε ένα βασικό ερώτημα: πού θα βρουν τα χρήματα. Το επαναλαμβάνω. Πώς θα βρεθεί χρηματοδότηση γι' αυτό το έργο; Εδώ, βέβαια, εμείς με το Κομμουνιστικό Κόμμα έχουμε μία πολύ μεγάλη ιδεολογική διαφορά. Σέβομαι την άποψη του Κομμουνιστικού Κόμματος ότι πρέπει τα πάντα να γίνονται υπό τη μορφή δημοσίων έργων, αλλά η πραγματικότητα, η ευρωπαϊκή πραγματικότητα, επιτάσσει να προχωρήσουμε σε καινούργια χρηματοδοτικά εργαλεία, όπως τις συμβάσεις παραχώρησης. Και να σας πω και κάτι άλλο, αγαπητέ κύριε συνάδελφε. Η Νέα Δημοκρατία από το 2008 είχε πει την απόλυτη αλήθεια στον ελληνικό λαό. Όταν γινόντουσαν οι άλλοι μεγάλοι αυτοκινητόδρομοι με το σύστημα των συμβάσεων παραχώρησης, ο τότε Υπουργός Υποδομών είχε πει ξεκάθαρα ότι αυτό το έργο μόνο του ως σύμβαση παραχώρησης, δεν μπορεί να βγει. Αυτή ήταν μία πραγματικότητα την οποία τότε αφήσαμε και τη ξεχάσαμε. Ποια είναι, λοιπόν, η κατάσταση σήμερα; Η κατάσταση σήμερα είναι ότι παραλάβαμε τον Ιούλιο έναν διαγωνισμό για εκδήλωση ενδιαφέροντος. Ήταν μια μολυβιά στον χάρτη, χωρίς χάραξη, με τον βαρύγδουπο τίτλο «έγκριση χάραξης», για την οποία δεν υφίσταται καμμία, μα καμμία μελετητική ωριμότητα. Πού είμαστε τώρα δηλαδή; Δεν έχουμε ούτε μελέτη, δεν έχουμε ούτε χάραξη, δεν μιλάω για μελέτη περιβαλλοντικών επιπτώσεων και αυτήν τη στιγμή δεν υπάρχει εξασφαλισμένη χρηματοδότηση. Ας δούμε, λοιπόν, τι θα κάνουμε εμείς. Να σημειώσω εδώ, κύριε συνάδελφε, ότι έχουμε μία κατάτμηση ενός έργου σε τρία κομμάτια, όπως πολύ σωστά είπατε, το ένα ως δημόσιο έργο, το άλλο ως ΣΔΙΤ, το άλλο ως σύμβαση παραχώρησης. Αυτό που απέκρυψε ο ΣΥΡΙΖΑ, διότι βλέπετε ο ΣΥΡΙΖΑ είχε μία τεράστια ικανότητα να κάνει το άσπρο μαύρο και να παρουσιάζει μία εικονική πραγματικότητα - ήταν ότι στις συμβάσεις παραχώρησης μπαίνουν διόδια. Και όχι απλά είχε διόδια ο ΣΥΡΙΖΑ, αλλά είχε και κρυφά διόδια, είχε κρυφή επιδότηση, η οποία έφτανε από 108 μέχρι 120 εκατομμύρια ευρώ τον χρόνο, δηλαδή το έργο αυτό θα στοίχιζε 4,5 δισεκατομμύρια σε διάρκεια τριάντα πέντε ετών. Όπως καταλαβαίνετε, αυτοί οι πόροι δεν υπάρχουν. Αν μπορούμε να είμαστε για μία φορά ειλικρινείς, είναι να δούμε αν έχουμε ή δεν έχουμε τους πόρους. Εμείς, λοιπόν, τι προσπαθούμε να κάνουμε; Πρώτον, προσπαθούμε και ήδη έχουμε ετοιμάσει μια οικονομοτεχνική μελέτη, να βρούμε έναν τρόπο να χρηματοδοτηθεί αυτό το έργο. Έχουμε δύο επιλογές. Η πρώτη επιλογή είναι να χρησιμοποιήσουμε έσοδα από μια άλλη παραχώρηση για να το χρηματοδοτήσουμε. Αυτό όμως θέλει την έγκριση των δανειστών, αυτή είναι η πραγματικότητα, και βρισκόμαστε σε συνεχείς διαπραγματεύσεις μαζί τους. Εάν δεν μπορούμε να αξιοποιήσουμε αυτό το εργαλείο, θα πρέπει να δούμε αν με επιστροφές κάποιων χρημάτων από τις κεντρικές τράπεζες, τις λεγόμενες επιστροφές των κεντρικών τραπεζών, μπορούμε να χρηματοδοτήσουμε ένα τέτοιο έργο, το οποίο είναι πάνω από 1,5 δισεκατομμύριο. Είναι ένα δύσκολο τεχνικά το έργο, το οποίο θα αρχίσει να κατασκευάζεται, το νωρίτερο το 2022, διότι δεν υπάρχει καμμία μελετητική ωριμότητα. Εμείς λοιπόν θα σας παρουσιάσουμε πολύ σύντομα ένα σχέδιο για την ανάταση και την ανασυγκρότηση της Κρήτης. Η κατασκευαστική στασιμότητα που έπληξε το νησί τα τελευταία τέσσερα χρόνια, θα σταματήσει. Θα βρούμε χρήματα να κατασκευάσουμε τον δρόμο. Σας είπα δύο περιπτώσεις. Δυστυχώς, εδώ η διαφωνία μας είναι ότι εμείς θέλουμε τους ιδιώτες μέσα στον δρόμο. Και θα σας ανακοινώσω κιόλας ότι άμεσα θα ξεκινήσουν και οι πρόδρομες εργασίες στο αεροδρόμιο του Καστελίου, οι οποίες κι αυτές είχαν κολλήσει για δύο χρόνια και είμαστε έτοιμοι να ξεκινήσουμε, που κι αυτό, αγαπητέ κύριε συνάδελφε, είναι ένα έργο με σύμβαση παραχώρησης. Αυτή είναι η διαδικασία στην Ευρώπη, να έχουμε τους ιδιώτες, μαζί με το κράτος, να συμμετέχουν στη δημιουργία μεγάλων έργων υποδομής. Δυστυχώς, η λύση που εσείς προκρίνετε, θα μου επιτρέψετε να πω, σήμερα δεν είναι εφικτή και δεν εφαρμόζεται πουθενά σχεδόν στον κόσμο. Σας ευχαριστώ πολύ.
Τον λόγο έχει ο κ. Συντυχάκης για τρία λεπτά για τη δευτερολογία του.
Κύριε Υπουργέ, προφανώς στις ιδεολογικές μας διαφορές μάς χωρίζει άβυσσος, αλλά νομίζω ότι δεν έχουμε ούτε κοντή μνήμη και μπορούμε να βγάλουμε και συμπεράσματα από την πολιτική που εφαρμόζουν διαχρονικά οι κυβερνήσεις στο πλαίσιο της Ευρωπαϊκής Ένωσης. Θα σας έλεγα ότι μόλις χθες ψηφίστηκε ένα νομοσχέδιο, που αφορούσε τις κρατικές εγγυήσεις στις τράπεζες, όπου δίδεται ένα πρωτοχρονιάτικο «δωράκι» 12 δισεκατομμυρίων ευρώ για τιτλοποιήσεις μη εξυπηρετούμενων δανείων. Δηλαδή, ουσιαστικά, είναι μια καραμπινάτη, νέα ανακεφαλαιοποίηση τραπεζών, μπροστά σε όλες τις άλλες που άγγιξαν γύρω στα 120 δισεκατομμύρια, για να μην πω για όλα τα υπόλοιπα μέτρα στήριξης του μεγάλου κεφαλαίου διαχρονικά από όλες τις κυβερνήσεις. Εκεί, πού βρήκατε τα χρήματα; Πώς τα βρήκατε και έτσι, με την «απαλάδα» του χεριού, που λέμε στην Κρήτη, δίδετε αφειδώς πακτωλό δισεκατομμυρίων για την ενίσχυση του μεγάλου κεφαλαίου, στα πλαίσια αυτής της βιώσιμης ανάπτυξης, και δεν βρίσκετε να χρηματοδοτήσετε με 1,5-2 δισεκατομμύρια ένα έργο πνοής, ένα έργο ζωής, και να σταματήσουν τα τροχαία ατυχήματα και οι θάνατοι στην Κρήτη; Άρα λοιπόν υπάρχει τρόπος, έτσι ώστε να φτιαχτεί ένα σύγχρονο, ασφαλές οδικό δίκτυο, με την αποκλειστική ευθύνη του κράτους, με δημόσιο δηλαδή χαρακτήρα, χωρίς να υπάρξει καμμία απολύτως επιβάρυνση στα λαϊκά στρώματα. Εγώ θα περίμενα ένα είδος αυτοκριτικής από την πλευρά σας, εκ μέρους της Νέας Δημοκρατίας. Διότι η Νέα Δημοκρατία ούτε από παρθενογένεση είναι ούτε προέκυψε τώρα ως Κυβέρνηση. Η Νέα Δημοκρατία, διαχρονικά, κυβέρνησε τον τόπο πάρα πολλά χρόνια, πάρα πολλές δεκαετίες. Αυτό το έργο είναι σε εκκρεμότητα πάνω από είκοσι χρόνια. Ποια ήταν λοιπόν η πολιτική της Νέας Δημοκρατίας όλα τα προηγούμενα χρόνια, έτσι ώστε να επιλυθεί αυτό το πρόβλημα; Η μέχρι σήμερα στάση, όλων των κυβερνήσεων - όχι μόνο εσάς τώρα που είστε, αλλά και των προηγούμενων - μας δίνει το δικαίωμα να πούμε ότι η λύση για ανάθεση της κατασκευής και λειτουργίας του νέου αυτοκινητοδρόμου σε ιδιώτες, άρα διόδια, χρειάζεται και την κατάλληλη δικαιολογία για να την αποδεχτεί η κοινή γνώμη. Κατά την άποψή μας, όσο πιο εξαθλιωμένος είναι ο Βόρειος Οδικός Άξονας, όσο περισσότεροι θάνατοι υπάρχουν, τόσο θα ασκείται μια πίεση προς την κοινή γνώμη ότι η μοναδική σανίδα σωτηρίας είναι η παραχώρησή του σε ιδιωτικά συμφέροντα και γνωρίζουμε πάρα πολύ καλά τις πληρωμένες, στημένες μελέτες, που έχουν γίνει από διάφορους ιδιώτες, προκειμένου να δείξουν ότι οι Κρητικοί αποδέχονται τη λογική των διοδίων. Ε βέβαια, άμα σκοτώνονται κατά δεκάδες, κατά εκατοντάδες, και τους βάζεις το μαχαίρι στο λαιμό, κάποια στιγμή θα αποδεχτούν και τέτοιες επιλογές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κατά την άποψή μας - και χθες και σήμερα και ο ΣΥΡΙΖΑ και η Κυβέρνηση της Νέας Δημοκρατίας - παίζετε παιχνίδια γύρω από αυτό το ζήτημα. Δεν θα σας πω για το γεγονός ότι έχουν απαξιωθεί έργα με ώριμες μελέτες που υπάρχουν στον Οργανισμό Ανάπτυξης, περίπου 100 εκατομμύρια ευρώ, και αφορούν έργα πνοής, σε σχέση με τα πρανή του Βόρειου Οδικού Άξονα, αναβαθμίσεις υφιστάμενων δρόμων, δρόμων δηλαδή που είναι πραγματικά καρμανιόλες στον Βόρειο Οδικό Άξονα, και υπάρχουν ώριμες μελέτες. Γιατί δεν έχουν προχωρήσει μέχρι σήμερα όλα αυτά τα ζητήματα; Άρα, λοιπόν, οι καθυστερήσεις που γίνονται είναι κατά τη γνώμη μας το αποτέλεσμα της διαμάχης για το αν η χάραξη θα είναι στα όρια του υφιστάμενου παραλιακού δρόμου ή αν θα μετατοπίζεται εσωτερικά του Βόρειου Οδικού Άξονα, με περισσότερες σήραγγες κ.λπ.. Έχει να κάνει με το κόστος κατασκευής και το τι συμφέρει τους ιδιώτες, τη μία ή την άλλη κατασκευαστική εταιρεία. Θα είναι η κατάρρευση στον υφιστάμενο δρόμο ή πιο νότια, εσωτερικά του υφιστάμενου; Θα γκρεμίσουμε ξενοδοχεία; Πόσες σήραγγες θα υπάρχουν; Πόσο κοστίζει η μία ή η άλλη λύση; Ποια λύση συμφέρει τη μία ή την άλλη εταιρεία; Είναι έτσι ή δεν είναι; Είναι κοινό μυστικό κάτω. Αυτά λέγονται, αυτά ακούγονται, δεν είναι δικά μας λόγια. Είναι όπως αυτό που είπατε, ότι πλέον η ζωή και η ασφάλεια των κατοίκων έχει μπει στον Προκρούστη των απαιτήσεων του μεγάλου κεφαλαίου, της πολιτικής της Ευρωπαϊκής Ένωσης, την οποία υπηρετείτε προφανώς πιστά, στο πλαίσιο της ιδεολογικής καθαρότητας υπεράσπισης των συμφερόντων του μεγάλου κεφαλαίου.
Κύριε Συντυχάκη, ολοκληρώστε, σας παρακαλώ.
Γι' αυτό, λοιπόν, σας λέμε ξανά ότι η Κρήτη, οι κάτοικοι, χρειάζονται έναν τέτοιο Βόρειο Οδικό Άξονα, ασφαλή, σύγχρονο, με την αποκλειστική ευθύνη του κράτους. Και εδώ βρίσκεται - και ολοκληρώνω, κύριε Πρόεδρε - να το πω έτσι, το μεγαλείο της θέσης της πρότασης του ΚΚΕ, ότι μόνο στο πλαίσιο μιας άλλης εξουσίας, με κοινωνικοποιημένα τα μέσα παραγωγής και απαλλαγμένη από τα βαρίδια τέτοιου είδους ιμπεριαλιστικών οργανισμών, όπως είναι η Ευρωπαϊκή Ένωση, ο ΟΟΣΑ και πάει λέγοντας, θα μπορούσε πραγματικά να υπάρξει ένας τέτοιος Βόρειος Οδικός Άξονας, όχι μόνο για την Κρήτη, συνολικά αυτοκινητόδρομοι, συνολικά στον τομέα των μεταφορών. Ευχαριστώ, κύριε Πρόεδρε.
Έτσι που πάμε, με διπλάσιους χρόνους, δεν πρόκειται να τελειώσουμε ούτε το απόγευμα. Γι' αυτό θα παρακαλέσω θερμά να γίνει πράξη αυτό που είπα στην αρχή. Ο Υπουργός κ. Καραμανλής έχει τον λόγο για τρία λεπτά για να απαντήσει.
Κύριε Πρόεδρε, θα είμαι πολύ σύντομος. Κατ' αρχάς, πολύ γρήγορα, όσον αφορά στο επιχείρημά σας σχετικά με το γιατί δίνουμε 12 δισεκατομμύρια κάπου αλλού και όχι στα δημόσια έργα, νομίζω ότι αυτό είναι ένα πολύ απλοϊκό επιχείρημα και γίνεται για λόγους εντυπωσιασμού. Γνωρίζετε πολύ καλύτερα από μένα ότι κάθε μοντέρνα χώρα στην Ευρωπαϊκή Ένωση χρειάζεται ένα εύρωστο τραπεζικό σύστημα. Αυτή είναι μια πραγματικότητα. Μη λέμε λοιπόν γιατί δίνουμε λεφτά εδώ και δεν δίνουμε λεφτά εκεί. Διότι υπάρχουν συγκεκριμένες διαδικασίες και κανονισμοί, οι οποίοι επιβάλλονται από την Ευρωπαϊκή Ένωση. Ξέρω ότι το Κομμουνιστικό Κόμμα είστε εναντίον της ένταξής μας στην Ευρωπαϊκή Ένωση, αλλά δυστυχώς δεν ζούμε στον κόσμο του Κομμουνιστικού Κόμματος, αλλά ζούμε σε έναν κόσμο, στον οποίο η Ελλάδα είναι κράτος - μέλος της Ευρώπης. Οπότε καλό είναι να μη λέμε τα πράγματα όπως θέλουμε. Γιατί, ξέρετε, ο βολονταρισμός της Αριστεράς καμμιά φορά φτάνει εκτός ορίων. Ναι, η επιθυμία όλων μας θα ήταν να είχαμε σήμερα 2 δισεκατομμύρια να ξεκινήσουμε το Βόρειο Οδικό Άξονα. Δεν έχουμε. Άρα τι θα κάνουμε τώρα; Θα λέμε την επιθυμία μας; Όχι βέβαια. Υποχρέωση της πολιτείας και της Κυβέρνησης είναι να βρίσκει λύσεις. Οι λύσεις που παρουσιάστηκαν επί τεσσεράμισι χρόνια ήταν να ρίχνουμε στάχτη στα μάτια του κρητικού λαού και να του λέμε παραμύθια. Διότι, με τον τρόπο που ήθελε να κάνει το έργο ο ΣΥΡΙΖΑ χωρίς να έχει κάνει καμμία μελέτη, χωρίς να έχει καμμία χάραξη, ήταν να επιδοτήσει το έργο με 600 εκατομμύρια - που ο ελληνικός λαός δεν είχε να πληρώσει, δηλαδή, ο κρατικός προϋπολογισμός - να βάλει διόδια και να βάλει και τα λεγόμενα κρυφά διόδια, δηλαδή να επιδοτεί κάθε χρόνο το έργο με 120 εκατομμύρια. Αυτά τα χρήματα, λοιπόν, δεν υπάρχουν. Και ναι, είμαστε περήφανοι ως κεντροδεξιά πατριωτική παράταξη, που εμείς πρώτοι το 2007 και το 2008 φέραμε - ενώ όλο το άλλο Κοινοβούλιο και τα άλλα πολιτικά κόμματα ήταν εναντίον - τους ιδιώτες με τις συμβάσεις παραχώρησης, να ρισκάρουν, να επενδύσουν και να βάλουν και αυτοί χρήματα για να δημιουργηθούν σήμερα οι οδικοί άξονες που έχουμε, οι πέντε αυτοκινητόδρομοι. Θέλω να πω και κάτι άλλο. Είστε υπέρμαχος της άποψης ότι δεν πρέπει να μπουν διόδια στην Κρήτη. Να καταλάβετε ότι εμείς είμαστε μία παράταξη που δεν λέμε ψέματα. Εμείς έχουμε πει εξαρχής και από στόματος του Πρωθυπουργού ότι εμείς θα εξετάσουμε το ενδεχόμενο να μπουν διόδια στην Κρήτη. Και αυτό είναι κάτι το οποίο το λέμε. Καταλαβαίνουμε ότι έχει πολιτικό κόστος. Ποιος θέλει να πληρώνει διόδια; Ζούμε, όμως, σε μία εποχή που αυτός που είναι χρήστης, πληρώνει. Αυτή είναι, δυστυχώς ή ευτυχώς, η πρακτική που υπάρχει στην Ευρωπαϊκή Ένωση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τι έχουμε κάνει εμείς μέχρι τώρα και τι θα κάνουμε; Κατ' αρχάς μιλάμε για όλο το έργο. Θα κατασκευαστεί το έργο ολόκληρο. Δεν θα σπάει σε κομμάτια. Και θα σας πούμε - και θα σας το καταθέσω άμα θέλετε και στα Πρακτικά - ότι αυτή τη στιγμή έχουν δημοπρατηθεί συγκεκριμένες μελέτες. Προκηρύχθηκαν με ανοιχτή διαδικασία τέσσερις διαγωνισμοί για την ανάθεση διενέργειας γεωτεχνικών ερευνών - είναι η πρώτη διαδικασία που πρέπει να κάνουμε - για το τμήμα Σούδα - Εξάντης με προϋπολογισμό 1,3 εκατομμύρια ευρώ, επίσης, για το τμήμα Εξάντης - Λινοπεράματα με προϋπολογισμό 1,2 εκατομμύρια ευρώ και για το τμήμα Χερσόνησος - Νεάπολη με προϋπολογισμό 0,5 εκατομμυρίου ευρώ, καθώς και ένας ανοιχτός διαγωνισμός για την ανάθεση σύμβασης επίβλεψης και αξιολόγησης αυτών των γεωτεχνικών ερευνών, που είναι απαραίτητη για να ξεκινήσει η διαδικασία. Διότι, δυστυχώς, αγαπητέ κύριε συνάδελφε, ούτε αυτό δεν είχε κάνει η προηγούμενη κυβέρνηση. Εμείς, λοιπόν, έχουμε δεσμευτεί. Ο ίδιος ο κ. Μητσοτάκης ως Αρχηγός της Αξιωματικής Αντιπολίτευσης είχε κατέβει στην Κρήτη και είχε αναδείξει τα ζητήματα οδικής ασφάλειας. Και είχε πει ότι αυτός ο δρόμος, όπως και ο δρόμος Πάτρα - Πύργος, είναι ντροπή να μην έχουν ολοκληρωθεί. Και θα βρούμε τα χρήματα με τη συνδρομή των ιδιωτών για να γίνει επιτέλους αυτός ο δρόμος. Διότι, έχω την αίσθηση ότι η πλειοψηφία του ελληνικού λαού θα συμφωνήσει με την άποψη ότι είναι καλύτερο να πληρώνουμε ένα λελογισμένο κόστος για τη χρήση ενός αυτοκινητόδρομου, παρά να χάνονται άδικα τόσες ζωές όλα αυτά τα χρόνια. Επομένως η λύση θα υπάρξει. Και θα πρέπει, όμως, πρώτα αφού οι διαδικασίες τρέξουν και τρέχουν - όπως, μελέτες, γεωτεχνικές μελέτες περιβαλλοντικές μελέτες, να δούμε πού θα πάει η χάραξη - να βρούμε το πιο σημαντικό από όλα, δηλαδή τη χρηματοδότηση. Και αυτό είμαστε έτοιμοι και θα είμαστε έτοιμοι να το ανακοινώσουμε πολύ σύντομα. Διότι - όπως καταλαβαίνετε - τα λεφτά δεν φυτρώνουν στα δέντρα. Και πρέπει να είμαστε κάποτε ειλικρινείς και να μην ανακοινώνουμε έργα χωρίς να έχουμε χρηματοδότηση. Γιατί πολύ σωστά είπατε - και κλείνω με αυτό - ότι επί τριάντα χρόνια συζητάμε γι' αυτό το μεγάλο έργο υποδομής. Εάν υπήρχαν λεφτά, θα είχε γίνει αγαπητέ συνάδελφε. Και με όλο τον σεβασμό, νομίζω ότι είναι άδικο να κουνάτε το δάχτυλο σε μία νέα Κυβέρνηση που είναι πέντε μήνες και προσπαθεί αυτήν τη στιγμή να πει την αλήθεια και να βρει χρήματα για να μπορέσει να θέσει ένα συγκεκριμένο χρονοδιάγραμμα για το πότε θα ξεκινήσει η διαδικασία της κατασκευής αυτού του δρόμου. Και θα συμφωνήσω μαζί σας ότι είναι απολύτως απαραίτητος και θα πρέπει κάποτε να μην το συζητάμε, αλλά να τον ξεκινήσουμε. Σας ευχαριστώ πολύ.
Συνεχίζουμε με την πέμπτη με αριθμό 293/3-12-2019 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Υποδομών και Μεταφορών, με θέμα: «Σύμβαση ΥΔΥ (Υπηρεσία Δημόσιας Υπηρεσίας ή άγονες γραμμές) ΟΣΕ». Ορίστε, κύριε Βιλιάρδο, έχετε τον λόγο για δύο λεπτά να αναπτύξετε την επίκαιρη ερώτηση.
Σας ευχαριστώ πολύ κύριε Πρόεδρε. Κύριε Υπουργέ, η ΡΑΣ, όσον αφορά τη δομή του σιδηροδρομικού δικτύου στην Ελλάδα, ιδρύθηκε το 2010, όταν ξεκίνησαν δηλαδή τα μνημόνια. Δεν υπόκεινται πλέον σε έλεγχο από την κυβέρνηση ή από κάποια άλλη ελληνική διοικητική αρχή, αλλά από την Ευρωπαϊκή Ένωση. Οι εταιρείες που αποτέλεσαν αντικείμενο της ρύθμισης του ΦΕΚ ήταν ο ΟΣΕ και η «ΤΡΑΙΝΟΣΕ». Η ιδιωτικοποίηση του ΟΣΕ ξεκίνησε ως συνήθως από τον κ. Χατζηδάκη με την προσφιλή του μέθοδο του τεμαχισμού και του ξεπουλήματος, όπως με την Ολυμπιακή στο παρελθόν, με τη ΔΕΗ σήμερα, με τη ΔΕΠΑ στο μέλλον, κ.ο.κ.. Θα το καταθέσω στα Πρακτικά όλο μαζί αργότερα. Περαιτέρω η «ΤΡΑΙΝΟΣΕ» ξεπουλήθηκε στους σιδηροδρόμους του ιταλικού κράτους, στην FSI τον Σεπτέμβρη του 2017 έναντι 45 εκατομμυρίων ευρώ. Στην ουσία η Ελλάδα υποχρεώθηκε να ξεπουλήσει την «ΤΡΑΙΝΟΣΕ» από την Ευρωπαϊκή Ένωση με την έρευνα της Ευρωπαϊκής Επιτροπής για κρατικές ενισχύσεις που ξεκίνησε το 2011. Το 2013 ιδρύθηκε η ΕΕΣΣΤΥ με ιδιοκτήτη το υπερταμείο. Η εταιρεία αυτή, η οποία είναι ο μοναδικός πιστοποιημένος φορέας από τη ΡΑΣ για έργα συντήρησης σιδηροδρομικού υλικού, πουλήθηκε τον Απρίλιο του 2019 στην ιταλική πλέον «ΤΡΑΙΝΟΣΕ» έναντι 22 εκατομμυρίων με την έγκριση της επιτροπής ανταγωνισμού. Το πώς είναι δυνατόν η επιτροπή να εγκρίνει ένα μονοπώλιο, είναι κάτι που δεν μπορούμε να απαντήσουμε. Αν και δεν αφορά τη δική σας Κυβέρνηση, αλλά την προηγούμενη. Μία κρατική εταιρεία, λοιπόν, η «ΤΡΑΙΝΟΣΕ» έχοντας επιδοτηθεί ουσιαστικά με τα 692 εκατομμύρια, που όφειλε στον ΟΣΕ και διαγράφηκαν έναντι μόλις 45 εκατομμυρίων ευρώ που έδωσε για την εξαγορά, έχει το μονοπώλιο της παροχής σιδηροδρομικών υπηρεσιών στην Ελλάδα με τις ευχές της επιτροπής ανταγωνισμού. Εκτός αυτού, επιδοτείται με 50 εκατομμύρια ευρώ ετησίως από το δημόσιο για την εξυπηρέτηση των άγονων γραμμών, ενώ σύμφωνα με τη δημοσιογραφική έρευνα - την οποία θα καταθέσουμε στα Πρακτικά και για την οποία παρακαλούμε την τοποθέτησή σας - δεν επιχορηγούνται μόνο οι άγονες, αλλά όλες οι γραμμές. Και δεν γνωρίζουμε αν οι Ιταλοί συμμορφώνονται με τη σύμβαση, την οποία δεν έχουμε δει εμείς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πρόσφατα ανακοινώθηκε ότι υπογράφηκε σύμβαση με την «ΤΡΑΙΝΟΣΕ», έτσι ώστε να επιχορηγείται για δεκαπέντε έτη με 50 εκατομμύρια ευρώ κατ' έτος για άγονες γραμμές, δηλαδή για το καθεστώς και κόστος των ΥΔΥ που ισχύει μέχρι το 2020. Επομένως το συνολικό κόστος της σύμβασης ανέρχεται σε 750 εκατομμύρια ευρώ. Οι ερωτήσεις μας και το αίτημά μας εδώ είναι το εξής: Πρώτον, για ποιον λόγο επεκτείνεται η επιχορήγηση ενός ουσιαστικά μονοπωλίου των κρατικών ιταλικών σιδηροδρόμων για δεκαπέντε έτη, αποκλείοντας μελλοντικούς ανταγωνιστές, όταν αντίστοιχες δημοπρασίες σε εναέριες, θαλάσσιες και οδικές συγκοινωνίες γίνονται ετησίως; Αν απαντήσετε ότι αυτό γίνεται λόγω του ότι οι Ιταλοί θα επενδύσουν 2,5 δισεκατομμύρια ευρώ τα επόμενα εννέα χρόνια, όπως είπατε κατά την πρόσφατη συνέντευξή σας - που θα καταθέσουμε επίσης στα Πρακτικά - υπάρχει μία αντίστοιχη σύμβαση; Η δεύτερη ερώτηση είναι: Ποιες είναι οι άγονες γραμμές που καλύπτει η νέα σύμβαση ΥΔΥ και υπό ποιους όρους; Θα επηρεάσει κι άλλα δρομολόγια; Τρίτον, θα θέλαμε να σας ρωτήσουμε αν προσκομίσατε τη νέα σύμβαση ΥΔΥ όπως και τα απολογιστικά στοιχεία υλοποίησης της τρέχουσας που σας ζητήσαμε. Ευχαριστώ πολύ.
Κύριε Υπουργέ, έχετε τον λόγο για τρία λεπτά για την πρωτολογία σας.
Κύριε συνάδελφε, θα ήθελα να σας ευχαριστήσω για την ερώτησή σας και να σας ενημερώσω ότι στις 29 Νοεμβρίου δεν υπογράψαμε σύμβαση, αλλά υπογράψαμε μνημόνιο συνεργασίας. Η σύμβαση θα υπογραφεί τον Μάρτιο. Γιατί χαρακτηρίζουμε εμείς ως Κυβέρνηση σημαντική αυτήν την υπογραφή της σύμβασης; Όπως σωστά αναφέρατε - να κάνουμε μία πολύ μικρή ιστορική αναδρομή - η προηγούμενη κυβέρνηση του ΣΥΡΙΖΑ είχε συμφωνήσει με τη σύμβαση του 2015- που τροποποιήθηκε το 2017- να επιχορηγεί την «ΤΡΑΙΝΟΣΕ» με το ποσό των 50 εκατομμυρίων ευρώ κάθε έτος για τη λεγόμενη παροχή υποχρέωσης δημόσιας υπηρεσίας, δηλαδή τις άγονες γραμμές. Το 2018, λοιπόν, ο ΣΥΡΙΖΑ κοινοποιεί στην Ευρωπαϊκή Ένωση, σύμφωνα με τον Κανονισμό 1370, ότι θα δώσει τις άγονες γραμμές στην «ΤΡΑΙΝΟΣΕ». Μου λέτε: «Γιατί στην «ΤΡΑΙΝΟΣΕ»»; Υπάρχει κάποια άλλη εταιρεία επιβατικών μεταφορών σε αυτήν τη χώρα και δεν το ξέρουμε; Το 2018, που έγινε αυτό, εμφανίστηκε κάποια άλλη εταιρεία, κρατική, δημόσια, ιδιωτική να πει, «είμαστε και εμείς εδώ»; Όχι, διότι, όπως πολύ καλά γνωρίζετε, υπάρχει μία εταιρεία που αυτήν τη στιγμή παρέχει αυτήν την υπηρεσία. Και, όπως πολύ σωστά λέτε, αυτό είναι ένα ιδιωτικό μονοπώλιο. Τι πρέπει να κάνουμε εμείς; Εμείς ήδη έχουμε ψηφίσει το τέταρτο σιδηροδρομικό πακέτο, που απελευθερώνονται οι σιδηροδρομικές μεταφορές στη διαδικασία του passenger και του cargo - στο cargo έχουμε και άλλες εταιρείες που κάνουν αυτό το έργο - έτσι ώστε να μπορέσουμε να φέρουμε και άλλους ανθρώπους και άλλες εταιρείες στο παιχνίδι. Επομένως, για να μην ακούγονται ανακρίβειες, θα πω τα εξής: Η προηγούμενη κυβέρνηση είχε υποσχεθεί και είχε ξεκινήσει τη διαδικασία να δώσει τις άγονες γραμμές στην «ΤΡΑΙΝΟΣΕ» χωρίς κανένα αντάλλαγμα. Τι κάναμε εμείς μέσα σε τρεις μήνες; Με την πλάτη στον τοίχο καθίσαμε με τους Ιταλούς και διαπραγματευτήκαμε - ενώ δεν υπήρχε εναλλακτική, δεν είχαμε άλλη μια «ΤΡΑΙΝΟΣΕ» να περιμένει - να πάρουμε επενδύσεις 2,2 με 2,5 δισεκατομμύρια μέσα στα επόμενα εννιά χρόνια. Όχι στα δεκαπέντε χρόνια, στα εννιά. Και τα λεφτά που θα δίνουμε θα εξαρτώνται από το αν οι Ιταλοί και η «ΤΡΑΙΝΟΣΕ» εκπληρούν τους όρους της συμφωνίας. Αυτό νομίζω ότι είναι πάρα πολύ σημαντικό, διότι δείχνει ότι δεν ερχόμαστε εδώ να πούμε: «Γεια σας, πάρτε 750 εκατομμύρια, σας ευχαριστούμε πολύ». Αυτό δείχνει ότι για να πάρουν τα χρήματα ιδιώτες και μία ιδιωτική εταιρεία - γιατί ιδιωτική εταιρεία είναι η «ΤΡΑΙΝΟΣΕ» αν και η «TRENITALIA» ανήκει σε έναν πολύ μεγάλο βαθμό στο ιταλικό κράτος - πρέπει να προβούν σε συγκεκριμένες ενέργειες. Θέλω, επίσης, να πω το εξής: Η διαδικασία των ενισχύσεων στο σιδηρόδρομο είναι ευρωπαϊκή πρακτική, ξεχωριστή από τις άγονες γραμμές στις αερομεταφορές ή στη ναυτιλία. Αυτό που κάνουμε έχει γίνει και σε άλλες χώρες της Ευρωπαϊκής Ένωσης. Στόχος και επιδίωξη μιας κυβέρνησης και μιας παράταξης που θέλει να λέγεται φιλελεύθερη, είναι να μπορέσει να λειτουργεί ο φιλελευθερισμός υπέρ των πολλών. Και εδώ θα συμφωνήσω μαζί σας, ότι στόχος - και εδώ θα μπορείτε να μας ασκήσετε κριτική στο τέλος της θητείας μας - είναι να καταφέρουμε να προσελκύσουμε και άλλες εταιρείες να έρθουν στον ελληνικό σιδηρόδρομο, έτσι ώστε να γίνει πραγματικά ανταγωνιστικός ο ελληνικός σιδηρόδρομος. Σήμερα, όμως, η επιλογή ήταν πολύ συγκεκριμένη, διότι ενώ ο ΣΥΡΙΖΑ ήταν εναντίον της πώλησης της «ΤΡΑΙΝΟΣΕ» και μιλούσε για ξεπούλημα, τελικά την πούλησε έναντι πινακίου φακής, όταν οι προηγούμενες κυβερνήσεις και η κυβέρνηση Σαμαρά προσπαθούσε να πουλήσει τη συγκεκριμένη εταιρεία με μεγαλύτερο κέρδος για το ελληνικό δημόσιο. Δεν μου αρέσει να ακούω - και το λέω με όλον τον σεβασμό απέναντί σας, κύριε συνάδελφε - τον όρο «ξεπούλημα». Θεωρώ ότι πρέπει να ξεπεράσουμε αυτές τις ιδεοληψίες. Πρέπει να καταλάβουμε ότι ο ιδιωτικός τομέας όταν λειτουργεί κάτω από την εποπτεία ενός σοβαρού κράτους, τότε λειτουργεί προς όφελος των πολλών. Όταν έχουμε κατσαπλιάδες επιχειρηματίες και εργολάβους, εννοείται ότι δεν λειτουργεί. Όμως δεν μπορείτε να ισχυριστείτε ότι η «TRENITALIA» δεν είναι μια σοβαρή εταιρεία και ότι η συμφωνία αυτή λειτουργεί εναντίον του δημοσίου συμφέροντος, διότι τα χρήματα που θα πάρουν από τις άγονες γραμμές, θα τα πάρουν εφόσον κάνουν επενδύσεις 2,5 δισεκατομμυρίων. Και μέσα εκεί δεν σας έχω βάλει και άλλες έμμεσες, αν θέλετε, επενδύσεις που θα έρθουν. Επίσης, είναι αναγκασμένοι οι Ιταλοί να ανανεώσουν και το τροχαίο υλικό, διότι - και νομίζω ότι θα συμφωνήσετε όλοι μαζί μας - ο ελληνικός σιδηρόδρομος και το τροχαίο υλικό θυμίζουν εικόνα τριτοκοσμικής χώρας. Σας ευχαριστώ πολύ.
Τον λόγο έχει ο κ. Βιλιάρδος για τη δευτερολογία του.
Ευχαριστώ, κύριε Πρόεδρε. Αυτήν τη στιγμή έχετε αντικαταστήσει μία ελληνική κρατική μονοπωλιακή εταιρεία με μία ιταλική κρατική μονοπωλιακή εταιρεία. Προφανώς δεν είναι ιδιωτικοποίηση. Είναι κάτι τελείως διαφορετικό. Είναι κρατικοποίηση από μία άλλη χώρα. Στο δεύτερο κόμματι που αφορά τη σύμβαση, στην οποία αναφερθήκατε, τα 2,5 δισεκατομμύρια ευρώ, τη συμφωνία, δηλαδή, που έχετε με τους Ιταλούς, θα θέλαμε να γνωρίζουμε αν θα υπάρξει μία σύμβαση που θα πιστοποιεί ότι, πράγματι, οι Ιταλοί θα επενδύσουν αυτό το συγκεκριμένο ποσό. Δεν ισχυριστήκαμε ποτέ ότι η ιταλική κρατική εταιρεία δεν είναι υγιής. Ξέρουμε ότι είναι υγιής, ξέρουμε ότι έχει κέρδη, ξέρουμε ότι είναι μεγάλη και ότι επενδύει σε άλλες χώρες. Τώρα, δεν ξέρουμε αν η νέα ΥΔΥ περιλαμβάνει βελτίωση γραμμών, νέες γραμμές ή άλλες περιφερειακές. Θα θέλαμε να το ρωτήσουμε. Επίσης, η σιδηροδρομική γραμμή σύνδεσης Αθήνας - Πάτρας - Πύργου έχει διακοπεί από το 2007 και, ενδεχομένως, να επανακατασκευαστεί μέσα σε αυτά τα δεκαπέντε χρόνια της ΥΔΥ. Τι θα γίνει τότε; Το ίδιο ρωτάμε και για τη σιδηροδρομική γραμμή Κρήτης, όπου μελετάται η νέα χάραξή της ή για τη σύνδεση Θεσσαλονίκης - Καβάλας - Αλεξανδρούπολης, με αναβάθμιση ενδεχομένως στη σύνδεση για τη Βουλγαρία. Σημειώνεται τώρα, για παράδειγμα, ότι η σιδηροδρομική γραμμή από το Κιάτο μέχρι το Αίγιο, στη Ροδοδάφνη, έχει ολοκληρωθεί. Μάλιστα, ο πρώην Υπουργός, ο κ. Σπίρτζης, παραβρέθηκε σε δοκιμαστικό δρομολόγιο τον Απρίλιο του 2019- το ξέρετε - εξαγγέλλοντας πως θα δρομολογηθεί τρένο από τα τέλη Αυγούστου. Αρχικά θα δρομολογούνταν ντιζελοκίνητη αμαξοστοιχία και όταν συμπληρώνονταν η ηλεκτροκίνηση, θα μετατρεπόταν σε ηλεκτρική αμαξοστοιχία. Σε ερώτησή μας από τις 5-9-2019, σχετικά με τη δρομολόγηση τρένων στην έτοιμη γραμμή Κιάτο - Ροδοδάφνη, μας απαντήσατε ότι η γραμμή ήταν σε φάση δοκιμών και ότι θα γινόταν δρομολόγηση μετά από αίτηση της «ΤΡΑΙΝΟΣΕ» στον ΟΣΕ. Δεν ξέρουμε αν έχει κάποιο κίνητρο να το κάνει, αν θα το κάνει και υπό ποιες παραμέτρους λειτουργίας. Σε κάθε περίπτωση, μέσα από αυτό φαίνεται ότι επίσημη πολιτεία έχει απωλέσει τη δυνατότητα άσκησης πολιτικής στον ευαίσθητο τομέα των μεταφορών, ο οποίος υπάγεται σχεδόν στο σύνολό του στους ξένους δανειστές, στο υπερταμείο και σε ξένες κρατικές και ημικρατικές εταιρείες. Επίσης, μέσα και από το τελευταίο νομοσχέδιο για τη διαλειτουργικότητα των σιδηροδρομικών υπηρεσιών, που φέρατε προς ψήφιση τον προηγούμενο μήνα, παρατηρούμε ασάφεια ως προς τη διακρατικότητα του διαχειριστή στη διαμόρφωση τιμών χρεώσεων, που πιστεύουμε ότι πρέπει να επιβαρύνουν μεγάλες εταιρείες προς όφελος του κοινωνικού συνόλου. Κλείνοντας, θέλουμε να ρωτήσουμε τα εξής: Πρώτον, πώς επηρεάζει η νέα ΥΔΥ τις υπηρεσίες της «ΤΡΑΙΝΟΣΕ»; Δεύτερον, υπάρχει ενδιαφέρον ή σκοπεύετε να προβείτε σε ενέργειες προκειμένου να ενισχυθεί ο ανταγωνισμός με λειτουργία και άλλων εταιρειών επιβατικών μεταφορών; Τι μπορείτε να κάνετε για αυτό το θέμα, έτσι ώστε να μην υπάρχει μονοπώλιο των ιταλικών τρένων; Τρίτον, είναι δυνατόν να υπάρξει επιβάρυνση των ανταγωνισμού μέσω της σύμβασης ΥΔΥ, αλλά και της λειτουργίας ΕΕΣΣΤΥ - «ΤΡΑΙΝΟΣΕ» ως ένα κοινό σχήμα; Τι δικλείδες προστασίας του ανταγωνισμού υπάρχουν; Ευχαριστώ πολύ.
Κύριε Υπουργέ, έχετε τον λόγο για τη δευτερολογία σας.
Να ξεκινήσω, λέγοντας - γιατί είμαι σίγουρος ότι εσείς τα γνωρίζετε, αλλά καλό είναι να ενημερωθούν και όσοι μας παρακολουθούν - ποια είναι η κατάσταση σήμερα στο νομικό πλαίσιο που διέπει το σιδηρόδρομο όχι μόνο στην Ελλάδα, αλλά και σε όλη την Ευρώπη. Οι σιδηροδρομικές μεταφορές στην Ευρώπη έχουν απελευθερωθεί εδώ και αρκετά χρόνια. Το κράτος τι κάνει; Το κράτος έχει την ευθύνη για τον έλεγχο της υποδομής. Επομένως, τα έργα στην υποδομή δεν τα κάνει αυτός που έχει η υπηρεσία, δεν τα κάνει η «ΤΡΑΙΝΟΣΕ». Να ξεκαθαρίσουμε ότι τα έργα στην υποδομή τα κάνει το κράτος μέσω του ΟΣΕ και της θυγατρικής, της «ΕΡΓΟΣΕ». Πού βρισκόμαστε σήμερα; Τεσσεράμισι χρόνια δεν έχει γίνει καμμία, μα καμμία σοβαρή συντήρηση του δικτύου. Και αυτό το διαπιστώνουν όσοι ταξιδεύουν και χρησιμοποιούν τον σιδηρόδρομο, διότι σε συγκεκριμένα σημεία στη διαδρομή Αθήνα - Θεσσαλονίκη το τρένο πάει με δέκα χιλιόμετρα και ειδικά σε αρκετά σημεία στο Πλατύ. Αυτό σημαίνει ότι εδώ και τεσσεράμισι χρόνια τις συντηρήσεις που είχε υποχρέωση το κράτος να κάνει, δεν τις έκανε. Αυτά για να γνωρίζουμε ποια είναι η πραγματική κατάσταση. Τώρα με ρωτάτε ποιες γραμμές θα ενταχθούν στο καθεστώς των ΥΔΥ. Αυτό, όπως καταλαβαίνετε, αποτελεί μία εν εξελίξει διαπραγμάτευση με την «ΤΡΑΙΝΟΣΕ» και θα οριστικοποιηθεί με την υπογραφή της σύμβασης. Εγώ θα σας ενημερώσω και θα σας πω ποιες είναι οι υποχρεώσεις - και θα καταθέσω και το σχετικό έγγραφο στα Πρακτικά - τις οποίες θα πρέπει να αναλάβει η «ΤΡΑΙΝΟΣΕ». Ποιο είναι το όφελος της εθνικής οικονομίας για την περίοδο 2021-2036: Η χρήση σιδηροδρομικού δικτύου και υποδομών θα επιφέρει στο ελληνικό δημόσιο μέχρι 300 εκατομμύρια ευρώ, διότι αυτός που χρησιμοποιεί την υποδομή, στην ουσία πληρώνει για τη χρήση όπως γίνεται σε όλη την Ευρώπη. Η μίσθωση τροχαίου υλικού θα φέρει στο κράτος μέχρι και 160 εκατομμύρια. Η συντήρηση του τεχνικού υλικού εκτιμάται ότι είναι από 250 έως 300 εκατομμύρια. Τα νέα υβριδικά τρένα που θα έρθουν στην Ελλάδα το 2021 με 2022, τα οποία θα τα πληρώσει η «TRENITALIA», είναι κόστους μέχρι 500 εκατομμύρια ευρώ. Οι επενδύσεις σε νέες τεχνολογίες θα πλησιάσουν τα 150 εκατομμύρια ευρώ. Και υπάρχει και ένας πίνακας με συγκεκριμένες επενδύσεις που καλείται να κάνει η «TRENITALIA». Το αν η «TRENITALIA» είναι κρατική ή ιδιωτική εταιρία, αυτό - θα μου επιτρέψετε να πω - είναι ένα ζήτημα το οποίο δεν νομίζω ότι πρέπει να μας απασχολεί. Αυτό που πρέπει να μας απασχολεί, αγαπητέ κύριε συνάδελφε, είναι ότι έχουμε κάποιον που έρχεται, έναν ξένο επενδυτή και επενδύει στο σιδηρόδρομο. Αν η Ελλάδα επί τριάντα, σαράντα, πενήντα χρόνια δεν κατάφερε να φέρει τον ελληνικό σιδηρόδρομο εκεί που είναι σε άλλες χώρες της Ευρώπης, δεν μπορούμε να λέμε ότι κακώς έχει έρθει η «TRENITALIA» για να επενδύσει. Συμφωνώ μαζί σας ότι εδώ μιλάμε για ένα ιδιωτικό μονοπώλιο, σε αυτήν τη φάση. Εμείς θέλουμε να αναπτύξουμε τον ελληνικό σιδηρόδρομο, θέλουμε και επιθυμούμε να έρθουν και άλλες εταιρείες και να παρέχουν υπηρεσίες. Όμως εναλλακτικές σε αυτή τη φάση, για να είμαστε απολύτως ειλικρινείς, δεν υπάρχουν. Δηλαδή, αν δεν δίναμε αυτά τα χρήματα και αν δεν μπαίναμε σε μια διαπραγμάτευση με την «ΤΡΑΙΝΟΣΕ», έτσι ώστε και αυτή να επιστρέψει, αν θέλετε, στο τριπλάσιο την επιδότηση αυτή μέσα σε εννιά χρόνια, δεν θα είχαμε σιδηρόδρομο. Επομένως, ξέρετε, επειδή η πολιτική είναι η τέχνη του εφικτού και όχι του ιδεατού, πρέπει κάποτε - νομίζω - να συνειδητοποιήσουμε ποια είναι η πραγματικότητα, να δούμε ποιες είναι οι αδυναμίες και να επιδιώξουμε να έρθουν και άλλες ξένες επενδύσεις στη χώρα - είχε έρθει η επένδυση της «COSCO», τώρα έχει έρθει η επένδυση της «TRENITALIA» - για να καταφέρουμε να βελτιώσουμε και τις υποδομές και το σιδηρόδρομο, διότι ο σιδηρόδρομος θα παίξει έναν πολύ σημαντικό ρόλο και για τις συνδυασμένες μεταφορές στα επόμενα δέκα με δεκαπέντε χρόνια. Αυτά είναι τα νέα έργα υποδομής στα οποία, κατά την άποψή μου, η χώρα μας πρέπει να επενδύσει. Σας ευχαριστώ πολύ.
Θα συζητηθεί τώρα η δεύτερη με αριθμό 294/4-12-2019 επίκαιρη ερώτηση δεύτερου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Υποδομών και Μεταφορών με θέμα: «Παράταση καθεστώτος εκκαθάρισης του Οργανισμού Αστικών Συγκοινωνιών Θεσσαλονίκης με την τροπολογία της 28-11-2019 στο νομοσχέδιο περί διαμεσολάβησης». Κύριε Βιλιάρδο, έχετε δύο λεπτά για να αναπτύξετε την επίκαιρη ερώτησή σας.
Ευχαριστώ, κύριε Πρόεδρε. Στην πρωτολογία μου θα αναφερθώ επιγραμματικά στην εποχή μετά το 2017, ενώ στη δευτερολογία μου στην προηγούμενη, για να υπάρξει μια πιο ολοκληρωμένη πληροφόρηση. Εν προκειμένω, μετά το 2017 επιχειρείται η κρατικοποίηση του ΟΑΣΘ υπό την έννοια ότι ουσιαστικά πλέον αναλαμβάνεται και η διοίκηση από το κράτος. Ψηφίζεται νόμος το 2017 και αναλαμβάνει η διοίκηση Παππά. Με τον νόμο προβλέπονται τα εξής: Πρώτον, σύσταση του Οργανισμού Συγκοινωνιακού Έργου Θεσσαλονίκης, Ανώνυμη Εταιρεία, ο ΟΣΕΘ, με κοινωφελή σκοπό που εποπτεύεται από τον Υπουργό Υποδομών και Μεταφορών. Διαδέχεται το Συμβούλιο Αστικών Συγκοινωνιών Θεσσαλονίκης, το ΣΑΣΘ, που καταργείται. Δεύτερον, εξαγορά του ΟΑΣΘ και σταδιακή μεταβίβαση του έργου τους στην ΑΣΥΘ. Ο ΟΑΣΘ τίθεται σε εκκαθάριση, σε λειτουργία μέχρι να γίνει η μετάβαση. Τρίτον, σύσταση του ΑΣΥΘ - Αστικές Συγκοινωνίες Θεσσαλονίκης, Ανώνυμη Εταιρεία - που έχει, επίσης, κοινωφελή σκοπό. Αντικείμενό του η εκτέλεση αστικών συγκοινωνιών με λεωφορεία στην Περιφέρεια Θεσσαλονίκης και με τα μέσα σταθερής τροχιάς, εννοώ τρένο και τραμ. Εποπτεύεται από τον Υπουργό Υποδομών και Μεταφορών. Σε αυτήν θα μεταβιβάζονταν πάγια του ΟΑΣΘ. Τέταρτον, εξαγορά των μεριδίων των μετόχων του ΟΑΣΘ με βάση την αναπόσβεστη αξία την κινητής και ακίνητης περιουσίας του ΟΑΣΘ που συνεισφέρεται στη νέα εταιρεία. Για να γίνει η εξαγορά του ΟΑΣΘ και η αποζημίωση των μετόχων, θα έπρεπε να γίνει αποτίμηση των παγίων από ειδικό σύμβουλο. Η διαδικασία αυτή δεν είχε ξεκινήσει τον Μάιο του 2019, οπότε ο κ. Σπίρτζης είπε ότι το αφήνει για την επόμενη κυβέρνηση, για εσάς. Η τροπολογία της 28ης Νοεμβρίου 2019 παρατείνει το καθεστώς της υπάρχουσας λειτουργίας του ΟΑΣΘ σε εκκαθάριση ως δημόσιας υπηρεσίας, αλλά με εκκρεμότητα την αποζημίωση των μετόχων. Καταργεί την ΑΣΥΘ και γίνεται περιστολή των αρμοδιοτήτων του ΟΣΕΘ. Αυτό συνέβη την τελευταία στιγμή πριν τη λήξη της προθεσμίας μετάβασης στο νέο καθεστώς. Επίσης, με την τροπολογία γίνεται απόπειρα βελτίωσης της λειτουργίας, αφού επιτρέπει το ενδεχόμενο να ανατεθεί συγκοινωνιακό έργο του ΟΑΣΘ στο ΚΤΕΛ και δεύτερον, παρέχεται κάποια οικονομική στήριξη στον ΟΑΣΘ και εξασφάλιση των θέσεων του προσωπικού. Μένει αδιευκρίνιστο τι θα γίνει μετά την παρέλευση της τριετίας, δηλαδή αν θα μείνει δημόσιος. Πάντως, δεν φαίνεται να υπήρχε κακοδιαχείριση από το ΣΥΡΙΖΑ - θέλουμε να είμαστε πάντα αντικειμενικοί - αλλά ίσως υπήρχε κακοδιαχείριση από τους μετόχους, κάτι που θα θέλαμε να μας το διευκρινίσετε. Φαίνεται, δε, να είναι λογική η μετάβαση σε ένα νέο καθεστώς με καλύτερη κρατική επίβλεψη. Τα ερωτήματά μας εδώ είναι τα εξής: Πρώτον, ποιο είναι το χρονοδιάγραμμα ολοκλήρωσης της εκκαθάρισης και υπό ποιους όρους ή συνθήκες; Δεύτερον, γιατί καταργήσατε την ΑΣΥΘ; Θα αναιρέσετε τον προϋπάρχοντα σχεδιασμό τόσο όσον αφορά την ΑΣΥΘ όσο και τον ΟΣΕΘ; Προτίθεστε να ιδιωτικοποιήσετε ή να παραχωρήσετε την ΑΣΥΘ στο υπερταμείο, όπως τον ΟΑΣΑ και τη ΣΤΑΣΥ; Τρίτον, τι μέτρα προτίθεστε να λάβετε για την καλυτέρευση των υπηρεσιών, την επιχορήγηση εισιτηρίου και τη βελτίωση του στόλου των λεωφορείων; Ευχαριστώ πολύ.
Κύριε Υπουργέ, έχετε τον λόγο για την απάντησή σας.
Κύριε συνάδελφε, πολύ σωστά αναφερθήκατε και είπατε ότι το 2017 η κυβέρνηση του ΣΥΡΙΖΑ ψήφισε τον ν.4482, με τον οποίο κρατικοποίησε τον οργανισμό. Μάλιστα, η συγκεκριμένη κρατικοποίηση - θα μου επιτρέψετε να πω - αποτελεί την πρώτη κρατικοποίηση που έχει γίνει στην Ευρωπαϊκή Ένωση τα τελευταία τριάντα χρόνια. Και εμείς από τότε ως Νέα Δημοκρατία - εγώ τότε ως αρμόδιος τομεάρχης - το είχαμε κατακρίνει αυτό και είχαμε πει ότι τα προβλήματα που θα δημιουργηθούν στον ΟΑΣΘ από την κρατικοποίηση, θα είναι πολύ μεγαλύτερα από αυτά που φανταζόμαστε και από τα προβλήματα που είχαμε όταν ο ΟΑΣΘ ήταν ιδιωτικός. Εδώ θα μου επιτρέψετε να πω ότι έχει τεράστια ευθύνη η Ευρωπαϊκή Επιτροπή, που στην ουσία έδωσε αυτό το «πράσινο φως». Όμως βρισκόμαστε εδώ που βρισκόμαστε τώρα. Ο νόμος αυτός προέβλεπε ένα διάδοχο σχήμα του ΟΑΣΘ που θα ήταν οι Αστικές Συγκοινωνίες Θεσσαλονίκης, η λεγόμενη ΑΣΥΘ. Η ΑΣΥΘ θα αναλάμβανε το συγκοινωνιακό έργο της Θεσσαλονίκης μετά τη διαδικασία εκκαθάρισης του ΟΑΣΘ. Μάλιστα, ο νόμος στο άρθρο 21 προέβλεπε, ότι θα εγκριθεί και θα κυρωθεί και καταστατικό της ΑΣΥΘ ΑΕ και θα ήταν σε λειτουργία η ΑΣΥΘ μέχρι τις 30 Ιουνίου 2019. Από τότε θα έπρεπε να ήταν έτοιμη να αναλάβει η συγκεκριμένη εταιρεία το συγκοινωνιακό έργο της Θεσσαλονίκης. Εμείς Κυβέρνηση γίναμε στις 7 Ιουλίου και ως εκ τούτου θα έπρεπε να είχαμε παραλάβει έτοιμη τη λειτουργία του ΑΣΥΘ. Σας θυμίζω αυτό που είπατε και εσείς, ότι ο προηγούμενος Υπουργός είχε πει πως οι εκλογές θα αποφασίσουν το μέλλον του ΟΑΣΘ. Το τι παραλάβαμε είναι γνωστό: μια διαλυμένη συγκοινωνία. Κάνουμε αυτήν τη στιγμή διαχείριση κρίσης για να μην καταρρεύσουν οι αστικές συγκοινωνίες στη Θεσσαλονίκη. Από 50.000.000 ευρώ έσοδα ο κ. Παππάς άφησε έσοδα 25.000.000 ευρώ. Εμείς θέλουμε να ελπίζουμε ότι μεσοσταθμικά θα πάμε στο διάστημα που ακολουθεί μέχρι τα 30.000.000 ευρώ. Ο κ. Παππάς, ο κ. Σπίρτζης, με την απίστευτη ιδέα της κρατικοποίησης, ενώ παρέλαβαν πάνω από πεντακόσια λεωφορεία από τον ιδιωτικό ΟΑΣΘ, μας παρέδωσαν διακόσια δεκατρία λεωφορεία με μέσο όρο πάνω από δεκαπέντε έτη. Θα υπάρξει αποχώρηση λόγω είκοσι τριών ετών μέχρι το 2020. Επομένως, άλλα ενενήντα λεωφορεία θα βγουν εκτός λειτουργίας. Σήμερα κυκλοφορούν, μετά βίας, τριάντα λεωφορεία στην πόλη της Θεσσαλονίκης και γνωρίζουμε ότι η κατάσταση είναι τραγική. Δεν ζούμε, όμως, στην εποχή των κινούμενων σχεδίων. Δεν μπορούμε να αναστήσουμε μια εταιρεία από το μηδέν μέσα σε ένα τρίμηνο, τετράμηνο ή πεντάμηνο. Τι πρέπει να κάνουμε και τι κάνουμε: Πρώτον, με την τροπολογία που καταθέσαμε, στην ουσία δίνουμε ζωή στη συγκεκριμένη εταιρεία, διότι δεν έχει ολοκληρωθεί η εκκαθάριση. Δεύτερον, έχουμε υπογράψει - όπως πολύ σωστά είπατε - τη μεταφορά συγκοινωνιακού έργου στα ΚΤΕΛ, σε μια κοινοπραξία ΚΤΕΛ. Είμαι στην ευχάριστη θέση να σας πω ότι σταδιακά, από τον Ιανουάριο, θα ενταχθούν στο στόλο του ΟΑΣΘ γύρω στα εκατόν είκοσι λεωφορεία, τα οποία θα αλλάξουν την εικόνα της συγκοινωνίας στη Θεσσαλονίκη. Επίσης, έχουμε ήδη ψηφίσει τροπολογία με την οποία επιτρέπουμε τη μίσθωση οχημάτων, έτσι ώστε άμεσα να μπουν και άλλα λεωφορεία στο συγκοινωνιακό έργο και προχωράμε άμεσα στο διαγωνισμό για την προμήθεια νέων λεωφορείων, ένας διαγωνισμός που - σας θυμίζω - έγινε τελευταία στιγμή από την προηγούμενη κυβέρνηση, ένα πραγματικό γονατογράφημα, το οποίο δεν ήλθαμε εμείς να το ακυρώσουμε, αλλά ήλθε η Ανεξάρτητη Αρχή Προδικαστικών Προσφυγών και ακύρωσε το διαγωνισμό. Εμείς πριν από δυο μέρες καταθέσαμε τροπολογία για να κάνει το διαγωνισμό αυτόν το Υπουργείο, έτσι ώστε τα λεωφορεία να είναι δημόσια περιουσία, για να διασφαλίσουμε το δημόσιο συμφέρον. Αυτό για την ερώτησή σας για το υπερταμείο. Αυτό, λοιπόν, κάναμε για να είμαστε σύννομοι. Και έχουμε την πεποίθηση και τη θέληση ο διαγωνισμός αυτός να ολοκληρωθεί μέσα στο επόμενο τετράμηνο, έτσι ώστε να έχουμε τροχαίο υλικό για την Αθήνα και τη Θεσσαλονίκη πολύ σύντομα, διότι η κατάσταση στην Αθήνα δεν είναι πολύ καλύτερη. Αυτή είναι η εικόνα αυτήν τη στιγμή στα μέσα μαζικής μεταφοράς, στις αστικές συγκοινωνίες σε Αθήνα και Θεσσαλονίκη. Υπάρχει ένας γερασμένος στόλος, ο οποίος δεν είναι φιλικός προς το περιβάλλον, ένας στόλος ο οποίος δεν μπορεί να εξυπηρετήσει το επιβατικό κοινό και οργανισμοί οι οποίοι είναι υπό διάλυση. Καταλαβαίνω και κατανοώ την οργή των πολιτών και τη βλέπω και την αισθάνομαι και την ακούω. Όμως θα χρειαστούμε το χρονοδιάγραμμα που σας είπα - Ιανουάριο - Φεβρουάριο να μπουν νέα λεωφορεία των ΚΤΕΛ στον ΟΑΣΘ, να πάρει το ΚΤΕΛ συγκοινωνιακό έργο - και να περιμένουμε δεκαοκτώ μήνες, διότι αυτές είναι οι διαγωνιστικές διαδικασίες. Μιλάμε για έναν τεράστιο διαγωνισμό. Πρέπει να είμαστε πάρα πολύ προσεκτικοί πώς θα χρησιμοποιήσουμε αυτά τα χρήματα, τα οποία είναι και χρήματα της Ευρωπαϊκής Τράπεζας Επενδύσεων, για να αλλάξει πλέον η εικόνα των αστικών συγκοινωνιών στις δύο μεγάλες πόλεις της χώρας μας, αλλά ειδικά στη Θεσσαλονίκη, όπου η κατάσταση, πραγματικά, θυμίζει τριτοκοσμική χώρα. Σας ευχαριστώ πολύ.
Κύριε Βιλιάρδο, έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Κύριε Υπουργέ, δεν είπαμε ότι περιμένουμε θαύματα. Δεν ισχυριστήκαμε κάτι τέτοιο. Απλά για ένα χρονοδιάγραμμα ρωτήσαμε και απαντήσατε αυτό που θέλαμε. Στη δευτερολογία μου θα αναφερθώ και στην εποχή πριν το 2017, έτσι ώστε να υπάρχει μια πιο ολοκληρωμένη εικόνα. Καταλαβαίνουμε, πάντως, γενικότερα πως τα μέσα μαζικής μεταφοράς τα χειρίζεται το υπερταμείο - μακάρι να μην υπαχθεί σε αυτό ο ΟΑΣΘ - οπότε είναι αυτό που παίρνει τις αποφάσεις και μειώνει τις δαπάνες για τον περιορισμό των ζημιών τους, ενώ εσείς εισπράττετε το πολιτικό κόστος. Το καταλαβαίνουμε απόλυτα, αν και ειδικά ο ΟΑΣΘ - όπως είπαμε - δεν ανήκει ακόμη στο ταμείο των δανειστών. Ελπίζουμε να παραμείνει εκτός του ταμείου των δανειστών. Επιγραμματικά τώρα θα πω τα εξής για την εποχή πριν το 2017: Πρώτον, ο ΟΑΣΘ είχε ιστορικά ένα ιδιότυπο καθεστώς λειτουργίας. Ήταν Νομικό Πρόσωπο Ιδιωτικού Δικαίου με ιδιώτες μετόχους, αλλά λειτουργούσε με συμβάσεις παραχώρησης με το δημόσιο, που υπογράφονταν ανά διάφορα χρονικά διαστήματα, το 1957, το 1979, το 2001 και το 2008. Περιλαμβάνουν τον αριθμό των λεωφορείων, τις διαδρομές, τις τιμές των εισιτηρίων, τις επιχορηγήσεις και άλλες λειτουργικές λεπτομέρειες. Δεύτερον, το επιχειρηματικό ρίσκο, αλλά και τη χάραξη της πολιτικής την έχει το κράτος, ενώ την ωφέλεια οι ιδιώτες - κάτι που μας έχει κάνει ιδιαίτερη εντύπωση - χωρίς άμεσο έλεγχο, αφού διοικούταν από ενδεκαμελές διοικητικό συμβούλιο, τα επτά μέλη του οποίου εξέλεγαν οι μέτοχοι, ένα το δημόσιο, ένα οι εργαζόμενοι, ένα η Περιφέρεια Κεντρικής Μακεδονίας και ένα ο Δήμος Θεσσαλονίκης, αν δεν κάνουμε λάθος. Τρίτον, μέτοχοι του ΟΑΣΘ ήταν αυτοκινητιστές και απόγονοί τους, που συνεισέφεραν κεφάλαιο ή και λεωφορεία κατά την ίδρυσή του το 1957 ή μετά, κατά τις αυξήσεις κεφαλαίου. Μέρος των μετόχων είναι νομικά πρόσωπα, όπως η εταιρεία ΚΤΕΛ Θεσσαλονίκης, ο Συνεταιρισμός Εργαζομένων κ.λπ., αλλά και ιδιώτες. Τέταρτον, βασικό και αμφιλεγόμενο μέρος της συμφωνίας με το δημόσιο είναι ότι το κράτος καλύπτει τις λειτουργικές ανάγκες του ΟΑΣΘ και ένα επιχειρηματικό κέρδος, το οποίο μειώνεται ανά τα χρόνια από 20% το 1957, σε 15% το 2000 και υπολογίζεται επί της αξίας των λεωφορείων ως καινούργια και από την αξία των εγκαταστάσεων. Περίεργα πράγματα. Πέμπτον, παράλληλα ο ΟΑΣΘ απασχολεί αρκετό προσωπικό - απ' όσο γνωρίζουμε δύο χιλιάδες τριακόσια τριάντα άτομα περίπου το 2016- οπότε είναι σημαντικός για τη Θεσσαλονίκη και έχει περιθώρια συναλλαγής με το πολιτικό προσωπικό. Έκτον, υπάρχουν συνεχείς ειδήσεις τα τελευταία χρόνια για ελλείψεις και καθυστερήσεις στον ΟΑΣΘ, όπως είπατε κι εσείς. Τα τελευταία χρόνια μειώνεται το προσωπικό εις βάρος των οδηγών, ενώ αυξάνονται οι διοικητικοί υπάλληλοι. Έβδομον, ο ΟΑΣΘ εξυπηρετεί δρομολόγια στη Θεσσαλονίκη, αλλά και στους περιφερειακούς δήμους. Τα λεωφορεία μειώθηκαν σταδιακά τα τελευταία χρόνια - όπως είπατε κι εσείς - λογικά λόγω παλαιότητας, ενώ σήμερα λέγεται ότι είναι διαθέσιμα περίπου διακόσια. Η τελευταία σύμβαση ΟΑΣΘ - δημοσίου, μαζί με τη συμπληρωματική, καθόριζαν τη διάρκειά της έως δύο χρόνια μετά την έναρξη λειτουργίας του μετρό. Το μετρό βέβαια αργεί, αν λειτουργήσει ποτέ. Υπάρχει, όμως, και μια άλλη ερμηνεία του Νομικού Συμβουλίου του Κράτους, σύμφωνα με την οποία λήγει στις 3-12-2019, δύο χρόνια μετά τη λήξη της ευρωπαϊκής οδηγίας, δηλαδή λίγο πριν δρομολογηθεί η δική σας τροπολογία. Εν προκειμένω, απορούμε γιατί καθυστέρησε τόσο πολύ και περιμένουμε μια εξήγηση από εσάς. Ευχαριστούμε πολύ.
Κύριε Υπουργέ, έχετε τον λόγο για τη δευτερολογία σας.
Κατ' αρχάς, αν μου επιτρέπετε, κύριε συνάδελφε, να σας διορθώσω. Όταν αναλάβαμε, τα λεωφορεία που κυκλοφορούσαν στους δρόμους της Θεσσαλονίκης ήταν διακόσια δεκατρία. Φτάσαμε μέχρι και τα τριακόσια πενήντα. Δυστυχώς, για να είμαστε απόλυτα ειλικρινείς, μπορεί να βγουν το πρωί τριακόσια πενήντα λεωφορεία, αλλά με τα προβλήματα που υπάρχουν στα λεωφορεία, πολλές φορές υπάρχουν βλάβες και αρκετά από αυτά επιστρέφουν πίσω. Οπότε, επειδή δεν θέλω να λέω πράγματα τα οποία δεν ανταποκρίνονται στην πραγματικότητα, όπως έκαναν οι προηγούμενοι, θα σας πω ότι σήμερα δεν κυκλοφορούν πάνω από τριακόσια λεωφορεία στη Θεσσαλονίκη και ότι με το τροχαίο υλικό που έχει αυτήν τη στιγμή στη διάθεσή του ο ΟΑΣΘ, είναι αδύνατο να κυκλοφορήσουν παραπάνω. Γι' αυτόν τον λόγο μεταφέρουμε συγκοινωνιακό έργο στα ΚΤΕΛ. Αναφερθήκατε στο παρελθόν. Έχετε δίκιο ότι αυτό ήταν ένα ιδιότυπο καθεστώς. Ήταν το βασιλικό διάταγμα του 1957, το οποίο έδωσε τις αστικές συγκοινωνίες στους ιδιώτες. Εμείς τι κάναμε ως κράτος όλα αυτά τα χρόνια; Και αν θέλετε, αυτό είναι και μια αυτοκριτική σε όλο το πολιτικό σύστημα που άσκησε εξουσία και διοίκηση. Στην ουσία τι κάναμε; Επιδοτούσαμε σε υπερβολικό βαθμό τις αστικές συγκοινωνίες πάνω από τον ευρωπαϊκό μέσο όρο και στην ουσία αυτό το πλήρωνε ο φορολογούμενος. Διότι ενώ ο ευρωπαϊκός μέσος όρος για να επιδοτήσουμε κάποιες διαδρομές στις αστικές συγκοινωνίες είναι στο 40% με 50% της τιμής του εισιτηρίου, εμείς στην περίπτωση του ΟΑΣΑ και του ΟΑΣΘ ξεπερνούσαμε το 100%, διότι υπήρχε μια συναλλαγή μεταξύ πολιτικού προσωπικού και κοινωνικών ομάδων. Όλοι τζάμπα, οι φοιτητές να μην πληρώνουν. Να μην πληρώνουν, αλλά αυτό κάποιος πρέπει να το πληρώσει, έτσι δεν είναι; Να μην πληρώνουν τα Σώματα Ασφαλείας, να μην πληρώνουν συγκεκριμένες κοινωνικές ομάδες. Πολύ καλώς κάνουν και δεν πληρώνουν. Όμως, αν το κράτος θέλει να κάνει κοινωνική πολιτική - κι εγώ είμαι υπέρ του να κάνει κοινωνική πολιτική - πρέπει τα Υπουργεία αυτά να έρχονται και να δίνουν τα χρήματα στους οργανισμούς για να μην καταρρέουν. Νομίζω ότι όλοι θα συμφωνήσουν με αυτό, διότι αυτή είναι η λογική. Τι γινόταν όλα αυτά τα χρόνια και αυτό άλλαξε φέτος; Ερχόντουσαν μετά, στο τέλος του χρόνου και γινόταν ένα bras de fer μεταξύ Υπουργείων και οργανισμών και ποτέ δεν έδιναν τα χρήματα στους οργανισμούς για την κοινωνική πολιτική που ασκείτο. Εμείς, λοιπόν, αυτήν τη στιγμή με τον αρμόδιο Υπουργό, τον κ. Σκυλακάκη, είμαστε στην ευχάριστη θέση να σας πούμε ότι αυτό θα γίνεται από την αρχή του χρόνου. Το Γενικό Λογιστήριο του Κράτους θα είναι αυτό που θα είναι υπεύθυνο για να παίρνει τα χρήματα και να τα αποδίδει στους οργανισμούς, γιατί όπως καταλαβαίνετε τα Υπουργεία θα σκεφτούν δύο φορές - το Υπουργείο Άμυνας, το Υπουργείο Εργασίας - αν θα πληρώσουν τον ΟΑΣΘ ή αν δεν θα είναι συνεπή στις υποχρεώσεις τους απέναντι στο Γενικό Λογιστήριο του Κράτους. Αυτός, λοιπόν, είναι ένας πρώτος εξορθολογισμός των οικονομικών που γίνεται. Δεύτερον. Και τελειώνω με αυτό, κύριε Πρόεδρε. Ήμουν αρκετά σαφής, νομίζω, για το παιχνίδι που έπαιξε η προηγούμενη κυβέρνηση. Φέραμε την τροπολογία που φέραμε προσπαθώντας μέχρι τελευταία στιγμή να βρούμε άλλη λύση. Αλλά δυστυχώς ο φορμαλισμός που υπάρχει στο ελληνικό δημόσιο μάς εξανάγκασε να φέρουμε την τροπολογία διότι δεν μπορούσαμε να κάνουμε διαφορετικά. Δεν είχαμε άλλη επιλογή διότι απλούστατα περιμέναμε να δούμε πώς πάει η εκκαθάριση. Η εκκαθάριση αυτή τη στιγμή δεν έχει ολοκληρωθεί. Όπως πολύ σωστά γνωρίζετε, υπάρχει μια πολύ μεγάλη κι έντονη αντίδραση από τους μετόχους του ΟΑΣΘ οι οποίοι αυτή τη στιγμή θεωρούν - και σε έναν βαθμό κάποιος μπορεί να πει ότι έχουν ένα δίκιο - ότι εξαπατήθηκαν από την κυβέρνηση του ΣΥΡΙΖΑ. Γιατί το λέω αυτό; Γιατί, αγαπητέ κύριε συνάδελφε, ο ΣΥΡΙΖΑ αν περίμενε μέχρι το 2019, τότε με τον κανονισμό 1370, θα μπορούσε να προβεί σε μια άλλη διαγωνιστική διαδικασία και να καλέσει κι άλλους παρόχους ή ακόμα και να πει «εγώ τότε κρατικοποιώ τον ΟΑΣΘ». Το έκανε όμως το 2017, ενώ δυο χρόνια ακόμα ο ΟΑΣΘ βάσει ευρωπαϊκού νομοθετικού κανονισμού θα έπρεπε ο ίδιος να παρέχει το συγκοινωνιακό έργο. Αυτό, κατά την άποψη έγκριτων νομικών, αφήνει την πόρτα ανοιχτή οι μέτοχοι να διεκδικήσουν παραπάνω χρήματα στα δικαστήρια από τους Έλληνες φορολογούμενους, από το ελληνικό δημόσιο, πράγμα που θα εκτοξεύσει ακόμα περισσότερο τον λογαριασμό του κ. Σπίρτζη και του κ. Παππά, με την απίστευτη διαδικασία της κρατικοποίησης. Ζούμε σε μια εποχή που κρατικές συγκοινωνίες υπάρχουν. Αλλά προσέξτε: Στην Ευρώπη είναι διαδημοτικές. Έχεις τη σύμπραξη δηλαδή και ιδιωτών και των δήμων όπου παρέχεται αυτό το ποσοστό. Έρχεται το κράτος και τις επιδοτεί εκεί που πρέπει. Εδώ όμως δεν βρισκόμαστε σ' αυτό το σημείο. Εδώ έχουμε ένα καθεστώς ιδιόμορφο. Εδώ ούτως ή άλλως στην ουσία μεταφέρουμε συγκοινωνιακό έργο στους ιδιώτες, στα ΚΤΕΛ. Ο στόχος είναι ο ΟΑΣΘ να κάνει αυτό που πρέπει να κάνει, να εξυπηρετήσει τη μητροπολιτική ζώνη της Θεσσαλονίκης, να μην πηγαίνει εκτός ορίων Νομού Θεσσαλονίκης, και άλλοι συγκοινωνιακοί φορείς από εδώ και στο εξής να εξυπηρετούν το επιβατικό κοινό. Εμείς αναστείλαμε για τρία χρόνια τη δημιουργία του ΑΣΥΘ, έτσι ώστε να έχουμε ένα σχέδιο και να δούμε πώς μπορούμε να έχουμε ένα σύστημα όπως υπάρχει στην Ευρώπη όπου και οι ιδιώτες και το κράτος συμμετέχουν στις συγκοινωνίες μιας πόλης. Ξέρετε, δεν χρειάζεται να ανακαλύψουμε τον τροχό, δεν χρειάζεται να ανακαλύψουμε την πυρίτιδα. Πρέπει να πάρουμε καλές πρακτικές του εξωτερικού, πρέπει να μιμηθούμε τι γίνεται σε άλλες χώρες όπως είναι η Ελλάδα, τι γίνεται στην Ιταλία, τι γίνεται στην Ισπανία, τι γίνεται στην Πορτογαλία. Δεν θα μας συγκρίνω με τη Δανία ούτε με τη Στοκχόλμη, όπου το 80% των λεωφορείων είναι ηλεκτροκίνητα. Αλλά πρέπει να πάμε σε μια διαδικασία που σιγά - σιγά η χώρα μας θα αποκτήσει αστικές συγκοινωνίες οι οποίες θα είναι εφάμιλλες των ευρωπαϊκών προδιαγραφών. Σας ευχαριστώ πολύ.
Στις επόμενες τρεις ερωτήσεις θα απαντήσει ο Υφυπουργός Περιβάλλοντος και Ενέργειας, κ. Δημήτριος Οικονόμου. Σειρά έχει η τρίτη με αριθμό 309-10/12/2019 επίκαιρη ερώτηση δεύτερου κύκλου του Βουλευτή Β2 Δυτικού Τομέα Αθηνών του Μέρα25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Μέτρα αντιμετώπισης της ρύπανσης του Βόλου από την καύση απορριμμάτων από την τσιμεντοβιομηχανία «ΑΓΕΤ - LAFARGE»». Θέλω να υπενθυμίσω και πάλι ότι έπρεπε να έχουν συζητηθεί τέσσερις ερωτήσεις μέχρι στιγμής και έχουν συζητηθεί τρεις. Αιτία είναι ότι έγινε υπέρβαση του χρόνου και από τον Υπουργό και από τους ερωτώντες Βουλευτές. Παράκληση θερμή να παραμένουμε στους χρόνους. Κύριε Αρσένη, έχετε τον λόγο για δυο λεπτά για την πρωτολογία σας.
Ευχαριστώ πολύ, κύριε Πρόεδρε. Κι όπως πάντα θα κάνω ό,τι είναι δυνατόν για να σεβαστώ απόλυτα τον χρόνο. Κύριε Υφυπουργέ, το πρόβλημα είναι γνωστό. Η καύση των σκουπιδιών αυτήν τη στιγμή στον Βόλο έχει αναστατώσει την τοπική κοινωνία. Αναστατώνει και την κοινωνία όλης της Ελλάδας καθώς φαίνεται η Κυβέρνηση να είναι ανοιχτή στο να επεκταθεί αυτό το μέτρο κι αλλού. Ξέρετε τον Βόλο πολύ καλά. Αυτή τη στιγμή με αδειοδότηση από την κυβέρνηση ΣΥΡΙΖΑ η βιομηχανία «ΑΓΕΤ - LAFARGE» στον Βόλο σχεδόν μέσα στον πολεοδομικό ιστό - τους χωρίζει ένας μικρός λόφος - καίει MDF μοριοσανίδες, λάσπες απομελάνωσης, λυματολάσπη αστικών κέντρων και βιομηχανικών μονάδων, πλαστικό και πάρα πολλά άλλα υλικά. Και οι ελληνικές μελέτες και η μελέτη του κ. Χριστόλη το 2010, έδειξαν ότι οι ελληνικές τσιμεντοβιομηχανίες δεν μπορούν να χρησιμοποιήσουν αβλαβώς τα καύσιμα που προέρχονται από απορρίμματα, ενώ και οι διεθνείς μελέτες έχουν αποδείξει ότι υπάρχει έκλυση καρκινογόνων διοξινών και φουρανίων και αύξηση των κρουσμάτων καρκίνων σε περιοχές γύρω από μονάδες καύσης σκουπιδιών. Σας έχω παραθέσει στην ερώτηση και τις δυο μελέτες. Οι μετρήσεις του εργοστασίου βγάζουν οριακά τους δείκτες «στο κόκκινο» - ακριβώς στο όριο κινούνται πάρα πολύ συγκεκριμένοι δείκτες και ιδίως οι δείκτες του διοξειδίου του αζώτου - την ίδια στιγμή που σε στιγμές που είναι μηδενικές οι μετρήσεις είναι προφανές ότι γίνεται και πάλι καύση. Άρα, αρχικά, κάτι πρέπει να γίνει με τις μετρήσεις. Οι πολίτες επίσης έχουν ζητήσει από την περιφέρεια μια μελέτη, για να δουν την προέλευση της κακοσμίας που κατακλύζει ακόμα και τους καλοκαιρινούς μήνες την πόλη του Βόλου. Η περιφέρεια έχει αναθέσει στο Αριστοτέλειο Πανεπιστήμιο αυτήν τη μελέτη. Το ερώτημα είναι σαφές: Θα αναστείλετε την αδειοδότηση και τη λειτουργία της καύσης εκεί μέχρι τουλάχιστον να βγουν τα στοιχεία από τη μελέτη; Τι θα κάνετε εφόσον η μελέτη αυτή δείξει ότι όντως η κακοσμία και οι επιπτώσεις έρχονται από την ΑΓΕΤ;
Ευχαριστούμε, κύριε Αρσένη. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Το θέμα το γνωρίζω κι εγώ προσωπικά. Υπάρχουν κάποιες περίοδοι δυσοσμίας. Η διασφάλιση της ποιότητας του ατμοσφαιρικού αέρα αποτελεί βασική προτεραιότητα του Υπουργείου Περιβάλλοντος προφανώς, από τη φύση του. Το συγκεκριμένο θέμα στον Βόλο είναι γνωστό. Τίθεται κατά καιρούς. Εγώ θυμάμαι πριν τρία χρόνια, με άλλη ιδιότητα, είχα συμμετάσχει σε σχετική σύσκεψη στο Υπουργείο Περιβάλλοντος στην οποία προήδρευε ο κ. Φάμελλος. Από τότε δεν έχουν γίνει και πολλά πράγματα, είναι αλήθεια. Στην ερώτηση τίθενται διαφορετικά ζητήματα. Ένα ζήτημα είναι το ζήτημα της καύσης απορριμμάτων γενικώς. Τι συμβαίνει εδώ; Σύμφωνα με την ευρωπαϊκή οδηγία 98/2008, που έχει ενσωματωθεί στην ελληνική νομοθεσία, πρέπει να υιοθετούνται μέτρα για τα απορρίμματα, μεταξύ των οποίων είναι και η ανακύκλωση. Η ανακύκλωση είναι βασικό στοιχείο της σύγχρονης πολιτικής για τα απορρίμματα. Κατά την ανακύκλωση παράγονται υπολείμματα, τα λεγόμενα δευτερογενή καύσιμα, τα οποία πριν οδηγηθούν σε ταφή στους ΧΥΤΥ πρέπει να περάσουν από μια προεργασία, ώστε να αποκτηθεί ενέργεια και κάποια άλλα υλικά που υπάρχουν σε αυτά τα απορρίμματα. Με βάση το παράρτημα του νόμου που αναφέρατε, η συναποτέφρωση των απορριμμάτων στην τσιμεντοβιομηχανία αποτελεί πρακτική ανάκτησης ενέργειας και ανόργανων συστατικών. Με τη χρήση αυτών των δευτερογενών καυσίμων στη συνέχεια μειώνονται οι εκπομπές διοξειδίου του άνθρακα, μειώνεται το κόστος της ενέργειας, μειώνεται και το κόστος διαχείρισης των αποβλήτων, και το οικονομικό αλλά και το περιβαλλοντικό. Κατά την καύση των συγκεκριμένων δευτερογενών καυσίμων στους περιστροφικούς κλιβάνους, όπως αυτούς της «ΑΓΕΤ», υπάρχει δυνατότητα τεχνική για την πλήρη καταστροφή των οργανικών συστατικών. Συνεπώς οι περιστροφικοί κλίβανοι είναι πολύ πιο ασφαλείς από τους απλούς αποτεφρωτήρες. Δεν είναι πάντα η ίδια περίπτωση με τη γενική καύση των απορριμμάτων, όπως αναφέρατε. Σε κάθε περίπτωση η πρακτική αυτή αποτελεί βέλτιστη πρακτική σε πανευρωπαϊκό επίπεδο και χρησιμοποιείται γενικώς στην Ευρώπη από τις τσιμεντοβιομηχανίες. Για τη συγκεκριμένη εγκατάσταση στον Βόλο υπάρχουν περιβαλλοντικοί όροι στους οποίους προβλέπονται έλεγχοι κατά την παραλαβή των δευτερογενών καυσίμων. Συν τοις άλλοις αυτοί οι έλεγχοι αφορούν τη μη υπέρβαση ορίων, όσον αφορά το χλώριο και τον υδράργυρο. Με ΑΕΠΟ έχει εγκριθεί η ελεγχόμενη καύση βιομάζας στην «ΑΓΕΤ» και σε αυτήν την περιβαλλοντική μελέτη είχε γίνει αξιολόγηση των χαρακτηριστικών και της εγκατάστασης της καύσης, μεταξύ των οποίων και το ύψος της καμινάδας, αλλά και των κλιματικών και γεωγραφικών συνθηκών της περιοχής. Ακολουθήθηκε η προβλεπόμενη από τη νομοθεσία διαδικασία, έγινε η διαβούλευση και στη συνέχεια υπεγράφη η έγκριση. Αυτά για την πρωτολογία. Θα ολοκληρώσω στη δευτερολογία. Ευχαριστώ πολύ.
Ορίστε, κύριε Αρσένη. Έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Κύριε Υπουργέ, αναφερθήκατε ήδη στην καμινάδα. Κατά παράβαση της ευρωπαϊκής οδηγίας δεν ενσωματώθηκε μια ολόκληρη παράγραφος της ευρωπαϊκής οδηγίας. Στην ενσωμάτωση του 2013 δεν μεταφέρθηκε το άρθρο 46 παράγραφος 1 που ορίζει με σαφήνεια ότι οι βιομηχανίες παραγωγής τσιμέντου θα πρέπει να υπολογίζουν το ύψος της καπνοδόχου, ώστε τα καυσαέρια που παράγονται να απάγονται με ασφαλή τρόπο, έτσι ώστε να προστατεύονται οι άνθρωποι και το περιβάλλον. Αυτό όλο δεν υπάρχει στην ενσωμάτωση. Είναι θέμα για το οποίο μπορεί να καταδικαστεί η Ελλάδα και βέβαια δεν θα τα πληρώσει αυτά τα πρόστιμα κάποια ιδιωτική εταιρεία που θα καίει αυτά τα σκουπίδια, αλλά πάλι ο Έλληνας φορολογούμενος. Στην ΑΕΠΟ του 2017 βλέπουμε ότι η «ΑΓΕΤ» έλαβε παρέκκλιση για τον ολικό οργανικό άνθρακα, ισχυριζόμενη ότι δεν προέρχεται από την αποτέφρωση σκουπιδιών, αλλά ότι το υλικό που χρησιμοποιεί, στην ουσία τα νεότερα στρώματα αργίλου που εξορύσσει έχουν περισσότερο ολικό άνθρακα. Αυτή είναι η ίδια δικαιολογία που χρησιμοποιούν όλες οι τσιμεντοβιομηχανίες στην Ελλάδα που κάνουν καύση, για να αλλάζουν αυτόν τον όρο. Μιλάμε για τετραπλασιασμό των ορίων. Η επιστημονική ομάδα της Επιτροπής Αγώνα των Πολιτών του Βόλου πήγε και είδε τα ορυχεία της «ΑΓΕΤ», έκανε τον έλεγχο και έστειλε τα αποτελέσματα στην περιφέρεια που δείχνει ότι δεν ισχύει αυτή η επίκληση της «ΑΓΕΤ». Βέβαια, η περιφέρεια δεν απάντησε ποτέ. Η ίδια η επιστημονική επιτροπή έχει αποδείξει το πώς ακριβώς παραβιάζει και όσον αφορά τους εκλυόμενους ρύπους, τα προβλεπόμενα η «ΑΓΕΤ». Πάλι η περιφέρεια δεν απάντησε ποτέ. Η κατάσταση είναι πολύ δύσκολη. Όπως ξέρετε, και οι νέοι και τα σχολεία και οι πολίτες βγαίνουν διαρκώς στους δρόμους, πάρα πολύ απλά όχι για κάποια ιδεοληψία, αλλά επειδή υπάρχει μια έντονη κακοσμία καμένου πλαστικού. Κι επειδή ακριβώς δεν είναι καλή η εμπειρία από την καύση στον Βόλο, νομίζω ότι άμεση προτεραιότητα είναι να μην προχωρήσει η καύση πουθενά στην Ελλάδα και να σταματήσει στον Βόλο, ώσπου να βγουν τα συγκεκριμένα αποτελέσματα τουλάχιστον της μελέτης του Αριστοτελείου Πανεπιστημίου, που μετά την πίεση των κατοίκων έχει ζητήσει η περιφέρεια, αλλά και να υπάρχουν πιο ενδελεχείς έλεγχοι και ως προς την ποιότητα των μετρήσεων των εκπομπών της εταιρείας, γιατί είναι περίεργο σε στιγμές που υπάρχει καπνός να μην υπάρχουν ρύποι, αλλά και τις μελέτες του υλικού που μπαίνει και καίγεται εκεί πέρα. Γιατί υπάρχουν καταγγελίες ότι και αυτό είναι εντελώς εκτός προδιαγραφών.
Ευχαριστούμε τον κ. Αρσένη και για την τήρηση του χρόνου. Κύριε Υπουργέ, έχετε τον λόγο για την απάντησή σας.
Ευχαριστώ, κύριε Πρόεδρε. Να επαναλάβω γενικά για το θέμα της καύσης ότι η καύση των απορριμμάτων αποτελεί πάγια και βέλτιστη ευρωπαϊκή πρακτική και δεν έχει αποδειχθεί γενικώς ότι δημιουργεί προβλήματα καθαυτή, σε κάθε περίπτωση. Άρα δεν τίθεται θέμα να την απορρίψουμε ως μια γενική μέθοδο. Ας πάμε όμως στην περίπτωση της «ΑΓΕΤ». Έχουν γίνει πολλοί έλεγχοι. Το 2018 πραγματοποιήθηκε αυτοψία στις εγκαταστάσεις της «ΑΓΕΤ» από επιθεωρητές περιβάλλοντος και από το Κλιμάκιο Ελέγχου Ποιότητας Περιβάλλοντος της Περιφέρειας. Κατά την αυτοψία αυτή έγινε δειγματοληψία. Το δείγμα ελέγχθηκε από τον «Δημόκριτο». Η έκθεση ελέγχου δημοσιοποιήθηκε τον Νοέμβριο του 2018 και προκύπτει ότι η εταιρεία και η συγκεκριμένη εγκατάσταση πληρούν όλους τους όρους της ΑΕΠΟ. Έλεγχοι πραγματοποιούνται και στο πλαίσιο του εθνικού σχεδίου περιβαλλοντικών επιθεωρήσεων και θα γίνουν και πάλι τώρα αυτοψίες από το Κλιμάκιο Ελέγχου της Περιφέρειας, σε συνεργασία με το Σώμα Επιθεωρητών. Θα αξιοποιηθούν αυτά τα αποτελέσματα αυτών των νέων αυτοψιών και ό,τι άλλο υλικό προκύψει - αναφέρατε κάποια συγκεκριμένα πράγματα - και θα δούμε τι θα κάνουμε στη συνέχεια στη βάση αυτών των νέων στοιχείων που θα αξιολογηθούν συνολικά. Θα ήθελα να αναφέρω ακόμα ότι η αρμοδιότητα για την παρακολούθηση της ποιότητας του αέρα ανήκει στις περιφέρειες, στη συγκεκριμένη περίπτωση στην Περιφέρεια Θεσσαλίας. Το Υπουργείο Περιβάλλοντος και παλαιότερα έχει χρηματοδοτήσει σταθμούς μέτρησης για την περιφέρεια και πρόσφατα έχει προβλέψει νέα χρηματοδότηση τον Ιούλιο του 2019, για τον εκσυγχρονισμό του σταθμού και την προσθήκη της δυνατότητας αναλυτή αερίων ρύπων που θα επιτρέπει να αξιολογούνται και ρύποι ή οχλήσεις που σήμερα δεν αξιολογούνται. Εγώ καταλαβαίνω πλήρως το ενδιαφέρον και τις ανησυχίες των ανθρώπων στον Βόλο. Αύριο θα είμαι στον Βόλο κιόλας και θα έχω και κάποια προσωπική εικόνα για το θέμα και πώς εξελίσσεται. Τα σημερινά δεδομένα δεν οδηγούν σε μια υποχρέωση ή ανάγκη άρσης της μελέτης περιβαλλοντικών επιπτώσεων. Αυτήν τη στιγμή δεν υπάρχουν τέτοια στοιχεία, αλλά το θέμα είναι υπό εξέταση. Ευχαριστώ πολύ.
Συνεχίζουμε με την πρώτη με αριθμό 1674/4-11-2019 ερώτηση του κύκλου αναφορών - ερωτήσεων της Βουλευτού Β2 Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Περιβάλλοντος και Ενέργειας, με θέμα: «Ατμοσφαιρική ρύπανση και συνέπειές της - αναβάθμιση επιπέδων ποιότητας ζωής». Κυρία Καφαντάρη, έχετε τον λόγο να αναπτύξετε την ερώτησή σας.
Ευχαριστώ, κύριε Πρόεδρε. Κατ' αρχάς, θα ήθελα να απευθυνθώ στον κύριο Υπουργό και να πω ότι μια σειρά ερωτήσεις οι οποίες κατατίθενται, όπως η συγκεκριμένη απλή ερώτηση, από πάνω από τριάντα Βουλευτές του ΣΥΡΙΖΑ για την ατμοσφαιρική ρύπανση και τις συνέπειές της, δεν απαντώνται, οπότε αναγκαστικά γίνονται επίκαιρες και έρχεται ο αρμόδιος Υπουργός - δεν ξέρω αν έχετε αυτήν την αρμοδιότητα - να απαντήσει στα συγκεκριμένα θέματα σε επίκαιρη ερώτηση. Εμείς θέλουμε να βοηθήσουμε και με τις απαντήσεις τις συγκεκριμένες του Υπουργείου να χαραχτεί μια τέτοια περιβαλλοντική πολιτική που θα είναι σε όφελος της ποιότητας ζωής του κόσμου. Τώρα έρχομαι στο συγκεκριμένο θέμα που είναι συνέχεια του προηγούμενου από ό,τι κατάλαβα και αφορά την ατμοσφαιρική ρύπανση. Είναι γεγονός ότι η ατμοσφαιρική ρύπανση είναι ένα μεγάλο πρόβλημα για τις μεγαλουπόλεις σε πανευρωπαϊκό και σε παγκόσμιο ίσως επίπεδο. Από εκεί και πέρα όμως, έχει έρθει στη Βουλή, στην Επιτροπή Προστασίας Περιβάλλοντος, η έκθεση με τίτλο: «Επισκόπηση της εφαρμογής της περιβαλλοντικής πολιτικής της Ευρωπαϊκής Ένωσης του 2019. Έκθεση χώρας Ελλάδα». Στην έκθεση αυτή, που αφορά την κατάσταση της Ελλάδας για το 2018 και εκδόθηκε 31-7-2019, αναφέρονται: «Η Ευρωπαϊκή Ένωση έχει εκπονήσει ολοκληρωμένη δέσμη νομοθετημάτων για την ποιότητα του αέρα, η οποία καθιερώνει πρότυπα και στόχους με γνώμονες την υγεία για μια σειρά αερίων ρύπων». Ο Παγκόσμιος Οργανισμός Υγείας - όπως καταλαβαίνουμε και νομίζω συμφωνούμε όλοι - αναφέρει στις εκθέσεις του το μεγάλο, σοβαρό θέμα επιπτώσεων στη δημόσια υγεία από την ατμοσφαιρική ρύπανση. Σε παγκόσμιο επίπεδο 3,7 εκατομμύρια θάνατοι αποδίδονται στην ατμοσφαιρική ρύπανση. Η Ευρωπαϊκή Υπηρεσία Περιβάλλοντος λέει για τον ευρωπαϊκό χώρο ότι υπολογίζονται τετρακόσιες είκοσι δύο χιλιάδες πρόωροι θάνατοι λόγω ατμοσφαιρικής ρύπανσης, από τους οποίους τριακόσιες ενενήντα μία χιλιάδες στην Ευρώπη των 28. Έχει σοβαρές επιπτώσεις στη δημόσια υγεία - όλοι συμφωνούμε - αλλά και στην οικονομία, γιατί πραγματικά η οικονομία επιβαρύνεται με απώλειες εργατοωρών. Το 2005 ο ΟΟΣΑ υπολόγισε ότι το 2060 τα κόστη θα αυξηθούν γύρω στο 2% του ευρωπαϊκού ΑΕΠ, το οποίο έχει να κάνει με τις συνέπειες της ατμοσφαιρικής ρύπανσης. Θα πω παραδείγματος χάριν ότι η ατμοσφαιρική ρύπανση ουσιαστικά συνδέεται με την κλιματική αλλαγή. Αυτήν τη στιγμή γίνεται διάσκεψη στη Μαδρίτη, στην οποία συμμετείχαμε και εμείς μέχρι χθες, από το ελληνικό Κοινοβούλιο. Τα θέματα της ατμοσφαιρικής ρύπανσης είχαν σημαντική θέση, διότι επηρεάζουν και το φαινόμενο της κλιματικής αλλαγής. Το τροποσφαιρικό όζον και η αιθάλη συμβάλλουν στην κλιματική αλλαγή, ενισχύοντας την υπερθέρμανση. Επίσης, κλιματικοί και μετεωρολογικοί παράγοντες δρουν με αλληλένδετο τρόπο προκαλώντας αλλαγές σε φαινόμενα και μεγεθύνουν τις αρνητικές συνέπειες των ρύπων, μετάλλων κ.λπ.. Οι αέριοι ρύποι επιβαρύνουν την ατμοσφαιρική ρύπανση και πρέπει να το αντιμετωπίσουμε. Οι τομείς που ευθύνονται είναι οι μεταφορές - χερσαίες, θαλάσσιες, αεροπορικές - , η παραγωγή ενέργειας, οι βιομηχανικές δραστηριότητες, η κατανάλωση ενεργειακών πόρων, οι γεωργικές δραστηριότητες και πρακτικές στη διαχείριση απορριμμάτων κ.λπ.. Επειδή σας άκουσα πριν, κύριε Υπουργέ, η καύση δεν είναι η βέλτιστη πρακτική που ακολουθείται σε πανευρωπαϊκό επίπεδο. Αυτό είναι ένα μεγάλο ζήτημα. Κάποια άλλη στιγμή ίσως το συζητήσουμε πιο συγκεκριμένα. Θα έρθω τώρα να πω ότι παρά τα μέτρα που έχουν παρθεί κατά καιρούς, όπως προκύπτει από την Έκθεση Περιβάλλοντος του 2018 από το Εθνικό Κέντρο Περιβάλλοντος και Αειφόρου Ανάπτυξης με έτος βάσης το 2016, αλλά και τα ετήσια στοιχεία που δημοσιεύει το Υπουργείο Περιβάλλοντος, υπάρχουν ρύποι για τους οποίους εξακολουθούν να υπάρχουν υπερβάσεις των ορίων που θέτει η ευρωπαϊκή και εθνική νομοθεσία, ειδικά σε σχέση με το διοξείδιο του αζώτου και το όζον στην Αθήνα.
Καταλήξτε στα ερωτήματα. Έχετε υπερβεί κατά πολύ τον χρόνο.
Τελειώνω. Επιπλέον και σε σχέση με τα λεπτά αιωρούμενα σωματίδια, τα PM2,5, αν και δεν έχει καταγραφεί υπέρβαση ετήσιας οριακής τιμής από το 2010 όλες οι καταγραφόμενες ετήσιες τιμές υπερβαίνουν τα δέκα μικρογραμμάρια ανά κυβικό μέτρο, που αντιστοιχούν στη σχετικά αυστηρότερη τιμή του Παγκόσμιου Οργανισμού Υγείας για την προστασία της δημόσιας υγείας. Όπως καταλαβαίνουμε λύσεις υπάρχουν, θα τα πω στη δευτερολογία μου. Απλά εκφράζουμε εδώ την ανησυχία μας για τις συνέπειες της ατμοσφαιρικής ρύπανσης στη δημόσια υγεία και βέβαια, ζητάμε να μάθουμε και ρωτάμε πότε αναμένεται να εκπονηθεί ένα βραχυπρόθεσμο και μακροπρόθεσμο σχέδιο για την αντιμετώπιση των προβλημάτων και την προστασία της ποιότητας του ατμοσφαιρικού αέρα. Ευχαριστώ για την ανοχή σας, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί τους από το 5ο Γυμνάσιο Ζωγράφου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Σήμερα, διεξάγεται κοινοβουλευτικός έλεγχος. Άλλες ημέρες γίνεται νομοθετική εργασία και ψηφίζονται νόμοι. Σήμερα δηλαδή, ο Βουλευτής ερωτά και ο Υπουργός απαντά. Κύριε Υπουργέ, έχετε τον λόγο να απαντήσετε για τρία λεπτά.
Ευχαριστώ, κύριε Πρόεδρε. Ευχαριστώ και την κ. Καφαντάρη και τους άλλους Βουλευτές για την ερώτηση. Το ενδιαφέρον της κ. Καφαντάρη γι' αυτά τα θέματα το γνωρίζω προσωπικά από άλλη ιδιότητα στην προηγούμενη Βουλή, όταν ήταν Πρόεδρος της Επιτροπής Περιβάλλοντος, αλλά και των άλλων Βουλευτών φυσικά. Όντως, το γεγονός ότι έρχεται τόσο γρήγορα μετά τις πρόσφατες εκλογές - προφανώς, η ατμοσφαιρική ρύπανση δεν δημιουργήθηκε κατά τους τελευταίους πέντε μήνες - δείχνει ότι είναι ένα θέμα για το οποίο υπάρχει διακομματικό ενδιαφέρον, αναγνώριση εκ των πραγμάτων των ευθυνών, που είναι διαχρονικές, και της σημασίας του προβλήματος και της ανάγκης να υπάρχουν λύσεις. Προφανώς το θέμα, όπως ανέφερα και στην προηγούμενη απάντηση, αποτελεί πρώτη προτεραιότητα του Υπουργείου Περιβάλλοντος. Το Υπουργείο Περιβάλλοντος έχει λάβει και στο παρελθόν, αλλά και πολύ πρόσφατα μια σειρά από μέτρα για την αντιμετώπιση της ατμοσφαιρικής ρύπανσης. Μέσα στα παλαιότερα συμπεριλαμβάνεται η εφαρμογή βέλτιστων τεχνολογιών στη βιομηχανία, η λειτουργία της Υπηρεσίας Επιθεωρητών Περιβάλλοντος και άλλα. Μέσα στους τελευταίους πέντε μήνες, όμως, έχουν ληφθεί και συγκεκριμένα μέτρα, θα έλεγα αρκετά για το δεδομένο χρονικό διάστημα. Το πρώτο είναι η προώθηση της απελευθέρωσης της αγοράς φυσικού αερίου, η οποία θα οδηγήσει σε πολύ μεγαλύτερη διείσδυση του φυσικού αερίου μέσα στο ενεργειακό μείγμα. Είναι σε εξέλιξη αυτήν τη στιγμή. Το δεύτερο είναι η προώθηση της ηλεκτροκίνησης και της χρήσης οχημάτων νέων τεχνολογιών τόσο για τα ιδιωτικά αυτοκίνητα όσο και για τα δημόσια μέσα μεταφοράς. Υπενθυμίζω ότι η αρμόδια διυπουργική επιτροπή ήδη καταρτίζει ένα εθνικό σχέδιο για την ηλεκτροκίνηση, που εκτιμούμε ότι θα έχει ολοκληρωθεί τον Ιούνιο του 2020. Η απόσυρση οχημάτων παλιάς τεχνολογίας και ρυπογόνων και η παροχή κατάλληλων κινήτρων επίσης εξετάζεται και υπενθυμίζω ότι σχετικές ρυθμίσεις εντάχθηκαν στο νομοσχέδιο του Υπουργείου Οικονομικών που ψηφίστηκε πρόσφατα στη Βουλή. Μέτρα για τον σταδιακό περιορισμό της χρήσης των ΙΧ και τη στροφή προς τα μαζικά μέσα μεταφοράς, αλλά και σε ήπια μέσα, όπως το ποδήλατο, προωθούνται από το Υπουργείο Περιβάλλοντος τα τελευταία χρόνια και σήμερα. Αναφέρομαι και σε δημιουργία νέων ποδηλατοδρόμων, στην υποστήριξη της εκπόνησης Σχεδίων Βιώσιμης Αστικής Κινητικότητας που συνεχίζεται. Πρόσφατα και το Υπουργείο Υποδομών ανέλαβε πρωτοβουλία προς αυτήν την κατεύθυνση. Τέλος, προς την ίδια κατεύθυνση, στη μείωση των εκπομπών, συμβάλλουν και τα μέτρα βελτίωσης της ενεργειακής αποδοτικότητας των κτηρίων. Υπάρχουν εξειδικευμένα προγράμματα, όπως το «Εξοικονομώ κατ' Οίκον», πριν και μετά τις εκλογές και τώρα υπήρξε καινούργιο, αλλά θα συνεχιστεί και το «Εξοικονομώ κατ' Οίκον» και στην επόμενη φάση, αλλά και το πρόγραμμα «ΗΛΕΚΤΡΑ», το οποίο αφορά τα δημόσια κτήρια. Στη δευτερολογία θα αναφέρω και κάποια άλλα θέματα. Ευχαριστώ.
Κυρία Καφαντάρη, έχετε τον λόγο για τρία λεπτά για τη δευτερολογία σας.
Σαφώς, κύριε Υπουργέ, στο νέο ΕΣΕΚ το οποίο συζητείται αυτήν τη στιγμή στην Επιτροπή Παραγωγής, Εμπορίου και Περιβάλλοντος, παρουσιάζονται κάποια μέτρα που προτίθεται να εφαρμόσει η Ελλάδα. Ενσωματώνονται σε αυτό το εθνικό σχέδιο, όπως είπατε, η ηλεκτροκίνηση, σχέδια βιώσιμης αστικής κινητικότητας, αντλίες θερμότητας, προώθηση φυσικού αερίου για θέρμανση. Εδώ όμως, θα ήθελα να κάνω μια παρατήρηση. Όταν μιλάμε για το 2050 για μια κλιματικά ουδέτερη Ευρώπη ή για απανθρακοποίηση της οικονομίας και στην Ελλάδα, το φυσικό αέριο δεν είναι ανώδυνο. Το φυσικό αέριο μπορεί να είναι ένα καύσιμο μεταβατικό, σε συγκεκριμένο ποσοστό όμως, διότι και το φυσικό αέριο έχει αρνητικό περιβαλλοντικό αποτύπωμα, ειδικά με την έκλυση του μεθανίου. Αυτό να μην το ξεχνάμε. Θα τα πούμε βέβαια στη διαβούλευση για το νέο ΕΣΕΚ. Θα πω, όμως, εδώ ότι τα μέτρα τα οποία αναφέρονται για την ατμοσφαιρική ρύπανση και την αντιμετώπισή της είναι πολλά. Εγώ θα αναφερθώ και στην αναθεώρηση του καθεστώτος του πράσινου δακτυλίου και την απαγόρευση της ελεύθερης πετρελαιοκίνησης στα μεγάλα αστικά κέντρα, την ανεξέλεγκτη χρήση της βιομάζας σαν οικιακό καύσιμο - βάζω ένα ερωτηματικό για να μη βρεθούμε σε συνθήκες 2012-2015 που τα νοικοκυριά με τις υπερβολικά αυξημένες τιμές του ηλεκτρικού αναγκάζονταν να καίνε ό,τι ήθελαν και φοβάμαι για το τι αποτελέσματα θα έχει στην ενεργειακή φτώχεια η αύξηση της τιμής στη ΔΕΗ και στο ηλεκτρικό - , την ανάπτυξη δικτύων Μέσων Μαζικής Μεταφοράς, ειδικά σταθερής τροχιάς, ανάπτυξη, την προστασία περιαστικών αλσών, πρασίνου, την αποτροπή λαθροϋλοτόμησης και βέβαια την ακόμα μεγαλύτερη ανάπτυξη του δικτύου ελέγχου της ατμοσφαιρικής ρύπανσης. Όντως, η ατμοσφαιρική ρύπανση δεν έγινε τους τέσσερις, πέντε τελευταίους μήνες. Σαφώς και κανείς δεν μπορεί να το πει αυτό. Η οδηγία 50 του 2008, όμως, προβλέπει την κατάρτιση επιχειρησιακού σχεδίου. Τον Ιούλιο του 2019 το αντίστοιχο σχέδιο για τη Θεσσαλονίκη - το εκπονεί η Περιφέρεια Κεντρικής Μακεδονίας - ήταν σε φάση ολοκλήρωσης, ενώ είχε προκηρυχθεί κι ο διαγωνισμός για το αντίστοιχο σχέδιο για την Αθήνα με χρηματοδότηση από το ΥΜΕΠΕΡΑΑ. Σε τι φάση υλοποίησης - εκπόνησης βρίσκονται αυτά; Πώς πρόκειται τα αποτελέσματά τους να ενσωματωθούν στην πολιτική του Υπουργείου; Πώς πρόκειται να οργανωθεί διαβούλευση με όλους τους εμπλεκόμενους φορείς και το κοινό καθώς ενδέχεται να απαιτηθούν μέτρα τα οποία θα έχουν άμεση επίδραση στην καθημερινότητα του πολίτη; Αυτά ήθελα να σας ρωτήσω, κύριε Υπουργέ και να πω ότι το δίκτυο σταθμών μέτρησης ατμοσφαιρικής ρύπανσης έχει είκοσι σταθμούς αρμοδιότητας του Υπουργείου και άλλους δέκα εννέα σε διάφορες περιφέρειες της χώρας, που την ευθύνη έχουν οι αντίστοιχες περιφέρειες. Πολύ πρόσφατα έχουν εγκατασταθεί ή επίκειται η εγκατάσταση σταθμών μέτρησης δύσοσμων ρύπων, όμως η πυκνότητα του δικτύου η οποία πρέπει να αυξηθεί ακόμα περισσότερο, έντεκα με δώδεκα πόλεις στην Ελλάδα καλύπτονται από έναν μόνο σταθμό, με αποτέλεσμα οι ενδείξεις να είναι σημειακές. Επίσης, υπάρχουν και καινούργιες δραστηριότητες, κύριε Υπουργέ, παραδείγματος χάριν, η κρουαζιέρα η οποία επιβαρύνει σημαντικά την ατμοσφαιρική ρύπανση. Άρα μήπως πρέπει και σε λιμένες κρουαζιέρας να υπάρχουν σταθμοί μέτρησης για να παρακολουθούν και τη ρύπανση αυτή; Αυτό είναι ένα θέμα που έχει παρουσιαστεί τον τελευταίο καιρό και δεν είναι μόνο στην Ελλάδα. Λέω, όμως, να δούμε σταθμούς μέτρησης και στην Ελλάδα και σε τέτοια σημεία. Ευχαριστώ.
Κύριε Υπουργέ, έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Ευχαριστώ και πάλι την κ. Καφαντάρη γιατί κινείται σε ένα μήκος κύματος λογικής και συνεννόησης για ένα σοβαρό θέμα, το οποίο μας ενδιαφέρει όντως. Έκανε και συγκεκριμένες προτάσεις, τις οποίες πραγματικά θα δούμε. Εμένα μου φαίνονται εύλογες. Δεσμεύομαι να τις αξιολογήσουμε στο Υπουργείο. Αναφέρθηκε η κ. Καφαντάρη στο Εθνικό Δίκτυο Παρακολούθησης Ατμοσφαιρικής Ρύπανσης. Υπάρχει ήδη όντως από παλιά. Θα προσθέσω ότι λειτουργεί στο Υπουργείο Περιβάλλοντος και το Εθνικό Εργαστήριο Αναφοράς για την Ποιότητα της Ατμόσφαιρας που έχει, επίσης, σημαντικό ρόλο στην αντιμετώπιση της ρύπανσης. Είναι γνωστό ότι το Υπουργείο Περιβάλλοντος και Ενέργειας παρακολουθεί σε εικοσιτετράωρη βάση τους ρύπους και εκδίδει σχετικές ανακοινώσεις όταν υπάρχει πρόβλημα υπέρβασης. Ευτυχώς, δεν είναι τόσο συχνό όσο παλιότερα το φαινόμενο, αλλά τέτοια πράγματα συμβαίνουν και μπορεί να συμβαίνουν και στο μέλλον. Σχετικά με αυτό το οποίο ανέφερε η κ. Καφαντάρη, το σχέδιο για την ποιότητα του αέρα στην ευρύτερη περιοχή της Αθήνας, θα ήθελα να πω ότι βρίσκεται αυτή τη στιγμή στη φάση διενέργειας ανοιχτού διαγωνισμού. Αντικείμενο της σχετικής σύμβασης είναι η εκπόνηση σχεδίου δράσης για την καταπολέμηση της ρύπανσης στην Αθήνα. Το σχέδιο αφορά ατμοσφαιρικούς ρύπους για τους οποίους έχουν καταγραφεί, κατά τα τρία τελευταία χρόνια, υπερβάσεις, αλλά και ρύπους για τους οποίους δεν έχουν καταγραφεί υπερβάσεις κατά τα τελευταία τρία χρόνια, ώστε να διατηρηθεί ως προς αυτούς το αποδεκτό επίπεδο της κατάστασης σήμερα. Όπως ανέφερα, αυτά είναι μερικά μόνο από τα στοιχεία της πολιτικής του Υπουργείου Περιβάλλοντος και Ενέργειας. Να αναφερθώ στο Εθνικό Σχέδιο για την Ενέργεια και το Κλίμα που παρουσιάστηκε πρόσφατα. Αυτό αφορά βέβαια την παγκόσμια ρύπανση, αλλά η παγκόσμια ρύπανση προέρχεται και από αέρια τα οποία συμβάλλουν και στην τοπική ρύπανση και άρα υπάρχει αλληλεπίδραση. Είναι σε εξέλιξη η διαδικασία διαβούλευσης και ασφαλώς θα συζητήσουμε όλα αυτά τα θέματα στη διαβούλευση του ΕΣΕΚ. Μόνο δύο σημεία θα ήθελα να πω επιπλέον. Το ένα είναι ότι το φυσικό αέριο όντως είναι μεταβατικό. Δεν είναι το καλύτερο δυνατό καύσιμο. Είναι πολύ καλύτερο από τα σημερινά. Η Κυβέρνηση έχει ήδη ανακοινώσει την πλήρη απολιγνιτοποίηση το 2018. Αυτό είναι διεθνώς πολύ υψηλός στόχος και δείχνει ότι πραγματικά εννοούμε ότι θέλουμε να μειώσουμε τους ρύπους και σε τοπικό επίπεδο και σε παγκόσμιο επίπεδο. Μεταβατικά μέτρα όπως το φυσικό αέριο είναι αναγκαία. Νομίζω ότι όλοι συμφωνούμε, ειδικά για μία χώρα όπως η Ελλάδα, αλλά και αλλού, γιατί χρησιμοποιείται και αλλού. Επομένως με αυτήν τη λογική προωθείται το φυσικό αέριο. Δεύτερον, σχετικά με την αύξηση της τιμής της ΔΕΗ θα ήθελα να πω ότι όντως μπορεί να έχει αρνητική επίδραση, αλλά, όπως έχει εξηγήσει πολλές φορές ο Υπουργός κ. Χατζηδάκης, οφείλεται στην κατάσταση την οποία παρέλαβε τη ΔΕΗ η σημερινή Κυβέρνηση, στα πρόθυρα χρεοκοπίας. Κάποια μέτρα ήταν αναγκαία, και δυσάρεστα σε κάποιες περιπτώσεις, μεταξύ αυτών και μία μικρή αύξηση της τιμής. Ευχαριστώ πολύ.
Ευχαριστούμε. Συνεχίζουμε με τη δεύτερη με αριθμό 1530/25-10-2019 ερώτηση του κύκλου αναφορών - ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Χάρη Μαμουλάκη προς τον Υπουργό Περιβάλλοντος και Ενέργειας, με θέμα: «Αντισταθμιστικά οφέλη για τον Δήμο Μαλεβιζίου με τη μείωση των ενεργειακών εγκαταστάσεων στο ΑΗΣ Λινοπεραμάτων». Κύριε Μαμουλάκη, έχετε τον λόγο για την πρωτολογία σας.
Ευχαριστώ, κύριε Πρόεδρε. Κύριε Υπουργέ, γνωρίζετε το ζήτημα και από τη χωροταξική και από την ενεργειακή του σκοπιά. Η περιοχή του λεκανοπεδίου Γαζίου, δηλαδή τα γνωστά Λινοπεράματα στην Κρήτη, μία ιδιαίτερα βεβαρυμμένη περιοχή εδώ και μισό αιώνα, έχει - θα έλεγα - τις πιο παρωχημένες τεχνικές εγκαταστάσεις στην Κρήτη και από τις παλαιότερες και πιο παρωχημένες στη χώρα. Είναι βαριά η επίπτωση στο περιβάλλον. Υπάρχουν μετρήσεις από το Πανεπιστήμιο Κρήτης, από το Μεσογειακό Πανεπιστήμιο, πρώην ΤΕΙ Κρήτης, καθώς και από το Ινστιτούτο Τεχνολογίας και Έρευνας. Δυστυχώς, υπήρξε μία εύλογη αβελτηρία όσον αφορά τη μετακίνηση αυτών των οχλουσών υποδομών από την περιοχή, δεδομένης και της ανεπάρκειας μέχρι τώρα του νησιού για τον κατάλληλο ανεφοδιασμό. Παρ' όλα αυτά, τα τελευταία χρόνια νομίζω ότι τα πράγματα προχώρησαν, ο ενεργειακός ανεφοδιασμός της Κρήτης διασφαλίζεται, εξ όσων γνωρίζουμε, από τα δύο εν εξελίξει έργα διασύνδεσης της νήσου με την ηπειρωτική χώρα. Αφ' ενός το ως γνωστό «μικρό καλώδιο» που βρίσκεται ήδη σε φάση κατασκευής μεταξύ Πελοποννήσου και Κρήτης, ισχύος 2 επί 140 ΜW συνολικά. Αναμένεται το πρώτο εξάμηνο του 2020 να έχουμε, καλώς εχόντων των πραγμάτων, και την πρώτη σημαντική ολοκλήρωση της συνδέσεως. Επίσης, υπάρχει και το εν εξελίξει έργο της μεγάλης διασύνδεσης της νήσου, το ως γνωστό «μεγάλο καλώδιο». Βλέπουμε ότι τώρα δεν μπαίνει σε καθεστώς PSI, Project Common Interest, αλλά πηγαίνει ως εθνικό έργο. Χαιρετίζουμε αυτή την προσπάθεια, διότι νομίζω ότι επιταχύνει τις διαδικασίες ορθής και γρήγορης σύνδεσης, που είναι πλέον πραγματικά επιτακτική ανάγκη. Όμως, παρ' όλα αυτά, αυτό που εμείς οφείλουμε να κάνουμε είναι να προβλέψουμε και χωροταξικά και ρυμοτομικά την επόμενη μέρα σε μία μεγάλη περιοχή, η οποία έχει υποστεί πραγματικά τα πάνδεινα. Σχετικά με τις μετρήσεις - και δεν θέλω να κινδυνολογήσω στην Αίθουσα για τα δεδομένα τα οποία υπάρχουν στην ευρύτερη περιοχή - να πούμε ότι γειτνιάζει ακραιφνώς με την πόλη του Ηρακλείου, την τέταρτη μεγαλύτερη πόλη της χώρας, με ό,τι αυτό συνεπάγεται. Εν πάση περιπτώσει, είναι ένα διαχρονικό αίτημα των κατοίκων της περιοχής και προσφάτως αποδεκτό και από τον κ. Χατζηδάκη σε μία συνάντηση στις 22 Οκτωβρίου, μόλις πριν από ενάμιση μήνα, παρουσία και του δημάρχου της περιοχής, του Δήμου Μαλεβιζίου. Επειδή τυγχάνει ως πρώην αυτοδιοικητικός να γνωρίζω καλά την περιοχή και ως μηχανικός επίσης να μπορώ να αντιληφθώ τις επιπτώσεις, θέτω το εξής ερώτημα: Πρώτον, εφόσον υπάρχει η δέσμευση σε πολιτικό επίπεδο, ποιο είναι το ρεαλιστικό χρονοδιάγραμμα, ποιος είναι ο οδικός χάρτης των ενεργειών εις τρόπον ώστε τι; Δεδομένης της διασφάλισης και της ολοκλήρωσης των έργων να φροντίσουμε από τώρα αυτή η σεβαστή σε επιφάνεια - να τονίσω, κύριε Πρόεδρε, ότι είναι εκατόν ογδόντα στρέμματα γης εξαιρετικού αναγλύφου και σε περιοχή η οποία έχει τρομερή αναπτυξιακή ισχύ το τελευταίο διάστημα - τι προβλέπεται εκ μέρους του Υπουργείου, ώστε να μη ζήσουμε ένα αντίστοιχο «Ελληνικό της Κρήτης», που λέμε κι εμείς κάτω; Δηλαδή να προβλέψουμε από τώρα ρυμοτομικά, χωροταξικά, εν είδει ενός master plan ενδεχομένως, τη συγκεκριμένη διαδικασία. Αυτό είναι το μείζον ερώτημα. Και φυσικά υπάρχει και το πολιτικό και οικονομο - τεχνικό σκέλος, επειδή υπάρχει και η πολιτική δέσμευση διαχρονικά και από την προηγούμενη κυβέρνηση, αλλά και από την παρούσα, για την αντισταθμιστική αυτή ωφέλεια μιας περιοχής που έχει υποστεί, όπως είπα και προηγουμένως, πάρα πολλές επιπτώσεις και σε κοινωνικό επίπεδο και σε οικονομικό επίπεδο και αναμφίβολα για τους ανθρώπους που ζουν εκεί και σε θέματα πρακτικά και ιατρικά. Αυτά, κύριε Πρόεδρε και κύριε Υπουργέ. Περιμένω την απάντηση και θα δευτερολογήσω.
Κύριε Υπουργέ, έχετε τον λόγο για την απάντησή σας.
Ευχαριστώ, κύριε Πρόεδρε. Ευχαριστώ για την ερώτηση που είναι πραγματικά εποικοδομητική. Όντως το θέμα είναι γνωστό. Δεν υπάρχει καμμία αμφιβολία για τη σοβαρότητά του. Και ο Πρωθυπουργός έχει μιλήσει και ο κ. Χατζηδάκης και ο Υφυπουργός Ενέργειας, κ. Θωμάς, πρόσφατα. Όσον αφορά την ηλεκτρική διασύνδεση, όντως επελέγη μία μέθοδος παρά τις γνωστές αντιδράσεις και αντιρρήσεις, που μπορεί να είχαν κάποια λογική αλλά την επιλέξαμε γιατί ήταν η ταχύτερη. Και είναι θετικό ότι υπάρχει μία γενικότερη συναίνεση για αυτήν τη μέθοδο για την υλοποίηση του έργου της διασύνδεσης. Τώρα για την περίπτωση του εργοστασίου στα Λινοπεράματα, όπως αναφέρατε και εσείς, τον Οκτώβριο έγινε συνάντηση του Υπουργού με τον Δήμαρχο Μαλεβιζίου. Σε αυτήν την συνάντηση συμφωνήθηκε ότι πρέπει να κλείσει η μονάδα, είναι όντως παλιά, ρυπογόνα και αναποτελεσματική. Αυτό ήταν ένα προϊόν και της συνάντησης αυτής, αλλά ούτως ή άλλως ήταν λίγο πολύ δεδομένο ότι προς τα εκεί θα πήγαιναν τα πράγματα. Η απόφαση που πάρθηκε ήταν μέχρι να ολοκληρωθεί η διασύνδεση, να αντικατασταθεί η μονάδα αυτή στα Λινοπεράματα άμεσα - όσο το δυνατό βέβαια άμεσο μπορεί να είναι ένα τέτοιο έργο - με τη σύνδεση με υπόγειο καλώδιο της περιοχής αυτής που θα καταλήγει σε έναν σταθμό μετατροπής έξω από τη Δαμάστα. Υπάρχει δέσμευση ότι η εγκατάσταση στη Δαμάστα δεν θα είναι ορατή από κανένα σημείο του οικισμού, δεν θα φαίνεται. Η επιλογή της τοποθεσίας έγινε μετά από μελέτη. Επελέγησαν έξι εναλλακτικές θέσεις. Έγινε η αξιολόγησή τους με συγκεκριμένα κριτήρια: επιπτώσεις στο περιβάλλον, επιπτώσεις στο ανθρωπογενές περιβάλλον, επιπτώσεις τυχόν σε αρχαιολογικούς χώρους, χρήσεις γης και τεχνικά κριτήρια. Επελέγη μια συγκεκριμένη θέση, όχι αυθαίρετα, μέσα από αυτήν τη διαδικασία και προφανώς βρίσκεται τώρα σε εξέλιξη η διαδικασία αδειοδότησης του έργου αυτού. Τώρα πώς προχωράει το θέμα του σταθμού στα Λινοπεράματα. Αυτήν τη στιγμή βρισκόμαστε στο στάδιο της περιβαλλοντικής αδειοδότησης του έργου και της αξιολόγησής της. Η διαδικασία μετά την ολοκλήρωση της διαβούλευσης - νομίζω ότι δεν έχει ολοκληρωθεί ακόμα η διαβούλευση, δεν είμαι σίγουρος - θα ολοκληρωθεί με την έγκριση των περιβαλλοντικών όρων, οι οποίοι θα αποτελούν και την ασφαλιστική δικλίδα για την προστασία του περιβάλλοντος και στην περιοχή της Δαμάστας για όσο χρόνο θα χρειαστεί να λειτουργήσει ακόμα αυτή η μονάδα. Από την πλευρά του ΑΔΜΗΕ προβλέπονται στον σχεδιασμό των έργων συγκεκριμένες παρεμβάσεις για την περιοχή που λειτουργεί σήμερα. Πάω στα Λινοπεράματα τώρα, αλλά ίσως να απαντήσω για τα Λινοπεράματα μετά για να μην ξοδέψω και άλλο χρόνο.
Το μείζον είναι αυτό, τα Λινοπεράματα.
Τα Λινοπεράματα ναι, αλλά δεν ξέρω τι θα πείτε μετά για να σας απαντήσω σχετικά. Εντάξει, λοιπόν, Ήδη, σχεδιάζονται έργα για την αποκατάσταση. Τα έργα αυτά περιλαμβάνουν για την ώρα χωματουργικές εργασίες, γιατί πρέπει να γίνουν, αναδασώσεις και συντήρηση για μία πενταετία τουλάχιστον των αναδασώσεων με άρδευση, κ.λπ.. Στη μελέτη περιβαλλοντικών επιπτώσεων και στις τεχνικές προδιαγραφές του έργου υπάρχουν αναλυτικές αναφορές στις ενέργειες που γίνονται προς αυτήν την κατεύθυνση και είναι διαθέσιμα. Για την αποκατάσταση της τοποθεσίας πέραν αυτών των ενεργειών, που σας ανέφερα ήδη, θέματα όπως αυτά που αναφέρατε είναι υπαρκτά όντως, δηλαδή η ανάγκη αντισταθμιστικών και υποστηρικτικών ενεργειών. Ασφαλώς, η περιοχή έχει επιβαρυνθεί πάρα πολύ, δεν υπάρχει αμφιβολία, γι' αυτό και δικαιούνται οι κάτοικοι, έστω και καθυστερημένα, έστω και εκ των υστέρων, έστω και για τις επόμενες γενιές, να έχουν κάποιες αντισταθμίσεις. Προχωράει η διερεύνηση των αντισταθμιστικών μέτρων. Μέσα σε αυτά μπορεί να είναι και ένα master plan, όπως λέτε, το συζητάμε αυτήν τη στιγμή. Είμαι σίγουρος ότι θα υπάρξει βοήθεια όλων των τοπικών παραγόντων, δεν είναι κομματικό το θέμα ή πολιτικό στενά. Άρα στο προσεχές επόμενο διάστημα, θα έχουμε και νέα προς αυτήν τη κατεύθυνση. Ευχαριστώ πολύ.
Ορίστε, κύριε Μαμουλάκη, έχετε τον λόγο για τη δευτερολογία σας.
Μπορώ να πω ότι καλύφθηκα κατά το ήμισυ όσον αφορά το πρώτο σκέλος της ερώτησης, δεδομένου ότι χαίρομαι να ακούω ότι υπάρχει μία πρώτη προσέγγιση του ζητήματος της μεταφροντίδας ουσιαστικά ενός ιδιαίτερα επιβαρυμένου χώρου, μιας περιοχής, όπως σας είπα εκατόν ογδόντα στρεμμάτων. Είναι σημαντικό, λοιπόν, σε πρώτη φάση να προβλέπουμε, να μελετούμε και να προσεγγίζουμε το τι θα λάβει χώρα μετά τη μετακίνηση, αποδέσμευση των οχλουσών αυτών υποδομών από την περιοχή. Γνωρίζουμε ότι η ψυχρή εφεδρεία θα παραμείνει βεβαίως, καθώς επίσης και ένα ηλεκτροπαραγωγικό ζεύγος, το οποίο από ό,τι μαθαίνουμε - και ελπίζω να έχει συγκεκριμένο διάστημα η παραμονή του εκεί και να μην μείνει εσαεί - είναι νομίζω κομμάτι του ενεργειακού νομοσχεδίου, το οποίο ψηφίσαμε πριν από δέκα μέρες και προϋποθέτει την ύπαρξη αυτού του ηλεκτροπαραγωγικού ζεύγους - για ποιο λόγο - διότι όταν η προσαιγιάλωση ολοκληρωθεί και η σύνδεση αποπερατωθεί θα πρέπει να υπάρχει ένα βελούδινο μεταβατικό διάστημα να διασφαλίσει την εν εξελίξει κατάσταση. Τώρα, όμως, θα ήθελα κάτι πιο σημαντικό, κύριε Υπουργέ και ελέω του επιστημονικού σας αντικειμένου. Καλή είναι η μεταφροντίδα, καλό είναι να φροντίζουμε, να απελευθερώνουμε ορθά και πολεοδομικά και τεχνικά και περιβαλλοντικά την περιοχή, αλλά το πιο σημαντικό κατά την άποψή μας είναι τι; Είναι να προβλέπουμε με μία σοβαρή προσέγγιση χωροταξική το τι θα συμβεί, διότι όπως σας είπα η περιοχή είναι μεγάλης επιφάνειας και πρέπει να εναρμονιστεί με τις υφιστάμενες δομές που περιβάλλουν το συγκεκριμένο χώρο και τον αναπτυξιακό χαρακτήρα, που όπως σας είπα είναι ιδιαίτερα ισχυρός και αναδυόμενος στην ευρύτερη περιοχή. Και αυτό θα ήθελα εγώ ως απάντηση ουσιαστικά να μας πείτε ποιο είναι το χρονοδιάγραμμα σε επίπεδο σοβαρής μελετητικής προσέγγισης, διότι θέλουμε να αποφύγουμε φαινόμενα, όπως στην περιοχή του Ηρακλείου, ξέρετε ήδη στο υπερταμείο ανήκει η περιοχή των Γουρνών, που πρόκειται να κατασκευαστεί η πρώην αμερικανική βάση. Τριάντα χρόνια τώρα υπάρχει εκεί και είναι ένας χώρος - επιτρέψτε μου τον όρο - κρανίου τόπος. Πρέπει, λοιπόν, να φροντίσουμε κατάλληλα από τώρα και δεδομένων των συνθηκών και των συγκυριών αν θέλετε να κάνουμε κάτι σωστό για την περιοχή, κάτι το οποίο όμως θα περιβάλλεται και από μία επιστημονική προσέγγιση κατάλληλη που αρμόζει και στην περιοχή, αλλά νομίζω και στον χαρακτήρα της επένδυσης.
Ορίστε, κύριε Υπουργέ, έχετε τον λόγο για να απαντήσετε στον κύριο Βουλευτή.
Ευχαριστώ, κύριε Πρόεδρε. Κοιτάξτε, όσον αφορά το μέλλον, έχετε απόλυτο δίκιο, πρέπει να προβλέπουμε. Η μελέτη περιβαλλοντικής αδειοδότησης του έργου ήδη, όσον αφορά την περιβαλλοντική διάσταση τουλάχιστον, έχει κάνει προβλέψεις για το μέλλον φυσικά, για το πώς θα εξελιχθούν τα πράγματα από περιβαλλοντικής απόψεως, αλλά δεν είναι μόνο το περιβαλλοντικό εκεί. Σωστά. Υπάρχουν και άλλες διαστάσεις και αναπτυξιακές και εξυπηρέτησης της τοπικής περιοχής, αντισταθμιστικά. Δεν μπορώ να σας αναφέρω αυτή τη στιγμή συγκεκριμένο χρονοδιάγραμμα. Εξετάζονται όμως, βρισκόμαστε ήδη σε διαδικασία εξέτασης. Η ιδέα για το master plan συμφωνώ είναι θετική. Προς αυτήν την κατεύθυνση κινούμαστε και εμείς. Ελπίζω ότι συντόμως θα έχω να σας πω κάτι πιο συγκεκριμένο. Δεν θα αργήσουμε πάντως. Και είμαι σίγουρος ότι με τη βοήθεια και της τοπικής κοινωνίας και των Βουλευτών και όλων των ενδιαφερομένων θα πετύχουμε να αντισταθμιστούν αυτά τα οποία υπέστησαν οι κάτοικοι για δεκαετίες. Ευχαριστώ πολύ.
Ευχαριστούμε, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τέσσερις εκπαιδευτικοί συνοδοί τους από το 1ο Γυμνάσιο Γαλατσίου. Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο «Εκπαιδευτήρια Λαιμού». Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Σας ενημερώνω για να ξέρετε ότι αυτή τη στιγμή δεν υπάρχει νομοθετική εργασία στην Αίθουσα της Ολομέλειας, αλλά υπάρχει ο λεγόμενος κοινοβουλευτικός έλεγχος. Ο Βουλευτής ερωτά και ο Υπουργός απαντά. Θα συνεχίσουμε τώρα με την πρώτη με αριθμό 299/9-12-2019 επίκαιρη ερώτηση πρώτου κύκλου του Βουλευτή Χανίων της Νέας Δημοκρατίας, κ. Μανούσου Βολουδάκη προς τον Υπουργό Οικονομικών, με θέμα: «Αξιοποίηση των SMPs και ANFAs για χρηματοδότηση δημοσίων επενδύσεων». Ο κ. Βολουδάκης, έχει τον λόγο για την πρωτολογία του για δύο λεπτά.
Ευχαριστώ, κύριε Πρόεδρε. Κύριε Υπουργέ, όπως είναι γνωστό από το 2012 ως τα τέλη του 2014 η πατρίδα μας ελάμβανε τακτικά τα χρήματα από τα κέρδη που είχαν καταγράψει η Ευρωπαϊκή Κεντρική Τράπεζα και άλλες κεντρικές τράπεζες των χωρών - μελών της ζώνης του ευρώ, κέρδη τα οποία είχαν καταγράψει από τις αγορές των ελληνικών ομολόγων. Αυτό σταμάτησε το 2015, μετά την «περήφανη» διαπραγμάτευση, σταμάτησαν οι ροές κι όταν ξεκίνησαν ξανά, τα χρήματα έρχονταν με μία δέσμευση ότι θα χρησιμοποιούνται μόνο για την αποπληρωμή του χρέους ή για την εγγύησή του. Με την ανάληψη των καθηκόντων σας, θέσατε το θέμα της επιστροφής των χρημάτων αυτών χωρίς δεσμεύσεις και πετύχατε στο τελευταίο Eurogroup να υπάρξει σαφής αναφορά ότι τα χρήματα αυτά είναι δυνατόν να χρησιμοποιηθούν για δημόσιες επενδύσεις, με μία διαδικασία που, βέβαια, πρέπει να συμφωνηθεί περαιτέρω με τους εταίρους. Το σύνολο των κεφαλαίων που πρόκειται να καταβληθούν στη χώρα μας ως το 2023, συμπεριλαμβανομένης της δόσεως που συζητήθηκε στο τελευταίο Eurogroup, φτάνει τα 4,8 δισεκατομμύρια. Αυτό είναι, προφανώς, ένα ποσό που αν αξιοποιηθεί για δημόσιες επενδύσεις, αλλάζει το επενδυτικό τοπίο στη χώρα, αλλάζει την εικόνα των υποδομών στη χώρα, αλλάζει τις αναπτυξιακές προοπτικές στη χώρα. Και είναι, βέβαια, μία καινούργια δεξαμενή χρήματος που ακόμα δεν έχει διανεμηθεί. Σύμφωνα με τις πληροφορίες του ρεπορτάζ που έχει καλύψει όλη αυτή τη συζήτηση, οι εταίροι για να συμφωνήσουν στην αξιοποίηση των χρημάτων αυτών ζητούν να τους παρουσιαστούν ώριμα επενδυτικά σχέδια για την ανάπτυξη των υποδομών, τα οποία θα μπορούσαν να απορροφήσουν τέτοιου ύψους κεφάλαια. Εφόσον έτσι έχουν τα πράγματα, πιστεύω, κύριε Υπουργέ, ότι πρώτη προτεραιότητα μεταξύ των έργων αυτών θα πρέπει να είναι ο ΒΟΑΚ, ο Βόρειος Οδικός Άξονας Κρήτης, ο οδικός άξονας της τελευταίας περιφέρειας στη χώρα που δεν έχει αυτοκινητόδρομο. Θα πω περισσότερα στη δευτερολογία μου, αλλά θα ήθελα να μου απαντήσετε, κύριε Υπουργέ: Είναι πράγματι έτσι τα πράγματα με τη συζήτησή σας με τους εταίρους; Υπάρχει διαδικασία κατάρτισης λίστας έργων προς χρηματοδότηση από τα χρήματα αυτά; Για τα υπόλοιπα θα συνεχίσω στη δευτερολογία μου. Ευχαριστώ, κύριε Πρόεδρε.
Κι εμείς ευχαριστούμε. Δίνω το λόγο τώρα στον Υπουργό Οικονομικών, τον κ. Σταϊκούρα, για να απαντήσει στον κύριο Βουλευτή.
Κύριε συνάδελφε, η ερώτησή σας είναι εύστοχη, σημαντική και επίκαιρη. Αναδεικνύει ένα σημαντικό θέμα για την ενίσχυση των επενδυτικών και αναπτυξιακών δυνατοτήτων και προοπτικών της χώρας, αυτό που προέρχεται από την αξιοποίηση των κερδών των ευρωπαϊκών κεντρικών τραπεζών, από τη διακράτηση των ελληνικών ομολόγων, των γνωστών ANFAs και SMPs. Είναι ένα ζήτημα το οποίο, όπως πολύ σωστά επισημάνατε, για πρώτη φορά ετέθη από την ελληνική Κυβέρνηση και αποφασίστηκε στο Eurogroup της προηγούμενης εβδομάδος. Συγκεκριμένα, στο τελευταίο Eurogroup αναγνωρίστηκε και καλή πορεία της ελληνικής οικονομίας, επιβεβαιώθηκε η πρόοδος που έχει συντελεστεί και αποφασίστηκε η εκταμίευση του δεύτερου πακέτου μέτρων ελάφρυνσης του ελληνικού χρέους, συνολικού ύψους 767 εκατομμυρίων ευρώ. Σε αυτά τα μέτρα συμπεριλαμβάνεται και η αποδέσμευση της δεύτερης δόσης από τα κέρδη των ANFAs και SMPs, αποδέσμευση που, επίσης πολύ σωστά επισημάνατε, είναι χωρίς όρους, χωρίς προϋποθέσεις, χωρίς προαπαιτούμενα, όπως είχαν τεθεί στην προηγούμενη κυβέρνηση. Επισημαίνεται ότι το σύνολο αυτών των κερδών ανέρχονται περίπου, λίγο παραπάνω απ' ό,τι είπατε, στα 5,1 δισεκατομμύρια ευρώ. Και υπενθυμίζεται ότι αυτό το ποσό έχει καταρχήν συμφωνηθεί να δίνεται, υπό προϋποθέσεις, σε ισόποσες δόσεις, ανά έξι μήνες, από τον Δεκέμβριο του 2018 και ως το πέρας της περιόδου ενισχυμένης εποπτείας της χώρας, δηλαδή τον Μάιο του 2022, σε οκτώ δόσεις. Συνεπώς, η κάθε εκταμίευση αναμένεται να είναι περίπου 640 εκατομμύρια ευρώ. Έχει γίνει μέχρι σήμερα μόλις μία, το 2019, επί κυβέρνησης ΣΥΡΙΖΑ, η οποία πήγε κατευθείαν για την αποπληρωμή του χρέους. Μόλις δε αποφασίστηκε η εκταμίευση της δεύτερης δόσης. Όμως, αποφασίστηκε, όπως πολύ σωστά επισημάνατε, επιπρόσθετα, για πρώτη φορά και καταγράφεται στην ανακοίνωση του Eurogroup, να αξιολογηθεί η δυνατότητα αξιοποίησης αυτών των κερδών των ANFAs και SMPs για επενδυτικούς σκοπούς, ώστε να ενισχυθούν οι αναπτυξιακές προοπτικές της ελληνικής οικονομίας. Προς την επίτευξη αυτού του στόχου αποφασίστηκε η έναρξη της σχετικής τεχνικής επεξεργασίας, σε συνεργασία με τους θεσμούς, το επόμενο χρονικό διάστημα. Η ελληνική Κυβέρνηση ήδη εργάζεται προς αυτή την κατεύθυνση, αφού άλλωστε η ίδια, εμείς ζητήσαμε και πετύχαμε την ενσωμάτωση της σχετικής πρόβλεψης στην απόφαση. Σχεδιάζουμε, μεθοδικά και υπεύθυνα, πολιτικές προτεραιότητες, αναπτυξιακές κατευθύνσεις, ώριμα προς ένταξη έργα υποδομών. Ένα τέτοιο έργο, το οποίο τελεί υπό αξιολόγηση, είναι και αυτό του ΒΟΑΚ.
Ο κ. Βολουδάκης έχει τον λόγο για τρία λεπτά για την δευτερολογία του. Ορίστε, κύριε Βολουδάκη.
Ευχαριστώ, κύριε Πρόεδρε. Ευχαριστώ, κύριε Υπουργέ, για την επιβεβαίωση της ουσίας των όσων διαλαμβάνονταν στην ερώτησή μου. Θα ήθελα να προσθέσω δυο λόγια στον δημόσιο διάλογο, που πιστεύω τώρα ξεκινάω ουσιαστικά, για το ποιες θα είναι αυτές οι επενδύσεις. Είναι προφανές ότι εφόσον αυτές πρέπει να είναι στο πλαίσιο της συμφωνημένης συζήτησης με τους εταίρους, πρέπει να αφορούν έργα με μεγάλο αναπτυξιακό αποτύπωμα και έργα τα οποία θα είναι εύκολο να φανεί η πρόοδός τους. Ένα μεγάλο ενιαίο έργο όπως είναι ο ΒΟΑΚ, είναι πιστεύω η κατ' εξοχήν περίπτωση που θα μπορούσε να ενταχθεί σε αυτή τη συζήτηση. Ο ΒΟΑΚ είναι ένα έργο το οποίο κοστολογείται από τον Οργανισμό Ανάπτυξης της Κρήτης περίπου στα 2,5 δισεκατομμύρια, με την πιο ευρεία καταγραφή του τι πρέπει να γίνει εκεί, συμπεριλαμβανομένων απαλλοτριώσεων, ΦΠΑ κ.λπ.. Είναι, δηλαδή, τα μισά χρήματα απ' όσα θα είναι διαθέσιμα μέχρι το 2023, σε γενικές γραμμές. Κύριε Υπουργέ, παρ' ό,τι προφανώς αυτό δεν είναι δικό σας θέμα, εμπλέκεται και το Υπουργείο των Υποδομών, πιστεύω, όμως, ότι εδώ υπάρχει μία πολύ μεγάλη ανάγκη για την Κρήτη, που είναι στην πραγματικότητα εθνική ανάγκη. Γι' αυτό και το έργο του ΒΟΑΚ έχει ενταχθεί στο προεκλογικό πρόγραμμα της παράταξης που σήμερα κυβερνά ως «εθνικό έργο υποδομών». Έχουμε, λοιπόν, αυτά τα δεδομένα. Έχουμε το γεγονός της τραγικής καθυστέρησης στην υλοποίηση του ΒΟΑΚ μέχρι σήμερα, επειδή ακριβώς, ουσιαστικά, δεν υπήρχε εξασφαλισμένη χρηματοδότηση. Εδώ, λοιπόν, έχουμε μία πηγή που μπορεί να καλύψει το μεγαλύτερο μέρος ή γιατί όχι και το σύνολο του κόστους του έργου. Υπάρχει, προφανώς, μία εν εξελίξει διαδικασία και εργασία στο Υπουργείο των Υποδομών και περιμένουμε το αμέσως επόμενο διάστημα τις ανακοινώσεις του αρμοδίου Υπουργού. Όμως, καθώς μέρος της δουλειάς που κάνει το Υπουργείο Υποδομών είναι και να βρει τους τρόπους της χρηματοδότησης του έργου, είναι πιστεύω απολύτως αναγκαίο να δούμε ότι εδώ υπάρχει μία καινούργια πηγή χρηματοδότησης, μία πηγή χρηματοδότησης που δεν έχει συζητηθεί ούτε για το ΒΟΑΚ ούτε για άλλες δημόσιες επενδύσεις. Αλλάζει εντελώς το σκηνικό των δημοσίων επενδύσεων. Μέχρι τώρα το εθνικό σκέλος του Προγράμματος Δημοσίων Επενδύσεων στην πραγματικότητα δεν ξεπερνά το 1 δισεκατομμύριο. Άρα, λοιπόν, όταν έχουμε τόσα χρήματα είναι σαν να έχουμε τη δυνατότητα να κάνουμε κάθε χρόνο διπλάσιες επενδύσεις από εθνικούς πόρους. Πιστεύω, λοιπόν, κύριε Υπουργέ, παρ' ό,τι ασφαλώς αυτό είναι ένα ευρύτερο κυβερνητικό θέμα, τα όσα μας είπατε σήμερα είναι πολύ σημαντικά, για να ξεκινήσει επιτέλους αυτός ο διάλογος, που μέρος του, ασφαλώς, πρέπει να είναι και δημόσιος για το πώς θα αξιοποιηθούν αυτά τα χρήματα. Η ευκαιρία είναι εδώ, η ευκαιρία δεν θα ξαναπαρουσιαστεί και η Κρήτη δεν μπορεί να περιμένει. Σας ευχαριστώ πολύ.
Ορίστε, κύριε Υπουργέ, έχετε τον λόγο για τη δευτερολογία σας.
Αγαπητέ συνάδελφε, και από την πρωτολογία, και από τη δευτερολογία σας, και από την ερώτηση, αντιλαμβάνομαι, αναγνωρίζω και συμμερίζομαι το πραγματικό και ουσιαστικό ενδιαφέρον σας για το συγκεκριμένο έργο. Χαίρομαι που σήμερα η διαδικασία του Κοινοβουλευτικού Ελέγχου, σε ό,τι αφορά το Υπουργείο Οικονομικών, με αφορμή την ερώτησή σας, που είναι η πρώτη που γίνεται γι' αυτό το θέμα, εξαιτίας της πρόσφατης κυβερνητικής επιτυχίας στο τελευταίο Eurogroup, επικεντρώνεται σε επενδυτικές πρωτοβουλίες, με έντονο, θετικό αναπτυξιακό πρόσημο, «αναπτυξιακό αποτύπωμα», όπως είπατε εσείς, όπως είναι ο ΒΟΑΚ, που τόσο πολύ έχει ανάγκη ο τόπος για να καλύψει το τεράστιο επενδυτικό κενό το οποίο υπάρχει. Πράγματι, ξεκινάει ο διάλογος και ξεκινάει με επιλογή και πρωτοβουλία της Κυβέρνησης. Ο ΒΟΑΚ είναι πράγματι ένα μεγάλο έργο υποδομών, οδικών αξόνων στη χώρα, είναι έργο ζωής και πνοής για την Κρήτη. Όπως είπατε, είναι εθνικό έργο υποδομών. Η Κυβέρνηση της Νέας Δημοκρατίας αξιολογεί όλες τις επιλογές. Η προηγούμενη Κυβέρνηση του ΣΥΡΙΖΑ είχε εκπονήσει ένα δήθεν «σχέδιο», το οποίο ήταν και ατελές και πρόχειρο, έναν κατ' ουσίαν διαγωνισμό εκδήλωσης ενδιαφέροντος, χωρίς καμμία μελετητική ωριμότητα, χωρίς καμμία εξασφαλισμένη χρηματοδότηση, με πρόσθετες δυσκολίες για τη δημοπράτησή του ως ενιαίου. Θα μελετήσουμε δυνατότητες χρηματοδότησης αυτού του αυτοκινητόδρομου, ενός έργου το οποίο βέβαια δεν γίνεται από τη μία στιγμή στην άλλη, αλλά το οποίο πρέπει να γίνει, και ως Κυβέρνηση προσεγγίζουμε, με μεθοδικότητα και ρεαλισμό, το συγκεκριμένο έργο. Σύντομα θα αναληφθούν συγκεκριμένες πρωτοβουλίες και θα συνεκτιμηθούν, μαζί με το Υπουργείο Υποδομών, οι χρηματοδοτικές δυνατότητες, που πλέον ανοίγονται μπροστά μας, αλλά και τα διαθέσιμα χρηματοδοτικά εργαλεία. Σας ευχαριστώ πολύ.
Ευχαριστούμε κι εμείς, κύριε Υπουργέ. Προχωρούμε τώρα στην τρίτη με αριθμό 295/9-12-2019 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Προστασίας του Πολίτη, με θέμα: «Πρόσφατες καταγγελίες για άσκηση αδικαιολόγητης βίας από αστυνομικούς». Θα απαντήσει ο Υφυπουργός Προστασίας του Πολίτη, κ. Ελευθέριος Οικονόμου. Ορίστε, κύριε Καμίνη, έχετε τον λόγο.
Ευχαριστώ, κύριε Πρόεδρε. Διαβάζουμε στις εφημερίδες, κύριε Πρόεδρε, ότι ο κ. Χρυσοχοΐδης, για πολλοστή φορά τους τελευταίους μήνες, είναι στην κοινή γνώμη ο δημοφιλέστερος Υπουργός. Εμένα δεν με ξενίζει αυτό. Υπήρχε τέτοιο κενό ασφάλειας τόσα χρόνια, ούτως ώστε να μη χρειάζεται κάποιος Υπουργός Προστασίας του Πολίτη να κάνει πολλά πράγματα για να φανεί το έργο του. Ως δήμαρχος της Αθήνας επανειλημμένα είχα τονίσει, τόσο μέσα στο δημοτικό συμβούλιο όσο και εκτός, ότι η ανομία που κυριαρχούσε κατά καιρούς στο κέντρο της Αθήνας κάποια στιγμή θα έφερνε την καταστολή. Γιατί; Γιατί μεγάλο τμήμα του πληθυσμού θα αναζητούσε ακριβώς αυτή τη λύση. Προ ημερών, λοιπόν, στην επέτειο της δολοφονίας του Γρηγορόπουλου, παρέστημεν μάρτυρες κάποιων σκηνών βίας εκ μέρους της αστυνομίας. Ούτε αυτό πρέπει να μας ξενίζει. Είναι φυσικό, μετά από τόσα χρόνια αδράνειας, κάποιοι θύλακοι ρεβανσισμού, που υπάρχουν μέσα στην Αστυνομία, μέσα στην ΕΛΑΣ, να γυρεύουν τώρα να πάρουν εκδίκηση. Δεν πρέπει να ξεχνάμε ότι σε βουλευτικές εκλογές όπου ψήφισαν σε χωριστά τμήματα οι αστυνομικοί είχε πολύ υψηλά ποσοστά η Χρυσή Αυγή. Αυτά τα υψηλά ποσοστά φαντάζομαι ότι συνεχίζουν να υπάρχουν. Αυτό είναι ένας πραγματικός κίνδυνος και δεν θα λύσουμε αυτό το πρόβλημα μιλώντας για «μπάτσους, γουρούνια, δολοφόνους». Έτσι ενισχύουμε τις πιο ακροδεξιές δυνάμεις στους κόλπους της Ελληνικής Αστυνομίας. Η μεγαλύτερη εγγύηση, όμως, είναι η ίδια η Αστυνομία να διερευνά τα πειθαρχικά παραπτώματα. Υπάρχει αυτή τη στιγμή ο Εθνικός Μηχανισμός Διερεύνησης του Συνηγόρου του Πολίτη, ο οποίος έχει καθιερωθεί, προκειμένου να συνεργάζεται με την Αστυνομία και να ερευνά αυτά τα περιστατικά. Ρωτάω τον Υπουργό ποια από τα περιστατικά που είδαν το φως της δημοσιότητας τον τελευταίο καιρό έχουν παραπεμφθεί στον Συνήγορο του Πολίτη, τι απαντήσεις έχει δώσει ο Συνήγορος του Πολίτη και τι μέτρα έχει λάβει η ΕΛΑΣ; Ευχαριστώ, κύριε Πρόεδρε.
Κι εμείς ευχαριστούμε. Τον λόγο έχει ο κ. Οικονόμου για την απάντησή του.
Ευχαριστώ, κύριε Πρόεδρε. Βασική και αδιαπραγμάτευτη προτεραιότητα για την Ελληνική Αστυνομία αποτελεί η προστασία των συνταγματικά κατοχυρωμένων ατομικών και κοινωνικών δικαιωμάτων των πολιτών, καθώς και η διευκόλυνση της άσκησής τους, στο πλαίσιο της ισχύουσας συνταγματικής τάξης. Θέλω να υπογραμμίσω ότι στις προτεραιότητες του Υπουργείου Προστασίας του Πολίτη, αλλά και του Αρχηγείου της Ελληνικής Αστυνομίας είναι ο έλεγχος κάθε παράνομης, αντικανονικής ή απρεπούς συμπεριφοράς αστυνομικών, τόσο κατά την εκτέλεση των υπηρεσιακών τους καθηκόντων όσο και εκτός διατεταγμένης υπηρεσίας. Ο έλεγχος αυτός ασκείται μέσω της ανελλιπούς παρακολούθησης όλων των ανά την επικράτεια περιστατικών, αλλά και καταγγελιών ή πληροφοριών, εκδίδοντας και ανάλογες διαταγές. Εξάλλου, η προάσπιση του κύρους των θεσμών, όπως της Ελληνικής Αστυνομίας, υπαγορεύει πρωτίστως την εσωτερική διερεύνηση κάθε υπόνοιας παραβατικής συμπεριφοράς εκ μέρους του προσωπικού της υπό την εγγύηση των διατάξεων της διοικητικής και πειθαρχικής δικαιοδοσίας. Όπως επίσης γνωρίζετε, με απόφαση του κυρίου Υπουργού Προστασίας του Πολίτη, στις 21 Νοεμβρίου 2019, συγκροτήθηκε ειδική επιτροπή, υπό την προεδρία του Καθηγητή Συνταγματικού Δικαίου κ. Αλιβιζάτου. Έργο της επιτροπής είναι η τακτική παρακολούθηση της διαδικασίας υλοποίησης από τα καθ' ύλην αρμόδια όργανα των παρατηρήσεων και των πορισμάτων της ανεξάρτητης διοικητικής αρχής του Συνηγόρου του Πολίτη, κατά το μέρος που αφορούν στη διοικητική διερεύνηση πειθαρχικών παραπτωμάτων, που τυχόν διαπράττονται από το προσωπικό της Ελληνικής Αστυνομίας. Σημειώνω ότι, απαντώντας και στο σχετικό ερώτημά σας, η προαναφερόμενη ειδική επιτροπή, από την ημέρα της συγκρότησής της, στις 21 Νοεμβρίου του 2019, μέχρι και σήμερα, έχει συνεδριάσει μία φορά. Η Ελληνική Αστυνομία, εξάλλου, ακολουθώντας πιστά το δόγμα διαφάνειας που υποστηρίζει και εφαρμόζει, με την έναρξη λειτουργίας του μηχανισμού διερεύνησης περιστατικών αυθαιρεσίας, άμεσα εναρμονίστηκε με την υποχρέωση της κοινοποίησης στον μηχανισμό όλων των συναφών διαταγών διενέργειας ενόρκων διοικητικών εξετάσεων, του άρθρου 26 του π.δ. 120/2008, και προκαταρκτικών διοικητικών εξετάσεων. Συγκεκριμένα, από την έναρξη λειτουργίας της ως άνω αρχής ως εθνικού μηχανισμού, ήτοι από την 9 Ιουνίου 2017, μέχρι σήμερα, η Διεύθυνση Αστυνομικού Προσωπικού του Αρχηγείου απέστειλε σε ηλεκτρονική μορφή αλληλογραφία, η οποία αφορούσε τετρακόσιες σαράντα τρεις υποθέσεις για υπό έρευνα περιστατικά αυθαιρεσίας, που εμπίπτουν στις διατάξεις του ν.4443/2016. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Ειδικότερα, το 2017, από 9 Ιουνίου 2017 έως 31 Δεκεμβρίου 2017, η ως άνω διεύθυνση απέστειλε στον Συνήγορο του Πολίτη ενενήντα δύο υποθέσεις, εκ των οποίων σαράντα αφορούσαν ένορκες διοικητικές εξετάσεις του άρθρου 26 του π.δ. 120/2008, και πενήντα δύο προκαταρκτικές διοικητικές εξετάσεις. Το 2018, απέστειλε στον Συνήγορο του Πολίτη εκατόν ογδόντα μία υποθέσεις, εκ των οποίων εξήντα μία αφορούσαν ένορκες διοικητικές εξετάσεις του άρθρου 26 του π.δ. 120/2008, μία ένορκη διοικητική εξέταση του άρθρου 27 του ιδίου προεδρικού διατάγματος και εκατόν δεκαεννέα προκαταρκτικές διοικητικές εξετάσεις. Το 2019, από 1η Ιανουαρίου 2019 έως 9 Δεκεμβρίου του 2019, απέστειλε στον Συνήγορο του Πολίτη εκατόν εβδομήντα υποθέσεις, εκ των οποίων πενήντα τέσσερις αφορούσαν ένορκες διοικητικές εξετάσεις του άρθρου 26 του π.δ. 120/2008, τρεις ένορκες διοικητικές εξετάσεις του άρθρου 27 και εκατόν δεκατρείς προκαταρκτικές διοικητικές εξετάσεις. Σε σχέση τώρα με τα καταγγελλόμενα περιστατικά κακοποίησης, κακομεταχείρισης και ακραίας συμπεριφοράς αστυνομικών σε βάρος πολιτών που φέρονται ότι διεπράχθησαν τη 17η Νοεμβρίου στην Αθήνα, μετά το πέρας των εκδηλώσεων και της πορείας, και προβλήθηκαν ως τέτοιες στον ηλεκτρονικό και έντυπο Τύπο, σας ενημερώνω, απαντώντας σε σχετικό ερώτημά σας, ότι ήδη έχει διαταχθεί διενέργεια αντίστοιχων προκαταρκτικών διοικητικών εξετάσεων. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Ομοίως για τα καταγγελλόμενα περιστατικά ως προς την κακομεταχείριση πολιτών και ακραία συμπεριφορά αστυνομικών που φέρονται ότι έλαβαν χώρα την 6η Δεκεμβρίου στην Αθήνα μετά το πέρας των εκδηλώσεων και της πορείας για τη μνήμη του Αλέξανδρου Γρηγορόπουλου και δημοσιοποιήθηκαν στον ηλεκτρονικό και έντυπο Τύπο, διατάχθηκε διενέργεια ένορκης διοικητικής εξέτασης.
Κύριε Υπουργέ, πρέπει να κλείνετε.
Σε όλες τις περιπτώσεις η διενέργεια των ερευνών ανατέθηκε σε αξιωματικούς, που ουδεμία διοικητική εξάρτηση έχουν με τις ανά περίπτωση εμπλεκόμενες υπηρεσίες και τους εμπλεκόμενους αστυνομικούς. Μετά δε την περαίωσή τους και πριν από τη λήψη απόφασης, θα σταλούν στον Συνήγορο του Πολίτη για έλεγχο και διατύπωση γνώμης. Ευχαριστώ.
Ορίστε, κύριε Καμίνη, έχετε τον λόγο για να δευτερολογήσετε.
Ευχαριστώ, κύριε Πρόεδρε. Θα μπορούμε να πούμε ότι πραγματικά έχουμε κάνει ένα μεγάλο βήμα στο θέμα των πειθαρχικών ευθυνών της Αστυνομίας, όταν θα επικρατήσει η κουλτούρα μέσα στους ίδιους τους κόλπους της ΕΛΑΣ ώστε η ίδια ουσιαστικά μέσα από τις κανονικές διαδικασίες διερεύνησης πειθαρχικών ευθυνών, δηλαδή ένορκες διοικητικές εξετάσεις και προκαταρκτικές εξετάσεις, να επιβάλει τη νομιμότητα. Είμαι βέβαιος ότι η επιτροπή υπό την προεδρία του κ. Αλιβιζάτου θα κάνει πάρα πολύ καλή δουλειά. Όμως, η μεγαλύτερη προσφορά της θα είναι ακριβώς να περάσει το πνεύμα μέσα στους κόλπους της Αστυνομίας ότι θα πρέπει η ίδια η Αστυνομία να ελέγχει αυτά τα περιστατικά. Έχουμε, δυστυχώς, μία μεγάλη παράδοση αυθαιρεσίας και ελλιπούς - για να μην πω ανύπαρκτης - πειθαρχικής διερεύνησης τέτοιων περιστατικών στην Ελληνική Αστυνομία. Υπάρχουν πάρα πολλές, σωρεία, καταδικαστικών αποφάσεων της χώρας από το Ευρωπαϊκό Δικαστήριο Δικαιωμάτων του Ανθρώπου. Θα σας πω μία ιστορία, κύριε Υπουργέ, από τότε που ήμουν Συνήγορος του Πολίτη, που αφορά το Λιμενικό Σώμα, αλλά αντίστοιχες υπάρχουν και στην ΕΛΑΣ. Είναι η υπόθεση Ζοντούλ. Ένας μετανάστης, ο οποίος είχε βιαστεί με γκλομπ από λιμενικούς, προσέφυγε στον Συνήγορο του Πολίτη. ο Συνήγορος του Πολίτη ήλεγξε την πειθαρχική διαδικασία - αυτή η οποία είχε διενεργηθεί από το ίδιο το Λιμενικό Σώμα - και την βρήκε εντελώς πλημμελή. Διέταξε νέα πειθαρχική διαδικασία. Δεν εισακούστηκε. Προσέφυγε ο ενδιαφερόμενος στο Ευρωπαϊκό Δικαστήριο Δικαιωμάτων του Ανθρώπου και για πρώτη φορά μετά τη δικτατορία καταδικάστηκε για βασανιστήρια η χώρα. Έχουμε πάρα πολλές άλλες αποφάσεις, όπου έχει υπάρξει πολύ μεγάλη βραδυπορία ή και ελλιπής διερεύνηση στα πειθαρχικά περιστατικά. Ο Συνήγορος του Πολίτη σάς έχει προτείνει ως Εθνικός Μηχανισμός Διερεύνησης Περιστατικών Αυθαιρεσίας από τα Σώματα Ασφαλείας τουλάχιστον σε αυτές τις περιπτώσεις ο διοικητικός προϊστάμενος, ο Αρχηγός της ΕΛΑΣ να ζητήσει συγγνώμη, από τη στιγμή που έχουν παραγραφεί πια αυτά τα αδικήματα, λόγω ακριβώς της καθυστέρησης της ελληνικής διοίκησης και της ελληνικής δικαιοσύνης. Εάν το είχε κάνει αυτό τότε το Λιμενικό Σώμα, όπως το είχε ζητήσει ο Συνήγορος του Πολίτη, θα είχε αποφύγει η χώρα μας αυτήν την καταδίκη για βασανιστήρια. Το επαναλαμβάνω. Είναι ευπρόσδεκτη η καθιέρωση μηχανισμών, οι οποίοι βρίσκονται εκτός της ιεραρχίας της ΕΛΑΣ προκειμένου να διερευνούν πειθαρχικά περιστατικά. Όμως, η μεγάλη νίκη θα είναι, όταν η ίδια η ΕΛΑΣ θα είναι σε θέση πια να αποδώσει δικαιοσύνη στους κόλπους της. Ευχαριστώ, κύριε Πρόεδρε.
Κι εγώ σας ευχαριστώ, κύριε Καμίνη, που ήσασταν απολύτως συνεπής. Τον λόγο έχει ο κύριος Υπουργός. Παρακαλώ, κύριε Υπουργέ, να απαντήσετε εντός των τριών λεπτών. Ορίστε, έχετε τον λόγο.
Σχετικά με τον τρόπο τέλεσης των καθηκόντων του προσωπικού της Ελληνικής Αστυνομίας, σας επαναλαμβάνω πως είναι πάγια και αδιαπραγμάτευτη η θέση του Υπουργείου στη βάση της απόλυτης και απαρέγκλιτης τήρησης της θεμελιώδους αρχής της νομιμότητας, από την οποία και εκπορεύονται οι ενέργειες των κρατικών οργάνων. Αν και περιττό να λεχθεί, το ζήτημα της προστασίας των δικαιωμάτων των πολιτών και της συμπεριφοράς των αστυνομικών προς τους πολίτες είναι, χωρίς περιθώριο αμφισβήτησης, πρωταρχικής σημασίας για την πολιτική ηγεσία του Υπουργείου Προστασίας του Πολίτη και για την ηγεσία της Ελληνικής Αστυνομίας. Επιτρέψτε μου στο σημείο αυτό να αναδείξω μία πραγματικότητα που αφορά την Ελληνική Αστυνομία και την πολιτική της ηγεσία. Ο Συνήγορος του Πολίτη δεν αντιμετωπίζεται ως μία ανεξάρτητη αρχή εποπτεύουσα την τήρηση των ανθρωπίνων δικαιωμάτων από την Αστυνομία. Διότι η ίδια η Αστυνομία στην εσωτερική της διαδικασία διαθέτει από πολύ παλαιότερα πλαίσιο και πειθαρχικούς μηχανισμούς, προκειμένου τυχόν αποκλίνουσες συμπεριφορές αστυνομικών υπαλλήλων όχι μόνο να ελέγχονται, αλλά και να τιμωρούνται. Δεν είναι μάλιστα τυχαία η πρωτοβουλία του Υπουργού κ. Χρυσοχοΐδη, χωρίς να υποχρεώνεται από κανέναν ή να υπαγορεύεται από περιστάσεις, για τη συγκρότηση της επονομαζόμενης και «Επιτροπής Αλιβιζάτου». Ούτε είναι τυχαίο ότι η Ελληνική Αστυνομία - όπως αναφέρει και ο ίδιος ο μηχανισμός διερεύνησης περιστατικών αυθαιρεσίας - εναρμονίστηκε άμεσα με την υποχρέωση κοινοποίησης σε αυτόν των όσων υποθέσεων τελούν υπό έρευνα. Αξίζει, μάλιστα, να αναδειχθεί πως η Ελληνική Αστυνομία μετά την έκδοση της ετήσιας έκθεσης του Συνηγόρου του Πολίτη για το 2018, ανέλαβε νομοθετική πρωτοβουλία προς εναρμόνιση με τις προτάσεις του αποσκοπώντας στη βελτίωση του τρόπου απονομής του πειθαρχικού δικαίου, όπως ορίζεται από τις διατάξεις του προεδρικού διατάγματος 120/2008. Επιπλέον, εισηγήθηκε και την τροποποίηση συγκεκριμένων διατάξεων προς αυτόν τον σκοπό. Αυτό το αναφέρω προς επίρρωση της θέσης πως ο θεσμός της Αστυνομίας δεν παραμένει αδρανής ή αναχρονιστικός. Θέλω δε να σας διαβεβαιώσω ότι υπερασπιζόμαστε και εγγυόμαστε την προστασία του σκληρού πυρήνα των ατομικών ελευθεριών επί του οποίου βασίζεται η Ελληνική Δημοκρατία με απόλυτο τρόπο. Ευχαριστώ πολύ.
Προχωρούμε στην έκτη με αριθμό 308/10-12-2019 επίκαιρη ερώτηση πρώτου κύκλου του Βουλευτή Β΄ Βορείου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Προστασίας του Πολίτη, με θέμα: «Αστυνομική βία και αυθαιρεσία κατά τη διάρκεια των εκδηλώσεων μνήμης για την επέτειο του θανάτου του Αλέξανδρου Γρηγορόπουλου». Τον λόγο έχει ο κ .Γρηγοριάδης
Σας ευχαριστώ πολύ, κύριε Πρόεδρε. Κύριε Υπουργέ, κατ' αρχάς σας ευχαριστούμε πολύ που κάθε φορά είστε εδώ ο ίδιος για να μας απαντήσετε. Κύριε Πρόεδρε, κύριε Υπουργέ, την περασμένη Παρασκευή μετά τη λήξη της πορείας για τα έντεκα χρόνια μνήμης της δολοφονίας του ανήλικου Έλληνα πολίτη Αλέξανδρου Γρηγορόπουλου από αστυνομικό εν ώρα υπηρεσίας, είδαμε όλοι μας στα μέσα κοινωνικής δικτύωσης και στα κανάλια ότι έλαβαν χώρα επεισόδια - ευτυχώς - μικρής διάρκειας και έκτασης στους γύρω δρόμους από την περιοχή των Εξαρχείων. Και όμως, κατά τη διάρκεια αυτών των μικρών επεισοδίων η Αστυνομία, όπως πάντα, φυσικά προέβη σε προσαγωγές. Οι προσαγωγές - όπως ξέρουμε όλοι - δεν συνιστούν συλλήψεις, κύριε Υπουργέ. Ωστόσο, κατά τη διάρκεια των προσαγωγών αυτών είδαμε έκπληκτοι - νομίζω οι περισσότεροι Έλληνες εξεπλάγησαν απ' αυτό - άνδρες των ΜΑΤ να ξεγυμνώνουν ανθρώπους που προσήγαγαν, άνδρες των ΜΑΤ να χτυπούν ανθρώπους οι οποίοι είχαν ήδη παραδοθεί και φώναζαν «παραδίνομαι». Το οπτικοακουστικό υλικό αυτών των επιθέσεων, κύριε Υπουργέ, είναι αδιάσειστος μάρτυρας του εξευτελισμού και της καταπάτησης θεμελιωδών ανθρωπίνων δικαιωμάτων. Η Ελληνική Αστυνομία και η ηγεσία του Υπουργείου Προστασίας του Πολίτη είναι υπόλογες για τη στάση και τη συμπεριφορά των αστυνομικών δυνάμεων. Θα επαναλάβω το ερώτημα που είχα θέσει σε παλιότερη ερώτησή μου: Ζούμε, κύριε Υπουργέ, σε αστυνομοκρατούμενη κοινωνία; Άνδρες των Σωμάτων Ασφαλείας έχουν δικαίωμα να καταπατούν βασικά ανθρώπινα δικαιώματα και να βιαιοπραγούν; Ελέγχονται αυτές οι παραβατικές και απαράδεκτες από την πλευρά της Αστυνομίας πρακτικές ή έχουν την κάλυψη και την προστασία της πολιτικής ηγεσίας; Σας άκουσα να λέτε για τις ΕΔΕ και να τις απαριθμείτε. Θέλω να μου απαντήσετε πόσες απ' αυτές οδήγησαν αστυνομικό στη φυλακή ή εν πάση περιπτώσει στην απόταξη. Θέλω να μας δώσετε και αυτό το νούμερο, όχι μόνο πόσες ΕΔΕ έγιναν, αλλά πόσες είχαν και αποτέλεσμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τα πορίσματα της ΕΔΕ που διατάχθηκε για την εξέταση αυτών των περιστατικών ως προς τον τρόπο δράσης των αστυνομικών δυνάμεων, θα χρησιμοποιηθούν ώστε να παραπεμφθούν οι δράστες στη δικαιοσύνη ή θα συνεχιστεί η ατιμωρησία; Και τελειώνω αμέσως, κύριε Πρόεδρε. Η κ. Αναστασία Τσουκαλά η οποία διδάσκει εγκληματολογία στο Πανεπιστήμιο Paris Sud λέει σε άρθρο της: «Η λύση είναι να εφαρμοστεί η απόφαση του Αρχηγού της ΕΛΑΣ που υποχρεώνει τις δυνάμεις καταστολής να φέρουν εμφανώς διακριτικά.». Σας θυμίζω, κύριε Υπουργέ ότι η τύχη και η μοίρα παίζουν παράξενα παιχνίδια. Αυτή η απόφαση είναι δική σας όταν ήσασταν Αρχηγός της Ελληνικής Αστυνομίας και τελείως συμπωματικά είχατε ως πολιτικό σας προϊστάμενο τον κ. Μιχάλη Χρυσοχοΐδη. Θέλω μια απάντηση και σε αυτό. Σας ευχαριστώ.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Όπως είπα και πριν, η προστασία των συνταγματικά κατοχυρωμένων ατομικών και κοινωνικών δικαιωμάτων των πολιτών, καθώς και η διευκόλυνση της άσκησής τους στο πλαίσιο της ισχύουσας συνταγματικής τάξης αποτελεί για την Ελληνική Αστυνομία βασική και αδιαπραγμάτευτη προτεραιότητα. Ακολουθώντας πιστά το δόγμα διαφάνειας που υποστηρίζει και εφαρμόζει στους κόλπους της η Ελληνική Αστυνομία με την έναρξη της λειτουργίας του Μηχανισμού Διερεύνησης Περιστατικών Αυθαιρεσίας άμεσα έχει εναρμονιστεί με την υποχρέωση της κοινοποίησης στον μηχανισμό όλων των συναφών διαταγών διενέργειας ένορκων διοικητικών εξετάσεων και προκαταρκτικών διοικητικών εξετάσεων. Συγκεκριμένα, από την έναρξη λειτουργίας αυτού του μηχανισμού, από τις 9 Ιουνίου 2017 μέχρι και σήμερα, η Διεύθυνση Αστυνομικού Προσωπικού έχει στείλει συνολικά τετρακόσιες σαράντα τρεις υποθέσεις για υπό έρευνα περιστατικά αυθαιρεσίας που εμπίπτουν στις διατάξεις του ν.4443/2016. Επίσης, είναι γνωστό ότι με απόφαση του κυρίου Υπουργού Προστασίας του Πολίτη στις 21-11-2019 συγκροτήθηκε ειδική επιτροπή υπό την προεδρία του Καθηγητή του Συνταγματικού Δικαίου κ. Αλιβιζάτου, προκειμένου να παρακολουθεί την υλοποίηση από πλευράς της Ελληνικής Αστυνομίας τόσο των γνωμοδοτήσεων του Συνηγόρου του Πολίτη, αλλά και γενικότερα να ασκεί την εποπτεία και τον έλεγχο ως προς την καλή εφαρμογή των διατάξεων για την άσκηση πειθαρχικού ελέγχου και την παρακολούθηση όλων αυτών των υποθέσεων που αφορούν το ενδεχόμενο άσκησης αστυνομικής βίας. Ειδικότερα, σε σχέση με τα φερόμενα περιστατικά για την κακοποίηση, κακομεταχείριση ή ακραία συμπεριφορά αστυνομικών σε βάρος πολιτών που έλαβαν χώρα την 6η Δεκεμβρίου στην Αθήνα μετά το πέρας των εκδηλώσεων και της πορείας για τη μνήμη του Αλέξανδρου Γρηγορόπουλου, σημειώνεται ότι έχει διαταχθεί η διενέργεια ένορκης διοικητικής εξέτασης. Είναι δε γνωστό ότι έχει ενημερωθεί άμεσα ο Συνήγορος του Πολίτη και μετά την περαίωσή της και πριν από τη λήψη απόφασης θα του σταλεί για έλεγχο και διατύπωση γνώμης. Σε περίπτωση δε που δεν υπέπεσε στην αντίληψή σας, σας διαβάζω ότι την 7η Δεκεμβρίου 2019 εκδόθηκε ανακοίνωση από το Αρχηγείο της Ελληνικής Αστυνομίας σύμφωνα με την οποία «Το Αρχηγείο της Ελληνικής Αστυνομίας αποστέλλει στον Εθνικό Μηχανισμό Διερεύνησης Περιστατικών Αυθαιρεσίας του Συνηγόρου του Πολίτη βίντεο και αναφορές που αναπαράγονται στο διαδίκτυο σχετικά με περιστατικά αστυνομικής βίας κατά τη διάρκεια των χθεσινών εκδηλώσεων και πορειών στη μνήμη του Αλέξανδρου Γρηγορόπουλου με παράκληση να διερευνηθούν κατά προτεραιότητα. Παράλληλα, καλούνται πολίτες που έχουν αντίστοιχο υλικό ή είναι μάρτυρες ή θεωρούν ότι έχουν υποστεί βία σε ανάλογα περιστατικά να αποτανθούν στον προαναφερθέντα μηχανισμό διερεύνησης του Συνηγόρου του Πολίτη». Στη βάση όλων των προαναφερθέντων εκτιμώ ότι έχουν απαντηθεί τα κύρια ερωτήματα που θέτετε. Θέλω να πιστεύω ότι ως κοινοβουλευτικός παράγοντας δεν υποστηρίζετε ως ανθρώπινο δικαίωμα στο πλαίσιο ενός δημοκρατικού κράτους να δικαιούται ο καθείς, στο όνομα της ιδεοληψίας του και της αναρχίας, να παρανομεί και να ασκεί απροκάλυπτα βία και αυθαιρεσία, αμαυρώνοντας και επισκιάζοντας μάλιστα με τον τρόπο αυτόν το δικαίωμα χιλιάδων άλλων συμπολιτών να διαδηλώνουν ειρηνικά.
Ορίστε, κύριε Γρηγοριάδη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, κατ' αρχάς το τελευταίο κομμάτι της απάντησής σας ειλικρινά δεν το κατάλαβα καθόλου. Είναι αυτονόητο, δεν χρειάζεται να θέλετε να το πιστεύετε. Είναι προφανές ότι είμαστε υπέρ της νομιμότητας και γι' αυτό είμαστε στη Βουλή των Ελλήνων όλοι εδώ. Ήθελα να σας πω μερικά πράγματα. Λυπάμαι που θα το πω, αλλά πραγματικά δεν απαντήσατε σε καμμία ερώτησή μου. Σας έθεσα πολύ συγκεκριμένες ερωτήσεις. Σας τις επαναλαμβάνω, γιατί έχουμε τη δυνατότητα να μου απαντήσετε τώρα. Πόσες από τις ΕΔΕ που έχουν διαταχθεί - περίπου τις τετρακόσιες που απαριθμήσατε τρεις φορές μαζί με τον κ. Καμίνη - επέφεραν κυρώσεις και σε πόσους αστυνομικούς; Είναι μία ερώτηση πολύ σαφής την οποία δεν απαντήσατε. Δεύτερη ερώτηση σε συνάρτηση με την πρώτη: Έχει αποδειχθεί διαχρονικά ότι τόσο οι ΕΔΕ όσο και ο Συνήγορος του Πολίτη δεν είναι αποτελεσματικοί στο να ελέγξουν την αστυνομική βία. Αυτό που είναι αποτελεσματικό, και διαπιστωμένα αποτελεσματικό, είναι να φέρουν διακριτικά, ώστε να φοβούνται ότι θα τους αποδοθεί προσωπική ευθύνη. Και σας θυμίζω - και πάλι δεν μου απαντήσατε, γι' αυτό το λέω, και είμαι έκπληκτος που δεν απαντήσατε - ότι το 2010 με εσάς τον ίδιο Αρχηγό, τον κ. Λευτέρη Οικονόμου, και με τον ίδιο Υπουργό πήρατε μία απόφαση ως στρατηγός τότε και Αρχηγός της Ελληνικής Αστυνομίας. Η απόφαση ήταν πολύ συγκεκριμένη. Πήρατε την απόφαση, για να αποφεύγουμε τέτοια κακά, να φέρουν τα διακριτικά τους οι άνθρωποι και να μη έχουν αυτά τα σκρατς που καλύπτουν τα διακριτικά. Σήμερα είστε Υφυπουργός και ο κ. Χρυσοχοϊδης είναι Υπουργός και μου κάνει μεγάλη εντύπωση γιατί συνεχίζουν να είναι καλυμμένα τα διακριτικά των ανδρών των μονάδων αποκατάστασης της τάξης. Είναι πολύ συγκεκριμένες οι ερωτήσεις και σας παρακαλώ να μου απαντήσετε. Δεν τις έβγαλα από το κεφάλι μου. Σας επαναλαμβάνω ότι η κ. Τσουκαλά είναι καθηγήτρια πανεπιστημίου σε ένα πολύ έγκριτο και έγκυρο πανεπιστήμιο και λέει η ίδια - είναι εγκληματολόγος, διδάσκει εγκληματολογία - ότι το μόνο πραγματικά αποτελεσματικό είναι να φοβάται το υποκείμενο, δηλαδή ο εκάστοτε άντρας των ΜΑΤ, ότι θα φτάσουν σε αυτόν, γιατί υπάρχει ένας αριθμός που τον αντιπροσωπεύει. Αυτό γιατί δεν το κάνετε, κύριε Υπουργέ; Τέλος οι ημέρες που ζήσαμε την τελευταία εβδομάδα θύμιζαν ό,τι βλέπαμε από τη Χιλή στα διεθνή ειδησεογραφικά πρακτορεία. Αυτό πρέπει να σας προβληματίζει και σαν άνθρωπο και σαν πολιτικό. Δεν είναι κατάσταση αυτή. Είμαστε στην Ευρωπαϊκή Ένωση. Δεν μπορεί να γίνονται γιουρούσια και άνθρωποι ανεξέλεγκτοι να σπρώχνουν περαστικούς. Και βεβαίως θα πρέπει όσοι προβαίνουν σε παράνομες πράξεις να συλλαμβάνονται. Περαστικές κοπέλες, όμως, δεν θα πρέπει να σπρώχνονται. Επίσης, οι συλληφθέντες δεν θα πρέπει να γίνονται πολιορκητικοί κριοί για να χτυπάνε την πλάτη άλλου συλληφθέντα που τον κρατούν τρεις άλλοι άνδρες της Αστυνομίας. Ευχαριστώ πολύ, κύριε Πρόεδρε.
Ορίστε, κύριε Υπουργέ, έχετε τον λόγο.
Η διαταγή στην οποία αναφέρεστε ισχύει και δεν έχει ανακληθεί. Αναμφισβήτητα θα δούμε και την πιστή τήρησή της. Σε ό,τι αφορά τα αποτελέσματα από πλευράς διενέργειας ΕΔΕ, δεν έχω πρόχειρα τα στοιχεία, δεδομένου ότι για όπου έχει διαπιστωθεί υπαιτιότητα σε τέτοιου είδους περιστατικά έχουν σταλεί και στον εισαγγελέα, διότι αποτελούν και πολύ σοβαρά ποινικά αδικήματα. Ως εκ τούτου, αυτήν τη στιγμή δεν έχω την ετοιμότητα να σας απαντήσω με συγκεκριμένα στοιχεία. Είναι βέβαιο, όμως, ότι όλες αυτές οι υποθέσεις για όπου προκύπτουν ενοχές αποστέλλονται και στη δικαιοσύνη και εφαρμόζεται η ποινική διαδικασία. Να είστε απόλυτα βέβαιος περί αυτού. Ουδείς είναι διατεθειμένος τέτοιες συμπεριφορές, οι οποίες προσβάλλουν πρώτα - πρώτα το σύνολο του προσωπικού της Ελληνικής Αστυνομίας, να τυγχάνουν υπόθαλψης. Είμαι απόλυτα κατηγορηματικός σε αυτό και θέλω να το πιστέψετε. Ο δε Έλληνας αστυνομικός και Ελληνίδα αστυνομικός δίνουν καθημερινά τη μάχη απέναντι στο έγκλημα και την παραβατικότητα. Αγωνίζεται νυχθημερόν η Ελληνική Αστυνομία και αγωνιά για το κοινό καλό, για τη δημόσια τάξη, την ασφάλεια των πολιτών και των περιουσιών τους. Όμως, είναι διάχυτο το κλίμα καχυποψίας και αρνητισμού στην ερώτησή σας, αλλά και στις τοποθετήσεις σας. Είμαι υποχρεωμένος να σας θυμίσω ότι η Ελληνική Αστυνομία τις τελευταίες δεκαετίες έχει θρηνήσει τουλάχιστον εκατόν είκοσι νεκρούς στη μάχη με το έγκλημα και ταυτόχρονα εκατοντάδες τραυματίες. Κάθε φορά που κάποιοι - ονομάστε τους όπως εσείς νομίζετε - πετούν μολότοφ, οι αστυνομικοί είναι απέναντι για να προστατέψουν ανθρώπινες ζωές και περιουσίες και, δυστυχώς, συχνά δεκάδες από αυτούς μεταφέρονται με τραύματα και εγκαύματα στα νοσοκομεία. Αυτοί, κύριε Γρηγοριάδη, δεν έχουν ανθρώπινα δικαιώματα; Δεν είναι εργαζόμενοι άνθρωποι αυτοί; Δεν έχουν οικογένειες και παιδιά που τους περιμένουν στο σπίτι το βράδυ;
Τι σχέση έχει αυτό, κύριε Υπουργέ;
Έχω και άλλη φορά διερωτηθεί δημόσια σε αυτήν την Αίθουσα για ανάλογες ερωτήσεις τέτοιου περιεχομένου και ύφους εναντίον της Ελληνικής Αστυνομίας από το ΜέΡΑ25. Σήμερα θα αναρωτηθώ και πάλι όχι για τα τελικά σας ερωτήματα - αυτό είναι δικαίωμά σας - αλλά για το καταγγελτικό και εκ προοιμίου καταδικαστικό για την Αστυνομία ύφος του κειμένου της ερώτησής σας.
Μα, πού το είδατε αυτό, κύριε Υπουργέ;
Τελικά, όμως, όλα κρίνονται εκ του αποτελέσματος. Δεν μπορείτε να αλλάξετε το γεγονός ότι η Αστυνομία και η πολιτική ηγεσία του Υπουργείου Προστασίας του Πολίτη πέτυχαν στην αποστολή τους και κατά τον εορτασμό της επετείου του Πολυτεχνείου και στα μέτρα για την ημέρα μνήμης δολοφονίας του Γρηγορόπουλου. Αν υπήρξαν μεμονωμένα επιλήψιμα περιστατικά, διερευνώνται και όπως πάντα θα αποδοθούν ευθύνες. Όμως, δεν μπορεί να εγκαλείται και να πρέπει να απολογηθεί ο Έλληνας αστυνομικός, επειδή κατά κοινή ομολογία επιτελεί το καθήκον του με υψηλό αίσθημα ευθύνης υπακούοντας στο Σύνταγμα και τους νόμους του κράτους.
Ωστόσο, στην ερώτησή μου δεν υπήρχε καμμία προκατάληψη. Εσείς πρέπει να είστε προκατειλημμένος για να ανακαλύπτετε προκατάληψη. Η ερώτησή μου ήταν ευγενέστατη και έχω δηλώσει κατ' επανάληψη πως όχι απλώς σέβομαι και εκτιμώ τη δουλειά των ανθρώπων αυτών που λειτουργούν χαμηλόμισθα, αλλά και ότι τους αγαπώ. Και το επαναλαμβάνω και τώρα.
Για να ευθυμήσουμε λίγο, όπως εσείς στο θέατρο, κύριε Γρηγοριάδη, δεν μπορείτε από μόνος σας ξαφνικά να εμφανιστείτε στη σκηνή και να πείτε ό,τι θέλετε, κάτι παρόμοιο γίνεται και εδώ.
Με συγχωρείτε, κύριε Πρόεδρε. Έχετε απόλυτο δίκιο.
Θα σας πω τώρα κάτι σαν γιατρός που κατά το ήμισυ ο κ. Ξανθός θα συμφωνήσει. Ξέρετε τι αντιμετωπίζουμε εμείς οι γιατροί στην άσκηση των καθηκόντων μας; Εκατό βαριά ασθενείς εάν σώσει ένας γιατρός, οι συγγενείς λένε «ο Θεός τον έσωσε». Δύο να του πεθάνουν όχι εκ λάθους, αλλά γιατί η ιατρική επιστήμη δεν μπορούσε να κάνει κάτι, οι συγγενείς λένε «ο γιατρός τον έστειλε». Κάτι παρόμοιο είναι και η δουλειά των αστυνομικών. Χίλια καλά να κάνουν, οι πολίτες το θεωρούν - και όχι αδίκως - ότι είναι αυτονόητο, ότι αυτό είναι το καθήκον τους και ο όρκος που έχουν δώσει. Δυο στραβά πράγματα να γίνουν - δεν μιλάω για εσάς τώρα, γιατί εγώ αντιλήφθηκα την ερώτησή σας - είμαστε έτοιμοι να κρεμάσουμε το σύνολο των αστυνομικών στα μανταλάκια. Όμως, αυτό είναι άδικο.
Απολύτως άδικο.
Κυρίες και κύριοι συνάδελφοι, σας ενημερώνω ότι θα ακολουθήσουν δύο ερωτήσεις προς τον κ. Βεσυρόπουλο και μετά μια ερώτηση του κ. Ξανθού προς τον κ. Κικίλια. Θα ξεκινήσουμε με την πρώτη με αριθμό 312/10-12-2019 επίκαιρη ερώτηση δεύτερου κύκλου της Βουλευτού Μαγνησίας του Συνασπισμού Ριζοσπαστικής Αριστεράς κ. Αικατερίνης Παπανάτσιου προς τον Υπουργό Οικονομικών με θέμα «Απόφαση Δικαστηρίου της Ευρωπαϊκής Ένωσης (ΔΕΕ) για το τσίπουρο - τσικουδιά και την προστασία των διήμερων παραγωγών». Στην κ. Παπανάτσιου θα απαντήσει ο Υφυπουργός Οικονομικών κ. Απόστολος Βεσυρόπουλος. Κυρία συνάδελφε, έχετε τον λόγο.
Κύριε Υπουργέ, κύριε Πρόεδρε, σύμφωνα με τις διατάξεις του Τελωνειακού Κώδικα στο τσίπουρο και την τσικουδιά που παράγεται από συστηματικούς αποσταγματοποιούς, εφαρμόζεται ένας μειωμένος συντελεστής 50% για τον ειδικό φόρο κατανάλωσης αιθυλικής αλκοόλης έναντι του ισχύοντος κανονισμού. Επίσης, με το άρθρο 82 του Εθνικού Τελωνειακού Κώδικα το τσίπουρο και η τσικουδιά, η οποία παράγεται από τους διήμερους αποσταγματοποιούς, έχουν κατ' αποκοπή φορολόγηση 0,59 ευρώ ανά χιλιόγραμμο έτοιμου προϊόντος. Σε επίπεδο Ευρωπαϊκής Ένωσης ολοκληρώθηκε μια δικαστική διαδικασία εναντίον της χώρας μας, όχι μόνο για το προνομιακό καθεστώς των 0,59 ευρώ των διήμερων, αλλά και για το μειωμένο συντελεστή 50%, ο οποίος αφορά τους συστηματικούς παραγωγούς. Το συγκεκριμένο ζήτημα προέκυψε από τη σχετική οδηγία του 1992, στην οποία δεν προβλέφθηκε τότε ο μειωμένος συντελεστής. Εδώ ξέρουμε όλοι μας, ότι το τσίπουρο και η τσικουδιά αφορούν ένα παραδοσιακό προϊόν. Επίσης, παραδοσιακό είναι και το καθεστώς των διημέρων και, μάλιστα, με πολιτιστική αξία. Σε αυτή τη λογική και εμείς σαν προηγούμενη κυβέρνηση φροντίσαμε να καλύψουμε κάποια πράγματα, που αφορούν τους διήμερους παραγωγούς. Τους υποχρεώσαμε να έχουν φορολογικά παραστατικά. Επίσης, για τα εκατόν είκοσι λίτρα που είναι για ιδία κατανάλωση, εξαιρούνται των φορολογικών παραστατικών. Ακόμη, δώσαμε τη δυνατότητα να μην υπάρχει χονδρική πώληση από άλλους εκτός από τους ίδιους τους παραγωγούς και επιπρόσθετα, είχαμε μια αποφασιστική δραστηριοποίηση στη διαδικασία τροποποίησης της οδηγίας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, θα ήθελα ένα λεπτό ακόμα για να το ολοκληρώσω. Για την τροποποίηση της οδηγίας θα ήθελα να πω τα εξής: Με βάση τις ενέργειές μας διαμορφώθηκε τελική πρόταση κειμένου εργασίας, στο οποίο διευκρινιζόταν η δυνατότητα να είναι στο 50% για τους συστηματικούς το τσίπουρο και η τσικουδιά και, βέβαια, αντίστοιχα θεσμοθετήθηκε για πρώτη φορά και η δυνατότητα των μικρών παραγωγών, των διημέρων κατά παρέκκλιση. Κύριε Υπουργέ, σε ποιες ενέργειες θα προχωρήσετε με βάση την απόφαση του Δικαστηρίου της Ευρωπαϊκής Ένωσης;
Καταδικαστική απόφαση.
Ναι. Κύριε Υπουργέ, στη δευτερολογία μου θα αναφέρω και κάποια ακόμη πράγματα. Δεν είμαστε απέναντί σας. Είμαστε μαζί σας και ξέρετε ότι θα είμαστε σύμμαχοί σας για να τα διεκδικήσουμε και να τα κατοχυρώσουμε. Επίσης, θα ήθελα να σας ρωτήσω ποιες πρωτοβουλίες θα πάρετε για την κοινοτική οδηγία που βρίσκεται σε εξέλιξη.
Ωραία. Εξάλλου, τσικουδιά είναι αυτή. Κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κυρία συνάδελφε, όπως γνωρίζετε η Κυβέρνησή μας τις πρώτες τρεις μέρες της θητείας της, βρέθηκε αντιμέτωπη με την απόφαση του Ευρωπαϊκού Δικαστηρίου, που η εφαρμογή της θα οδηγήσει σε αδιέξοδο τους παραγωγούς παραδοσιακών αλκοολούχων προϊόντων της χώρας μας, οι οποίοι θα κληθούν να καταβάλλουν αυξημένο φόρο. Να σας υπενθυμίσω ότι οι εκλογές έγιναν στις 7 Ιουλίου και η απόφαση του Ευρωπαϊκού Δικαστηρίου εκδόθηκε στις 11 Ιουλίου. Αυτό σημαίνει ότι υπήρξε ελλιπής προετοιμασία από την πλευρά της κυβέρνησης ΣΥΡΙΖΑ για να μην οδηγηθούμε σε αυτή τη δυσμενή απόφαση. Δεν το λέω εγώ αυτό. Προκύπτει εκ του αποτελέσματος. Η απόφαση του Ευρωπαϊκού Δικαστηρίου θεωρεί ότι η Ελλάδα παραβίασε την ενωσιακή νομοθεσία για την αλκοόλη και τα αλκοολούχα ποτά σε δύο περιπτώσεις: Πρώτον, με την εφαρμογή συντελεστή ειδικού φόρου κατανάλωσης μειωμένου κατά 50% σε σχέση με τον κανονικό εθνικό συντελεστή στο τσίπουρο και την τσικουδιά που παράγονται από τις επιχειρήσεις απόσταξης, τους αποκαλούμενους «συστηματικούς αποσταγματοποιούς» και δεύτερον, με την εφαρμογή σημαντικά μειωμένου συντελεστή ειδικού φόρου κατανάλωσης-0,59 του ευρώ ανά κιλό - στο προϊόν απόσταξης των διήμερων μικρών αποσταγματοποιών. Η απόφαση δεν επιβάλλει χρηματική κύρωση κατά της Ελλάδας, αλλά υποχρέωση συμμόρφωσης και μόνο σε περίπτωση που δεν υπάρξει συμμόρφωση, προβλέπονται περαιτέρω διαδικασίες και οικονομικές κυρώσεις. Αυτή τη στιγμή, η δική μας Κυβέρνηση, η Κυβέρνηση της Νέας Δημοκρατίας, είναι αυτή που προσπαθεί να διορθώσει τα πράγματα, να βγάλει από το αδιέξοδο τους παραγωγούς. Και λειτουργούμε συγκροτημένα και με σχέδιο. Συγκεκριμένα: υπάρχει ήδη η παρέμβαση στην Ευρωπαϊκή Επιτροπή από την πλευρά μας, προκειμένου να δοθεί ένα χρονικό περιθώριο για τη συμμόρφωση της ελληνικής νομοθεσίας με το ενωσιακό πλαίσιο και την απόφαση του δικαστηρίου μέχρι το πέρας και της επόμενης αποστακτικής περιόδου, δηλαδή μέχρι 31 Αυγούστου 2021. Επισημαίνω ότι η αποστακτική περίοδος, όπως ορίζεται στο άρθρο 6, στοιχείο δ΄ του Κανονισμού της ΕΕ 1308/2013, ξεκινά την 1η Αυγούστου και ολοκληρώνεται την 31η Ιουλίου του επόμενου έτους. Αυτό θα μας δώσει τον χρόνο και τη δυνατότητα να προωθήσουμε το βασικό στρατηγικό μας στόχο. Ποιος είναι αυτός; Είναι η αλλαγή των διατάξεων που προκάλεσαν αυτή την αρνητική απόφαση του Δικαστηρίου της Ευρωπαϊκής Ένωσης. Ο στόχος μας είναι να ισχύσουν για τη χώρα μας, σε ευρωπαϊκό επίπεδο, μειωμένοι συντελεστές ειδικού φόρου κατανάλωσης τόσο για το τσίπουρο και την τσικουδιά - των συστηματικών - όσο και των προϊόντων απόσταξης των μικρών αποσταγματοποιών, των λεγόμενων διήμερων. Και στην κατεύθυνση αυτή χτίζουμε συμμαχίες, ενημερώνουμε για τις θέσεις μας και παρέχουμε τεκμηριωμένη επιχειρηματολογία. Έχουν γίνει συναντήσεις και εκτενείς διαβουλεύσεις με τα λοιπά κράτη - μέλη στο πλαίσιο συνεδριάσεων των ομάδων εργασίας του Συμβουλίου της Ευρωπαϊκής Ένωσης, καθώς και του Συμβουλίου ECOFIN, όπου έχει καταγραφεί ένα θετικό κλίμα, αφού δεν εκφράστηκαν επιφυλάξεις. Ελπίζουμε ότι την περίοδο της κροατικής προεδρίας, που ξεκινά με τον νέο χρόνο, να ολοκληρωθεί η διαδικασία αναθεώρησης του θεσμικού πλαισίου που μας δημιούργησε το πρόβλημα. Σας ευχαριστώ.
Και εγώ ελπίζω το Ευρωπαϊκό Δικαστήριο να έχει ίσα μέτρα και ίσα σταθμά, διότι, παραδείγματος χάριν, δεν χρησιμοποιεί τα ίδια μέτρα και σταθμά για τα γαλλικά προϊόντα. Κυρία Παπανάτσιου, έχετε τον λόγο.
Ευχαριστώ, κύριε Πρόεδρε. Πραγματικά για την τροποποίηση αυτής της κοινοτικής οδηγίας είχαμε εργαστεί πάρα πολύ στενά με τους υπαλλήλους της μόνιμης ελληνικής αντιπροσωπείας στις Βρυξέλες, με τους συνεργάτες μου στο Υπουργείο, αλλά και με την Ανεξάρτητη Αρχή Δημοσίων Εσόδων. Και θα ήθελα να τους ευχαριστήσω όλους και όλες που εργάστηκαν πάνω σε αυτό. Έγιναν κάποιες πολύ έντονες διαπραγματεύσεις στις τελευταίες συνεδριάσεις του Μαΐου - μεταξύ 13 και 16- του 2019 και είχαμε καταλήξει στην εθνική γραμμή που παρουσίασαν οι αντιπρόσωποί μας, όπου φαίνεται να καταλήγουν θετικά για τη χώρα μας και κυρίως για τους παραγωγούς. Κατά την άποψή μας, η οδηγία πετυχαίνει δύο πράγματα: Εντάσσει πλέον το τσίπουρο στο καθεστώς του μειωμένου συντελεστή, στο 50% του κανονικού συντελεστή για τα αλκοολούχα, διασφαλίζοντας έτσι την απρόσκοπτη παραγωγή του και παράλληλα προστατεύει το εν λόγω παραδοσιακό προϊόν απέναντι στον ανταγωνισμό, όπως αναφέρθηκε και ο κύριος Πρόεδρος, με αντίστοιχα προϊόντα από άλλες χώρες. Επίσης, θεσμοθετεί για πρώτη φορά τη θέση των μικρών διήμερων αποσταγματοποιών, πράγμα το οποίο θέλαμε να επιτύχουμε από την πρώτη στιγμή που ήρθε σε γνώση μας η εν λόγω τροποποίηση. Και στο εν λόγω ζήτημα, όπως σίγουρα θα σας έχουν πληροφορήσει και οι υπηρεσιακοί παράγοντες, υπήρξε πλήθος αντιδράσεων από τα κράτη - μέλη. Χαίρομαι που απ' ό,τι φαίνεται είμαστε προς την ίδια κατεύθυνση και ότι εσείς από τη μεριά σας θα προχωρήσετε παραπέρα στην κοινοτική οδηγία. Οι αντιπρόσωποι της χώρας μας στη ΜΕΑ, οι συνεργάτες μας και η αρμόδια υπηρεσία, ακολούθησαν τις οδηγίες μας κι έτσι έχουμε αυτό το ικανοποιητικό αποτέλεσμα. Κλείνοντας, θα ήθελα να σημειώσω ότι με την ένταξη στο καθεστώς του μειωμένου συντελεστή για το τσίπουρο και την τσικουδιά έχετε κληρονομήσει μια πολύ καλύτερη κατάσταση στο επίπεδο οριοθέτησης της εγχώριας παραγωγής παραδοσιακών αλκοολούχων προϊόντων και αυτό σας δίνει μια δυναμική για το θέμα που συζητάμε σήμερα. Πρέπει, όμως, να σημειώσουμε εδώ το εξής: Με αφορμή την επιστολή την οποία αναφέρατε λίγο πιο πριν, ότι περιμένετε και ζητάτε κάποια προθεσμία για τον Αύγουστο του 2021, επειδή εδώ έχουμε και μια απάντηση του κ. Μοσκοβισί προς τον κ. Κεφαλογιάννη, έχετε προγραμματίσει κάποια πράγματα σε περίπτωση αρνητικής απάντησης; Ποιος είναι ο σχεδιασμός σας; Το δεύτερο ερώτημα έχει να κάνει με το πέρας της παράτασης που αιτηθήκατε. Ποιος είναι ο σχεδιασμός; Κατανοούμε, βέβαια, εδώ ότι υπάρχει κάποια αλληλεπίδραση με τα αποτελέσματα της αναθεώρησης της οδηγίας. Θα συνεχίσετε με βάση τις δικές μας οδηγίες; Ευχαριστώ.
Για τα Πρακτικά, κυρία Παπανάτσιου, υποθέτω ότι εννοείτε τον κ. Μανώλη Κεφαλογιάννη, ως Ευρωβουλευτή.
Μάλιστα.
Κύριε Υπουργέ, έχετε τον λόγο.
Κυρία συνάδελφε, ομολογώ ότι μου προξένησε μεγάλη εντύπωση η αναφορά που κάνατε στην ερώτησή σας για τα «σημαντικά» μέτρα προστασίας τα οποία λάβατε ως κυβέρνηση κατά την τριετία 2016-2019 για την προστασία των διήμερων μικρών αποσταγματοποιών. Και δεν προξενεί μόνο σε εμένα εντύπωση, αλλά και σε όλους αυτούς τους ανθρώπους που βίωσαν τις συνέπειες από την πολιτική σας. Να σας υπενθυμίσω ότι πήρατε μέτρα που επιβάρυναν τους διήμερους μικρούς αποσταγματοποιούς, όπως η έκδοση φορολογικών στοιχείων και η τήρηση λογιστικών αρχείων, αλλά κυρίως η κατάργηση της ευνοϊκής ρύθμισης για τη διάθεση του αποστακτικού δικαιώματος. Από εκεί και πέρα, η αρνητική απόφαση του Ευρωπαϊκού Δικαστηρίου αποτυπώνει την αδυναμία και την ανεπάρκεια της προηγούμενης κυβέρνησης να παρέμβει σε ευρωπαϊκό επίπεδο, να καταθέσει τεκμηριωμένη πρόταση, να υπερασπιστεί το εθνικό καθεστώς φορολόγησης παραδοσιακών αλκοολούχων ποτών και να προστατέψει τα συμφέροντα τόσο των συστηματικών αποσταγματοποιών, όσο και των μικρών αποσταγματοποιών διήμερων στη χώρα μας. Αποδείχτηκε, άλλωστε, αυτό εκ του αποτελέσματος. Εμείς, όπως σας είπα, έχουμε ήδη κάνει κινήσεις. Στόχος μας είναι η κατοχύρωση στην οδηγία 82/93/ΕΟΚ του υφιστάμενου καθεστώτος φορολόγησης των παραδοσιακών αλκοολούχων προϊόντων της χώρας μας, ώστε να μην απαιτηθούν περαιτέρω ενέργειες συμμόρφωσης με τη δικαστική απόφαση του Δικαστηρίου της Ευρωπαϊκής Ένωσης. Κυρίως, όμως, για να μην οδηγηθούν σε αδιέξοδο οι παραγωγοί παραδοσιακών αλκοολούχων προϊόντων. Η πρόταση αναθεώρησης της συγκεκριμένης οδηγίας δεν κατέστη δυνατό να υιοθετηθεί εντός των χρονικών πλαισίων της φινλανδικής προεδρίας, αλλά ευελπιστούμε ότι με την ανάληψη της προεδρίας από την Κροατία στο προσεχές εξάμηνο, θα υπάρξει θετική εξέλιξη. Γιατί υπάρχει μια Κυβέρνηση που λειτουργεί συγκροτημένα και με σχέδιο. Σας ευχαριστώ.
Θα συζητηθεί τώρα η τέταρτη με αριθμό 310/10-12-2019 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Οικονομικών, με θέμα: «Παραχώρηση της προβλήτας Σκαραμαγκά στον Δήμο Χαϊδαρίου». Κύριε Αρσένη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, αυτό είναι ένα πολύ σημαντικό ζήτημα για τη δυτική Αθήνα. Η συγκεκριμένη προβλήτα είναι η μόνη έξοδος στη θάλασσα. Παλιότερα ήταν από τις πιο όμορφες παραλίες της Αθήνας. Όχι πολύ παλιά. Μιλάμε για μέχρι τη δεκαετία του ΄60 που άρχισαν οι παράνομες εργασίες για το μπάζωμα αυτής της γειτονικής περιοχής λόγω των ναυπηγείων. Ήταν ένα πάγιο αίτημα του Δήμου Χαϊδαρίου να παραχωρηθεί στον δήμο αυτή η έκταση. Τώρα που ξεκινάει η συζήτηση για την ανάπλαση και την ενοποίηση του αρχαιολογικού χώρου Χαϊδαρίου, της Ιεράς Οδού, που έχουμε το πιο φυσικό κομμάτι της Ιεράς Οδού, που ξεκινάει από τον κήπο του Διομήδους και τα αρχαία μνημεία εκεί πέρα, συνεχίζει στη Μονή Δαφνίου, περνάει απέναντι στο Ναό της Αφροδίτης και φτάνει μέχρι την αρχαία λίμνη των Ρειτών και τη λίμνη Κουμουνδούρου και φτάνει στην ουσία σ' αυτό το σημείο, στην προβλήτα, πρέπει να προχωρήσει αυτή η αποκατάσταση, να δημιουργήσουμε εκεί πέρα τον μεγάλο αρχαιολογικό περίπατο της Αθήνας. Συνεπώς, πρέπει να παραχωρηθεί αυτός ο χώρος σε δημόσια χρήση. Μάλιστα, αυτή ήταν και μια δέσμευση της προηγούμενης κυβέρνησης. Ήταν μια δέσμευση από τον κ. Βίτσα, πως όταν ολοκληρωθεί η λειτουργία του hot spot στον Σκαραμαγκά, αυτή η έκταση θα παραχωρηθεί στον δήμο. Όμως, λίγο μετά είδαμε να μεταβιβάζεται στην ΕΤΑΔ αυτή η έκταση, ενώ πρόσφατα, με τον ν.4635/2019, συμπεριλήφθηκε στις εκτάσεις που πιθανό να παραχωρηθούν στον μελλοντικό ιδιοκτήτη των ναυπηγείων, εκτός όσων είχαν συμφωνηθεί, εκτός όσων συζητούνταν για όσο καιρό. Όλο αυτό είναι εντελώς παράλογο απέναντι σ' αυτήν την τοπική κοινωνία. Γι' αυτό θέλουμε τη δέσμευσή σας ότι αυτή η έκταση, όταν ολοκληρωθεί το hot spot, θα παραχωρηθεί στον δήμο και όσα τμήματά της δεν χρησιμοποιούνται αυτήν τη στιγμή από το hot spot θα δοθούν άμεσα στον Δήμο Χαϊδαρίου. Ευχαριστώ πολύ.
Κύριε Βεσυρόπουλε, έχετε τον λόγο.
Ευχαριστώ, κύριε Πρόεδρε. Κύριε συνάδελφε, όπως διαπιστώνετε, ειδικά για εσάς, είναι η τρίτη φορά που απαντώ σε επίκαιρη ερώτηση, η Κυβέρνηση σέβεται τη διαδικασία κοινοβουλευτικού ελέγχου και τους συναδέλφους που την ασκούν, όπως εσείς αλλά και άλλοι συνάδελφοι. Δεν χρειάζεται να κάνουμε συγκρίσεις με το πρόσφατο παρελθόν και το πώς συμπεριφέρονταν Υπουργοί της προηγούμενης κυβέρνησης στα ζητήματα κοινοβουλευτικού ελέγχου, όπου πολλές φορές δεν έρχονταν να απαντήσουν. Το ερώτημά σας, κύριε συνάδελφε, αφορά την προβλήτα 4 στο Σκαραμαγκά που παλαιότερα είχε παραχωρηθεί στα ναυπηγεία. Επιτρέψτε μου να αναφερθώ στο ιστορικό. Κατ' αρχάς, η «ΕΤΑΔ Α.Ε.» έχει ήδη από το 2011 τη διοίκηση και τη διαχείριση της όλης έκτασης ως διάδοχο σχήμα της πρώην «ΚΕΔ Α.Ε.» Με βάση την παράγραφο 4 του άρθρου 196 του ν.4389/2016, η «ΕΤΑΔ Α.Ε.» έχει και την κυριότητα του ακινήτου, το δε σχετικό δικαίωμά της έχει μεταγραφεί στα βιβλία μεταγραφών του Υποθηκοφυλακείου Χαϊδαρίου στον τόμο 401 με αύξοντα αριθμό 60. Όπως γνωρίζετε, ο ν.4389/2016 είναι ο νόμος σύστασης του υπερταμείου και η «ΕΤΑΔ Α.Ε.» αποτελεί θυγατρική του. Να θυμίσω, επίσης, σε όλους τους συναδέλφους ότι το υπερταμείο, στο οποίο παραχωρήθηκε ολόκληρη η δημόσια περιουσία για ενενήντα εννιά χρόνια, είναι αποκλειστικό δημιούργημα της «περήφανης» διαπραγμάτευσης του κ. Τσίπρα. Καμμία κυβέρνηση δεν είχε διανοηθεί να προχωρήσει σε μια τέτοια κίνηση. Από εκεί και πέρα, το 2017, με απόφαση της κυβέρνησης ΣΥΡΙΖΑ, ένα μέρος της προβλήτας μετατράπηκε σε hot spot. Προφανώς μ' αυτόν τον τρόπο εννοούσε η προηγούμενη κυβέρνηση την αξιοποίηση του χώρου. Και αυτό υφίσταται ακόμη και σήμερα είναι ένα πρόβλημα που μας κληροδότησε η προηγούμενη κυβέρνηση και το οποίο προσπαθούμε να αντιμετωπίσουμε. Από εκεί και πέρα, υπήρχαν οι δεδομένες ανάγκες ολοκλήρωσης του εξοπλιστικού προγράμματος του Πολεμικού Ναυτικού με τα υποβρύχια και τα άλλα πλοία στον χώρο των ναυπηγείων, γι' αυτό και με το άρθρο 215 του ν.4635/2019 «Επενδύω στην Ελλάδα» χορηγήθηκε επιπλέον χρηματοδότηση από τον προϋπολογισμό του Υπουργείου Εθνικής Άμυνας για την ολοκλήρωση των αναγκαίων εργασιών εντός του χώρου της «Ελληνικά Ναυπηγεία Α.Ε.», με σκοπό την πλήρη επιχειρησιακή απόδοση των τεσσάρων υποβρυχίων και των συνοδών πλοίων του Πολεμικού Ναυτικού. Στη δευτερολογία μου θα αναφερθώ και σε άλλα ζητήματα.
Ορίστε, κύριε Αρσένη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, απ' αυτά που περιγράφετε δεν προκύπτει - ούτε, όμως, και από τις γνώσεις μας - ότι τα ναυπηγεία χρειάζονται αυτήν την προβλήτα. Δεν χρησιμοποιήθηκε ποτέ από τα ναυπηγεία. Δεν προκύπτει από κάποιο επιχειρησιακό σχέδιο των συρρικνωμένων - για να είμαστε ειλικρινείς - όσον αφορά τη δραστηριότητά τους, ναυπηγείων, ότι ο χώρος είναι που τους λείπει. Οι δραστηριότητες τούς λείπουν, όχι ο χώρος επέκτασης. Άρα, πραγματικά δεν προκύπτει ότι η προβλήτα είναι χρήσιμη για τα ναυπηγεία, ότι υπάρχει κάποια άλλη ανάγκη δημοσίου συμφέροντος και ότι δεν μπορεί να αποδοθεί στους πολίτες η μοναδική πρόσβαση της δυτικής Αθήνας, των επτά δήμων, στη θάλασσα. Επίσης, θα ήθελα να επαναλάβω ότι δεν είναι μόνο ένα συμβολικό δικαίωμα πρόσβασης στη θάλασσα. Είναι η φυσική ολοκλήρωση, αυτό που ονομάζουμε «μεγάλος αρχαιολογικός περίπατος της Αθήνας», με την ενοποίηση των αρχαιολογικών χώρων που εν πολλοίς είναι πολύ εύκολη και έτοιμη να γίνει, της Ιεράς Οδού, όπου έχουμε σε απόσταση λίγων μέτρων από κάθε μνημείο ένα άλλο σημαντικό μνημείο. Φτάνουμε έτσι στο κομμάτι της Ιεράς Οδού, που φτάνει μέχρι τη θάλασσα προφανώς και τον Σκαραμαγκά, αυτό που έχει μείνει πιο κοντά στο πώς ήταν στα αρχαία χρόνια, που προσφέρει μια μοναδική εμπειρία για τον επισκέπτη της Αθήνας, που μπορεί να είναι ένας αρχαιολογικός περίπατος, που κάθε επισκέπτης της Αθήνας θα χρησιμοποιεί. Οπότε πραγματικά βλέπουμε αυτή την ανάγκη. Άρα, πραγματικά, βλέπουμε αυτή την ανάγκη, όταν ολοκληρωθεί η λειτουργία του hot spot, να υπάρχει δέσμευση επιστροφής, απόδοσης στον δήμο και για την έκταση, η οποία δεν χρησιμοποιείται, να γίνει άμεση απόδοσή της στον δήμο - το λιγότερο αυτή τη στιγμή - και της χρήσης του, αν ιδιοκτησιακά λέτε ότι υπάρχει κάποιο πρόβλημα. Αν και έχουμε δει από άλλες περιπτώσεις ότι γίνεται εκτάσεις, όπως είναι οι αρχαιολογικοί χώροι, που δόθηκαν στο υπερταμείο, να επιστραφούν στο δημόσιο με ανάκληση της σχετικής απόφασης.
Κύριε Υφυπουργέ, έχετε τον λόγο.
Κύριε συνάδελφε, όπως ανέφερα στην πρωτολογία μου η ΕΤΑΔ λειτουργεί ανεξάρτητα με βάση τον νόμο σύστασης του υπερταμείου ν.4389/2016, αφού αποτελεί θυγατρική του. Δεν δημιουργήσαμε εμείς αυτό το πλαίσιο, το βρήκαμε και γνωρίζετε πολύ καλά ποιοί το υπέγραψαν. Από εκεί και πέρα, η όποια παραχώρηση στον δήμο συνδέεται με ορισμένες προϋποθέσεις, όπως η κατάθεση ολοκληρωμένου σχεδίου, αν πρόκειται για παραχώρηση που συνδέεται με κοινωφελείς δράσεις. Στα πλαίσια αυτά πιστεύω ότι η ΕΤΑΔ θα κληθεί να τοποθετηθεί. Από την ενημέρωση που έχω από τη διοίκηση της ΕΤΑΔ, θα πρέπει να σας πω ότι η εταιρεία αυτή τη στιγμή βρίσκεται σε φάση ανάλυσης όλων των δεδομένων και των σεναρίων αξιοποίησης της συγκεκριμένης έκτασης. Και πάντα, βέβαια, εντός του υφιστάμενου νομοθετικού πλαισίου. Σας ευχαριστώ.
Και φτάνουμε αισίως στην τελευταία ερώτηση για σήμερα που είναι η δεύτερη με αριθμό 305/9-12-2019 επίκαιρη ερώτηση πρώτου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Καθυστερεί η υλοποίηση του Εθνικού Σχεδίου Δράσης για την ηπατίτιδα C». Κύριε Ξανθέ, έχετε τον λόγο.
Κύριε Υπουργέ, νομίζω ότι είναι κοινός τόπος πως η ηπατίτιδα C είναι ένα σοβαρό πρόβλημα δημόσιας υγείας και για τη χώρα μας και διεθνώς. Ο πληθυσμός ο οποίος υπολογίζεται ότι είναι χρόνιοι φορείς του ιού, είναι γύρω στις εκατό χιλιάδες. Υπάρχει μια στρατηγική από τον Παγκόσμιο Οργανισμό Υγείας για να εξαλειφθεί και να εκριζωθεί η νόσος, αξιοποιώντας τις σύγχρονες αντιικές θεραπείες, οι οποίες έχουν πολύ μεγάλη αποτελεσματικότητα, μέχρι το 2030. Σ' αυτόν τον στρατηγικό στόχο έχει συμφωνήσει η χώρα μας από το 2016. Η «ανεύθυνη» και «καταστροφική» κυβέρνηση του ΣΥΡΙΖΑ φρόντισε να θωρακίσει τη χώρα και τον πληθυσμό της σ' αυτό το πολύ ευαίσθητο πεδίο που αφορά τη δημόσια υγεία. Συγκρότησε, λοιπόν, μια ομάδα αξιόλογων εμπειρογνωμόνων, επιστημόνων κύρους, οι οποίοι εκπόνησαν Εθνικό Σχέδιο Δράσης, το ενέκρινε, όρισε μια επιτροπή που παρακολουθεί την υλοποίησή του και κυρίως έκανε, για πρώτη φορά στη χώρα, διαπραγμάτευση με τις φαρμακευτικές εταιρίες, όπου καταφέραμε να πάρουμε πολύ προσιτές τιμές αποζημίωσης στα σύγχρονα αντιϊκά φάρμακα. Αυτό έγινε το 2017. Με αυτόν τον τρόπο είχαμε τη δυνατότητα να πενταπλασιάσουμε τους ασθενείς που θα μπορούσαν να μπουν υπό θεραπεία. Με αυτόν τον τρόπο έμπαιναν σε αγωγή περίπου δύο χιλιάδες οκτακόσιοι άνθρωποι τον χρόνο και υπολογίζεται ότι πάνω από το 25% του πληθυσμού που είναι χρόνιοι φορείς, έχουν ήδη τεθεί σε αγωγή και ουσιαστικά έχουν θεραπευτεί. Βεβαίως, υπάρχει ένα σοβαρό πρόβλημα υποδιάγνωσης, επειδή ο πληθυσμός, το target group και ο πληθυσμός - στόχος είναι ευαίσθητες και ευάλωτες ομάδες και κατηγορίες ανθρώπων, όπως είναι οι χρήστες ενδοφλέβιων ναρκωτικών και οι φυλακισμένοι. Ακριβώς για αυτόν τον λόγο η επιτροπή παρακολούθησης και υλοποίησης του σχεδίου έχει πάρει συγκεκριμένα μέτρα, έχει δοθεί μια οδηγία μέσω του συστήματος ηλεκτρονικής συνταγογράφησης και οι γεννηθέντες από το 1945 έως το 1980, που θεωρείται ότι έχουν αυξημένο επιπολασμό της νόσου, έχουν τη σύσταση να κάνουν εξετάσεις για αντισώματα ηπατίτιδας C. Ήδη εκατόν εβδομήντα χιλιάδες άνθρωποι το έχουν κάνει αυτό και κάποιοι από αυτούς που δεν το ήξεραν, διαγνώστηκαν και μπήκαν σε θεραπεία. Έληξε η πρώτη διαπραγμάτευση, διευρύνθηκαν τα κριτήρια πρόσβασης στις σύγχρονες θεραπείες, ξεκίνησε η δεύτερη φάση, πέρασε από κλινική αξιολόγηση το θέμα της θεραπείας, έφτασε στην Επιτροπή Διαπραγμάτευσης, ολοκληρώθηκε η διαπραγμάτευση από τον Ιούνιο του 2019 και έκτοτε εκκρεμεί η τελική έγκρισή της από εσάς, για να αρχίσει να αποζημιώνει αυτές τις θεραπείες, στις οποίες έχουν πρόσβαση οι ασθενείς, βεβαίως, με χαμηλότερο κόστος για το…
Κύριε Ξανθέ, πρέπει να το μαζέψετε.
Τελειώνω, κύριε Πρόεδρε. Άρα, το ερώτημα είναι: Πρώτον, πόσο γρήγορα θα προχωρήσει αυτή η διαδικασία; Καθυστερήσατε, κατά την άποψή μας, πάρα πολύ, πέντε μήνες. Αλλάξατε μόλις πριν από μία εβδομάδα την επιτροπή. Δεν υπάρχει ακόμη ένα χρονοδιάγραμμα ολοκλήρωσης αυτής της διαδικασίας. Επίσης, δεν έχετε μέχρι τώρα ούτε καν συναντηθεί ούτε με τον Πρόεδρο της Επιτροπής Παρακολούθησης, ούτε με τα μέλη της Επιτροπής Διαπραγμάτευσης και δεν φροντίσατε να έχετε μία εικόνα των εκκρεμοτήτων, των προβλημάτων και των προοπτικών που έχει αυτή η υπόθεση. Το δεύτερον είναι αν θα υποστηριχθεί η Εθνική Επιτροπή Υλοποίησης του Σχεδίου Δράσης, έτσι ώστε να προχωρήσουν γρήγορα οι αναγκαίοι εργαστηριακοί έλεγχοι, να εγκριθεί η αποζημίωση του γονοτυπικού ελέγχου που έχει κοστολογηθεί από το ΚΕΣΥ…
Κύριε Ξανθέ, δεν μπορώ να σας δώσω άλλο χρόνο.
Νομίζω ότι αυτό είναι το θέμα, πόσο γρήγορα θα προχωρήσει το Εθνικό Σχέδιο Δράσης.
Γίνατε κατανοητός. Ορίστε, κύριε Υπουργέ, έχετε τον λόγο. Θα έχετε και εσείς σχετική ανοχή.
Κύριε Πρόεδρε, ευχαριστώ πάρα πολύ. Δεν θέλω να καταχραστώ τον χρόνο, αλλά όταν ο κύριος Υπουργός, ο οποίος είναι ένας μετριοπαθής άνθρωπος και πολιτικός και γενικά, νομίζω, ότι μετράει τα λόγια του και σκεφτείτε καλά πριν προχωρήσει σε κάποια πολιτική κίνηση, αποφάσισε να μου κάνει ερώτηση για τη διαπραγμάτευση της ηπατίτιδας C και για το Εθνικό Σχέδιο Δράσης για την ηπατίτιδα C, δεν πίστευα στα αυτιά μου. Κύριε Υπουργέ, ξέρετε κάτι; Ενδεχομένως η καλή πρόθεση που υπάρχει από την πολιτική ηγεσία του Υπουργείου Υγείας σε ό,τι έχει να κάνει με ένα μίνιμουμ συναίνεσης για την υγεία, δεν πρέπει να παρεξηγείται. Δεν σημαίνει ότι αυτό έρχεται και εδράζει πάνω στη λήθη. Και εξηγούμαι: Ιστορικό διαπραγμάτευσης για την ηπατίτιδα C: Η Επιτροπή Διαπραγμάτευσης - θυμίζω - ηπατίτιδας C και όλο αυτό το πλαίσιο πρέπει να πει στη λογική της δημόσιας υγείας. Σε ό,τι έχει να κάνει με τη δημόσια υγεία, αυτά τα οποία έχετε να καταθέσετε τα τεσσεράμισι χρόνια της διακυβέρνησής σας, έχουν υπάρξει πολύ φτωχά. Θα περίμενε κανείς από γνώστες του θέματος της υγείας, αλλά και της περίθαλψης, όπως εσείς και ο κ. Πολάκης, ότι τα τεσσεράμισι χρόνια θα έρθετε με ένα νομοσχέδιο για τη δημόσια υγεία, με ένα νομοσχέδιο - πλαίσιο που θα ορίζει όλους τους κανόνες πρόληψης, του προσυμπτωματικού ελέγχου, της ενημέρωσης, του screening, των εμβολιασμών, προκειμένου να προστατευθεί η υγεία του πληθυσμού. Ειδικά με το βάρος που έπεσε πάνω μας και με το προσφυγικό - μεταναστευτικό, που ήταν μία πύλη εισόδου για ανθρώπους από άλλες χώρες όπου τα συστήματα υγείας είναι αμφίβολα και δεν ξέραμε τι έχουμε να περιμένουμε. Αντί αυτού, λοιπόν, έρχεστε και ρωτάτε εμένα στους πέντε μήνες που είμαι Υπουργός Υγείας, τι έχω κάνει. Να σας πω τι έχετε κάνει εσείς σε ό,τι έχει να κάνει με το πλαίσιο και τη δημόσια υγεία; Τίποτα. Αποσπασματικά, λοιπόν, συστήσατε μια επιτροπή - και καλά κάνατε - με άτομα εγνωσμένου κύρους - εγώ να το δεχθώ κι αυτό - κι ένα σχέδιο δράσης θεωρητικό.
Θεωρητικό;
Αν μου επιτρέπετε. Δεν σας διέκοψα. Τα νούμερα τα οποία επικαλεστήκατε απέχουν παρασάγγας από τα νούμερα των ανθρώπων αυτών που έχουν ηπατίτιδα και έχουν αντιμετωπιστεί ή έχουν προγνωστεί. Πάμε όμως να δούμε το ιστορικό της διαπραγμάτευσής σας για την ηπατίτιδα γιατί μας εγκαλέσατε ότι καθυστερούμε κιόλας. Η επιτροπή διαπραγμάτευσης ξεκίνησε τις διεργασίες για την ηπατίτιδα C το καλοκαίρι του 2016, κύριε Υπουργέ. Από το καλοκαίρι του 2016, η συμφωνία για την ηπατίτιδα C τέθηκε σε ισχύ και τη φέρατε την 1-7-2017, μετά από έναν χρόνο, και ίσχυσε μέχρι 31-8-2018. Είστε σίγουρος ότι θέλετε να μου κάνετε αυτή την ερώτηση; Επιμένετε ακόμα να συνεχίσουμε να συζητάμε; Έναν χρόνο κάνατε να φέρετε την πρώτη διαπραγμάτευση για την ηπατίτιδα. Έληξε τον Σεπτέμβριο του 2018 και ουδέποτε ανανεώθηκε. Ουδέποτε υπήρξε νέα συμφωνία για την ηπατίτιδα. Παράλληλα, τον Σεπτέμβριο του 2018 ανοίξατε τα κριτήρια για την πρόσβαση των ασθενών με ηπατίτιδα, χωρίς όμως παράλληλα να υπάρξει εξοικονόμηση πόρων μέσω της διαδικασίας διαπραγμάτευσης. Και μέχρι τον Ιούνιο του 2019, που είχατε την ευθύνη, δεν υπήρξε νέα συμφωνία, όπως αυτή πιστοποιείται με την έκδοση της σχετικής υπουργικής απόφασης στη θετική λίστα. Για έναν πάρα πολύ απλό λόγο, κύριε Υπουργέ. Γιατί ουδέποτε ολοκληρώσατε, μετά από έναν χρόνο, την διαπραγμάτευση για την ηπατίτιδα. Θεωρώ, λοιπόν, ότι αποτελεί μια προφανώς ακατανόητη από την πλευρά μου ενέργειά σας. Αντί να έρθετε εδώ και να ζητήσετε συγγνώμη για τις καθυστερήσεις σας, την ολιγωρία σας και μια διαπραγμάτευση για την ηπατίτιδα που διήρκεσε έναν ολόκληρο χρόνο και την αφήσατε ανοιχτή, έρχεστε εδώ να μου κάνετε και ερώτηση!
Ορίστε, κύριε Ξανθέ. Έχετε τον λόγο.
Φοβάμαι ότι υπάρχει έλλειμμα κατανόησης του προβλήματος, κύριε Υπουργέ. Το λέω με όλη την καλή διάθεση. Όντως η δημόσια υγεία είναι ένας πολύ ευαίσθητος χώρος και τομέας για να γίνεται μικροπολιτική. Εμείς δεν κάνουμε μικροπολιτική. Εσείς βάζατε τον Αρχηγό της Νέας Δημοκρατίας να ξεκινά την ομιλία του πριν από έναν χρόνο μιλώντας για τους νεκρούς από την γρίπη και να εγκαλεί την προηγούμενη Κυβέρνηση.
Εγώ;
Σ' αυτά τα θέματα δεν παίζουμε. Εσείς με ανευθυνότητα και λαϊκισμό τα είχατε χειριστεί όλη την προηγούμενη περίοδο. Και για την γρίπη και για την ιλαρά μονίμως μας εγκαλούσατε και μας φορτώνατε θανάτους. Κλείνει η παρένθεση. Εμείς, λοιπόν, αγαπητέ μου Υπουργέ, κάναμε κάτι που δεν έχει ξαναγίνει στη χώρα. Για πρώτη φορά υλοποιήθηκε μια διαπραγμάτευση με φαρμακευτικές εταιρείες για προσιτές τιμές στα φάρμακα. Δεν είχε ξαναγίνει αυτό το πράγμα. Καθυστέρησε η πρώτη διαπραγμάτευση γιατί τότε δεν υπήρχε ούτε επιτροπή κλινικής αξιολόγησης - επιτροπή HTA - και ουσιαστικά έκανε κι αυτό το έργο. Αν δείτε τι συμβαίνει στις άλλες χώρες της Ευρώπης, αυτός είναι ο κρίσιμος χρόνος για να ολοκληρωθεί μια διαδικασία κλινικής αξιολόγησης και διαπραγμάτευσης τιμών. Εμείς, λοιπόν, κάναμε το πρώτο βήμα. Δεν είχε ξανασυμβεί στην Ελλάδα αυτό ποτέ. Έχουμε υποπολλαπλάσιες τιμές σε φάρμακα υψηλής αξίας και υψηλής τιμής βεβαίως. Μπήκε κόσμος και θεραπεύτηκε. Κι εκριζώθηκε η νόσος, αντιμετωπίστηκε ένα μείζον θέμα δημόσιας υγείας. Έληξε, λοιπόν, αυτή η πρώτη φάση. Ξεκίνησε κατευθείαν η κλινική αξιολόγηση και η διαπραγμάτευση για τα νέα φάρμακα με τα νέα δεδομένα. Ολοκληρώθηκε η κλινική αξιολόγηση την άνοιξη. Έγινε η διαπραγμάτευση περίπου αρχές του 2019. Ολοκληρώθηκε τον Μάιο. Είναι στο γραφείο σας το τελικό πόρισμα της επιτροπής διαπραγμάτευσης, συμφωνημένο και υπογεγραμμένο και εκκρεμεί από εσάς η ένταξη των νέων φαρμάκων που έχουν επιλεγεί στην αποζημίωση από τον ΕΟΠΥΥ. Άρα, έχουμε πέντε μήνες χαμένους όσον αφορά στην αποζημίωση και τη βιώσιμη δυνατότητα του ΕΟΠΥΥ να καλύπτει αυτές τις θεραπείες. Βεβαίως, οι ασθενείς μπαίνουν όλοι, με διευρυμένα κριτήρια, κι αυτό είναι πάρα πολύ σημαντικό. Ξέρετε ότι αυτή η διαπραγμάτευση, κύριε Υπουργέ, αφορά και στην Κύπρο; Κι αυτό ήταν πρωτοβουλία της χώρας μας κι ήταν εθνικής σημασίας υπόθεση. Μεριμνήσαμε η τιμή που θα πάρουμε εμείς για τα φάρμακα της ηπατίτιδας C να αφορά και τον πληθυσμό των Κυπρίων πολιτών. Περιμένει η Κύπρος να λήξει αυτή η εκκρεμότητα για να μπορεί κι αυτή να αποζημιώνει σε βιώσιμες τιμές, γιατί τώρα πληρώνει πάρα πολύ ακριβά. Το ξέρετε ότι έχουμε πάρει πολλαπλές πρωτοβουλίες διεθνείς σε επίπεδο διακρατικών συνεργασιών; Είναι η γνωστή πρωτοβουλία της Βαλέτας για κοινή διαπραγμάτευση των χωρών του ευρωπαϊκού Νότου. Έχετε ζητήσει ενημέρωση γι' αυτά τα πράγματα; Έχετε εικόνα τι έχει κάνει η χώρα μας και το Υπουργείο σ' αυτόν τον ευαίσθητο τομέα; Ή έρχεστε εδώ τώρα και μας λέτε μόνο ωραία και μεγάλα λόγια; Δημόσια υγεία, κύριε Υπουργέ, δεν είναι μόνο ο αντικαπνιστικός νόμος και τα εμβόλια, στα οποία καλά κάνετε και δίνετε βάρος. Υπάρχουν και πολλά άλλα θέματα κρίσιμης σημασίας που αφορούν ευαίσθητους πληθυσμούς, που αφορούν μειονεκτικές ομάδες του πληθυσμού, στα οποία κατά την άποψή μου πρέπει να δείξετε τη δέουσα μέριμνα. Επιτέλους, καλέστε τους ανθρώπους που έχουν εγκριθεί από την πολιτεία να εποπτεύσουν επιστημονικά αυτό το πεδίο, για να συζητήσετε μαζί τους. Έχω εδώ σωρεία εγγράφων όπου ζητούν συνάντηση με εσάς, με τον Υφυπουργό, με τον Γενικό Γραμματέα του Υπουργείου και απάντηση δεν παίρνουν. Αγωνιούν και οι ασθενείς, αγωνιά και η επιστημονική κοινότητα. Αγωνιούν στην Κύπρο να ολοκληρωθεί η διαπραγμάτευση κι εσείς μας λέτε τώρα ότι εμείς φταίμε που καθυστερήσαμε να κάνουμε την πρώτη διαπραγμάτευση που έγινε στη χώρα μας ever.
Κύριε Κικίλια, έχετε τον λόγο.
Ευχαριστώ πάρα πολύ, κύριε Πρόεδρε. «Ερώτηση του κυρίου Υπουργού στο Υπουργείο Υγείας για την ηπατίτιδα. Καταιγιστική απάντηση, ανταπάντηση του κυρίου Υπουργού. Η ιλαρά το 2017, η ιλαρά το 2018, τι έλεγε ο Κυριάκος Μητσοτάκης προεκλογικά κ.λπ.». Είναι προφανές, κύριε Υπουργέ, ότι είστε βαθύτατα εκτεθειμένοι με τον τρόπο με τον οποίο αφήσατε ένα σημαντικό θέμα δημόσιας υγείας να παραπαίει για γραφειοκρατικούς λόγους κι επειδή δεν ήσασταν ικανός να ολοκληρώσετε μέσα σε έναν χρόνο τη διαπραγμάτευση για την ηπατίτιδα.
Έχει ολοκληρωθεί. Κάνετε λάθος.
Μη με διακόπτετε και μη συγχύζεστε. Η νομική υπηρεσία του Υπουργείου Υγείας μάς λέει ότι είστε εκτεθειμένος με τον τρόπο με τον οποίο διαπραγματευτήκατε την ηπατίτιδα και την αφήσατε «στον αέρα». Επίσης μας αφήσατε κι εκκρεμότητες νομικές που πρέπει να ρυθμίσουμε για να μπορέσει να ισχύσει το ίδιο και στην Κύπρο. Εξηγούμαι ξανά, προκειμένου να καταλάβει ο κόσμος. Ήσασταν Υπουργός Υγείας τεσσεράμισι χρόνια. Τελευταία φορά που ήρθε νομοσχέδιο για να ρυθμίσει τη δημόσια υγεία το έφερε ο πρώην Υπουργός της Νέας Δημοκρατίας και νυν Αντιπρόεδρος της Βουλής, Νικήτας Κακλαμάνης, το 2005. Έχουν περάσει από τότε πολλά - πολλά χρόνια. Δεν δεήσατε εσείς και ο συνάδελφός μου, κ. Πολάκης, να φέρετε ένα νομοσχέδιο για τη δημόσια υγεία που είναι το νούμερο ένα θέμα που ρυθμίζεται σε κάθε σύγχρονη χώρα του κόσμου. Πρέπει να υπερασπίζετε ως πλαίσιο την πρόληψη, τον προσυμπτωματικό έλεγχο, τον εμβολιασμό, την ενημέρωση, τις καμπάνιες για τη δημόσια υγεία και έχετε το θράσος να έρχεστε εδώ και να με εγκαλείτε μετά από δυο χρόνια για την ηπατίτιδα!
Η πρόληψη θέλει νομοθέτηση;
Την ηπατίτιδα την αφήσατε, κύριε, «στον αέρα» έναν ολόκληρο χρόνο, χωρίς να κλείσετε τη διαπραγμάτευση και την κληρονομήσατε σε εμάς μαζί με όλα τα άλλα προβλήματα του Υπουργείου Υγείας. Θα περίμενε κανείς από έναν μετριοπαθή πολιτικό σαν κι εσάς αντί να κάνετε ερώτηση να καταλάβετε προφανώς ότι προσπαθούμε να μαζέψουμε και σ' αυτόν τον τομέα αυτά τα οποία δεν μπορέσατε να ολοκληρώσετε προφανώς προς χάριν της δημόσιας υγείας. Εξηγούμαι, λοιπόν. Με την έναρξη του έτους η παρούσα πολιτική ηγεσία θα φέρει νόμο - πλαίσιο που θα ρυθμίζει τη δημόσια υγεία. Τι κάνατε για τη δημόσια υγεία εσείς; Ούτε καν καμμία σχέση και συνεργασία με τις πρώην νομαρχίες, περιφέρειες και τους νομίατρους για τα νερά, καμμία σχέση και συνεργασία με τους δήμους. Στην τύχη όλη η ιστορία. Μόνο ο ιός του δυτικού Νείλου με τις αυξομειώσεις του. Κανένα πλαίσιο, καμμία οργάνωση, κανένας προγραμματισμός. Φτιάξατε μια επιτροπή η οποία θεωρητικολόγησε και μου το παρουσιάζετε ως μέγα επίτευγμα. Στην ουσία χάνουν χρήματα οι Έλληνες φορολογούμενοι. Καθυστερήσατε για έναν χρόνο από το 2016 ως το 2017. Μετά πήγατε το επόμενο καλοκαίρι, 1-7-2017 μέχρι το 2018 να κλείσετε μια συμφωνία. Την αφήσατε ξανά ανοιχτή και τελικά δεν μπορέσατε να την ολοκληρώσετε. Τέσσερα χρόνια παίζετε με τα χρήματα των Ελλήνων φορολογούμενων. Χάσαμε λεφτά. Συστήσαμε την Επιτροπή Διαπραγμάτευσης. Σε λίγες μέρες θα έχουμε αποτέλεσμα για την ηπατίτιδα. Όταν θα μου κάνετε ερώτηση θα ξέρετε ότι δεν ξεχνάμε, ούτε εμείς, ούτε ο ελληνικός λαός τι έχετε κάνει στο Υπουργείο Υγείας.
Ποιο θα είναι το αποτέλεσμα;
Και σας παρακαλώ πάρα πολύ, με αυτό το πρίσμα θα με ρωτάτε.
Θα επαναδιαπραγματευθείτε, δηλαδή; Ναι ή όχι; Ή θα πάρετε το αποτέλεσμα της δικής μας επιτροπής;
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Επίσης, έχω την τιμή να ανακοινώσω στο Σώμα ότι ο Βουλευτής κ. Άγγελος Συρίγος ζητεί άδεια ολιγοήμερης απουσίας στο εξωτερικό από τη Δευτέρα 16 Δεκεμβρίου έως και την Τρίτη 17 Δεκεμβρίου 2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Ρυθμίσεις θεμάτων του Υπουργείου Εθνικής Άμυνας». Η Διάσκεψη των Προέδρων αποφάσισε στη συνεδρίασή της, της 11ης Δεκεμβρίου 2019 τη συζήτηση του νομοσχεδίου σε μια συνεδρίαση ενιαία επί της αρχής, των άρθρων και των τροπολογιών. Υποθέτω ότι έχω την ομόφωνη συμφωνία του Σώματος.
Το Σώμα συνεφώνησε. Είναι αυτονόητο ότι όσοι συνάδελφοι θέλουν, μπορούν να εγγραφούν. Το σύστημα εγγραφών θα ανοίξει μόλις ανέβει στο Βήμα ο κ. Μακάριος Λαζαρίδης και θα κλείσει μόλις κατέβει από το Βήμα ο κ. Θεόδωρος Δρίτσας. Τον λόγο έχει ο κ. Λαζαρίδης.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, πριν μπω στην ουσία του σχεδίου νόμου, επιτρέψτε μου μια μικρή εισαγωγή. Όλοι γνωρίζετε το περίφημο απόσπασμα του Θουκυδίδη στον διάλογο μεταξύ Αθηναίων και Μηλίων. Τα νομικά επιχειρήματα έχουν αξία, όταν εκείνοι που τα επικαλούνται είναι περίπου ισόπαλοι σε δύναμη. Αντίθετα, ο ισχυρός επιβάλλει ό,τι του επιτρέπει η δύναμή του και ο αδύναμος υποχωρεί όσο του το επιβάλλει η αδυναμία του. Θουκυδίδης Ε89. Ζούμε σε καιρούς αβεβαιότητας. Η γειτονιά μας είναι ιδιαίτερα ασταθής. Είναι δεδομένο ότι σχεδόν όλες οι σύγχρονες προκλήσεις ασφαλείας απαντώνται στην ευρύτερη περιοχή της Νοτιοανατολικής Μεσογείου. Και δεν αναφέρομαι σε απειλές ακαδημαϊκού επιπέδου. Μιλάω γι' αυτά τα οποία ζούμε και αντιμετωπίζουμε σε καθημερινή βάση: Αυξημένες προσφυγικές και μεταναστευτικές ροές από τα μικρασιατικά παράλια, προκλήσεις αναφορικά με τον σχεδιασμό της εκμετάλλευσης των πλουτοπαραγωγικών πηγών, προκλήσεις προερχόμενες από τον αναθεωρητισμό της Τουρκίας και την απορρέουσα ευθεία αμφισβήτηση από τουρκικής πλευράς των εθνικών κυριαρχικών μας δικαιωμάτων. Οι προκλήσεις αυτές εντάσσονται σε μια στρατηγική της Τουρκίας, που θεωρούμε ότι θα παραμείνει και την οποία παρακολουθούμε και αναλύουμε διαρκώς. Να γνωρίζουν, λοιπόν, οι γείτονές μας ότι τίποτα δεν μένει αναπάντητο. Να γνωρίζουν στην Τουρκία ότι η Ελλάδα θα κάνει ό,τι χρειάζεται για να υπερασπιστεί τα κυριαρχικά της δικαιώματα. Εμείς κινούμαστε απαρέγκλιτα στη γραμμή της ειρηνικής συνύπαρξης και του σεβασμού των κυριαρχικών δικαιωμάτων της κάθε χώρας, στη βάση των κανόνων του Διεθνούς Δικαίου και της καλής γειτονίας. Για εμάς αυτή είναι η αναγκαία προϋπόθεση σταθερότητας στην ευρύτερη περιοχή. Αλλά αυτό θέλει δύο για να ισχύσει. Η Ελλάδα είναι σίγουρα η χώρα που τηρεί το δικό της μέρος της ευθύνης που της αναλογεί. Η Τουρκία τόσο με τη ρητορική της όσο και με τις επιλογές πολιτικής της απέναντι στη χώρα μας, ιδιαίτερα με την τελευταία άκυρη και ανυπόστατη συμφωνία με τη Λιβύη ή καλύτερα με την παραπαίουσα κυβέρνηση της Τρίπολης, απομακρύνεται από αυτήν. Διατηρώντας τη νηφαλιότητά μας, αλλά αναδεικνύοντας και την ετοιμότητά μας, η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης κινούνται πάνω στο ακόλουθο τρίπτυχο ανάπτυξης της εθνικής μας στρατηγικής: Πρώτον, τη δημιουργία αρραγούς μετώπου, ομοψυχίας και ενότητας στο εσωτερικό. Αυτό καταδείχθηκε στη συνεδρίαση του Εθνικού Συμβουλίου Εξωτερικής Πολιτικής, την περασμένη Τρίτη. Δεύτερον, τη διεθνοποίηση του ζητήματος των τουρκικών προκλήσεων, που έχει ήδη αποδώσει, καθώς σε διπλωματικό επίπεδο Αμερική, Ρωσία, Ευρωπαϊκή Ένωση, Αίγυπτος, Ισραήλ έχουν ήδη υψώσει ένα διπλωματικό τείχος, καταδικάζοντας την τουρκική απόπειρα να επινοηθούν ανύπαρκτα δικαιώματα στη Μεσόγειο. Επίσης, η Κυβέρνηση προχωράει στην ανάπτυξη και την ολοκλήρωση συμφωνιών σε διμερές επίπεδο με χώρες όπως η Αίγυπτος και η Κύπρος. Και τρίτον, με τη συνολική αναβάθμιση του αξιόμαχου των Ενόπλων Δυνάμεων και αυτό γιατί λειτουργεί ενισχυτικά ως προς την αποτρεπτική μας ικανότητα. Η αποτροπή είναι η πεποίθηση προς κάθε κατεύθυνση, ότι εξαιτίας της ετοιμότητας των δυνατοτήτων των Ενόπλων Δυνάμεων δεν συμφέρει κανέναν να σκεφτεί οποιαδήποτε επιβουλή εναντίον κυριαρχικών συμφερόντων μας. Αυτό ακριβώς πρέπει να ενισχύσουμε και αυτό κάνουμε με το παρόν σχέδιο νόμου. Η περιρρέουσα ατμόσφαιρα είναι τέτοια που μας δίνει την αφορμή να συνειδητοποιήσουμε ακριβώς αυτή την ανάγκη, ότι η αποτρεπτική μας δυνατότητα οφείλει να βρίσκεται στο υψηλότερο δυνατό επίπεδο, καθώς αποτελεί έναν σημαντικότατο παράγοντα ισχύος. Ας δούμε, λοιπόν, πώς γίνεται αυτό. Αντικείμενο του προτεινόμενου σχεδίου νόμου είναι η ρύθμιση σημαντικών και επειγόντων θεμάτων αρμοδιότητας του Υπουργείου Εθνικής Άμυνας. Το κανονιστικό περιεχόμενο των διατάξεων εκτείνεται σε διάφορους θεματικούς τομείς, ορισμένοι εκ των οποίων αφορούν στην υψίστης εθνικής σημασίας επιχειρησιακή ετοιμότητα και στο αξιόμαχο των Ενόπλων Δυνάμεων. Συγκεκριμένα, ρυθμίζουμε σήμερα τα παρακάτω θέματα: την υλοποίηση του προγράμματος εκσυγχρονισμού και αναβάθμισης των μαχητικών αεροσκαφών F -16 της Πολεμικής μας Αεροπορίας, όπως αυτό περιγράφεται στην υπογραφείσα από 30 Απριλίου 2018 τροποποίηση υπ' αριθμόν 6 της διακρατικής συμφωνίας με την Κυβέρνηση των Ηνωμένων Πολιτειών Αμερικής και ειδικότερα, προκειμένου να διευθετηθούν οριστικά οι υποχρεώσεις του αποκλειστικού κατασκευαστή των εν λόγω αεροσκαφών «LOCKHEED MARTIN». Νομίζω ότι είναι πλέον σαφές και από την εκτενή συζήτηση που είχαμε στις αρμόδιες επιτροπές, ότι η ρύθμιση του άρθρου 1 είναι μια αναγκαιότητα που δεν μπορεί να αμφισβητηθεί από κανέναν. Το συγκεκριμένο πρόγραμμα εξυπηρετεί το υπέρτερο δημόσιο συμφέρον, καθώς προβλέπει: Την υλοποίηση του προγράμματος εκσυγχρονισμού των ανωτέρω αεροσκαφών από την Ελληνική Αμυντική Βιομηχανία, με το 70% και πλέον να υλοποιείται από την Ελληνική Αεροπορική Βιομηχανία. Αξίζει να σημειωθεί ότι η πολιτική ηγεσία του Υπουργείου Εθνικής Άμυνας μέσα από τις διαπραγματεύσεις, πέτυχε να αυξήσει το υποκατασκευαστικό έργο κατά 16 εκατομμύρια δολάρια, φτάνοντάς το από τα 263 εκατομμύρια δολάρια στα 279 εκατομμύρια 710 χιλιάδες δολάρια. Γι' αυτό αξίζουν συγχαρητήρια στον Υπουργό Εθνικής Άμυνας κ. Νίκο Παναγιωτόπουλο. Την έγκριση τριών σχεδίων συμφωνιών - πλαίσιο εν συνεχεία υποστήριξης, Follow On Support των μαχητικών για την υλοποίηση του υποπρογράμματος «Εν Συνεχεία Υποστήριξη των MIRAGE 2000 και MIRAGE 2000/-5» μεταξύ της Γενικής Διεύθυνσης Αμυντικών Εξοπλισμών και Επενδύσεων του Υπουργείου Εθνικής Άμυνας και των τριών κατασκευαστριών εταιρειών «DASSAULT AVIATION», «THALES DMS FRANCE» και «SAFRAN AIRCRAFT ENGINES». Η έγκριση καθίσταται αναγκαία για την εξασφάλιση της εν συνεχεία υποστήριξης των αεροσκαφών του συγκεκριμένου τύπου για τα επόμενα επτά χρόνια, όσον αφορά στο δομικό μέρος, στα ηλεκτρονικά συστήματα και στον κινητήρα τους. Η συντήρηση, η αναβάθμιση και ο εφοδιασμός των εν λόγω αεροσκαφών διασφαλίζουν τη διαθεσιμότητα και λειτουργικότητα του οπλικού συστήματος και συνεπώς συνδέονται άρρηκτα με την αεροπορική αμυντική ισχύ της Πολεμικής Αεροπορίας, καθώς είναι ένα μαχητικό που μας δίνει ποιοτική υπεροχή στο Αιγαίο, μιας και δεν το διαθέτει η τουρκική πολεμική αεροπορία. Σημειώνεται ότι για τα άρθρα 1 και 2 η ανάθεση υποκατασκευαστικού έργου σε φορείς της Ελληνικής Αμυντικής Βιομηχανίας για την υλοποίηση των προγραμμάτων θα ανοίξει τον δρόμο για την οικονομική ανάκαμψη και εξυγίανση των εταιρειών που δραστηριοποιούνται στον τομέα της άμυνας και θα συμβάλει στη ζωτικής σημασίας βιομηχανική τους ανταγωνιστικότητα και κατ' επέκταση στην τόνωση της εθνικής οικονομίας. Η προτεινόμενη στο άρθρο 3 κύρωση της συμφωνίας διευθέτησης μεταξύ της Ελληνικής Δημοκρατίας και των εταιρειών «THYSSENKRUPP», «MARINE SYSTEMS» και «ΕΛΛΗΝΙΚΑ ΝΑΥΠΗΓΕΙΑ Α.Ε.» διευθετεί οριστικά το ζήτημα των επιπλέον υλικών, το οποίο ανέκυψε ως εκκρεμότητα κατά την εκτέλεση προγράμματος αναβάθμισης των υποβρυχίων του Πολεμικού Ναυτικού Τύπου 209, πρόγραμμα «ΠΟΣΕΙΔΩΝ II», καθώς και λοιπών υλικών που είναι απαραίτητα για τη διενέργεια παρόντων ή μελλοντικών εργασιών συντήρησης στα υποβρύχια του Πολεμικού Ναυτικού. Επιπλέον, η κύρωση και η υπογραφή της συμφωνίας διευθέτησης είναι αναγκαία προκειμένου να κλείσουν οριστικά χρονοβόρες και κοστοβόρες δικαστικές διενέξεις σχετικά με το θέμα των επιπλέον υλικών. Από τη συγκεκριμένη συμφωνία το ελληνικό δημόσιο ωφελείται συνολικά κατά 20 εκατομμύρια ευρώ. Τα υπόλοιπα άρθρα αφορούν σε επείγουσες ρυθμίσεις για το προσωπικό των Ενόπλων Δυνάμεων, αλλά και για τη διευκόλυνση λειτουργίας φορέων όπως: Η προτεινόμενη ρύθμιση του άρθρου 4 με τίτλο «Τροποποίηση του άρθρου 25 του ν.4494/2017» απαντά στην επείγουσα ανάγκη να καταστεί δυνατή η πληρωμή απλήρωτων και ληξιπρόθεσμων οφειλών των στρατιωτικών νοσοκομείων και του ΝΙΜΤΣ για δαπάνες που πραγματοποιήθηκαν κατά το χρονικό διάστημα από 1η Σεπτεμβρίου 2018 έως την έναρξη ισχύος του συγκεκριμένου σχεδίου νόμου και αφορούν σε προμήθεια υλικών, αγαθών και παροχή υπηρεσιών. Μέσω της παροχής δυνατότητας για εξόφληση των δαπανών αυτών, κατά παρέκκλιση των διατάξεων του ν.4270/2014, του ν.4412/2016 και του προεδρικού διατάγματος 80/2016 εξασφαλίζεται τελικά η εύρυθμη λειτουργία των εν λόγω νοσοκομείων που εξυπηρετούν το εν ενεργεία και εν αποστρατεία προσωπικό των Ενόπλων Δυνάμεων και των Σωμάτων Ασφαλείας αλλά και κατοίκους ακριτικών περιοχών και άλλους δικαιούχους. Οι διατάξεις σταδιοδρομικής φύσης του άρθρου 5 ισχυροποιούν την αξιοκρατία και τη δικαιοσύνη καθιστώντας την εφαρμογή των οικείων νομοθετικών προβλέψεων ουσιωδώς εναρμονισμένη με τις αρχές της ασφάλειας δικαίου και της αναλογικότητας. Σημαντική βελτίωση, που απορρέει από την αξιολογούμενη ρύθμιση, συνιστά η θέσπιση διατάξεων και διαδικασιών που προάγουν τη διαφάνεια και την αμεροληψία κατά την επιλογή προϊσταμένων του Υπουργείου Εθνικής Άμυνας. Οι ρυθμίσεις του άρθρου 5 έχουν διττή χρησιμότητα: Αφ' ενός εξασφαλίζουν την παραμονή στην ενεργό υπηρεσία των εθελοντών μακράς θητείας και των επαγγελματιών οπλιτών που μετατάσσονται στο Σώμα Μονίμων Υπαξιωματικών, καθώς με το υφιστάμενο νομικό καθεστώς σε σύντομο χρονικό διάστημα μετά τη μετάταξή τους πιάνουν τα ηλικιακά όρια που ισχύουν για τους ανθυπασπιστές και τους υπαξιωματικούς και αποστρατεύονται πρόωρα. Αφ' ετέρου εξασφαλίζουν την απρόσκοπτη προαγωγή των ανθυπασπιστών προέλευσης ΕΜΘ που κατατάχθηκαν στις Ένοπλες Δυνάμεις από το 1985 έως και το 1990 στον βαθμό του ανθυπολοχαγού και αντιστοίχων των άλλων κλάδων των Ενόπλων Δυνάμεων. Με το άρθρο 6, «Ρυθμίσεις πολιτικού προσωπικού Υπουργείου Εθνικής Άμυνας» διασφαλίζεται η αμεροληψία στην κρίση του συμβουλίου επιλογής προϊσταμένων του ΥΠΕΘΑ αφ' ενός μέσω της συμμετοχής ενός προϊσταμένου γενικής διεύθυνσης του Υπουργείου Εσωτερικών στη σύνθεσή του και αφ' ετέρου στην παροχή δυνατότητας μετάταξης σε υπαλλήλους του Υπουργείου Εθνικής Άμυνας, που υπηρετούν σε μονάδες και υπηρεσίες οι οποίες καταργούνται, διαλύονται ή μεταφέρονται σε άλλον νομό σε κενή οργανική θέση άλλου γενικού επιτελείου, εφόσον στον ίδιο νομό δεν υπάρχει θέση του κλάδου τους στο γενικό επιτελείο στο οποίο ανήκουν για την περαιτέρω αξιοποίησή τους. Με το άρθρο 7, «Τροποποίηση διατάξεων του ν.4446/2016» προβλέπονται ρυθμίσεις, που λειτουργούν βοηθητικά προς τον στόχο της εξασφάλισης της βιωσιμότητας των Ελληνικών Αμυντικών Συστημάτων, στην οποία συμβάλλουν καθοριστικά η χορήγηση αποδεικτικών φορολογικής και ασφαλιστικής ενημερότητας, η δυνατότητα είσπραξης χρημάτων από το ελληνικό δημόσιο, καθώς και η αναστολή μέτρων αναγκαστικής και διοικητικής εκτέλεσης σε βάρος της κινητής και ακίνητης περιουσίας της. Κυρίες και κύριοι συνάδελφοι, επιτρέψτε μου να αναδείξω και μία πρόσθετη διάσταση, πολιτική αυτή τη φορά ή, καλύτερα, θεσμική. Δυστυχώς, όπως γνωρίζετε, οποιαδήποτε συζήτηση είτε για απόκτηση είτε για αναβάθμιση ήδη υπαρχόντων οπλικών συστημάτων συνοδεύεται από μία καχυποψία, όχι αδικαιολόγητα, καθώς το παρελθόν μάς δίνει αφορμές για τέτοιες σκέψεις. Θυμάστε όλοι περιπτώσεις διασπάθισης δημόσιου χρήματος με μίζες και υπερκοστολογήσεις οπλικών συστημάτων, όπως αυτές τεκμηριώθηκαν άλλωστε και από δικαστικές αποφάσεις. Αυτό με τη σειρά του έχει οδηγήσει σε μία διστακτικότητα πολιτικών και στρατιωτικών να προχωρήσουν στις αυτονόητες και απαραίτητες διαδικασίες προμηθειών. Στην παρούσα φάση, όμως, δεν έχουμε την πολυτέλεια της αδράνειας. Εδώ, όμως, υπάρχει μία διαφορά. Η διαφορά είναι σήμερα ότι η Κυβέρνηση του Κυριάκου Μητσοτάκη και της Νέας Δημοκρατίας το κάνει αυτό τηρώντας σε απόλυτο βαθμό και την αρχή της διαφάνειας, αλλά ταυτόχρονα και την εξασφάλιση του δημοσίου συμφέροντος. Η διαφορά είναι ο πλήρης σεβασμός των θεσμικών ρόλων και διαδικασιών, σε αντίθεση με ό,τι γινόταν στο πρόσφατο παρελθόν όταν αυτά κατατίθεντο ως τροπολογίες. Και όλοι καταλαβαίνετε φυσικά που αναφέρομαι. Σταματώ όμως εδώ, καθώς δεν επιθυμώ να δώσω κομματική χροιά σε ένα θέμα, που άπτεται των εθνικών μας συμφερόντων. Αντίθετα με αυτές τις πρακτικές του παρελθόντος, το σχέδιο νόμου έτυχε εξονυχιστικής μελέτης και ενδελεχούς συζήτησης. Οφείλουμε όλοι να αναγνωρίσουμε την πρόθεση εκ μέρους του Υπουργείου Εθνικής Άμυνας και του Υπουργού κ. Νίκου Παναγιωτόπουλου, τον οποίο και ευχαριστώ, αλλά και των αρμοδίων Υπηρεσιών της Βουλής και της Γραμματείας της Κοινοβουλευτικής Ομάδας της Νέας Δημοκρατίας, να εξαντλήσουν τα περιθώρια της κοινοβουλευτικής διαδικασίας στις επιτροπές, προκειμένου να εξασφαλιστεί η απόλυτη διαφάνεια και να διασφαλιστεί το εθνικό συμφέρον. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ δύο λεπτά ακόμη παρακαλώ. Εξηγούμαι: Από τη μία πλευρά έπρεπε να διασφαλίσουμε το απόρρητο των πληροφοριών, που αφορούν σε ευαίσθητα θέματα ασφάλειας και από την άλλη να κάνουμε μία ανοιχτή συζήτηση για όλα τα υπόλοιπα θέματα. Για τον λόγο αυτό επιλέξαμε και πραγματοποιήσαμε τη συνεδρίαση της ειδικής Διαρκούς Επιτροπής Εξοπλιστικών Προγραμμάτων και Συμβάσεων η οποία, όπως γνωρίζετε, είναι κλειστή επιτροπή, προκειμένου να ενημερώσουμε την αντιπολίτευση στο κατάλληλο περιβάλλον και να απαντήσουν οι ειδικοί στις όποιες απορίες ή προβληματισμούς είχαν. Θεωρώ ότι η πρόθεσή μας να εξαντλήσουμε όλα τα κοινοβουλευτικά εργαλεία, που έχουμε στη διάθεσή μας για πλήρη ενημέρωση, είναι αυτό που διαφοροποιεί αυτή την Κυβέρνηση. Συνεπώς, υπηρετούμε την εθνική μας υποχρέωση για αναβάθμιση του αξιόμαχου των Ενόπλων Δυνάμεων, χωρίς να ξεχνάμε μία ακόμη θεσμική μας υποχρέωση, την πλήρη και διαφανή διαχείριση του δημοσίου χρήματος και όχι μόνον αυτό, αλλά και την ενίσχυση της εγχώριας αμυντικής βιομηχανίας, που σημαίνει δουλειές, εργασιακή ασφάλεια και απόκτηση τεχνογνωσίας από το προσωπικό. Κυρίες και κύριοι συνάδελφοι, κλείνοντας θα ήθελα να πω πως ξεκίνησα την εισαγωγή μου με ένα απόσπασμα από τον Διάλογο Αθηναίων και Μηλίων και το έκανα αυτό για να θυμίσω το εξής. Διαχρονικά οι πολιτικές επιλογές των ηγετών της χώρας κατέταξαν την Ελλάδα στη νικηφόρα πλευρά της ιστορίας. Αυτό οφείλουμε να το διατηρήσουμε πάση θυσία. Πέρα από το γεγονός ότι το Διεθνές Δίκαιο είναι με το μέρος μας, πέρα από το γεγονός ότι τα ποιοτικά χαρακτηριστικά των Ενόπλων Δυνάμεων είναι ανώτερα σε σύγκριση με τον άμεσο περίγυρο, οφείλουμε να διατηρήσουμε ακονισμένα τα αντανακλαστικά της εθνικής ενότητας και ομοψυχίας, διότι αυτά αποτελούν τον απόλυτο πολλαπλασιαστή ισχύος της χώρας μας.
Κλείστε όμως τώρα, κύριε Λαζαρίδη.
Στην ιστορία μας ποτέ δεν ήμασταν αδύναμοι, παρά μόνο όταν δεν είμαστε ενωμένοι. Οφείλουμε, λοιπόν, σήμερα να δώσουμε όλοι, με την ευθύνη, που μας διακρίνει, την έγκρισή μας στις επείγουσες αυτές ρυθμίσεις που περιγράφει το παρόν σχέδιο νόμου και ενισχύουν το αξιόμαχο των Ενόπλων Δυνάμεων. Η Νέα Δημοκρατία ως εθνικά υπεύθυνη πολιτική δύναμη αυτό θα κάνει. Ελπίζω την ίδια εθνική επιταγή να επιλέξουν να υπηρετήσουν και τα υπόλοιπα κόμματα. Σας ευχαριστώ πολύ.
Ευχαριστούμε. Να σας κάνω μία ενημέρωση. Μέχρι στιγμής έχουν εγγραφεί είκοσι ένας συνάδελφοι. Υπολογίστε ότι μέχρι να τελειώσει ο κ. Δρίτσας θα είναι γύρω στους είκοσι πέντε. Μετρώντας τους χρόνους, με μία μικρή ανοχή, θα πάμε τουλάχιστον μέχρι τις 19: 00. Σας το λέω γιατί αύριο - υπενθυμίζω - στις 18: 00 έχουμε την έναρξη του προϋπολογισμού και την Κυριακή στις 10: 00 το πρωί. Σας ενημερώνω για να μην γκρινιάζετε μετά. Κύριε Δρίτσα, σας παρακαλώ πολύ να επιτρέψετε να προηγηθεί ο κ. Κικίλιας, για να υποστηρίξει την τροπολογία του από τη θέση του για τρία λεπτά μόνο, επειδή πρέπει να πάει στο Υπουργείο. Αμέσως μετά θα πάρετε τον λόγο, κύριε Δρίτσα. Ορίστε, κύριε Κικίλια, έχετε τον λόγο για τρία λεπτά.
Κύριε Πρόεδρε, σας ευχαριστώ. Χρειάζομαι μόνο τριάντα δευτερόλεπτα. Κύριε Δρίτσα, σας ευχαριστώ πάρα πολύ. Δεν θα καθυστερήσω. Κύριοι συνάδελφοι, πρόκειται για μια τροπολογία, που αφορά την αναλογική εφαρμογή των μισθολογικών κινήτρων των εργαζομένων στο πλαίσιο του προγράμματος «PHILOS II» του Εθνικού Οργανισμού Δημόσιας Υγείας στο σύνολο των εργαζόμενων ιατρών και λοιπού προσωπικού στα προαναχωρησιακά κέντρα κράτησης αλλοδαπών, στα ΠΡΟΚΕΚΑ, που οι συνθήκες εργασίας για την εξυπηρέτηση των διαρκώς αυξανόμενων όγκων προσφύγων και μεταναστών είναι ιδιαίτερα απαιτητικές. Πρόκειται, λοιπόν, για εξορθολογισμό και ευθυγράμμιση του μισθολογίου και των επιδομάτων και στα δύο αυτά τα κέντρα. Ευχαριστώ.
Ευχαριστώ.
Κύριε Πρόεδρε, μπορώ να υποστηρίζω και εγώ μία τροπολογία;
Όχι, τώρα δεν κάνω άλλη διακοπή. Θα μιλήσει ο κ. Δρίτσας και θα δούμε μετά.
Μπορώ να ρωτήσω κάτι τον κύριο Υπουργό;
Ορίστε, κύριε Δρίτσα, αφού παραχωρήσατε τη θέση σας, δικαιούστε και το ερώτημα.
Κύριε Υπουργέ, θετική η τροπολογία, θα μιλήσουμε γι' αυτήν αργότερα, αλλά ήδη υπάρχει ένα εκκρεμές ζήτημα αναφορικά με τους μισθούς εργαζομένων στα ΠΡΟΚΕΚΑ, που σύμφωνα με το ενιαίο μισθολόγιο συνυπολογίζοντας τυχόν προϋπηρεσία στον ιδιωτικό τομέα έχει προκύψει ένα μεγάλο πρόβλημα με βάση τη διαχειριστική αρχή του προγράμματος και το Ελεγκτικό Συνέδριο, όπου καλούνται αυτοί, που υπηρετούν ήδη στα ΠΡΟΚΕΚΑ - γιατροί και άλλοι - να επιστρέψουν χρήματα, 1.000, 5.000 ευρώ και όλα αυτά. Απαιτείται νομοθετική ρύθμιση γι' αυτό. Είναι μία προφανής παρερμηνεία και αδικία, η οποία διαμορφώνει ακόμα πρόσθετες δυσκολίες να στελεχωθούν τα ΠΡΟΚΕΚΑ με υγειονομικό προσωπικό. Πρέπει να το δείτε και να ενημερωθείτε, γιατί είναι μία εκκρεμότητα που, αν δεν λυθεί συνδυαστικά, η ρύθμιση που εισάγεται θα είναι ατελέσφορη.
Ωραία. Τον λόγο έχει ο κ. Κικίλιας για μία σύντομη απάντηση και μετά μιας και είναι εδώ, κύριε Δρίτσα και ο κ. Βεσυρόπουλος - γιατί από εκεί είναι οι αποφάσεις, μην κρυβόμαστε - θα του κάνω το χατίρι μετά από σας να παρουσιάσει την τροπολογία, αλλά θα απαντήσετε και επί του αν το Γενικό Λογιστήριο σκοπεύει να μη ζητάει πίσω τα χρωστούμενα. Ορίστε, κύριε Κικίλια, έχετε τον λόγο.
Ευχαριστώ, κύριε Πρόεδρε. Κύριε Δρίτσα, θα συνομιλήσω με τη διοικητική ηγεσία της ΑΕΜΥ, προκειμένου να δω ενδελεχώς αυτό το οποίο αναφέρετε και να το μελετήσω και με τους νομικούς του Υπουργείου. Αν όντως ισχύει, να βρούμε την ενδεδειγμένη λύση.
Σε συνεργασία με τον κ. Βεσυρόπουλο - δεν τον αφήνω εγώ σε ησυχία - , ο οποίος μετά τον κ. Δρίτσα θα παρουσιάσει την τροπολογία με γενικό αριθμό 126. Ορίστε, κύριε Δρίτσα, έχετε τον λόγο.
Ευχαριστώ, κύριε Πρόεδρε. Όσο κι αν είναι θετικές κάποιες τροπολογίες ή αναγκαίες πάντα παραμένει - και οφείλουμε να το επισημάνουμε - ότι οι τροπολογίες που έρχονται σε άσχετα νομοσχέδια δεν αποτελούν σωστή νομοθέτηση, πολύ περισσότερο που μόλις προχθές εισήχθη το πολυνομοσχέδιο με όλες τις ρυθμίσεις και θα μπορούσαν όλα αυτά να είχαν συμπεριληφθεί εκεί. Κυρίες και κύριοι Βουλευτές, το σημερινό σχέδιο νόμου του Υπουργείου Εθνικής Άμυνας είναι σημαντικό νομοσχέδιο, παρ' ότι τα άρθρα του είναι λίγα, οι ρυθμίσεις είναι συγκεκριμένες και επιμέρους, δεν συγκροτεί μία παρέμβαση συνολική και ενιαία. Στην πραγματικότητα, για να προλάβω και τον κ. Λαζαρίδη και άλλους ομιλητές, έρχεται πια στην ωρίμανση να ρυθμίσει όλες εκείνες τις πρωτοβουλίες επί των συγκεκριμένων θεμάτων, που προώθησε η Κυβέρνηση μας και για τα F -16 και για τα Mirage και για τα ανταλλακτικά του Πολεμικού Ναυτικού και για τα Ελληνικά Αμυντικά Συστήματα και για όλα τα υπόλοιπα. Δεν διεκδικώ δάφνες, αλλά για να έχουμε πραγματική επίγνωση και στη ρητορική μας να το προσέχουμε αυτό, αν δεν υπάρχει σταθερή στρατηγική και συνέχεια σε ορισμένα πράγματα δεν μπορούν οι Ένοπλες Δυνάμεις να επιτελέσουν το ρόλο τους. Ισχύει για όλο το δημόσιο αυτό σε πολλούς κρίσιμους τομείς, αλλά ειδικά εδώ ισχύει πολύ περισσότερο. Εξοπλισμοί. Θα αναφερθώ σε κάτι που ο ίδιος ο κ. Παναγιωτόπουλος, Υπουργός Εθνικής Άμυνας, συμπεριέλαβε στην ομιλία του μόλις προχθές στην τελευταία συνεδρίαση της Επιτροπής Εξωτερικών και Άμυνας. Είπε και αισθάνθηκε την ανάγκη να το πει και δικαίως: «Βέβαια οι Ένοπλες Δυνάμεις μας είναι ισχυρές. Δεν υπάρχει καμμία αμφιβολία για αυτό και παραμένουν εξοπλισμένες με πολύ καλά και προηγμένα οπλικά συστήματα σε όλους τους κλάδους. Θα ήθελα πραγματικά να μην υποκύπτουμε και ως κοινωνία, αλλά και ως σύστημα μέσων μαζικής ενημέρωσης σε αυτή την προπαγάνδα ότι είμαστε πάντα μειονεκτικοί ή ακόμα περισσότερο μειονεκτικοί. Είναι μεγάλο λάθος αυτό και είναι κάτι το οποίο ασφαλώς και δεν συμβαίνει από πλευράς των ηγετών μας.» . Αυτή η επισήμανση του κυρίου Υπουργού με όλη τη συζήτηση ανοιχτή για το ποιες πρέπει να είναι οι στρατηγικές μας σε σχέση με την επάρκεια του εξοπλισμού ή με την συμπλήρωση του, είναι καίριας σημασίας, την προσυπογράφουμε διότι είναι βάση για την όποια συζήτηση. Εάν αποστούμε και παρασυρθούμε σε ένα κλίμα που διαμορφώνεται ειδικά και τώρα, αλλά και στο παρελθόν, τότε πραγματικά θα μπούμε σε διαδικασίες, που νομίζω ότι θα πρέπει να είμαστε πάρα πολύ προσεκτικοί για αυτές. Και γι' αυτό θα επισημάνω - το είπα και στην επιτροπή - ότι όταν το 2013 και τον Οκτώβριο του 2014 ακόμα πιο προετοιμασμένοι, πριν αναλάβουμε κυβερνητικές ευθύνες, επισκεφτήκαμε με επικεφαλής τον Πρόεδρο του ΣΥΡΙΖΑ, τον Αλέξη Τσίπρα - που εν συνέχεια ο ελληνικός λαός του έδωσε εντολή να γίνει Πρωθυπουργός και στον ΣΥΡΙΖΑ να κυβερνήσει τη χώρα - το Υπουργείο Εθνικής Άμυνας τότε και εκτός από την ολιγόωρη συνάντηση με τον τότε Υπουργό Άμυνας, τον κ. Αβραμόπουλο επί τρεις και πλέον ώρες ο Πρόεδρος του ΣΥΡΙΖΑ και οι συνεργάτες του είχαμε πολύωρη συνάντηση με τη στρατιωτική ηγεσία. Εμείς εκθέσαμε τους προβληματισμούς μας και ενημερωθήκαμε και ακούσαμε τους προβληματισμούς της τότε στρατιωτικής ηγεσίας και συμπέσαμε στο ότι λαμβάνοντας υπ' όψιν το σαθρό πεδίο του παρελθόντος των εξοπλιστικών συμβάσεων και όλης αυτής της κατάστασης, που είχε δημιουργηθεί, κυρίως όμως στη σύγχρονη εκείνη στιγμή των δημοσιονομικών περιορισμών μέσα στην κρίση και στη χρεοκοπία, επιλέξαμε - και αυτή ήταν η πρόταση του ΣΥΡΙΖΑ, αλλά ήταν και κοινός τόπος ως απεδείχθη και με τη στρατιωτική ηγεσία - ιεραρχημένα, στοχευμένα, «έξυπνα», όπως και ο κύριος Υπουργός, ο κ. Παναγιωτόπουλος, είπε προχθές καταλήγοντας στην ομιλία του, να προτεραιοποίησουμε και να ιεραρχήσουμε στα υπάρχοντα οπλικά συστήματα τη συντήρησή τους, την αναβάθμιση τους, τα ανταλλακτικά, τα καύσιμα ως πρώτης προτεραιότητας σχεδιασμό - που κι αυτός θέλει τις προτεραιοποιήσεις του - και σε αυτό, συμπληρώνοντας, το προσωπικό των Ενόπλων Δυνάμεων με την πρόνοια για τις ανάγκες τους και την εκπαίδευση. Αυτό ήταν το πλαίσιο και με αυτό αναλάβαμε κυβέρνηση. Ήταν Αναπληρωτές Υπουργοί από τη μεριά του ΣΥΡΙΖΑ, ήταν Υπουργός Εθνικής Άμυνας ο Πάνος Καμμένος, που ήταν η συνεργασία με τους ΑΝΕΛ, αλλά αυτά τηρήθηκαν και σε αυτές τις ράγες περπατήσαμε. Αυτό που έρχεται σήμερα, ωριμάζοντας σιγά - σιγά, είναι προϊόν αυτής της κατευθυντήριας στόχευσης και αυτής της πρακτικής, που η κυβέρνησή μας ακολούθησε και αυτό καλούμαστε να το κάνουμε όλοι και να το συνεχίσουμε. Είναι ασφαλές πεδίο, είναι πεδίο που, πραγματικά, μπορεί να εξασφαλίσει την επάρκεια των Ενόπλων Δυνάμεων, της αμυντικής θωράκισης της χώρας και ταυτόχρονα να προστατεύσει τη χώρα, το δημόσιο συμφέρον, τις ίδιες τις Ένοπλες Δυνάμεις, από οποιεσδήποτε παρενέργειες και παρεμβάσεις, που πάντα είναι υπαρκτές, όχι μόνο λόγω διαφθοράς, αλλά κυρίως λόγω τεράστιων διεθνών συμφερόντων, που παίζονται στους εξοπλισμούς και μεγάλων πιέσεων και κρατικών συμφερόντων και συμφερόντων εταιρειών. Το ξέρουμε το θέμα. Επομένως, δεν μπορούμε να είμαστε αφελείς απέναντι σε αυτό. Γι' αυτό η σύμβαση για την αναβάθμιση των αεροσκαφών F -16 της Πολεμικής Αεροπορίας έχει τελειώσει και είναι δρομολογημένη ήδη από το 2018. Το άρθρο 1, που δεν είναι «υλοποίηση του προγράμματος εκσυγχρονισμού και αναβάθμισης των αεροσκαφών F -16», όπως λέει ο τίτλος του, είναι συμπληρωματική συμφωνία για την εκτέλεση ή για τη διευκόλυνση της εκτέλεσης της κύριας συμφωνίας αναβάθμισης των F -16. Σωστό θα ήταν - πολύ σωστό - να αλλάξει αυτός ο τίτλος. Το ζητήσαμε και στην επιτροπή. Με αυτό, πραγματικά - και από την προηγούμενη κυβέρνηση και με την πρόταση του τότε Υπουργού του κ. Καμμένου - γεννήθηκαν πολλές επιφυλάξεις. Γιατί αυτό συνδέεται με τη φαύλη παράδοση των αντισταθμιστικών ωφελημάτων και είναι ουρά αυτού κι ερχόταν με έναν τρόπο που χρειαζόταν πάρα πολλή προσοχή. Εμείς και τότε, ως ΣΥΡΙΖΑ και ως Βουλευτές του ΣΥΡΙΖΑ, σταθήκαμε με πολλές απαιτήσεις. Η Νέα Δημοκρατία έθεσε θέμα σκανδάλων, αποχώρησε, δημιούργησε ορυμαγδό κι έρχεται τώρα να το εισηγηθεί! Εν πάση περιπτώσει, και τώρα, πραγματικά προς τιμήν και του Υπουργού και του Υφυπουργού και των άλλων παραγόντων, μεγάλο μέρος των αιτημάτων μας για να αποσαφηνιστούν όλα τα δεδομένα, προχώρησαν σε μεγάλο βαθμό. Παρ' όλα αυτά, επειδή πρόκειται για εκτέλεση προγραμμάτων, που τα χρηματοδοτεί η κατασκευάστρια εταιρεία, η «LOCKHEED MARTIN» προς την ΕΑΒ και προς άλλες ιδιωτικές εταιρείες της αμυντικής βιομηχανίας, οφείλουμε όλοι - εμείς θα το κάνουμε - και η ΔΑΕ και το Υπουργείο και οι πάντες να παρακολουθήσουμε αυτή την πορεία εκτέλεσης των υποπρογραμμάτων, με κάθε σχολαστική ακρίβεια.
Και η Βουλή!
Και είμαι βέβαιος, κύριε Υπουργέ, ότι θα αναλάβετε αυτή την ευθύνη κι επειδή τα χρόνια είναι μπροστά, και όποιοι εν συνεχεία βρεθούν σε αυτές τις υπεύθυνες θέσεις. Με αυτά τα δεδομένα και με αυτή τη διαδικασία, επιλύοντας βήμα - βήμα και πιεστικά, φτάσαμε στο σημείο, ναι, να αποδεχτούμε, να εγκρίνουμε το άρθρο 1 και την συμφωνία αυτή, παρά το γεγονός, όπως είπα, ότι είμαστε υποχρεωμένοι, όχι να είμαστε καχύποπτοι, αλλά να εξετάζουμε κάθε λεπτομέρεια συμφωνιών που δεν είναι η κύρια συμφωνία, είναι μία συμπληρωματική, που η εφαρμογή της έχει πάρα πολλά επίπεδα και εμπλέκονται πάρα πολλοί παράγοντες. Έρχομαι στο άρθρο 2. Άλλης τάξης είναι η έγκριση των τριών σχεδίων συμφωνιών - πλαίσιο για την εν συνεχεία υποστήριξη των αεροσκαφών Μιράζ 2000-5. Εκεί είχαμε άλλης τάξης ζήτημα. Η διακρατική συμφωνία με τη Γαλλία δεν μπορούσε να λειτουργήσει. Οι εταιρείες από το 2012 αρνήθηκαν να συνεχίσουν. Μπήκαμε σε μία διαδικασία, που κανονικά θα έπρεπε να είναι κατοχυρωμένη από την αρχική σύμβαση. Εδώ, όπως και στο προηγούμενο, αλλά κυρίως εδώ, προκύπτει αυτή η ιστορική παθογένεια των εξοπλισμών και των συμβάσεων των εξοπλιστικών συμβάσεων. Δηλαδή, προμηθευόμαστε ένα οπλικό σύστημα, αλλά δεν προμηθευόμαστε μαζί και τα βλήματα, όπως τα Leopard, για παράδειγμα. Είναι η γνωστή ιστορία, που στήσαμε ένα σύγχρονο όπλο, ένα από τα πιο σύγχρονα άρματα μάχης και επί πολλά χρόνια - να μην πω υπερβολή, αλλά αστειευόμενος θα το πω - τα είχε ο ελληνικός Στρατός ως playmobil, γιατί δεν είχαν βλήματα! Κι όχι μόνο αυτό. Ξεκινάς μία συμφωνία τώρα, να προμηθευτείς αεροσκάφη, άρματα, πλοία, οτιδήποτε, χωρίς να προβλέπεται η συντήρηση, η αναβάθμιση, η εν συνεχεία υποστήριξη μέσα στην ίδια σύμβαση, με τους κανόνες και τους όρους που να δεσμεύει τον προμηθευτή ή το κράτος με το οποίο κάνουμε σύμβαση. Όταν έρχεται η ώρα, λοιπόν, και το οπλικό σύστημα αυτό γερνάει, τότε η χώρα μας βρισκόταν, και βρίσκεται ακόμη σε ορισμένες περιπτώσεις και θα βρίσκεται για ένα διάστημα, στην εξαναγκαστική δέσμευση να ξεκινήσει από την αρχή διαπραγμάτευση, όπου η κατασκευάστρια εταιρεία ή το κράτος βρίσκεται σε θέση ισχύος. Μας εξαναγκάζει. Διότι τι θα κάνουμε; Θα τα πετάξουμε τα αεροπλάνα, τα πλοία, τα άρματα; Είμαστε υποχρεωμένοι και άρα βρισκόμαστε σε μειονεκτική θέση. Αυτά δεν έγιναν τυχαία. Καθόλου τυχαία δεν έγιναν. Ουρά, λοιπόν, όλων αυτών των απίστευτων συμβάσεων και της εξοπλιστικής παραφροσύνης, σε ορισμένες περιπτώσεις, της ανεξέλεγκτης και μη ιεραρχημένης, πληρώναμε και θα πληρώνουμε για χρόνια. Τώρα, να πούμε «όχι»; Προφανώς, αποκλείεται. Η λύση, λοιπόν, έστω και τώρα που φτάνουμε για την εν συνεχεία υποστήριξη των αεροσκαφών Mirage, είναι μία θετική εξέλιξη. Τη στηρίζουμε και πραγματικά σε αυτή κινούμαστε. Για τα ελληνικά ναυπηγεία, επίσης τι να πει κανείς; Δεν είναι η μόνη σύμβαση εξοπλισμών ή η σύμβαση για τα υποβρύχια που είχε όλη αυτή την σαθρότητα και την έλλειψη προστασίας του δημόσιου συμφέροντος και των Ενόπλων Δυνάμεων, αλλά είναι η πιο κραυγαλέα, γιατί αυτή έφτασε στη δικαστική διερεύνηση, με όλα όσα ξέρουμε, και στη Βουλή και στην τακτική δικαιοσύνη και οι Υπουργοί τότε ή κάποιοι από τους Υπουργούς που την χειρίστηκαν είναι ήδη στη φυλακή κι έχουν καταδικαστεί, έστω κι αν δεν μπόρεσε να αναδειχθεί το ποινικό αδίκημα για την ίδια τη σύμβαση, αλλά εν συνεχεία για άλλες συμπληρωματικές συνέπειες. Τα ανταλλακτικά, που βρίσκονται στις αποθήκες είτε των ναυπηγείων Σκαραμαγκά, στον έλεγχο της εταιρείας «ΝΑΥΠΗΓΕΙΑ ΣΚΑΡΑΜΑΓΚΑ», είτε στο Κίελο, στον έλεγχο της «THYSSENKRUPP», πράγματι πρέπει να αποδοθούν, επιτέλους, στο Πολεμικό Ναυτικό και αυτή η συμβιβαστική συμφωνία, με όρους νομίζω ρεαλιστικούς και ωφέλιμους, το κάνει. Επομένως, και το άρθρο 3 το υποστηρίζουμε. Κύριε Πρόεδρε, δεν θέλω να καταχραστώ το χρόνο.
Υπενθυμίζω πάντως στους εισηγητές και αγορητές ότι θα έχουν δευτερολογία ολίγων λεπτών, αφού ολοκληρωθεί ο κύκλος των ομιλητών.
Ακριβώς. Για τα στρατιωτικά, για τους εθελοντές μακράς θητείας και για τους επαγγελματίες οπλίτες, για τις ρυθμίσεις πολιτικού προσωπικού της Εθνικής Άμυνας και για τα Ελληνικά Αμυντικά Συστήματα, που είναι επί μέρους σημαντικές ρυθμίσεις, αλλά δεν είναι οι κεντρικές αυτού του νομοσχεδίου, θα μου επιτρέψετε να αναφερθώ στη δευτερολογία μου, για να μην σας ζητήσω να κάνετε μία διάκριση ως προς τον χρόνο.
Όπως είπαμε, πριν ανέβει στο Βήμα ο κ. Φραγγίδης, τον λόγο έχει ο κ. Βεσυρόπουλος για τρία λεπτά, από τη θέση του, για να παρουσιάσει τη δεύτερη υπουργική τροπολογία.
Ευχαριστώ, κύριε Πρόεδρε. Κυρίες και κύριοι συνάδελφοι, με την προτεινόμενη τροπολογία με γενικό αριθμό 126 και ειδικό 3, αναστέλλεται η εξέταση των ενστάσεων του άρθρου 7 του ν.2308/1995, για τις περιοχές που περιγράφονται στην υπ' αριθμόν 1151/1872 απόφαση του Εφετείου Αθηνών, στις υπ' αριθμόν 116/1868 και 698/1876 αποφάσεις του Εφετείου Ναυπλίου και στην υπ' αριθμόν 110/1878 απόφαση του Αρείου Πάγου και ανήκουν στους Δήμους Λαυρεωτικής και Σαρωνικού μέχρι και τις 30-4-2019. Με τον τρόπο αυτό παρέχεται ένα μικρό, αλλά εύλογο χρονικό διάστημα, προκειμένου να διερευνηθεί εις βάθος και να αντιμετωπιστεί στην ολότητά του το πρόβλημα, που έχει προκύψει για τους πολίτες των περιοχών αυτών από την κατάθεση δεκάδων χιλιάδων ενστάσεων, με τις οποίες αμφισβητούνται τα ιδιοκτησιακά τους δικαιώματα από το δημόσιο. Με την προτεινόμενη νομοθετική ρύθμιση αποφεύγεται η επιβάρυνση των πολιτών με το κόστος αντίκρουσης των ενστάσεων αυτών, καθώς και η έντονη κοινωνική αναστάτωση. Φυσικά, η ρύθμιση αποτελεί ένα πρώτο βήμα για την οριστική απάντηση ενός χρόνιου προβλήματος, που έχει προκύψει στο πλαίσιο της κτηματολογικής διαδικασίας και το οποίο η Κυβέρνησή μας έχει την πολιτική βούληση να διευθετήσει, με τρόπο δίκαιο, χωρίς τη διακινδύνευση των δικαιωμάτων των εμπλεκομένων πλευρών. Η ρύθμιση αυτή είναι προφανώς εύλογη. Ελπίζω και πιστεύω όλες οι πολιτικές δυνάμεις να τη στηρίξουν. Σας ευχαριστώ.
Κύριε Πρόεδρε, έχω μία ερώτηση για τον κ. Βεσυρόπουλο.
Έχετε τον λόγο για δύο λεπτά, κύριε Λοβέρδο.
Η υπογραφή είναι του κ. Σταϊκούρα;
Του κ. Σταϊκούρα και του κ. Χατζηδάκη.
Μπορείτε να μας ενημερώσετε λίγο περισσότερο; Υπάρχουν ερωτήματα. Για να καταλάβουμε.
Κάνετε το ερώτημα και αν μπορεί απαντάει, αλλιώς θα πούμε στον κ. Σταϊκούρα να έρθει να σας απαντήσει.
Το ερώτημά μας προκύπτει, κύριε Υπουργέ, από την αδυναμία μας να έχουμε γνώση του περιεχομένου αυτών των αποφάσεων και των προβλημάτων που δημιουργούν σε ιδιοκτησιακό καθεστώς, που αφορά πάρα πολλούς πολίτες. Διαβάζουμε ότι το κόστος αυτής της αναβολής είναι περίπου 92.000 ευρώ. Άρα, λοιπόν, έχουμε μία τροπολογία που παράγει ένα κόστος, το οποίο εσείς λέτε όμως ότι παρ' όλα ταύτα είναι αναγκαίο για να εξυπηρετηθούν οι άνθρωποι, οι διοικούμενοι εν προκειμένω. Θέλουμε να μας πείτε ποιες είναι οι διαφορές και τι θα έχει συμβεί μέχρι τον Απρίλιο, ούτως ώστε αυτή η τροπολογία να παράξει θετικά αποτελέσματα, για να ξέρουμε τι θα κάνουμε.
Θέλετε να απαντήσετε, κύριε Βεσυρόπουλε;
Ναι, κύριε Πρόεδρε. Υπήρξε ένα χρόνιο πρόβλημα. Βλέπετε ότι οι αποφάσεις που στηρίζεται το δημόσιο είναι οι αποφάσεις του 1872, του 1868 και του 1876 για τη δημόσια περιουσία. Έτσι, «ιδιωτικές» περιουσίες σε περιοχές της Αττικής των Δήμων Λαυρεωτικής και Σαρωνικού είναι αντικείμενο διεκδίκησης από το δημόσιο. Έγιναν ενστάσεις.
Οι αποφάσεις αυτές έχουν περιεχόμενο αναγνώρισης κυριότητας του δημοσίου;
Εννοείται. Τώρα δίνουμε μία αναστολή στις εκδικάσεις, στις ενστάσεις που έκανε το δημόσιο σε όλους αυτούς τους ιδιώτες, εντός τεσσάρων μηνών και μέσα στους τέσσερις μήνες δίνουμε αυτό το εύλογο χρονικό διάστημα για να δώσουμε οριστική λύση.
Μπορώ να ρωτήσω και κάτι ακόμα;
Τώρα όμως δεν θα πάμε έτσι. Όταν τοποθετηθείστε ως Κοινοβουλευτικός, πείτε ό,τι θέλετε, αλλά όταν έρθει η ώρα. Δεν θα μου διακόψετε τη ροή των αγορητών.
Μία ερώτηση, κύριε Πρόεδρε.
Ορίστε, έχετε τον λόγο. Είναι η δεύτερη όμως.
Η δεύτερη και η τελευταία. Το χρονικό διάστημα των τεσσάρων μηνών είναι για να αντιμετωπιστούν οι ενστάσεις μία προς μία, με εξαντλητικό τρόπο, και να είναι πολύ ορθές οι αποφάσεις της διοικήσεως; Ρωτάω, λοιπόν, αν το τετράμηνο αυτό δόθηκε για να προλάβει η διοίκηση να απαντήσει στις ενστάσεις ή αν το τετράμηνο αυτό χρειάζεται για να έρθει η διοίκηση με νομοθετική πρωτοβουλία της Κυβέρνησης. Αυτό ρωτάω.
Προφανώς για να έρθει η διοίκηση για να δώσει οριστική λύση με νομοθετική πρωτοβουλία. Οι ενστάσεις είναι δεκάδες χιλιάδες και εξετάζονταν από τη Δευτέρα που μας πέρασε. Σταματάμε αυτή τη διαδικασία με αυτή την τροπολογία, ώστε αμέσως μετά το επόμενο τετράμηνο να δώσουμε μία οριστική λύση με νομοθετική διάταξη.
Καλείται τώρα στο Βήμα ο ειδικός αγορητής από το Κίνημα Αλλαγής, ο συνάδελφος κ. Γιώργος Φραγγίδης.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, σε ένα νέο γεωστρατηγικό και γεωπολιτικό περιβάλλον, αυτό του Αιγαίου και της Ανατολικής Μεσογείου, στο οποίο βρίσκεται η χώρα μας και το οποίο θεωρείται από τα πιο ευαίσθητα και ασταθή παγκοσμίως, σε συνδυασμό δε και με τη δημοσιονομική κατάσταση που δοκιμάζει την κοινωνία μας, καλούνται να δραστηριοποιηθούν οι Ένοπλες Δυνάμεις της χώρας. Καλούνται να παίξουν καταλυτικό ρόλο και να συμμετάσχουν καθοριστικά στη διασφάλιση της εθνικής ακεραιότητας της χώρας και του Ελληνισμού γενικότερα. Γι' αυτό απαιτείται και σήμερα, στη συζήτηση, σύνεση και πνεύμα σύμπνοιας και αποφασιστικότητας από όλους τους πολιτικούς φορείς της χώρας, για τη στήριξη και την εξασφάλιση της εθνικής μας κυριαρχίας. Θα πρέπει όλοι να γνωρίζουν, είτε φίλοι μας στην Ευρωπαϊκή Ένωση είτε στο ΝΑΤΟ, αλλά και η γείτονα χώρα, ότι υπάρχει μία κόκκινη γραμμή, πέρα από την οποία δεν γίνεται αποδεκτή καμμία ενέργεια υπονόμευσης της εθνικής μας κυριαρχίας. Επιβάλλεται, λοιπόν, η διατήρηση του αξιόμαχου των Ενόπλων Δυνάμεων. Το Κίνημα Αλλαγής στηρίζει: Πρώτον, τη βελτίωση της μαχητικής ικανότητας και αποτελεσματικότητας των Ενόπλων Δυνάμεων, μέσω του εκσυγχρονισμού των αεροσκαφών F -16 και την υποστήριξη των «MIRAGE 2000-5» και τη διατήρηση της μαχητικής ικανότητας των υποβρυχίων. Δεύτερον, στηρίζει το έμψυχο δυναμικό των Ενόπλων Δυνάμεων, που αποτελεί τον πολλαπλασιαστή ισχύος των Ενόπλων Δυνάμεων, υπό το πρίσμα όμως μιας ολιστικής προσέγγισης των θεμάτων του, με πνεύμα δικαίου και ιεράρχησης των αναγκών, για την καλύτερη κάλυψη των επιχειρησιακών απαιτήσεων των Ενόπλων Δυνάμεων. Τρίτον, στηρίζει την εγχώρια αμυντική βιομηχανία για την ανάπτυξη της εθνικής οικονομίας. Η θέση μας λοιπόν είναι γνωστή, όπως και των άλλων κομμάτων, για την εθνική συνεννόηση και τη θωράκιση της χώρας, μέσω της βελτίωσης της μαχητικής ικανότητας των Ενόπλων Δυνάμεων. Αναγκαία λοιπόν και επιδιωκόμενη είναι η οριστική διευθέτηση των εκκρεμοτήτων, που υπάρχουν σε σημαντικά προγράμματα των Ενόπλων Δυνάμεων. Δεν επιτρέπεται να έχουμε προσωπική οπτική διαχείρισης αυτών των θεμάτων. Οι ανάγκες για την αμυντική θωράκιση της χώρας δεν δικαιολογούν αδιαφάνειες, προχειρότητες, γκρίζες ζώνες αλλά ούτε και οπισθοδρόμηση. Δυστυχώς, το παρόν σχέδιο νόμου του Υπουργείου Εθνικής Άμυνας δεν ενισχύει τις ισχύουσες αρχές και τους κανόνες τήρησης ενός κοινού σκοπού, για το συμφέρον των πολιτών της χώρας, για το συμφέρον των πολλών. Δεν εμποδίζει πιθανά φαινόμενα μη χρηστής διαχείρισης των χρημάτων του ελληνικού λαού. Τις τελευταίες ημέρες προσπαθούμε να αντιληφθούμε τα εμφανή δεδομένα, αλλά και όσα ενδεχομένως υποκρύπτονται με το άρθρο 1 του εν λόγω σχεδίου νόμου για την αναβάθμιση των αεροσκαφών F -16. Είναι γεγονός ότι η συγκεκριμένη απόφαση του ΚΥΣΕΑ, με την εισήγηση του τότε Υπουργού κ. Καμμένου, τον Μάιο του 2017, ως προς τη διαδικασία υλοποίησης των εργασιών εκσυγχρονισμού, μας οδηγεί σε σκέψεις ότι μέσω αυτού του αναγκαίου κατά τα άλλα έργου για την εθνική μας άμυνα και ασφάλεια ίσως επιδιώχθηκε και η εξυπηρέτηση ιδιωτικών συμφερόντων. Πώς αλλιώς μπορεί να εξηγηθεί το γεγονός ότι αντί να προωθηθεί μία διακρατική συμφωνία επιλέχθηκε η διαδικασία τροποποίησης παλιάς σύμβασης, αν και είχαμε τη δυνατότητα και το συμφέρον να ζητήσουμε υποκατασκευαστικό έργο και άλλες επιστροφές; Ποιος ήταν ο σκοπός της επιλεχθείσης διαδικασίας; Δυστυχώς, δεν υποχρεώνει, αλλά εξυπηρετεί καλύτερα τη «LOCKHEED MARTIN», ώστε να υποβάλει προσφορά αντισταθμιστικών ωφελημάτων και προγραμμάτων και έτσι να εμπλακεί και η ιδιωτική εταιρεία, που είναι σύμβουλος και αντιπρόσωπος της «LOCKHEED MARTIN», για προγράμματα αντισταθμιστικών ωφελημάτων και που ο ιδιοκτήτης της έχει κατηγορηθεί δημοσίως ως φίλος του κυρίου Καμμένου. Προφανώς ο κ. Τσίπρας στη συνεδρίαση του ΚΥΣΕΑ τον Μάιο του 2017, σας Πρόεδρος που ήταν, δεν κατάλαβε τίποτα. Το αντιλήφθηκε, όμως, αργότερα. Έτσι εξηγείται ο καταγγελτικός του λόγος εναντίον των αντισταθμιστικών ωφελημάτων στην Βουλή στις 27 Οκτωβρίου του 2017. Το παρόν σχέδιο νόμου έρχεται να επιβεβαιώσει την κοινή γραμμή δράσης της προηγούμενης κυβέρνησης ΣΥΡΙΖΑ - ΑΝΕΛ με τη νυν αντίστοιχη της Νέας Δημοκρατίας στηρίζοντας θέματα, όπως τα προγράμματα αντισταθμιστικών ωφελημάτων από τη συνεργασία με την εταιρεία «LOCKHEED MARTIN» για την αναβάθμιση των αεροσκαφών F -16, τα οποία δεν ονομάζει όμως αντισταθμιστικά ωφελήματα. Δεύτερον, την έλλειψη της συνολικής αντιμετώπισης των μεγάλων προβλημάτων των Ενόπλων Δυνάμεων, που αφορούν τον επανασχεδιασμό της οργανωτικής τους δομής, την αύξηση της ευελιξίας τους, την ορθολογική και δίκαιη αντιμετώπιση του συνόλου του προσωπικού, τη θέσπιση διαδικασιών υλοποίησης εξοπλιστικών προγραμμάτων, τη συμμετοχή τους στην αναβάθμιση της εγχώριας αμυντικής βιομηχανίας με σκοπό την αυτονομία της. Είναι παράξενο που η Κυβέρνηση της Νέας Δημοκρατίας στηρίζει την πρόταση επανεισαγωγής θέματος αποδοχής υλοποίησης προγραμμάτων αντισταθμιστικών ωφελημάτων, τα οποία έχουν καταργηθεί με νόμο του 2011 επί κυβερνήσεως ΠΑΣΟΚ. Η κυβέρνηση ΣΥΡΙΖΑ - ΑΝΕΛ, όπως και η Νέα Δημοκρατία, θεωρούσαν ότι τα προγράμματα αντισταθμιστικών ωφελημάτων αποτελούν τρόπο διαφθοράς, καθώς ωφελούνται ιδιώτες επιχειρηματίες. Από τις πληροφορίες που έχουμε, το Υπουργείο Εθνικής Άμυνας διαπραγματεύεται με δύο διαφορετικές εταιρείες της «LOCKHEED MARTIN», τη Lockheed Martin Overseas Llc για τα αντισταθμιστικά προγράμματα και τη Lockheed Martin Global αν τα προγράμματα θεωρηθούν ως προγράμματα ασφάλειας, εφοδιασμού και πληροφοριών, τα λεγόμενα SSI. Δεν έχουμε καταλάβει γιατί δύο εταιρείες; Υπάρχει κάποια σκοπιμότητα; Πού είναι η έδρα αυτών των εταιρειών; Δεύτερον, στις συζητήσεις του Υπουργείου με τη Lockheed Martin Overseas Llc και την «LM GLOBAL» συμμετέχει και η εταιρεία «EFA», ελληνικών συμφερόντων που ο ιδιοκτήτης της έχει κατηγορηθεί δημοσίως ως φίλος του κ. Καμμένου. Πώς συνδέεται η «EFA» με τη «LOCKHEED MARTIN»; Προφανώς το ελληνικό δημόσιο θα καλεστεί και θα χρεωθεί την αμοιβή αυτής της εταιρείας. Έτσι καταρρίπτεται και ο μύθος ότι στις διακρατικές συμφωνίες δεν εμπλέκεται τρίτος φορέας. Πώς διασφαλίζεται η αντικειμενικότητα στη διάρθρωση της πρότασης της «LOCKHEED MARTIN» στα προγράμματα, το εύλογο της πραγματικής τους αξίας κ.λπ., όταν στη διαδικασία εμπλέκεται ιδιωτική εταιρεία, που εκτός των άλλων ο ιδιοκτήτης της μέσω άλλων ενδεχομένως εταιρειών διεκδικεί και μέρος των προγραμμάτων παροχών; Τέταρτον, απ' ότι φαίνεται η «LOCKHEED MARTIN» επέβαλε ορισμένες τροποποιήσεις στα προγράμματα. Αύξησε τα προγράμματα υποκατασκευαστικού έργου από πέντε σε έξι, προσθέτοντας υποκατασκευαστικό έργο 16 εκατομμυρίων δολαρίων, ώστε η συνολική πραγματική αξία να ανέβει από τα 185 εκατομμύρια στα 201 εκατομμύρια και η πιστωτική από 430 εκατομμύρια σε 462 εκατομμύρια δολάρια. Παράλληλα, διαφοροποίησε τις προτάσεις παροχών αφήνοντας ορφανά, δηλαδή χωρίς φορέα υλοποίησης, τρία προγράμματα πραγματικής αξίας περίπου 48,5 εκατομμυρίων δολαρίων. Προφανώς αυτό γίνεται για να διασκεδαστούν οι αντιδράσεις των Βουλευτών, τόσο της Νέας Δημοκρατίας όσο και του ΣΥΡΙΖΑ, όταν στις 9 Ιανουαρίου του 2019 στη Βουλή είχαν αναφέρει ονόματα για το ποιος ιδιώτης επιχειρηματίας πρόκειται να αναλάβει το μεγαλύτερο μέρος αυτών των 48 εκατομμυρίων δολαρίων. Προκύπτουν, λοιπόν, δύο ερωτήματα: Πρώτον, είναι γαλαντόμος η εταιρεία «LOCKHEED MARTIN», αφού χωρίς διαπραγματεύσεις αυξάνει το υποκατασκευαστικό έργο κατά 10 εκατομμύρια δολάρια ή μήπως αν γινόντουσαν διαπραγματεύσεις, θα είχαμε καλύτερο αποτέλεσμα; Δεύτερον, πώς θα γίνει η ανάθεση των ορφανών προγραμμάτων, δηλαδή των προγραμμάτων χωρίς φορέα υλοποίησης, με ποια διαδικασία και με ποιο ρυθμιστικό πλαίσιο; Εμείς στο Κίνημα Αλλαγής λέμε ότι πρέπει γι' αυτά να αποφασίσει η Βουλή. Όπως προκύπτει επίσης από την επιστολή της Γενικής Διεύθυνσης Αμυντικών Εξοπλισμών και Επενδύσεων της ΓΔΑΕΕ, το ΥΠΕΘΑ συγκρότησε επιτροπή διαπραγματεύσεων αντισταθμιστικών ωφελημάτων, διότι τέτοια προσφορά έκανε η «LOCKHEED MARTIN». Η επιτροπή όφειλε να διαπραγματευτεί το είδος των προσφερόμενων προγραμμάτων, το αν η πραγματική αξία ήταν όντως πραγματική και τους συντελεστές, που είχε θέσει η «LOCKHEED MARTIN» για να υπολογίσει τις πιστωτικές αξίες. Υπενθυμίζεται ότι με βάση τις πιστωτικές αξίες θα ξεχρεώσει η «LOCKHEED MARTIN» τις αντισταθμιστικές της υποχρεώσεις. Η επιτροπή, όμως, δεν πραγματοποίησε διαπραγματεύσεις, αλλά συναντήσεις και συνέτασσε πρακτικά συναντήσεων των προγραμμάτων. Κατά συνέπεια, επιβεβαιώνεται η άποψή μας ότι δεν υπήρξαν διαπραγματεύσεις. Τίθεται θέμα, επίσης, να αλλάξει η ονομασία των προσφερόμενων προγραμμάτων και αντί για αντισταθμιστικά, να θεωρηθούν προγράμματα ασφάλειας, εφοδιασμού και πληροφοριών, δηλαδή τα SSI . Προκύπτει αμέσως νέο ερώτημα: Αν τελικά θεωρηθούν έτσι αυτά τα προγράμματα, θα πιστωθούν υπέρ της «LOCKHEED MARTIN» και θα απομειωθούν οι υφιστάμενες αντισταθμιστικές υποχρεώσεις της; Επίσης, η επιτροπή σημειώνει ότι το ρυθμιστικό πλαίσιο για προγράμματα SSI δεν υπάρχει και πρέπει να προβλεφθεί. Μάλιστα, η επιτροπή σημειώνει ότι η «LOCKHEED MARTIN» θα υποβάλει σχέδια για ρυθμιστικό πλαίσιο και για τροποποίηση της σύμβασης των αντισταθμιστικών ωφελημάτων. Και τονίζει πως ουδεμία δυνατότητα έχει για την εξέταση προσχεδίων της SSI και της τροποποίησης των συμβάσεων αντισταθμιστικών ωφελημάτων - η επιτροπή, δηλαδή, που συγκροτήθηκε για διαπραγμάτευση της πρότασης της «LOCKHEED MARTIN» για αντισταθμιστικά ωφελήματα δεν πραγματοποίησε διαπραγματεύσεις - , ενώ για προγράμματα SSI σημειώνει ότι υπάρχει έλλειψη ρυθμιστικού πλαισίου και τονίζει ότι δεν έχει τη δυνατότητα να εξετάσει σχετικές προτάσεις της «LOCKHEED MARTIN». Εμείς, όμως, καλούμαστε σήμερα εδώ να εγκρίνουμε με το άρθρο 1 προγράμματα SSI για τα οποία το ρυθμιστικό πλαίσιο θα γίνει αργότερα. Τι προκύπτει, κύριοι συνάδελφοι, από τα παραπάνω; Ο ΣΥΡΙΖΑ μπλέχτηκε στους σχεδιασμούς του Καμμένου και ενέκρινε μία σύμβαση με αντισταθμιστικά ωφελήματα και συμμετοχή ιδιωτών αντιπροσώπων. Και η Νέα Δημοκρατία αντί να διορθώσει την κατάσταση, την ενέπλεξε περαιτέρω. Έτσι, βρισκόμαστε τώρα σε δυσχερή θέση και με δεσμεύσεις, που δεν μπορούμε να ξεπεράσουμε. Διότι το πρωτεύον και με βάση τη συγκυρία είναι η έναρξη του εκσυγχρονισμού των αεροσκαφών F -16 και Mirage 2005 και η ενίσχυση της ΕΑΒ για να ανταποκριθεί. Ψηφίζοντας υπέρ του εκσυγχρονισμού, όμως, ζητάμε δέσμευση του κυρίου Υπουργού Εθνικής Άμυνας, ώστε το ρυθμιστικό πλαίσιο προγραμμάτων SSI να έρθει ταχύτατα στη Βουλή προς έγκριση. Δεύτερον, το σχέδιο τροποποίησης της σύμβασης αντισταθμιστικών ωφελημάτων να έρθει επίσης στη Βουλή προς έγκριση. Και τρίτον η διαδικασία ανάθεσης των ορφανών προγραμμάτων - δηλαδή αυτά που δεν έχουν φορέα υλοποίησης - των 48,5 εκατομμυρίων δολαρίων να γίνει με διαγωνιστική διαφανή διαδικασία, υπό τον έλεγχο της Γενικής Διεύθυνσης Αμυντικών Εξοπλισμών και Επενδύσεων. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Τέταρτον, να δεσμευτεί η Κυβέρνηση για την παροχή όλων των αναγκαίων μέσων και πόρων που χρειάζεται η ΕΑΒ, για να ανταπεξέλθει στο έργο της. Αυτό είναι καθοριστικό σημείο. Γιατί από τις αναφορές της διοίκησης και του σωματείου των εργαζομένων στην επιτροπή προέκυψε ότι υπάρχουν σοβαρά προβλήματα. Πέραν των παραπάνω, στο παρόν σχέδιο νόμου η Κυβέρνηση ανακάτεψε τα ήσσονος σημασίας θέματα με τα μεγάλα. Όσον αφορά το άρθρο 4, συμφωνούμε ότι υπάρχει ανάγκη κάλυψης των έκτακτων οικονομικών αναγκών των στρατιωτικών νοσοκομείων και κυρίως του ΝΙΜΙΤΣ λόγω εξωσυμβατικών συμβάσεων και προμηθειών. Ξέρετε, όμως, ότι οι εξωσυμβατικές συμβάσεις και προμήθειες είναι αυτές που διογκώνουν τη σπατάλη και αυτές που δεν ελέγχονται και επομένως υπάρχουν και σκοτεινές πλευρές. Ωστόσο οι προμήθειες, λοιπόν, των νοσοκομείων θα πρέπει να γίνονται για αυτόν τον λόγο με ανοικτούς διαγωνισμούς και να περιοριστούν στο ελάχιστο οι εξωσυμβατικές προμήθειες, οι οποίες βέβαια θα πρέπει πάντα να συνοδεύονται από έρευνα αγοράς. Το Υπουργείο οφείλει να ενεργοποιηθεί προς αυτή την κατεύθυνση. Στα άρθρα 5 και 6, παρ' ότι οι διατάξεις τους κρίνονται εξαιρετικά σημαντικές δεδομένου ότι επιλύουν σοβαρά θέματα του προσωπικού των Ενόπλων Δυνάμεων, το Υπουργείο ασχολείται με αυτά τα ζητήματα με τρόπο άδικο και αποσπασματικό μη συμβάλλοντας έτσι στην περαιτέρω ανύψωση του ηθικού των στελεχών των Ενόπλων Δυνάμεων. Έτσι, θέματα σταδιοδρομικής φύσης, όπως και άλλα, που δεν σχετίζονται άμεσα με τις υπό διαβούλευση ρυθμίσεις απαιτούν εμβριθή μελέτη και επεξεργασία και πρέπει να αξιολογηθούν σε μελλοντική συνολική νομοθετική πρωτοβουλία. Δεν είναι δυνατόν να προωθούνται κατά περίπτωση διατάξεις για να ρυθμίσουν αποσπασματικά προβλήματα συγκεκριμένων ομάδων προσωπικού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Κύριε Υπουργέ, μέσω σχετικών άρθρων ασχολείστε με σοβαρά θέματα των Ενόπλων Δυνάμεων με τρόπο που δεν ενισχύει η ίση μεταχείριση στελεχών των Ενόπλων Δυνάμεων. Το έπραξε η Κυβέρνηση ΣΥΡΙΖΑ - ΑΝΕΛ και το συνεχίζετε και εσείς. Πώς, λοιπόν, να στηριχθεί το αξιόμαχο των Ενόπλων Δυνάμεων όταν το προσωπικό δεν αντιμετωπίζεται με συγκεκριμένα, αντικειμενικά, διαφανή και δίκαια κριτήρια με γνώμονα την προσφορά του ενός εκάστου στο έργο των Ενόπλων Δυνάμεων; Μέλημά σας, κύριε Υπουργέ, πρέπει να αποτελέσει η εξέταση των αναγκών του προσωπικού στο σύνολό του, στρατιωτικού και πολιτικού, σε συλλογικό και ατομικό επίπεδο. Απαιτείται να προβείτε σε εξέταση και σύνταξη μελέτης, που θα εξετάζονται όλες οι κατηγορίες προσωπικού με διαφανή και αντικειμενικό τρόπο. Πρέπει επιτέλους να επιλυθούν χρονίζοντα προβλήματα και σοβαρά εθνικής σημασίας θέματα καθοριστικής σημασίας για το έμψυχο δυναμικό των Ενόπλων Δυνάμεων υπό το πρίσμα της αντικειμενικότητας, δικαιοσύνης, ενιαίας αρχής, αξιοποίησης, αξιολόγησης, ανταμοιβής και επιβράβευσης για να στηρίζονται πραγματικά οι Ένοπλες Δυνάμεις στα άξια στελέχη που μπορούν να κάνουν τη διαφορά. Ως προς το άρθρο 7, καλό είναι να αποφεύγει η Κυβέρνηση να καταθέτει νομοθετικές ρυθμίσεις κάνοντας χρήση copy paste προγενέστερων ρυθμίσεων. Η πώληση των οικοπέδων των Ελληνικών Αμυντικών Συστημάτων που χρησιμοποιείται ως επιχείρημα για το άρθρο 7 έχει γίνει ήδη από το 2017. Το 2013 ψηφίστηκε το σχέδιο εξυγίανσης των ΕΑΣ το οποίο φαίνεται, όμως, να έχει ξεχαστεί. Αν θέλουμε να έχουμε βιώσιμα τα ΕΑΣ, δεν μπορούμε να λειτουργούμε με χρονικές παρατάσεις. Οι Ένοπλες Δυνάμεις, ως βασικός πυλώνας σταθερότητας με το άψυχο, αλλά και το έμψυχο δυναμικό απαιτείται στο πλαίσιο της άμυνας και της ασφάλειας να είναι έτοιμες για ανάληψη της κάθε είδους δράσης για τη διασφάλισης της εδαφικής ακεραιότητας της χώρας μας. Προσδίδοντας στις Ένοπλες Δυνάμεις την απαιτούμενη προστιθέμενη αξία, ενισχύουμε την ειρήνη και τη σταθερότητα στην περιοχή. Σας ευχαριστώ.
Ευχαριστώ, κύριε συνάδελφε. Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Παπαναστάσης.
Ευχαριστώ, κύριε Πρόεδρε. Σήμερα το Κομμουνιστικό Κόμμα Ελλάδας θα καταθέσει τη θέση του πάνω στο σημαντικό, επίμαχο και διαχρονικό θέμα των εξοπλισμών. Πρόκειται για ένα θέμα, που παραπέμπει σε μια γενικότερη θέση του σχετικά με τις αναγκαίες προϋποθέσεις δημιουργίας ενός ασφαλούς περιβάλλοντος ζωής, εργασίας, προόδου για τους εργαζόμενους, τη νεολαία, τους συνταξιούχους, τον λαό γενικά. Αυτό θα το κάνουμε με όλη τη συναίσθηση της ευθύνης απευθυνόμενοι σε όλους αυτούς χρησιμοποιώντας αυτό το βήμα. Ταυτόχρονα, θα ανταποκριθούμε στο καθήκον μας να μιλήσουμε με καθαρότητα και ειλικρίνεια. Αισθανόμαστε ότι έχουμε το δικαίωμα και την υποχρέωση να τηρήσουμε αυτή τη στάση, γιατί η χώρα μας ιστορικά και με ευθύνη των κατά καιρούς κυβερνήσεών της βιώνει τη σχεδόν διαρκή αμφισβήτηση του δικαιώματός της ο λαός να διαφεντεύει τις τύχες του. Στις ημέρες μας η πολιτική που ασπάζεται το δόγμα πως αν η Ελλάδα είναι το καλό παιδί του ΝΑΤΟ, των ΗΠΑ, της Ευρωπαϊκής Ένωσης, θα προστατεύσει δήθεν τα κυριαρχικά της δικαιώματα έχει πλήρως αποδεδειγμένα και ιστορικά χρεοκοπήσει. Και αυτό το χρεοκοπημένο δόγμα το ασπάζεται το σύνολο των πολιτικών αστικών κομμάτων. Το ασπάζεστε όλοι σας οπωσδήποτε με διαβαθμίσεις, αλλά είστε προσηλωμένοι και ταγμένοι σε αυτό. Τόσο κερδισμένος είναι ο λαός μας από τις συμμαχίες σας, τόση ασφάλεια και προστασία του παρέχει το ΝΑΤΟ και οι συμφωνίες με τις ΗΠΑ, που έχετε φτάσει στο σημείο όλοι σας να του θέτετε το δίλημμα με τον έναν ή με τον άλλον τρόπο «συνεκμετάλλευση και υποχώρηση με την Τουρκία ή σύγκρουση και τελικά πολεμική εμπλοκή;». Είναι το γεωπολιτικό στάτους που διαμορφώνεται - αλλά και διαμορφώνετε - σταδιακά με αφορμή την απαράδεκτη συμφωνία Τουρκίας - Λιβύης. Μόνο που αυτό το ψευτοδίλημμα είναι εξίσου επικίνδυνο για το παρόν και το μέλλον του λαού μας, για τα κυριαρχικά δικαιώματα της χώρας, για την ειρήνη. Γιατί στην περιοχή της Ανατολικής Μεσογείου και του Αιγαίου υπάρχουν σημαντικά και πλούσια κοιτάσματα υδρογονανθράκων, κυρίως φυσικού αερίου. Αυτά τα κοιτάσματα θέλει να τα ελέγξει εκτός από την αστική τάξη της Ελλάδας και η αστική τάξη της Τουρκίας, όπως και τα άλλα κράτη της περιοχής, αλλά κονταροχτυπιούνται και μεγάλες δυνάμεις όπως οι ΗΠΑ, η Γαλλία, η Μεγάλη Βρετανία, η Ιταλία, η Γερμανία, η Ρωσία, η Κίνα. Σχετικά με το υπό συζήτηση σχέδιο νόμου, η αναβάθμιση οπλικών συστημάτων, η προμήθεια νέων, οι ρυθμίσεις θεμάτων προσωπικού ή υποδομών για να είναι αποτελεσματικές, αναγκαίο είναι να εντάσσονται στην εξυπηρέτηση ενός γενικότερου σχεδίου. Η θέση που υιοθετούν οι διαδοχικές κυβερνήσεις, και η σημερινή, είναι ότι οι Ένοπλες Δυνάμεις ασχολούνται όχι μόνο με την εθνική άμυνα, αλλά και με την εξωτερική ασφάλεια και κυρίως με αυτή. Η εξωτερική ασφάλεια, όμως, κατά την εκφραζόμενη επίσημη άποψή σας, έχει να αντιμετωπίσει νέου τύπου προκλήσεις και νέου τύπου απειλές σε παγκόσμιο, περιφερειακό και εθνικό επίπεδο. Γι' αυτό πλέον δεν συζητάμε μόνο για την πολιτική εθνικής άμυνας, αλλά για την πολιτική άμυνας και ασφάλειας, όπως ο όρος «ασφάλεια» ερμηνεύεται στα κείμενα της κοινής πολιτικής αμυνας και ασφάλειας της Ευρωπαϊκής Ένωσης, όπως αυτή συγκροτείται θεσμικά με τη Συνθήκη της Λισαβόνας, όπως η ασφάλεια γίνεται αντιληπτή στο πλαίσιο του νέου στρατηγικού δόγματος του ΝΑΤΟ. Και ρωτάμε: Τι σχέση έχουν όλα αυτά με την υπεράσπιση των συνόρων μας, των κυριαρχικών μας δικαιωμάτων; Η απάντηση είναι καμμία. Και εδώ θα τεθεί ένα ερώτημα, και αν θέλετε σε αυτό αντικατοπτρίζεται και ο πυρήνας της ανάπτυξης της συλλογιστικής μας. Για να υπάρξει υποστήριξη αυτών των δεσμεύσεων των ελληνικών κυβερνήσεων, που επαναλαμβάνω καμμία, ή για να μην είμαστε απόλυτοι, ελάχιστη σχέση έχουν με τη λεγόμενη «εθνική άμυνα», το ερώτημα που θέτουμε είναι: Τι είδους ένοπλες δυνάμεις θέλουμε; Κυρίες και κύριοι συνάδελφοι, απαντώντας σε αυτό το ερώτημα εμείς δεν μασάμε τα λόγια μας. Υποστηρίζουμε ότι η αμυντική ικανότητα της χώρας εξασφαλίζεται από τον λαό μας, από Ένοπλες Δυνάμεις που δεν θα είναι τμήμα του ΝΑΤΟ. Εξασφαλίζεται με την πάλη και το αίμα και τις θυσίες του λαού. Είναι απολύτως συνδεδεμένη με τον αγώνα για λαϊκή ευημερία, για βαθιές αλλαγές στο επίπεδο της εξουσίας. Σήμερα μεταξύ των άλλων θα ληφθεί και η απόφαση για την αναβάθμιση των F -16. Ο λαός μας θα ματώσει για την υλοποίησή της. Οι μέχρι τώρα αγορητές ήδη πλειοδοτούν στην αναγκαιότητά της. Ακούγοντάς τους αυθόρμητα, έρχονται στο μυαλό μας τα διαλαμβανόμενα στην ολοκληρωμένη έκθεση του Αμερικανικού Υπουργείου Εξωτερικών για την Ελλάδα, κείμενο το οποίο εγκρίθηκε τον Αύγουστο του 2018 από το State Department και αποδεσμεύθηκε προς δημοσιοποίηση από την αμερικάνικη πλευρά πριν από περίπου έναν χρόνο, δηλαδή είναι πρόσφατο. Ενδεικτικά και μεταξύ άλλων, στην έκθεση του State Department γίνεται λόγος - προσέξτε! - για την ενθάρρυνση της ενεργούς συμμετοχής της Ελλάδας στην ενίσχυση της περιφερειακής και παγκόσμιας ασφάλειας για την προστασία της αμερικανικής πατρίδας και των συμφερόντων της. Στην αποκαλυπτική αυτή έκθεση, επίσης, γίνεται λόγος για τη στόχευση της Αμερικανικής Πρεσβείας στην Ελλάδα, που είναι να διαμορφώσει μια νέα γενιά ηγετών, φίλα προσκείμενη στις Ηνωμένες Πολιτείες και στις αξίες που οι τελευταίες πρεσβεύουν. Μήπως αυτός είναι ο λόγος που ο Πρέσβης Πάιατ περιφέρεται από στρατιωτική σχολή σε στρατιωτική σχολή και από πανεπιστήμιο σε πανεπιστήμιο; Σε αυτό κάνω μία απλή αναφορά, γιατί αν σταθούμε και σε αυτή τη στόχευση της Αμερικανικής Πρεσβείας, σίγουρα θα παρεκτραπεί η τοποθέτησή μου. Αυτά είναι τα δεδομένα που στοιχειοθετούν την αναγκαιότητα, πάντοτε κατά την άποψή σας, της εφαρμογής ενός τεράστιου εξοπλιστικού προγράμματος. Όμως, πέρα από αυτό, θα πρέπει να απαντήσετε, όχι σε εμάς, αλλά στον λαό που τον χρηματοδοτεί, πόσο κοστίζουν τα επιπλέον συστήματα διασύνδεσης αυτών των οπλικών συστημάτων, για παράδειγμα, των F -16 με τα υπόλοιπα οπλικά συστήματα του ΝΑΤΟ, όπως τα F -35- που εμείς δεν έχουμε και είναι αμφίβολο αν θα τα έχουμε, γιατί έτσι δηλώνεται - όσο τα F -16 θα παραμένουν επιχειρησιακά. Η επιβάρυνση είναι τεράστια και αυτό μόνο και μόνο για να είναι δυνατή η υπηρέτηση των επιχειρησιακών σχεδίων του ΝΑΤΟ όπου γης - πάντως όχι στο Αιγαίο ή για να ακριβολογούμε και ολίγον στο Αιγαίο μέσω της επιβαλλόμενης γι' αυτό τυποποίησης - πληρωμένα όλα αυτά με τον ιδρώτα των Ελλήνων εργαζομένων. Επίσης, απαντήστε μας: Στα αναβαθμισμένα αεροσκάφη η αμερικανική κυβέρνηση διατηρεί μέσω της εταιρείας «LOCKHEED MARTIN» την τεχνολογική δυνατότητα ακούσιας για τον χειριστή τροποποίησης των πτητικών δεδομένων. Ναι ή όχι; Αυτό γιατί αν αύριο οι γεωστρατητικές επιλογές των ΗΠΑ έχουν άλλες προτεραιότητες σε σχέση με την Ελλάδα, μήπως αυτά τα F -16 ξεκινώντας από το Αιγαίο βρεθούν στη Ρώμη ή κάπου αλλού; Κυρίες και κύριοι, το Κομμουνιστικό Κόμμα Ελλάδας για μία ακόμη φορά δηλώνει ότι εκ μέρους της ελληνικής Κυβέρνησης δεν πρέπει να υπάρξει καμμία επιπλέον υποχώρηση σε κυριαρχικά δικαιώματα της Ελλάδας. Σε αυτή την ανυποχώρητη θέση μας, εντάσσοντας και τη θέση μας όπως αυτή προαναφέρθηκε και για τις Ένοπλες Δυνάμεις, θέλουμε με πλήρη συνείδηση αυτού να δηλώσουμε ότι δεν συνηγορούμε στην αναβάθμιση των F -16. Τώρα, έρχομαι στα υπόλοιπα άρθρα. Για το άρθρο 2, που αφορά τη συνέχιση του προγράμματος συντήρησης των αεροσκαφών Mirage θεωρώντας ότι είναι συνέχεια του ήδη υπάρχοντος προγράμματος συντήρησης, θα ψηφίσουμε «παρών», όπως και στο άρθρο 3 που αφορά τη συμφωνία διευθέτησης της διαφοράς μεταξύ της Ελληνικής Δημοκρατίας, της Thyssenkrupp Marine Systems και της ανώνυμης εταιρείας «ΕΛΛΗΝΙΚΑ ΝΑΥΠΗΓΕΙΑ Α.Ε.». Όσον αφορά το άρθρο 4, που αφορά την εξόφληση δαπανών του Στρατιωτικού Νοσοκομείου του Μετοχικού Ταμείου Στρατού, το αποκαλούμενο και ΝΙΜΙΤΣ, θα συνηγορήσουμε στις προτάσεις, που προβλέπονται στο κατατιθέμενο άρθρο. Όμως, με την ευκαιρία, θα πούμε ότι η κατάσταση στα στρατιωτικά νοσοκομεία δεν είναι διαφορετική από τα αντίστοιχα πολιτικά. Δεν θα μπορούσε να είναι αλλιώς, γιατί οι τραγικές επιπτώσεις στη δημόσια υγεία της υποχρηματοδότησης με την πολύμορφη σταδιακή ιδιωτικοποίησή της ακουμπά και τον χώρο αυτό, παρά το ότι επί της ουσίας αποτελούν στρατιωτικές μονάδες. Για παράδειγμα, οι οφειλές των ασφαλιστικών ταμείων προς το 401 Γενικό Στρατιωτικό Νοσοκομείο Αθηνών πριν ακριβώς από έναν χρόνο για την παροχή νοσηλευτικών υπηρεσιών σε μη στρατιωτικό προσωπικό ανέρχονταν στο ποσό περίπου - λίγο λιγότερο - των 41.000.000 ευρώ, με το 95% αυτού περίπου να είναι οφειλές του ΕΟΠΥΥ. Δεν γνωρίζουμε την εξόφληση αυτής της οφειλής σήμερα και δεν μπορώ να αναφερθώ σε αυτό. Επίσης, υπάρχουν πολλά προβλήματα στη στελέχωση, λόγω του περιορισμένου αριθμού αποφοίτων από τη Στρατιωτική Σχολή Αξιωματικών Σωμάτων στις ιατρικές ειδικότητες. Επίσης, αναγνωρίζουμε και τιμάμε τις υπεράνθρωπες προσπάθειες του ιατρικού και νοσηλευτικού προσωπικού στο να ανταπεξέλθουν σε αυτές τις καταστάσεις. Όσον αφορά το άρθρο 5, που εξετάζει ζητήματα σταδιοδρομίας των στελεχών, θα συμφωνήσουμε. Ήταν το άρθρο που έδωσε τη δυνατότητα, επίσης, να πέσουν οι μάσκες σχετικά με τη στάση του συνόλου σχεδόν των κομμάτων για τον συνδικαλισμό στις Ένοπλες Δυνάμεις. Μην ταράζεστε. Δεν θα διακινδυνέψει η εξουσία σας από τους συνδικαλιστές στρατιωτικούς. Τους ειρωνευτήκατε, τους δαιμονοποιήσατε, τους απαξιώσατε, κυρίως από την πλευρά της Κυβέρνησης. Δεν θα σχολιάσω τις θέσεις της Ελληνικής Λύσης - Κυριάκος Βελόπουλους. Είχαμε καταθέσει την άποψή μας όταν σχολιάζαμε το πρόγραμμα της Χρυσής Αυγής. Στο σύνολο σχεδόν των μελών της Ευρωπαϊκής Ένωσης ο συνδικαλισμός στις Ένοπλες Δυνάμεις τους ισχύει εδώ και χρόνια. Όχι, φυσικά γιατί σε αυτές τις χώρες αντιλαμβάνονται τη συλλογική εκπροσώπηση σαν μία υγιή, λαϊκή, διεκδικητική διαδικασία, αλλά γιατί θέλουν να τη χειραγωγήσουν. Εσείς, κυρίες και κύριοι της Κυβέρνησης, ούτε αυτό δεν συμφωνείτε να κάνετε. Είστε σε καλό δρόμο! Όσον αφορά στο άρθρο 6, δεν συμφωνούμε με την πρόβλεψη της συμμετοχής στη διαδικασία μετάταξης της σύμφωνης γνώμης των οικείων υπηρεσιακών συμβουλίων και ψηφίζουμε «παρών». Συμφωνούμε με το άρθρο 7 για τη χορήγηση αποδεικτικών φορολογικής και ασφαλιστικής ενημερότητας και πιστοποιητικών φόρου ακίνητης περιουσίας και ενιαίου φόρου ιδιοκτησίας ακινήτων στην ανώνυμη εταιρεία Ελληνικά Αμυντικά Συστήματα, τη γνωστή ΕΑΣ. Κλείνοντας, είναι φανερό ότι ο ελληνικός λαός έχει απέναντί του ένα ενιαίο μπλοκ δυνάμεων, που υπηρετεί με πάθος και σταθερότητα πλέον την πολιτική του μεγάλου κεφαλαίου της Ευρωπαϊκής Ένωσης, του ΝΑΤΟ. Οι αστικές κυβερνήσεις καταδικάζουν σε υποβάθμιση την παιδεία, την υγεία, τις κοινωνικές υπηρεσίες, περικόπτουν συνεχώς την κρατική χρηματοδότηση, αλλά δίνουν 4 δισεκατομμύρια ευρώ και επάνω τον χρόνο, δηλαδή πάνω από το 2% του ΑΕΠ για εξοπλισμούς, κυρίως για τις νατοϊκές ανάγκες. Η πραγματικότητα καταρρίπτει τους ισχυρισμούς των απολογητών του συστήματος, που θέτει στην ημερήσια διάταξη την αναγκαιότητα ενίσχυσης της πάλης, ώστε να σπάσει ο φαύλος κύκλος ανάμεσα στην ειρήνη με το πιστόλι στον κρόταφο των λαών, στην ιμπεριαλιστική ειρήνη και στον ιμπεριαλιστικό πόλεμο. Όπου οι λαοί βρέθηκαν κάτω από τη σημαία των εκμεταλλευτών τους, έζησαν μεγάλες τραγωδίες. Και έχει ιδιαίτερη σημασία το κάλεσμα του Κομμουνιστικού Κόμματος. Η εργατική τάξη και οι σύμμαχοί της να πιστέψουν στη δύναμή τους και να χαράξουν τον δικό τους δρόμο για τη δική τους εξουσία, για να γίνει ο λαός αφέντης του πλούτου που παράγει, έξω από τις λυκοσυμμαχίες της Ευρωπαϊκής Ένωσης και του ΝΑΤΟ, σε μία κοινωνία χωρίς φτώχεια, χωρίς ανεργία, χωρίς κρίσεις και πολέμους.
Ευχαριστουμε τον κ. Παπαναστάση, ειδικά για την τήρηση του χρόνου. Τον λόγο τώρα έχει ο κ. Αντώνης Μυλωνάκης, ειδικός αγορητής από την Ελληνική Λύση.
Κύριε Πρόεδρε, μπορώ να πάρω τον λόγο πριν από τον κ. Μυλωνάκη για να καταθέσω τις νομοτεχνικές βελτιώσεις, ώστε να τις πάρουν τα κόμματα; Θα χρειαστώ μόνο τριάντα δευτερόλεπτα.
Ορίστε, κύριε Υπουργέ, έχετε τον λόγο.
Κύριε Μυλωνάκη, με την άδειά σας, για να εξυπηρετηθούν τα κόμματα και να πάρουν στα χέρια τους τις νομοτεχνικές και να τις επεξεργαστούν, δηλώνω ότι καταθέτουμε επτά νομοτεχνικές βελτιώσεις. Παρακαλώ, λοιπόν, να διαμοιραστούν για να τις επεξεργαστούν. Ευχαριστώ.
Ορίστε, κύριε Μυλωνάκη, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, πολλές φορές θέλει ένας άνθρωπος να αγιάσει και δεν τον αφήνουμε. Αλήθεια σας το λέω. Και επειδή ξέρει ο κ. Παφίλης πόσο τον εκτιμώ και σαν πολιτικό, θα του πω το εξής, διότι κάτι μου είπε προχθές κατ' ιδίαν: Κύριε Παφίλη, αλήθεια σας το λέω ότι άκουσα τον αγαπημένο μου κ. Παπαναστάση, φίλο και συμμαθητή, και δεν κατάλαβα τίποτα. Τι κάνει το ΚΚΕ; Στηρίζει ή δεν στηρίζει; Θέλει να φτιαχτούν τα F -16 στην ΕΑΒ ή δεν θέλει, αλλά πρέπει η ΕΑΒ να δουλέψει με εργαζόμενους για να πληρωθούν οι εργαζόμενοι; Αυτό δεν το καταλαβαίνω.
Το πρόβλημα είναι τα F -16, όχι πού θα κατασκευαστούν.
Το πρόβλημα, Νίκο μου, είναι τα F -16. Τότε πώς θα δουλεύει η εταιρεία; Με τι θα δουλέψει; Θα πάμε εκεί να φτιάξει αυτοκίνητα; Να καταλάβουμε τι γίνεται. Διότι δεν γίνεται να λέμε κάτι και να μην το καταλαβαίνει κανένας εκτός από εσάς. Βλέπετε, κύριε Παφίλη; Εγώ δεν φταίω.
Θα τα ακούσετε. Κάνετε ότι δεν καταλαβαίνετε.
Ναι, ναι. Ξέρετε πολύ καλά ότι τα καταλαβαίνω όλα.
Κύριε Μυλωνάκη, μην κάνετε διάλογο. Να απευθύνεστε στην Ολομέλεια.
Κάτι άλλο, κύριε Υπουργέ. Δεν μας αφήνετε να αγιάσουμε. Τι τροπολογίες είναι αυτές πάλι; Συνέχεια τροπολογίες. Τώρα μου έφεραν μία τροπολογία έναν τόμο, η οποία τι λέει; Εθνικό συντονιστή. Μία ματιά τής έριξα και τρελάθηκα. Δηλαδή, εγκαταλείπουμε τον Υφυπουργό Άμυνας, τον στρατηγό κ. Αλκιβιάδη Στεφανή; Τον αφήνετε να σας φύγει από το Υπουργείο σε μία στιγμή που τον χρειάζεστε, διότι γνωρίζει τα πράγματα - αν θέλουμε να φτιάξουμε την αμυντική βιομηχανία, να κάνουμε κάτι - και τον βάζετε εθνικό συντονιστή υπό τον Πρωθυπουργό; Καλά, ο κ. Κουμουτσάκος πού είναι; Και όχι μόνο αυτό, αλλά εδώ μας φέρνετε και κάτι άλλο. Μας φέρνετε έναν Ενιαίο Φορέα Επιτήρησης Συνόρων, ο οποίος θα χρηματοδοτείται - μία ματιά του έριξα, τον επεξεργάζονται οι δικές μας υπηρεσίες - κατά ένα πολύ μεγάλο μέρος από τον κρατικό προϋπολογισμό και θα παίρνει άτομα - προσέξτε, διότι προφανώς αυτά δεν τα γνωρίζει κανένας από εδώ πέρα, γιατί τώρα μόλις ήλθαν - από το Υπουργείο Άμυνας, δηλαδή αξιωματικούς και στρατιώτες, στελέχη των Ενόπλων Δυνάμεων, στελέχη της Αστυνομίας και στελέχη του Ναυτικού. Εγώ ερωτώ: Γιατί δεν υπάρχει κάποιος εθνικός συντονιστής εκτός του Υπουργείου Άμυνας; Ο Υφυπουργός Άμυνας έχει να επιτελέσει τρομερό έργο. Τον θέλετε δίπλα σας και τον αφήνετε να σας φύγει, εκτός αν βάλετε άλλον Υφυπουργό Άμυνας και κάνετε δύο. Δεύτερον, χρηματοδοτούμε έναν καινούργιο ενιαίο φορέα, ο οποίος θα παίρνει στελέχη του Υπουργείου Άμυνας. Ποιος είναι ο λόγος; Δεν υπάρχουν συνοριοφύλακες γι' αυτή τη δουλειά; Σας τα έχουμε πει. Γι' αυτό παρακολουθείτε όλοι τι λέει και τι προτείνει η Ελληνική Λύση και περιμένετε να μιλήσουμε, διότι μιλάει η λογική. Ξέρετε τι έγινε προχθές; Κύριε Υπουργέ, νομίζω ότι το ξέρετε αυτό. Το βλέπετε. Το δείχνω εδώ πέρα. Είναι η πρώτη φορά που συμβαίνει αυτό, κύριοι. UAV μη επανδρωμένο, εξοπλισμένο εναντίον ελικοπτέρου. Προφανώς δεν ξέρετε τι σημαίνει αυτό. Ρωτήστε εμένα που ήμουν πολλά χρόνια πιλότος στα ελικόπτερα, με χιλιάδες ώρες πτήσεως στο Αιγαίο. Ένα ελικόπτερο του Πολεμικού Ναυτικού εντελώς ξαφνικά, στα διεθνή ύδατα, δυτικότερα του 25ου μεσημβρινού, στο ύψος της Θεσσαλίας, παρεμποδίστηκε και απειλήθηκε ευθέως, ενεργά πλέον κύριε Υπουργέ, από δύο μη επανδρωμένα. Το ξέρω ότι το γνωρίζετε. Έτσι δεν είναι; Το γνωρίζετε. Βεβαίως. Τι σημαίνει αυτό; Και το λέω αυτό, για να καταλάβουμε την εκπαίδευση που έχουν οι Τούρκοι στα μη επανδρωμένα. Έχουν εκατόν ογδόντα επτά μη επανδρωμένα, πλήρως εξοπλισμένα αυτή τη στιγμή έναντι μηδέν ημών. Τα μη επανδρωμένα, λοιπόν, το ακολούθησαν από τα δυόμιση χιλιάδες πόδια μέχρι το ύψος επιφανείας της θάλασσας. Ξέρετε τι σημαίνει αυτό; Και σηκώθηκε και έφυγε το ελικόπτερο, το SI HOC. Αυτή είναι η αλήθεια. Γι' αυτό λέμε για αμυντική βιομηχανία. Διεθνές Δίκαιο και δίκαιο της θάλασσας, κύριοι Υπουργοί, κυρίες και κύριοι συνάδελφοι. Μέχρι και στο τελευταίο χωριό ο κάθε ένας ασχολείται με το Διεθνές Δίκαιο. Γνωρίζει πλέον τη φράση «Διεθνές Δίκαιο και δίκαιο της θάλασσας». Το Διεθνές Δίκαιο και το δίκαιο της θάλασσας είναι το δίκαιο του ισχυρού. Είσαι ισχυρός; Κάνεις διπλωματία. Δεν είσαι ισχυρός; Δεν κάνεις διπλωματία. Άρα, επειδή συνεχώς τελευταία και μετά τη συμφωνία Τουρκίας - Λιβύης για την Αποκλειστική Οικονομική Ζώνη και μετά τις απειλές του Τούρκου Υπουργού Εξωτερικών και του Υπουργού Άμυνας, ο οποίος λέει: «εμείς θα ξεκινήσουμε βυθομετρήσεις και θα ξεκινήσουμε και γεωτρήσεις δυτικά της Κρήτης», εμείς παρακαλάμε και εκλιπαρούμε για να πάρουμε μία δήλωση καταδίκης της συμφωνίας αυτής μεταξύ Τουρκίας και Λιβύης, φέρνουμε εδώ τον Πρόεδρο του Λιβυκού Κοινοβουλίου, ο οποίος - τα έχουμε πει χιλιάδες φορές κι εγώ και οι άλλοι ομιλητές και ο Πρόεδρος Κυριάκος Βελόπουλος - πρόσκειται στον Χάφταρ. Τον Χάφταρ τον είχαμε του πεταματού και τον κλωτσάγαμε μέχρι τώρα και τώρα προσπαθούμε να είμαστε μαζί του. Άρα, πάρτε τη χθεσινή δήλωση του ΟΗΕ, «Bρείτε τα μόνοι σας», για να καταλάβουμε τι πρέπει να κάνουμε. Είναι απίστευτο και όμως φαινόμενο ελληνικό, κυρίες και κύριοι. Εγκληματικές πολιτικές εφαρμόστηκαν στις Ένοπλες Δυνάμεις τα τελευταία δέκα, κυρίως, χρόνια, με τις αποφάσεις της τρόικας και όλων αυτών των εγκληματιών οι οποίοι μάς απαγόρευαν να χρησιμοποιήσουμε τα κονδύλια που έπρεπε για το Υπουργείο Άμυνας και φτάσαμε να λέμε τώρα σε όλα «ναι». Όλοι λέμε «ναι». «Τι κάνει ο γάιδαρος»; «Πετάει», θα λέμε όλοι τώρα, γιατί τώρα πλέον σφίξαν τα γάλατα. Την άλλη εβδομάδα, κυρίες και κύριοι, σας ενημερώνω ότι έρχονται πάλι καινούργια εξοπλιστικά, πάλι με ανταλλακτικά. Δεν καταλαβαίνω, δεν μπορούσαμε τόσα χρόνια να προγραμματίσουμε τη ροή των ανταλλακτικών; Δεν γνωρίζουμε πότε λήγουν οι τορπίλες;
… (Δεν ακούστηκε)
Ναι, το ξέρω. Έχετε δίκιο. Έχετε δίκιο, κύριε Κεγκέρογλου. Το ξέρω. Όχι μόνο ο ΣΥΡΙΖΑ. Είναι και οι προηγούμενοι, είναι και οι κυβερνήσεις συνεργασίας. Από το 2010 και μετά δεν ήταν μόνο ο ΣΥΡΙΖΑ στην εξουσία. Ήταν το ΠΑΣΟΚ, το σημερινό Κίνημα Αλλαγής, η Ελιά, η Δημοκρατική Συμπαράταξη, ήταν η Νέα Δημοκρατία. Όλοι μαζί καταφέραμε και καταστρέψαμε την αμυντική μας βιομηχανία. ΕΑΒ, ΕΛΒΟ και ΕΑΣ αυτή τη στιγμή είναι κατεστραμμένες. Πάμε τώρα να ξεκινήσουμε με το πρόγραμμα των F -16. Πόσα χρόνια πριν θα έπρεπε - και ερωτώ εσάς απλά - το ελληνικό Κοινοβούλιο, το Υπουργείο Άμυνας και οι Πρωθυπουργοί, που τα γνώριζαν πάρα πολύ καλά, να είχαν προγραμματίσει την αναβάθμιση των F -16; Πριν πόσα χρόνια, άραγε, θα έπρεπε να το είχαμε κάνει; Πρέπει να το κάνουμε αυτή τη στιγμή ή έπρεπε να το είχαμε κάνει πριν από πέντε, έξι, επτά χρόνια; Διότι, ξέρετε, ογδόντα τέσσερα F -16 δεν εκσυγχρονίζονται. Γιατί δεν μιλάμε για αναβάθμιση. Ουσιαστικά ορισμένα πράγματα θα τοποθετηθούν πάνω - δεν θα ήθελα τώρα να τα αναλύσω - για να μικρύνουν την απόσταση από τα Stealth. Ξέρετε κάτι, όμως; Όταν λέμε ότι θα μπει ένα αεροσκάφος, θα διαλυθεί τελείως μέσα στην ΕΑΒ - προσέξτε τι σας λέω - έχουμε τρία κομμάτια. Έχουμε το δομικό μέρος, άρα σημαίνει ότι λύνουμε το αεροσκάφος και βλέπουμε τα δομικά του μέρη, έχουμε τα ηλεκτρονικά του συστήματα, άρα χιλιάδες μέτρα καλωδιώσεων - πιστέψτε με - και έχουμε πλέον και τα οπλικά του συστήματα. Εγώ ερωτώ: Ήταν ανάγκη να φτάσουμε στο «παρά πέντε»; Ξέρετε, κύριοι, ότι για να ξεκινήσει το υπόστεγο της ΕΑΒ, για να μπορέσει να λειτουργήσει, θέλουμε αρκετό χρονικό διάστημα; Ξέρετε ότι θέλουμε να πάρουμε τετρακόσιους έμπειρους τεχνίτες, οι οποίοι έφυγαν και βρήκαν δουλειά αλλού, στο εξωτερικό; Εγώ ξέρω ανθρώπους οι οποίοι δούλευαν για χρόνια στην ΕΑΒ, κύριε Υπουργέ, και έχουν φύγει και δουλεύουν σε άλλες εταιρείες. Αυτούς πώς θα τους αντικαταστήσουμε; Μάλιστα, θα τους αντικαταστήσουμε. Ξέρετε με τι; Με καινούργιους τεχνίτες, οι οποίοι πρέπει να εκπαιδευτούν για έναν χρόνο, κύριε Υπουργέ. Συμφωνείτε; Μάλιστα και σε αυτό. Σε ό,τι λέω θα λέτε «μάλιστα», διότι δεν γίνεται αυτό το πράγμα, να τρελαθούμε όλοι μαζί εδώ πέρα. Και θα ξεκινήσουμε πότε; Μετά από έναν χρόνο. Και θα βάζουμε μέσα πόσα αεροσκάφη; Δώδεκα αεροσκάφη. Φτιάξτε πρώτα τη στέγη να μην μπάζει νερά, του τέως υπόστεγου των τριάντα επτά στρεμμάτων της ΕΑΒ. Θα έπρεπε να τους κρεμάσουμε αυτούς οι οποίοι ήταν εκεί πέρα και έβλεπαν τα νερά να μπαίνουν έναν χρόνο τώρα. Και τους είχε προειδοποιήσει το τεχνικό κλιμάκιο των Αμερικανών και δεν είχαμε - λέει -3 εκατομμύρια ευρώ. Σιγά το ποσόν! Δεν είχατε 3 εκατομμύρια ευρώ για να κλείσουμε τη στέγη; Και περιμένετε χειμωνιάτικα που βρέχει, να κλειστεί η στέγη! «Μάλιστα» και σε αυτό. Σε όλα «ναι»! Μα, τελικά τι γίνεται εδώ πέρα;
Όλα θα τα κάνουμε.
Ναι, όλα θα τα κάνετε. Μα, πλέον πρέπει να γίνουν.
Όταν τα κάνουμε, τι θα πείτε;
Μα, άμα τα κάνετε, θα χειροκροτήσουμε. Το θέμα είναι πότε θα τελειώσουν αυτά. Θέλουμε οκτώ με δέκα χρόνια. Το καταλαβαίνετε; Δεν γίνονται αυτά τα πράγματα εύκολα. Τι είναι το αεροπλάνο; Αυτοκίνητο να του αλλάξεις μια βίδα; Πάμε τώρα στα Mirage. Το 2012 τελείωσε η ροή των ανταλλακτικών. Δεν έπρεπε δύο χρόνια πριν να προγραμματίσουμε τι θα κάνουμε, όταν θα τελειώσει η ροή, να συνεχιστεί η ροή των ανταλλακτικών; Εγώ απλά ρωτώ. Δεν έπρεπε; Έπρεπε. Οι κυβερνήσεις τι έκαναν; «Άστο για τους επόμενους». Και προσέξτε να δείτε το έξυπνο: Πήγαιναν και έπιαναν τις εταιρείες. Τρεις είναι οι εταιρείες. Να πω ότι είναι πολλές; Να πω ότι γίνονται διαγωνισμοί; Σιγά τους διαγωνισμούς, αφού ήταν τρεις συγκεκριμένες, «THALES», «SAFRAN», «DASSAULT». Έλα ντε, όμως, που αυτές οι τρεις εταιρείες για να έρθουν να στείλουν τα ανταλλακτικά, πρέπει να πάρουν εντολή από τη γαλλική κυβέρνηση. Δεν το κατάλαβε κανένας; Αφού αυτή είναι η διαδικασία. Πώς έγινε τώρα; Μίλησε με τη γαλλική κυβέρνηση, έδωσε το «οκ» η γαλλική κυβέρνηση και έρχονται οι κατασκευάστριες εταιρείες και λένε: «Πόσα λεφτά θέλετε;» «Ποια ανταλλακτικά είναι αυτά»; «Αυτά, αυτά και αυτά, 260 εκατομμύρια ευρώ». Μάλιστα, σε βάθος χρόνου είναι 40 εκατομμύρια ευρώ τον χρόνο. Δηλαδή, έπρεπε να περιμένουμε να περάσουν οκτώ χρόνια, να έχει λήξει η ροή των ανταλλακτικών, να είναι καθηλωμένο το 80% και επειδή σηκώσαμε ένα Mirage στο Αιγαίο, να χειροκροτάμε όλοι μαζί; Και ξέρετε πολύ καλά, ότι είναι το πιο δυνατό αεροσκάφος για τον εναέριο χώρο του Αιγαίου στα χαμηλά ύψη και στις χαμηλές ταχύτητες. Μα, γι' αυτό δεν το βγάζαμε χρόνια τώρα, για να μην εκπαιδευτούν οι Τούρκοι. Εμείς λέμε ότι έχουμε τους καλύτερους πιλότους. Ναι, έχουμε τους καλύτερους πιλότους. Η εκπαίδευση των πιλότων μας κοστίζει 100 εκατομμύρια δολάρια τον χρόνο. Το γνωρίζετε αυτό. «Κοστίζει 100 εκατομμύρια δολάρια τον χρόνο; Ώπα ρε Μυλωνάκη, σιγά». Ναι, γιατί τόσα κοστίζουν τα καύσιμα και η φθορά των αεροσκαφών, όταν σηκώνονται και κάνουν αναχαιτίσεις και επεμβαίνουν στον εναέριο χώρο, όταν μπαίνουν οι Τούρκοι μέσα. Άρα, 100 εκατομμύρια ευρώ τον χρόνο κοστίζουν αυτά. Δεν θα έπρεπε να έχουμε ετοιμοπόλεμα τα Mirage; Και φτάνουμε στο σημείο να διερωτόμαστε, γιατί τώρα; Τώρα! Γιατί τώρα ήρθε η ώρα, έφτασε ο κόμπος στο χτένι και πρέπει - σου λέει - να κάνουμε κάτι άμεσα. Προχωράω για το θέμα της πρώην HDV - «THYSSENGROUP» με τα υποβρύχια. Αυτό είναι ένα θέμα το οποίο νομίζω ότι είχε εν μέρει λυθεί από το 2010 από τον κ. Βενιζέλο. Το είχε φέρει στη Βουλή. Το θυμάστε, κύριε Πρόεδρε. Το είχατε φέρει και είχε ψηφιστεί. Καλώς δόθηκαν, αλλά πού είναι τα ανταλλακτικά; Ποτέ δεν τα πήραμε Άντε πάλι στη διαιτησία, άντε πάλι από την αρχή. Και τώρα γλιτώνουμε - λέει -20 με 30 εκατομμύρια ευρώ. Το θέμα δεν είναι αυτό. Το θέμα είναι ότι το «ΑΡΧΙΜΗΔΗΣ» και το «ΠΟΣΕΙΔΩΝ ΙΙ» υλοποιείται; Φτιάξαμε το υποβρύχιο «ΩΚΕΑΝΟΣ»; Υλοποιήθηκε το πρόγραμμα για την αναβάθμιση του υποβρυχίου τύπου 209; Όχι. Τώρα τα περιμένουμε όλα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Έχουμε και ορισμένα άλλα θεματάκια για τα οποία θα μιλήσω εν τάχει. Στρατιωτικά νοσοκομεία: 270 εκατομμύρια ευρώ! Ναι, τα στρατιωτικά νοσοκομεία πρέπει να δουλέψουν και δουλεύουν. Είναι από τα καλύτερα νοσοκομεία και οι στρατιωτικοί γιατροί - το γνωρίζουμε πάρα πολύ καλά - είναι από τους καλύτερους γιατρούς. Όλοι τους εκτιμούμε. Έβαλαν πλάτη όλα τα στρατιωτικά νοσοκομεία την περίοδο της κρίσης και οι γιατροί πήγαν στην παραμεθόριο. Πήραν υπό μάλης τα νησάκια μας και γύριζαν. Και οι οδοντίατροι κ.λπ.. Δεν πρέπει να τα πληρώσουμε αυτά για τις υπηρεσίες που προσφέρουν; Πώς θα πάρουν φάρμακα; Πώς θα πάρουν αναλώσιμα υλικά; Έρχεται και χρωστάει τώρα στα στρατιωτικά νοσοκομεία, «401» περίπου 44 εκατομμύρια ευρώ, στο ΝΙΜΙΤΣ χρωστάνε 9,5 εκατομμύρια ευρώ, στο «424» χρωστάνε 30 περίπου εκατομμύρια ευρώ. Το σύνολο σε έναν χρόνο είναι 270 εκατομμύρια. Γιατί να δημιουργούνται αυτά τα χρέη; Δεν έχουν οι ασφαλιστικοί φορείς τα χρήματα; Δεν έχει ο ΕΟΠΥΥ τα χρήματα; Πώς θα πάω να γίνω καλά εγώ, ο Μυλωνάκης, χωρίς να είμαι στρατιωτικός; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τα στρατιωτικά νοσοκομεία δεν εξυπηρετούν μόνο στρατιωτικούς. Εξυπηρετούν όλο τον ελληνικό λαό. Δεν πρέπει να τα έχουμε πάντα ετοιμοπόλεμα; Μην ξεχνάμε ότι στον πόλεμο θα χρειαστούν να βγουν έξω πρώτα. Τώρα όλος ο κόσμος «ναι» θα λέει σε όλα. «Πετάει ο γάιδαρος;» «Πετάει». Δεν θα βλέπουμε τίποτα. Θα δείτε και την άλλη εβδομάδα, 580 εκατομμύρια ευρώ έρχονται. Περιμένετε. Πάμε στο άρθρο 7 για τα ΕΑΣ, άλλη μια πονεμένη ιστορία. Δεν μπορούν να λειτουργήσουν, διότι δεν έχουν ασφαλιστική και φορολογική ενημερότητα. Πώς θα πάρουν λεφτά; Δεν παίρνουν λεφτά. Έρχεται η εφορία, τα βουτάει τα λεφτά. Μάλιστα. Λέει το κράτος, «Τα χρωστάς». Άρα, τα κλείνουμε τα ΕΑΣ; Όχι, αναγκαζόμαστε για σαράντα δύο μήνες και δίνουμε ασφαλιστική και φορολογική ενημερότητα. «Ναι» θα λέμε και σε αυτό. Για τις τροπολογίες θα τα πούμε στη δευτερολογία μου, διότι εδώ δεν προλαβαίνεις, όχι να διαβάσεις, αλλά ούτε να τις κοιτάξεις. Σαν σαΐτες πετάγονται. Σας ευχαριστώ πολύ.
Τον λόγο έχει η ειδική αγορήτρια του ΜέΡΑ25, κ. Σακοράφα.
Ευχαριστώ πολύ, κύριε Πρόεδρε. Θα ήθελα να ξεκινήσω με το θέμα των εξοπλισμών και με μια κρίσιμη πραγματικά διαπίστωση. Σε αυτή τη χώρα, από τη μεταπολίτευση και μετά, έχουμε πληρώσει το σύνολο του κόστους των εξοπλισμών μας στις κατασκευάστριες εταιρείες με τον ιδρώτα και το αίμα του ελληνικού λαού. Επαναλαμβάνω, πραγματικά τα έχουμε πληρώσει. Θα πρέπει, λοιπόν, κάποια στιγμή να αναρωτηθούμε ποια είναι τα αποτελέσματα της πολιτικής, που ακολουθήσαμε διαχρονικά στο θέμα των εξοπλισμών. Και για να έχουμε μέτρο σύγκρισης, ποια είναι η θέση και η προοπτική μας σήμερα σε σχέση με τον εχθρικό γείτονά μας; Είναι δεδομένο ότι οι εξοπλιστικές συναλλαγές συνδέονται άμεσα με τις πολιτικές των συμμαχιών. Σχεδόν οι μισές εισαγωγές μας, παντός είδους οπλικών συστημάτων από το 1974 μέχρι σήμερα, γίνονται από τις Ηνωμένες Πολιτείες Αμερικής. Είμαστε, λοιπόν, συνεπείς πελάτες τους. Ας αναρωτηθούμε αν είναι αντίστοιχο το αντίκρισμα της εκ μέρους τους συμμαχικής υποστήριξης στα κατά καιρούς προβλήματά μας, όπως αυτά που πρόσφατα αναφύονται με τη γείτονα χώρα. Έχουμε μήπως αποκτήσει - και μετά από όλα αυτά τα χρόνια συνεπούς πελατειακής σχέσης στα εξοπλιστικά με τις Ηνωμένες Πολιτείες - και ένα ανάλογο αίσθημα ασφάλειας; Πιστεύω ότι η αβίαστη απάντηση είναι ένα «όχι». Αντίστοιχο παράδειγμα μας προσφέρει και η Γερμανία. Παρά τις παραδοσιακές και με ιστορικό βάθος σχέση της με την Τουρκία, σε αυτήν αντιστοιχεί το 11,8% των γερμανικών εξαγωγών και στην Ελλάδα το 9,65%. Και εδώ είμαστε πιστοί πελάτες χωρίς το αντίστοιχο αντίκρισμα. Είναι πικρή η αλήθεια, αλλά είναι αναμφισβήτητη. Οι εντός ή εκτός εισαγωγικών σύμμαχοί μας κοιτάνε μόνο τα συμφέροντά τους, γιατί μας θεωρούν δεδομένους. Από τη μεταπολίτευση και μετά στρεφόμαστε εξοπλιστικά στις ίδιες χώρες. Δυστυχώς, η εξάρτησή μας από τις εισαγωγές μεγαλώνει. Σύμφωνα με τα πιο έγκυρα επιστημονικά στοιχεία για τις εισαγωγές οπλικών συστημάτων από το 1974 έως το 2018, η Ελλάδα βρίσκεται στη 12η θέση στον κόσμο. Εμείς, ένα κράτος με ξεκάθαρα αμυντικό προσανατολισμό, βρισκόμαστε πάνω και από το Ισραήλ, ένα κράτος με επιθετικό προσανατολισμό, ένα κράτος που έχει κάνει πολέμους με όλους τους γείτονές του και που πλέον στρέφεται ενάντια στους πολίτες του, σε έναν στους πέντε που είναι Παλαιστίνιοι. Είναι νοσηρό το ότι δεν έχουμε αίσθημα ασφάλειας ανάλογο με τον πακτωλό των χρημάτων, που έχουν ξοδέψει για τις εισαγωγές οπλικών συστημάτων. Και είναι, επίσης, νοσηρό ότι έχουμε ποινικές καταδίκες για αδικήματα που σχετίζονται με τις εξοπλιστικές προμήθειες. Μάλιστα, στην κοινωνία μας είναι διάχυτη η άποψη ότι θα έπρεπε να είχαμε πολύ περισσότερες. Δεν πρέπει, ακόμα, να ξεχνάμε ότι «εξοπλισμοί» δεν σημαίνει μόνο εισαγωγές, ή, μάλλον, δεν πρέπει να σημαίνει μόνο αυτό. Τι συμβαίνει με τις βιομηχανίες μας; Πού βρίσκεται σήμερα η Ελληνική Αμυντική Βιομηχανία με υψηλή τεχνογνωσία σε τεχνολογίες αιχμής; Αντί να έχει αναπτυχθεί ανάλογα μέσω των αντισταθμιστικών, βρίσκεται σε απαράδεκτο σημείο απαξίωσης. Από το σωματείο των εργαζόμενων στην Ελληνική Αεροπορική Βιομηχανία αναφέρεται μείωση του προσωπικού της κατά 40% και σχεδιασμός για πρόσληψη συνολικά εννιακοσίων ενενήντα εργαζομένων μέχρι και το 2023. Όμως, από την Κυβέρνηση ακούσαμε προχθές στην επιτροπή για στόχο προσλήψεων τριακοσίων συν εκατό τεχνικών. Τελικά, δεσμεύεται η Κυβέρνηση για την υλοποίηση του σχεδιασμού προσλήψεων στην ΕΑΒ για εννιακόσιους ενενήντα εργαζόμενους ως και το 2023 ή ήδη υπάρχουν περικοπές αυτών; Ακούσαμε, επίσης, ότι η πλημμελής αξιοποίηση τεχνογνωσίας και υποδομών οφείλεται σε ελλιπείς προβλέψεις των αντίστοιχων προγραμμάτων εν συνεχεία υποστήριξης. Αυτό εντοπίστηκε και στις εργασίες της επιτροπής. Προφανώς και δεν πρέπει να είμαστε ικανοποιημένοι με τις συμβάσεις υλοποίησης που έχουμε υπογράψει για τα Mirage. Αναφέρομαι ιδίως στην έλλειψη πρόβλεψης της αρχικής συμφωνίας για εν συνεχεία υποστήριξη, στο γεγονός ότι από το 2012 σταμάτησε η ροή ανταλλακτικών, γεγονός που έπρεπε να είχε προβλεφθεί και να είχαν ληφθεί μέτρα πριν το 2012. Δεν θα έπρεπε, δηλαδή, να είχαμε αφήσει να περάσουν αυτά τα επτά χρόνια χωρίς τα αναμενόμενα υλικά. Να μην φτάνουμε τώρα, το 2019, να ρυθμίζουμε θέμα που όφειλε να είχε ρυθμιστεί τουλάχιστον επτά χρόνια νωρίτερα. Αντίστοιχο είναι και το πρόβλημα των καθυστερήσεων για τα F -16 μετά από την αποτυχημένη απόπειρα φέτος τον Ιανουάριο. Ακολούθησε ένα εξάμηνο αδράνειας. Δεν ξέρουμε τι έγινε. Ποιες ενέργειες έγιναν; Έγιναν άλλες καθυστερήσεις από τον Ιούλιο, για να γίνονται σήμερα οι εργασίες για τη στεγανοποίηση του στεγάστρου της Ελληνικής Αεροπορικής Βιομηχανίας. Στο ρυθμιστικό πλαίσιο για τα F -16, στις συμβάσεις υλοποίησης των αντίστοιχων προγραμμάτων, δεν διασφαλίστηκε μια ολοκληρωμένη και βιώσιμη λύση. Δεν υποχρεώθηκε η «LOCKHEED MARTIN» να παράσχει όλη την τεχνογνωσία και τις πληροφορίες εργοστασιακού επιπέδου στη βιομηχανία της χώρας για την εμπλοκή της και στην κατασκευή του συνόλου των συστημάτων. Προφανώς έπρεπε να εγκριθεί πρώτα το ρυθμιστικό πλαίσιο και μετά να προχωρήσουμε στο νομοσχέδιο. Έτσι, φτάνουμε σήμερα, με επιτακτική ανάγκη για την κάλυψη των αναγκών των Ενόπλων Δυνάμεων, να προτείνεται η έγκριση του νομοσχεδίου. Ένα άλλο κρίσιμο ζήτημα είναι αυτό του λεγόμενου «προνόμιου», σύμφωνα με το άρθρο 346 της συνθήκης για την λειτουργία της Ευρωπαϊκής Ένωσης. Πρόκειται για την προστασία της εγχώριας αμυντικής βιομηχανίας από τους κανόνες του ενωσιακού ανταγωνισμού, με σκοπό την προστασία των ουσιωδών συμφερόντων ασφάλειας του κράτους μέλους. Βέβαια, μην ξεχνάμε ότι αυτό το προνόμιο είχαν και τα «ΕΛΛΗΝΙΚΑ ΝΑΥΠΗΓΕΙΑ Α.Ε.» όταν πουλήθηκαν στην «HDV». Έτσι, αυτό το προνόμιο βρέθηκε στη γερμανική εταιρεία. Ελληνική εταιρεία, κύριοι συνάδελφοι, έχασε το προνόμιο αυτό για να το πάρει μια γερμανική. Και γερμανικές εταιρείες βρέθηκαν να διαχειρίζονται και να κερδίζουν και από το προνόμιο της δικής μας αμυντικής βιομηχανίας. Για όλους τους παραπάνω λόγους, που αναδεικνύουν πόσο ελλειμματική είναι η πολιτική μας στο θέμα των εξοπλισμών διαχρονικά, δηλώσαμε ότι θα ψηφίσουμε «παρών» επί της αρχής του παρόντος νομοσχεδίου. Ας έρθουμε τώρα στις υπόλοιπες διατάξεις. Με τις προτεινόμενες διατάξεις του άρθρου 3 δίνεται ένα τέλος σε δικαστικές υποθέσεις που χρόνιζαν. Το άρθρο 4 αφορά στα στρατιωτικά νοσοκομεία κι ένα πρόβλημα που λόγω της κρίσης έγινε εντονότερο, ιδίως λόγω των χρεών που δημιουργήθηκαν στον ΕΟΠΥΥ, τα οποία έχουν συσσωρευθεί κι αυτή τη στιγμή μιλάμε για χρέη 200 εκατομμυρίων περίπου. Σε κάθε περίπτωση θα πρέπει να δοθεί μια λύση. Και η λύση αυτή θα πρέπει να είναι οριστική. Με τις προτεινόμενες ρυθμίσεις του άρθρου 5 γίνεται κάποιος εξορθολογισμός στο νομικό πλαίσιο, για να υπάρχει ενιαία αντιμετώπιση. Για τη ρύθμιση του άρθρου 6 παράγραφος 1, είχα τονίσει και στην επιτροπή την επιφύλαξή μας για την επιφόρτιση ενός προσώπου με τη συμμετοχή του σε ένα ακόμα συλλογικό όργανο επιλογής προϊσταμένων. Με την παράγραφο 2 του άρθρου 6, οι ρυθμίσεις που γίνονται στους υπαλλήλους του ΥΠΕΘΑ κινούνται σε θετική κατεύθυνση. Αναφορικά με τις προτάσεις του άρθρου 7 για τα Ελληνικά Αμυντικά Συστήματα κατανοούμε ότι έτσι λύνονται πρόσκαιρα τα χέρια της εταιρείας και κυρίως δίνετε τη δυνατότητα να πληρωθούν οι εργαζόμενοι, χωρίς φυσικά να λύνει το πρόβλημα των Ελληνικών Αμυντικών Συστημάτων. Τέλος, θα ήθελα να σταθώ σε ένα θέμα αρχής. Αυτό αφορά στη νομοθετική κανονικότητα, η οποία μετά από πέντε μήνες διακυβέρνησης δεν ακολουθείται. Η Κυβέρνηση υποθετικά έθεσε κανόνες για την καλή νομοθέτηση με τον νόμο για το επιτελικό κράτος. Η δημόσια διαβούλευση, όμως, όπως φαίνεται, περιορίζεται στα υπουργικά γραφεία. Οι διαδικασίες που προβλέπονται στο άρθρο 61 του νόμου για το επιτελικό κράτος, που εσείς ψηφίσατε, δεν τηρούνται ούτε από εσάς. Κι αυτό αφορά και σ' αυτό, αλλά και στα προηγούμενα νομοσχέδια που έχετε υποβάλει. Κλείνοντας κι έχοντας επίγνωση του επείγοντος και της αναγκαιότητας, θα σταθούμε θετικά στα άρθρα, με όλες τις επιφυλάξεις που εκφράσαμε, με κυριότερη την επιφύλαξη, που αναφέρεται στην απουσία μακρόχρονου εθνικού σχεδιασμού όπως τονίσαμε και στην επιτροπή. Κυρίως είμαστε επιφυλακτικοί γιατί δεν υπάρχει καμμία εγγύηση ότι η κατάσταση, που περιγράψαμε, θα βελτιωθεί. Ευχαριστώ, κύριε Πρόεδρε.
Ευχαριστώ την κ. Σακοράφα, ειδικά για τον χρόνο που τήρησε. Πριν δώσω τον λόγο στον Πρόεδρο της Κοινοβουλευτικής Ομάδας της Ελληνικής Λύσης, θα δώσω για λίγο τον λόγο στον τέως Πρόεδρο της Βουλής και για τρία λεπτά στον Υπουργό για να αναπτύξει μια τροπολογία. Ορίστε, κύριε Πρόεδρε, έχετε τον λόγο.
Κύριε Πρόεδρε, πραγματικά με κατάπληξη είδα ότι μας μοιράσατε μία μείζονα ρύθμιση νομοθετική, η οποία ονομάζεται «τροπολογία», με την οποία δημιουργείται το status του εθνικού συντονιστού για τα σύνορα της χώρας παρά τω Πρωθυπουργώ. Περίπου είναι φωτογραφική - και σωστά - απ' ό,τι κατάλαβα, ως προς αυτό για τον νυν Υφυπουργό Άμυνας. Πλην, όμως, δημιουργείται και μία ολόκληρη ιδιαίτερη δομή - πέραν των υπαρχουσών δομών των Γενικών Επιτελείων της Εθνικής Άμυνας - φύλαξης των θαλασσίων και χερσαίων συνόρων της χώρας. Ο κ. Δρίτσας και ο κ. Βίτσας σε τρεις επιτροπές, που έγιναν για να συζητήσουμε το σημερινό νομοσχέδιο, είχαν επισταμένως ρωτήσει τους αρμόδιους Υπουργούς αν για το αντικείμενο του Υπουργείου Εθνικής Άμυνας θα ερχόταν οποιαδήποτε άλλη τροπολογία, πόσω μάλλον μία ρύθμιση, η οποία θέλει συζήτηση, θέλει ανάλυση και διευκρινίσεις και δεν μπορεί να σταθεί, με την έννοια ότι λίγο πριν από τον προϋπολογισμό μπορούμε να το περάσουμε, σαν να είναι καμμία προθεσμία για πληρωμές σε γιατρούς. Είναι ένα ιδιαίτερο ζήτημα το οποίο είναι μία άλλη πολιτική για τα ζητήματα Εθνικής Άμυνας, η οποία, προφανώς, θέλει μία ενδελεχή συζήτηση και τον χρόνο της κατά τον Κανονισμό και κατά το Σύνταγμα. Το θεωρώ εντελώς απαράδεκτο σαν ενέργεια, η οποία έρχεται υπογεγραμμένη από όλα τα μέλη του Υπουργικού Συμβουλίου την τελευταία στιγμή και με τη δαμόκλειο σπάθη ότι δεν μπορεί να υπάρξει άλλη μέρα νομοθετικής εργασίας της Βουλής, ούτε καν την άλλη Πέμπτη και Παρασκευή. Διότι στη Διάσκεψη των Προέδρων κάναμε ειδική συζήτηση γι' αυτά τα πράγματα. Με το που κατατίθεται ο προϋπολογισμός, δεν μπορεί να έρθει οποιοδήποτε νομοσχέδιο που εμπεριέχει δαπάνες, διότι έχουν κλείσει οι δαπάνες με τους κωδικούς. Είναι απίστευτο! Πραγματικά ζητάω από εσάς που Προεδρεύετε, από το Προεδρείο και από τους Υπουργούς, κατ' αρχάς, από την Κυβέρνηση, που είμαι σίγουρος ότι έχουν μία ευαισθησία εν όψει του ζητήματος το οποίο θα ανακύψει, να αποσυρθεί άμεσα το σύνολο αυτής της τροπολογίας. Τίποτα άλλο δεν έχω να πω. Σας ευχαριστώ.
Κύριε Πρόεδρε, θα ακούσουμε τον Υπουργό, τον κ. Στεφανή μετά, και μπορείτε να επανέλθετε. Κύριε Βελόπουλε, κύριε Πρόεδρε, πριν σας δώσω τον λόγο, θα ήθελα, για λίγα λεπτά, να δώσω τον λόγο στον κ. Οικονόμου, στον Υφυπουργό Περιβάλλοντος και Ενέργειας, για να αναπτύξει την τροπολογία με γενικό αριθμό 125 και ειδικό 2 από 12-12-2019, που αφορά την παράταση της αναθεωρήσεως για τα ειδικά προγράμματα. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Έχουμε καταθέσει μία τροπολογία, η οποία αφορά το εξής: Υπάρχουν παλιά γενικά πολεοδομικά σχέδια με τα οποία έρχονται σε αντίθεση προγενέστερες, νομίμως υφιστάμενες δραστηριότητες. Είχε δοθεί μία προθεσμία μέχρι το τέλος του 2019 να τροποποιηθούν αυτά τα παλιά γενικά πολεοδομικά σχέδια, ώστε να αντιμετωπίσουν αυτές τις περιπτώσεις. Αυτό θα ήταν σωστό. Για διάφορους λόγους που δεν είναι του παρόντος, τα πιο πολλά από αυτά τα γενικά πολεοδομικά σχέδια δεν έχουν τροποποιηθεί ακόμα. Βρίσκονται στη διαδικασία και δεν έχουν τελειώσει. Τα τελευταία πέντε χρόνια, ελάχιστα από αυτά τελείωσαν. Και πριν από τα τελευταία πέντε χρόνια, πάλι πολύ λίγα είχαν τελειώσει. Αυτό που κάνουμε είναι ότι δίνουμε μία παράταση μέχρι τις 3 Σεπτεμβρίου 2020 για να ολοκληρωθούν αυτά τα γενικά πολεοδομικά σχέδια, για να μη δημιουργηθεί ένα κενό με τη λήξη τους σήμερα. Έχουμε ήδη αξιολογήσει τα γενικά πολεοδομικά σχέδια που είναι σε διαδικασία έγκρισης και εντοπίζουμε τα σημεία, στα οποία έχουν κολλήσει. Άλλοτε, φταίει το Υπουργείο. Άλλοτε, φταίνε οι δήμοι. Άλλοτε, φταίνε οι αποκεντρωμένες. Κάνουμε κινήσεις, ώστε μέχρι την 3η Σεπτεμβρίου να έχουν τελειώσει. Η 3η Σεπτεμβρίου επελέγη, διότι με ένα προεδρικό διάταγμα του 2018 έχει προβλεφθεί ότι τα παλιά γενικά πολεοδομικά σχέδια με την παλιά διαδικασία, αυτή που ήδη ακολουθούν δηλαδή, πρέπει να έχουν ολοκληρωθεί μέχρι τότε. Μετά την 3η Σεπτεμβρίου του 2020 δεν μπορεί να συνεχιστεί αυτή η διαδικασία. Ευχαριστώ πολύ.
Ευχαριστώ, κύριε Υφυπουργέ. Κύριε Βελόπουλε, θα ήθελα την κατανόησή σας λίγο. Θα δώσουμε τον λόγο στον κ. Στεφανή για να αναπτύξει την τροπολογία. Μετά, θα έχετε μία γενικότερη εικόνα. Θα μπορέσετε να απαντήσετε και στις τροπολογίες. Είναι λογικό αυτό, εν όψει και της παρεμβάσεως του κυρίου Προέδρου.
Καλό είναι, κύριε Πρόεδρε, να τις αποσύρουν. Εκτίθεται η Κυβέρνηση.
Θα δούμε μετά τι θα γίνει. Κύριε Στεφανή, έχετε τον λόγο.
Ευχαριστώ, κύριε Πρόεδρε.
Κύριε Υπουργέ, θα απαντήσετε μόνο στον Πρόεδρο ή θα αναπτύξετε και την τροπολογία; Σας ρωτάω για να υπολογίσω τον χρόνο που θα σας δώσω.
Θα ήθελα να αναπτύξω την τροπολογία μου.
Καλώς. Ορίστε, έχετε τον λόγο.
Ευχαριστώ. Θα ήθελα να σας ενημερώσω για την τροπολογία με γενικό αριθμό 127 και ειδικό 4, που κατατέθηκε σήμερα στο υπό συζήτηση σχέδιο νόμου του Υπουργείου Εθνικής Άμυνας. Μετά τις ανακοινώσεις της Κυβέρνησης στις 20 Νοεμβρίου 2019, σχετικά με το επιχειρησιακό σχέδιο για την αντιμετώπιση του μεταναστευτικού, προσφυγικού ζητήματος, το επόμενο βήμα ήταν η δημιουργία του πλαισίου, που θα στηρίξει το εν λόγω σχέδιο. Με τη συγκεκριμένη τροπολογία, με επτά άρθρα τίθεται το πλαίσιο, στο οποίο δύναται να λειτουργήσουν όλοι οι συναρμόδιοι φορείς υπό τον εθνικό συντονιστή, προκειμένου θεσμοθετημένα, συντονισμένα και άμεσα να εφαρμόζεται το σχέδιο και να ξεπερνιέται κάθε δυσκολία και εμπόδιο προς επίτευξη του επιθυμητού αποτελέσματος, που δεν είναι άλλο από τη μείωση των μεταναστευτικών ροών και τον έλεγχο και διαχείριση των μεταναστών και προσφύγων, που ήδη βρίσκονται στη χώρα μας. Συγκεκριμένα, στο πρώτο άρθρο θεσπίζεται θέση εθνικού συντονιστή για τη διαχείριση και αντιμετώπιση του μεταναστευτικού, προσφυγικού ζητήματος με σκοπό τον βέλτιστο συντονισμό των αρμόδιων φορέων στην αντιμετώπιση των προβλημάτων, που απορρέουν από την άφιξη μεταναστευτικών, προσφυγικών ροών. Με την ανάθεση του έργου του συντονισμού σε ένα πρόσωπο επιδιώκεται η απρόσκοπτη διεκπεραίωση ζητημάτων, που αφορούν στο μεταναστευτικό, προσφυγικό ζήτημα, η αποφυγή χρονικών καθυστερήσεων και η άρση προσκομμάτων κατά το έργο των εμπλεκομένων φορέων με γνώμονα την κατεπείγουσα εθνική ανάγκη ορθολογικής διαχείρισης και αντιμετώπισης του εν λόγω προβλήματος. Με τα άρθρα 2 έως και 6 συνίσταται νέος Φορέας Επιτήρησης Συνόρων με αποστολή την άσκηση συντονισμένου ελέγχου και επιτήρησης των χερσαίων και θαλάσσιων συνόρων της ελληνικής επικράτειας με τη χρήση εκπαιδευμένου προσωπικού και μέσων υπό ενιαία διοίκηση και χωρίς να θίγονται οι αρμοδιότητες που έχουν άλλες υπηρεσίες. Η ανάγκη σύστασης του φορέα καθίσταται αδήριτη, κατόπιν συνεκτίμησης των επιτακτικών λόγων εθνικής ασφάλειας, δημόσιας τάξης, αλλά και του γενικότερου δημόσιου συμφέροντος προς αντιμετώπιση της μεταναστευτικής, προσφυγικής κρίσης. Τέλος, στο άρθρο 7, κατόπιν συνεκτίμησης επιτακτικών λόγων εθνικής ασφάλειας και δημόσιας τάξης, οι οποίες αιτιολογούνται ειδικώς σε σχέση με την απρόβλεπτη διόγκωση των μεταναστευτικών, προσφυγικών ροών παρέχεται η δυνατότητα στο δημόσιο σε δημόσιες υπηρεσίες, επιχειρήσεις και οργανισμούς κοινής ωφελείας να αναθέτουν μέρος ή και το σύνολο των προμηθειών των υπηρεσιών των έργων και των μισθώσεων, που απαιτούνται για την αντιμετώπιση των προβλημάτων, που προκύπτουν από την αύξηση των μεταναστευτικών, προσφυγικών ροών με τη διαδικασία της διαπραγμάτευσης χωρίς δημοσίευση προκήρυξης διαγωνισμού ανεξαρτήτως του ποσού της σύμβασης. Οι εν λόγω δημόσιες συμβάσεις οριοθετούνται χρονικά, προκειμένου να καλύπτουν μόνο το χρονικό διάστημα για το οποίο υπάρχει επιτακτική ανάγκη να συναφθούν, δηλαδή το χρονικό διάστημα του χειμώνα 2019-2020 με απώτατο χρονικό σημείο την 30η Ιουνίου του 2010, Θα ήθελα να κλείσω με το ακόλουθο: Η ευθύνη πρέπει να έχει και τα ανάλογα εργαλεία για να υπηρετηθεί. Σας ευχαριστώ.
Δεν απάντησε. Επί της διαδικασίας…
Μισό λεπτό, κύριε Δρίτσα. Έχω να κάνω μία ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και δύο εκπαιδευτικοί συνοδοί τους από το Γυμνάσιο Λεχαινών Ηλείας (πρώτο τμήμα). Η Βουλή σας καλωσορίζει. [[Χειροκροτήματα απ' όλες τις πτέρυγες της Βουλής]] Στη συνέχεια, θα επανέλθουμε στις τροπολογίες. Τον λόγο έχει ο Πρόεδρος της Ελληνικής Λύσης, κ. Βελόπουλος.
Κυρίες και κύριοι συνάδελφοι, δυστυχώς, η Νέα Δημοκρατία για ακόμη μία φορά αποδεικνύει - και θα το πω ευθέως - ότι όχι μόνο έκλεψε την ψήφο του ελληνικού λαού, όχι μόνο ξεγέλασε τους Έλληνες προεκλογικά, αλλά λειτουργεί και επικινδύνως, κύριε Στεφανή. Αν ήμουν εγώ Υπουργός Εθνικής Άμυνας, κύριε Παναγιωτόπουλε, θα είχα φύγει τώρα. Σας κάνουν στρατό μέσα στον στρατό σας. Σας κάνουν στρατό μέσα στον στρατό. Δεν εμπιστεύεστε τον ελληνικό στρατό και φτιάχνετε ένα νέο Σώμα περίεργο. Δεν ξέρω τι είναι; Είναι οι πραιτοριανοί; Είναι οι πραιτοριανοί του Πρωθυπουργού που ο κ. Στεφανής είναι κάτω από τον Πρωθυπουργό και αυτοί θα ελέγχονται μόνο από τον Πρωθυπουργό και από τον κ. Στεφανή. Τι είναι αυτά που κάνετε; Παραδέχεστε, δηλαδή, ότι το κράτος είναι ανίκανο να προστατεύσει τα σύνορά του; Αυτό παραδέχεστε; Και ήρθε ο κ. Στεφανής και μας διάβασε λες και είναι ημερήσια διαταγή ΓΕΣ. Δεν κατάλαβε κανείς τι είπε. Ειλικρινά, δεν καταλάβαμε. Σας έλεγαν από τον ΣΥΡΙΖΑ - και έχουν απόλυτο δίκιο - ότι αυτό έπρεπε να το φέρετε νωρίτερα για να το συζητήσουμε κιόλας. Πώς το περνάτε; Τι είναι; Είναι fast track δουλειές; Δεν μπορείτε να περιμένετε δυο, τρεις μέρες Τι έγινε; Τόσο πολύ βιάζεστε; Δεν το καταλαβαίνω. Κύριε Παναγιωτόπουλε, το ξέρετε ότι σας ακυρώνουν τώρα; Το έχετε καταλάβει; Έχετε καταλάβει τι κάνετε, κύριοι; Φτιάχνετε στρατό μέσα στον στρατό; Φτιάχνετε υποσύνολο του συνόλου; Και έχει πολλά άλλα μέσα. Διότι το διάβασα καλά. Τουλάχιστον, το μυαλό το δικό μου κόβει. Αν περνάτε όλους τους συναδέλφους σας ηλιθίους και χαζούς, κάνετε λάθος. Διότι μέσα λέει για απευθείας αναθέσεις, χωρίς διαγωνισμούς. Κατά το παρελθόν, καταγγέλλατε ότι έκαναν απευθείας αναθέσεις. Έβγαιναν οι Βουλευτές της Νέας Δημοκρατίας, όταν κυβερνούσε ο ΣΥΡΙΖΑ με τους ΑΝΕΛ - και οι κ. Δρίτσας ήταν Υπουργός τότε - και έλεγαν: «Κάνετε αναθέσεις». Και σήμερα, νομιμοποιείτε την παραβίαση του νόμου. Παραβιάζετε τον νόμο με αναθέσεις λόγω κατεπείγοντος. Βέβαια, έφαγαν οι μεν, να φάνε και οι δικοί σας τώρα. Ε, δεν είναι έτσι; Κύριε συνάδελφε από το ΚΚΕ, είπατε διάφορα. Πιστέψτε με, μου είστε πολύ συμπαθής. Η Χρυσή Αυγή, όμως, στο Ευρωπαϊκό Κοινοβούλιο ψήφισε «υπέρ» σας. Εμείς ψηφίσαμε «κατά» του ΚΚΕ, του φασισμού, του ναζισμού και του κομμουνισμού. Η Χρυσή Αυγή, όμως, σας βοήθησε. Δεν ψήφισε «κατά» υμών. Το καταλάβατε;
Η αιτιολογία έχει σημασία.
Κύριε συνάδελφε, απευθύνομαι σε σοβαρότερα θέματα. Θα σας πω και κάτι άλλο, επειδή πλέον ανήκετε στην ιστορία. Είστε ένα παλαιολιθικό πολιτικό σύστημα.
Στις επιστολές του Ιησού τα λέει αυτά; Μην καλλιεργείτε εντυπώσεις.
Εμείς δεν θέλουμε να σας στείλουμε ούτε στη Γιάρο ούτε στη Μακρόνησο. Πιστέψτε μας. Δεν θέλουμε να σας στείλουμε πουθενά. Οι δικοί σας ήθελαν στη Σιβηρία και στα κολχόζ κόσμο. Όχι, εμείς. Εμείς λέμε κάτι συγκεκριμένο.
Γκουλάγκ.
Γκουλάγκ. Κολχόζ είναι δουλειά.
Μην κάνατε διάλογο, παρακαλώ.
Ξέρετε, εγώ δεν πήγα στα κολχόζ ούτε στα Γκουλάγκ. Κάποιοι άλλοι πήγαιναν.
Το λέω για την ορθότητα του όρου.
Καλά κάνετε και με διορθώνετε.
Συνεχίστε, κύριε Βελόπουλε.
Η Χρυσή Αυγή τους στήριξε στο Ευρωπαϊκό Κοινοβούλιο. Όχι, εμείς. Να ξέρουμε τι λέμε. Ακούστε, κύριοι Υπουργοί, για την τροπολογία. Τι λέει η αιτιολογική έκθεση; «Ηθική υποχρέωση χώρας απέναντι στους λαθρομετανάστες». Είναι ηθική υποχρέωση της χώρας μας; Είναι ηθική υποχρέωση της χώρας μας να φιλοξενεί όλον τον κόσμο εδώ, τους απανταχού αδικημένους και κατατρεγμένους; Απέναντι στους Έλληνες καμμία υποχρέωση δεν έχετε; Μόνο στους λαθρομετανάστες; Δεν το καταλαβαίνω. Όσον αφορά στον Εθνικό Συντονιστή, ακούστε τώρα εδώ. Ο κ. Στεφανής θα ελέγχει το έργο των μη κυβερνητικών οργανώσεων στην ελληνική επικράτεια. Άρα, τις νομιμοποιείτε από το παράθυρο τις μη κυβερνητικές οργανώσεις. Θα ελέγχει. Εποπτεία σημαίνει έλεγχος, σημαίνει νομιμοποίηση από το παράθυρο. Ξέρω τι σας λέω. Όταν εγώ ελέγχω κάτι, σημαίνει ότι εποπτεύω. Θα ελέγχει τους ισολογισμούς; Θα ελέγχει τα έσοδά τους και τα έξοδά τους; Τι θα ελέγχει; Το πόσες είναι; Το πώς λειτουργούν; Δεν μπορεί να ελέγξει ο φορέας αυτός τα οικονομικά στοιχεία των ΜΚΟ. Ποιον κοροϊδεύουμε εδώ; Δεν είναι έλεγχος. Εποπτεία μπορεί να είναι με διασταλτική ερμηνεία του όρου. Εποπτεύει τη μεταφορά των λαθρομεταναστών εντός της επικράτειας. Άρα, τις παγιώνει εμμέσως και αμέσως. Όσοι μεταφέρονται παγιώνονται, προσμετρούνται και μένουν στην Ελλάδα. Όσον αφορά τον Ενιαίο Φορέα Επιτήρησης Συνόρων, μιλάει για λεφτά από τον κρατικό προϋπολογισμό. Κατά τα άλλα, μου λέγατε ότι η Ευρωπαϊκή Ένωση μας δίνει τα κονδύλια. Στον κρατικό προϋπολογισμό θα είναι τα λεφτά. Θα τα πληρώνει ο ελληνικός λαός, κύριοι της Νέας Δημοκρατίας. Ακούτε τι κάνετε εσείς οι νεοδημοκράτες; Γιατί μας κοροϊδεύετε εδώ και πάρα πολλούς μήνες. Μας λέτε ότι πληρώνει - λέει - η Ευρωπαϊκή Ένωση κονδύλια. Αφού λέει «κρατικός προϋπολογισμός». Έργο του είναι οι επιχειρήσεις διασώσεων. Παίρνει προσωπικό - λέει - από το Υπουργείο Εθνικής Άμυνας. Ένστολοι θα γίνουν σερβιτόροι αυτών που έρχονται τώρα, των λαθρομεταναστών. Τι κάνετε; Τι είναι αυτό που φτιάχνετε; Έχετε καταλάβει τι φτιάχνετε; Νομιμοποιεί απευθείας τις αναθέσεις. Εδώ θα γίνουν πλούσιοι οι φίλοι σας. Εδώ θα φάει αστακό και γαρίδα και χαβιάρι ο φίλος του Πρωθυπουργού και του Στεφανή και κάποιων άλλων. Αυτή είναι η αλήθεια. Απευθείας αναθέσεις.
Αυτά τα έκαναν άλλοι, όχι εμείς.
Τα έκαναν. Τους καταγγέλλαμε όλοι μαζί. Όμως, τα κάνετε κι εσείς σήμερα.
Προκαταβολικά.
Αυτό είναι το δυστύχημα, κύριε συνάδελφε. Ότι τα κάνετε. Όμοιος ομοίω. Είστε ίδιοι, σάρκα από τη σάρκα τους. Συμπεριφέρεστε ακριβώς το ίδιο άκομψα και - θα το πω ευθέως - λαθεμένα. Με σκοπό - λέει - τις ανάγκες σίτισης, διαμονής, μεταφοράς, καθαριότητας, περίθαλψης, προσφύγων και μεταναστών. Για εμάς είναι λαθρομετανάστες. Το επαναλαμβάνω: Όποιος μπαίνει λαθραία στη χώρα μας, είναι λαθρομετανάστης. Όποιος έρχεται νόμιμα, είναι μετανάστης. Ακούστε, κύριοι της Νέας Δημοκρατίας, όχι μόνο δεν είχατε σχέδιο, όχι μόνο δεν είχατε πρόγραμμα, όχι μόνο κλέψατε την ψήφο του ελληνικού λαού, αλλά το χειρότερο είναι ότι είστε και αμετανόητοι στα συνεχή σας λάθη. Φέρνετε τροπολογίες βροχή, φέρνετε ότι να είναι. Τα μπερδεύετε όλα, ενέργεια με στρατό, αεροπορία με κάτι άλλο. Αυτά είναι απίστευτα πράγματα. Ας σοβαρευτούμε. Πάμε στον κ. Παναγιωτόπουλο. Κύριε Υπουργέ, εγώ θέλω να μου απαντήσετε ευθέως. Μιλάτε στο κινητό σας. Δεν πειράζει. Είχατε κάνει μια δήλωση στον ANT1, στον κ. Παπαδάκη και είχατε πει ότι δεν σας επιτρέπουν να πάτε σε hot spots. Και μας βλέπουν και νέα παιδιά. Του Υπουργού Εθνικής Άμυνας δεν του επιτρέπουν οι ΔΟΜ, όπως είχε πει. Φεύγει. Γίνεται πόλεμος με την Τουρκία. Γι' αυτό αποχωρεί ο Υπουργός. [[Χειροκροτήματα από την πτέρυγα της Ελληνικής Λύσης]] Θέλω να μας ακούει ο Υπουργός, αλλά καμμιά φορά σε ώτα μη ακουόντων όταν μιλάς, είτε μιλάς είτε δεν μιλάς είναι σαν να μιλάς στον τοίχο. Το λέω για να το καταλάβουμε.
Κύριε Πρόεδρε… (δεν ακούστηκε)
Κατ' αρχάς, τα κινητά απαγορεύονται, όταν μιλάει πρόεδρος κόμματος, κύριε Χατζηδάκη μου, αγαπητέ μου φίλε. Και είναι ο Υπουργός εδώ, γιατί μας ακούει υποχρεωτικά. Θέλει δεν θέλει, του αρέσει δεν του αρέσει, αυτό ακούει, πρέπει να μας ακούει. Να σέβεται, λοιπόν, τους ομιλητές ο κάθε Βελόπουλος - για μένα μιλάω - ο κάθε Χατζηδάκης, όποιος είναι εδώ.
Εδώ είμαι.
Ήσουν εδώ, δεν ήσουν, τώρα είσαι. Είσαι, δεν είσαι, ξαναείσαι. Ερώτηση στον Υπουργό θέλω να κάνω.
… (δεν ακούστηκε)
Μη μου κάνετε το χέρι εμένα έτσι. Μπορώ να κάνω χειρότερα εγώ. Πιστέψτε με. Εγώ δεν θα μπορούσα να πω ως Υπουργός ότι δεν μπορώ να πάω σε hot spots γιατί μου το απαγορεύουν οι ΔΟΜ. Κι είμαι πολύ ευγενής τόση ώρα. Μη μου κάνετε το χέρι έτσι, κύριε Υπουργέ. Γνωριζόμαστε από τα παλιά.
Ακριβώς γι' αυτό.
Λέω, λοιπόν, επειδή γνωριζόμαστε από τα παλιά: Ισχύει η προηγούμενή σας δήλωση; Ναι ή όχι; Μπορείτε να πάτε σε δομές; Ναι ή όχι; Αυτό λέω εγώ. Απαντήστε μας μετά. Εγώ δεν κουνάω ούτε χέρια ούτε πόδια.
Έχω ήδη πάει.
Θα ξαναπάτε. Να πάτε παντού. Ακούστε, κύριοι συνάδελφοι. Εγώ περίμενα ένα νομοσχέδιο πραγματικά έναν νόμο, ο οποίος…
… (δεν ακούστηκε)
Κύριε Υπουργέ μου, μην ανησυχείτε, μη στεναχωριέστε. Δεν θέλω να στεναχωριέστε πολύ γιατί είμαστε και Μακεδόνες και οι δυο. Βέβαια, άλλα λέγατε για τη Μακεδονία προεκλογικά, άλλα κάνατε μετά και άλλα λέτε τώρα για το «Βόρεια Μακεδονία» Μη ξεχνιόμαστε, λοιπόν, αφού το πάτε επί προσωπικού. Πάμε στην ουσία. Η πρόταση η δική μας είναι τελείως διαφορετική, κυρίες και κύριοι συνάδελφοι. Επειδή έχουμε όντως προβλήματα, κύριοι Υπουργοί, επιμένουμε στην πολιτοφυλακή και εθνοφυλακή. Εγώ θα επιμείνω και θα το φωνάζω. Πρέπει να γίνουμε όπως το Ισραήλ. Αφού είμαστε μια χώρα που έχει γύρω εχθρούς, πρέπει να είμαστε έτοιμοι για παν ενδεχόμενο. Μπορεί να μη γίνει ποτέ. Όλοι ευχόμαστε ο πόλεμος να μη γίνει ποτέ για τα παιδιά και τα εγγόνια μας. Όμως, πρέπει να προετοιμαστείς για τον πόλεμο, αν δεν θέλεις να τον γευτείς με ήττα. Τελεία και παύλα. Άρα, χρειαζόμαστε πολιτοφυλακή και εθνοφυλακή. Εσείς μου φέρνετε οδοντιάτρους και γιατρούς για τους λαθρομετανάστες. Για να καταλάβετε τη λογική σας. Ναι, πληρώνουμε οδοντίατρους. Βέβαια, εγώ και ασφαλισμένος να είμαι, αν πάω στον οδοντίατρο, πληρώνω. Δεν πάω στο νοσοκομείο. Αυτοί τους έχουν τζάμπα. Θα τους βγάλουμε και τους φρονιμίτες τους, θα τους βγάλουμε και τα δοντάκια τους, θα τους κάνουμε καθαρισμό, να τα κάνουμε και άσπρα και όπως είναι έγχρωμοι, θα φαίνεται το κοντράστ. Αυτά είναι ντροπή! Ο Έλληνας να μην μπορεί να πηγαίνει σ' ένα νοσοκομείο και οι άλλοι να έρχονται τζάμπα και να τα παίρνουν όλα. Δεν γίνονται αυτά τα πράγματα, κύριοι συνάδελφοι. Δεν γίνονται. Ζούμε στον κόσμο μας, όπως και τα μέσα μαζικής ενημέρωσης, αγαπητέ κύριε Ναύαρχε, που δεν είχατε τορπίλες και δεν είχαμε τορπίλες και δεν είχαμε πολεμικό υλικό, αλλά δεν μιλούσαν οι συνάδελφοί σας στρατιωτικοί πολλές φορές - για να τα λέμε όλα εδώ μέσα - , γιατί για να γίνεις στρατηγός και να φτάσεις πολύ ψηλά, έπρεπε να τα πηγαίνεις καλά με το σύστημα. Αν το σύστημα και η κυβέρνηση σε πήγαινε, θα γινόσουν στρατηγός. Μέχρι τον βαθμό του ταξιάρχου, εκεί υπάρχει μια αξιοκρατία όσο υπάρχει. Από εκεί και πέρα, το κυβερνητικό σχήμα κάποιους βοηθάει και άλλους τους αδικεί και οι καλοί μπορεί να είναι στο περιθώριο. Φίλες και φίλοι, γίνονται κοσμοϊστορικές αλλαγές. Το έχετε καταλάβει; Έχουμε εκλογή του Τζόνσον, αυτού του περίεργου που όλα τα μέσα ενημερώσεως τον κοροϊδεύουν. Όλοι τον κοροϊδεύατε. Έβλεπα το ΣΚΑΙ, το κανάλι της Νέας Δημοκρατίας. Έμαθα ότι σας κάνουν και κριτική τελευταία για ένα δάνειο. Δεν πήραν, λέει, ένα δάνειο από μια τράπεζα, δεν τους το δώσατε ως Κυβέρνηση. Κάτι γίνεται και τα χαλάτε με τον ΣΚΑΙ. Μη τα χαλάτε. Το χρειάζεστε το κανάλι αυτό, κύριοι συνάδελφοι. Μην το χάσετε το κανάλι αυτό. Πάμε στην ουσία. Λέω το εξής: Βγήκε ο Τζόνσον, που σημαίνει ότι υπάρχει τεράστιο πρόβλημα στην Ευρωπαϊκή Ένωση, γιατί μιλάτε συνεχώς για Ευρωπαϊκή Ένωση. Δεν υπάρχει Ευρωπαϊκή Ένωση. Βάλτε το καλά στο μυαλό σας. Είναι γερμανική ένωση αυτή. Εξυπηρετεί τα γερμανικά συμφέροντα και τίποτα άλλο. Κι αν θέλετε μια απάντηση επί της ουσίας…
Θέλω να πω κάτι, κύριε Πρόεδρε, πριν φύγουν τα παιδιά.
Αν μπορείτε, κύριε Στεφανή, κύριε Υπουργέ, όταν μιλάει ο ομιλητής, τουλάχιστον μη φωνάζετε.
Κύριε Πρόεδρε, θα ήθελα τον λόγο παρακαλώ.
Καταλαβαίνω τον εκνευρισμό σας. Εγώ θέλω απαντήσεις. Δεν θέλω να εκνευριζόσαστε κιόλας. Φίλοι είμαστε τώρα από τα παλιά.
Κύριε Πρόεδρε, θα ήθελα τον λόγο.
Θα απαντήσετε, κύριε Υπουργέ.
Όχι, θέλω πριν φύγουν τα παιδιά να με αφήσετε να πω κάτι.
Όχι, αυτό δεν γίνεται πουθενά. Δεν ξέρω τι κάνετε στον στρατό.
Κύριε Υπουργέ, δεν μας έχει έλθει το διαβιβαστικό έγγραφο. Γι' αυτό ακριβώς.
Για άλλο θέμα θέλω να μιλήσω. Σας παρακαλώ, ακούστε με.
Κύριε Υπουργέ, τι κάνετε; Κύριε Πρόεδρε, σας παρακαλώ πάρα πολύ. Ας μάθει ο Υπουργός τον Κανονισμό, σας παρακαλώ πάρα πολύ. Το κάναμε μια φορά με τον κ. Βούτση. Το κάναμε με τον Υπουργό. Δεν έχετε το δικαίωμα να μιλήσετε. Κύριε Πρόεδρε, προστατέψτε μας.
Μισό λεπτό, κύριε Πρόεδρε. Έχουν ανακοινωθεί, κύριε Υπουργέ, αυτά τα παιδιά από το Γυμνάσιο Ηλείας.
Δεν μπορείτε να τον βομβαρδίζετε.
Τι λέτε, κύριε; Ο Κανονισμός τι λέει, όχι ο Πρόεδρος τι λέει. Τι είναι αυτά που λέτε, κύριε Χατζηδάκη; Ακούτε τα λέτε;
Σας παρακαλώ. Δεν ανακοινώνεται δύο φορές. Έχει ανακοινωθεί ήδη.
Το είπαμε αυτό για τα παιδιά.
Δεν λέω αυτό, κύριε Πρόεδρε. Δεν λέω αυτό.
Κύριε Πρόεδρε, θα με προστατέψετε;
Δεν λέω αυτό, κύριε Πρόεδρε. Δεν λέω αυτό. Θα μου επιτρέψετε να πω κάτι.
Όχι, κύριε, δεν θα σας επιτρέψουμε. Διακόπτετε τον ομιλητή;
Κύριε Υπουργέ, θα σας δοθεί ο λόγος μετά.
Πού το έχετε δει αυτό; Χαλαρώστε λίγο.
Ηθικό είναι.
Τι θα πει ηθικό; Τι είναι αυτά που λέτε; Θα απαντήσει μετά. Βουλευτές είστε, κύριοι. Τι είναι αυτά που λέτε εδώ; Θα διακόψει τον ομιλητή για να παρέμβει;
Μισό λεπτό. Σας παρακαλώ.
Θα διακόψετε τον ομιλητή;
Κύριε Πρόεδρε, μισό λεπτό. Κύριε Υπουργέ, έχετε το δικαίωμα να πάρετε τον λόγο μετά τον ομιλητή.
Κύριε Πρόεδρε, να εξηγήσω στα παιδιά…
Αφήστε με να ολοκληρώσω. Θα σας δοθεί ο λόγος.
Περιμένουν τα παιδιά να ακούσουν τον Υπουργό.
Κύριε Υπουργέ, εγώ εφαρμόζω τον Κανονισμό. Έχετε το δικαίωμα και θα σας δοθεί ο λόγος …
Ο Χριστός και η Παναγία! Ούτε τον Κανονισμό δεν ξέρετε στη Νέα Δημοκρατία και κυβερνάτε και την Ελλάδα.
Σας παρακαλώ, κύριε Πρόεδρε. Θα δοθεί ο λόγος στον κύριο Υπουργό αμέσως μετά την ομιλία σας.
Ευχαριστώ πάρα πολύ.
Όσον αφορά στο Γυμνάσιο που ήλθε, έχει ήδη γίνει η ανακοίνωση και το καλωσόρισμα από τη Βουλή. Δεν γίνεται δύο φορές. Δεν έχουμε έγγραφο. Δεν μας ήλθε έγγραφο για άλλο σχολείο.
Θα πάρω τον λόγο μετά.
Συνεχίστε, κύριε Πρόεδρε.
Κάνω μια έκκληση, κύριε Πρόεδρε. Να διανεμηθεί ο Κανονισμός της Βουλής στους Βουλευτές της Νέας Δημοκρατίας και στους Υπουργούς γιατί δεν ξέρουν τα βασικά.
Το έχει παρακάνει, κύριε Πρόεδρε.
Έλα, Σάββα, πάμε στον ΠΑΟΚ. Άφησε τα αυτά. Στον ΠΑΟΚ όχι σ' εμένα. Στον ΠΑΟΚ και στην Τούμπα, όχι σ' εμένα.
… (δεν ακούστηκε)
Στην Τούμπα και στον Ιβάν. Όχι σ' εμένα. Πάμε στην ουσία. Όταν δεν ξέρει τα βασικά και με διακόπτει;
Κυρίες και κύριοι συνάδελφοι, σας παρακαλώ. Εγώ εφαρμόζω τον Κανονισμό και πολλές φορές με ανοχή, για να ικανοποιούνται όλοι. Σας παρακαλώ.
…(δεν ακούστηκε)
Εγώ δουλεύω. Δεν είμαι δημόσιος υπάλληλος. Εγώ δεν είμαι δημόσιος υπάλληλος, κύριε Σαββίδη. Μη μου κάνεις εμένα έτσι. Δημόσιος υπάλληλος μια ζωή ήσουν. Εγώ είμαι επιχειρηματίας και πληρώνω φόρο. Κατάλαβες, κύριε; Στον Σαββίδη! Στον ΠΑΟΚ! Εκεί που κάθεσαι αλιεύεις ψήφους!
Κύριε Αναστασιάδη, εσείς είστε παλιός κοινοβουλευτικός τώρα, πώς είναι δυνατόν; Παρακαλώ, θα κρατηθεί ο χρόνος σας, συνεχίστε.
Δεν είναι δυνατόν! Ο Χριστός και η Παναγία, δηλαδή! Τι είναι αυτό το πράγμα;
Παρακαλώ να απευθύνεστε στην Ολομέλεια ή στο Προεδρείο, όχι ατομικά.
Εγώ δεν μίλησα σε κανέναν και από κάτω ουρλιάζουν, όμως!
Προκαλείτε συνέχεια!
Σας παρακαλώ, μην διακόπτετε! Συνεχίστε!
Ακούστε, κύριοι: Θα μάθετε, επειδή κυβερνάτε, να προκαλείστε. Αυτό σημαίνει κυβέρνηση, προκαλείστε να απαντήσετε. Αν δεν σας αρέσει, κύριοι συνάδελφοι, να μην είστε Κυβέρνηση, μην κυβερνάτε! Είναι απλό το πράγμα. Δηλαδή κάποτε σηκωνόσασταν όρθιοι και φωνάζατε και ουρλιάζατε για τον ΣΥΡΙΖΑ. Τώρα σας ενοχλεί που σας κάνουμε κριτική.
Κύριε Πρόεδρε, συνεχίστε!
Ωραία, είστε η καλύτερη Κυβέρνηση, έχετε τους καλύτερους Υπουργούς, κάνετε την καλύτερη διακυβέρνηση της χώρας, τα πάτε σε όλα καλά. Είστε ικανοποιημένοι;
Κύριε Πρόεδρε, ελάτε στο νομοσχέδιο, σας παρακαλώ πολύ!
Πάμε στην ουσία, λοιπόν. Επειδή ζούμε σε έναν κόσμο μεταβαλλόμενο - και αναφερόμουν στον Μπόρις Τζόνσον - να πω ότι αλλάζει η Ευρώπη. Είναι πολύ σημαντικό να το κατανοήσει και η Κυβέρνηση. Δεν μπορεί να εκτελούμε πάραυτα τις εντολές των Γερμανών, ό,τι και αν είναι αυτό. Και η απόδειξη είναι η τελευταία κόντρα μεταξύ Αμερικανών και Γερμανών για το «Nord Stream 2», ξεκάθαρα. Είναι ένας αγωγός που είναι εναντίον των αμερικανικών συμφερόντων από τα βόρεια και όμως οι Γερμανοί τον φτιάχνουν. Και εμείς τι κάναμε; Αφαιρέσαμε τη δυνατότητα η Ελλάδα να γίνει κόμβος και η Τουρκία είναι ενεργειακός κόμβος, έχει αγωγούς. Εμείς δεν πήραμε κανέναν αγωγό από Ουκρανία ή από Ρωσία, μόνο και μόνο για να μην μας κακολογήσει ο Πάιατ, ο άνθρωπος - αυτό που λέω εγώ - ο πραίτορας, ο προϊστάμενος, ο επίτροπος που κάνει ό,τι θέλει στην Ελλάδα και κανείς δεν μιλάει γι' αυτόν. Και σας το λέω για να καταλάβετε ότι κάνετε και λάθη και θα ακούτε από εμάς καλόπιστη κριτική και καλοπροαίρετη. Απλά θέλω να καταλάβετε ένα πράγμα: Εμείς δεν διακόπτουμε κανέναν όταν μιλάει, εμείς σεβόμαστε τους ομιλητές, δεν κραυγάζουμε, ακόμη και όταν μας λένε διάφορα. Ο κύριος συνάδελφος είπε διάφορα για εμάς. Δεν κραύγασα από κάτω εγώ. Ήρθα και του απήντησα από εδώ. Αυτό λέει ο Κανονισμός της Βουλής, κύριοι συνάδελφοι. Ο κύριος του ΚΚΕ έχει την άποψή του. Δικαίωμά του, την είπε, την εξέφρασε, ήρθα και του απήντησα, δεν φωνάζω από κάτω διαμαρτυρόμενος γιατί με αποκαλείτε έτσι. Σας λέω, λοιπόν, ότι πρέπει να μάθουμε τα αυτονόητα. Καλόπιστη, καλοπροαίρετη κριτική σας κάνουμε. Δεν είναι κακοπροαίρετη η κριτική μας. Θέλουμε να πάει καλά αυτή η Κυβέρνηση, γιατί είναι η τελευταία ευκαιρία της χώρας να βγει από το αδιέξοδο. Αυτή είναι η πραγματικότητα, αλλά με αυτά τα λάθη, τις τροπολογίες, κύριε στρατηγέ μου, κύριε Δημοσχάκη, μ' αυτή την τροπολογία που φέρνετε εδώ μέσα δεν πάει καλά η χώρα. Τι να κάνουμε τώρα; Να κοροϊδεύουμε τον κόσμο; Δεν πάει καλά! Σε λάθος κατεύθυνση είναι η τροπολογία σας, όπως και το νομοσχέδιο, όπως και όλο αυτό που συζητάμε τόση ώρα! Για τον εκσυγχρονισμό τα είπε ο κ. Μυλωνάκης, δεν θα πω τίποτα συγκεκριμένο για το νομοσχέδιο. Απλά έχω να πω το εξής: Από το 2012 δεν έχουμε ροή ανταλλακτικών. Ποιος κυβερνούσε το 2012; Ρωτώ εσάς. Είμαι καλόπιστος εγώ. Ποιος κυβερνούσε το 2011-2012; Δεν ήθελα να ανεβάσω τους τόνους. Δεν κυβερνούσα εγώ, Νέα Δημοκρατία και ΠΑΣΟΚ κυβερνούσαν και δεν έχουμε βίδες και ανταλλακτικά από το 2011-2012. Δεν είναι σημερινό το φαινόμενο, αυτή η ιστορία του προβλήματος που ανέλυσε ο Παναγιωτόπουλος και καλά κάνει και πάει να το λύσει και πρέπει να το λύσει. Όμως, άλλο αυτό και άλλο να ξεχνάμε ποιοι είναι οι ηθικοί και φυσικοί αυτουργοί αυτών των εγκλημάτων που σήμερα η Νέα Δημοκρατία θέλει να επιλύσει με καθυστέρηση. Να μην ξεχνάμε! Αυτό είναι το ζήτημα. Γιατί η ΕΑΒ, λοιπόν, δεν ζητήθηκε να γνωμοδοτήσει; Γιατί το αποφύγατε αυτό, κύριε Υπουργέ; Γνωμοδότησε η ΕΑΒ; Όχι. Κλείσαμε συμβάσεις βάσει επιστολών;
Μιλάτε ως πάπας!
Ερωτήματα είναι, θα απαντήσει ο Υπουργός μετά, κύριοι! Μάθετε τον Κανονισμό! Όταν ρωτάω τον Υπουργό, ο Υπουργός θα πάρει τον λόγο μετά και θα μου απαντήσει. Ερωτήματα θέτω. Άρθρο 2: Υπογράψατε σύμβαση προμήθειας χωρίς σύμβαση συντήρησης και υποστήριξης. Για επτά έτη δεν θα έχουμε Mirage, αυτό μας λέτε; Ο Χριστός και η Παναγία!
Παρακαλώ, μη διακόπτετε!
Δεν καταλαβαίνω, κύριοι, ειλικρινά δεν καταλαβαίνω. Ερωτήσεις κάνω. Ερωτήσεις κάνω, θέλω να απαντήσει ο Υπουργός. Και αυτό απαγορεύεται;
Συνεχίστε, παρακαλώ! Μα και εσείς, κύριε Πρόεδρε, κάνετε διάλογο συνέχεια! Ολοκληρώστε!
Μα, αφού φωνάζουν από κάτω, κύριε Πρόεδρε. Ακούστε: Όταν μιλάει κάποιος εκτός κειμένου, όπως εγώ, και με διακόπτουν από κάτω, δεν μπορώ να συνεχίσω να μιλάω γιατί η ροή του λόγου μου έχει σχέση με τον εγκέφαλό μου και τη φωνή μου. Δεν διαβάζω κείμενα. Εσείς, οι περισσότεροι εδώ μέσα, διαβάζετε. Εγώ μιλάω από στήθους και από καρδιάς. Όταν με διακόπτετε, όμως, δεν μπορώ, θα απαντήσω, δεν γίνεται. Δεν γίνεται! Πάμε, λοιπόν, στην ουσία. Επειδή, λοιπόν, λέμε πάρα πολλά πράγματα, δεν θα πω για τα νομοσχέδια, θα πω γι' αυτό εδώ. Τι μιλάμε για Ελληνικό Στρατό, όταν χρησιμοποιούμε τουρκικά ελαστικά; Ο Ελληνικός Στρατός παίρνει ελαστικά από την Τουρκία. Θα τα καταθέσω στα Πρακτικά, κύριε Υπουργέ. Δεν είναι δική του ευθύνη. Δεν είναι ευθύνη της Νέας Δημοκρατίας - επαναλαμβάνω - αυτό που γίνεται, να το ξεκαθαρίσουμε για να ησυχάσετε από κάτω. Όμως, πρέπει να το ελέγξει. Για ποιον λόγο να δίνω λεφτά στην Τουρκία; Μιλάμε για τον Ελληνικό Στρατό, ελαστικά μάρκας «OZKA» με έδρα την πόλη Kocaeli της Τουρκίας. Πάρτε τα, λοιπόν, να τα έχετε εδώ. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εγώ θέλω - για να είμαστε εποικοδομητικοί, για να κλείσω και τη σημερινή μου ομιλία - να σας πω δυο - τρία βασικά πράγματα. Ο καθηγητής Μηχανικών, ο κ. Υάκινθος - συνονόματός μου Κυριάκος - λέει: «Μίλησα, αγαπητέ κύριε Υπουργέ, για τις ελληνικές εταιρείες που κατασκευάζουν UAV. Θα έπρεπε να υπάρξει μία επιτροπή από το ελληνικό Κοινοβούλιο χθες από εκπροσώπους των κομμάτων, να φωνάξουμε όλα τα παιδιά αυτών των πανεπιστημίων που κάνουν αυτή τη δουλειά και να δημιουργήσουμε το υπόστρωμα να κατασκευάζουμε δικά μας UAV». Περιμένατε από την Αμερική να πάρετε και από τη Λάρισα και καλά κάνετε, γιατί λέτε ότι είναι ετοιμοπόλεμα. Λέω, όμως, δεν πρέπει να ξεκινήσουμε από τώρα να ετοιμαζόμαστε γι' αυτά τα αεροσκάφη που δεν χρειάζονται πιλότους; Η Τουρκία διαθέτει δική της μονάδα παραγωγής, εμείς δεν διαθέτουμε, παρά το γεγονός ότι είμαστε από τις πρώτες χώρες που κατασκεύασε αυτά τα ειδικά αεροπλάνα. Λέω, λοιπόν, δεν πρέπει το Υπουργείο να κάνει κάτι τέτοιο; Γιατί δεν το κάνετε; Είναι αυτό εδώ το μοντέλο. Αυτό είναι το μοντέλο, το κάνουν στο Πανεπιστήμιο Θεσσαλονίκης. Θα έπρεπε η Κυβέρνηση να συγκαλέσει επιτροπή όλων των κομμάτων, για να ξεκινήσουμε επιτέλους αυτή την ιστορία. Και επειδή θέλω να μιλήσω λίγο για την ΑΟΖ - για να κλείσω - θα κάνω μια ερώτηση: Ο Λίβυος Αρχηγός Α/ΓΕΝ, αυτός ο κύριος που μιλάει στα ελληνικά κανάλια, που σπούδασε εδώ, που ήταν στη Σχολή Ναυτικών Δοκίμων, είπε το εξής: «Εγώ έχω εντολή να βυθίσω τα τουρκικά ερευνητικά αν έρθουν στη Λιβύη». Ο Έλληνας Αρχηγός Στόλου, των Ενόπλων Δυνάμεων, έχει τέτοια εντολή; Ο Αρχηγός του Στρατού μας έχει τέτοια εντολή; Τι εντολή έχει τελικά; Ποια είναι η εντολή που έχει ο Ελληνικός Στρατός; Ποια είναι η εντολή που του δώσατε εσείς ως Κυβέρνηση, όχι εσείς οι Βουλευτές, η Κυβέρνηση; Αν έρθει ερευνητικό σκάφος της Τουρκίας κάτω από την Κρήτη, ποια είναι η άμυνά μας, ποιες είναι οι οδηγίες; Επίσης, χθες έγινε έλεγχος σε ένα πλοίο στην Κρήτη από το Λιμενικό. Αποτελέσματα δεν ακούσαμε. Λένε ότι μετέφερε οπλισμό από την Τουρκία προς τη Λιβύη. Αποτελέσματα δεν άκουσα. Σας κατήγγειλα πως πέρασε πολεμικό αεροσκάφος μεταγωγικό και πήγε οπλισμό, από πάνω από τη Λάρισα πέρασε, στη Λιβύη. Δεν ακούμε τίποτα για όλα αυτά. Αν, λοιπόν, μόνοι σας δεν καταλαβαίνετε τι θέλει να κάνει η Ελληνική Λύση, θα δώσω μία πολύ απλή απόδειξη ότι κάτι κάνετε λάθος. Το ξέρετε το νησί Κίναρος; Εκεί μένει μια γριούλα, η κυρά - Ειρήνη. Από ό,τι ξέρω, έχετε πάει σ' αυτό το νησάκι. Ακούστε, λοιπόν: Της κόβετε το επίδομα αυτής της γυναίκας και της ζητάτε ενοίκιο. Την καλείται να πληρώσει μίσθωμα γιατί εκεί ταΐζει τα μικρά κατσικάκια της. Είναι μια βραχονησίδα, ένα νησάκι, η Κίναρος - ναι, κύριε Βίτσα, τα διάβασα χθες και το ψάχνω, κύριε Υπουργέ - που έχει μία κάτοικο, που σημαίνει ότι έχει κατσίκες, έχει ζωή και θα τη βάλετε να πληρώσει τη γυναίκα που κάθεται και φυλάει μόνη της «Θερμοπύλες» μέσα στο Αιγαίο Πέλαγος. Φυλάει «Θερμοπύλες», ρε παιδιά! Αυτό το νησί έχει όση οικονομική ζωή έχει γιατί υπάρχει η γυναίκα και της βάζετε από πάνω να πληρώσει κιόλας. Θα φύγει από εκεί, θα είναι έρημη η βραχονησίδα, δεν έχει ΑΟΖ, δεν έχει οικονομική ζωή. Μην κάνετε τέτοια λάθη! Ή μην αφήνετε τις υπηρεσίες, κύριε Παναγιωτόπουλε, δεν φταίτε εσείς, οι υπηρεσίες, οι γραφειοκράτες, οι χαρτογιακάδες οι οποίοι δεν καταλαβαίνουν τι εγκλήματα κάνουν καθημερινά. Και κλείνω λέγοντας το εξής: Υπάρχει μια καταγγελία του Υπουργού Εξωτερικών της Κύπρου. Κανένας δεν την άκουσε εδώ. Κανείς σας δεν άκουσε τι είπε ο Υπουργός Εξωτερικών της Κύπρου, ο κ. Ρολάνδης; Δεν το ανέφερε κάποιος εδώ, κύριε Βίτσα. Δεν το λέει κανένας. Γιατί κάποιοι κόπτονται να κάνουν τον Γιώργο Παπανδρέου Πρόεδρο της Δημοκρατίας ή τον Σημίτη ή οποιονδήποτε άλλο. Είπε, λοιπόν, ότι το 2003 η κυβέρνηση του Σημίτη διά του Γεωργίου Παπανδρέου πίεσε την Κύπρο, που καθόρισε ΑΟΖ με την Αίγυπτο, να μην πάει τα σύνορα πιο δυτικά, δηλαδή προς την Ελλάδα. Αυτό πώς λέγεται; Και το έκανε η Κύπρος αναγκαστικά, πιέστηκε από την ελληνική κυβέρνηση να μην έρθουν τα σύνορα προς το Καστελόριζο και έμειναν πιο ανατολικά. Γι' αυτό και η Τουρκία διεκδικεί σήμερα ΑΟΖ. Το είπε ο Υπουργός Εξωτερικών της Κύπρου και όλα τα μέσα το έθαψαν. Αυτό λέγεται - για εμένα - τουλάχιστον ηθική ή φυσική αυτουργία στην προδοσία. Όταν πιέζεις το Καστελόριζο να βγει εκτός ΑΟΖ και είσαι Υπουργός Εξωτερικών και είσαι Πρόεδρος ενός κόμματος - ο κ. Σημίτης - τι είσαι; Γιατί κανείς δεν μιλάει για όλα αυτά; Γιατί; Και προτείνει η κ. Γεννηματά να τον κάνουμε και Πρόεδρο της Δημοκρατίας. Κλείνοντας, να πω το εξής, επειδή πολλοί μιλούν για την ΑΟΖ: Κύριοι συνάδελφοι, οι καιροί είναι κρίσιμοι. Πρέπει να καταλάβει ο κ. Δένδιας ότι τις επόμενες τριάντα τρεις μέρες ακριβώς, έχει το δικαίωμα η Ελλάδα να αντισταθεί πραγματικά με νομικά δεδομένα. Πρέπει να καταθέσουμε συντεταγμένες στον ΟΗΕ. Είμαστε υποχρεωμένοι. Πρέπει να καταθέσουμε στον ΟΗΕ εντός τριών ημερών συντεταγμένες για ΑΟΖ στο Καστελόριζο - σας επαναλαμβάνω - και όχι επιστολή. Η απαντητική επιστολή του Υπουργού Εξωτερικών δεν περιλαμβάνει συντεταγμένες, δεν καθορίζει τίποτα, είναι μία άσφαιρη, τροχιοδεικτική βολή. Εάν δεν καταθέσουμε εντός σαράντα ημερών από την ημέρα που κατέθεσε η Τουρκία συντεταγμένες, τότε έχουμε χαρίσει το Καστελόριζο στην Τουρκία και οι επόμενες γενιές θα σας έχουν εσάς - θα το πω ευθέως - υπαίτιους μιας ακόμη προδοσίας, χάνοντας εθνική κυριαρχία νοτίως του Καστελόριζου. Πιέστε τον Πρωθυπουργό, πιέστε τον κ. Δένδια να καταθέσει αύριο συντεταγμένες. Είναι το νομικό επιχείρημα των Τούρκων και το λέει σήμερα ο Ακάρ συνεχώς, ότι η Ελλάδα δεν καταθέτει συντεταγμένες, άρα - λέει - έχει άδικο. Κάντε το! Σας προειδοποιώ, γιατί μετά ούτε οι Πρέσπες είναι ικανές να ρίξουν κυβερνήσεις, ούτε η Τουρκία. Θα πέσετε μόνοι σας μετά, αν το κάνετε και αυτό. Σας ευχαριστώ πάρα πολύ.
Έχουν ζητήσει τον λόγο ο Υπουργός Εθνικής Άμυνας, ο Υφυπουργός Εθνικής Άμυνας και ο Κοινοβουλευτικός Εκπρόσωπος του Κομμουνιστικού Κόμματος Ελλάδας. Θα μιλήσει πρώτα ο κ. Στεφανής. Κύριε Υφυπουργέ, έχετε τον λόγο.
Κύριε Πρόεδρε, σας ευχαριστώ πάρα πολύ. Ξεκινώ ζητώντας συγγνώμη από εσάς και από το Κοινοβούλιο, διότι δεν γνωρίζω τον Κανονισμό. Πραγματικά δεν τον ήξερα και ζητώ συγγνώμη γι' αυτό που έκανα. Όμως, θέλω να σταθώ σε ένα θέμα ηθικό. Ποιος Κανονισμός δίνει το δικαίωμα σε κάποιον να απευθύνεται σε μένα, κρίνοντας μια τροπολογία λέγοντας ότι «τρώει ο Στεφανής με χρυσά κουτάλια»; Υπάρχει Κανονισμός ο οποίος το λέει αυτό; Και θα ήθελα να πω γιατί συνέδεσα - και πάλι ζητώ συγγνώμη - τη διακοπή μου με τα παιδιά. Γι' αυτά τα παιδιά έχουμε υπηρετήσει σαράντα ένα χρόνια στα σύνορα, υπερασπίζοντας τα παιδιά αυτά. Και θα το κάνουμε, όπως λέει ο όρκος μας, μέχρι τελευταίας ρανίδος του αίματός μας. [[Χειροκροτήματα από την πτέρυγα της Νέας Δημοκρατίας]] Και έχοντας παιδιά και εμείς, γι' αυτά τα παιδιά παλεύουμε, για το μέλλον τους, όλοι μας και εσείς. Δεν μπορεί, λοιπόν, στα παιδιά αυτά μπροστά να λέτε αυτό το πράγμα. Επίσης, κύριε Πρόεδρε, είπατε ότι εκνευρίστηκα. Νομίζω το ότι εκνευρίστηκα είναι σωστό. Εάν σε κάποιον άνθρωπο λένε αυτό το πράγμα και δεν εκνευρίζεται, θα πρέπει το περιβάλλον να ανησυχήσει. Εάν εσείς δεν εκνευρίζεστε γι' αυτό, είναι δικό σας θέμα. Εγώ έχω μάθει να εκνευρίζομαι και εκνευρίζομαι και πολύ. Σας ζητώ συγγνώμη για το ύφος μου, αλλά δεν είναι σωστό αυτό που είπατε. Σας ευχαριστώ.
Θα ήθελα τον λόγο, κύριε Πρόεδρε.
Η απάντηση ήταν με ευπρέπεια και φαντάζομαι, με ευπρέπεια θα δώσετε κι εσείς τη διευκρίνιση. Ορίστε, κύριε Βελόπουλε, έχετε τον λόγο για να τελειώσει το θέμα, γιατί δεν αρμόζει σε κανέναν σας.
Ο Υπουργός δεν κατάλαβε. Από το στόμα μου το «ο Στεφανής θα φάει με χρυσά κουτάλια» δεν ειπώθηκε ποτέ, γιατί δεν το εννοώ και δεν το πιστεύω. Σας παρακαλώ πάρα πολύ, κύριε Υπουργέ, παρανοήσατε. Τον Κανονισμό μπορεί να μην τον ξέρετε, μπορεί όμως, να ακούτε καλύτερα τα ελληνικά μου. Είπα: «κάποιοι φίλοι σας», δεν είπα εσάς. Η Κυβέρνηση….
Είπε για την τροπολογία για τις προμήθειες.
Τι θέλετε να μου πείτε, δηλαδή; Ότι ο Τσίπρας ή ο Υπουργός του Τσίπρα έπαιρναν λεφτά; Αυτό μου λέτε; Για τις αναθέσεις είπα, κύριοι.
Αφήστε να δώσει την εξήγηση.
Λέω, λοιπόν, για τις απευθείας αναθέσεις, πάντοτε υπάρχει το εθιμικό δίκαιο των χρυσών κουταλιών. Δεν μίλησα για κανέναν σαν κι εσάς. Και τη συγγνώμη έπρεπε να τη απευθύνετε σε εμένα κι όχι στο Σώμα. Εμένα διακόψατε. Και τελευταίο να σας πω και το εξής. Σαφώς και υπηρετήσατε και τιμή σας και μπράβο στα παράσημά σας, αλλά πιστεύω ότι εκεί, στον Στρατό, που ήσασταν γίνονταν διαγωνισμοί για να προμηθευτείτε υλικά. Δεν κάνατε αναθέσεις. Έτσι δεν είναι; Εδώ, λοιπόν, γιατί να κάνουμε αναθέσεις; Αυτό σας είπα. Ευχαριστώ πάρα πολύ.
Πολύ ωραία. Κύριε Υπουργέ, έχετε τον λόγο.
Αν και επί θεμάτων που έχουν να κάνουν με το νομοσχέδιο που εισάγουμε προς ψήφιση, θα απαντήσω στην κεντρική μου τοποθέτηση, θα ήθελα να κάνω μερικά σχόλια μετά από όσα ακούστηκαν για την τροπολογία, που όντως έρχεται στη Βουλή, παρά το γεγονός ότι δεν είχαμε συμφωνήσει για κατάθεση τροπολογιών, κατά τη διάρκεια της συζήτηση στην επιτροπή, πλην, όμως, λόγω του ότι, όπως και οι άλλες, έτσι κι αυτή ρυθμίζει κάποια θέματα που επείγει να ρυθμιστούν και μην έχοντας άλλο περιθώριο, έρχεται σήμερα προς ψήφιση. Κατ' αρχάς, από πού κι ως πού η θέσπιση εθνικού συντονιστή για την αντιμετώπιση και διαχείριση του μεταναστευτικού - προσφυγικού ζητήματος, στο πρώτο άρθρο της τροπολογίας, και η θέσπιση Ενιαίου Φορέα Επιτήρησης Συνόρων, που θα απαρτίζεται από στελέχη τριών Υπουργείων, δηλαδή στελέχη των Ενόπλων Δυνάμεων, Υπουργείο Εθνικής Άμυνας, στελέχη του Λιμενικού Σώματος, Υπουργείο Ναυτιλίας και αστυνομικούς, Υπουργείο Προστασίας του Πολίτη, συνιστούν έναν στρατό μέσα στο Στρατό, για τον οποίον εγώ πρέπει να σηκωθώ και να φύγω διαμαρτυρόμενος; Πού το καταλάβατε αυτό; Αυτό καταλάβατε από την θέσπιση Ενιαίου Φορέα Επιτήρησης Συνόρων; Απλά αυτό που συμβαίνει, όπως θα συμβαίνει πάντα, τουλάχιστον όσον αφορά αυτή την πολιτική ηγεσία, είναι ότι το Υπουργείο Εθνικής Άμυνας δεν φεύγει από το βάρος και την ευθύνη, αλλά έρχεται και αναλαμβάνει επιπλέον βάρος και όποια ευθύνη χρειαστεί, προκειμένου να προασπίσει την ασφάλεια των εξωτερικών συνόρων, αλλά και την εσωτερική ασφάλεια. [[Χειροκροτήματα από την πτέρυγα της Νέας Δημοκρατίας]] Αυτό μας ζητήθηκε, αυτό κάνουμε και θα κάνουμε κι άλλα εφόσον μας ζητηθούν. Και θα δείτε, αν επιδείξετε την υπομονή και την καλοπιστία, σε λίγο διάστημα από σήμερα τι καλύτερη επίδοση θα υπάρχει, όσον αφορά στον έλεγχο και των συνόρων και της εσωτερικής ασφάλειας. Και κάτι άλλο για το οποίο βιαστήκατε πάρα πολύ. Αν παρακολουθείτε τη δική μου δραστηριότητα και όχι τις αγοραπωλησίες λάστιχων στα σύνορα - που πιθανόν κάποιος ευρισκόμενος σε μια επείγουσα ανάγκη μπορεί να πάει και δίπλα, στην Τουρκία να πάρει καμμιά ρεζέρβα για κανένα τζιπ - θα δείτε ότι εδώ και έναν μήνα περίπου έχω εξαγγείλει ο ίδιος προσωπικά, παρευρισκόμενος και τοποθετούμενος σε μια ημερίδα για τα UAV, τα μη επανδρωμένα οχήματα, το πρόγραμμα για το ελληνικό UAV. Ναι, αγοράζουμε αυτήν τη στιγμή. Είμαστε σε διαπραγμάτευση με την αμερικανική κυβέρνηση για τρία στοιχεία μη επανδρωμένου οχήματος, με στρατηγικές δυνατότητες, δηλαδή εποπτικές δυνατότητες από τη Μαύρη Θάλασσα μέχρι τη Λιβύη. Και μη μου λέτε ότι δεν πρέπει να ελέγχουμε και την περιοχή μέχρι τη Λιβύη μετά τις τελευταίες εξελίξεις, αλλά πρέπει να πηγαίνουμε μόνο από τον Έβρο έως την Κρήτη. Και επίσης ήδη έχει προκριθεί από το ΚΥΣΕΑ και έρχονται στη συνεδρίαση της Επιτροπής Εξοπλιστικών Προγραμμάτων και Συμβάσεων, ως ξεχωριστό υποπρόγραμμα, δύο ακόμα μη επανδρωμένα οχήματα ισραηλινής κατασκευής, για λόγους, αν θέλετε, και τόνωσης της στρατηγική μας σχέσης με τις δύο αυτές χώρες. Όμως και εκμεταλλευόμενοι, ως πολιτική ηγεσία πάλι, και το ελληνικό ταλέντο και την εφευρετικότητα, έχουν ήδη γίνει δύο επαφές με την ερευνητική ομάδα του Αριστοτελείου Πανεπιστημίου Θεσσαλονίκης, - καθηγητές και μαθητές, που έχουν αναπτύξει τρία - τέσσερα πρωτότυπα, μη επανδρωμένα οχήματα - και τον υποφαινόμενο. Και με δεδομένο ότι από την επόμενη προγραμματική περίοδο θα έχουμε πάρα πολλές χρηματοδοτικές ευκαιρίες να αναπτύξουμε προγράμματα συμπαραγωγών, δικών μας μη επανδρωμένων με ευρωπαϊκά κονδύλια, έχω εξαγγείλει, λοιπόν, την παραγωγή του ελληνικού UAV. [[Χειροκροτήματα από την πτέρυγα της Νέας Δημοκρατίας]] Το καλοκαίρι ένα ακόμα πρωτότυπο θα πετάξει κάπου στη Θεσσαλία. Και όσο περνάει ο χρόνος θα έχουμε μεγαλύτερα αποτελέσματα από αυτή την πρωτότυπη ερευνητική προσπάθεια Ελλήνων καθηγητών και μαθητών. Απλά, τώρα, το Υπουργείο και η πολιτική του ηγεσία θα αγκαλιάσει αυτήν την προσπάθεια. Έχουμε το ταλέντο, έχουμε το προϊόν της έρευνας, το πρωτότυπο αποτέλεσμα, τις χρηματοδοτικές ευκαιρίες, την αμυντική βιομηχανία και με συγκεκριμένο χρονοδιάγραμμα και οδικό χάρτη θα έχουμε σύντομα το ελληνικό UAV. [[Χειροκροτήματα από την πτέρυγα της Νέας Δημοκρατίας]] Δεκαπέντε χρόνια πήρε στην Τουρκία - και το ξέρετε - να αναπτύξει το δικό της πρόγραμμα. Ξεκίνησε περί το 2001 και τελείωσε πρόσφατα. Επομένως, θα πάρει κάποιο χρόνο. Επειδή, όμως, υπάρχουν οι δυνατότητες, όπως σας είπα, και όλα τα κομμάτια του παζλ δεν έχουν παρά να ενωθούν με τη δική μας προσπάθεια και πρωτοβουλία, θεωρώ ότι η ελληνική προσπάθεια θα έχει αποτέλεσμα πολύ πιο σύντομα. Τα υπόλοιπα επί της συζήτησης για το νομοσχέδιο που φέρνουμε σήμερα. Ευχαριστώ.
Τον λόγο έχει ο κ. Παφίλης.
Κύριε Υπουργέ, με βάζετε στον πειρασμό τώρα να ρωτήσω τον ΣΥΡΙΖΑ - και βλέπω εδώ εκείνον που ήταν Αναπληρωτής Υπουργός - και εσάς το εξής. Αλήθεια, η βάση των drones στη Λάρισα, που δώσατε στους Αμερικανούς, τι ρόλο παίζει; Και ρωτάμε ευθέως: Μπορεί ανά πάσα στιγμή να ελέγχει ξηρά, θάλασσα και αέρα της χώρας μας; Δεύτερο ερώτημα: Τι γυρεύουν τα drones τα δικά μας στη Μαύρη Θάλασσα και στη Λιβύη; Έχουμε σύνορα για να τα υπερασπιστούμε; Γιατί τέτοιες προδιαγραφές έχει.
Θα απαντήσω και σ' αυτό.
Θα το απαντήσετε, ναι, αλλά ξέρετε και εμείς δεν είμαστε αφελείς.
Αυτή είναι η εμβέλειά τους.
Δεν είμαστε καθόλου αφελείς. Αυτή είναι η εμβέλειά τους; Ευχαριστούμε πολύ. Είναι καθαρό. Είναι τα νατοϊκά σχέδια σε όλη την περιοχή. Αυτά υπηρετούν. Δεύτερον, ήθελα να πω στον κ. Βελόπουλο, που έφυγε - κακώς έφυγε - το εξής. Θα μπορούσα να του απαντήσω και προβοκατόρικα, αλλά θα του απαντήσω επί της ουσίας. Δεν μπορώ να το πω, όμως, από αυτό το Βήμα. Λέει ότι εμείς και η Χρυσή Αυγή ψηφίσαμε στο Ευρωκοινοβούλιο, σε αυτό το εμετικό ψήφισμα που θεωρεί κυρίως υπεύθυνη τη Σοβιετική Ένωση για τον Β΄ Παγκόσμιο Πόλεμο και όχι τη Γερμανία. Εκτός των άλλων σ' αυτό, εσείς ψηφίσατε «υπέρ». Η Χρυσή Αυγή ψήφισε «κατά» γιατί θα ήθελε να είναι πιο πέρα, να έλεγε ότι τα Ες Ες και ο Χίτλερ ήταν ευεργέτες της ανθρωπότητας. Αυτές τις γελοιότητες μόνο αν πουλάς επιστολές του Ιησού μπορείς να τα λες και στη Βουλή για να χτυπήσεις το ΚΚΕ και μάλιστα να τα εξαγγέλλεις εκ των προτέρων: Μεγάλες αποκαλύψεις του Βελόπουλου για το ΚΚΕ! Για τα άλλα που λέει, τα κολχόζ κ.λπ., εντάξει! Ξαναζεσταμένο φαΐ, ξινισμένο και δηλητηριώδες. Το αποδεικνύει η ζωή η ίδια, πού κατάντησαν οι Ρώσοι σήμερα και πώς ζούσαν τότε. Να μιλήσουμε τώρα επί της ουσίας. Υπάρχει σήμερα ένα κλίμα πανηγυρισμού - βέβαια εδώ στη Βουλή δεν είπε κανένας τίποτα, για να είμαι αντικειμενικός - για την απόφαση του Ευρωπαϊκού Συμβουλίου χθες για το θέμα της συμφωνίας Τουρκίας - Λιβύης. Θέλουμε να πούμε ότι έχουμε ακούσει πολλές φραστικές καταδίκες διαφόρων πραγμάτων όλα αυτά τα χρόνια, αλλά έχουμε γίνει και μάρτυρες ακριβώς της αντίθετης πρακτικής. Η Γερμανία πουλάει όπλα ακόμα στην Τουρκία, παραδείγματος χάριν, και άλλες χώρες διαπραγματεύονται με την Τουρκία. Επομένως, εμείς λέμε ότι αυτή η ρητορική που εξυπηρετεί διάφορα συμφέροντα δεν ανατρέπει τη χρεοκοπία αυτής της πολιτικής θέσης που λέει ότι όσο η Ελλάδα είναι το «καλό παιδί» - να το πούμε έτσι - των Αμερικάνων, των Ηνωμένων Πολιτειών, του ΝΑΤΟ και της Ευρωπαϊκής Ένωσης, θα προστατεύει τα κυριαρχικά δικαιώματα της χώρας. Καλά, Ιστορία δεν διαβάζετε; Διαβάζετε. Και ξέρετε πολύ καλά ότι θα τα προστατεύσει, όσο προστάτεψε της Κύπρου, όσο το βράδυ των Ιμίων - και απευθύνομαι και στους στρατιωτικούς ιδιαίτερα - το ΝΑΤΟ δεν έκανε καμμία δήλωση ότι τα Ίμια είναι ελληνικό έδαφος. Δεν είχε τον χάρτη; Γιατί δεν βγήκε να τοποθετηθεί γι' αυτό που κάνει η Τουρκία; Και σήμερα ίσες αποστάσεις δεν παίρνει το ΝΑΤΟ απέναντι στις ωμές, τις επιθετικές, έξω από κάθε έννοια διεθνούς δικαίου, διεκδικήσεις της τουρκικής αστικής τάξης; Γιατί δεν βγαίνει ωμά και ανοιχτά να το καταδικάσει; Το ίδιο και οι Αμερικάνοι. Το ίδιο παιχνίδι παίζουν. Άρα, μην μας λέτε τώρα ότι θα προστατεύσει τα εθνικά συμφέροντα, γιατί πέρα από όλα τα υπόλοιπα η τουρκική προκλητικότητα και το ξεσάλωμα - θα μπορούσε να πει κάποιος - με τις διεκδικήσεις και όλα τα υπόλοιπα δεν είναι ξεκομμένα από τη γενικότερη κατάσταση που υπάρχει στη Μεσόγειο, όπου εκδηλώνονται σφοδροί ανταγωνισμοί για τους οποίους - κύριε Λαζαρίδη, με συγχωρείτε, θα ήθελα να απευθυνθώ σε εσάς - όταν κάνατε την εισαγωγή για τους κινδύνους τους περιορίσατε στο ελληνοτουρκικό. Για το ότι - εντός εισαγωγικών - «σφάζονται» λαοί, ότι πολλά συμφέροντα, πολλές χώρες ανακατεύονται ως προς τις πλουτοπαραγωγικές πηγές, τους δρόμους μεταφοράς και πάρα πολλά άλλα, κουβέντα! Μόνο αυτό υπάρχει. Αυτό, όμως, λειτουργεί μέσα σε ένα γενικότερο πλαίσιο, όπου - θα το πω λαϊκά - όλοι παζαρεύουν με όλους αυτήν τη στιγμή, πέρα και έξω από την Ευρωπαϊκή Ένωση. Τι ενιαία κ.λπ.; Παζαρεύει η Γερμανία, η Ιταλία, η Γαλλία. Για ποιον παζαρεύουν; Για τους λαούς; Όχι. Για τις εταιρείες τους, για το ποιος θα πάρει τις πλουτοπαραγωγικές πηγές και ποιος θα τις ελέγξει. Εμείς λέμε, λοιπόν, ότι είναι επικίνδυνες οι εξελίξεις και οι διευθετήσεις που πιθανά να γίνουν. Εδώ ανοίγω μία παρένθεση: Πολύ άρχισε να παίζει το θέμα της συνδιαχείρισης, που σημαίνει παράδοση εθνικής κυριαρχίας, έξω από διεθνές δίκαιο κ.λπ.. Θα ανοίξει και νέο γύρο. Ακόμα και αν υπάρξει συνδιαχείριση, στην οποία εμείς είμαστε κάθετα αντίθετοι - και θα πω τι υποστηρίζουμε - θα ανοίξει νέο γύρο. Εκκολάπτονται νέες αντιθέσεις, νέοι ανταγωνισμοί και πιθανά νέοι πόλεμοι. Και βέβαια αυτά είναι γνωστά: Ιράκ, Λιβύη, Συρία. Γιατί έγιναν όλα αυτά; Για τη δημοκρατία; Πετρέλαιο, από παντού. Ο δρόμος του πετρελαίου είναι στρωμένος με το αίμα των λαών. Είναι γνωστή η στάση των ελληνικών κυβερνήσεων, όλων των κομμάτων, Νέα Δημοκρατία, ΠΑΣΟΚ, ΣΥΡΙΖΑ κ.λπ.. Τι λένε; Με τις ΗΠΑ, το ΝΑΤΟ και την Ευρωπαϊκή Ένωση. Δηλαδή με ποιους; Με αυτούς που άνοιξαν τον δρόμο του αίματος στην ευρύτερη περιοχή και όχι μόνο. Αυτοί δεν τον άνοιξαν; Ποιοι έκαναν επεμβάσεις; Ποιοι διέλυσαν τη Λιβύη μέσα σε μία νύχτα; Ποιοι χτύπησαν τη Συρία; Τι έκαναν στο Ιράκ; Ποια είναι τα αποτελέσματα; Εκατοντάδες χιλιάδες, εκατομμύρια άνθρωποι χάνουν τη ζωή τους και έχουμε εξοικειωθεί μ' αυτό και τους λέμε και «προστάτες» των λαών και των εθνικών συμφερόντων. Εμείς λέμε: Αίσχος! Όταν αυτοί μιλάνε για σταθερότητα εννοούν σταθερότητα των δικών τους συμφερόντων, των πετρελαϊκών εταιρειών, των μονοπωλίων και φυσικά γεωστρατηγική υπεροχή στους μεγάλους ανταγωνισμούς. Η άποψη του ΚΚΕ είναι ότι, όποια διαπραγμάτευση και διευθέτηση γίνει, πρέπει να γίνει αυστηρά στη βάση του διεθνούς δικαίου, του δικαίου της θάλασσας και των κυριαρχικών δικαιωμάτων της χώρας. Λέμε επίσης ότι η μόνη πολιτική που θα μπορούσε, όχι να ανατρέψει συνολικά, αλλά να φέρει έναν μικρό σεισμό, να ταρακουνήσει, θα ήταν η άμεση αποχώρηση της Ελλάδας από το ΝΑΤΟ. Τέτοια γραμμή. Φεύγουμε, δεν μας προστατεύετε, δεν παίρνετε θέση - αυτό είναι γνωστό άλλωστε - και φυσικά πάλη των λαών στην περιοχή, όλων των λαών. Ο τούρκικος λαός και όλοι οι άλλοι λαοί δεν έχουν μίσος ο ένας απέναντι στον άλλο. Γιατί να έχουν; Φτώχεια από εκεί, φτώχεια και από εδώ. Εκμεταλλευτές εκεί, εκμεταλλευτές και εδώ. Οι λαοί πρέπει να ενώσουν τις δυνάμεις τους κόντρα στις ιμπεριαλιστικές δυνάμεις. Και φυσικά πρέπει να φύγουν οι αμερικανικές βάσεις από την Ελλάδα. Τι είναι αυτό που είναι η Ελλάδα σήμερα; Είναι μια απέραντη αμερικανική βάση, ναι ή όχι; Πέντε καινούργιες έδωσε ο ΣΥΡΙΖΑ, τις οποίες βέβαια εσείς πάτε να τις «αποθεώσετε». Ανανέωση της Σούδας. Ελέγχουν τα πάντα στη χώρα μας. Για ποιον λόγο έχουμε αμερικάνικες βάσεις; Για να προστατέψουν την ελληνική κυριαρχία; Όχι. Για να διευκολύνονται οι δολοφονικές επιχειρήσεις των Αμερικάνων και του ΝΑΤΟ κατά των λαών στην ευρύτερη περιοχή, είτε προς βορρά - βλέπε από Δαρδανέλια και πάνω, δηλαδή Ρωσία - είτε προς νότο, με βάση τους ανταγωνισμούς για τα πετρέλαια. Θα μου πείτε: Πού κολλάνε όλα αυτά που λέει το ΚΚΕ με το σημερινό νομοσχέδιο; Όλες οι κυβερνήσεις έχουν κάνει αυτήν την επιλογή: Αμερικάνοι, ΝΑΤΟ, Ευρωπαϊκή Ένωση. Για να δούμε, λοιπόν, αυτό πώς εκφράζεται στις Ένοπλες Δυνάμεις; Το 40% των Ενόπλων Δυνάμεων είναι στις διαταγές του ΝΑΤΟ, ναι ή όχι; Το ΝΑΤΟ δεν έχει δικό του στρατό πλήρως ανεξάρτητο. Το έχετε συμφωνήσει όλοι το 40%; Το έχετε συμφωνήσει, όλοι αυτοί που κυβέρνησαν. Εμείς λέμε «όχι». Δεύτερο ζήτημα, συμμετοχή της Ελλάδας - και θα δούμε και πώς επιδρούν αυτά - στις νατοϊκές επιχειρήσεις και επεμβάσεις εκτός συνόρων. Τι γυρεύουμε εμείς στο Αφγανιστάν; Τι γυρεύουμε εμείς να δώσουμε διευκολύνσεις στον πόλεμο κατά της Γιουγκοσλαβίας; Τι γυρεύουμε εμείς να στείλουμε φρεγάτα έξω από τη Λιβύη; Μην μας τα λέτε. Είμαστε διαβασμένοι. Δεν υπήρχε τίποτα που να ζήτησαν οι νατοϊκοί και οι Ευρωπαίοι και οι Αμερικάνοι, στο οποίο δεν ανταποκρίθηκαν όλες, μα όλες οι ελληνικές κυβερνήσεις και το θεωρούν και μεγάλη διπλωματική επιτυχία να συμμετέχεις στη σφαγή άλλων λαών. Πώς επιδρά, λοιπόν, αυτή η συνολική πολιτική; Πρώτον, αναφέρω τον Στρατό. Είσαι υποχρεωμένος να δίνεις 40% και έχετε και δυνάμεις ταχείας επέμβασης. Ένα είναι αυτό, να είναι νατοϊκό. Αυτό υπονομεύει αντικειμενικά τη δυνατότητα των ελληνικών Ενόπλων Δυνάμεων να μπορούν να προασπίζονται την εδαφική ακεραιότητα και τα σύνορα της χώρας, ναι ή όχι, όταν σε μια στιγμή μπορούν να σου ζητήσουν το 40% και είσαι υποχρεωμένος να δώσεις; Δεύτερο ζήτημα, υποχρεώνονται, με επιλογή των κυβερνήσεων, να προμηθεύονται πανάκριβα οπλικά συστήματα τα οποία πρέπει να είναι αμερικανονατοϊκά, ναι ή όχι; Αυτός δεν είναι ο όρος; Πρέπει να κουμπώνουν δηλαδή με όλα τα νατοϊκά όπλα. Αυτό τι αποτελέσματα έχει; Πρώτον, έχεις μονομερείς πηγές και αύριο θα σε χορέψουν στο ταψί, όπως σας χόρεψε και μας χόρεψε στο ταψί η γαλλική κυβέρνηση με τα Mirage και τα ανταλλακτικά. Γιατί δεν τα έδινε; Γιατί αρνούνταν να υπογράψει διακρατική συμφωνία και έλεγε «πήγαινε στην “Dassault”»; Γιατί η Ελλάδα ήταν μέσα στην κρίση και ήθελε cash. Δεν αναγνώριζε άλλη πληρωμή. Ναι ή όχι, έτσι δεν είναι; Έτσι είναι. Μας είχαν, λοιπόν, στο χέρι, ναι ή όχι; Άρα, οι μονομερείς πηγές φέρνουν και μεγάλη οικονομική επιβάρυνση, δισεκατομμύρια για όπλα αμφίβολα για την υπεράσπιση της χώρας, αλλά πολύ ευθύβολα για να συμμετέχουν στις αμερικανονατοϊκές επεμβάσεις. Δεύτερον, τι συνέπεια έχει; Εκβιασμούς. Αν αλλάξει γραμμή ένα κράτος και είσαι σε πόλεμο, θα μείνεις από πυρομαχικά, μια και τις αμυντικές βιομηχανίες - θα πω γι' αυτό και στη συνέχεια - τις έχετε διαλύσει τελείως όλα αυτά τα χρόνια. Τρίτο ζήτημα, επειδή ακριβώς λοιπόν πρέπει να παίρνεις νατοϊκά όπλα, ρωτάμε και τους στρατιωτικούς. Και το λέω ευθέως μιας και μιλάμε για τα F -16, μπορεί να παρέμβει η «MARTIN LOCKHEED» και οι Αμερικάνοι στο cockpit μέσα, να σου αλλάξει πρόγραμμα και θα σε στείλει στα Λευκά Όρη να στουκάρεις αντί να πας σε άλλη αποστολή; Τι λέτε εσείς οι φωστήρες, οι υπόλοιποι; Αυτοί δεν έχουν το κλειδί; Προσέξτε, σας λέω, είμαστε πολύ διαβασμένοι, όχι αδιάβαστοι. Δεν τα λέμε τυχαία αυτά. Τι λέμε λοιπόν; Από τη στιγμή που αυτός έχει τον έλεγχο συνολικά, μπορεί να σε κατευθύνει και όπου θέλει και ανάλογα με τα δικά του συμφέροντα. Και τα δικά του συμφέροντα, όπως ιστορικά έχουν αποδεχτεί, δεν συμπίπτουν με τα συμφέροντα και του ελληνικού λαού. Τέταρτο ζήτημα, νατοϊκές στρατιωτικές ασκήσεις. Έχουμε κάνει επανειλημμένα την ερώτηση και δεν τολμάει κανένας Υπουργός να απαντήσει. Πόσο κοστίζει η συμμετοχή της Ελλάδας σε νατοϊκές ασκήσεις που δεν έχουν καμμία σχέση με την υπεράσπιση της χώρας; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου λίγο χρόνο από τη δευτερολογία μου, κύριε Πρόεδρε. Έχουν σχέση οι ασκήσεις στη Μαύρη Θάλασσα, που πληρώνει εκατομμύρια ο ελληνικός λαός; Ένα F -16 μόνο για να πετάξει, θέλει 10.000 ευρώ, βάλτε και τη φθορά, τα ανταλλακτικά, την πληρωμή στο προσωπικό, πόσα δεκάδες εκατομμύρια. Τι σημαίνει άσκηση με Ισραήλ και Ηνωμένες Πολιτείες Αμερικής στα Γρεβενά; Προσομοίωση στο Ιράν. Τι σχέση έχει αυτό με την πάλη για την υπεράσπιση των συνόρων; Να πω κι άλλα; Μπορώ να πω δεκάδες. Στη Νορβηγία φτάσαμε, στη μεγαλύτερη άσκηση των τελευταίων χρόνων, με δύο F -16 και άλλο στρατιωτικό προσωπικό. Πόσα πληρώνει ο ελληνικός λαός; Για τα σύνορα είναι αυτό ή για τα σχέδια των Αμερικανών, του ΝΑΤΟ και της Ευρωπαϊκής Ένωσης; Ποιος είναι ο αντίπαλος τελικά, κύριε Υπουργέ, σ' αυτά τα σενάρια; Η Ρωσία πρώτα απ' όλα. Είναι ή δεν είναι η Ρωσία;
Η τρομοκρατία.
Ποια τρομοκρατία; Στη Μαύρη Θάλασσα είναι τρομοκρατία; Στη Νορβηγία είναι τρομοκρατία; Πού είναι; Τρομοκρατία είναι στη Νορβηγία; Είναι τα σύνορα με τη Ρωσία. Τώρα μην δουλευόμαστε, αφού τα λέει το ΝΑΤΟ, ότι ο μεγαλύτερος στρατιωτικός αντίπαλος είναι η Ρωσία και ο μεγαλύτερος οικονομικός η Κίνα. Εμείς δεν είμαστε με τη Ρωσία. Καπιταλιστική είναι και αυτή. Όμως λέμε, τι σχέση έχουν αυτά; Δηλαδή έχουν σχέση με την Τουρκία που είναι η απειλή; Με την τουρκική αστική τάξη δηλαδή και όχι με τον λαό. Επομένως, απ' αυτή τη γενική θέση εμείς είμαστε αντίθετοι. Κατανοούμε τις ανάγκες κ.λπ., αλλά κάπου πρέπει να πούμε στον ελληνικό λαό την αλήθεια και το τι πρέπει να κάνει. Και η αλήθεια, η δική μας τουλάχιστον και νομίζουμε ότι είναι η αντικειμενική, ξεκινάει ως εξής: Πρώτον, μοναδική αποστολή των Ενόπλων Δυνάμεων της χώρας είναι η υπεράσπιση των συνόρων, της εδαφικής ακεραιότητας της χώρας και των κυριαρχικών δικαιωμάτων. Επομένως, αφού είναι αυτή η αποστολή τους - κι έτσι πρέπει να είναι, που δεν είναι, είναι κατά ένα μέρος τουλάχιστον - λέμε ότι οι εξοπλισμοί πρέπει να υπηρετούν αυτό το δόγμα που έχει και πολιτική και οικονομική σημασία. Γιατί «ματώνει» ο ελληνικός λαός με 5 δισεκατομμύρια ευρώ τον χρόνο που ένα μεγάλο ποσοστό απ' αυτά - να μην πω το μεγαλύτερο - αφορά sτη σχέση μας με το ΝΑΤΟ. Το μεγαλύτερο είναι, αν το υπολογίσεις, άλλο αν τα χρησιμοποιούμε κι εμείς σε έναν βαθμό. Επομένως, όλη η πολιτική όλων των κυβερνήσεων, η οποία είναι δεμένη με το ΝΑΤΟ και τους Αμερικάνους, αλλάζει το δόγμα. Το αλλάζει αυτό το δόγμα, κύριε Υπουργέ και κύριοι του ΣΥΡΙΖΑ; Τι γράφει το στρατιωτικό δόγμα της Ελλάδας; Είναι αμυντικό για να προστατεύει τα σύνορά της και να ανταποκρίνεται στα συμφέροντα και τις υποχρεώσεις στη Συμμαχία. Αίμα παντού! Τρόμος, καταστροφή, δολοφόνοι των λαών! Δεν έχουν αφήσει τίποτα όρθιο. Τρία εκατομμύρια Σύριοι, λες και είναι κουνούπια! Λιβύη, μια χώρα που την έκαναν κυριολεκτικά «λαμπόγυαλο». Ιράκ, Αφγανιστάν, σκοτώνονται χιλιάδες άνθρωποι κάθε μέρα. Ποιοι τραβούν τη σκανδάλη; Οι Αμερικάνοι, το ΝΑΤΟ. Οι σύμμαχοι σας, λοιπόν, είναι αυτοί. Και να πω ακόμα ότι σε αυτό το πλαίσιο εμείς είμαστε κατά της αναβάθμισης των F -16. Δεύτερο ζήτημα. Μιλάμε για ΕΑΒ και αμυντική βιομηχανία. Καλά, λίγη ντροπή στην Αίθουσα δεν υπάρχει από τους κυβερνώντες; Λίγη ντροπή! Ποιος απαξίωσε την Ελληνική Αμυντική Βιομηχανία; Το Κομμουνιστικό Κόμμα Ελλάδας μπορεί να είναι αντίθετο συνολικά και με αυτό το σύστημα κ.λπ., αλλά όλα τα χρόνια έχει καταθέσει προτάσεις για την αναβάθμιση, για το τι μπορούμε να παράγουμε. Και μπορούμε να παράγουμε πολύ περισσότερα και μάλιστα, είμαστε και πρωτοπόροι. Οι Έλληνες επιστήμονες είναι κορυφαίοι. Το αντιαεροπορικό βλήμα το έχουν κλείσει οι Αμερικανοί και το Ισραήλ μονοπωλιακά, γιατί είναι από τα καλύτερα. Μπορούν να παράγουν πάρα πολλά πράγματα και η ΕΑΒ θα μπορούσε να είναι, όχι αυτή που είναι σήμερα και σε ηλεκτρονικά συστήματα και στα πάντα. Ποιος την τσάκισε; Η δική σας πολιτική. Γιατί; Την ευρωπαϊκή οδηγία την ξέρετε για την πολεμική βιομηχανία; Τι στόχο έχει αυτή; Αυτή βάζει περιορισμούς στις μικρότερες χώρες, να είναι υπεργολάβοι και συγκεντρώνει τη στρατιωτική βιομηχανία η Γερμανία, η Βρετανία, η Γαλλία και η Ολλανδία σε ένα βαθμό. Και οι άλλοι θα είναι - πώς να το πω; - παρατρεχάμενοι και θα δουλεύουν γι' αυτούς. Γιατί λέμε «όχι» λοιπόν εδώ, παρ' ότι λέμε ότι η ΕΑΒ έπρεπε να είναι; Εμείς είχαμε ολόκληρο σχέδιο και το είχαμε προτείνει και μάλιστα, συμφώνησαν και όλα τα σωματεία, απ' όλες τις πολιτικές δυνάμεις που εκφράζονται στα σωματεία, για την αναβάθμιση της βιομηχανίας. Τώρα πού πάει; Αν αύριο η «LOCKHEED» μετανιώσει, κλείνει το εργοστάσιο ή όχι; Είναι μονομερής εξάρτηση 100% με αυτά τα προγράμματα που μάλιστα, καλείται να τα υλοποιήσει, ενώ δεν έχει δυνατότητα. Έχει τεράστιες δυνατότητες, αλλά έχει διώξει τους καλύτερους μαστόρους που είχε με την πολιτική σας αυτά τα χρόνια. Την πνίγετε και τώρα τη δένετε στο «άρμα» της «LOCKHEED». Και αν αύριο οι Αμερικανοί αλλάξουν επιλογή; Γιατί η επιλογή τους είναι να βγάλουν «φράγκα» από τα F -16 και δεύτερον, να κάνουν πάρκινγκ για να επισκευάζονται και να συντηρούνται τα αεροπλάνα τους που είναι κοντά στα κέντρα των επιχειρήσεων, ώστε να συμμετέχουν σε δολοφονικές επιχειρήσεις.
Έχετε καλύψει και τον χρόνο της δευτερολογίας.
Ένα λεπτό ακόμη. Μιλάτε για τα F -16. Διαβάζω έγγραφο από το αμερικανικό Πεντάγωνο στο Κογκρέσο: «Η αναβάθμιση των F -16 θα συμβάλλει στην επίτευξη των στόχων της εξωτερικής πολιτικής και εθνικής ασφάλειας των ΗΠΑ και για τη συμμετοχή της χώρας της Ελλάδας σε νατοϊκές», και τρομοκρατικές λέω εγώ, «αποστολές». Ιδού η απόδειξη. Θέλετε και τη δεύτερη; Λέει ο εκπρόσωπος - δεν χρειάζεται να πω το όνομα - της «MARTIN LOCKHEED», που είναι αντιπρόεδρος επιχειρηματικών αναπτυξιακών πρωτοβουλιών Ευρώπης, Μέσης Ανατολής και Αφρικής: «Η επένδυση για την αναβάθμιση των F -16 θα έπρεπε να πραγματοποιηθεί ούτως ή άλλως, δεδομένου ότι τα F -16 θα πρέπει να είναι απολύτως διαλειτουργικά με τα F -35, όταν τα τελευταία αποκτηθούν», βάζουν και προοπτική, «και όταν τα δύο αυτά οπλικά συστήματα θα λειτουργούν μαζί». Μόνο που, για να πω και κάτι ακόμα, τα F -35 δουλεύουν με δορυφόρους και άμα κοπεί ο δορυφόρος, είναι τυφλά. Γι' αυτά λέμε «όχι» κι έχουμε προτείνει άλλη πολιτική για την αμυντική βιομηχανία και να μην είναι μονόπλευροι οι εξοπλισμοί κ.λπ.. Στα υπόλοιπα τοποθετήθηκε ο Νίκος Παπαναστάσης για το τι ψηφίζουμε. Ευχαριστώ πολύ, κύριε Πρόεδρε.
Τον λόγο ζήτησε ο Πρόεδρος της Κοινοβουλευτικής Ομάδας της Ελληνικής Λύσης, για ένα λεπτό.
Ευχαριστώ, κύριε Πρόεδρε. Κύριε Παφίλη, είστε νομικός. Σαφώς, δεν μπορώ να σας κάνω υποδείξεις για τις νομικές σας γνώσεις, επειδή δεν είμαι νομικός. Θα μου επιτρέψετε όμως με πολλή ευγένεια ως ιστορικό να μην μου κάνετε υποδείξεις για τη δουλειά μου. Για τα συγκεκριμένα των επιστολών και χειρογράφων, επειδή είναι ειδικότητά μου, ως παλαιοθεολόγος, να σας πω ότι είναι υπαρκτά, είναι στη Μονή Διονυσίου, αλλά ως άθεος δεν έχετε πάει, φαντάζομαι, στο Άγιο Όρος εσείς. Σας προκαλώ λοιπόν να πάμε μαζί στη Μονή Διονυσίου, να δείτε με τα μάτια σας αυτά τα συγκεκριμένα. Τώρα το γιατί ταυτιστήκατε με τον ΣΚΑΪ, με ένα κανάλι που στηρίζει τη Νέα Δημοκρατία συνεχώς, δεν το κατάλαβα. Πάντως για τα νομικά σας δεν μπορώ να σας κάνω παρατήρηση. Είστε πολύ καλύτερος από εμένα. Και κάτι τελευταίο. Δεν περίμενα να χτυπήσετε την εργασία ενός ανθρώπου. Η δουλειά μου είναι αυτή. Δουλεύω, κύριε Παφίλη. Δεν είναι κακό αυτό. Δουλεύω, εργάζομαι. Εγώ δουλεύω από 16 χρονών και τουλάχιστον εγώ έχω στις επιχειρήσεις μου πάρα πολύ κόσμο, εκατοντάδες ανθρώπους που πληρώνονται όλοι κανονικά, κανονικότατα. Ευχαριστώ πολύ.
Δεν χτύπησα καμμία εργασία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και τρεις εκπαιδευτικοί συνοδοί από το Γυμνάσιο Λεχαινών Ηλείας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Χρήστος Μπουκώρος για δώδεκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, θα ξεκινήσω από την τροπολογία για την οποία μόλις πριν έγινε μεγάλη συζήτηση. Μιλάμε για την τροπολογία δημιουργίας Ενιαίου Φορέα Επιτήρησης Συνόρων, θαλασσίων και χερσαίων. Πρέπει εδώ να πω ότι κατέγραψα κάποιες προσεγγίσεις αντιφατικές στα όρια της πολιτικής παραδοξότητας. Τι γινόταν μέχρι σήμερα; Τα κόμματα της Αντιπολίτευσης κατηγορούσαν την Κυβέρνηση ότι δεν κάνει κάτι γρήγορα για το μεταναστευτικό, στο οποίο οι ροές διογκώνονται. Η Κυβέρνηση εξήγγειλε μια πολιτική ολοκληρωμένη εδώ και ένα μήνα περίπου και σήμερα αρχίζει την υλοποίησή της, με τη συγκεκριμένη τροπολογία, με τη δημιουργία του συγκεκριμένου ενιαίου φορέα. Κατηγορείται και για την υλοποίηση της πολιτικής της. Αν αυτό δεν είναι αντιφατικό, τότε αναρωτιέμαι τι είναι. Ακούσαμε κι άλλες παραδοξότητες εδώ. Ακούσαμε ότι αλλάζει η δομή των Ενόπλων Δυνάμεων, επειδή δημιουργείται ένα Εθνικό Συντονιστικό Κέντρο, το οποίο μας κάνει την τιμή να αναλαμβάνει ένας κορυφαίος πρώην αξιωματικός που σήμερα συμμετέχει στην Κυβέρνησή μας. Αν ισχύει αυτό…
Το έχετε διαβάσει αυτό;
Κύριε Βίτσα, σας παρακαλώ. Αν ισχύει αυτό, σημαίνει ότι αντικείμενο των Ενόπλων Δυνάμεων είναι η αντιμετώπιση του μεταναστευτικού, για να αλλάξουμε το επιχείρημά σας. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Από εκεί και πέρα, ακούσαμε κάποιες κατηγορίες εδώ από ορισμένα κόμματα για τις προμήθειες των αρμοδίων υπηρεσιών που θα συνεργάζονται με το συγκεκριμένο κέντρο με τη διαδικασία των ανταγωνιστικών προσφορών και όχι με τη διαδικασία των διαγωνισμών. Ο χρονικός προσδιορισμός και μόνο αυτής της δυνατότητας από τον χειμώνα του 2019-2020 μέχρι τον Ιούνιο του 2020 καθιστά αδύνατη τη διενέργεια διαγωνισμών και, μάλιστα, όταν αυτή είναι μεγάλου αντικειμένου, γιατί αν συνυπολογιστούν τα χρονικά περιθώρια που δίνει ο νόμος, η περίπτωση των ενστάσεων και όλα αυτά, αντιλαμβάνεστε ότι δεν θα μπορούσε να γίνει κανένας απολύτως διαγωνισμός. Επιστρατεύονται εδώ οι δυνατότητες του Υπουργείου Άμυνας για να συντονιστεί, πράγματι, ένα έργο εθνικής σημασίας. Και ποιες είναι αυτές οι δυνατότητες; Είναι η εμπειρία, η τεχνογνωσία, η πειθαρχία. Όλα τα υπόλοιπα προβλέπονται από τα συναρμόδια Υπουργεία. Κατά συνέπεια, για μας δεν υπάρχει κανένα ζήτημα στο θέμα αυτό. Η Κυβέρνηση εφαρμόζει και υλοποιεί πλέον με ταχύτατους ρυθμούς την πολιτική που έχει εξαγγείλει στον πρέποντα χρόνο. Άρα, λοιπόν, δεν αιφνιδιάζεται κανένας. Δεν είναι κάτι το οποίο δεν είχε ανακοινώσει η Κυβέρνηση προς τον ελληνικό λαό. Άκουσα, επίσης, να λέγεται «Μα, θα ελέγχει ο εθνικός συντονιστής τις μη κυβερνητικές οργανώσεις;». Λέγεται, μάλιστα, από πολιτικές δυνάμεις που κατηγορούσαν τη σημερινή Κυβέρνηση ότι αφήνει τις μη κυβερνητικές οργανώσεις να αλωνίζουν στη χώρα. Δεν πρέπει η οργανωμένη, η συντεταγμένη ελληνική πολιτεία να έχει μια άποψη πληρέστατη και τεκμηριωμένη για το ποιες μη κυβερνητικές οργανώσεις λειτουργούν στην Ελλάδα και ποιο είναι το αντικείμενο τους στο πλαίσιο της αντιμετώπισης του προσφυγικού - μεταναστευτικού προβλήματος; Από τη μία, δηλαδή, κατηγορείται η Κυβέρνηση ότι δεν κάνει κάτι, από την άλλη, όταν εκπονεί μια συγκεκριμένη πολιτική, και πάλι κατηγορείται από τις ίδιες πολιτικές δυνάμεις. Ε, αυτό είναι παράδοξο. Να περάσω τώρα στο νομοσχέδιο που συζητάμε σήμερα. Θα ξεκινήσω από τον εισηγητή του ΣΥΡΙΖΑ, τον κ. Δρίτσα, ο οποίος δικαίως είπε ότι αυτό είναι ένα πρόγραμμα που είχε εκπονηθεί και συμφωνηθεί από την κυβέρνηση ΣΥΡΙΖΑ. Ασφαλώς, κανείς δεν αμφιβάλλει γι' αυτό. Και παρά το γεγονός ότι το πρόγραμμα είναι βελτιωμένο, ούτε ο εισηγητής μας ούτε οι Υπουργοί μας ισχυρίστηκαν κάτι τέτοιο. Ξέρετε ποια είναι η διαφορά μας; Είναι ότι εμείς στο πλαίσιο της συνέχειας της ελληνικής πολιτείας, στο πλαίσιο της αναγκαίας στρατηγικής, αλλά και στην ανάγκη της εθνικής ενότητας, υλοποιούμε ένα χρήσιμο πρόγραμμα για την ενίσχυση των Ενόπλων Δυνάμεων, όχι με μισή καρδιά, αλλά το υιοθετούμε πλήρως και αναλαμβάνουμε την υποχρέωση να το υλοποιήσουμε εντός των χρονοδιαγραμμάτων και με τρόπο επαρκή. Δεν παραγνωρίζουμε την πατρότητα του προγράμματος. Αναγνωρίζουμε τη χρησιμότητά του, το βελτιώνουμε και το υλοποιούμε μέσα στα χρονοδιαγράμματα. Κατά συνέπεια, δεν υπάρχει κανένας λόγος αντιπαράθεσης γι' αυτό. Θα αξιοποιήσω την ευκαιρία να πω ότι είμαι ιδιαίτερα ικανοποιημένος, όπως νομίζω και η συντριπτική πλειοψηφία των συναδέλφων Βουλευτών, από το γεγονός ότι μόνο το τελευταίο τριήμερο στην Εθνική Αντιπροσωπεία για δύο μεγάλης σημασίας ζητήματα, όπως είναι η διευκόλυνση των Ελλήνων του εξωτερικού να συμμετέχουν στις εκλογικές διαδικασίες, αλλά και το σημερινό νομοσχέδιο, το οποίο, αν θέλετε, ενισχύει τις Ένοπλες Δυνάμεις της χώρας, παρουσιάζονται μεγάλες πλειοψηφίες, μεγάλες συναινέσεις, οι οποίες ενδυναμώνουν και ενισχύουν την εθνική ενότητα σε εποχές δύσκολες και ταραγμένες. Δεν θέλω σε καμμία περίπτωση, κυρίες και κύριοι, να υπονοήσω ότι η υλοποίηση του συγκεκριμένου προγράμματος που συμπεριλαμβάνεται στα οκτώ άρθρα του υπό συζήτηση νομοσχεδίου, έχει να κάνει με την γεωπολιτική αστάθεια που καταγράφεται με έντονο τρόπο τον τελευταίο καιρό στην περιοχή μας. Δεν έχει να κάνει με τις προκλήσεις της γείτονος. Ήταν ένα πρόγραμμα το οποίο αποφασίστηκε δύο χρόνια νωρίτερα και σήμερα ξεκινά η υλοποίησή του. Εκ των πραγμάτων, όμως, συνδέεται με τα όσα συμβαίνουν στη γειτονιά μας. Και γνωρίζουμε όλοι ότι δεν θα είναι το μοναδικό πρόγραμμα το οποίο θα ενισχύει τις Ένοπλες Δυνάμεις και την αποτρεπτική ισχύ της χώρας. Θα ακολουθήσουν κι άλλα, γιατί είναι υποχρέωση και της Κυβέρνησης και της πατρίδας και του ελληνικού λαού η ενίσχυση της εθνικής άμυνας. Ζούμε σε έναν κόσμο ο οποίος ταλανίζεται από παγκόσμια γεωπολιτική αστάθεια και αυτά τα φαινόμενα λαμβάνουν εντονότερη μορφή στην περιοχή μας, στη γειτονιά μας. Γνωρίζουν άπαντες σήμερα ότι και τα εθνικά μας συμφέροντα διακυβεύονται και ακουμπάνε στην Ανατολική Μεσόγειο. Γνωρίζουμε και τις προθέσεις της Τουρκίας να παίξει ρόλο τοπάρχη - και όχι μόνο - στην περιοχή, αλλά να ενισχύσει ακόμα και τον παγκόσμιο ρόλο της, κυριαρχώντας στην ευρύτερη περιοχή της Ανατολικής Μεσογείου. Μπροστά σ' όλα αυτά δεν μπορούμε να μένουμε αδιάφοροι και απαθείς. Κυρίως και πάνω απ' όλα, δεν μπορεί παρά να είμαστε ενωμένοι. Οι προκλήσεις είναι πολλές και είναι σοβαρές. Τις βλέπουμε, καθώς ξεδιπλώνονται μπροστά μας καθημερινά. Όπως είπε και ο εισηγητής του ΣΥΡΙΖΑ, είναι από τα θέματα που υποχρεωτικά, αν θέλετε, απαιτούν εθνική ενότητα και εθνική ομοψυχία. Σε ζητήματα υπαρξιακής σημασίας για τη χώρα και για το έθνος, αυτά που μας ενώνουν είναι πάντα περισσότερα από αυτά που μας χωρίζουν. Γι' αυτό, με χαρά υπογραμμίζω σήμερα ότι, παρά τις επιμέρους διαφωνίες τους, οι περισσότερες πολιτικές δυνάμεις του Κοινοβουλίου υποστηρίζουν το συγκεκριμένο νομοσχέδιο. Βεβαίως δεν είναι μόνο η αμυντική θωράκιση της χώρας, για την οποία υπεύθυνη είναι η άξια ηγεσία του Υπουργείου Εθνικής Άμυνας και η Κυβέρνηση με επικεφαλής τον Πρωθυπουργό, αλλά είναι ένα θέμα που θα πρέπει να μας ενδιαφέρει όλους. Μάλιστα, αν παρατηρήσετε σήμερα τις διεργασίες στην ελληνική κοινωνία, παρά το γεγονός ότι το μεταναστευτικό είναι ένα πολύ σοβαρό πρόβλημα, στην ατζέντα ενδιαφέροντος του ελληνικού λαού πλέον τα ελληνοτουρκικά και οι εντάσεις καταλαμβάνουν την πρώτη θέση και έχει υποχωρήσει το μεταναστευτικό - προσφυγικό, ενδεχομένως, στη δεύτερη θέση ενδιαφέροντος του ελληνικού λαού. Δεν το λέω αυτό για να καλλιεργήσω κάποια ανησυχία, αλλά για να υπογραμμίσω, ακόμα περισσότερο, την ανάγκη εθνικής ενότητας που παρουσιάζεται σήμερα, που παρουσιάστηκε προχθές στο νομοσχέδιο για τη διευκόλυνση της συμμετοχής των ομογενών μας σε τέτοιου είδους θέματα. Σε τέτοιου είδους θέματα είναι περισσότερο από αναγκαίο αυτό το κλίμα, το οποίο παρατηρείται σήμερα στις βασικές προβλέψεις του νομοσχεδίου. Βεβαίως, δεν φτάνει μόνο η ενίσχυση της εθνικής άμυνας και της αποτρεπτικής ισχύος των Ενόπλων Δυνάμεων της χώρας. Βεβαίως, αυτό που κάνει ο Πρωθυπουργός με τη διεθνοποίηση των προκλήσεων της γείτονος, με το κτίσιμο ενός διπλωματικού τείχους, κυρίως στην Ευρωπαϊκή Ένωση, αλλά και σ' όλους τους υπερεθνικούς οργανισμούς που συμμετέχει η χώρα, είναι το πρώτο βήμα που πρέπει να γίνει και αυτό γίνεται. Κανείς όμως δεν θα συμμαχήσει μαζί σου διπλωματικά, αν δεν υπάρχει αρραγές εσωτερικό μέτωπο. Αυτή είναι μια αναγκαία προϋπόθεση για να εκπέμψουμε ένα μήνυμα ισχύος. Όσο για τις καθυστερήσεις υλοποίησης αυτού του προγράμματος και τις διαχρονικές ευθύνες των κυβερνήσεων - γιατί πράγματι υπάρχουν καθυστερήσεις - δεν θα πρέπει, να ξεχνάμε, κυρίες και κύριοι συνάδελφοι, ότι την τελευταία δεκαετία η χώρα μας βίωσε μία από τις μεγαλύτερες οικονομικές κρίσεις της ιστορίας της. Δεν νομίζω ότι υπάρχει κάποιος σε αυτήν την Αίθουσα, αλλά και έξω στην ελληνική κοινωνία που μας ακούει σήμερα, που δεν επιθυμεί την ενίσχυση των Ενόπλων Δυνάμεων της χώρας ή δυσανασχετεί όταν αποφασίζεται ενίσχυση των Ενόπλων Δυνάμεων της χώρας. Πρέπει, όμως, πάντα αυτό να είναι συνάρτηση και των δυνατοτήτων της χώρας, ώστε να μη δημιουργούνται άλλα προβλήματα. Γι' αυτό με ιδιαίτερη χαρά άκουσα σήμερα σ' αυτή την Αίθουσα τον Υπουργό Εθνικής Άμυνας, τον κ. Νικόλαο Παναγιωτόπουλο, να εξαγγέλλει ότι το επιστημονικό προσωπικό των πανεπιστημίων μας, αυτοί οι νέοι άνθρωποι που μέσα από τέτοια ερευνητικά και παραγωγικά προγράμματα μπορούμε να τους κρατήσουμε στη χώρα δίνοντάς τους ένα αντικείμενο υψηλής σημασίας, ξεκινάει άμεσα η μετατροπή του ερευνητικού προϊόντος σε αποτέλεσμα μάλιστα που θα ενισχύσει την αμυντική δυνατότητα της χώρας. Και αυτό είναι πολύ σπουδαίο. Και νομίζω ότι όλες οι πολιτικές δυνάμεις θα το στηρίξουν. Δεν θα ήθελα, αγαπητέ κύριε Πρόεδρε, να εξαντλήσω όλο το χρόνο, θα έχω και τη δυνατότητα της δευτερολογίας. Όμως, θέλω να πω ότι είναι θέματα αυτά που συζητάμε σήμερα που δεν προσφέρονται για εύκολο εντυπωσιασμό. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Και θα έλεγα εγώ, η ελαχιστότητά μου θα πρότεινε στη Βουλή, όταν συζητάμε τέτοια θέματα στη Βουλή, να μην μπαίνουμε σε τεχνικές λεπτομέρειες, να μην μπαίνουμε σε πολλές λεπτομέρειες, κάνω έκκληση στους συναδέλφους, γιατί τελικώς επιβεβαιώνουμε αυτό που ακούγεται ως ανέκδοτο, ότι μόνο στην Ελλάδα και στην Ιαπωνία δεν χρειάζονται κατάσκοποι, γιατί στην Ελλάδα μιλάνε οι πάντες και στην Ιαπωνία ουδείς. Σε αυτά τα θέματα να είμαστε λίγο πιο προσεκτικοί. Υπάρχει η Επιτροπή Εξωτερικών και Εθνικής Άμυνας, εκπροσωπούνται όλα τα κόμματα και εκεί νομίζω μπορεί να λύνονται όλες οι απορίες. Κατά συνέπεια, τόσο το νομοσχέδιο που συμφωνούμε η συντριπτική πλειοψηφία, όσο και η τροπολογία που αντιμετωπίζει ένα άλλο ζήτημα παράπλευρο, παράλληλο, κύριε Δρίτσα και κύριε Βίτσα, αντιμετωπίζει και ζητήματα που έχουν να κάνουν και με το Υπουργείο Εθνικής Άμυνας, κανείς δεν αντιλέγει, όμως εδώ υπάρχει η ανάγκη ενός εθνικού συντονιστικού κέντρου που θα αντιμετωπίσει ένα υπερεπείγον πρόβλημα. Και αυτή τη δυνατότητα δίνει η συγκεκριμένη τροπολογία. Σας ευχαριστώ πολύ.
Καλό μεσημέρι σε όλους και από μένα. Να σας πω ότι θα μιλήσει ο κ. Στέφανος Γκίκας, ο Κερκυραίος από τη Νέα Δημοκρατία. Θα ακολουθήσει ο κ. Δημήτριος Βίτσας από τον ΣΥΡΙΖΑ. Και στη συνέχεια έχει ζητήσει τον λόγο ο κ. Ανδρέας Λοβέρδος, ο Κοινοβουλευτικός Εκπρόσωπος από το Κίνημα Αλλαγής. Ορίστε, κύριε Γκίκα, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ο εισηγητής μας ξεκίνησε από ένα γνωμικό του Θουκυδίδη. Θα μπω και εγώ σ' αυτό τον πειρασμό, για να δικαιολογήσω μετά τη σκέψη μου. Είπε ο Θουκυδίδης, λοιπόν, ότι είναι ένα αξίωμα γενικώς παραδεδεγμένο ότι, για να κρατηθεί ένα κράτος ελεύθερο, θα πρέπει να είναι τουλάχιστον το ίδιο ισχυρό με τα γειτονικά του κράτη. Θεωρώ, λοιπόν, ότι αυτό το αξίωμα θα πρέπει να εφαρμόζει η κάθε ελληνική κυβέρνηση, διότι δεν είμαστε Βέλγιο, δεν έχουμε σύνορα με το Λουξεμβούργο, αλλά έχουμε έναν δύστροπο γείτονα. Δεν υπάρχει καμμία αμφιβολία ότι τα τελευταία πολλά χρόνια, αλλά ιδίως τα τελευταία, η Τουρκία έχει αυξηθεί δραματικά τις προκλήσεις και σε επίπεδο ποσότητας και σε επίπεδο ποιότητας. Θα σας πω ότι σε ό,τι αφορά στα θαλάσσια συμβάντα, για παράδειγμα, το 2009 είχαμε ενενήντα, που σημαίνει ότι ενενήντα φορές πολεμικά πλοία της Τουρκίας παραβίασαν τα ελληνικά χωρικά ύδατα. Το 2014 είχαμε τριακόσια εβδομήντα ένα συμβάντα. Σήμερα, στο ενδεκάμηνο του 2019 ξεπέρασαν τα δύο χιλιάδες τριάντα δύο. Αντίστοιχη είναι και η εικόνα και για τις παραβιάσεις του εθνικού εναέριου χώρου, που για πρώτη φορά στο ενδεκάμηνο έχουμε ξεπεράσει τις τέσσερις χιλιάδες τριακόσιες. Οι δε υπερπτήσεις από ελληνικά νησιά ξεπέρασαν τις ογδόντα, όταν το 2010 είχαμε μόλις δεκατέσσερις. Επίσης, αν αναλογιστούμε το τι κάνει η Τουρκία στην Ανατολική Μεσόγειο, που αμφισβητεί - όπως και στο Αιγαίο - ευθέως εθνικά κυριαρχικά δικαιώματα και βεβαίως τον δρόμο που έχει πάρει η τουρκική αμυντική βιομηχανία, η οποία έχει εξελιχθεί πολλαπλώς, όταν πριν από μερικά χρόνια κάλυπτε μόλις το 20% των αναγκών των τουρκικών Ενόπλων Δυνάμεων, σήμερα καλύπτει πάνω από το 65%, με ορίζοντα το 2030 να καλύπτει το 85%, καταλαβαίνετε ότι η δική μας θέση και η δική μας πολιτική και άποψη θα πρέπει να αλλάξει. Θεωρώ, λοιπόν, επιβεβλημένο το εξής. Κάνω την πρόταση και από αυτό το Βήμα - την έχω κάνει και παλαιότερα δημόσια και θα συμφωνήσω απολύτως με αυτό που είπε ο Κοινοβουλευτικός μας Εκπρόσωπος για την ανάγκη αύξησης εξοπλισμών των Ενόπλων Δυνάμεων, ενίσχυσης των εξοπλιστικών δαπανών θα πω εγώ - , κάνω, λοιπόν, την πρόταση, κύριε Υπουργέ, από σήμερα και για μία πενταετία να αυξηθεί ο προϋπολογισμός για τα εξοπλιστικά προγράμματα κατά 0,5% του ΑΕΠ. Είναι ένα δισεκατομμύριο. Πλεονάσματα υπάρχουν. Μπορούμε, λοιπόν, μ' αυτά τα πέντε δισεκατομμύρια σε βάθος πενταετίας να καλύψουμε σημαντικές εξοπλιστικές ανάγκες των Ενόπλων Δυνάμεων και αποφάσεις του ΚΥΣΕΑ που έχουν ξεκινήσει πολλά χρόνια πριν, αλλά εγώ θα σταθώ από την απόφαση ΚΥΣΕΑ της 13ης Οκτωβρίου του 2014, η οποία επικαιροποιήθηκε με την απόφαση του ΚΥΣΕΑ του Μαρτίου του 2015 από την κυβέρνηση Τσίπρα, να υλοποιηθούν με γοργούς ρυθμούς. Το οφείλουμε αυτό, διότι αν δεν έχουμε ισχυρές Ένοπλες Δυνάμεις - βεβαίως έχουμε, αλλά δεν έχουμε ακόμα ισχυρότερες δυνάμεις, με ισχυρή αποτρεπτική ικανότητα - είναι δεδομένο ότι η αναθεωρητική πολιτική της Άγκυρας θα συνεχίσει αμείωτη και η αμφισβήτηση των εθνικών κυριαρχικών δικαιωμάτων το ίδιο. Τώρα σε ό,τι αφορά στο συγκεκριμένο νομοσχέδιο, είναι βεβαίως σε θετική κατεύθυνση. Δρομολογούνται λύσεις σε κάποια εξοπλιστικά προγράμματα, τα οποία θα έπρεπε ήδη να είχαν δρομολογηθεί εδώ και δύο - ίσως και παραπάνω - χρόνια. Και βεβαίως, όχι μόνον το υπερψηφίζουμε, αλλά διακαώς περιμένουμε και το επόμενο, όπως εξαγγείλατε, νομοσχέδιο, που θα ενισχύει την άμυνα και τις Ένοπλες Δυνάμεις. Θέλω να κάνω και μία παρατήρηση σε όσα με πολλή προσοχή άκουσα που είπε ο εισηγητής του ΣΥΡΙΖΑ. Είπε ότι τότε, το τέλος του 2014, είχε έρθει η αξιωματική αντιπολίτευση στο Υπουργείο Αμύνης, ενημερώθηκε για τα διάφορα εξοπλιστικά προγράμματα, για τις ανάγκες της αμυντικής μας βιομηχανίας και ότι αυτό που βλέπουμε σήμερα είναι προϊόν της επεξεργασίας και διαδικασίας επί κυβερνήσεως ΣΥΡΙΖΑ. Εγώ θα πω ότι ναι, βεβαίως, αποτελεί συνέχεια μιας διαδικασίας που είχε γίνει τότε, αλλά, αγαπητοί κύριοι συνάδελφοι του ΣΥΡΙΖΑ, υπήρξαν σημαντικές καθυστερήσεις και υπήρξαν σημαντικές καθυστερήσεις, διότι πολλά από τα προγράμματα τα οποία είχατε εσείς οι ίδιοι επικυρώσει με την απόφαση ΚΥΣΕΑ του Μαρτίου του 2015 δεν προχώρησαν όπως θα έπρεπε και διοχετεύτηκαν κονδύλια αλλαχού. Σε κάθε περίπτωση, κοιτάμε μπροστά. Αυτό που μας ενδιαφέρει είναι η ενίσχυση των Ενόπλων Δυνάμεων και κυρίως η ενίσχυση της εγχώριας αμυντικής βιομηχανίας, το ανεκμετάλλευτο κεφάλαιο που λέγεται «ναυπηγοεπισκευαστική βιομηχανία». Διότι έχουμε και τεχνογνωσία, έχουμε ειδικούς και δυστυχώς - το είπαν και κάποιοι άλλοι ομιλητές - οδηγούνται προς το εξωτερικό για να βρουν μια καλύτερη μοίρα, καλύτερες συνθήκες εργασίας. Νομίζω ότι δίνεται η δυνατότητα σ' αυτήν την Κυβέρνηση - το ακούσαμε και στις προγραμματικές δηλώσεις, άλλωστε, του κ. Παναγιωτόπουλου - να αναστρέψει την αρνητική κατάσταση για την εγχώρια αμυντική βιομηχανία, να της δώσει πνοή, να διευκολύνει και να φέρει προστιθέμενη αξία σε όλα τα εξοπλιστικά μας προγράμματα, ώστε μέρος αυτών, όπως τώρα γίνεται με τα F -16, να αναλαμβάνεται από την εγχώρια αμυντική βιομηχανία, να δώσει λύσεις. Είμαι απόλυτα βέβαιος, κύριε Υπουργέ, ότι στο επόμενο νομοσχέδιό μας, που θα έχει σχέση με τα εξοπλιστικά, θα είναι εξίσου γενναίες οι αποφάσεις τις οποίες θα πάρετε. Σας ευχαριστώ πολύ.
Και εμείς ευχαριστούμε. Τον λόγο έχει ο κ. Δημήτριος Βίτσας από τον ΣΥΡΙΖΑ. Ορίστε, κύριε Αντιπρόεδρε. Είμαι σίγουρος ότι θα είστε συνεπής.
Δυστυχώς για εσάς, κύριε Πρόεδρε, δεν θα είμαι συνεπής.
Μη μου το κάνετε αυτό. Από εδώ πάνω άλλα ζητάτε.
Αν δεν το έχετε καταλάβει - και δεν θα το έχετε καταλάβει, γιατί δεν ήσασταν μέσα στην Αίθουσα - στην Αίθουσα έχει πέσει ένας πύραυλος.
Πύραυλος;
Εδώ;
Έχει πέσει ένας πύραυλος στην Αίθουσα με την κατάθεση της τροπολογίας από το Υπουργείο της Εθνικής Άμυνας. Δεν θα μείνει έτσι. Μπορείτε να με διακόψετε, μπορείτε να μου κλείσετε το μικρόφωνο κ.λπ.. Εγώ ξεκινάω ήρεμα, χαλαρά. Λέω ότι μου αρέσει να συζητάω με ανθρώπους οι οποίοι εντρυφούν στην αρχαία ελληνική γραμματεία. Βεβαίως, έχω παρατηρήσει το γεγονός ότι στους Βουλευτές και τα στελέχη της Νέας Δημοκρατίας αρέσει ιδιαίτερα το κομμάτι που αφορά στους Αθηναίους και στους Μήλιους. Δεν μπορώ να καταλάβω. Και ο Άδωνις Γεωργιάδης όλο γι' αυτά μιλάει κ.λπ.. Οφείλω, λοιπόν, να σας θυμίσω ότι, ναι μεν η Μήλος κατεστράφη από τους Αθηναίους, αλλά οι Αθηναίοι έχασαν τον πόλεμο. Δηλαδή, μπορεί να νικάς τον μικρό, τι θα πάθεις όμως είναι ολόκληρη ιστορία. Άρα, με αυτό το μάτι να διαβάζουμε και τον ηρωισμό των Μηλίων, αλλά και το τι έγινε στην Αρχαία Ελλάδα και να βγάζουμε συμπεράσματα. Δεύτερον, κύριε Υπουργέ, καθαρά πράγματα. Αποσύρετε τώρα αυτήν την τροπολογία. Σας λέω τα εξής. Πρώτον, μας κοροϊδεύετε, όχι εσείς, η Κυβέρνηση. Πώς το αποδεικνύω; Την Τετάρτη είχαμε επιτροπή. Τα επτά άρθρα ήταν ήδη γραμμένα και είχαν πάει ήδη στο Γενικό Λογιστήριο του Κράτους, από το οποίο έχουμε έκθεση και μπορεί να βάζει σημερινή ημερομηνία, δηλαδή σήμερα το πρωί είδε το Γενικό Λογιστήριο του Κράτους τροπολογία επτά άρθρων και έβγαλε το εκπληκτικό συμπέρασμα ότι προκαλείται δαπάνη στον προϋπολογισμό, αλλά δεν ξέρουμε πόση, και αυτό θα φανεί από τα πραγματικά γεγονότα. Πρακτικά και μπακάλικα, θα παίρνετε κάθε χρόνο τι δαπανάτε για το προσφυγικό - μεταναστευτικό, θα αφαιρείτε τα εκατομμύρια που θα έχετε πάρει από την Ευρωπαϊκή Ένωση και τα υπόλοιπα θα τα πληρώνει ο προϋπολογισμός. Αυτό δεν λέτε; Δεν ξέρετε, όμως, ότι από το ένα από τα δύο ταμεία της Ευρωπαϊκής Ένωσης απαγορεύεται η χρηματοδότηση του Υπουργείου Εθνικής Άμυνας; Δεν το ξέρετε; Αυτό είναι το ένα. Γι' αυτό σας λέω, το ξέρατε και το φέρνετε τώρα. Το δεύτερο είναι ότι δημιουργείτε ένα καινούργιο όργανο. Μη γελιέστε. Είναι ο εθνικός συντονιστής. Προσέξτε να δείτε. Επί του πρώτου άρθρου - το γράφετε κιόλας - συνιστάται πάγιο επιτελικό μονοπρόσωπο όργανο - ούτε ο κ. Γεραπετρίτης δεν μας το έφερε αυτό το πράγμα - το οποίο θα έχει κάθε δικαίωμα για τα πάντα. Δηλαδή, εδώ μιλάμε για υπερυπουργό επί του προσφυγικού - μεταναστευτικού, μη σας πω ότι μιλάμε για Πρωθυπουργό επί του προσφυγικού - μεταναστευτικού. Ένα άτομο θα αποφασίζει για όλα. Τρίτο και χειρότερο: Δημιουργείτε νέο ένοπλο σώμα. Γι' αυτό, κύριε Μπουκώρε, σας είπα ότι δεν το έχετε διαβάσει. Ερχόμαστε και διαβάζουμε στο αντίστοιχο άρθρο ότι έχει τις εξής αρμοδιότητες ο ΕΝΦΕΣ: Πρώτον, τη λήψη μέτρων για την ενίσχυση της επιτήρησης και ασφάλειας των συνόρων, δηλαδή έχει την αρμοδιότητα που έχουν οι Ένοπλες Δυνάμεις. Δεύτερον, τη διεξαγωγή επιχειρήσεων έρευνας και διάσωσης ως προς τον συντονισμό κ.λπ., δηλαδή έχει την αρμοδιότητα που έχει το Λιμενικό. Τρίτον, τη διενέργεια ελέγχων κ.λπ., δηλαδή έχει την αρμοδιότητα που έχει η Αστυνομία. Και επειδή μπορεί να μου πει κάποιος «και τι έγινε, ρε αδερφέ κ.λπ.», έρχεται το επόμενο άρθρο και λέει «για τη στελέχωση του ΕΝΦΕΣ αποσπάται σ' αυτό πολιτικό και ένστολο προσωπικό των Υπουργείων Προστασίας του Πολίτη, Εθνικής Άμυνας και Ναυτιλίας και Νησιωτικής Πολιτικής, κατά παρέκκλιση κάθε άλλης διάταξης, με κοινή απόφαση του Υπουργού προέλευσης και του Εθνικού Συντονιστή. Αγαπητοί κύριοι, τέτοια πράγματα στη δημοκρατία δεν γίνονται. Γι' αυτό σας λέω, κύριε Υπουργέ, για τελευταία φορά, να αποσύρετε την τροπολογία και να την πετάξετε. Όχι να την αποσύρετε για να την ξανασυζητήσουμε, αλλά να την πετάξετε. Δεν μπορώ να καταλάβω σε τι αποσκοπεί αυτή η τροπολογία παρά μόνον στη στρατιωτικοποίηση εντός της ελληνικής επικράτειας και στα σύνορα της ελληνικής επικράτειας, αν θέλετε, επ' ευκαιρία του προσφυγικού και μεταναστευτικού ζητήματος. Δηλαδή, παίρνουμε το προσφυγικό και μεταναστευτικό ζήτημα και στην ουσία οργανώνουμε υπεραρχηγό, από κάτω του όλοι οι άλλοι αρχηγοί και με ένοπλο σώμα. Φαίνεται, κύριε Στεφανή, ότι σ' εσάς το έχουν προτείνει. Θα σας συμβούλευα - εσείς θα κάνετε ό,τι θέλετε - να μην το αποδεχτείτε. Είναι συνηθισμένο να λένε οι πολιτικοί ότι ένας στρατιωτικός είναι αναλώσιμος. Σας το λέω με φιλικά αισθήματα και με αισθήματα προστασίας. Εννοείται ότι δεν θα την ψηφίσουμε, αλλά συζητούμε πάρα πολύ σοβαρά αν θα παραμείνουμε στην Αίθουσα σε σχέση με αυτήν την τροπολογία. Γι' αυτό σας λέω να την αποσύρετε τώρα. Ως προς το νομοσχέδιο, εγώ έχω μια πεποίθηση. Η πεποίθησή μου είναι ότι η παιδεία, η υγεία και ο πολιτισμός είναι η καλύτερη άμυνα ενός λαού. Βέβαια, και η ισχυρή οικονομία, μια πολυδιάστατη εξωτερική πολιτική, με ισχυρές συμμαχίες έχουν την ξεχωριστή τους σημασία και βεβαίως και οι δυνατές Ένοπλες Δυνάμεις. Ως Ελλάδα, είμαστε πάντοτε από την πλευρά του διεθνούς δικαίου και δεν διεκδικούμε από κανέναν γείτονα ποτέ τίποτα, αλλά δεν επιτρέπουμε κιόλας να διεκδικεί από εμάς κανένα κυριαρχικό μας δικαίωμα. Δεν ανεχόμαστε καμμία διεκδίκηση όσων έχουμε δίκαια αποκτήσει με το αίμα των προγόνων μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μας δίνει, λοιπόν, το νομοσχέδιο την ευκαιρία να θίξουμε ορισμένα ζητήματα, χωρίς να παραβιάζουμε απόρρητα για το Υπουργείο Εθνικής Άμυνας και τις Ένοπλες Δυνάμεις, οι οποίες αναλαμβάνουν ένα βαρύ καθήκον, ώστε οι Έλληνες πολίτες να αφοσιώνονται στα ειρηνικά τους έργα, τις ελληνικές τους δραστηριότητες και - γιατί όχι; - στις ειρηνικές πολιτικές συγκρούσεις τους. Θέλω να τονίσω, όμως, μ' αυτήν την ευκαιρία, πως τα στελέχη των Ενόπλων Δυνάμεων, αφοσιωμένα με ψυχή και επαγγελματισμό στο έργο τους, αφοσιωμένα στην πατρίδα, στην ελευθερία του λαού μας και στη δημοκρατία, είναι αυτό που αποκαλούμε πολλαπλασιαστής ισχύος στην προάσπιση της χώρας. Η μόρφωση, η εκπαίδευσή τους, το υψηλό φρόνημα βοήθησαν τις Ένοπλες Δυνάμεις να σταθούν όρθιες και ικανές την περίοδο των μνημονίων και της οικονομικής κρίσης. Και αυτό πρέπει να το θυμηθούμε ως μέριμνα για το προσωπικό και ως αναπλήρωση στον πετσοκομμένο μισθό κατά τη συζήτηση του προϋπολογισμού. Για την άμυνα της χώρας, όμως, τα πάντα είναι κατ' αρχάς πρόβλεψη και σχέδιο. Η πρόβλεψη θα σου καθορίσει την ενδεχόμενη απειλή, την ισχύ της και τις ανάγκες αντιμετώπισης. Το σχέδιο ή πιο σωστά τα σχέδια, το βασικό, τα εναλλακτικά, τα μερικά σχέδια, όπως θα διαμορφωθούν από τα επιτελεία και βέβαια από μία από τις πιο αξιόλογες ηγεσίες των Ενόπλων Δυνάμεων τόσο στο Γενικό Επιτελείο Εθνικής Άμυνας όσο και στα Γενικά Επιτελεία όλων των Σωμάτων, θα ορίσουν πόσο προσωπικό χρειάζεται, με ποια επιλογή και εκπαίδευση θα προχωρήσουμε, ποιο εξοπλιστικό και γενικά αμυντικό υλικό απαιτείται, πού θα κατανεμηθούν όλα αυτά, πώς θα ελέγχονται και πώς θα αξιολογούνται. Απ' αυτά πρέπει να φροντίζεις την εθνική αμυντική βιομηχανία στη βάση της εθνικής στρατηγικής για την αμυντική βιομηχανία, που ήδη υπάρχει από την κυβέρνηση του ΣΥΡΙΖΑ, και να ενισχύεις την καλούμενη στρατιωτική διπλωματία και τις συμμαχίες. Έτσι δουλέψαμε ως κυβέρνηση ΣΥΡΙΖΑ - ΑΝΕΛ - Οικολόγοι Πράσινοι και νιώθουμε πως κάναμε το καθήκον μας. Σας είναι γνωστό πως θα ψηφίσουμε το υπόλοιπο νομοσχέδιο και θα παρακολουθούμε την εκτέλεση όσων προβλέπει το νομοσχέδιο. Για την αποκατάσταση, όμως, της ιστορικής αλήθειας πρέπει να πω πως ό,τι περιέχει είναι σχέδια διαμορφωμένα από την κυβέρνησή μας.
Ολοκληρώστε, κύριε Βίτσα.
Δεν θα ολοκληρώσω, κύριε Πρόεδρε.
Γιατί; Έχετε ξεπεράσει τον χρόνο κατά τρία λεπτά.
Γιατί δεν ολοκλήρωσε η Κυβέρνηση, όταν έφερε μία τροπολογία επτά άρθρων. Επτά άρθρα είναι νομοσχέδιο. Εγώ θέλω ένα λεπτό ακόμα.
Θα το έχετε.
Δεν κακίζω εσάς.
Όχι, όχι, προς θεού!
Έρχεται η αναβάθμιση των F16 σε Fighter, που κυρώθηκε από την Ελληνική Βουλή επί της κυβέρνησής μας και επί Υπουργίας του κ. Καμμένου. Εδώ συζητάμε για τη Συνοδευτική Σύμβαση Ασφάλειας, Εφοδιασμού και Πληροφοριών και είναι αυτό που πρέπει όλους να μας κάνει επιφυλακτικούς και με τεταμένες τις κεραίες της προσοχής μας. Στο όχι πολύ μακρινό παρελθόν, παρόμοιες συμβάσεις χρησιμοποιήθηκαν όχι επ' ωφελεία των Ενόπλων Δυνάμεων, αλλά για προσωπικό πλουτισμό προσώπων, πολιτικών και επιχειρηματιών. Βέβαια, ένα κακό παρελθόν δεν προδικάζει το μέλλον, αλλά, για να το σιγουρέψουμε, χρειάζεται να έρχονται στην Επιτροπή Εξοπλιστικών Προγραμμάτων και Συμβάσεων της Βουλής ένα - ένα τα προγράμματα, όχι μόνο κατά την έναρξη τους, αλλά και σε καθορισμένα τακτικά διαστήματα και στο πέρας τους. Αυτό αφορά και στα άλλα προγράμματα. Δηλαδή, περισσότερο για τα Mirage, λιγότερο για το Πολεμικό Ναυτικό. Παρομοίως, θέλω να τονίσω ότι η ΓΔΑΕΕ και ο διευθυντής της έχουν την ευθύνη της διαπραγμάτευσης, κάτω από τις κατευθύνσεις της πολιτικής και στρατιωτικής ηγεσίας, αλλά γνώμη έχει και η Βουλή. Πρέπει να έρχονται και στη Βουλή αυτά. Την τελική ευθύνη έχουν ο Υπουργός και ο Πρωθυπουργός. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Περνώντας στα άλλα, πρέπει να σας πω το εξής - και κλείνω μ' αυτό - υπάρχει μια περιρρέουσα ατμόσφαιρα, κυρίες και κύριοι συνάδελφοι, και πραγματική ένταση των σχέσεών μας με την Τουρκία. Αυτήν την ένταση προσπαθούν να εκμεταλλευτούν πατριδοκάπηλες και πολεμοκάπηλες φωνές, αλλά και επιχειρηματικά συμφέροντα σ' ένα κυνήγι εξοπλισμών. Δεν πρέπει να το επιτρέψουμε. Είμαστε μία ισχυρή στρατιωτικά δύναμη, με πολύ ισχυρές Ένοπλες Δυνάμεις, δεν φοβόμαστε κανέναν, έχουμε συμμαχίες, αλλά νομίζω ότι θα συμφωνήσουμε ότι μπορούμε και μόνοι μας, εάν χρειαστεί. Όμως, αυτή δεν είναι η ώρα των άναρθρων κραυγών. Είναι η ώρα της νηφαλιότητας, της αποφασιστικότητας και της συσπείρωσης, με βάση το Διεθνές Δίκαιο και τα κυριαρχικά μας δικαιώματα. Ο λαός μας μπορεί και έχει δικαίωμα να κοιμάται ήρεμος και να γιορτάσει βέβαια και τα Χριστούγεννα και την Πρωτοχρονιά. Σας ευχαριστώ πολύ.
Ευχαριστούμε πολύ. Μεγάλη κατάχρηση της καλοσύνης κάνατε.
Κύριε Πρόεδρε, παρακαλώ τον λόγο.
Κύριε Πρόεδρε, παρακαλώ τον λόγο.
Κύριε Πρόεδρε, παρακαλώ τον λόγο.
Όλοι θα μιλήσετε. Θα τα πάρουμε με τη σειρά. Πρώτος θα μιλήσει ο Υφυπουργός, ο κ. Αλκιβιάδης Στεφανής, τον οποίο στεναχωρήσαμε σήμερα. Θέλετε χρόνο, κύριε Υπουργέ;
Όχι. Θα χρειαστώ ελάχιστο χρόνο, για να απαντήσω στον κ. Βίτσα για τον ενιαίο φορέα.
Κύριε Υφυπουργέ, έχετε τον λόγο.
Ευχαριστώ πάρα πολύ. Θα ήθελα να πω το εξής: Σε ό,τι αφορά τον ενιαίο φορέα, δεν δημιουργούμε καμμία νέα δύναμη. Μπορούμε λίγο να φανταστούμε το επιχειρησιακό τοπίο στο Αιγαίο ή στον Έβρο; Υπάρχουν δυνάμεις από διαφορετικούς φορείς, οι οποίες δυνάμεις κάνουν εξαιρετική δουλειά. Αυτές οι δυνάμεις τις πληροφορίες, τις οποίες εισπράττουν, τις πηγαίνουν μέσα από τα ιεραρχικά τους κανάλια και καταλήγουν στην Αθήνα. Αυτήν τη στιγμή, λοιπόν, τι πάμε να κάνουμε; Πάμε όλα αυτά να τα συνδυάσουμε στο πεδίο, έτσι ώστε να είμαστε πιο άμεσοι. Να πάω λίγα χρόνια πίσω, όταν αντιμετωπίσαμε μια φυσική καταστροφή. Στη φυσική καταστροφή διαπιστώσαμε ότι διαφορετικοί φορείς είχαν δυνατότητες και δεν μπορούσαν να συντονιστούν μεταξύ τους. Έτσι, φτιάξαμε ένα Εθνικό Κέντρο για να αντιμετωπίζει αυτά. Το ίδιο κάναμε στις αεροδιακομιδές. Φτιάξαμε ένα Εθνικό Κέντρο. Αυτήν τη στιγμή έχουμε μία εθνική κρίση, έχουμε ένα εθνικό σοβαρότατο θέμα και πρέπει να το αντιμετωπίσουμε. Και θα το αντιμετωπίσουμε, προσπαθώντας να ομαδοποιήσουμε τις δυνατότητές μας, έτσι ώστε να μην χάνουμε δυνατότητες, διότι τα ίδια πράγματα γίνονται δυο και τρεις φορές. Αυτό προσπαθούμε αυτήν τη στιγμή να κάνουμε. Απολύτως τίποτα δεν θα αλλάξει. Δηλαδή, οι συνοριοφύλακες εξακολουθούν να ανήκουν στην Αστυνομία. Απλώς, ο συντονισμός θα γίνεται από άλλον. Το Λιμενικό εξακολουθεί να ανήκει στο Λιμενικό. Ο συντονισμός θα γίνει από άλλον. Εγώ θέλω να θέσω ένα παράδειγμα.
Κύριε Υπουργέ, θέλω να κάνω μια ερώτηση.
Όχι, κύριε Βίτσα. Ήσασταν δώδεκα λεπτά στο Βήμα. Σας παρακαλώ.
Κύριε Βίτσα, επιτρέψτε μου να ολοκληρώσω. Θα πω ένα παράδειγμα, το οποίο μέσα από την καθημερινότητα έχει εμφανιστεί και πάμε τώρα να το λύσουμε έσωθεν. Είναι μία δυνατότητα, η οποία θα μας έδινε την ευκαιρία να παρακολουθούμε όλο το Αιγαίο άμεσα και επίκαιρα. Έχει καθυστερήσει; Βεβαίως και έχει καθυστερήσει. Ποια ήταν η πρόβλεψη; Ήταν για τον Αύγουστο του 2022. Αυτήν τη στιγμή, λοιπόν, αλλάζουμε όλη τη σχεδίαση. Κάνουμε μία ιδιαίτερη προτεραιοποίηση, μιλάμε με την Ευρώπη, για να το έχουμε νωρίτερα. Είναι και πολλά άλλα τέτοια θέματα και πολλοί φορείς. Εσύ ειδικά, κύριε Υπουργέ, ξέρετε καλύτερα από τον καθένα την πανσπερμία των διαφορετικών φορέων. Τι πάμε να κάνουμε; Να βάλουμε έναν συντονιστή. Μπορεί να μην είμαι εγώ, όποιος και αν είναι αυτός. Ευχαριστώ για τη συμβουλή, πλην όμως έχω μάθει να υπηρετώ την πατρίδα και ό,τι διαταχθώ θα το κάνω με τον καλύτερο δυνατό τρόπο. Αυτό προσπαθούμε να κάνουμε. Και θα το κάνουμε, πραγματικά σας το λέω, έτσι ώστε να βοηθήσουμε τη χώρα να προχωρήσει μπροστά. Ευχαριστώ.
Σας ευχαριστούμε.
Κύριε Πρόεδρε, θέλω να κάνω μια ερώτηση.
Όχι, κύριε Βίτσα. Είναι ο κ. Τζανακόπουλος. Πείτε την ερώτηση στον κ. Τζανακόπουλο, για να την πει. Ο Κοινοβουλευτικός Εκπρόσωπος της Νέας Δημοκρατίας, ο κ. Μπουκώρος, έχει τον λόγο.
Μόνο τυπικά παίρνω τον λόγο, αν και με καλύπτει ο Κανονισμός στο θέμα της επίκλησης του προσωπικού. Πολιτική θα είναι η απάντησή μου, γιατί δεν συνηθίζω προσωπικές αντιπαραθέσεις. Έχω να πω, κύριε Βίτσα, ότι με κάλυψε σε πολύ μεγάλο βαθμό ο κύριος Υπουργός, ο κ. Στεφανής. Κατά συνέπεια, μπορεί να είναι διαφορετική η προσέγγιση των πραγμάτων. Δεν είναι κανένας φορέας της μιας και μοναδικής αλήθειας σ' αυτήν την Αίθουσα. Σας ευχαριστώ.
Κύριε Τζανακόπουλε…
Κύριε Πρόεδρε, ζητώ τον λόγο,
Ο κ. Τζανακόπουλος…
Κύριε Πρόεδρε, αυτό που κάνετε είναι λάθος και με βάση τον Κανονισμό.
Μια διευκρινιστική ερώτηση θέλει να κάνει ο κ. Βίτσας.
Είναι τόσο απλό.
Κύριε Βίτσα, έχετε τον λόγο.
Κύριε Στεφανή, φοβάμαι ότι δεν έχετε καταλάβει τι πάτε να αναλάβετε. Ποιος δίνει τις εντολές και σε ποιους; Τι συμβαίνει εάν στο ίδιο πλήρωμα του Λιμενικού δίνετε εντολή εσείς και διαφορετική εντολή ο Αρχηγός του Λιμενικού και της Ναυτιλίας; Γι' αυτά, λοιπόν, που θα εμφανίζονται κάθε μέρα, δεν λέει τίποτα τέτοιο το νομοσχέδιο. Το νομοσχέδιο λέει ότι εσείς δίνετε τις εντολές. Γι' αυτό εγώ είπα ότι δημιουργείται νέο Σώμα μέσω μιας τροπολογίας που έρχεται δύο ώρες πριν. Εγώ δεν είπα ότι στρατιωτικοποιείται το προσφυγικό. Είπα ότι στρατιωτικοποιείται η ζωή της χώρας σε περιοχές της χώρας. Είναι ακόμα πιο βαρύ αυτό που είπα.
Παρακαλώ, κύριε Βίτσα. Εσείς, κύριε Τζανακόπουλε, καλυφθήκατε;
Μία απάντηση να δώσει, κύριε Πρόεδρε.
Φυσικά και θα απαντήσει. Πρέπει να απαντήσει.
Όχι, να ρωτήσει και ο συνάδελφος και να απαντήσει ενιαία.
Βεβαίως, γιατί όχι; Πολύ σωστά. Κύριε Τζανακόπουλε, τριάντα δευτερόλεπτα είπατε, έτσι;
Τριάντα δευτερόλεπτα. Ο κ. Βίτσας εξήγησε πάρα πολύ αναλυτικά τι επιχειρείται ή, εν πάση περιπτώσει, τι θα συμβεί αν και εφόσον αυτή η τροπολογία υπερψηφιστεί από το ελληνικό Κοινοβούλιο. Δεν ξέρω αν και εσείς οι ίδιοι έχετε κατανοήσει. Εγώ καλοπροαίρετα θα πω ότι μάλλον δεν έχετε κατανοήσει. Σας εξήγησε ο κ. Βίτσας ότι εφόσον υπάρχουν διαφορετικές οπτικές γωνίες και διαφορετικές εντολές από τη μεριά των Αρχηγών των άλλων Σωμάτων θα υπερισχύει η δική σας εντολή. Αυτό είναι ο ορισμός της στρατιωτικοποίησης των Σωμάτων Ασφαλείας της χώρας. Δεν ξέρω αν κατανοείτε το μέγεθος αυτού που πάτε να κάνετε. Κάνουμε ύστατη έκκληση να αποσύρετε άμεσα την τροπολογία, με δεδομένο δε ότι στην επιτροπή και ο Υπουργός και εσείς είχατε δεσμευτεί ότι δεν προτίθεστε να φέρετε μια τέτοια ρύθμιση στο σημερινό νομοσχέδιο, το οποίο μέχρι στιγμής φαίνεται ότι αποσπά ευρύτερες συναινέσεις. Παρ' όλα αυτά, δυναμιτίζετε και πάλι τη διαδικασία με τη συγκεκριμένη επιλογή και όχι μόνο δυναμιτίζετε τη διαδικασία αλλά δημιουργείτε πραγματικούς όρους κινδύνου και για τις ίδιες τις προϋποθέσεις λειτουργίας του κράτους δικαίου και της δημοκρατίας, οι οποίοι είναι πρωτοφανείς. Μην επιτρέψετε, κύριοι Υπουργοί, να παιχτεί παιχνίδι στρατιωτικοποίησης της Ελληνικής Δημοκρατίας και ιδιαίτερα πάνω στις δικές σας πλάτες.
Κύριε Υπουργέ, έχετε τον λόγο για ένα λεπτό, σας παρακαλώ, για να διευκολύνετε τη διαδικασία.
Θα αναφερθώ πρώτα στο υπηρεσιακό κομμάτι το οποίο λέτε. Ο συντονισμός αυτός γίνεται μόνο σε ό,τι αφορά στο μεταναστευτικό. Εάν την ίδια χρονική στιγμή υπάρξει μια άλλη αποστολή του Λιμενικού, είναι δεδομένο ότι θα ακολουθηθεί η άλλη αποστολή του Λιμενικού. Αυτό για να βγει, έγινε μετά από ευρεία συζήτηση και μελέτη διαφορετικών σεναρίων και καταλήξαμε εδώ. Είναι δικιά σας εκτίμηση ότι στρατικοποιείται το όλο γεγονός. Η δικιά μας η εκτίμηση είναι ότι μπαίνει τάξη. Δεν στρατικοποιείται απολύτως τίποτε. Ευχαριστώ.
Μα είναι αυταπόδεικτο, κύριε Υπουργέ! Δεν θέλει πολλή σκέψη.
Τον λόγο έχει ο Κοινοβουλευτικός Εκπρόσωπος από το Κίνημα Αλλαγής, ο κ. Ανδρέας Λοβέρδος.
Κυρίες και κύριοι Βουλευτές, θέλω να σας μεταφέρω ένα μήνυμα από τη συνεδρίαση της Τρίτης του Εθνικού Συμβουλίου Εξωτερικής Πολιτικής, ένα μήνυμα εθνικής ενότητας. Με την εμπειρία μου, ως ο Υφυπουργός που πρότεινε στη Βουλή για λογαριασμό της Κυβέρνησης του ΠΑΣΟΚ τη δημιουργία αυτού του οργάνου το 2002, ως Υφυπουργός που συμμετείχα στις πρώτες συνεδριάσεις υπό τον Γιώργο Παπανδρέου και μετά υπό την ιδιότητα του μέλους του Εθνικού Συμβουλίου αυτού, οπότε δεν ήμουν Υπουργός, ουδέποτε είχα νιώσει τέτοια προσφορά ενότητας από τις πολιτικές δυνάμεις του τόπου, από όλες όσες ήταν εκεί. Δεν συμμετέχει το Κομμουνιστικό Κόμμα με δική του επιλογή. Από όλες, επαναλαμβάνω. Δεν υπήρξε τοποθέτηση εκεί που να αποκλίνει από αυτό που ο λαός έχει ανάγκη σε αυτές τις περιπτώσεις, δηλαδή την ενότητα των πολιτικών του δυνάμεων. Θέλω να υπογραμμίσω τη θετική απόφαση που ελήφθη εχθές στο πλαίσιο της Ευρωπαϊκής Ένωσης και υπογραμμίζω τις παρεμβάσεις του Πρωθυπουργού, του Αρχηγού της Αξιωματικής Αντιπολίτευσης και της Προέδρου του Κινήματος Αλλαγής, της κ. Γεννηματά. Βέβαια, πρέπει κύριε Υπουργέ, όταν θα πάρετε τον λόγο, κλείνοντας τη συνεδρίαση ή όποτε άλλοτε θέλετε, να μας ενημερώσετε για τις κυρώσεις. Διότι εμείς στο ευρωπαϊκό σοσιαλιστικό κόμμα προτείναμε και εισηγηθήκαμε ότι πρέπει να επιβληθούν κυρώσεις. Η πολιτική καταδίκη είναι καλή, αλλά δεν φτάνει. Όπως ξέρουμε πάρα πολύ καλά, η καταδίκη της Τουρκίας για τα θέματα της Κύπρου υπήρξε ολόπλευρη από την πλευρά της Ευρωπαϊκής Ένωσης στον υψηλότερο βαθμό των οργάνων που παίρνουν πολιτικές αποφάσεις, αλλά η Κύπρος ανέλαβε να εξειδικεύσει τις κυρώσεις. Περνάνε οι μήνες και κυρώσεις δεν υπάρχουν ακόμη. Άρα, η καταδίκη είναι θετική, αλλά αναμένουμε την πληροφόρηση για το είδος των κυρώσεων που σκέφτεται η Ευρωπαϊκή Ένωση να επιβληθούν στην Τουρκία για την ψευδοσυμφωνία, την άκυρη συμφωνία που υπέγραψε με την επίσης ψευδοκυβέρνηση της Λιβύης. Θετικές είναι οι δηλώσεις του Αμερικανού Πρέσβη στην Αθήνα, θετική λόγω πλαισίου και λόγω συγκυρίας είναι και η απόφαση των Ηνωμένων Πολιτειών να αναγνωρίσουν τη γενοκτονία των Αρμενίων. Έρχεται, όμως, η ζωή να σου πει ότι το πολιτικό επίπεδο, στη διεθνή κίνηση των οργανισμών και των διεθνών διασκέψεων που γίνονται για τα θέματα του Διεθνούς Δικαίου και της διεθνούς πολιτικής είναι καλό, αλλά υπάρχουν γεγονότα, τα οποία κατά παραβίαση κάθε έννοιας νομιμότητας σε αναγκάζουν να πάρεις μέτρα. Διαβάζουμε σήμερα στα μέσα ενημέρωσης τις δηλώσεις του Τούρκου Υπουργού Ενέργειας, ότι μετά την Πρωτοχρονιά σε αυτά τα ψευδοόρια θαλασσίων ζωνών, που έχει αυτή η άκυρη συμφωνία καταγράψει, θα γίνουν σεισμικές έρευνες. Αυτή η δήλωση, που δίνει και χρονοδιάγραμμα ενεργειών, αναγκάζει όλους εμάς, πέρα από τα λόγια, να δούμε και τα θέματα της πράξης. Γιατί, κυρίες και κύριοι Βουλευτές, μία φράση περιορίζομαι και μπορώ να πω, στο Εθνικό Συμβούλιο Εξωτερικής Πολιτικής συζητήσαμε για ένα θέμα διπλωματίας και άμυνας ταυτοχρόνως, όχι μόνο διπλωματίας. Γιατί έτσι είναι το θέμα που αντιμετωπίζει η πατρίδα μας σήμερα. Συνεπώς, πρέπει να είμαστε έτοιμοι για κάθε είδους αντίδραση πολιτική, διπλωματική ή και άλλη. Αυτά είναι τα κατεπείγοντα θέματα που έχει η χώρα και πρέπει όσο μπορεί πιο γρήγορα να δει τις ενέργειες που πρέπει να κάνει σε διπλωματικό και αμυντικό αποτρεπτικό επίπεδο. Κυρίες και κύριοι Βουλευτές, εδώ σε αυτήν την Αίθουσα επί τεσσεράμισι χρόνια ακούγαμε τον Υπουργό Άμυνας της προηγούμενης κυβέρνησης να απειλεί, να βάζει στολές παραλλαγής, να είναι ψωμοτύρι οι αναφορές του στην Τουρκία, αλλά ήρθε προχθές με συνέντευξη Τύπου που έδωσε να μας πει ότι καθυστερούν οι εξοπλισμοί. Δεν έχει άδικο σε ό,τι αφορά τα F -16, γιατί εκεί η Αντιπολίτευση του άσκησε δριμύτατη κριτική, αλλά και αυτός έφερε μία τροπολογία στα ξαφνικά εν μέσω μιας Επιτροπής Εξωτερικών και Άμυνας που ολοκλήρωνε τις εργασίες της, αιφνιδίασε, ενοχοποίησε το θέμα, ήρθε το θέμα στην Ολομέλεια, η σύγκρουση ήταν αναπόφευκτη και πήγαμε ένα χρόνο πίσω. Κατεπείγον θέμα είναι η χώρα να κοιτάξει τα ζητήματα των εξοπλισμών της με αρχές τη διαφάνεια και την ταχύτητα, όμως. Αν χρειάζεται, κύριε Υφυπουργέ, αλλαγή και του θεσμικού πλαισίου, προκειμένου αυτό να επιτευχθεί, η Βουλή είναι εδώ να σας ακούσει. Διότι η ενημέρωση που έχουμε χρόνια τώρα - χωρίς να αντιδράτε όμως, χωρίς να αντιδράει η προηγούμενη κυβέρνηση και στους πέντε μήνες σας εσείς - είναι ότι πολλές φορές η γραφειοκρατική δομή των σχετικών διαδικασιών που ήταν αποτέλεσμα θεμάτων διαφθοράς, γραφειοκρατική δομή που προέκυψε από τις εγγυητικές διατάξεις που περιέλαβε η νομοθεσία, δημιουργεί καθυστερήσεις που καθιστούν ατελέσφορους τους διαγωνισμούς. Έχει διαγωνισμούς χωρίς υποψηφίους. Έχεις λεφτά και δεν έχεις να τα δώσεις. Έτσι δεν είναι;
Από τις αρχές του 2018 υπάρχει νόμος. Τον έχει η ΓΔΑΕΕ.
Ο νόμος είναι από τις αρχές του 2018. Ο καθένας μας θα πει για τον εαυτό του. Σωστά, συμφωνώ. Δεν έρχεται, όμως, εδώ. Εμείς, όμως, είμαστε εδώ. Η Εθνική Αντιπροσωπεία είναι παρούσα να ακούσει τις κυβερνήσεις. Ο θεσμικός εξοπλισμός, κυρίες και κύριοι Βουλευτές, προϋποτίθεται των εξοπλιστικών προγραμμάτων. Αν η χώρα δεν έχει δυνατότητα να απορροφήσει τα ίδια της τα κεφάλαια, τότε τι συζητάμε; Είμαστε πίσω. Το θεσμικό μας πλαίσιο καθυστερεί και πρέπει να γίνουν συγκεκριμένες αλλαγές. Προφανέστατα, δεν πρέπει να γίνουν όλες οι αλλαγές που καθένας θα μπορούσε να φανταστεί, κατά παραβίαση της αρχής της διαφάνειας. Πρέπει να γίνουν εκείνες οι αλλαγές που θα βοηθήσουν την πατρίδα μας. Έρχεται, τώρα, ένα σχέδιο νόμου που, όπως είπα, ενοχοποιήθηκε από την κακή σχέση της προπροηγούμενης ηγεσίας του Υπουργείου Άμυνας και της Βουλής. Δεν φταίει η Βουλή. Ήμουν παρών μαζί με τον κ. Κεγκέρογλου και τον κ. Βενιζέλο. Καθόμασταν εκεί. Αντιμετωπίσαμε με ευθύνη έναν Υπουργό που κάθε μέρα μας εξύβριζε. Η Νέα Δημοκρατία τράβηξε τα λόγια της παραπάνω. Και τώρα, κάνει τα ίδια. Ήμουν εδώ. Τα θυμάμαι σαν τώρα. Έρχεται, λοιπόν, αυτό το σχέδιο νόμου με στοιχεία που είχαν ενοχοποιηθεί. Εμείς, το συσχετίζουμε με τις συνθήκες που περνάει η πατρίδα μας αυτή την εποχή. Αν δεν ήταν η πρόταση του κ. Κεγκέρογλου να πάμε στην Επιτροπή Εξοπλιστικών Προγραμμάτων, που δεσμεύεται από το αγαθό της λειτουργίας της κεκλεισμένων των θυρών εν τη ουσία και δεν κάνει διαρροές, δεν θα είχατε την Επιστημονική Υπηρεσία της Βουλής, σήμερα, κυρίες και κύριοι της Κυβέρνησης, να σας λέει ότι εφόσον η Βουλή έκρινε ότι πρέπει να γίνει ειδική συνεδρίαση απόρρητη της Επιτροπής Εξοπλιστικών Προγραμμάτων, το άρθρο 1 το βλέπουμε υπό το φως πληροφοριών που έχει μόνο η Επιτροπή Εξοπλιστικών Προγραμμάτων. Διασώσαμε με την παρέμβασή μας τα θέματα του άρθρου 1 στο νομικό πεδίο. Όπως ακούσατε από τους εισηγητές μας, τον εισηγητή μας τον κ. Φραγγίδη, αλλά και τον κ. Κεγκέρογλου με την ανάλυση που έκαναν, εμείς λέμε «ναι» στο σχέδιο νόμου αυτό και επί της αρχής και στα άρθρα του. Δεν φτάνει, όμως, να λέμε ότι θα σας παρακολουθούμε. Αυτά ακούστηκαν και από τον ΣΥΡΙΖΑ. «Θα σας παρακολουθούμε». Και λοιπόν; Τι πάει να πει «θα σας παρακολουθούμε»; Θα σας καλούμε ανά δύο μήνες στην Επιτροπή Εξοπλιστικών Προγραμμάτων να μας ενημερώνετε για την πορεία αυτών των προγραμμάτων, για την αναβάθμιση των F16 για τα Mirage και για τα υπόλοιπα θέματα για τα οποία με πολύ καλή πρωτοβουλία του Προέδρου της Διαρκούς Επιτροπής Εξωτερικών και Άμυνας κεκλεισμένων των θυρών ενημερωθήκαμε από τον ΑΓΕΕΘΑ και τους Αρχηγούς των Σωμάτων για την κατάσταση που βρίσκονται τα όπλα της χώρας με λεπτομέρειες. Τίθενται θέματα που αφορούν την αμυντική μας βιομηχανία. Κοιτάξτε, κύριε Υφυπουργέ, επί τεσσεράμισι χρόνια θέταμε εδώ στους αρμόδιους Αναπληρωτές Υπουργούς όπου είχε μεταβιβαστεί η αρμοδιότητα - ήταν ο κ. Βίτσας, ο κ. Κουβέλης - τα ζητήματα που αφορούν την ΕΑΒ, την ΕΑΣ και τα ναυπηγεία. Καλές προθέσεις καταγράφονταν τεσσεράμισι χρόνια. Είχαμε αποτέλεσμα μηδέν και είχαμε όλο τροπολογίες που να δικαιολογούν στάσεις των κυβερνήσεων και της δικής σας για μια κατάσταση δραματική στην οποία βρίσκονται τα νομικά πρόσωπα που ανέφερα. Θυμάμαι, με πόση έπαρση δύο Υπουργοί της περασμένης κυβέρνησης μάς έλεγαν για το αγαθό της θέσης των ναυπηγείων Σκαραμαγκά υπό το καθεστώς της ειδικής διαχείρισης με την έγκριση της Ευρωπαϊκής Ένωσης. Πέρασε ο καιρός και αναγκάστηκε και έφερε τροπολογία η Κυβέρνηση για να δώσει έναν χρόνο ακόμα παράταση, μήπως και βρεθεί μία λύση για τα ναυπηγεία. Όλα είναι στον αέρα. Η ευθύνη, τώρα, βαραίνει εσάς. Και ανά τετραετία, η ευθύνη βαραίνει και κάποιον άλλον. Πρέπει, όμως, να έχουμε μία εικόνα πού πηγαίνουν τα πράγματα και θα προκαλέσουμε ειδική συζήτηση της Διαρκούς Επιτροπής Άμυνας και Εξωτερικών για το θέμα αυτό. Θα κλείσω με τα θέματα της τροπολογίας που ήρθε την τελευταία στιγμή. Θέλω να ρωτήσω: Γιατί ταλαιπωρείτε τη Βουλή; Απευθύνομαι και στον Κοινοβουλευτικό Εκπρόσωπο της Πλειοψηφίας. Γιατί ταλαιπωρείτε τη Βουλή; Γιατί το κάνετε αυτό; Υπάρχει σύμπνοια των πολιτικών δυνάμεων - νομίζω - πέντε κομμάτων για τα θέματα του σχεδίου νόμου, που τόσο τα έχει ανάγκη η πατρίδα μας, ειδικά, όταν συνδυάζονται με την αμυντική μας βιομηχανία, όχι μόνο του δημόσιου τομέα αλλά και του ιδιωτικού τομέα που πρέπει και αυτοί να τη συμπεριλάβουν οι πολιτικές δυνάμεις στο spectrum των πολιτικών τους θέσεων. Δεν είναι μόνο το δημόσιο. Υπάρχουν πρωτοπόρες εταιρείες του ιδιωτικού τομέα. Δεν τις πετάμε στα σκουπίδια. Έλεος. Ενώ υπάρχει σύμπνοια με διάφορες, φέρνετε ξαφνικά μία τροπολογία με πάρα πολλά θέματα. Τι να πούμε; Επιδιώκετε τη διαφωνία; Σωστά είπαν από τον ΣΥΡΙΖΑ ότι ξέρατε ότι θα το φέρετε, αφού το είχατε στείλει στο Γενικό Λογιστήριο του Κράτους το σχέδιο νόμου αυτό. Μιλάμε για τα επτά άρθρα. Τι τροπολογία μας λέτε; Μιλάμε για μικρό σχέδιο νόμου. Γιατί δεν το είχαμε εγκαίρως για να το συζητήσουμε; Οι περιστάσεις που περνάει η χώρα επιβάλλουν σε όλους περίσκεψη. Αυτά περί βομβών που είπε ο κ. Βίτσας, με αφήνουν πλήρως αδιάφορο. Θέλω να ξέρω, όμως, τι είναι αυτό που κάθε πολιτική δύναμη λέει. Πρώτον, βλέπουμε τη διασύνδεση των ελληνοτουρκικών θεμάτων με το προσφυγικό, μεταναστευτικό; Όποιος δεν το βλέπει δεν θέλει να δει και είναι τυφλός με δική του θέληση. Εμείς, όμως, δεν είμαστε τυφλοί. Εμείς βλέπουμε. Είδαμε προβλήματα με τη διάρθρωση της Κυβέρνησης, όπως την έκανε ο Πρωθυπουργός, μετά τις εκλογές του Ιουλίου; Ναι, είδαμε. Είδαμε υπερσυγκέντρωση στο Υπουργείο Εθνικής Αμύνης και αναπληρωτές Υπουργούς με αντιφατικές αρμοδιότητες. Τι γίνεται με τον εθνικό συντονιστή; Δεν είμαστε - εγώ, τουλάχιστον, προσωπικά - αντίθετοι. Και ξέρουμε ότι είστε εσείς. Το ότι δύναται να είναι και μέλος της Κυβέρνησης… Εσείς δεν είστε ο εθνικός συντονιστής; Σας ρωτώ ευθέως.
Ο κύριος Πρωθυπουργός θα αποφασίσει, όχι εγώ.
Δεν έχετε οριστεί;
Σας παρακαλώ, μην κάνετε διάλογο. Έχουμε υπερβεί και τον χρόνο.
Έκανα μια ερώτηση για την αγόρευσή μου, κύριε Πρόεδρε. Ας μου απαντήσει με μια λέξη.
Καλό είναι να σημειώνουμε και να τα απαντήσουμε όλα μαζί. Εν πάση περιπτώσει, αφού πήρατε τον λόγο, απαντήστε, κύριε Υφυπουργέ.
Εγώ δέχομαι τη διακοπή.
Στις 23 Οκτωβρίου, είχε ανακοινωθεί ότι είμαι ο συντονιστής για τη μεταφορά και τη μετεγκατάσταση. Το ποιος θα είναι εθνικός συντονιστής, κύριε Πρόεδρε, θα το αποφασίσει ο κύριος Πρωθυπουργός.
Εντάξει, τότε αλλάζει. Τότε, πάμε σε πολυπρόσωπες πάλι και διαφορετικές δομές. Θεώρησα ότι αυτό αφορά εσάς και ότι η Κυβέρνηση φροντίζει να σας βοηθήσει να ασκήσετε τα καθήκοντά σας. Έτσι το κατάλαβα και το βρήκα θετικό. Αν μου πείτε, τώρα, ότι άλλο θα είστε εσείς και άλλο κάποιος άλλος, δεν γνωρίζω. Βάζουμε ερωτηματικό. Δεν έχουμε τον χρόνο να το επεξεργαστούμε. Δεν μπορούμε να πούμε «ναι». Βεβαίως, στον Ενιαίο Φορέα Επιτήρησης Συνόρων είμαι απολύτως θετικός. Η κ. Γεννηματά από αυτό το Βήμα ανέπτυξε το μεταναστευτικό και το προσφυγικό πρόβλημα ως ενιαίο θέμα. Έρχονται από τον Έβρο και όχι μόνο από τα θαλάσσια σύνορά μας. Το έθιξε στη συζήτηση που είχε στην επίκαιρη επερώτηση που κατέθεσε στον Πρωθυπουργό. Και του είπε ότι ήταν στα Διαβατά και έβλεπε τις ροές με τα μάτια της. Πρέπει να υπάρξει ενιαίο κέντρο και Ενιαίος Φορέας Επιτήρησης Συνόρων. Ακούγεται πάρα πολύ θετικό. Θετική ακούγεται και η κατά παρέκκλιση κάθε διάταξης απόσπαση προσωπικού, αλλά και το όργανο διαχείρισης της προσφυγικής κρίσης στο δικό σας Υπουργείο. Αλλά με συγχωρείτε, εμείς θα ψηφίσουμε τροπολογία που εμπεριέχει διατάξεις που συνεπάγονται κόστος, όταν δεν ξέρουμε πόσο είναι το κόστος αυτό; Μη μας βάλετε σε τέτοια ταλαιπωρία, όχι. Θα απόσχουμε, γιατί δεν είναι δυνατόν με μια έκθεση Γενικού Λογιστηρίου που καταγράφει διατάξεις με κόστος που δεν προσδιορίζεται, η Αντιπολίτευση να σας τη στηρίξει. Πώς θα σας τη στηρίξει; Θέλω, κύριε Πρόεδρε, να ολοκληρώσω, λέγοντας και το εξής: Θέτει ζητήματα που πρέπει η Αίθουσα να τα ακούσει σε σχέση με τον προϋπολογισμό του 2020, που σχετίζεται αμέσως και με το θέμα αυτό. Ρώτησα, κύριε Υφυπουργέ, στην τελευταία συζήτηση της Επιτροπής Οικονομικών για τον προϋπολογισμό του 2020, τον παριστάμενο τότε Υφυπουργό τον κ. Σκυλακάκη, αν μπορεί να μας δώσει εικόνα εξόδων της Ελλάδος για το μεταναστευτικό, προσφυγικό του έτους 2019 και μου είπε όχι, δεν μπορεί να μας δώσει. Δεύτερη ερώτησή μου ήταν: Για το 2020 προβλέπει ο προϋπολογισμός σας δαπάνη για το μεταναστευτικό, προσφυγικό; Όχι ήταν η απάντησή του. Δεν μπορεί να μου δώσει ούτε αυτό το στοιχείο, δεν το έχει. Τον ρωτάω: Και γιατί δεν έχετε τα στοιχεία του 2019, για να μπορείτε να κάνετε πρόβλεψη για το 2020; Μου λέει: Γιατί στον σχετικό κωδικό, ας πούμε των νοσοκομείων, υπάρχει ποσό μηδέν. Το Νοσοκομείο της Λέσβου, λέει, έχει μηδέν με ό,τι πρόβλημα μετανάστευσης και προσωπικού έχει. Αν η προηγούμενη κυβέρνηση δεν τα συμμάζευε αυτά, θα τα αφήσετε κι εσείς έτσι; Θα πάμε στον προϋπολογισμό του 2020 και δεν θα ξέρουμε τι μας κοστίζει αυτό το πρόβλημα, για να δούμε τι καλύπτουν οι ροές από την Ευρωπαϊκή Ένωση και τι η τσέπη του Έλληνα πολίτη; Και τώρα μας φέρνετε διάταξη εδώ για έναν φορέα με απροσδιόριστο κόστος; Όχι, εμείς δεν μπορούμε να πούμε «ναι» σε μια τέτοια ρύθμιση, παρ' ότι σε πολιτικό επίπεδο και τη γενική θέση δώσαμε - τα ελληνοτουρκικά συνδέονται με το μεταναστευτικό, προσφυγικό - και τη θετική μας διάθεση στο να υπάρξει αντιμετώπιση και μάλιστα ταχύτατη αντιμετώπιση. Ευχαριστώ πάρα πολύ, κύριε Πρόεδρε. Ελπίζω ο Υφυπουργός και ο Υπουργός όταν θα πάρουν τον λόγο να δώσουν τις δέουσες απαντήσεις. Ευχαριστώ.
Κι εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Ζωγράφου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Κωνσταντίνος Χήτας από την Ελληνική Λύση. Παρακαλώ πολύ, όλοι να κρατάτε τον χρόνο. Έχουμε ξεφύγει πολύ και δεν έχουνε μιλήσει πολλοί από τον κατάλογο.
Ευχαριστώ, κύριε Πρόεδρε. Ελπίζω να μην εξαντλήσετε την αυστηρότητά σας σε μένα, αν και δεν θα χρησιμοποιήσω μάλλον όλον τον χρόνο. Κύριε Υπουργέ, κύριε Αρχηγέ, κύριε Υφυπουργέ, Στρατηγέ μου, ήρθα σήμερα προετοιμασμένος για να μιλήσω για το νομοσχέδιο για τα F16, γιατί γι' αυτό ήρθα και προετοιμάστηκα όπως σε κάθε συνεδρίαση στην Ολομέλεια, αλλά και πραγματικά με διάθεση της σύμπνοιας και ομόνοιας σε ένα θέμα σημαντικό και σοβαρό. Αλλά πάλι καταφέρατε με έναν περίεργο τρόπο που δείχνετε, θα σας το πω, δεν είναι προσωπικό το θέμα, απευθύνομαι στην Κυβέρνηση φυσικά που την εκπροσωπείτε τώρα εσείς, με όλον τον σεβασμό και στο Σώμα και στην Κυβέρνηση, δεν μας σέβεστε. Δεν μας σέβεστε, δυστυχώς. Φέρνετε ένα πολύ σημαντικό θέμα, μια σημαντική τροπολογία. Εγώ διαβάζοντάς την - δεν λαϊκίζω ούτε υπερβάλλω - ανατρίχιασα με αυτά που βλέπω μέσα και όχι σε αυτά που αναφέρεται ή προβλέπει, αλλά με κάποιες παραδοχές που βρίσκονται εδώ μέσα. Γιατί ήρθαμε σήμερα και ζητάμε όλοι αυτή την σύμπνοια σε θέματα σημαντικά και βάζετε τελευταία στιγμή θέματα σημαντικά και τι θέλετε με το ζόρι ή να μας σύρετε πίσω από τις εξελίξεις ή αδιαφορείτε για την άποψη του υπόλοιπου Κοινοβουλίου, της Αντιπολίτευσης, και κάνετε αυτό που θέλετε. Άρα η δική μας παρουσία εδώ είναι αδιάφορη και περιττή. Είχαμε και άλλη μια φορά αυτή την αλλαγή σχεδίου. Τα είπαν πριν. Δηλαδή, το Γενικό Λογιστήριο του Κράτους τα ήξερε και σήμερα ξαφνικά μας το φέρατε στο και πέντε, ούτε καν στο παρά πέντε; Επίσης, κύριε Υφυπουργέ, πιστέψτε με, δεν αμφισβήτησε και δεν αμφισβητεί κανείς την προσφορά σας σαράντα ένα χρόνια στις Ένοπλες Δυνάμεις. Και είμαστε πολύ περήφανοι και εμείς για εσάς. Θέλω να το πιστέψετε αυτό. Είναι και η φιλοσοφία μας τέτοια, που θέλω να καταλάβετε ότι το εννοούμε. Αλλά θέλουμε με τον ίδιο σεβασμό να εντοπίζετε κι εσείς εμάς. Ξέρω ότι βρίσκεστε σε δύσκολη θέση, ότι αυτό που κάνετε δεν είναι σωστό και το ξέρω ότι το ξέρετε και εσείς. Θέλω να επισημάνω δύο - τρία πράγματα. Έχω την τροπολογία στα χέρια. Δεν θα πω τίποτα για τα εξοπλιστικά και την αναβάθμιση των F16. Δυστυχώς, δεν θα πω τίποτα. Τα βάζω στην άκρη. Είναι μια παραδοχή ήττας, κύριε Υπουργέ, για τη Νέα Δημοκρατία και την Κυβέρνηση της Νέας Δημοκρατίας αυτό που φέρνετε σήμερα. Δυστυχώς, είναι μια παραδοχή ήττας και θα σας εξηγήσω γιατί. Λέτε εδώ: «με μη διαχειρίσιμες μεταναστευτικές ροές στα ανατολικά σύνορα της χώρας, εν όψει του όγκου και της επαναληπτικότητας αυτών» και λέτε ότι «δεν κατέστη εφικτή η άμεση και αποτελεσματική αντιμετώπιση της κατάστασης και η ταχεία παροχή ανθρωπιστικής βοήθειας στους πληγέντες πληθυσμούς που αφορά στην ηθική υποχρέωση, κ.λπ.». Λέτε ότι δεν κατάφεραν, λοιπόν, οι τοπικές κοινωνίες, που αυτό ήταν το πρώτο σχέδιο, γιατί είχαμε αλλαγή σχεδίου. Κύριε Υπουργέ, εδώ δεν είναι στρατός, εδώ είναι πολιτική. Ο κόσμος σας ψήφισε γιατί είπατε ότι έχετε σχέδιο, ότι θα αντιμετωπίσετε τώρα το λαθρομεταναστευτικό. Έρχεστε στην εξουσία και δείχνετε ότι δεν μπορείτε να το εντοπίσετε. Πάτε σε Plan B, σχέδιο Β: διάχυση στις τοπικές κοινωνίες. Βλέπετε ότι δεν μπορείτε να το αντιμετωπίσετε ούτε αυτό. Πάτε σε Plan 3 και τέταρτο πλάνο και αλλαγή σχεδίου πάλι. Και ξαφνικά μας φέρνετε σήμερα αυτό. Και τι λέει αυτό εδώ; Λέει ότι δοκιμάζει τα όρια κ.λπ.. Λέει ότι συνεκτιμήθηκε το ήδη σοβαρό δημοκρατικό έλλειμμα της χώρας. Η εθνική ασφάλεια απειλείται, η κοινωνική σταθερότητα και η οικονομική ανάπτυξη. Άρα, παραδέχεστε σήμερα εδώ αυτά που φωνάζουμε εδώ εμείς μήνες, ότι με τους λαθρομετανάστες που έχει γεμίσει η Ελλάς και μετά ανοιχτά σύνορα - ρεμπέτ ασκέρ, δυστυχώς, που έχουμε, κινδυνεύει η κοινωνική σταθερότητα της χώρας, η οικονομική ανάπτυξη και η εθνική μας ασφάλεια. Αλήθεια από πότε κινδυνεύει η εθνική ασφάλεια μιας χώρας από πρόσφυγες και από μωρομάνες; Άρα αυτοί που παίρνουν μέσα, το 80 % και το 90%, προφανώς δεν είναι πρόσφυγες και μωρομάνες. Είναι κάτι άλλο. Γιατί λέγεται εδώ - η τροπολογία σας το λέει, όχι εγώ, ούτε ο Βελόπουλος - ότι κινδυνεύει η εθνική ασφάλεια της χώρας. Τι να πούμε εμείς γι' αυτό; Λέτε παρακάτω ότι «Η Ελλάδα διατήρησε τη δέσμευσή της. Στην αναπτυξιακή συνεργασία ανταποκρίθηκε στις δεσμεύσεις προς την Ευρωπαϊκή Ένωση». Τι δεσμεύσεις είναι αυτές; Δεν τις έχω καταλάβει. Ξέρει ο ελληνικός λαός τι δεσμεύσεις είναι αυτές; Σας ψήφισε γι' αυτές τις δεσμεύσεις; Και παράλληλα, κινητοποίησε πόρους η Ελλάδα, από την τσέπη του Έλληνα πολίτη και τον πληθυσμό της, τις τοπικές κοινωνίες, δηλαδή, για την παροχή υποστήριξης στους αιτούντες. Πάμε παρακάτω. Δεν τα λέω εγώ, κύριε Υπουργέ. Δεν πάω στον εθνικό συντονιστή. Προς το παρόν κάπου ανακουφίστηκα όταν έμαθα ότι είναι ο Στεφανής. Τώρα μας είπατε ότι δεν θα είστε εσείς. Ποιος θα είναι; Γι' αυτό σας είπαμε πριν ότι φτιάχνετε ένα Σώμα του Πρωθυπουργού, που ο Πρωθυπουργός θα επιλέξει ποιος είναι αυτός. Και φτιάχνετε ουσιαστικά «νέες Ένοπλες Δυνάμεις». Και λέει παρακάτω, κύριε Υπουργέ, στο πέμπτο άρθρο, να το ακούσει ο κόσμος, ότι με το παρόν άρθρο καθορίζεται ο τρόπος χρηματοδότησης. Ειδικότερα προβλέπεται ότι ο φορέας θα χρηματοδοτείται από τον κρατικό προϋπολογισμό. Σε μια πτωχευμένη χώρα που μαλώναμε πέντε μέρες εδώ εάν θα πάρουν όλοι οι ΑΜΕΑ ή όχι την επιδότηση, εμείς βάζουμε από τον κρατικό προϋπολογισμό για να κάνουμε την νταντά των λαθρομεταναστών;
Και τι να κάνουμε;
Τι να κάνουμε; Να μην τους βάλουμε μέσα, κύριε Λοβέρδο, να κλείσουμε τα σύνορά μας, να τους πάμε σε ακατοίκητα νησιά. Δεν με ενδιαφέρει τι θα κάνουμε. Αυτά να κάνουμε. Οι προτάσεις μας είναι αυτές. Τι θα κάνουμε; Θα γίνει ελληνικός στρατός ή θα δημιουργήσουμε έναν νέο στρατό να νταντεύουμε τους λαθρομετανάστες; Σοβαρά μιλάμε τώρα; Διαλύεται η χώρα, δεν το έχετε καταλάβει; Και τρέχουμε πίσω από τις εξελίξεις. Και φέρνουμε σήμερα μια τροπολογία τόσο σοβαρή. Είπα το ένα πέμπτο των όσων προβλέπει αυτή η τροπολογία. Και τη φέρνουμε νύχτα, στο 90', στο και πέντε και θέλετε να την ψηφίσουμε. Πώς θα την ψηφίσουμε; Είναι τόσο σοβαρά τα θέματα αυτά και προσπαθείτε και πήρατε τον λόγο δύο φορές. Γιατί τον πήρατε δύο φορές τον λόγο; Για να εξηγήσετε ότι ο συντονιστής θα πρέπει κ.λπ.. Άρα, έχουμε απορίες. Αυτές τις απορίες δεν πρέπει ως δημοκρατικό συμβούλιο εδώ πέρα, ως Εθνική Αντιπροσωπεία να τις συζητήσουμε στις επιτροπές; Δεν χρειάζεται χρόνος να μας ακούσετε, να ακούσετε τις ενστάσεις μας, τις απορίες μας, να πείτε «όχι, ναι, ίσως, έχετε δίκιο, έχετε άδικο», να εγγυηθείτε για όλα αυτά και να έλθει προς ψήφιση και να το ψηφίσουμε με τα δύο χέρια; Όμως, στο κρυφτό, στο μουλωχτό, στο ζουλάτο; Δεν μας σέβεστε. Δεν σέβεστε τους Έλληνες, γιατί εμείς εδώ εκπροσωπούμε τους Έλληνες πολίτες. Κύριε Υπουργέ με πολύ μεγάλο σεβασμό, αλλά και με πολύ μεγάλο πόνο τα είπα αυτά σήμερα. Σας λέω ξανά ότι είχα γράψει άλλα πράγματα. Ήθελα να αναφερθώ στον εξοπλισμό και στην αναβάθμιση των F -16 με σύμπνοια πραγματικά. Από τη μία, ζητάτε να είμαστε μαζί στα μεγάλα και τα σοβαρά, αλλά από την άλλη, μας αντιμετωπίζετε σαν παρακατιανούς. Σας ευχαριστώ.
Τον λόγο έχει ο Καστοριανός κ. Ζήσης Τζηκαλάγιας από τη Νέα Δημοκρατία.
Ευχαριστώ, κύριε Πρόεδρε. Κύριε Πρόεδρε, η επάρκεια, η αξιοπιστία και η αποτελεσματικότητα της εθνικής μας άμυνας εξαρτάται από δύο παράγοντες: από το προσωπικό και από τα μέσα, το πολεμικό υλικό το προσωπικό. Το προσωπικό είναι δύο κατηγορίες. Είναι το ενεργό προσωπικό, το ένστολο, το υπό τα όπλα, τα μόνιμα στελέχη - αξιωματικοί και υπαξιωματικοί των παραγωγικών σχολών ή όλοι οι άλλοι που υπηρετούν στις Ένοπλες Δυνάμεις με διάφορους τρόπους - αλλά και οι στρατιώτες, οι έφεδροι, αυτοί που υπηρετούν τη στρατιωτική τους θητεία. Από την άλλη μεριά, είναι η εφεδρεία, οι επίστρατοι, αυτοί που προέρχονται από όλους μας, από όλον τον λαό και αν χρειαστεί, όταν χρειάστηκε και στον βαθμό και στην ένταση και στον χρόνο που θα χρειαστεί, θα κληθούν να συμπληρώσουν τους εν ενεργεία υπηρετούντες. Το προσωπικό αυτό εξαρτάται το πώς θα λειτουργήσει από τρεις παραμέτρους. Πρώτη είναι το ηθικό και η ψυχολογία και έχουν ηθικό και ψυχολογία οι Ένοπλες Δυνάμεις της χώρας, αλλά πρέπει διαχρονικά να φροντίζουμε και αυτό είναι θέμα παιδείας. Ξεκινάει να καλλιεργείται η φιλοπατρία από το σπίτι από το σχολείο. Πρέπει συνεχώς να σφυρηλατείται η εθνική ενότητα. Και αυτό το παράδειγμα το δίνουμε πρώτα εμείς, οι πολιτικές δυνάμεις της χώρας. Όταν οι νεότερες γενιές βλέπουν εμάς να ομονοούμε στα εθνικά ζητήματα, θα έχουν αυξημένο ηθικό και ισχυρή ψυχολογία. Δεύτερο είναι η εκπαίδευση. Η εκπαίδευση πρέπει να είναι τέτοια, ώστε όλο το προσωπικό και αυτό που υπηρετεί, αλλά και η εφεδρεία πρέπει να προετοιμάζεται σε πραγματικά σενάρια. Οπότε εάν χρειαστεί, αυτά να είναι επεξεργασμένα και να το αποδώσουν κατά τον καλύτερο δυνατό τρόπο. Τρίτον, είναι το αριθμητικό. Είναι γεγονός ότι ο Στρατός μας και το Ναυτικό και η Αεροπορία αριθμητικά υστερούν και αυτό οφείλεται, από τη μια μεριά, στο δημογραφικό που είναι οξύτατο και, από την άλλη, από τη μείωση της στρατιωτικής θητείας στους εννέα μήνες. Τρία πράγματα προτείνω να γίνουν, που τα εξετάσαμε και σε συνέδριά μας πριν τις εκλογές. Ένα θέμα είναι να εξετάσουμε αν πρέπει η θητεία να γίνει στα δεκαοχτώ χρόνια. Ένα δεύτερο θέμα είναι να εξετάσουμε αν πρέπει να αυξήσουμε τη στρατιωτική θητεία και σε πρώτη φάση οι εννιά μήνες να γίνουν δώδεκα. Τρίτο ζήτημα είναι στο πλαίσιο της ισότητας ίσως των δύο φύλων αν πρέπει να σκεφτούμε την στράτευση των γυναικών σε εθελοντική φάση σε πρώτο στάδιο και με μπόνους, κίνητρα που ίσως θα αποδώσουν. Είδαμε πόσο ρόλο έπαιξαν τα κίνητρα, παραδείγματος χάριν, στις προσλήψεις για τους ειδικούς φρουρούς, για τους έφεδρους αξιωματικούς ή αυτούς που είχαν υπηρετήσει στις Ειδικές Δυνάμεις. Ερχόμενοι τώρα στα μέσα, στο πολεμικό υλικό, αυτό που συζητάμε σήμερα με το νομοσχέδιο που επεξεργαζόμαστε κυρίως με τα τρία πρώτα άρθρα. Τα δύο πρώτα αφορούν τον αεροπορικό στόλο. Το αεροπορικό όπλο παίζει σημαντικό ρόλο, τον πρώτο ρόλο στην άμυνα της χώρας. Τα αεροσκάφη μας κυρίως είναι τα F -16. Είναι σε διαφορετικούς τύπους: Είναι τα F -16/30, που είχαμε προμηθευθεί τη δεκαετία του 1980 με την αγορά του αιώνα και πρέπει να σκεφτούμε γιατί δεν θα είναι για πολλά χρόνια ακόμη αξιόμαχα. Είναι τα F -16/50 και η τρίτη κατηγορία, τα πιο σύγχρονα, είναι το F -16- τα ογδόντα δύο που έχουμε περίπου, μονοθέσια και διθέσια - τα Αdvanced και τα 52 Plus C. Είναι αυτά που θα τα αναβαθμίσουμε με αυτό το νομοσχέδιο για να τα μετατρέψουμε από τρίτης γενιάς και να τα φέρουμε κοντά στην τέταρτη γενιά. Μπαίνει ένα ζήτημα, όμως: Αρκεί αυτό ή χρειάζεται να σκεφτούμε για καινούργιο τύπο αεροσκάφους για το άμεσο μέλλον; Από τα 280 εκατομμύρια της δαπάνης, το 70% είναι το θετικό ότι θα αξιοποιηθεί από την Ελληνική Αεροπορική Βιομηχανία. Έρχομαι στο δεύτερο άρθρο που αφορά τα Μirage. Μπορεί να λένε ότι τα αεροπλάνα πρέπει να είναι του ίδιου τύπου, αλλά καλώς στην Ελλάδα ο άλλος τύπος είναι τα γαλλικά. Έχουμε άλλη μια πόρτα ανοιχτή και αυτό φάνηκε πόσο σημαντικό ήταν τη δεκαετία του 1970. Τα Μirage F1 σε ρόλο αναχαίτισης έπαιξαν καθοριστικό ρόλο. Είναι το αεροπλάνο που δεν το γνωρίζει ο αντίπαλός μας. Είναι τα γνωστά δελταπτέρυγα. Τη δεκαετία του 1980 με την αγορά του αιώνα αποκτήσαμε τα Μirage 2000 που έχουν λιγοστέψει από ατυχήματα. Είναι αεροπλάνο πολύ σημαντικό αυτό. Είναι ο μοναδικός φορέας εκτόξευσης των αντιπλοϊκών βλημάτων των Εxoset. Και φαντάζομαι ότι αντιμετωπίζουμε τι θα κάνουμε την επαύριον, γιατί μέσα στον εκσυγχρονισμό δεν προβλέπεται ο εκσυγχρονισμός αυτών των αεροσκαφών. Και είναι τα πιο σύγχρονα τα Μιράζ 2005 που, πέρα από ένα καταπληκτικό αεροσκάφος στην αναχαίτιση, αλλά με τη δυνατότητα που έχει να φέρει τα υποστρατηγικά όπλα, τους πυραύλους SCALP EG δίνει ένα μεγάλο πλεονέκτημα στην ποιοτική και όχι μόνο αντιπαράθεση με τους απέναντι. Και το τρίτο άρθρο αφορά τον εκσυγχρονισμό των υποβρυχίων μας. Το καλό είναι ότι την προμήθεια υλικού και εξοπλισμού τα τέσσερα υποβρύχια τύπου TYPE 214 και το ένα του 209, που εκσυγχρονίστηκε, αυτή τη στιγμή η Ελλάδα - και αυτό να το ακούνε όλοι - έχει το πιο ισχυρό συμβατικό υποβρύχιο που υπάρχει στον κόσμο. Κύριε Πρόεδρε, θα χρειαστώ ένα λεπτό περισσότερο από τον χρόνο μου. Ολοκληρώνοντας, θέλω να πω ότι η πατρίδα μας, το ελληνικό κράτος έφτασε στα σημερινά σύνορα με την ενσωμάτωση της Δωδεκανήσου του 1946. Τη δεκαετία του 1950 και του 1960 το άλλο κομμάτι του Ελληνισμού, οι Κύπριοι, έδιναν απελευθερωτικό αγώνα. Τότε ήταν που διακυβευόταν αν θα μεγάλωνε κι άλλο η Ελλάδα ενσωματώνοντας και την Κύπρο. Αποφάσισαν να έχουν ανεξάρτητη χώρα. Αυτή τη στιγμή είναι θετικό το γεγονός ότι έχουμε ένα έθνος με δύο κράτη. Είναι μοναδικό φαινόμενο ακόμη και στην Ευρωπαϊκή Ένωση των είκοσι οχτώ κρατών. Δεν υπάρχει άλλη γλώσσα που να ομιλείτε σε δύο κράτη. Το 1974 είχαμε την πρώτη απώλεια ελληνικού εδάφους, αφού χάσαμε το 40% της Κύπρου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε, όπως σας είπα. Τα επόμενα χρόνια είχαμε την κρίση του Μαρτίου του 1987 και φτάσαμε στα Ίμια το 1996, που τότε είχαμε τρεις απώλειες: Πρώτον, εθνικό έδαφος. Τα Ίμια ήταν μέχρι τότε ελληνικά και σήμερα μπορεί να μην είναι τούρκικα, αλλά είναι γκρίζα. Επομένως, είναι απώλεια. Δεύτερον, χάσαμε τρία στελέχη, τρεις ανθρώπους των Ενόπλων Δυνάμεων. Και, τρίτον, ένα ελικόπτερο εκείνη τη βραδιά. Είμαστε φιλειρηνικό έθνος και χώρα. Δεν θέλουμε πόλεμο. Για να μην έχουμε πόλεμο, πρέπει να ξέρει ο αντίπαλός μας ότι έχουμε τη δυνατότητα και τη θέληση, εάν προκληθούμε, αν παραβιαστούν οι κόκκινες γραμμές τις οποίες έχουμε προκαθορίσει, θα αντιδράσουμε, θα απαντήσουμε και είμαστε αποφασισμένοι να πολεμήσουμε και θα νικήσουμε. Και για αυτό ψηφίζω το σημερινό νομοσχέδιο, γιατί είναι θετικό σε αυτήν την κατεύθυνση της αποτροπής και της εμπλοκής με θετικό αποτέλεσμα, εάν χρειαστεί. Σας ευχαριστώ.
Και εμείς ευχαριστούμε. Τον λόγο έχει ο κ. Γεώργιος Βλάχος από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, για αυτό το σημαντικό νομοσχέδιο που συζητάμε νομίζω ότι οι συνάδελφοι, ο εισηγητής μας, όσο και ο Κοινοβουλευτικός μας Εκπρόσωπος, ο κ. Λαζαρίδης και ο κ. Μπουκώρος, αλλά και η πολιτική ηγεσία του Υπουργείου Εθνικής Άμυνας έχουν τεκμηριώσει πλήρως την αναγκαιότητα, αλλά και τον τρόπο αναβάθμισης των οπλικών συστημάτων και πόσο απαραίτητα είναι αυτά για τη χώρα. Είναι κάτι που γίνεται σήμερα και θα το βρούμε το επόμενο διάστημα μπροστά μας, διότι οι καιροί είναι δύσκολοι και κανείς πρέπει να λαμβάνει μέτρα. Αυτή, λοιπόν, την πρόνοια της σημερινής πολιτικής ηγεσίας σήμερα επιβραβεύουμε με αυτό το νομοσχέδιο. Ζήτησα να πάρω τον λόγο περισσότερο για να τοποθετηθώ για μια τροπολογία που έχει κατατεθεί και είναι πολύ σημαντική για την περιοχή μου και δεν θέλω να επαναλάβω οτιδήποτε άλλο είπαν οι συνάδελφοι για το νομοσχέδιο. Ξεκινώ ευχαριστώντας τον Υπουργό, τον κ. Παναγιωτόπουλο, γιατί δέχτηκε στο δικό του νομοσχέδιο μία τροπολογία - και μιλώ συγκεκριμένα για την τροπολογία 126 με ειδικό αριθμό 3- που κατέθεσαν οι Υπουργοί κύριοι Σταϊκούρας και Χατζηδάκης. Πραγματικά δίνει λύση - προσωρινή, βεβαίως, όπως θα πω παρακάτω - στην ανατολική Αττική. Τι έχει γίνει εδώ και τι λέει η τροπολογία, γιατί πολλοί συνάδελφοι θα τη δουν και δεν θα την κατανοήσουν: Λέει ότι η εξέταση των ενστάσεων από τις επιτροπές του άρθρου 7 του ν.2308/1995 αναστέλλεται μέχρι τις 30-4-2020 για ακίνητα που βρίσκονται στις περιοχές που περιγράφονται στην υπ' αριθμόν 1151/1872- πρόσφατα δηλαδή! - απόφαση του Εφετείου Αθηνών στις υπ' αριθμόν 116/1868, 698/1876 αποφάσεις του Εφετείου Ναυπλίου και την υπ' αριθμόν 110/1878 απόφαση του Αρείου Πάγου και ανήκουν στους Δήμους Λαυρεωτικής, Σαρωνικού της Περιφέρειας Αττικής. Δηλαδή, μετά από σχεδόν δύο αιώνες - σίγουρα ενάμιση αιώνα - ερχόμαστε εδώ να συζητήσουμε κάτι που για όλους τους πολίτες είναι αυτονόητο. Τι έχει συμβεί εκεί; Σε μία διαμάχη τότε, δηλαδή πριν από εκατόν πενήντα, εκατόν εξήντα χρόνια του δημοσίου με τους ιδιώτες με συνοπτικές διαδικασίες και για να μην δοθεί το υπέδαφος των πρώην μεταλλείων του πρώην Δήμου Λαυρεωτικής εκείνης της εποχής, που ουσιαστικά ήταν όλο το νότιο κομμάτι της Αττικής, χαρακτηρίστηκε αυτό ως δημόσια έκταση. Αυτή τη δημόσια έκταση, λοιπόν, επικαλείται σήμερα το Κτηματολόγιο και έρχεται να διεκδικήσει τις ιδιοκτησίες των συμπολιτών μας, γιατί ναι μεν - λέει - άλλαξαν χρήση - δεν διαφωνεί ως προς αυτό - αλλά δεν έπαψαν ποτέ αυτές οι εκτάσεις να ανήκουν στο δημόσιο. Και στέλνει το Κτηματολόγιο εδώ - αν είναι δυνατόν! - επικαλούμενο απόφαση του 1872 ενστάσεις και καλεί τους ιδιοκτήτες να προσέλθουν στην εκδίκαση αυτών, ξοδεύοντας χρήματα, να υπερασπιστούν - τι; - τα σπίτια τους που είναι χτισμένα νόμιμα εδώ και εξήντα χρόνια, όπως συμβαίνει στην περίπτωση της Σαρωνίδας, σε σχέδιο πόλεως. Γιατί; Γιατί διεκδικεί με βάση την απόφαση του 1872 τον δημόσιο χαρακτήρα. Αυτές τις μέρες είχαμε συνεχείς εκδικάσεις ανθρώπων που δεν είχαν καταλάβει τίποτα και ξαφνικά κατάλαβαν πώς έμπλεξαν, οι οποίες βεβαίως μέχρι στιγμής - πρέπει να πω - όσες εκδικάστηκαν είχαν αρνητικά αποτελέσματα, αλλά κανείς δεν ξέρει τι αποφάσεις θα παρθούν στο μέλλον ή εάν το δημόσιο θα διεκδικήσει εκ νέου σε δεύτερο βαθμό αυτές τις ιδιοκτησίες, αφού όπως λέει στα χαρτιά που στέλνει «οι ανωτέρω εκτάσεις συμπεριλαμβάνονται σε αυτές που ανήκουν κατά κυριότητα στο ελληνικό δημόσιο, σύμφωνα με την υπ' αριθμόν 1151/1872 απόφαση του Εφετείου. Από τις ανωτέρω εκτάσεις εξαιρούνται και λοιπά». Επειδή δεν ξέρουμε, λοιπόν, πώς θα εξελιχθούν τα πράγματα, ζητήσαμε από τον αρμόδιο Υφυπουργό κ. Βεσυρόπουλο να φέρει μία ρύθμιση - και θέλω δημόσια να τον ευχαριστήσω, γιατί από την πρώτη στιγμή κατανόησε το πρόβλημα και δεσμεύτηκε να φέρει αυτήν τη ρύθμιση - η οποία αναστέλλει αυτές τις εκδικάσεις, αναστέλλει δηλαδή την ταλαιπωρία των συμπολιτών μας, αποκαθιστά το αυτονόητο, να μην τρέχουν οι συμπολίτες μας να αποδείξουν ότι τα σπίτια τους, που είναι χτισμένα νομιμότατα εντός σχεδίου, είναι δικά τους και δεν ανήκουν στο δημόσιο, όπως και άλλοι συμπολίτες μας στη Λαυρεωτική που δεν έχουν μεν σπίτια - είναι εκτός σχεδίου, είναι αγροτικές εκτάσεις - δεν χρειάζεται να αποδείξουν ότι αυτές οι ιδιοκτησίες είναι δικές τους και δεν είναι του δημοσίου. Το δημόσιο, αντί να ασχολείται με το τι έχει γίνει σήμερα και να τελειώσει επιτέλους το Κτηματολόγιο, ασχολείται με το τι έγινε το 1872, λες και δεν έχει παρακολουθήσει τι αλλαγές έχουν γίνει στον τόπο από τότε. Έρχεται, λοιπόν, αυτή η τροπολογία και αναστέλλει την ταλαιπωρία των συμπολιτών μας και έχει δεσμευθεί ο αρμόδιος Υφυπουργός ότι στο διάστημα αυτών των τεσσάρων μηνών θα φέρουμε νομοθετική ρύθμιση με την οποία θα δίνεται οριστική λύση σε αυτό το πρόβλημα. Διότι πρέπει να πω - για να είμαστε και εδώ δίκαιοι - ότι το θέμα προέκυψε και πριν από περίπου δύο χρόνια, οι συνάδελφοι της τότε κυβερνητικής πλειοψηφίας, Βουλευτές του ΣΥΡΙΖΑ, ανέλαβαν να φέρουν το θέμα, δεν έκαναν, βεβαίως, εκ του αποτελέσματος απολύτως τίποτε και σήμερα το ξαναβρίσκουμε μπροστά μας. Εμείς, λοιπόν, επειδή λειτουργούμε λίγο διαφορετικά - και θέλω να πιστεύω και αποτελεσματικά - όχι μόνο αναστέλλουμε, αλλά δεσμευόμαστε να δώσουμε οριστική λύση σε κάτι που η κοινωνία και οι πολίτες θεωρούν αυτονόητο. Και εν πάση περιπτώσει, δεν μπορούν να κατανοήσουν ότι το ελληνικό δημόσιο και το Κτηματολόγιο δεν έχει άλλα σοβαρότερα θέματα να ασχοληθεί από το να διεκδικεί περιουσίες με βάση έναν νόμο πριν από δύο αιώνες. Σας ευχαριστώ.
Και εμείς ευχαριστούμε. Τον λόγο έχει η κ. Παρασκευή Βρυζίδου από τη Νέα Δημοκρατία και την όμορφη Κοζάνη. Στη συνέχεια μου ζήτησε τον λόγο ο κ. Βιλιάρδος. Ωστόσο, επειδή έδωσα τον λόγο μου στον κ. Αναστασιάδη ότι θα τηρήσω τη σειρά, θα μιλήσετε εσείς.
Ευχαριστώ πολύ.
Να είστε καλά! Ορίστε, κυρία συνάδελφε, έχετε τον λόγο.
Κύριε Πρόεδρε, κύριοι Υπουργοί, αγαπητές συναδέλφισσες και συνάδελφοι, σήμερα έρχεται προς ψήφιση το σχέδιο νόμου του Υπουργείου Άμυνας μετά από μία διεξοδική επεξεργασία και φέρνει νόμους οι οποίοι θα δώσουν τους άξονες και τους κανόνες, για να μπορέσουν να λυθούν σημαντικά λειτουργικά θέματα του Υπουργείου Άμυνας. Ωστόσο, συμπτωματικά το νομοσχέδιο έρχεται σε μια στιγμή όπου υπάρχουν στην επικαιρότητα μεγάλα ζητήματα με τη γειτονική χώρα, η οποία πέρα από τις πάγιες απειλές της βάζει σε δράση σχέδια, λόγους και έργα τα οποία έρχονται σε σύγκρουση με τα εθνικά συμφέροντα. Την παρούσα χρονική στιγμή οφείλουμε όλοι να δώσουμε τον αγώνα μας. Και μας δίνεται η ευκαιρία σήμερα να το πράξουμε, οι Βουλευτές από το Βήμα της Βουλής να καταθέσουμε τις απόψεις μας, ο Πρωθυπουργός σε διεθνές επίπεδο δίνει τον δικό του αγώνα, οι παρατάξεις με την ομοψυχία και το μήνυμα ενότητας που δίνουν προς όλες τις κατευθύνσεις, όπως διεφάνη από τις τοποθετήσεις στις επιτροπές και εκτιμώ ότι έτσι θα είναι και κατά τη διάρκεια της ψήφισης του νομοσχεδίου, θα δοθεί το μήνυμα και θα υπάρξει ένα θετικό αποτέλεσμα. Την ίδια στιγμή είναι θετικό ότι συζητείται αυτό το νομοσχέδιο, γιατί μέσα από τα άρθρα του φαίνεται ότι υπάρχει οργάνωση στο Υπουργείο Άμυνας, η χώρα μας είναι ισχυρή και βέβαια, εάν υπάρχουν κάποιες δυσλειτουργίες ή κάποια θέματα που δεν λύθηκαν επί σειρά ετών, η σημερινή Κυβέρνηση είναι αποφασισμένη και το αρμόδιο Υπουργείο - γι' αυτό και τα έχει φέρει έτοιμα εδώ σήμερα προς ψήφιση - να δώσει τέλος στα προβλήματα και οργανωμένα να ξεπεράσει τις όποιες δυσκολίες, έτσι ώστε να είναι πραγματικά οργανωμένο το Υπουργείο μας και η άμυνα της χώρας. Το πρώτο άρθρο αναφέρεται στην αναβάθμιση και τον εκσυγχρονισμό τον F16. Μια σημαντική μέριμνα έρχεται σε εφαρμογή μετά τη διακρατική συμφωνία με τις Ηνωμένες Πολιτείες Αμερικής, όπου εκτός του ότι θα τα εκσυγχρονίσουμε, το 70% του κόστους αυτού του προγράμματος θα απασχολήσει την Ελληνική Αεροπορική Βιομηχανία, θα γίνει δηλαδή από τη χώρα μας. Αυτό τι σημαίνει; Ότι θα πέσουν χρήματα σε αυτόν τον τομέα που είναι σημαντικός για την Ελλάδα, θα μπορέσει και η βιομηχανία να σταθεί στα πόδια της, να εκσυγχρονιστεί, να πληρώσει υλικά, οφειλές και εργαζόμενους, να πάρει καινούργιους εργαζόμενους και βέβαια μέσα από αυτήν τη διαδικασία να διασφαλίσει και την επάρκεια σε κάποιους τομείς της οργάνωσης του εξοπλισμού της χώρας, που ένα πολύ μεγάλο πλεονέκτημα για τα εθνικά συμφέροντα. Το δεύτερο άρθρο αναφέρεται στα Μirage, η υποστήριξη των οποίων με συμφωνία συνεχίζεται και τα επόμενα επτά χρόνια. Είναι και αυτό ένα πολύ σημαντικό κεφάλαιο γιατί δίνει μία δυναμική στον εξοπλισμό της χώρας, δίνει μία ώθηση, μας ισχυροποιεί και μας καθιστά μία χώρα που μπορεί να είναι δυνατή και ασφαλής, μία χώρα που μπορεί να χαίρεται την ειρήνη, γιατί μόνο όταν είσαι ισχυρός μπορείς να ελπίζεις και μπορείς να εδραιώσεις την ειρήνη στη χώρα σου. Το τρίτο άρθρο αναφέρεται στη συντήρηση των υποβρυχίων, με την επιτυχή συμφωνία με την εταιρεία που είχε αναλάβει τα υλικά και τη συντήρηση των υποβρυχίων, κάτι το οποίο τραβούσε για χρόνια με δικαστικές διαδικασίες. Έχουμε προχωρήσει σε μία πολύ καλή συμφωνία, η οποία θα φέρει και οικονομικά οφέλη στη χώρα μας, αλλά κυρίως θα μας βοηθήσει και θα μας οδηγήσει στη γρήγορη και αποτελεσματική συντήρηση και αυτού του τομέα του εξοπλισμού μας. Νομίζω ότι το Υπουργείο Άμυνας με πολλή σοβαρότητα και ευθύνη αντιμετωπίζει όλους τους τομείς, αλλά και το προσωπικό, όπως είναι οι εθελοντές μακράς διαρκείας, οι ΕΠΟΠ, οι οποίοι είναι άνθρωποι του στρατού, εργάζονται επί χρόνια με ήθος, με προσφορά, με παρουσία σημαντική. Θεωρούμε ότι θα έπρεπε να τους δοθεί η ευκαιρία στην εξέλιξη και στην αναβάθμιση, διότι αυτό ισχυροποιεί το Υπουργείο Εθνικής Άμυνας, ισχυροποιεί τους εργαζόμενους, δίνει κίνητρο και μπορούμε να έχουμε το καλύτερο δυνατό αποτέλεσμα από μία τέτοια ενέργεια και προσπάθεια. Θα ήθελα επίσης να αναφερθώ στα στρατιωτικά νοσοκομεία, τα οποία διαχρονικά προσέφεραν πάρα πολλά όχι μόνο στους στρατιωτικούς, αλλά και σε πολλούς άλλους πολίτες. Όλη αυτή η πορεία τους και οι εξετάσεις που έδωσαν όλα αυτά τα χρόνια καθιστούν αναγκαία την απόφαση να στηρίξουμε την πληρωμή υλικών και υπηρεσιών, γιατί υπάρχουν ληξιπρόθεσμες υποχρεώσεις που πρέπει να εξοφληθούν. Και οπωσδήποτε θα πρέπει να υπάρξει μέριμνα από το Υπουργείο Υγείας, ώστε ένα μέρος των χρημάτων που χρωστάει ο ΕΟΠΥΥ στα στρατιωτικά νοσοκομεία να δοθεί, διότι τα χρειαζόμαστε για όλη τη χώρα. Αφορά το θέμα της υγείας συνολικά των πολιτών της χώρας, αλλά νομίζω ότι σηματοδοτεί και πολλά άλλα σημαντικά πράγματα το να έχουμε οργανωμένα και ισχυρά στρατιωτικά νοσοκομεία. Κλείνοντας, θα ήθελα να αναφερθώ στην τροπολογία που ήρθε στο τέλος. Δεν υπάρχει πολίτης, δεν υπάρχει Βουλευτής που να μην έχει αντιληφθεί πόσο σημαντικό θέμα είναι το μεταναστευτικό, πόσο απασχολεί τους πολίτες και το σύνολο της χώρας. Την ευθύνη την έχει η Κυβέρνηση. Όταν θέλεις να λύσεις ένα πρόβλημα, δημιουργείς μία ανεξάρτητη δομή, μια οργάνωση τέτοια που να μην έχει σχέση με άλλες εργασίες, για να μπορέσεις να συγκεντρωθείς σε αυτόν τον ρόλο, σε αυτόν τον σκοπό, με την εποπτεία του Πρωθυπουργού, για να υπάρξει αποτέλεσμα. Εμάς δεν μας ενδιαφέρει να συζητηθούν οι λεπτομέρειες. Μας ενδιαφέρει το μήνυμα της χώρας και των πολιτών που έχει φτάσει στα αυτιά του Πρωθυπουργού, ο οποίος έχει τη μέριμνα και θα δώσει λύση. Εμείς θέλουμε λύση για την πατρίδα μας, για τον τόπο μας. Το μεταναστευτικό είναι ένα μεγάλο κεφάλαιο που έχει σχέση με το Υπουργείο Άμυνας λόγω της γειτονικής χώρας. Γι' αυτό, λοιπόν, θεωρώ ότι πρέπει να υπερψηφιστεί για ένα έχουμε ένα πραγματικό αποτέλεσμα όπως ευελπιστούμε και όπως μας ταιριάζει ως χώρα. Σας ευχαριστώ.
Και εμείς ευχαριστούμε. Τον λόγο έχει ο κ. Σάββας Αναστασιάδης από τη Νέα Δημοκρατία.
Ευχαριστώ πολύ, κύριε Πρόεδρε. Δεν μπορώ, κυρίες και κύριοι συνάδελφοι, να μην αναφερθώ και να μην καταδικάσω την ανάρτηση της Βουλευτού, της συναδέλφου κ. Κασιμάτη και τη στάση του ΣΥΡΙΖΑ στο «μπάτσοι, γουρούνια, δολοφόνοι». Παρά τη συγγνώμη που ζήτησε, αυτό αποτελεί ύβρι για ανθρώπους που καθημερινά, με κίνδυνο της ζωής τους, φροντίζουν για την ασφάλειά μας. Θα αναφερθώ, επίσης, σε δύο σημαντικές εξελίξεις που είχαμε τις τελευταίες ημέρες και θα τις χαιρετίσω. Αναφέρομαι στην απόφαση της Επιτροπής Διεθνών Σχέσεων της Γερουσίας των Ηνωμένων Πολιτειών να επιβάλει κυρώσεις στην Τουρκία, αλλά και στην απόφαση της ολομέλειας της Γερουσίας των Ηνωμένων Πολιτειών να δεχθεί το ψήφισμα της Βουλής των Αντιπροσώπων ομόφωνα και να αναγνωρίσει τη Γενοκτονία των Αρμενίων. Πρόκειται για μία εξέλιξη πολύ σημαντική για τη χώρα μας, διότι στο ψήφισμα αυτό σαφέστατα αναφέρεται και η γενοκτονία των Ελλήνων και των χριστιανικών πληθυσμών της Ανατολής. Οι δύο αυτές εξελίξεις καταδεικνύουν με τον καλύτερο τρόπο σε πόσο κακή κατάσταση βρίσκονται αυτήν την περίοδο οι αμερικανοτουρκικές σχέσεις. Κυρίες και κύριοι συνάδελφοι, διανύουμε μία περίοδο κατά την οποία εκτός της λεκτικής έντασης και όξυνσης που παρουσιάζει η πολιτική πρακτική της Τουρκίας, παρατηρούμε από την πλευρά της γείτονος και καταφανείς παραβιάσεις του Διεθνούς Δικαίου. Η προκλητική ψευτοσυμφωνία με την κυβέρνηση της Τρίπολης, η ρητορική των απειλών, η εμφανής πλέον διεκδίκηση εθνικών κυριαρχικών δικαιωμάτων μας, οι δηλώσεις περί γαλάζιας πατρίδας, η αυξημένη ένταση στο Αιγαίο και οι συνεχείς παραβιάσεις του εναέριου χώρου της Ελλάδας, οι αυξημένες μεταναστευτικές ροές καθιστούν αναγκαία περισσότερο από κάθε άλλη φορά την εθνική ομοψυχία και την αμυντική μας θωράκιση. Η Ανατολική Μεσόγειος μπαίνει στο κάδρο της αστάθειας και της κλιμακούμενης έντασης, η οποία επηρεάζει και τη χώρα μας. Όλα αυτά εμείς οφείλουμε και πρέπει να τα αντιμετωπίσουμε με ενότητα, με νηφαλιότητα, με ψυχραιμία, ετοιμότητα και αποφασιστικότητα. Και αυτό κάνουμε. Η διεθνοποίηση του προβλήματος που σχετίζεται με τη συνεχιζόμενη προκλητικότητα της Τουρκίας, που με μεγάλη επιτυχία προωθεί ο Πρωθυπουργός Κυριάκος Μητσοτάκης, η ανάπτυξη ισχυρών συμμαχιών και σχέσεων με τους υπόλοιπους γείτονές μας, όπως με την Αίγυπτο και το Ισραήλ και η στρατιωτική μας ετοιμότητα αποτελούν το πλαίσιο της εθνικής μας στρατηγικής. Τρανταχτή απόδειξη της επιτυχίας της διεθνοποίησης του θέματος αποτελεί η χθεσινή ανακοίνωση του Συμβουλίου Κορυφής της Ευρωπαϊκής Ένωσης που καταδικάζει ομόφωνα τη συμφωνία Τουρκίας - Λιβύης και εκφράζει την αλληλεγγύη της στην Ελλάδα και την Κύπρο, όπως και οι Ηνωμένες Πολιτείες και η Ρωσία. Πρέπει να γίνει σαφές προς κάθε κατεύθυνση ότι οι ελληνικές Ένοπλες Δυνάμεις είναι και αξιόμαχες και έτοιμες ανά πάσα στιγμή να αποτρέψουν όποιον και όποτε διανοηθεί να επιχειρήσει κατά της εθνικής μας κυριαρχίας. Οι Έλληνες είμαστε λαός ειρηνικός, που σέβεται το Διεθνές Δίκαιο, ένας λαός όμως που απαιτεί τον σεβασμό, ένας λαός που όταν χρειαστεί ενωμένος, παραμερίζοντας τις όποιες διαφορές και δυσκολίες έχει, σαν μια γροθιά δίνει και τη ζωή του για την πατρίδα. Και σήμερα, μέσα σε αυτήν την Αίθουσα, κατά τη διάρκεια της συζήτησης του παρόντος νομοσχεδίου πρέπει να κυριαρχήσει αυτό το πνεύμα. Το συναινετικό κλίμα, το πνεύμα ενότητας πρέπει να δώσει ένα ξεκάθαρο μήνυμα, ότι ως Έλληνες δεν παίζουμε με την αμυντική μας θωράκιση. Η αποτρεπτική ισχύς των Ενόπλων Δυνάμεων ήταν και θα διατηρηθεί σε υψηλότατο επίπεδο. Όποιος λοιπόν έχει στο πίσω μέρος του μυαλού του να προσβάλλει την εθνική μας κυριαρχία, πρέπει να το σκεφτεί πάρα πολύ καλά πριν το επιχειρήσει. Η χώρα μας ως πολιτικό προσωπικό και ως κράτος, παρά τις διαφωνίες, τις ιδεολογικές διαφορές και τις διαφορετικές προσεγγίσεις που έχει, έχει συγκρότηση και συνέχεια. Αναφέρομαι τόσο στο πρόγραμμα της αναβάθμισης των F -16 όσο και της υποστήριξης των Μirage και των φρεγατών. Διαπραγματεύσεις και συζητήσεις που ξεκίνησαν από τις προηγούμενες κυβερνήσεις μπορεί να καθυστέρησαν, μπορεί να είχαν κενά, αλλά σήμερα ολοκληρώνονται και θα προχωρήσουμε. Και είναι αμετακίνητη απόφαση της Κυβέρνησης να προχωρήσει, όπως αυτή εκφράστηκε χαρακτηριστικά από τον παριστάμενο Υπουργό Εθνικής Άμυνας, κατά την πρώτη μέρα της συνεδρίασης στην επιτροπή, με τη φράση «θα προχωρήσω στην αναβάθμιση ακόμη και αν με πάνε σε εξεταστική». Όλα τα άρθρα του νομοσχεδίου αναπτύχθηκαν, συζητήθηκαν και αιτιολογήθηκαν ενδελεχώς και επαρκώς και από τους παριστάμενους Υπουργούς - Υπουργό και Υφυπουργό Άμυνας - όσο και από τον εισηγητή μας, τον κ. Λαζαρίδη. Ως εκ τούτου, δεν υπάρχει ανάγκη να εισέλθω στα επιμέρους θέματα. Δράττομαι όμως της ευκαιρίας, κύριε Υπουργέ, και εξ αφορμής της σημερινής συζήτησης, η οποία συνέπεσε χρονικά με όλα αυτά που συμβαίνουν στην ευρύτερη περιοχή μας, να δηλώσω ότι συμφωνώ με την άποψη του συναδέλφου Ευριπίδη Στυλιανίδη, που εκφράστηκε προχθές σε ραδιοφωνική συνέντευξη, πως είναι καιρός κι εμείς να δώσουμε κίνητρα για στράτευση στα δεκαοκτώ χρόνια. Είναι ένα μοντέλο που ακολούθησαν άλλες χώρες με επιτυχία και νομίζω ότι πρέπει να το δούμε σοβαρά και στη χώρα μας. Επίσης, πρέπει να ανοίξει η συζήτηση και για την αγορά εξελιγμένων οπλικών συστημάτων, όπως είναι τα F -35 για να ενισχυθεί η αποτρεπτική μας δύναμη στο Αιγαίο και να θωρακίσουμε ακόμη περισσότερο την άμυνά μας. Κυρίες και κύριοι συνάδελφοι, οι Έλληνες μπορούμε να έχουμε εμπιστοσύνη στις Ένοπλες Δυνάμεις μας και να αισθανόμαστε ασφαλείς κάτω από την ομπρέλα που μας παρέχει το έμψυχο δυναμικό με την άρτια κατάρτισή του και τα οπλικά μας συστήματα. Εμείς, ως θεματοφύλακες και εκπρόσωποι του έθνους, οφείλουμε να σταθούμε στο ύψος των περιστάσεων και να πράξουμε το καλύτερο για την ασφάλεια της πατρίδας μας που είναι αδιαπραγμάτευτη. Σας ευχαριστώ πολύ.
Κι εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τέσσερις εκπαιδευτικοί συνοδοί τους από το Ιδιωτικό Γυμνάσιο των Σύγχρονων Εκπαιδευτηρίων «ΑΘΗΝΑ» Τρικάλων. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ζήτησε τον λόγο ο κύριος Υφυπουργός, γιατί βιάζεται να φύγει. Κύριε Υφυπουργέ, έχετε τον λόγο.
Ευχαριστώ πολύ, κύριε Πρόεδρε. Πρέπει να φύγω, γιατί πετάω για τον Έβρο, όπου εκεί πρέπει να κάνω ένα κομμάτι της δουλειάς μου. Θα ήθελα να πω κάποια πράγματα σε σχέση με αυτά που ακούστηκαν μέχρι τώρα. Το πρώτο το οποίο θέλω να πω είναι ότι από τις 20 Νοεμβρίου ανακοινώθηκαν τα μέτρα σε όλη την Ελλάδα. Ποια ήταν τα μέτρα αυτά; Ήταν τα πέντε συν ένα μέτρα. Τι ήταν τα πέντε συν ένα μέτρα; Το πρώτο μέτρο ήταν τα ασυνόδευτα. Έκανε κάτι η Κυβέρνηση για τα ασυνόδευτα; Βεβαίως, όρισε εθνικό συντονιστή και έχει ξεκινήσει ήδη το πλάνο. Παιδιά έχουν αρχίσει να μεταφέρονται στην Αθήνα. Ποιο ήταν το δεύτερο έργο, το οποίο ανακοινώσαμε; Οι μη κυβερνητικές οργανώσεις. Έχουμε κάνει κάτι γι' αυτό; Βεβαίως και έχουμε κάνει. Έχει βγει ένα πλαίσιο. Αυτή τη στιγμή τετρακόσιες ενενήντα επτά μη κυβερνητικές οργανώσεις έχουν αρχίσει και δηλώνονται στο Υπουργείο Προστασίας του Πολίτη και αυτές που δεν δηλώνονται, ελέγχονται. Το τρίτο μέτρο ήταν το άσυλο και οι επιστροφές. Έχουμε κάνει κάτι εκεί; Βεβαίως και έχουμε κάνει. Ψηφίστηκε ο νέος νόμος. Προσλαμβάνονται πεντακόσια άτομα για να ενισχύσουν τις υπηρεσίες. Το τέταρτο είναι οι δομές. Έχει γίνει κάτι εκεί; Βεβαίως και έχει γίνει. Προσπαθούμε να απελευθερώσουμε τον κόσμο από τα νησιά. Το πέμπτο μέτρο είναι τα ανταποδοτικά: 500 εκατομμύρια ευρώ έχουν μεταφερθεί στο αρμόδιο Υπουργείο, έτσι ώστε να τονωθεί η τοπική κοινωνία. Κι ερχόμαστε στο συν ένα μέτρο. Είπαμε σφράγισμα των συνόρων με τη δημιουργία του ενιαίου φορέα. Ήρθε, λοιπόν, σήμερα η ώρα που δημιουργούμε αυτόν τον ενιαίο φορέα. Εγώ θέλω να διατυπώσω κάποιους προβληματισμούς, μιλώντας με σκληρή γλώσσα και λέγοντας την αλήθεια. Αντιμετωπίζει πρόβλημα η χώρα αυτή τη στιγμή; Ναι, βεβαίως αντιμετωπίζει. Είναι το μεταναστευτικό, ζήτημα εθνικής ασφάλειας; Βεβαίως και είναι ζήτημα εθνικής ασφάλειας. Είναι εθνική η κρίση; Βεβαίως και είναι εθνική η κρίση. Ανησυχούν οι συμπολίτες μας; Βεβαίως και ανησυχούν οι συμπολίτες μας. Δημιουργήθηκαν δομές για να διαχειριστούμε το μεταναστευτικό και όλο αυτό το σύστημα κατέληξε, ώστε να έχουμε το κολαστήριο της Μόριας και όχι μόνο; Ναι, έτσι είναι. Θεωρώ ότι τα ζητήματα που τίθενται είναι ίσως - λέω με μεγάλη προσοχή τη λέξη - υποκριτικά. Το κυρίαρχο ερώτημα είναι: Θέλουμε να βοηθήσουμε τη χώρα να φύγει απ' αυτή την κατάσταση; Δημιουργήσαμε ένα πρόβλημα την προηγούμενη τετραετία και τώρα κατηγορούμε άλλους, δηλαδή εμάς που προσπαθούμε να το λύσουμε. Σας βεβαιώνω ότι εργαζόμαστε πάρα πολύ σκληρά για να το λύσουμε και θα το λύσουμε. Σας ευχαριστώ πάρα πολύ.
Κι εμείς ευχαριστούμε. Τον λόγο έχει ο Κοινοβουλευτικός Εκπρόσωπος από την Ελληνική Λύση, ο κ. Βασίλειος Βιλιάρδος.
Ευχαριστώ πολύ, κύριε Πρόεδρε. Τετρακόσιες ενενήντα επτά ΜΚΟ είπατε. Ειλικρινά με εξέπληξε. Εκτός αυτού, γνωρίζουμε ότι η OLAF έχει κάποιες ΜΚΟ στην Ελλάδα. Θα θέλαμε να γνωρίζουμε, αν μπορείτε, τα αποτελέσματα. Στο θέμα μας τώρα, με ικανοποίηση διαπιστώνουμε ότι έρχεται προς ψήφιση ένα νομοσχέδιο που έχει ως στόχο του την αμυντική θωράκιση της χώρας, μεταξύ άλλων μέσα από την επαναδραστηριοποίηση της εθνικής μας αμυντικής βιομηχανίας. Είναι βέβαια πολύ αργά, αφού θα έπρεπε να είχαμε λάβει προ πολλού τα μέτρα μας, γνωρίζοντας τους κινδύνους στην περιοχή μας, αλλά δυστυχώς αυτή είναι η πραγματικότητα και δεν αλλάζει. Επιβάλλεται πάντως να έχουμε δική μας πολεμική βιομηχανία και αυτοδύναμη αποτρεπτική ισχύ. Είναι κάτι που αποδείχθηκε σωτήριο στο παρελθόν, αλλά και στα νεότερα χρόνια, με την ίδρυση της ΕΛΒΟ το 1972, της ΕΑΒ το 1975 και της ΕΒΟ το 1977, μετά την τραγωδία της Κύπρου, σε συνδυασμό με τα ναυπηγεία μας που σήμερα είναι δυστυχώς παροπλισμένα, με τις στρατιωτικές μονάδες συντήρησης και με τις πάμπολλες επιτυχημένες ιδιωτικές εταιρείες. Πρόκειται για τουλάχιστον εκατόν είκοσι σύμφωνα με τον Σύνδεσμο Ελλήνων Κατασκευαστών Αμυντικού Υλικού. Εκτός αυτού, απασχολούν δεκαεννέα χιλιάδες πεντακοσίους υπαλλήλους, ενώ πολλές απ' αυτές είναι πλήρως εξαγωγικές. Παράδειγμα, όσον αφορά τον εξοπλιστικό τομέα, είναι η Τουρκία η οποία έχει αναπτύξει μια πολύ αξιόλογη εγχώρια αμυντική βιομηχανία, παράγοντας drones, επιθετικά ελικόπτερα, ηλεκτρονικά, φρεγάτες και τεθωρακισμένα. Πλέον, παρά τα τεράστια οικονομικά προβλήματα της χώρας, θεωρείται πως ο τουρκικός στρατός μπορεί να αντεπεξέλθει στις εμπόλεμες δραστηριότητές του χωρίς τη βοήθεια ξένων. Θα καταθέσω ένα ανάλογο δημοσίευμα στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνολικά η Τουρκία τα τελευταία δεκαπέντε χρόνια έχει δαπανήσει πάνω από 60 δισεκατομμύρια σε εξακόσια προγράμματα για την ανάπτυξη εγχώριων αμυντικών συστημάτων. Το καταθέτω επίσης στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η παραγωγική ικανότητα της αμυντικής της βιομηχανίας φέρεται να υπερβαίνει τα 6 δισεκατομμύρια δολάρια ετησίως από 1,3 δισεκατομμύριο δολάρια το 2002, ενώ ο προϋπολογισμός μόνο για έρευνα και ανάπτυξη οπλικών συστημάτων ανέρχεται πάνω από 1,3 δισεκατομμύριο δολάρια. Εκτός αυτού, το ποσοστό συμμετοχής της εγχώριας αμυντικής βιομηχανίας από 20% το 2002 έχει αυξηθεί στο 65%. Παράλληλα, η εξαγωγική ικανότητα της Τουρκίας φτάνει στα 2 δισεκατομμύρια δολάρια ετησίως από ουσιαστικά μηδέν τη δεκαετία του 1990 και μόλις 248 εκατομμύρια το 2002. Επομένως, συνεισφέρουν και στην οικονομία της χώρας, ενώ στηρίζουν τη δημιουργία σφαιρών επιρροής, ειδικά στην Ασία, όπου η Τουρκία έχει αρχίσει εξαγωγές και συμπαραγωγές με το Πακιστάν. Το καταθέτω στα Πρακτικά. Είναι ένα γράφημα. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν γράφημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε κάθε περίπτωση, οι εξοπλιστικές μας δαπάνες πρέπει να προσαρμόζονται στις πραγματικές ανάγκες και στις δυνατότητες της ελληνικής οικονομίας, παύοντας να αγοράζουμε μη αναγκαία ή ακριβά συστήματα, με την ελπίδα πως σε περίπτωση ανάγκης θα μας προστατέψουν οι χώρες που μας τα πουλούν. Οφείλουμε να σημειώσουμε εδώ πως, παρά το ότι το 68% των εξοπλιστικών μας δαπανών μεταξύ των ετών 2013 και 2017, εν μέσω των περικοπών, των μνημονίων δηλαδή, οδηγήθηκαν σε γερμανικές εταιρείες, η αντιμετώπιση του γερμανικού κράτους δεν ήταν καλύτερη, ενώ ήταν ανέκαθεν σύμμαχος της Τουρκίας. Έχει το 68% όλων μας των προγραμμάτων και μόλις το 10% η Γαλλία, η οποία είναι καλύτερος σύμμαχός μας. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, να σημειώσουμε πως η ιστορική εμπειρία διδάσκει ότι όποτε ένα επιθετικό κράτος κατευνάζεται αντί να αποτρέπεται, το τελικό αποτέλεσμα είναι μια ένοπλη στρατιωτική σύγκρουση, κατά την οποία το αδύναμο κράτος δεν εξασφαλίζει ποτέ συμμάχους, αφού δεν έχουν καμμία ωφέλεια από κάτι τέτοιο. Ειδικά όσον αφορά στην Τουρκία, εάν συνεχίσει η Ελλάδα να μην υιοθετεί κόκκινες γραμμές, δίνοντας την εντύπωση πως δεν θα υπερασπίσει τα σύνορά της, θα οδηγηθεί σε θερμό επεισόδιο, το οποίο δυστυχώς η ίδια θα προκαλέσει με την ανορθολογική συμπεριφορά των κυβερνήσεών της. Όσον αφορά τώρα στο παρόν νομοσχέδιο, στο άρθρο 1 σχετικά με τη συμφωνία εκσυγχρονισμού και αναβάθμισης των F -16, διαπιστώνοντας πως έχει ξεκινήσει με την προσγείωση πρόσφατα του πρώτου αεροσκάφους προς αναβάθμιση στην Τανάγρα, σημειώνουμε τα ακόλουθα ως προς το ύψος της δαπάνης. Πρώτον, δεν αναφέρεται το τελικό κόστος ούτε στο νομοσχέδιο ούτε στην έκθεση του Γενικού Λογιστηρίου του Κράτους. Με βάση δημοσιεύματα, το κόστος ανέρχεται σε 996.775.000 δολάρια για ογδόντα οκτώ αεροσκάφη σε επίπεδο F -16V ή Block 70. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα πάρω και τον χρόνο της δευτερολογίας μου, κύριε Πρόεδρε. Παρακαλούμε όπως μας το επιβεβαιώσετε, επειδή αρχικά είχαν εμφανιστεί υψηλότερα ποσά έως και 1,62 δισεκατομμύριο δολάρια. Αν, πράγματι, τώρα ισχύει η χαμηλότερη τιμή, πώς προέκυψε η κατά 40% μείωση; Μήπως εις βάρος της ποιότητας; Το καταθέτω στα Πρακτικά. Δεύτερον, από το συνολικό ύψος της δαπάνης τα 279.710.000 δολάρια είναι προς όφελος του Υπουργείου Άμυνας και της ελληνικής αμυντικής βιομηχανίας, δηλαδή το ποσοστό της εγχώριας συμμετοχής είναι 28%, εάν υπολογίζουμε σωστά. Συνήθως, όμως, απαιτείται τουλάχιστον 35%, ενώ η Τουρκία επεδίωκε ανέκαθεν 65% και πολλές φορές το καταφέρνει. Τρίτον, είναι επαρκώς προετοιμασμένη η ΕΑΒ από την πλευρά των εγκαταστάσεων του προσωπικού και των διαδικασιών για την αποτελεσματική διεκπεραίωση του έργου; Εν προκειμένω, ο Αντιπρόεδρος της «LOCKHEED MARTIN» για την Ευρώπη, τη Μέση Ανατολή και την Αφρική, ο κ. Πλέσσας είχε εκφράσει ανησυχίες τον Σεπτέμβριο για την ετοιμότητα της ΕΑΒ να αναλάβει το έργο. Το καταθέτω, επίσης, στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέταρτον, σύμφωνα με περσινά δημοσιεύματα, αναμενόταν η παράδοση του πρώτου αναβαθμισμένου αεροσκάφους αυτή την εποχή, αν δεν κάνουμε λάθος, τον Δεκέμβριο του 2019. Μήπως έχει καθυστερήσει το πρόγραμμα και αν ναι, γιατί; Στο δημοσίευμα αυτό αναφέρεται πως το πρόγραμμα θα ολοκληρωθεί στις 30 Ιουνίου του 2027, δηλαδή μετά από οκτώ χρόνια. Ισχύει η ημερομηνία αυτή ή θα μετατεθεί κατά ένα έτος; Το καταθέτω, επίσης, στα Πρακτικά. Πέμπτον, η διοικητική δομή της ΕΑΒ είναι σε θέση να εκτελέσει το έργο χωρίς επιπλέον επιβάρυνση του δημοσίου; Αναφερόμαστε εδώ στην έκθεση του Ελεγκτικού Συνεδρίου για την ΕΑΒ, του Ιουνίου του 2019, όπου σημειώνονται μια σειρά αδυναμίες ως προς τις διαδικασίες καταχώρισης και εκκαθάρισης ληξιπρόθεσμων υποχρεώσεων. Σημειώνεται ότι και το πόρισμα του Γενικού Επιθεωρητή Δημόσιας Διοίκησης το 2013 είχε εντοπίσει σωρεία φαινομένων κακοδιαχείρισης, που σωρευτικά ζημίωσαν το δημόσιο κατά ένα δισεκατομμύριο ευρώ μεταξύ των ετών 2002 και 2012. Έκτον, έχει η ΕΑΒ την αναγκαία χρηματοοικονομική δυνατότητα για την εκτέλεση του έργου; Στις οικονομικές καταστάσεις του 2018 σημειώνεται ότι η ελλιπής χρηματοδότηση οδηγεί στη μείωση του κύκλου εργασιών της και στην αύξηση των ζημιών. Ο κύκλος εργασιών της το 2018 ανήλθε σε 50,2 εκατομμύρια ευρώ, με ζημίες μετά φόρων 39,5 εκατομμύρια, ενώ είχε αρνητική καθαρή θέση στις 31-12-2018 ύψους 177,5 εκατομμυρίων ευρώ. Προτίθεστε, λοιπόν, να προβείτε σε αύξηση κεφαλαίου ή σε κάποια άλλη χρηματοδοτική στήριξη; Εάν ναι, σε ποιο ύψος και πώς θα καλυφθεί; Τέλος, θα θέλαμε να τονίσουμε πως είμαστε υπέρ της λειτουργίας των ναυπηγείων Σκαραμαγκά και της επαναδραστηριοποίησής τους υπό δημόσιο έλεγχο, έτσι ώστε να υποστηρίξουν και την ανάπτυξη της οικονομίας μας μέσα από τη δημιουργία ενός ισχυρού ναυτιλιακού συμπλέγματος. Σημειώνουμε δε ότι τα ναυπηγεία Σκαραμαγκά αποτελούν εθνικό κεφάλαιο με τη μεγάλη πέτρινη δεξαμενή που διαθέτουν, τη μεγαλύτερη στη Μεσόγειο, που μπορεί να έχει σημαντικό επισκευαστικό έργο, ενώ αποτελεί μήλον της έριδος για πολλούς αγοραστές. Σας ευχαριστώ πολύ.
Και εμείς ευχαριστούμε. Τον λόγο έχει ο κ. Νικόλαος Μανωλάκος από τη Νέα Δημοκρατία και στη συνέχεια, ζήτησε να μιλήσει η κ. Φωτεινή Μπακαδήμα, η Κοινοβουλευτική Εκπρόσωπος από το ΜέΡΑ25. Θέλει την κ. Σακοράφα Πρόεδρο. Κύριε Μανωλάκο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, το νομοσχέδιο που έρχεται σήμερα προς ψήφιση το περιμέναμε πάρα πολύ καιρό και αυτό, γιατί μεταξύ των άλλων αφορά στην επιχειρησιακή ετοιμότητα των Ενόπλων Δυνάμεων, που θα τους επιτρέψει να φέρουν επιτυχημένα σε πέρας την αποστολή της υπεράσπισης της πατρίδας μας. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Με τις διατάξεις του σχεδίου νόμου εξασφαλίζονται βασικές και καίριες επιχειρησιακές απαιτήσεις της Πολεμικής Αεροπορίας και του Πολεμικού Ναυτικού. Μετά λόγου γνώσεως σας διαβεβαιώνω ότι οι ανάγκες που έρχεται να καλύψει το Υπουργείο Άμυνας υπήρχαν αρκετά χρόνια πριν. Ωστόσο, σήμερα περισσότερο από ποτέ, η ανάγκη ψήφισης του νομοσχεδίου από όλους είναι επιτακτική και επιβεβλημένη. Δεν υπάρχει καμμία αμφιβολία ότι τους τελευταίους μήνες βρισκόμαστε ενώπιον μιας πρωτοφανούς έξαρσης της τουρκικής προκλητικότητας. Η σχέση της Τουρκίας με το Διεθνές Δίκαιο εδώ και χρόνια είναι βαθιά επιλεκτική και ιδιόρρυθμη. Το επικαλείται με τη δική της ερμηνεία θεωρητικά, όταν και όποτε τη συμφέρει και το περιφρονεί πρακτικά και προκλητικά, όταν και όποτε τη βολεύει. Με όχημα, λοιπόν, την αναθεωρητική της πολιτική, αμφισβητεί διαρκώς το διεθνές καθεστώς της Συνθήκης της Λοζάνης και θέτει σε αμφισβήτηση την κυπριακή ΑΟΖ και προβαίνει σε παράνομες ενέργειες, προσπαθώντας να δημιουργήσει τετελεσμένα στο Αιγαίο και στην Ανατολική Μεσόγειο. Κορωνίδα της προκλητικότητας αποτελεί το λεγόμενο «μνημόνιο συναντίληψης», που υπέγραψε με τη Λιβύη στα θέματα των θαλασσίων συνόρων των δύο χωρών. Μπορεί μεν η συμφωνία με τη Λιβύη να μην παράγει έννομα αποτελέσματα, τους δίνει όμως το έρεισμα που ψάχνουν για να δικαιολογήσουν την ανάμειξη και την έξοδό τους στη Μεσόγειο; Ας μην εκπλαγούμε, λοιπόν, όταν - όπως άλλωστε το δήλωσαν - στείλουν ερευνητικά σκάφη με συνοδεία πολεμικών σκαφών στη συγκεκριμένη περιοχή. Σ' αυτήν την περίπτωση οφείλουμε να είμαστε καθ' όλα έτοιμοι και ο νοών νοείτω. Η ευθύνη μας απέναντι στην πατρίδα και στους απόγονούς μας είναι μεγάλη και δεν έχουμε κανένα δικαίωμα στην ολιγωρία. Σας καλώ, λοιπόν, να σταθούμε στο ύψος των περιστάσεων και να ενδυναμώσουμε εκείνο το υπερόπλο που απαντά στο όνομα της ομοψυχίας και της αποφασιστικότητας. Σε θέματα τόσο σοβαρά, όσο είναι τα εθνικά, η ενότητα και η συνεργασία των πολιτικών δυνάμεων πρέπει να θεωρείται αυτονόητη. Η Κυβέρνησή μας, με σοβαρότητα, αλλά και με ταχύτητα, σχεδιάζει και ενεργεί. Προκειμένου να κερδίσουμε τον χαμένο χρόνο στο εξωτερικό, ο Πρωθυπουργός δίνοντας μια πρωτοφανή διπλωματική μάχη στη Σύνοδο Κορυφής, ζήτησε και έλαβε την πλήρη και ομόφωνη στήριξη του Ευρωπαϊκού Συμβουλίου σε Ελλάδα και Κύπρο. Στο εσωτερικό προσπαθεί να χτίσει ένα αρραγές μέτωπο έναντι της τουρκικής προκλητικότητας, το δυνατότερο, κατά τη γνώμη μου, όπλο στη φαρέτρα της ελληνικής διπλωματίας. Ταυτόχρονα με το υπό ψήφιση νομοσχέδιο, τόσο η Αεροπορία μας με το πρόγραμμα των F -16 και των Μirage όσο και το Ναυτικό μας με το πρόγραμμα των υποβρυχίων, γίνονται ισχυρότερα. Η μαχητική μας ικανότητα επαυξάνεται. Το ηθικό των υπερασπιστών της πατρίδας μας ανεβαίνει και όποιος επιβουλεύεται των κυριαρχικών μας δικαιωμάτων παίρνει το μήνυμα. Κυρίες και κύριοι Βουλευτές, αυτό που πρέπει να γίνει άμεσα αντιληπτό είναι ότι η ισχύς είναι το κυρίαρχο νόμισμα στις διεθνείς σχέσεις. Όλοι το έχουμε πλέον αντιληφθεί ότι η Τουρκία δεν αστειεύεται. Ο Θουκυδίδης πριν από δυόμισι χιλιάδες χρόνια είχε πει πως κανένα κράτος δεν μπορεί να κρατηθεί ελεύθερο, αν δεν είναι στον ίδιο βαθμό ισχυρό με τον γείτονά του. Είμαι βέβαιος ότι το παρόν νομοσχέδιο αποτελεί την πρώτη νομοθετική παρέμβαση, κύριε Υπουργέ, στον μεγάλο αγώνα της αναβάθμισης και της ενίσχυσης των Ενόπλων Δυνάμεων. Όμως, δεν πρέπει να σταματήσουμε εδώ. Πρέπει να στηρίξουμε περαιτέρω τους μοναδικούς εγγυητές της σταθερότητας και της ασφάλειας της πατρίδας, το προσωπικό των Ενόπλων Δυνάμεων, που στη δεκαετή κρίση κατόρθωσαν - προς τιμήν τους - με καθημερινό αγώνα, αγόγγυστα και με προσωπικές θυσίες να κρατηθούν σε αξιόλογο επιχειρησιακό επίπεδο. Κύριε Υπουργέ, κυρίες και κύριοι Βουλευτές, η άμεση ισχυροποίηση των Ενόπλων Δυνάμεων μέσω ενός απόλυτα στοχευμένου εξοπλιστικού προγράμματος και η ταυτόχρονη αναζωογόνηση της αμυντικής μας βιομηχανίας αποτελούν μονόδρομο και συνιστούν την καλύτερη δυνατή απάντηση στον αναθεωρητισμό της Τουρκίας. Σας ευχαριστώ.
Κι εγώ σας ευχαριστώ, κύριε συνάδελφε. Τον λόγο τώρα έχει η Κοινοβουλευτική Εκπρόσωπος του ΜέΡΑ25 κ. Μπακαδήμα για δώδεκα λεπτά. Ορίστε, κυρία συνάδελφε, έχετε τον λόγο.
Ευχαριστώ πολύ, κυρία Πρόεδρε. Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα και το οποίο εισάγει το Υπουργείο Άμυνας, τιτλοφορείται «Ρυθμίσεις θεμάτων του Υπουργείου Εθνικής Άμυνας» και μεταξύ άλλων εμπεριέχει τις συμβάσεις για αναβάθμιση του στόλου F -16 και Μirage της Αεροπορίας μας και με αυτά θα μου επιτρέψετε να ξεκινήσω την τοποθέτησή μου. Ως ΜέΡΑ25 είμαστε ενάντια του πολέμου - όπως φαντάζομαι όλοι μας - και ίσως ακόμη να φτάναμε στο σημείο να προτείνουμε την κατάργηση του στρατού. Όμως, δεν θα μπορούσαμε να είμαστε τόσο εκτός πραγματικότητας, ώστε να προτείνουμε κάτι τέτοιο τώρα που τα πράγματα είναι τόσο ευαίσθητα, που η προκλητικότητα της Τουρκίας εντείνεται κάθε μέρα και περισσότερο και όταν πρέπει να δημιουργηθεί ένα κοινό εθνικό μέτωπο, το οποίο θα ανακόψει κάθε εχθρική σκέψη από πλευράς της γειτονικής μας χώρας, προασπίζοντας τόσο το Διεθνές, όσο και το Εθνικό Δίκαιο. Οι σκέψεις μας για τις διεθνείς σχέσεις της χώρας μας αποτυπώθηκαν με λεπτομέρεια και στο προεκλογικό μας πρόγραμμα. Επιτρέψτε μου να τις σκιαγραφήσω πολύ σύντομα και εδώ. Η πολιτική μας αναφορικά με τη θέση της χώρας μας στον κόσμο συγκεράζει την παράδοση και τους άξονες που έχουν αναλυθεί στην ιδρυτική μας διακήρυξη, η οποία μεταξύ άλλων αναφέρει το όραμά μας για μια Ελλάδα και μια Ευρώπη, κατά πρώτον, ειρηνική, που αποκλιμακώνει τις εντάσεις, προβάλλει τον κοινωνικό πολιτισμό ως γεωπολιτικό εργαλείο επίλυσης διαφορών και λειτουργεί ως ανάχωμα απέναντι στις δυνάμεις αποσταθεροποίησης, τις τάσεις επεκτατισμού και σε κάθε είδους αλυτρωτισμού επί ευρωπαϊκού εδάφους, καθώς και τις σειρήνες των μιλιταριστικών λύσεων. Μια Ελλάδα και μια Ευρώπη ανοικτή, επειδή ξέρει ότι τα τείχη, τα συρματοπλέγματα και οι φράχτες στα σύνορα δεν ταιριάζουν σε περήφανους λαούς με αυτοπεποίθηση και αξιοπρέπεια. Κοινωνική, που αναγνωρίζει ότι ο πολιτισμός μιας κοινωνίας αντανακλάται στον τρόπο που αντιμετωπίζει τα πιο αδύναμα μέλη της, τον άλλον, τον διαφορετικό. Οικολογική που θέτει ως στόχο της εξωτερικής της πολιτικής τον σεβασμό στα οικοσυστήματα του πλανήτη, την προστασία της βιοποικιλότητας και την παγκόσμια μετάβαση σε πράσινες μορφές ενέργειας μεταφορών και παραγωγής. Αποκεντρωμένη και πλουραλιστική, μια Ελλάδα και μια Ευρώπη των περιφερειών, των εθνοτήτων, των διαφορετικών φιλοσοφικών πεποιθήσεων, των διαφορετικών γλωσσών και πολιτισμών, του αυτοπροσδιορισμού ατόμων και ομάδων. Αυτές οι έννοιες αποτελούν τους πυλώνες της εξωτερικής πολιτικής που προτείνουμε. Κατ' αρχάς, ποτέ δεν ταυτίζουμε κυβερνήσεις με λαούς και πάντοτε αντιμετωπίζουμε κυβερνήσεις απολυταρχικές και επιθετικές μέσω επίθεσης φιλίας προς τους λαούς τους, προσπαθώντας παράλληλα να ενδυναμώσουμε τα δημοκρατικά προοδευτικά κινήματα των χωρών αυτών, αποδυναμώνοντας παράλληλα τα καθεστώτα και τις κυβερνήσεις που απειλούν τόσο τους λαούς αυτούς όσο και την Ελλάδα. Επιπλέον, αναγνωρίζουμε το δικαίωμα της αυτοδιάθεσης και του αυτοπροσδιορισμού σε όλες τις κοινότητες και τις κρατικές οντότητες πανευρωπαϊκά, διαχωρίζοντας αυτό το δικαίωμα από κάθε είδους αλυτρωτισμό που διακινδυνεύει την ειρήνη και τις σχέσεις καλής γειτονίας. Ειδικότερα, αναφορικά με τις ελληνοτουρκικές σχέσεις, όπως και αυτές στην ευρύτερη περιοχή της Ανατολικής Μεσογείου, αναγνωρίζοντας πως διαχρονικά τα τουρκικά καθεστώτα πάντοτε δημιουργούσαν τεχνητές εντάσεις για λόγους αντιπερισπασμού, στρατηγική που εφάρμοσε και συνεχίζει να εφαρμόζει ο Πρόεδρος Ερντογάν, πιστεύουμε - όπως όλοι μας - ότι είναι απαραίτητο να επιδεικνύουμε πάντοτε ψυχραιμία και να μην απαντάμε σε καμμία περίπτωση στις προκλήσεις της γειτονικής μας χώρας. Παράλληλα, θα πρέπει με κάθε θυσία να αποφύγουμε να θρέψουμε τον τουρκικό εθνικισμό που καταφέρνει να εγκλωβίζει μεγάλες μάζες του λαού εις βάρος τόσο δικό τους όσο και της Ελλάδας. Θέση του ΜέΡΑ25 είναι πως ό,τι καθιστά δύσκολη τη δράση των Τούρκων δημοκρατών ζημιώνει την Ελλάδα και ό,τι διευκολύνει τη δράση τους μας ωφελεί. Ως ΜέΡΑ25 θεωρούμε εξίσου παράλογο και επικίνδυνο το δέσιμο της χώρας μας στο άρμα του Ισραήλ και των αμερικανικών πολυεθνικών εταιρειών πετρελαίου, ενώ είμαστε κάθετα αντίθετοι με την εξόρυξη και την συνεκμετάλλευση των υδρογονανθράκων στην Ανατολική Μεσόγειο, στο Αιγαίο, στο Κρητικό ή στο Ιόνιο Πέλαγος. Το μέλλον απαιτεί άμεσο τερματισμό της εξάρτησης από ορυκτά καύσιμα, ενώ η συνεκμετάλλευση υδρογονανθράκων με προβληματικά καθεστώτα θα αύξανε ακόμα περισσότερο τις γεωπολιτικές εντάσεις στην περιοχή εις βάρος των εθνικών μας συμφερόντων. Ακόμη και αν πράγματι υπάρχουν ικανά κοιτάσματα πετρελαίου και φυσικού αερίου στην περιοχή, η εξόρυξή τους θα μας ζημίωνε πολλαπλώς. Πέραν του ότι θα μεγιστοποιούσε τις γεωπολιτικές εντάσεις, θα δημιουργούσε ένα πεδίον δόξης λαμπρό για την ελληνική και ξένη ολιγαρχία, που θα φρόντιζε να διακρατήσει τη μερίδα του λέοντος απ' ό,τι φυσικά θα άφηναν οι αμερικάνικες πολυεθνικές. Επιπλέον, θα άνοιγε περισσότερο την όρεξη στους δανειστές, οι οποίοι θα απαιτούσαν την άμεση αποπληρωμή των δανείων τους. Περαιτέρω, θα είχε δεινές επιπτώσεις στο περιβάλλον και στην καθυστέρηση της απεξάρτησής μας από τα ορυκτά καύσιμα, μια απεξάρτηση που αποτελεί ακρογωνιαίο λίθο και του προγράμματός μας περί «Πράσινης Μετάβασης». Πάγια σκέψη μας, τώρα, αναφορικά με το θέμα των αμυντικών δαπανών, είναι πως στην περιοχή που βρισκόμαστε η άμυνα της χώρας αποτελεί θέμα ζωτικής σημασίας. Όμως, εξίσου ζωτικής σημασίας είναι η άμυνα της χώρας απέναντι στην χρεοδουλοπαροικία που την απειλεί με ερημοποίηση και η οποία δεν επιτρέπει τη διατήρηση της ετήσιας δαπάνης του 2% του ΑΕΠ για την άμυνα. Ταυτόχρονα, το ύψος των αμυντικών δαπανών θα πρέπει να προσδιορίζεται από παραμέτρους όπως το επιδιωκόμενο αποτέλεσμα, οι επικρατούσες γεωπολιτικές συνθήκες στη συγκεκριμένη χρονική περίοδο και βέβαια η οικονομική δυνατότητα της χώρας. Την ίδια στιγμή, κρίνουμε ως απαραίτητη την ενίσχυση του ρόλου του Ευρωπαϊκού Οργανισμού Άμυνας και λοιπών δομών. Εξίσου απαραίτητη είναι και η δημιουργία μιας κοινής πολιτικής άμυνας για τα κράτη της Ευρωπαϊκής Ένωσης με αντίστοιχη πρόβλεψη για την εφαρμογή της, ενώ προτείνουμε και την υπεύθυνη κυβερνητική ανυπακοή, δηλαδή την έξυπνη χρήση του βέτο που έχουμε σε Ευρωπαϊκή Ένωση και ΝΑΤΟ, όσο οι Μεγάλες Δυνάμεις αρνούνται να εγγυηθούν τα σύνορα της χώρας. Κυρίες και κύριοι Βουλευτές, δεν είναι δυνατόν να παραμένουμε αγκιστρωμένοι στο αφήγημα πως η συμμαχία της χώρας μας με πολυεθνικές πετρελαίου Νετανιάχου και Σίσι, υπό το άγρυπνο πνεύμα βλέμμα του Προέδρου Τραμπ, θα την καθιστούσε κάποιου είδους ενεργειακό κόμβο, κερδίζοντας την προστασία ΗΠΑ και Ισραήλ από την Τουρκία και τις πιθανές απειλές της. Όπως είδαμε, η στρατηγική αυτή δεν απέδωσε καρπούς και - ως εκ τούτου - ως ΜέΡΑ25 προτείνουμε τα ακόλουθα βήματα: Πρώτον, θα πρέπει να γίνει αντιληπτό πως δεν είναι δυνατόν να συμπλέουμε τόσο με τις ΗΠΑ όσο και με τις Βρυξέλλες, τη στιγμή μάλιστα που ο Αμερικανός Πρόεδρος έχει δηλώσει ότι η Ευρωπαϊκή Ένωση είναι στρατηγικός αντίπαλος των Ηνωμένων Πολιτειών. Δεύτερον, οφείλουμε να εκπονήσουμε - επιτέλους - μια ελληνική εξωτερική πολιτική. Τρίτον, θα πρέπει να ασκήσουμε το δικαίωμα του βέτο που έχουμε στο ΝΑΤΟ ενάντια σε όλες εκείνες τις αποφάσεις που υπονομεύουν την ειρήνη στην περιοχή. Τέταρτον, έχουμε υποχρέωση, ιερή υποχρέωση να προωθήσουμε στο Συμβούλιο της Ευρώπης θέσεις υπέρ των Κούρδων στη βόρειο Συρία. Πέμπτον, θα πρέπει να καταργήσουμε όλες τις συμφωνίες συνεκμετάλλευσης στην Ανατολική Μεσόγειο που έχουν συναφθεί με Ισραήλ και Αίγυπτο και πετρελαϊκές και να διοργανωθεί το συντομότερο μια διεθνής διάσκεψη στην Αθήνα με θέμα την «Πράσινη Μετάβαση» στην περιοχή της Ανατολικής Μεσογείου». Έκτον, να βοηθήσουμε όσο μπορούμε την αναγνώριση - επιτέλους - του κράτους της Παλαιστίνης. Έβδομον, θα πρέπει να στείλουμε ένα ηχηρό μήνυμα ειρήνης και συνεργασίας σε όλους τους δημοκράτες που ζουν στην Τουρκία και να τονώσουμε τους δεσμούς μαζί τους. Κυρίες και κύριοι συνάδελφοι, αν προχωρούσαμε στην υλοποίηση όλων αυτών των βημάτων, θα μπορούσε η χώρα μας αφ' ενός να μην έχει την ανάγκη Στρατού, άρα και εξοπλισμού και αφ' ετέρου θα είχε τη δυνατότητα να χρησιμοποιήσει το ποσό που θα δαπανηθεί για την αναβάθμιση των F -16 και των Μirage για την τόνωση της πραγματικής οικονομίας και τη βελτίωση των δεικτών της ελληνικής οικονομίας. Όμως, δεν μπορούμε ταυτόχρονα να μην αναγνωρίσουμε πως το καθεστώς Ερντογάν γίνεται όλο και πιο επικίνδυνο, καθώς καθημερινά αποδυναμώνεται, αστάθεια και αποδυνάμωση που θα οδηγήσουν τον Πρόεδρο της Τουρκίας να εκμεταλλευτεί κάθε ευκαιρία για όξυνση των σχέσεων με την Ελλάδα, ώστε να το χρησιμοποιήσει και εκείνος με τη σειρά του επικοινωνιακά, για να αποπροσανατολίσει τον λαό του από την οικονομική κρίση και τον απολυταρχισμό του καθεστώτος του. Και όσο χάνει την κυριαρχία του στο εσωτερικό, τόσο πιο επικίνδυνη θα γίνεται η εξωτερική του πολιτική και γι' αυτό οφείλουμε να είμαστε προετοιμασμένοι για την τουρκική προκλητικότητα, που μπορεί να εκδηλωθεί με τη μορφή θερμών επεισοδίων μικρής ή μεσαίας έντασης και προκλήσεις με είσοδο στον εναέριο χώρο και τα χωρικά μας ύδατα, προετοιμασία που - όπως προείπα - θα πρέπει να συμβαδίζει με την απαραίτητη ψυχραιμία και τα σταθερά βήματα που θα δείξουν ότι είμαστε ένα εθνικό μέτωπο που θα σταθεί αρραγές απέναντι σε όποια πιθανή τουρκική εχθρικότητα. Υπό το πρίσμα όλων των παραπάνω, παρότι η χρήση κονδυλίων, που δεν περισσεύουν σε μια τόσο αναιμική οικονομία σαν την ελληνική, για την αναβάθμιση οπλικών συστημάτων θα μπορούσε να θεωρηθεί ενάντια στην ιδεολογία μας, δεν μπορούμε παρά να είμαστε επιφυλακτικοί, όταν βρισκόμαστε σε μια περίοδο γεωπολιτικής αστάθειας, που θα χρειαστεί χειρουργικές και αποφασιστικές κινήσεις για να επανέλθει στην απαραίτητη σταθερότητα. Θα μου επιτρέψετε να κλείσω, κάνοντας μια πολύ σύντομη αναφορά στην μία από τις τέσσερις τροπολογίες που έχουν κατατεθεί, αυτή του Υπουργείου Άμυνας. Βλέπουμε ότι με το πρώτο άρθρο δημιουργείται η θέση του εθνικού συντονιστή που θα τοποθετηθεί με κοινή απόφαση του Πρωθυπουργού και του συναρμόδιου Υπουργού και οι αρμοδιότητές του μπορεί βέβαια να ανατίθενται και σε Υφυπουργό, οπότε μπορεί κάλλιστα να είναι και ο Υφυπουργός Άμυνας, δεν το αποκλείει η παρούσα τροπολογία. Ουσιαστικά, με τις αρμοδιότητες που του παραχωρούνται, αναλαμβάνει, όποιος λάβει τη θέση του εθνικού συντονιστή, να συντονίσει και όλες τις πτυχές του προσφυγικού. Με το δεύτερο άρθρο δημιουργείται ο Ενιαίος Φορέας Επιτήρησης Συνόρων, που ουσιαστικά, θα φυλάξει τα σύνορά μας από τους εχθρούς, που, όπως φαίνεται, δεν είναι άλλοι από τους μετανάστες. Αναλαμβάνει τη λήψη μέτρων για την ενίσχυση της επιτήρησης και ασφάλειας των συνόρων, τη διεξαγωγή επιχειρήσεων έρευνας και διάσωσης, διενέργεια ελέγχων κ.ο.κ.. Στο τρίτο άρθρο βλέπουμε τη στελέχωση. Αφορά τη στελέχωση του καινούργιου αυτού φορέα που θα δύναται να πληρωθούν οι θέσεις με αποσπάσεις. Μια ερώτηση, που θα ήθελα να έχω μια απάντησή σας, κύριε Υπουργέ, είναι αν θα υπαχθούν σε αυτόν τον φορέα και οι συνοριοφύλακες ορισμένου χρόνου, που ψηφίστηκε τρεις μέρες πριν στο πολυνομοσχέδιο. Κλείνοντας, για μια ακόμα φορά, αναδεικνύονται, δυστυχώς, και με αυτήν την τροπολογία ο μισανθρωπισμός, η μισαλλοδοξία και ο υφέρπων ρατσισμός που διέπει τον πολιτικό σχεδιασμό της Κυβέρνησης. Ξεκινήσαμε με το νομοσχέδιο για το άσυλο, είχαμε μια ενσωμάτωση οδηγίας που δεν έχει έρθει ακόμη στην Ολομέλεια και αφορούσε τη μαθητεία ανθρώπων από τρίτες χώρες, μάλιστα ενσωμάτωση που έφερε το Υπουργείο Προστασίας του Πολίτη και αφορούσε μαθητεία, αντί να το φέρει το Υπουργείο Παιδείας, και τη σημερινή τροπολογία. Νομίζω ότι οι πράξεις μιλάνε από μόνες τους. Σας ευχαριστώ.
Κι εγώ σας ευχαριστώ, κυρία συνάδελφε. Τον λόγο έχει τώρα ο κ. Μπογδάνος από την Νέα Δημοκρατία και αμέσως μετά ο κ. Δερμεντζόπουλος, επίσης από την Νέα Δημοκρατία.
Ευχαριστώ, κυρία Πρόεδρε. Κυρίες και κύριοι συνάδελφοι, η αξιότιμη προλαλήσασα κυρία αγορητής αναφέρθηκε - χωρίς να το προτείνει, αλλά και η αναφορά έχει τη σημασία της - ακόμα και στην κατάργηση του στρατεύματος. Ας είμαστε ξεκάθαροι: Χωρίς τον Στρατό της η Ελλάδα, δηλαδή η Επικράτεια της Ελληνικής Δημοκρατίας όπως την ξέρουμε σήμερα, απλά δεν θα υπήρχε. Είναι το στράτευμα, δηλαδή η οργανωμένη πολεμική αρετή του Έλληνα μαχητή και αξιωματικού που συγκροτείται από την πολιτεία σε μια μηχανή εκστρατείας, αλλά και ειρηνικής προσφοράς, που επέτρεψε στην πατρίδα μας να υπάρξει, να μεγαλώσει, να αμυνθεί, να επιβιώσει, να εμπνεύσει σεβασμό και να καταπιάνεται απερίσπαστα με τα αγαθά έργα της ειρήνης, της προκοπής και της δημοκρατίας. Έχουμε, λοιπόν, σήμερα την τιμή - γιατί περί τιμής πρόκειται - να συζητάμε ένα νομοσχέδιο για την ρύθμιση των σημαντικών και επειγόντων ζητημάτων αρμοδιότητας του Υπουργείου Εθνικής Άμυνας, ένα νομοσχέδιο που μεταξύ άλλων εξασφαλίζει αναγκαίες προϋποθέσεις για την ενίσχυση των Ενόπλων μας Δυνάμεων, για την ρεαλιστική και άρτια προετοιμασία του οποίου αξίζουν συγχαρητήρια στον Υπουργό κ. Νικόλαο Παναγιωτόπουλο, αλλά και στον εισηγητή, επίσης Βουλευτή Καβάλας, κ. Μακάριο Λαζαρίδη. Άλλωστε, η συγκυρία στην οποία συζητάμε το παρόν νομοσχέδιο υπογραμμίζει την ανάγκη η φροντίδα μας προς τις Ένοπλες Δυνάμεις να είναι διαρκής και να είναι αποφασιστική. Και αυτήν την αδήριτη ανάγκη υπηρετεί η Κυβέρνηση με αυτήν την πρωτοβουλία. Ανάμεσα στις προβλέψεις του νομοσχεδίου εκσυγχρονίζονται και αναβαθμίζονται, καθώς αναγεννάται μέσα από αυτή τη διαδικασία η Ελληνική Αεροπορική Βιομηχανία, τα «F -16 Block 52 Plus», τα «F -16 Block 52 Plus Advanced», ώστε η φονική ραχοκοκαλιά της Πολεμικής μας Αεροπορίας να ανήκει εφεξής σε μια νέα κατηγορία μαχητικού αεροσκάφους. Συγχρόνως, διασφαλίζεται - και απλά θα πω χωρίς να επεκταθώ, διότι καλό θα ήταν να μη συμβεί - κατόπιν σκανδαλώδους καθυστερήσεως, η υποστήριξη της ποιοτικά αξιοθαύμαστης πολυπλατφόρμας που είναι τα «Mirage 2000» και τα «Mirage 2000-5», εξασφαλίζοντας - δεδομένων και των παλινωδιών σε σχέση με την προμήθεια από πλευράς Τουρκίας των «F -35» - μια μεσοπρόθεσμα διαχειρίσιμη ισορροπία αεροπορικής ισχύος στο Αιγαίο. Παράλληλα, διευθετείται οριστικά ο εκσυγχρονισμός των υποβρυχίων κλάσης «ΓΛΑΥΚΟΣ» 209, ενισχύοντας περαιτέρω την ικανότητα υποβρυχιακού πολέμου - άσσο στο μανίκι του Πολεμικού Ναυτικού - στο Αιγαίο και την Ανατολική Μεσόγειο, ειδικά απέναντι στον ναυπηγικό ζήλο της γείτονος. Ταυτόχρονα, μεταξύ άλλων, προωθούνται ρυθμίσεις που αφορούν στελέχη των Ενόπλων Δυνάμεων, πολιτικό προσωπικό, ρυθμίζονται εκκρεμότητες στρατιωτικών νοσοκομείων και βεβαίως του Νοσηλευτικού Ιδρύματος του Μετοχικού Ταμείου Στρατού. Ασφαλώς και χρειάζονται και άλλες παρεμβάσεις. Οι Ένοπλες Δυνάμεις έχουν ανάγκες από μια νέα γενιά τυφεκίων και ένα νέο εθνικό στρατιωτικό όχημα μέχρι νέα πολεμικά πλοία και όπλα για το Πολεμικό Ναυτικό και από μη επανδρωμένα ιπτάμενα μέσα, τομέας στον οποίο η γείτων δεν επιτρέπεται να πάρει πλεονέκτημα - και δεν μιλάμε μόνο ποσοτικά, μιλάμε κυρίως ποιοτικά εδώ - μέχρι νέες αντιαεροπορικές δυνατότητες και ένα ολοκληρωμένο σύστημα διασυνδεσιμότητας αεροσκαφών, επίγειων και ναυτικών μέσων, αναγκαία συνθήκη διεξαγωγής αποτελεσματικού αγώνα στο σύγχρονο πεδίο. Βέβαια, κακά τα ψέματα, πρέπει να επανεξετάσουμε ζητήματα μήκους της θητείας, αλλά ενδεχομένως και γυναικείας στρατεύσεως. Όλα αυτά δεν μειώνουν, βέβαια, ούτε κατ' ελάχιστον την αξία αυτού του νομοσχεδίου, οι προβλέψεις του οποίου ενισχύουν ουσιαστικά τις Ένοπλες Δυνάμεις, ούτως ώστε αυτές να προστατεύσουν κυριαρχικά δικαιώματα και εθνικά μας δίκαια. Και είναι προς τούτο θετικό ότι, παρά τις ρητορικές διαφοροποιήσεις που ανταποκρίνονται στις ανάγκες απευθύνσεως σε διαφορετικά πολιτικά ακροατήρια και κομματικά επίσης, οι δημοκρατικές πολιτικές δυνάμεις του τόπου φαίνεται να συμφωνούν και τώρα, όπως κάνουν διαχρονικά, ότι η αποτρεπτική ικανότητα είναι κομβικός παράγων ισχύος και προϋπόθεση εθνικής ασφάλειας, ανεξαρτησίας και ακεραιότητος. Είναι, επίσης, ιδιαίτερα θετικό το γεγονός ότι και κατά τις πρόσφατες συνεδριάσεις της επιτροπής υπογραμμίστηκε με εμφατικό τρόπο η βούληση της Κυβέρνησης της Νέας Δημοκρατίας και του Κυριάκου Μητσοτάκη - αυτό είναι προσωπική σφραγίδα - για απόλυτη διαφάνεια σε ζητήματα που στο παρελθόν αποτελούσαν εστίες διαφθοράς. Κυρίες και κύριοι συνάδελφοι, οι ελληνικές Ένοπλες Δυνάμεις με το αξιέπαινο κοινωνικό τους έργο και την άγρυπνη φρούρηση της πατρίδος είναι εγγυητής της ίδιας μας της δημοκρατίας, διότι της εξασφαλίζουν συνθήκες σταθερότητας. Επίσης, όμως, η Ελλάδα είναι μοναδική περίπτωση ευρωπαϊκής και νατοϊκής χώρας υπό τόσο άμεση και πραγματική απειλή. Στην Ελλάδα, στο δίλημμα «βούτυρο ή κανόνια», η απάντηση είναι «χωρίς κανόνια, βούτυρο σ' αυτή τη γωνιά του κόσμου δεν υπάρχει». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Και εάν η χώρα μας είναι διαχρονικά πρωταθλήτρια στις υλικές μέριμνες για την άμυνά της, αυτό οφείλεται στο ότι βρίσκεται σε μια ταραχώδη περιοχή, με νευρικούς γείτονες και σταθερά αντιμέτωπη με έναν αναθεωρητικό, περιφερειακό, ασιατικό γίγαντα, του οποίου ανέκαθεν είμαστε ο φραγμός προς δυσμάς. Είναι μια ιστορική μοίρα, αγαπητοί και αγαπητές, που έχουμε μάθει πως θα αντιμετωπίζουμε πάντα την κρίσιμη ώρα μόνοι. Μας δίνει, όμως, την υπερηφάνεια μιας ένδοξης νεότερης ιστορίας. Μέσα στην κρίση της τελευταίας δεκαετίας οι Ένοπλες Δυνάμεις δοκιμάστηκαν με τρόπο πρωτοφανή στη μεταπολιτευτική μας περίοδο. Αντεπεξήλθαν, όμως, κυρίως χάρις στην επιμονή, την επινοητικότητα, την ευρηματικότητα, την αφοσίωση κατά κύριο λόγο των στελεχών τους. Τώρα, σήμερα, ξεκινά η μεγάλη ανασυγκρότηση που έχουμε ανάγκη. Θαρσείν χρη και νομοθετικές πρωτοβουλίες σαν τη σημερινή. Ευχαριστώ θερμά για την προσοχή σας.
Ευχαριστούμε, κύριε συνάδελφε. Τον λόγο έχει ο κ. Δερμεντζόπουλος.
Κυρίες και κύριοι συνάδελφοι, σε μια χρονική συγκυρία κατά την οποία η τουρκική προκλητικότητα στο Αιγαίο, στην Κύπρο και στην Ανατολική Μεσόγειο κλιμακώνεται με ταχύτατους ρυθμούς, αποτελεί χρέος του πολιτικού συστήματος της χώρας να προβεί στις αναγκαίες ενέργειες, έτσι ώστε να ενισχυθεί αποφασιστικά η αποτρεπτική ικανότητα των Ενόπλων Δυνάμεων. Υπ' αυτό το πρίσμα, το Υπουργείο Άμυνας καταθέτει σήμερα προς ψήφιση ένα νομοσχέδιο, το οποίο ρυθμίζει επείγοντα ζητήματα που άπτονται της επιχειρησιακής ετοιμότητας των Ενόπλων Δυνάμεων της χώρας, ενώ ταυτόχρονα επιλύει προβλήματα σταδιοδρομικής φύσεως που απασχολούν ένα μεγάλο τμήμα του στρατιωτικού προσωπικού. Αναλυτικότερα, οι διατάξεις του σχεδίου νόμου που αφορούν την έγκριση της αναβάθμισης τόσο των ελληνικών F -16 στην έκδοση Fighter όσο και η συμφωνία για τη συνέχιση της υποστήριξης των ιδιαίτερα σημαντικών αεροσκαφών Μirage 2000 και Μirage 2005 παρέχουν λύσεις στις πιεστικές, επιχειρησιακές ανάγκες της Πολεμικής μας Αεροπορίας, ενώ ταυτόχρονα εξασφαλίζουν την ποιοτική της υπεροχή έναντι της αντίστοιχης τουρκικής. Προς την ίδια κατεύθυνση κινείται και η επικύρωση της συμφωνίας με τις κατασκευαστικές εταιρείες «ThyssenKrupp Marine Systems» και τα «Ελληνικά Ναυπηγεία Α.Ε.» για την παροχή των επιπλέον υλικών υποστήριξης των υπερσύγχρονων υποβρυχίων τύπου 214, που αποτελούν την αιχμή του δόρατος του Πολεμικού μας Ναυτικού. Θα πρέπει να είναι κατανοητό σε όλους μας πως οι δαπάνες που καταβάλλονται για την ενίσχυση της αποτρεπτικής ικανότητας των Ενόπλων Δυνάμεων συνιστούν πολλαπλασιαστή του διπλωματικού κεφαλαίου της χώρας, καθώς επιτρέπουν στην εκάστοτε πολιτική ηγεσία του τόπου να προσέλθει στις συνομιλίες με την απέναντι πλευρά από θέση ισχύος και όχι αδυναμίας. Εκτός από το τμήμα των άρθρων του νομοσχεδίου που άπτονται των εξοπλιστικών μας αναγκών, ύψιστης σημασίας συνιστούν και οι παρεμβάσεις που αφορούν την ενίσχυση της αμυντικής βιομηχανίας της χώρας. Τόσο η ρύθμιση για την παράταση της χορήγησης φορολογικής και ασφαλιστικής ενημερότητας στα Ελληνικά Αμυντικά Συστήματα όσο και η εξασφάλιση σημαντικού κατασκευαστικού έργου από την αναβάθμιση των F -16 στην ΕΑΒ συνιστούν πρωτοβουλίες προς τη σωστή κατεύθυνση. Ωστόσο, κύριε Υπουργέ, όπως κι εσείς γνωρίζετε, είναι πολλά ακόμα αυτά που πρέπει να γίνουν. Δυστυχώς, διαχρονικά ως κράτος δεν επιδείξαμε τη δέουσα προσοχή για την ενίσχυση και ανάπτυξη του τόσο κομβικού για τη χώρα μας βιομηχανικού κλάδου. Η ανάπτυξη μιας υγιούς και εξωστρεφούς αμυντικής βιομηχανίας δεν θα έχει μόνο ευεργετική επίδραση στην αμυντική θωράκιση της χώρας, αλλά ταυτόχρονα μπορεί να επιδράσει πολλαπλασιαστικά στη γενικότερη τεχνολογική ανάπτυξη όλων των κλάδων μιας οικονομίας. Όπως έχει καταδείξει η διεθνής εμπειρία, κράτη που μεθοδικά έχουν επενδύσει στην αμυντική τεχνολογία έχουν αποκομίσει τεράστια οικονομικά οφέλη τόσο με την αύξηση των εξαγωγών τους όσο και με την ενίσχυση της καινοτομίας και της έρευνας. Είμαι σίγουρος πως στις άμεσες προτεραιότητες της πολιτικής ηγεσίας του Υπουργείου είναι η εκπόνηση ενός στρατηγικού πλάνου, που να αφορά την ανάταξη και αναβάθμιση των αμυντικών βιομηχανιών της χώρας. Τέλος, στο σχέδιο νόμου που καταθέτει σήμερα το Υπουργείο Άμυνας ενσωματώνονται τροποποιήσεις σε διατάξεις που δημιουργούν σημαντικά προβλήματα στην ομαλή επαγγελματική ανέλιξη των εθελοντών μακράς θητείας και των επαγγελματιών οπλιτών. Προερχόμενος από τον Νομό Έβρου, στον οποίο η στρατιωτική παρουσία είναι ιδιαίτερα έντονη, έχω διαπιστώσει ιδίοις όμμασι τις διαχρονικές δυσκολίες που αντιμετωπίζουν τα ανώτερα, αλλά κυρίως τα κατώτερα στελέχη των Ενόπλων Δυνάμεων. Δυστυχώς, η δεκαετής κρίση που βίωσε η χώρα μας όξυνε τις ανάγκες του στρατιωτικού προσωπικού, ενώ ταυτόχρονα δεν επέτρεψε στο κράτος να λύσει τα ήδη υπάρχοντα προβλήματα. Με την παραπάνω πρωτοβουλία η Κυβέρνησή μας και κατ' επέκταση η πολιτική ηγεσία του Υπουργείου δείχνουν εμπράκτως τη διάθεση να λύσουν χρονίζοντα ζητήματα που απασχολούν τα στελέχη των Ενόπλων Δυνάμεων. Παρ' όλα αυτά, κύριε Υπουργέ, υπάρχουν ακόμα καίρια θέματα που χρειάζονται άμεση διευθέτηση. Ενδεικτικά σας αναφέρω το δίκαιο αίτημα που έχουν εκφράσει οι στρατιωτικοί φορείς ως προς την απαλλαγή από την προσμέτρηση στο συνολικό εισόδημα του επιδόματος παραμεθορίου, έτσι ώστε να μην υπάρχουν επιπτώσεις στη λήψη των προνοιακών επιδομάτων που δικαιούνται όσοι υπηρετούν στις ακριτικές περιοχές της πατρίδας μας. Με την υπάρχουσα κατάσταση τιμωρούμε τα στελέχη των Ενόπλων Δυνάμεων που υπηρετούν στην παραμεθόριο, γεγονός που αντιβαίνει σε κάθε λογική. Ευελπιστώ, κύριε Υπουργέ, πως στα πλαίσια της Επιτροπής Εξωτερικών και Άμυνας θα έχουμε τη δυνατότητα να συζητήσουμε ξανά το συγκεκριμένο πρόβλημα με την προοπτική να βρούμε μια λύση άμεσα. Κυρίες και κύριοι συνάδελφοι, η ιστορία μάς έχει τοποθετήσει σε μια γεωγραφική περιοχή υψηλής στρατηγικής σημασίας, αλλά ταυτόχρονα και μεγάλης πολιτικής αστάθειας. Η συνεχής ενίσχυση των οπλικών συστημάτων, η αναβάθμιση της αποτρεπτικής ικανότητας των Ενόπλων Δυνάμεων αποτελεί μια αναγκαιότητα απ' την οποία η χώρα μας δεν θα μπορέσει να ξεφύγει στο άμεσο μέλλον. Για τον λόγο αυτό, το πολιτικό σύστημα συνολικά θα πρέπει να χαράξει μια ενιαία και σταθερή αμυντική πολιτική, η οποία θα εγγυάται την ασφάλεια της χώρας, με βιώσιμους βέβαια οικονομικούς όρους. Το νομοσχέδιο που κατατέθηκε σήμερα υπηρετεί απόλυτα την παραπάνω λογική. Η υπερψήφισή του από το Σώμα με διευρυμένη πλειοψηφία θα αποτελέσει δείγμα εθνικής ευθύνης, καθώς και ωρίμανση του πολιτικού μας συστήματος. Σας ευχαριστώ πολύ.
Ευχαριστώ, κύριε συνάδελφε. Τον λόγο τώρα έχει ο κ. Αβραμάκης από τον ΣΥΡΙΖΑ.
Ευχαριστώ, κύρια Πρόεδρε. Κύριε Υπουργέ μου, κυρίες και κύριοι συνάδελφοι, μας ζητάτε τη συναίνεση όσον αφορά τα εθνικά θέματα και σας τη δίνουμε απλόχερα και δράττομαι της ευκαιρίας και βάσει των αποφάσεων του Εθνικού Συμβουλίου Εξωτερικής Πολιτικής όσον αφορά την εξυπηρέτηση των εθνικών μας συμφερόντων. Εσείς, όμως, αντίθετα και προεκλογικά, είτε αφορά αυτό τη Συμφωνία των Πρεσπών είτε το προσφυγικό, ακολουθήσατε μια άλλη τακτική, η οποία αποσκοπούσε καθαρά στα εκλογικά σας συμφέροντα και στις εκλογικές σκοπιμότητες. Πιστέψαμε ότι ως Κυβέρνηση θα έρθετε πραγματικά αυτή τη συναίνεση να την κάνετε πράξη. Δυστυχώς, σήμερα και σε αυτή την Αίθουσα είναι δύο πράξεις σας οι οποίες καταδεικνύουν το εντελώς αντίθετο από αυτό που τουλάχιστον λέτε. Μιλάω, πρώτον, για την αιφνιδιαστική τροπολογία την οποία καταθέσατε, που αφορά τη συγκρότηση Εθνικής Επιτροπής Συντονισμού υπό τον κ. Στεφανή. Μας αιφνιδίασε και μας εξέπληξε. Υπάρχουν θέματα και τυπικά και ουσιαστικά. Το τυπικό κομμάτι αφορά ότι υπήρχε μια μεθόδευση στον τρόπο με τον οποίο ήρθε στο Κοινοβούλιο, γιατί βάση αυτών που γνωρίζουμε με την κατάθεσή της είναι ότι το Γενικό Λογιστήριο ήξερε όσον αφορά τη συγκεκριμένη τροπολογία. Αυτό σημαίνει ότι ήταν σε γνώση σας τουλάχιστον την τελευταία εβδομάδα. Εσείς, όμως, το αποκρύψατε στα πλαίσια της επιτροπής και της συζήτησης που έγινε σε αυτό, με αποτέλεσμα να έρθετε σήμερα και να αιφνιδιάσετε, δυστυχώς δυσάρεστα, το Κοινοβούλιο και το σύνολο των κομμάτων. Θεωρώ ότι υπάρχει ουσιαστικό θέμα όμως, όσον αφορά και τις αρμοδιότητες του συγκεκριμένου συντονιστικού οργάνου. Θα το καταδείξουν και ο εισηγητής μας και ο Κοινοβουλευτικός μας Εκπρόσωπος. Κυρίες και κύριοι συνάδελφοι, το νομοσχέδιο του Υπουργείου Εθνικής Άμυνας είναι πολύ σημαντικό, δεδομένου ότι αφορά πρακτικά την ενδυνάμωση των Ενόπλων Δυνάμεων της χώρας. Εισαγωγικά θέλω να επισημάνω ότι στα χρόνια της οικονομικής κρίσης, της λιτότητας και των δημοσιονομικών περιορισμών μειώθηκε σημαντικά το κόστος των εξοπλιστικών προγραμμάτων. Η μείωση αυτή οφείλεται εν μέρει στη γενικότερη ένδυα πόρων που αντιμετώπιζε και αντιμετωπίζει η χώρα, εν μέρει στις λιγότερες ανάγκες για εξοπλισμούς, δεδομένου ότι τα χρόνια που προηγήθηκαν των μνημονίων υλοποιήθηκαν τεράστια εξοπλιστικά προγράμματα και εν μέρει λόγω του ότι η υπερκοστολόγηση του εξοπλισμού της χώρας από τις κυβερνήσεις της Νέας Δημοκρατίας και του ΠΑΣΟΚ, οι μίζες που λάμβαναν διάφοροι, όπως απέδειξε και η δικαιοσύνη, αποτέλεσαν μία από τις κύριες αιτίες της χρεοκοπίας. Η κυβέρνηση ΣΥΡΙΖΑ κατόρθωσε στις πιο ασφυκτικές συνθήκες να βελτιώσει σημαντικά την ετοιμότητα και την ισχύ των Ενόπλων Δυνάμεων, να συντηρήσει ικανοποιητικά τα συστήματα που διαθέτει η χώρα για την άμυνά της και ταυτόχρονα να πετύχει μια συμφέρουσα συμφωνία τόσο για τα F -16 όσο και για τα Mirage. Δεν έχει νόημα να μπούμε τώρα σε μια ιστορική αναδρομή για το πώς παρέλειψαν οι προηγούμενες κυβερνήσεις της χρεοκοπίας να συντηρήσουν και να ανανεώσουν τα αεροσκάφη. Δεν έχει νόημα αυτή τη στιγμή να θυμηθούμε και πάλι τις λεπτομέρειες του πολύκροτου σκάνδαλο των υποβρυχίων. Η χώρα μας πλήρωσε και πληρώνει ακριβά την κακή διαχείριση, την ανεύθυνη σπατάλη, το λεγόμενο πάρτι των εξοπλισμών. Η λύση της αναβάθμισης των F -16 και των Mirage, την οποία τελικά προέκρινε η κυβέρνηση ΣΥΡΙΖΑ σε σύμπνοια με τη φυσική ηγεσία των Ενόπλων Δυνάμεων λοιδορήθηκε από τους εκπροσώπους της Νέας Δημοκρατίας, οι οποίοι έκαναν ότι δεν έβλεπαν τι συμβαίνει έξω από το κομματικό τους συμφέρον. Σήμερα έρχονται να επιβεβαιώσουν και τυπικά ότι αυτή ήταν και πλέον η συμφέρουσα λύση στα δημοσιονομικά δεδομένα της χώρας. Καλύπτει τις ανάγκες της Πολεμικής Αεροπορίας και θεωρητικά δίνει την αναγκαία ισχύ για την άμυνα της χώρας, δεδομένου ότι, όπως είναι σήμερα τα πράγματα, η Τουρκία φαίνεται ότι δεν θα αποκτήσει τελικά τα F -35, βάσει των ισορροπιών που έχουν διαμορφωθεί μέχρι στιγμής. Η αναβάθμιση, όμως, των πολεμικών αεροσκαφών θα βελτιώσει την αποτρεπτική ισχύ της χώρας ακόμη και στο θεωρητικό ενδεχόμενο να αλλάξουν πάλι τα δεδομένα και τελικά η Τουρκία αποκτήσει τα F -35. Λαμβάνοντας υπ' όψιν τις ανάγκες της χώρας σε εξοπλισμούς, που αυξάνονται λόγω της επιθετικότητας που δείχνει εσχάτως η Τουρκία, θα πρέπει να συζητήσουμε σοβαρά τα επόμενα βήματα για τη διατήρηση της ισορροπίας και αν είναι δυνατόν και της επίτευξης υπεροπλίας της χώρα μας. Είναι πραγματικά μια δύσκολη απόφαση να αυξηθούν οι δαπάνες για την εθνική άμυνα, λαμβάνοντας υπ' όψιν ότι είναι πολλοί άλλοι οι κρίσιμοι τομείς του κράτους που χρειάζονται ενίσχυση. Οι πόροι που απαιτούνται θα μπορούσαν να εξασφαλιστούν, αν η Νέα Δημοκρατία δεν βιαζόταν, στα πλαίσια της πολιτικής της, να ικανοποιήσει τόσο γρήγορα και σε τέτοιον βαθμό την οικονομική ελίτ της χώρας. Η υπεύθυνη περίοδος διακυβέρνησης του ΣΥΡΙΖΑ που κατέληξε σε ένα εντυπωσιακό οικονομικό αποτέλεσμα, αφήνοντας ταυτόχρονα ένα μεγάλο μαξιλάρι οικονομικής ρευστότητας, την ίδια στιγμή που αυξήθηκαν συνολικά οι δαπάνες για το κοινωνικό κράτος και διανεμήθηκαν σημαντικά ποσά στους πιο αδύναμους οικονομικά πολίτες μέσω του κοινωνικού μερίσματος, αποδεικνύει ότι υπάρχουν δυνατότητες ισόρροπης εξυπηρέτησης όλων των αναγκών, εάν βέβαια ιεραρχηθούν σωστά και τεθούν ορθολογικά και στη βάση του δημοσίου και εθνικού συμφέροντος οι προτεραιότητες τις οποίες βάζουμε. Είναι σημαντικό, επίσης, να κατανοήσουμε όλοι ότι το κράτος είναι ενιαίο και δεν μπορεί να έχει κλειστές δομές. Το αναφέρω αυτό με αφορμή τη σπουδαία πρωτοβουλία της κυβέρνησης του ΣΥΡΙΖΑ να εντάξει τα στρατιωτικά νοσοκομεία στις υπηρεσίες του ελληνικού λαού. Γι' αυτή την πρωτοβουλία η τότε αντιπολίτευση της Νέας Δημοκρατίας ήταν ακραία. Αποδείχτηκε, όμως, τελικά σωτήρια για την κάλυψη των ιατροφαρμακευτικών αναγκών του ελληνικού λαού. Τα στρατιωτικά νοσοκομεία, που ενισχύθηκαν σημαντικά από τον ΣΥΡΙΖΑ, δεν κινδυνεύουν σε καμμία περίπτωση από κατάρρευση, όπως σκόπιμα κάποιοι υποστηρίζουν. Το επίπεδό τους είναι τέτοιο, το επιστημονικό προσωπικό των στελεχών είναι τέτοιο που μπορούν να προσφέρουν υπηρεσίες υψηλού επιπέδου σε όσους τις χρειάζονται. Το γεγονός ότι οφείλονται χρήματα από τον ΕΟΠΥΥ στα νοσοκομεία των Ενόπλων Δυνάμεων δεν ανατρέπει την πραγματικότητα ότι η κυβέρνηση ΣΥΡΙΖΑ παρέδωσε και αυτές τις δομές στην καλύτερη δυνατή κατάσταση από ό,τι τις παρέλαβε, παρά το γεγονός ότι κλήθηκαν να συμμετάσχουν περισσότερο τα συγκεκριμένα νοσοκομεία στην κάλυψη των αναγκών της χώρας. Η σημερινή Κυβέρνηση της Νέας Δημοκρατίας θα πρέπει επιτέλους να αρχίσει να ομολογεί επίσημα και δημόσια ότι το κράτος που παρέδωσε ο ΣΥΡΙΖΑ ήταν πολύ καλύτερο από αυτό που παρέλαβε, ότι η χώρα που παρέλαβε ήταν πολύ πιο ισχυρή από αυτή που παρέδωσε. Η ενότητα που χρειάζεται η χώρα και ο λαός μας απέναντι στους κινδύνους που υπάρχουν δεν μπορεί παρά να σφυρηλατηθεί με αλήθειες. Και είναι αλήθεια ότι η περίοδος διακυβέρνησης από τον ΣΥΡΙΖΑ ήταν μια περίοδος χρηστής διαχείρισης και ευθύνης. Το ότι η χώρα αυτή τη στιγμή μπορεί να είναι επικεντρωμένη στον κίνδυνο της Ανατολής και να μη διασπά αχρείαστα τις δυνάμεις της, είναι μια επιτυχία της εξωτερικής πολιτικής του ΣΥΡΙΖΑ. Το ότι η χώρα είναι σε επαφή με ουσιαστική συμμαχία με τις περισσότερες χώρες της Ανατολικής Μεσογείου και των Βαλκανίων είναι μια επιτυχία της πολυδιάστατης και ενεργητικής εξωτερικής πολιτικής του ΣΥΡΙΖΑ. Το ότι έστω και με καθυστέρηση η νέα Κυβέρνηση αξιοποιεί το διπλωματικό κεφάλαιο και τις σχέσεις που χτίστηκαν στη βάση του αμοιβαίου σεβασμού και των αμοιβαίων συμφερόντων είναι ένα κέρδος για τη χώρα. Το ότι προχωράει η ενίσχυση των Ενόπλων Δυνάμεων μέσα σε ένα κλίμα συναίνεσης, χωρίς να εκτοξεύονται αλληλοκατηγορίες για το θεαθήναι, είναι ένα κέρδος για τη χώρα. Το ότι η Νέα Δημοκρατία σε ό,τι αφορά τις Ένοπλες Δυνάμεις συνεχίζει και υλοποιεί την πολιτική του ΣΥΡΙΖΑ, είναι ένα κέρδος για τη χώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτές τις στιγμές δεν έχουμε την πολυτέλεια των άσκοπων καθυστερήσεων. Ο κίνδυνος είναι παραπάνω από ορατός. Ο μόνος τρόπος για να αποφύγουμε τα χειρότερα είναι να αξιοποιήσουμε στο έπακρο όλες τις δυνατότητες που μας παρέχονται. Μέσα από τη διπλωματία και την ενίσχυση των Ενόπλων Δυνάμεων, μέσα από τις βασικές συναινέσεις, θα αναγκάσουμε και τον πιο απερίσκεπτο στην απέναντι πλευρά να αναλογιστεί τους κινδύνους που κρύβει για τον ίδιο και τη χώρα του, την Τουρκία, η συνέχιση αυτής της επιθετικής και προκλητικής πολιτικής που ακολουθεί τους τελευταίους μήνες ο Ερντογάν. Για να κλείσω όπως ξεκίνησα, κύριε Υπουργέ μου, στα πλαίσια της συναίνεσης, σήμερα αποδείχτηκε ότι κάνουμε ένα βήμα μπρος και δύο πίσω. Άκουσα τον κ. Στεφανή - γιατί ήμουν αυτήκοος στην Αίθουσα - μιλώντας για το προσφυγικό, να κάνει δύο αναφορές οι οποίες τουλάχιστον θέτουν το θέμα πάλι στην αρχική βάση που το θέτατε ως αντιπολίτευση. Μίλησε στα πλαίσια του προσφυγικού - μεταναστευτικού ότι πρόκειται για εθνική κρίση. Άρα, γυρνάμε στο ότι είναι εθνικό πρόβλημα και όχι ευρωπαϊκό, όπως το έχουμε τονίσει επανειλημμένα. Και κορυφαίοι Υπουργοί σας ακόμη το έχουν διατυπώσει ως θέση και αυτό πρέπει να το δούμε. Δεύτερον, μίλησε ότι θα πρέπει σε αυτό το θέμα να είμαστε γενικότερα όλοι μας πιο φειδωλοί, γιατί δεν μπορούμε να λέμε ότι θέλουμε τη συναίνεση και στην πράξη να ακολουθούμε παρελκυστικές πολιτικές, που σε αυτή την ιστορική συγκυρία θεωρώ ότι δεν βοηθούν κανέναν για να πάει η χώρα μπροστά. Σας ευχαριστώ πολύ.
Κι εγώ, κύριε συνάδελφε. Τον λόγο τώρα έχει ο κ. Γκιουλέκας από τη Νέα Δημοκρατία.
Κυρίες και κύριοι συνάδελφοι, θα συμφωνήσω με τον προλαλήσαντα, τον μόλις απερχόμενο, για το κλίμα της συναίνεσης. Ειλικρινά, δεν θα πέσω στην παγίδα να διαφημίσω το έργο της παρούσας Κυβέρνησης στον τομέα αυτό, εξαίροντας το Υπουργείο Εθνικής Άμυνας, την πολιτική ηγεσία, τον Υπουργό τον κ. Παναγιωτόπουλο, τον Πρωθυπουργό τον κ. Μητσοτάκη. Θα ήθελα, απλώς, να τονίσω κάτι που πρέπει να ακουστεί και να το εκπέμψουμε ως μήνυμα από τούτη την Αίθουσα και από αυτό το Βήμα: Με τη στάση ευθύνης που επέδειξαν όλα τα κόμματα, έγινε μια υποδειγματική διαδικασία επεξεργασίας αυτού του νομοσχεδίου. Χαίρομαι, γιατί ο Υπουργός Εθνικής Άμυνας, ο κ. Παναγιωτόπουλος, παρίστατο μαζί με τον Υφυπουργό, τον κ. Στεφανή, αλλά και τη στρατιωτική ηγεσία του Υπουργείου Εθνικής Άμυνας - σχεδόν στις περισσότερες συνεδριάσεις παρούσα - καθ' όλη τη διάρκεια των συνεδριάσεων της Επιτροπής Άμυνας και Εξωτερικών Υποθέσεων, όπου επεξεργαστήκαμε αυτό το νομοσχέδιο, παίρνοντας τις προφυλάξεις που έπρεπε να πάρουμε για τα ευαίσθητα δεδομένα, τα οποία δεν έπρεπε να δημοσιευτούν - άρα εκεί, προφυλάξαμε της συνεδρίαση, κάνοντας κλειστές συνεδριάσεις - και από την άλλη, στέλνοντας το μήνυμα, ακριβώς, αυτή την καίρια περίοδο ότι η Ελλάδα στέκεται στο ύψος των περιστάσεων και ότι τα πολιτικά κόμματα, μπροστά στη χάραξη μιας εθνικής γραμμής λένε «ναι» στη συναίνεση και ακολουθούν μια διαδικασία που πραγματικά μας κάνει όλους περήφανους. Κύριε Υπουργέ, πρέπει να τονίσουμε τη διαδικασία που ακολουθήσαμε στην επιτροπή και αυτό το οποίο γίνεται και σήμερα. Και το λέμε, γιατί ακούστηκε από όλες τις πτέρυγες. Πράγματι, όταν έχουμε απέναντι μας μια χώρα, η οποία διαρκώς εξοπλίζεται και παραβιάζει κατάφωρα το Διεθνές Δίκαιο, παραβιάζει κατάφωρα τα δικαιώματα άλλων κρατών, εμείς πρέπει να παρακολουθήσουμε, τουλάχιστον, στο επίπεδο ετοιμότητας αυτή τη χώρα. Το λέω αυτό και με αφορμή κάτι άλλο: Τελευταία έχει γίνει πολύ της μόδας να αναπαράγουμε σε αυτόν τον τόπο τα προϊόντα της τουρκικής προπαγάνδας. Ακόμη και την τελευταία δήλωση ενός μεσαίου στελέχους της γειτονικής χώρας, εμείς την παράγουμε, τη διαφημίζουμε, τη μεταφέρουμε. Αντί να κάνουμε αυτό, θα πρέπει να μιλήσουμε για κάτι άλλο. Θα πρέπει να μιλήσουμε για αυτό που έγινε χθες στην Ευρωπαϊκή Ένωση, που δείχνει πραγματικά ότι υπάρχει και η πολιτική απόφαση και η πολιτική σταθερότητα και η πολιτική ισχύς και στην πατρίδα μας, αλλά και στη μεγάλη ευρωπαϊκή οικογένεια. Κάποιοι άνθρωποι πρέπει να πουν στη γείτονα χώρα «δεν μπορείς να συνεχίζεις αυτή την τακτική». Εδώ, όμως, δεν είμαστε για να μιλήσουμε για την πολιτική μας ισχύ μόνο. Είμαστε, εδώ, για να μιλήσουμε και για τη στρατιωτική μας ισχύ. Έχουμε τη στρατιωτική ισχύ λοιπόν, πραγματικά, να κάνουμε τους γείτονες να σεβαστούν τις δικές μας θέσεις; Ασφαλώς και την έχουμε. Έχουμε τη στρατιωτική ισχύ για να διασφαλίσουμε την ειρήνη μας; Ασφαλώς και την έχουμε. Και πρέπει να το εκπέμψουμε αυτό το μήνυμα. Κυρίες και κύριοι συνάδελφοι, πόσες φορές σας έχουν ρωτήσει συμπολίτες μας: «Υπάρχει κίνδυνος; Συμβαίνει κάτι; Πρέπει να ανησυχούμε;»; Ασφαλώς και όχι. Δεν πρέπει να ανησυχούμε. Για αυτό οχυρώνουμε την ειρήνη μας. Για αυτό συζητούμε και το παρόν νομοσχέδιο, για να μπορέσουμε να παρακολουθήσουμε αυτή την ισορροπία που πρέπει να υπάρχει, προκειμένου από τη μία, να διασφαλίσουμε την ειρήνη μας, αλλά και από την άλλη, να έχουμε την ισχύ να απαιτούμε να γίνουν σεβαστές οι θέσεις μας. Διότι όταν κάποιοι δεν υπολογίζουν το Διεθνές Δίκαιο, τότε πρέπει να είσαι σε θέση να πείσεις ότι αν κάποιος επιβουλεύεται την εδαφική σου ακεραιότητα, την εθνική σου κυριαρχία, πρέπει να ξέρει ότι εσύ είσαι σε απόλυτη θέση να προασπίσεις τα κυριαρχικά σου δικαιώματα. Και αυτό είναι ένα μήνυμα που πρέπει να το εκπέμπουμε παντού. Και χαίρομαι, γιατί αυτό το μήνυμα εξεπέμφθη και μέσα από αυτή την Αίθουσα, αλλά και από την επιτροπή, από όλες τις πτέρυγες της Βουλής. Ήταν κάτι που πιστεύω ότι είναι πάρα πολύ σημαντικό. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, πολύ γρήγορα θα σταθώ στο σύνολο των διατάξεων του νομοσχεδίου. Θα μιλήσω για τις τρεις πρώτες διατάξεις που είναι πολύ σημαντικές. Πρέπει να ακουστούν αυτά τα πράγματα από όλους μας και οφείλω και εγώ να τα θέσω. Αναβαθμίζουμε τον στόλο των μαχητικών μας αεροσκαφών, των F -16. Και μάλιστα, από την τέταρτη γενιά τα πάμε στο επίπεδο Viper, δηλαδή τα πάμε σχεδόν στην πέμπτη γενιά. Και δεν είναι μόνο αυτό. Το σημαντικό είναι ότι για να γίνει αυτή η αναβάθμιση χρησιμοποιούμε - αυτό είναι ένα άλλο όφελος για την ασφάλεια και την άμυνα της χώρας - την αμυντική μας βιομηχανία, αφού σχεδόν το σύνολο του υποκατασκευαστικού έργου πηγαίνει στην Ελληνική Αμυντική Βιομηχανία. Άρα, ωφελείται πολλαπλά η Ελλάδα και οικονομικά, αλλά κυρίως και αμυντικά. Διότι αυτό δίνει τη δυνατότητα στην ΕΑΒ αύριο να είναι έτοιμη να εξυπηρετήσει και τα πέμπτης γενεάς αεροσκάφη, που κάποια στιγμή θα πρέπει να συζητήσουμε σε αυτή την Αίθουσα και θα πρέπει να τα προμηθευτεί η Ελλάδα, εάν οι γειτονικές χώρες συνεχίσουν αυτόν τον ξέφρενο καλπασμό προς τους εξοπλισμούς. Είναι, λοιπόν, σημαντικό ότι το πρώτο αεροσκάφος - και αξίζει τον κόπο να επαναλάβουμε αυτό που μας έθεσε ο κ. Παναγιωτόπουλος στην επιτροπή μας - από τα F -16 βρίσκεται στην 114 Πτέρυγα Μάχης έτοιμο για αποσυναρμολόγηση, για να πάει μόλις είναι έτοιμη η αμυντική μας βιομηχανία να αναβαθμιστεί για να ξεκινήσει αυτή η επιχείρηση όλου του στόλου. Το ίδιο ακριβώς συμβαίνει και με την υποστήριξη του στόλου των μαχητικών αεροσκαφών Mirage της Πολεμικής μας Αεροπορίας, ένα πολύ ισχυρό όπλο που πραγματικά διατηρεί την ισορροπία στο Αιγαίο. Και αυτό είναι το δεύτερο άρθρο, στο οποίο πρέπει να μείνουμε. Είναι τα επόμενα βήματα, τα οποία κάνει η Ελλάδα και για τα επόμενα επτά χρόνια, υποστηρίζει όλα αυτά τα αεροσκάφη, τα οποία δίνουν στην Ελλάδα το δικαίωμα να μπορεί να λέει σε όποιον φίλο και γείτονα «ναι, είμαι σε απόλυτη θέση να προασπίσω την εθνική μου κυριαρχία». Πέρα από αυτό, υπάρχει και το άρθρο 3, το οποίο μας δίνει, ουσιαστικά, τη δυνατότητα να μπορούμε να πούμε, πρώτον, ότι τελειώνει μια μακρά σειρά αντιδικιών και δεύτερον, ότι ωφελείται - και ωφελείται σημαντικά - το Πολεμικό μας Ναυτικό. Ωφελείται με το επιπρόσθετο όφελος από τα υλικά των 5 εκατομμυρίων, συν τα 15 εκατομμύρια. Έχουμε αυτά τα 20 εκατομμύρια που είναι πολύ σημαντικό όφελος. Από την άλλη πλευρά, τελικά το Πολεμικό μας Ναυτικό προμηθεύεται υλικά που είναι απαραίτητα και χρήσιμα, τόσο για τις σημερινές, όσο και για τις μελλοντικές εργασίες που χρειάζονται στα υποβρύχια μας. Και επειδή μιλάω για τα υποβρύχια, κύριε Υπουργέ, θέλω πραγματικά να σταθώ σε αυτό, το οποίο επισημάνατε στην επιτροπή μας, ότι το αμέσως επόμενο βήμα είναι το Πολεμικό μας Ναυτικό να προχωρήσει και στην αναβάθμιση του εξοπλισμού του, δηλαδή στην απόκτηση βαρέως τύπου τορπιλών για τα υπερσύγχρονα υποβρύχια 214, που είναι το όπλο, το οποίο διαφυλάσσει από θαλάσσης - όπως και η Πολεμική μας Αεροπορία από αέρος - το Αιγαίο μας. Και αυτό η Ελλάδα είναι έτοιμη να το κάνει. Και αυτό είναι το επόμενο βήμα, όπως ήδη εξήγγειλε ο Υπουργός. Το λέω αυτό, γιατί κάποτε - θυμάστε κυρίες και κύριοι συνάδελφοι, τουλάχιστον οι παλαιότεροι εδώ μέσα - είχαμε κάποια συζήτηση για την ανάγκη να εξοπλίσουμε τον στόλο των αρμάτων μάχης, τα Leopard με σύγχρονα βλήματα. Ε, λοιπόν, σήμερα πρέπει να προχωρήσουμε και στις υπόλοιπες ανάγκες και να ικανοποιήσουμε τις υπόλοιπες ανάγκες του στρατεύματος. Νομίζω ότι αυτά πρέπει να ακούγονται εδώ. Θα ήθελα, κλείνοντας, να πω το εξής: Με συμφωνία όλων των κομμάτων, όπως είπα και στην αρχή, η επόμενη συζήτηση - ίσως, η μεθεπόμενη - η οποία θα γίνει στις αρχές του νέου χρόνου στην Διαρκή Επιτροπή Εθνικής Άμυνας και Εξωτερικών Υποθέσεων της Βουλής θα είναι μια συζήτηση για την κατάσταση των Ενόπλων Δυνάμεων της χώρας, μια συζήτηση, όπου θα κατατεθούν πέρα από τους προβληματισμούς, πέρα από τις απόψεις, κυρίως, οι προτάσεις όλων των κομμάτων για το πώς πρέπει η Ελλάδα να μπορέσει να ατενίζει με ασφάλεια το μέλλον, οχυρώνοντας και διασφαλίζοντας την ειρήνη της. Κυρίες κύριοι συνάδελφοι, κλείνοντας, μετά από αρκετά χρόνια κοινοβουλευτικής παρουσίας εδώ, μπορώ να πω, θέλω να πω, αισθάνομαι την ανάγκη να πω ότι σήμερα η Βουλή, ευρισκόμενη στο ύψος των περιστάσεων, όπως και σε άλλες περιπτώσεις, ασφαλώς, πράττει το καθήκον της προς την πατρίδα.
Ευχαριστώ πολύ, κύριε συνάδελφε. Πριν δώσω τον λόγο στον Κοινοβουλευτικό Εκπρόσωπο του ΣΥΡΙΖΑ, τον κ. Τζανακόπουλο, θα δώσω τον λόγο στον κ. Παφίλη, όπως μου ζήτησε, για ένα διαδικαστικό θέμα. Κύριε Παφίλη, έχετε τον λόγο.
Ήθελα να κάνω μια τοποθέτηση πριν να μιλήσει ο Υπουργός. Εμείς είχαμε αποφασίσει, για λόγους που αντιλαμβάνεται ο καθένας, να ψηφίσουμε «παρών» και επί της αρχής και επί του συνόλου. Όμως, αυτό που έγινε με την τροπολογία, που είναι απαράδεκτο, που είναι νομοσχέδιο και έρχεται την τελευταία στιγμή, στην πραγματικότητα με αυτό που κάνετε, αν επιμείνετε και δεν την αποσύρετε τώρα, μας οδηγεί στο να ψηφίσουμε «κατά».
Τι «παρών», τι «κατά»;
Δεν είναι το ίδιο. Όσοι ξέρουν, ξέρουν πολύ καλά. Για να μην πω και άλλα. Και θα θέλαμε ο Υπουργός να σκεφτεί πολύ καλά τι πολιτική ευθύνη φέρνει η Κυβέρνηση και το κόμμα της Νέας Δημοκρατίας σε ένα τέτοιο νομοσχέδιο που αφορά τα εξοπλιστικά και τα υπόλοιπα, να προσθέτει την τελευταία στιγμή μια τέτοιου είδους τροπολογία που κάνει απαγορευτικό το να ψηφίσει κάποιος «υπέρ» ή «παρών» σε αυτό το νομοσχέδιο. Θα θέλαμε μια απάντηση.
Μάλιστα, κύριε συνάδελφε, ένα λεπτό ήταν. Τον λόγο έχει τώρα ο κ. Τζανακόπουλος, Κοινοβουλευτικός Εκπρόσωπος του ΣΥΡΙΖΑ, για δώδεκα λεπτά.
Κατ' αρχάς, κυρία Πρόεδρε, θέλω να ευχαριστήσω και εσάς και τον κύριο Υπουργό για το γεγονός ότι αποδέχτηκε να ακούσει πρώτα και τη δική μου άποψη και στη συνέχεια να πάρει τον λόγο. Νομίζω ότι είναι μια ορθή κοινοβουλευτική πρακτική και οφείλουμε να τα λέμε αυτά. Κυρίες και κύριοι Βουλευτές, κύριε Υπουργέ, ενώ ήδη από τις επιτροπές πράγματι έγινε μια ουσιαστική συζήτηση για το σημερινό νομοσχέδιο και μάλιστα σε καλό κλίμα, είχαμε διάθεση συναίνεσης, συζήτησης και συμφωνίας στην ύλη του νομοσχεδίου, όπως είπε και ο εισηγητής του ΣΥΡΙΖΑ, ο κ. Δρίτσας, όπως είπε και ο κ. Βίτσας στην τοποθέτησή του και οι υπόλοιποι Βουλευτές του ΣΥΡΙΖΑ, δυστυχώς, η Κυβέρνηση επιλέγει για άλλη μια φορά να δημιουργήσει ένα κακό κλίμα και να οδηγήσει το πράγμα στα όριά του. Είναι πραγματικά, κατά τη γνώμη μας, οριακή η επιλογή να καταθέσετε, ο κ. Στεφανής, δηλαδή ο Υπουργός εκ μέρους της Κυβέρνησης, τελευταία στιγμή, όχι μια τεχνική τροπολογία, όχι μια τροπολογία διοικητικής διευθέτησης, την οποία θα μπορούσαμε να κατανοήσουμε με την έννοια ότι αύριο ξεκινά η συζήτηση για τον προϋπολογισμό και ενδεχομένως να είχε υπάρξει κάποια αστοχία, κάποια αδυναμία ή κάποιο τεχνικό πρόβλημα να περάσει στα προηγούμενα νομοσχέδια, όπως έγινε για παράδειγμα με την τροπολογία του κ. Κικίλια προηγουμένως. Δεν μιλάμε, όμως, για κάτι τέτοιο, δυστυχώς. Μιλάμε για μια απαράδεκτη νομοθετική ρύθμιση, μια ρύθμιση η οποία θα μπορούσε να είναι ένα ξεχωριστό νομοσχέδιο, ένα καινούργιο νομοσχέδιο και μάλιστα με τρόπο αιφνιδιαστικό και παρά το γεγονός ότι είχατε διαβεβαιώσει και εσείς και ο Υφυπουργός, αν δεν κάνω λάθος, στην επιτροπή ότι δεν επίκειται οποιαδήποτε τροπολογία που να αφορά το Υπουργείο Εθνικής Άμυνας κατά τη διάρκεια της συζήτησης του νομοσχεδίου στην Ολομέλεια. Και δεν το λέω αυτό γιατί, κατά τη γνώμη μου, είναι το κυριότερο το διαδικαστικό του πράγματος. Το λέω για να τονίσω με τον πιο εμφατικό τρόπο ότι σας πιστεύω, κύριε Υπουργέ, και εσάς και τον κ. Στεφανή. Πιστεύω ότι δεν γνωρίζατε ότι η τροπολογία πρόκειται να έρθει. Πιστεύω ό,τι είπατε και οι δύο. Το γεγονός, όμως, ότι δεν το γνωρίζατε ούτε οι ίδιοι κατά τη διάρκεια της συζήτησης του νομοσχεδίου στις επιτροπές είναι διπλά επικίνδυνο, διότι αποδεικνύει για άλλη μια φορά ότι η Κυβέρνηση πορεύεται στο προσφυγικό χωρίς κανένα σχέδιο, χωρίς καμμιά στρατηγική και με αποτέλεσμα το απόλυτο μπάχαλο. Αποδεικνύεται, δηλαδή, από το γεγονός και μόνο ότι δεν γνωρίζατε την κατάθεση της τροπολογίας, διότι δεν θέλω να πιστέψω ότι είπε ένας εκ των δυο σας ψέματα, ότι ο κ. Μητσοτάκης βρίσκεται στον απόλυτο πανικό. Αυτοσχεδιάζει, κινείται χωρίς πυξίδα και όλα αυτά στις πλάτες των τοπικών κοινωνιών, στις πλάτες των προσφύγων και τελικά όλων των πολιτών. Ξεκίνησε τον Ιούλιο του 2019 με την κατάργηση του Υπουργείου Μεταναστευτικής Πολιτικής. Πέρασε τις αρμοδιότητες για τη μεταναστευτική πολιτική στο Υπουργείο Προστασίας του Πολίτη. Στη συνέχεια κατανόησε το λάθος του και δημιούργησε τον συντονιστή, ορίζοντας μάλιστα τον Υφυπουργό Εθνικής Άμυνας και περνώντας αρμοδιότητες του Προστασίας του Πολίτη στο Υπουργείο Εθνικής Άμυνας. Τώρα έχουμε νέα νομοθετική ρύθμιση, η οποία αλλάζει ξανά τις αρμοδιότητες. Και το κωμικοτραγικό είναι το εξής, ότι πριν από λίγες ημέρες, πριν από λίγες εβδομάδες, έκανε ο κ. Μητσοτάκης και τα μέσα που τον στηρίζουν ένα τεράστιο επικοινωνιακό ντόρο για τη δημιουργία της θέσης της εθνικής συντονίστριας για τα ασυνόδευτα προσφυγόπουλα. Και τώρα περνά τις αρμοδιότητες της εθνικής συντονίστριας που όρισε πριν από δεκαπέντε μέρες στον εθνικό συντονιστή. Αυτά δεν είναι σοβαρά πράγματα. Αυτό δεν είναι στρατηγική. Αυτό δεν είναι σχέδιο. Αυτό δεν είναι σοβαρή Κυβέρνηση. Αυτό που είναι, όμως, πάρα πολύ σοβαρό, εξαιρετικά σοβαρό, είναι το γεγονός ότι εσείς οι ίδιοι και λόγω ακριβώς των, κατά τη γνώμη μου, ακροδεξιών ιδεοληψιών κάποιων στο εσωτερικό της Κυβέρνησης τους οποίους επιλέγει ο κ. Μητσοτάκης να ακολουθεί, έχετε εγκλωβίσει τους εαυτούς σας. Να σας θυμίσω ότι το καλοκαίρι παραδόθηκε η πραγματικά δύσκολη κατάσταση στη Μόρια - δεν το αρνείται κανένας αυτό - με πέντε χιλιάδες ανθρώπους και επειδή είχατε την ιδεοληψία ότι πρέπει να σταματήσουν οι μεταφορές στην ενδοχώρα, έχει φτάσει η κατάσταση που επικρατεί στη Μόρια να είναι στην κυριολεξία δραματική με δεκαοκτώ χιλιάδες ανθρώπους να στοιβάζονται και να μην ξέρουν πού να πάνε; Και είναι ακόμα πιο σοβαρό το γεγονός ότι με πρόσχημα το μπάχαλο που εσείς οι ίδιοι δημιουργήσατε, ακριβώς ευρισκόμενοι σε πανικό, πάτε τώρα να στρατιωτικοποιήσετε το κράτος για να λύσετε τα προβλήματα που δημιουργήσατε. Διότι είναι πρωτάκουστο να παρακάμπτεται η αυτονόητη διάκριση μεταξύ Ενόπλων Δυνάμεων και Σωμάτων Ασφαλείας και να παραβιάζεται ευθέως η ιεραρχία και των δύο με τον ορισμό ενός εθνικού συντονιστή, ο οποίος θα έχει την αρμοδιότητα να εντέλει όλα τα Σώματα. Παραβιάζονται τα αυτονόητα του Συντάγματος, των νόμων, τα αυτονόητα της ίδιας της δημοκρατίας με τη συγκεκριμένη ρύθμιση. Ένα ακόμα σχόλιο. Δεν είναι δυνατόν να προβλέπεται η δυνατότητα για απευθείας ανάθεση έργων γενικώς και αορίστως και ανεξάρτητα από το κόστος. Καταλαβαίνω ότι υπάρχουν ανάγκες που πρέπει να αντιμετωπιστούν. Αυτές θα πρέπει να ορίζονται με σαφή και συγκεκριμένο τρόπο στον νόμο και να μπορούν να αντιμετωπίζονται εκτάκτως, αλλά όχι με αυτόν τον γενικό και καθολικό τρόπο τον οποίο εσείς επιλέξατε στη συγκεκριμένη τροπολογία. Και φτάνει το Γενικό Λογιστήριο του Κράτους να λέει στην έκθεσή του ότι η δαπάνη που μπορεί να προκύψει από τη συγκεκριμένη ρύθμιση, δεν είναι δυνατόν να προβλεφθεί, αλλά εξαρτάται από πραγματικά γεγονότα. Ποια πραγματικά γεγονότα; Το θέμα είναι ότι κάτι κρύβεται πίσω από αυτό, κάτι πολύ συγκεκριμένο κρύβεται. Κρύβεται το εξής, ότι η Ευρωπαϊκή Επιτροπή αρνήθηκε να χρηματοδοτήσει τα κλειστά κέντρα, στρατόπεδα συγκέντρωσης θα πω εγώ, διότι παραβιάζουν το Ενωσιακό Δίκαιο και εσείς θέλετε τώρα με απευθείας αναθέσεις να τα κατασκευάσετε και να στήσετε και πάρτι. Σας ξαναλέω, νομίζω, κύριε Υπουργέ, ότι έχετε ευθύνη έστω και τώρα να αποσύρετε την τροπολογία. Διαφορετικά θα είμαστε υποχρεωμένοι να μην υπερψηφίσουμε ένα νομοσχέδιο με το οποίο επί της αρχής συμφωνούμε, διότι είναι επί της ουσίας ένα νομοσχέδιο που πατάει στις ράγες που έθεσε η κυβέρνηση του ΣΥΡΙΖΑ από το 2015 και μετά. Δηλαδή, συνεχίζει στην κατεύθυνση που ακολουθήσαμε, όταν επιλέξαμε να δουλέψουμε για την αναβάθμιση των υπαρκτών εξοπλισμών και να μη συνεχίσουμε την αμαρτωλή, αλλά και στρατηγικά λανθασμένη λογική της κούρσας των εξοπλισμών του παρελθόντος. Λέω στρατηγικά λανθασμένη, αλλά και αμαρτωλή, διότι η κούρσα των εξοπλισμών συνδεόταν ευθέως με την πρακτική της μίζας. Και αυτά είναι πράγματα που δεν τα λέμε εμείς, τα λένε τα ελληνικά δικαστήρια. Ήταν ακριβώς αυτή η πρακτική που οδήγησε στο τραγέλαφο - δεν έχετε ευθύνη, φυσικά, εσείς γι' αυτό - του Leopard, όπου προμηθευτήκαμε μεν το Leopard, αλλά στη συνέχεια δεν είχαμε τη δυνατότητα να το χρησιμοποιήσουμε και έμενε στη γωνία γιατί δεν είχαμε προμηθευθεί τα απαραίτητα για τη λειτουργία του.
Τα βλήματα δεν είχαν προμηθευθεί βλήματα.
Αντιπαρέρχομαι το σχόλιο του κ. Βίτσα. Θέλω, όμως, να επισημάνω και κάτι ακόμα, ότι αυτή τη διάθεση συναίνεσης - και δεν επιρρίπτω ευθύνη σ' εσάς, κύριε Υπουργέ, φυσικά - δεν την έδειξε η Νέα Δημοκρατία στην προηγούμενη κοινοβουλευτική περίοδο, όταν με δική μας πρωτοβουλία, με πρωτοβουλία της προηγούμενης κυβέρνησης, ήλθε η σύμβαση για την αναβάθμιση των F -16. Τότε όσοι από εσάς ήταν παρόντες και οι παρούσες σ' αυτή την Αίθουσα θα θυμούνται πάρα πολύ καλά ότι η Νέα Δημοκρατία ξεσήκωσε έναν αδιανόητο θόρυβο, μια αδιανόητη λογική ακραίας καταγγελίας αυτής της επιλογής, την οποία έρχεστε τώρα να στηρίξετε, έρχεστε τώρα να επαινέσετε, έρχεστε τώρα να διαφημίσετε ως κορυφαία πρωτοβουλία για την αναβάθμιση της θέσης της χώρας, αλλά και της εξοπλιστικής της δυνατότητας.
Δεν είναι το ίδιο.
Εδώ μιλάμε για την πιο περίτρανη απόδειξη της ακραίας υποκρισίας από την οποία διακατεχόταν η πολιτική λογική του κ. Μητσοτάκη όλη την προηγούμενη περίοδο και όχι μόνο στα εξοπλιστικά. Το έχει κάνει σε μια σειρά από ζητήματα. Το έχει κάνει στο ζήτημα της Συμφωνίας των Πρεσπών. Το έχει κάνει και αλλού. Να πω, όμως, και κάτι ακόμη πριν κλείσω. Το πρώτο άρθρο, αυτό που αφορά, δηλαδή, στα F -16, δεν αφορά την κύρια σύμβαση, δεν αφορά την εκτέλεση του έργου, γιατί είμαι σίγουρος ότι κάτι τέτοιο θα μου λέγατε, ότι χωρίς το πρώτο άρθρο δεν θα μπορούσε να εκτελεστεί το έργο. Δεν αφορά καθόλου την εκτέλεση του έργου αυτού καθαυτού. Αντιθέτως, αφορά παρακολουθηματικές υποχρεώσεις της εταιρείας, αφορά υποχρεώσεις της εταιρείας που δεν έχουν σχέση με την ίδια την αναβάθμιση των F -16, άλλα παρακολουθηματικές στη σύμβαση υποχρεώσεις. Αυτές επί της ουσίας έρχεστε να νομοθετήσετε. Και αυτές ακριβώς οι παρακολουθηματικές υποχρεώσεις της εταιρείας θα πρέπει, όπως έχει τονιστεί από όλα τα κοινοβουλευτικά κόμματα, να τύχουν στενής παρακολούθησης και να υπάρχει συνεχής ενημέρωση - το έχετε πει και εσείς, κύριε Υπουργέ και το χαιρετίζουμε - και του Κοινοβουλίου, διότι ξέρουμε ότι ακριβώς σ' αυτές οι παρακολουθηματικές υποχρεώσεις, που έρχονται να αντικαταστήσουν τα παλιά αντισταθμιστικά, κρύβονται και πάρα πολλές λεπτομέρειες, όπου στις λεπτομέρειες κρύβεται συνήθως και ο διάβολος. Θέλω να κλείσω με το εξής σχόλιο - και ευχαριστώ για την ανοχή σας, κυρία Πρόεδρε, έστω αυτού του δίλεπτου - ότι η εξωτερική πολιτική και η εθνική άμυνα είναι πεδία που εφάπτονται, αλλά δεν ταυτίζονται και τούτο το επισημαίνω, διότι είναι αρκετές οι φωνές - και κοινοβουλευτικές και δημοσιογραφικές - οι οποίες, αξιοποιώντας ή εκμεταλλευόμενες καλύτερα την ένταση που υπάρχει αυτή τη στιγμή στις σχέσεις όχι μόνο της Ελλάδας, αλλά και της Κύπρου και της Ευρώπης και των Ηνωμένων Πολιτειών με την Τουρκία, η οποία βρίσκεται σε μια κατάσταση διεθνούς απομόνωσης, καλούν τις πολιτικές δυνάμεις να στηρίξουν μια επιστροφή στο παλιό και αποτυχημένο δόγμα της κούρσας των εξοπλισμών. Νομίζω ότι αυτή την πολιτική λογική θα πρέπει να την αποφύγουμε. Η διπλωματία είναι διπλωματία, η εθνική άμυνα είναι εθνική άμυνα. Είναι πεδία που εφάπτονται, βεβαίως, και το ένα οφείλει να δρα υποστηρικτικά προς το άλλο, αλλά δεν μπορούμε να μετατρέψουμε την εθνική άμυνα σε κύριο στοιχείο της εξωτερικής πολιτικής. Η εθνική άμυνα λειτουργεί για να υπερασπίζεται και για να λειτουργεί αποτρεπτικά σε σχέση με τα κυριαρχικά δικαιώματα. Δεν είναι το βασικό όπλο για την εξωτερική μας πολιτική. Η εξωτερική μας πολιτική οφείλει να βασίζεται στη διάθεση διαλόγου, διαύλων επικοινωνίας και στο Διεθνές Δίκαιο και η εθνική άμυνα οφείλει να λειτουργεί αποτρεπτικά για τον οποιονδήποτε επιβουλεύεται ή θέλει να αμφισβητήσει τα κυριαρχικά μας δικαιώματα. Και είμαι σίγουρος, κύριε Υπουργέ, ότι σε αυτή την λογική και σε αυτό το δόγμα θα πορευθείτε, όπως κάνετε μέχρι τώρα. Σας ευχαριστώ πάρα πολύ.
Κι εγώ σας ευχαριστώ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και τρεις εκπαιδευτικοί συνοδοί τους από το 3ο Γυμνάσιο Ναυπάκτου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Υπουργός Εθνικής Άμυνας, ο κ. Παναγιωτόπουλος.
Ευχαριστώ, κυρία Πρόεδρε. Κυρίες και κύριοι συνάδελφοι, ως εισαγωγή για τον προλαλήσαντα Κοινοβουλευτικό Εκπρόσωπο του ΣΥΡΙΖΑ θα έλεγα ότι σε αυτές τις τέσσερις συνεδριάσεις κατά το στάδιο των επιτροπών και τη σημερινή συνεδρίαση της Ολομέλειας εξαντλήθηκε κάθε περιθώριο να δοθούν απαντήσεις κατά τρόπο τεκμηριωμένο, εκτενέστατο επί όλων των επίμαχων η προβληματικών σημείων των τριών κυρίων άρθρων του νομοσχεδίου που φέραμε τόσο σε ποσοτικό επίπεδο όσο και ποιοτικό ως προς την πληρότητα των απαντήσεων. Νομίζω ότι υπάρχει τεράστια διαφορά από την τελευταία απόπειρα εκείνο το βράδυ του Ιανουαρίου του 2019 που ήρθε αυτή η σύμβαση, στην ουσία η τροποποίηση αυτής της σύμβασης, επί δικών σας ημερών προς συζήτηση στη Βουλή με τροπολογία, κατά τρόπο επίσης αιφνιδιαστικό για μια τέτοιου είδους νομοθετική πρωτοβουλία και μετά άρον - άρον εκ των υστέρων σύγκληση επιτροπής εξοπλιστικών εν όψει της καθολικής και έντονης, αλλά και εύλογης αντίδρασης των κομμάτων της Αντιπολίτευσης. Επομένως, θεωρώ δεδομένο ότι δεν μπορεί κανείς να πει ότι δεν είχαμε κάθε καλή πρόθεση να εξαντλήσουμε όλο το εύρος συζήτησης ακριβώς για λόγους διαφάνειας που πρέπει να υπάρχει σε τέτοιου είδους συζητήσεις. Από κει και πέρα, εγώ δηλώνω ότι έχω τη χαρά να φέρνω αυτό το νομοσχέδιο προς ψήφιση εδώ, αλλά παράλληλα λυπούμαι για δυο λόγους που οφείλω επιβεβλημένα να αναπτύξω. Κατ' αρχάς, λυπούμαι, αλλά δεν μπορώ να αποσύρω αυτή την τροπολογία. Αυτή η τροπολογία είναι ανάληψη ευθύνης για το Υπουργείο Εθνικής Άμυνας διά της πολιτικής του ηγεσίας. Όπως είπα προηγουμένως, αναλαμβάνει την ευθύνη που του αναλογεί ενδεχομένως και κάτι παραπάνω από την ευθύνη που του αναλογεί για να κάνει αυτό που μπορεί για να διαχειριστούμε το εκρηκτικό πλέον προσφυγικό, αλλά τώρα περισσότερο μεταναστευτικό πρόβλημα. Δι' αυτής της τροπολογίας, μιας τροπολογίας που ασφαλώς κατατέθηκε με τρόπο αιφνιδιαστικό, αλλά εντούτοις είναι απαραίτητη, προκειμένου να τύχει διαχείρισης αυτό το σύνθετο θέμα. Και λυπούμαι, επίσης, διότι αυτή η κατάθεση αυτής της τροπολογίας εξέτρεψε αρκετά τη συζήτηση από το μείζον ζήτημα των εξοπλιστικών προγραμμάτων που ήλθαμε να συζητήσουμε σήμερα, διότι απλά είναι απόλυτα απαραίτητοι αυτοί οι εξοπλισμοί να επιταχυνθούν και να διεκπεραιωθούν αυτοί και άλλοι ακόμη. Δεν χαίρομαι γι' αυτό ασφαλώς. Χάλασε κάπως το ορατό και προφανές κλίμα συναίνεσης, ακόμα και κατ' αρχήν συμφωνίας, για την ψήφιση αυτού του νομοσχεδίου. Αν, όμως, κύριοι συνάδελφοι της Αντιπολίτευσης, σας έδωσα εκών άκων μία ευκαιρία να πείτε «όχι», σας προτρέπω να μην την αξιοποιήσετε και να υπερψηφίσετε αυτό το νομοσχέδιο. Καταψηφίστε την τροπολογία. Είναι κάθε σας δικαίωμα, αλλά το νομοσχέδιο αυτό, που είναι ένα μικρό - μεγάλο βήμα στην εντατικοποίηση της αναβάθμισης των εξοπλιστικών συστημάτων της χώρας μας, νομίζω ότι πρέπει να το ψηφίσετε. Ένας άλλος λόγος που λυπάμαι είναι γιατί εκεί προς το μεσημέρι αυτή η συζήτηση εξετράπη λίγο σε συζήτηση καφενείου - και θυμίζω τον ορισμό του Λεμπέση που λέει «Καφενειακή είναι η συζήτηση ουχί όταν η συζήτηση μεταφέρεται εις το καφενείον, αλλά όταν το καφενείον μεταφέρεται εις τη συζήτηση» - με προσωπικές αντεγκλήσεις από τον ομιλούντα τότε Πρόεδρο της Ελληνικής Λύσης, με ατάκες πιασάρικες, με κόλπα και μισές αλήθειες και φραστικές μαγκιές, αλλά και αντιφάσεις ως προς την ουσία, δηλαδή την τοποθέτηση επί της επίμαχης τροπολογίας. Η τροπολογία έχει να κάνει με τη θεσμική πλέον καθιέρωση του εθνικού συντονιστή για το μεταναστευτικό και του Ενιαίου Φορέα Επιτήρησης Συνόρων. Εσείς, κύριοι της Ελληνικής Λύσης, μας είπατε «Κλείστε τα σύνορα, αλλά μην ενεργοποιήσετε τον μηχανισμό που θα το εξασφαλίσει». Αυτό μας λέτε στην ουσία.
Όχι.
Λέτε «Ελέγξτε το, αλλά μην αφήνετε αυτόν τον συντονιστικό φορέα να λειτουργήσει». Τι είναι αυτός ο συντονιστικός φορέας; Είναι το όργανο που θα επιτρέψει και θα θωρακίσει θεσμικά αυτό που τώρα γίνεται στην ουσία, το να λειτουργεί, δηλαδή, στο παρατηρητήριο στο νησί ο στρατιώτης, το στέλεχος των Ενόπλων Δυνάμεων, δίπλα στον αστυνομικό, το να περιπολεί ο λιμενικός μέσα στο πλωτό μέσο των Ειδικών Δυνάμεων, το φουσκωτό που περιπολεί ανοικτά της Λέσβου, της Χίου, της Ρόδου…
Τι λέτε τώρα;
… το να μπορεί δίπλα στο Λιμενικό Σώμα να αναπτύσσεται το Πολεμικό Ναυτικό και στον Έβρο οι αστυνομικοί να περιπολούν πλησίον των συνόρων ή εν πάση περιπτώσει στα σημεία διέλευσης με στελέχη των Ενόπλων Δυνάμεων. Μας λέει και ο ΣΥΡΙΖΑ «Διαχειριστείτε το μεταναστευτικό. Εμείς το διαχειριστήκαμε, αλλά εσείς τώρα διαχειριστείτε το, πλην όμως προσέξτε γιατί αυτή η ρύθμιση είναι στρατιωτικοποίηση της δημοκρατίας». Πηγαίνετε στον Έβρο αύριο με τον κ. Στεφανή και πείτε στους Εβρίτες ότι η ενίσχυση των περιπολιών και από στελέχη των Ενόπλων Δυνάμεων είναι στρατιωτικοποίηση της δημοκρατίας και αυτό είναι κακό πράγμα. Κι αν δεν σας αρέσουν αυτά περί στρατιωτικοποίησης, προτάξτε την ανθρωπιστική παράμετρο και πηγαίνετε στη Μόρια και πείτε σ' αυτούς που έχουν σωρευθεί εκεί, αλλά και σ' αυτούς που προσπαθούν να τους ελέγξουν, ότι να προμηθευτούν κρεβάτια σε δύο χρόνια από σήμερα δυνάμει αυτής της τροπολογίας είναι κακό πράγμα, διότι στρατιωτικοποιείται η δημοκρατία, ενώ από την άλλη μεριά θα μπορούσαν να έχουν αυτή την ευχέρεια να το κάνουν άμεσα και να λυθεί το πρόβλημα πολύ πιο ταχύτατα δυνάμει αυτής της τροπολογίας.
Και τώρα μπορούν να το κάνουν αυτό.
Δεν μπορούν. Ξέρετε πολύ καλά ότι με τις διαγωνιστικές διαδικασίες δεν μπορούν και ότι ένα από τα προβλήματα που λύνει αυτή η τροπολογία είναι η βελτίωση των ταχυτήτων. Το ξέρετε αυτό, κύριε Βίτσα.
Το άρθρο 96 είναι. Τι λέτε τώρα;
Σε κάθε περίπτωση, η Κυβέρνηση αυτή προσπαθεί να διαχειριστεί ένα σύνθετο πρόβλημα, ένα περίπλοκο και δύσκολο πρόβλημα.
Κύριοι συνάδελφοι, σας παρακαλώ πολύ.
Και στον τρόπο αυτό της διαχείρισης, κύριε Βίτσα, πρόταξε και το ζήτημα δημιουργίας απειλής για την εσωτερική ασφάλεια της χώρας. Δεν υπήρχε αυτό στη δημόσια κουβέντα. Αμφισβητούμε τώρα ότι οι ροές αυτές και ο τρόπος που εντείνονται ακόμα και μέσα στο καταχείμωνο, όταν υπό άλλες συνθήκες οι καιρικές συνθήκες δεν θα τις ενεθάρρυναν και συσσωρεύεται η πίεση εκεί στον Έβρο και στα νησιά, θα μπορούσε δυνητικά να αποτελεί απειλή για την εσωτερική ασφάλεια της χώρας; Και εμείς πρέπει να καθίσουμε άπρακτοι σε αυτό; Ο εθνικός συντονιστής θα πρέπει να περιγραφεί ως προς τη θέση για να επιλεγεί και το πρόσωπο.
Εισβολείς, λέτε.
Δεν λέω «εισβολείς». Είναι άλλο. Άμα θελήσω να πω «εισβολείς», θα το πω. Λέω, όμως, ότι είναι απειλή για την εσωτερική ασφάλεια της χώρας και τα επεισόδια είναι πολλά και καθημερινά και εντεινόμενα. [[Χειροκροτήματα από την πτέρυγα της Νέας Δημοκρατίας]] Και αυτή είναι η άποψή μας. Άποψή σας είναι ότι είναι ένα ανθρωπιστικής φύσεως πρόβλημα αμιγώς. Εντάξει.
Γιατί είναι απειλή; Αυτό να μας πείτε.
Ακούστε, κύριε Βίτσα. Δεν θα πω περισσότερα. Θα πω, όμως, ότι αυτή είναι η άποψή μου και πολύ φοβούμαι - για σας, όχι για μένα - ότι αυτή είναι και η άποψη του ελληνικού λαού, ιδίως εκείνων που βιώνουν το πρόβλημα.
Κύριοι συνάδελφοι, σας παρακαλώ πολύ να μη φωνάζετε. Τα ίδια κάνετε κι εσείς πολλές φορές.
Εμείς ποιον διακόπτουμε;
Σας παρακαλώ πολύ, κύριοι συνάδελφοι. Μιλά ο Υπουργός. Μέχρι να τελειώσει ο Υπουργός, να μην κάνετε καμμία ερώτηση. Όταν τελειώσει, θα πάρετε τον λόγο.
Πρέπει να μιλήσω για το νομοσχέδιο, αλλά νομίζω ότι αυτά που λέω τα ακούνε στον Έβρο. Και δεν θα πω ποτέ ότι δεν έχει και ανθρωπιστική διάσταση το πρόβλημα. Θα πω απλά ότι δεν έχει μόνο αυτή. Και εν πάση περιπτώσει, η Κυβέρνηση αυτό το αναδεικνύει και αναλαμβάνει την ευθύνη να το επιλύσει. Πρέπει να πω, όμως, μερικά πράγματα για το νομοσχέδιο. Να πω κατ' αρχάς ότι οφείλω να εξάρω τη συζήτηση και αυτούς που εισέφεραν σ' αυτή στις επιτροπές. Θα ήθελα να δώσω συγχαρητήρια, αν και δεν είναι η ώρα για να απονέμουμε ή να δεχόμαστε συγχαρητήρια, αλλά για να εντατικοποιήσουμε τη δουλειά μας και να την πάμε ακόμα παραπέρα, στους εισηγητές ασφαλώς. Ειδικότερα, ήθελα να πω και για τον εισηγητή κ. Λαζαρίδη που με πίεση χρόνου ασφυκτική πίεση, θα έλεγα - έφερε εις πέρας μία επεξεργασία ενός πολύ τεχνικού κειμένου. Θα ήθελα να πω ότι πραγματικά θα ήθελα να επικρατήσει το κλίμα συναίνεσης όσον αφορά τις διατάξεις που αφορούν την αναβάθμιση σε επίπεδο εξοπλισμών των Ενόπλων Δυνάμεων της χώρας. Δεν σηματοδοτεί, όμως, αυτό το νομοσχέδιο την αρχή του τέλους σ' αυτή την προσπάθεια, αλλά περισσότερο, θα έλεγα, το τέλος αρχής, όχι γιατί μέχρι τώρα δεν έχει γίνει τίποτα. Ασφαλώς και έχουν γίνει πράγματα. Μερικές φορές, όμως, είναι πιο εύκολη η δρομολόγηση και πιο δύσκολη - ιδίως σε επίπεδο λήψης απόφασης και ανάληψης ευθύνης - η τελική λύση των προβλημάτων. Κι εμείς σήμερα ήρθαμε να δώσουμε τελική λύση σε χρονίζοντα προβλήματα και, μάλιστα, για μεγάλο χρονικό διάστημα. Υπάρχει μία διαρκής προσπάθεια για την αναβάθμιση των Ενόπλων Δυνάμεων της χώρας. Αυτό που λέμε τώρα απλά και μόνο είναι ότι τώρα εντατικοποιείται. Και εντατικοποιείται γιατί ασφαλώς το επιβάλλουν και οι συνθήκες, οι σύνθετες προκλήσεις ασφαλείας που απαντώνται πλέον στην ευρύτερη περιοχή μας κατά τρόπο ολοένα και εντονότερο. Όμως και η συστηματική, έντονη και απροκάλυπτη πλέον αμφισβήτηση κυριαρχικών μας δικαιωμάτων από τη γείτονα Τουρκία επιβάλλει εγρήγορση και αντίδραση. Κι αυτό κάνουμε. Δεν είμαστε εδώ για να καταγράφουμε τα προβλήματα και να κάνουμε γενικές τοποθετήσεις επ' αυτών, αλλά για να τα λύνουμε με ταχύτητα - θυμίζω ότι μέσα σε πέντε μήνες από την ανάληψη των καθηκόντων μας επιλύσαμε οριστικά θέματα που κρατάνε χρόνια - με διαφάνεια, έχοντας εξαντλήσει όπως προείπα το εύρος συζήτησης, ώστε να απαντηθούν τα πάντα μέχρι κεραίας σε πέντε συζητήσεις που έγιναν μέχρι στιγμής, πλήρως και με αποτελεσματικότητα. Ιδίως όσον αφορά την τροποποίηση της σύμβασης για την αναβάθμιση των F -16, πέραν των άλλων η επιπλέον διαπραγμάτευση που κάναμε όταν αναλάβαμε, έφερε επιπλέον όφελος όσον αφορά το υπό κατασκευαστικό έργο στην ΕΑΒ δεκαέξι εκατομμύρια ευρώ. Όσον αφορά δε την επίλυση ενός πάλι χρονίζοντος και σύνθετου ζητήματος αυτού του πλεονάζοντος υλικού στα υποβρύχια, το συνολικό όφελος τελικά για το ελληνικό δημόσιο ανέρχεται στα είκοσι εκατομμύρια ευρώ. Για την ιστορία οφείλω να πω μερικά πράγματα για τα τρία βασικά άρθρα που στο κάτω - κάτω είναι και ο κορμός αυτού του νομοσχεδίου. Το πρώτο είναι για την τροποποίηση της σύμβασης για την αναβάθμιση των F -16, το δεύτερο για τις συμφωνίες - πλαίσιο για την εν συνεχεία υποστήριξη των «Mirage 2000» και «Mirage 2000-5», που για πρώτη φορά από το 2012 θα βρεθούν με ένα θεσμοθετημένο πλαίσιο για την απρόσκοπτη ροή ανταλλακτικών, ώστε να βελτιωθούν δραματικά - και αρκετά γρήγορα, θέλω να πιστεύω - οι διαθεσιμότητές τους, με ό,τι αυτό συνεπάγεται για την Πολεμική μας Αεροπορία. Και το τρίτο είναι για την επίλυση του προβλήματος του πλεονάζοντος υλικού - Excess Materials - για τα υποβρύχια του Πολεμικού μας Ναυτικού, που άκουσα - και πάρα πολύ σωστά - πόσο σημαντικό όπλο είναι και πόσο πρέπει ακόμα περισσότερο να αναβαθμίσει τις επιχειρησιακές του ικανότητες, κάτι το οποίο θα μας απασχολήσει σύντομα, όταν φέρουμε το ζήτημα της πρόσκτησης των νέων βαρέος τύπου τορπιλών για τα υποβρύχια τύπου 214. Το 2018, λοιπόν, υπογράφηκε η σύμβαση για τον εκσυγχρονισμό των αεροσκαφών F -16 της Πολεμικής Αεροπορίας, με τροποποίηση της προϋπάρχουσας από το 2006 διακρατικής συμφωνίας. Το συνολικό κόστος προγράμματος ανέρχεται σε 1,5 δισεκατομμύριο δολάρια. Το συμβόλαιο της κατασκευάστριας, της «LOCKHEED MARTIN» ανέρχεται σε 1 δισεκατομμύριο δολάρια. Κατόπιν σχετικού αιτήματος του Υπουργείου - και πολύ σωστά υποβλήθηκε - κατά τη φάση της διαπραγμάτευσης 2017-2018 απαιτήθηκε από τον κατασκευαστή και η συμμετοχή της εγχώριας βιομηχανίας, της ΕΑΒ και γενικότερα της αμυντικής βιομηχανίας στο πρόγραμμα αναβάθμισης. Λόγω της σύμβασης, όμως, αντισταθμιστικών ωφελημάτων του 2000 η εταιρεία είχε την υποχρέωση να προσφέρει ισόποσες επιστροφές με το κόστος της αναβάθμισης. Το νομικό πλαίσιο, όμως, στο μεταξύ άλλαξε. Είχε καταργηθεί με τον νόμο του 2011 και έπρεπε να βρούμε μια άλλη λύση. Αποφασίστηκε τότε, λοιπόν, η μετεξέλιξη της αρχικής σύμβασης σε μία σύναψη συμφωνίας ασφάλειας εφοδιασμού, ο διαχωρισμός αυτής από τη σύμβαση του 2000 και η νομοθετική ρύθμιση του θέματος κατά τρόπο που θα διασφάλιζε πρωτίστως τα συμφέροντα της χώρας, αλλά και την τήρηση των ευρωπαϊκών κανονισμών. Εξηγήσαμε εκτενώς στην επιτροπή πώς αυτό καθίσταται δυνατό, δυνάμει του άρθρου 346 της Συνθήκης της Λισαβόνας, που επιτρέπει στο κράτος - μέλος να λαμβάνει εκείνα τα μέτρα που προστατεύουν ουσιώδη συμφέροντα ασφαλείας του, ιδίως στην ανάπτυξη προγραμμάτων παραγωγής οπλικών συστημάτων και όπλων. Και σε αυτό το πνεύμα του Κοινοτικού Δικαίου κινήθηκε και η σύμβαση που υπογράψαμε. Είπα, επιπλέον, ότι το βασικό ζήτημα που εξηγήθηκε ήταν να εξευρεθεί αυτή η νομική φόρμουλα. Ένα ακόμα πολύ σημαντικό ζήτημα που μας απασχόλησε ήταν η διάρθρωση των υποπρογραμμάτων. Εξήγησα ότι το πρώτο θετικό σημείο ήταν ότι γύρω στο 70% των υποπρογραμμάτων των υποκατασκευαστικών κατευθύνεται στην ΕΑΒ. Τα υπόλοιπα κατευθύνονται ως έργα υποδομών στην Πολεμική μας Αεροπορία. Kαι από την επαναδιαπραγμάτευση και επανεξέταση ενός των προγραμμάτων αυτών ανέκυψε η ανάγκη δύο από αυτά να κρατηθούν στην άκρη, έτσι ώστε να τα επικαιροποιήσουμε στην πορεία, ασφαλώς με ταυτόχρονη, πλήρη ενημέρωση της Επιτροπής Εξοπλιστικών Προγραμμάτων και ασφαλώς και σύμφωνα με τις νέες προτεραιότητες και επιχειρησιακές απαιτήσεις της Πολεμικής Αεροπορίας. Αυτά προς τον σκοπό της εξυπηρέτησης της διαφάνειας. Αυτή η αναβάθμιση στην ουσία θα δώσει στον κύριο κορμό της Πολεμικής μας Αεροπορίας, σε ογδόντα τέσσερα αεροπλάνα F -16 που θα μπουν κατά την οκταετία που θα διαρκέσει το πρόγραμμα - το πρώτο ήδη βρίσκεται στις εγκαταστάσεις της Τανάγρας - τη δυνατότητα να μετεξελιχθεί σε μία άλλη Αεροπορία και το F -16 να μετεξελιχθεί στην ουσία σε ένα άλλο αεροπλάνο, το πιο προηγμένο αεροπλάνο στον κόσμο αυτού του τύπου, δηλαδή το F -16. Είναι η εκδοχή «VIPER». Όλα, εκτός του κύτους της ατράκτου και των συστημάτων προσγείωσης, αλλάζουν και κυρίως αλλάζουν τα ηλεκτρονικά συστήματα, προσδίδοντας στην ουσία στην Αεροπορία ένα νέο όπλο. Και αυτό νομίζω ότι είναι πάρα πολύ σημαντικό για τις επιχειρησιακές δυνατότητες της Πολεμικής Αεροπορίας. Επίσης, σημαντικό είναι ότι με το πρόγραμμα - που κάποτε λέγαμε αντισταθμιστικά, αλλά τώρα είναι παροχές, δυνάμει της σύμβασης ασφάλειας και εφοδιασμού - η ΕΑΒ έχει τη δυνατότητα να μετεξελιχθεί από τις εσωτερικές επενδύσεις σε υποδομές που θα γίνουν σε αυτή σε μία σύγχρονη, εξωστρεφή και ανταγωνιστική αμυντική βιομηχανία. Αυτό είναι και το μεγάλο στοίχημα της ουσίας την επόμενη μέρα. Η ευκαιρία αυτή δεν πρέπει και δεν μπορεί να χαθεί από την ΕΑΒ. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Υπουργού]] Όσον αφορά το δεύτερο άρθρο - θα χρειαστώ τρία, τέσσερα λεπτά ακόμα, κυρία Πρόεδρε, δεν θα μακρηγορήσω, έχουν, άλλωστε, αυτά ειπωθεί εξαντλητικά - για την έγκριση των τριών σχεδίων συμφωνιών - πλαίσιο εν συνεχεία υποστήριξης αεροσκαφών τύπου «Mirage 2000» και «Mirage 2000-5». Εδώ εγκρίνονται τα τρία σχέδια συμφωνιών - πλαίσιο της εν συνεχεία υποστήριξης των αεροσκαφών τύπου Mirage στους δύο τύπους που προείπα μεταξύ της ΔΑΕ και των τριών γαλλικών προμηθευτριών κατασκευαστριών, της «THALES» για τα οπτικά, αν δεν κάνω λάθος και τα ηλεκτρονικά, της «SAFRAN» για τους κινητήρες και της «DASSAULT» για τη γενική σχεδίαση και κατασκευή του αεροσκάφους. Αυτή ήταν και η μικρή μεγάλη νίκη για την οποία έκανα λόγο στην επιτροπή στη συνάντησή μου με την Γαλλίδα Υπουργό Άμυνας στις αρχές Οκτωβρίου στο Παρίσι, όχι τόσο η συζήτηση για τις φρεγάτες ή για τα άλλα, αλλά για τα Mirage που απαίτησα να λυθεί το θέμα γιατί τα χρειαζόμαστε, είναι άκρως απαραίτητα όπλα - αεροσκάφη με τα όπλα τους - στο θέατρο επιχειρήσεων του Αιγαίου. Οι συγκεκριμένες συμφωνίες - πλαίσιο απορρέουν από την ανάγκη συνέχισης υποστήριξης του στόλου των ανασκαφών αυτού του τύπου, τα οποία λόγω των ειδικών όπλων που μπορεί να μεταφέρουν είναι απαραίτητα για την άμυνα της χώρας μας. Τι είχε γίνει; Με την αδυναμία να προμηθεύεται πλέον η Πολεμική μας Αεροπορία απρόσκοπτα τα ανταλλακτικά από τις τρεις προμηθεύτριες εταιρείες επί σειρά ετών για λόγους που δεν έχουν να κάνουν μόνο με δικά μας λάθη, αλλά και με δυστροπία των προμηθευτών - οι οποίοι επέμεναν να βάζουν όλο και περισσότερο δυσκολότερους όρους για να ικανοποιηθούν από τη δική μας Πολεμική Αεροπορία και επομένως, έκαναν τη δουλειά πολύ δυσκολότερη όσο περνούσε ο χρόνος - αυτά τα αεροπλάνα θα οδηγούνταν σταδιακά στην τελική απαξίωσή τους. Δεν έπρεπε να γίνει αυτό. Αυτή η υποστήριξη αρχικά υλοποιούνταν μέσω μιας σύμβασης εν συνεχεία υποστήριξης του 1990. Αυτή μετά από πολλές παρατάσεις διακόπηκε το 2012, απαιτήθηκε η σύμβαση νέας με βάση το νέο νομοθετικό πλαίσιο περί προμηθειών του 2011, οι διαγωνισμοί που προκηρύχθηκαν απέβησαν άγονοι. Ξεκίνησε ξανά μια σειρά εντατικών διαπραγματεύσεων. Το 2018 μόλις, μετά από σειρά συσκέψεων, τέθηκε θέμα από τις εταιρείες μη αποδοχής συγκεκριμένων όρων του ισχύοντος νομοθετικού πλαισίου. Έτσι κι αλλιώς, αυτό είχε οδηγήσει τον διαγωνισμό σε αποτυχία. Εξουσιοδοτήθηκε η ΔΑΕ για νέες διαπραγματεύσεις, ώστε να λυθεί με αμοιβαία συμφωνία το πρόβλημα και τελικά συμφωνήθηκαν αμοιβαίως σχέδια συμφωνιών - πλαίσιο και σχέδια αντίστοιχων εκτελεστικών συμβάσεων που θα ακολουθήσουν. Για τη συνομολόγηση ακριβώς αυτών των όρων χρειάζεται τώρα μια ειδική νομοθετική ρύθμιση, η οποία αποσκοπεί στο να εισαχθούν αυτές οι ειδικές διατάξεις που θα εφαρμοστούν μόνο στην εκτέλεση των υπό έγκριση συμφωνιών - πλαίσιο. Αυτό κάνουμε και τώρα και το κάνουμε - και νομίζω αυτό είναι ασυνήθιστο, αλλά συμβαίνει σε αυτή την περίπτωση - διότι η χρηματοδότηση του προγράμματος με οροφή 260 εκατομμύρια ευρώ για επτά έτη έχει ήδη εγκριθεί, η Ελλάδα δηλαδή αυτή τη στιγμή έχει τα λεφτά, τα ανταλλακτικά έχουν εξευρεθεί, όπως και η απρόσκοπτη ροή της προμήθειάς τους προς την Πολεμική Αεροπορία. Επομένως, έπρεπε εμείς απλά και μόνο να οδηγηθούμε σε συμφωνία. Τα κονδύλια είναι διαθέσιμα, η χρηματοδότηση των ετών 2019 και 2021, που είναι 30 εκατομμύρια ανά έτος, έχει ήδη προαναληφθεί από το Υπουργείο Οικονομικών. Έτσι, λοιπόν, ερχόμαστε και λύνουμε ένα χρονίζον πρόβλημα που μετράει πάρα πολλά χρόνια και αποστερεί την Πολεμική μας Αεροπορία από ένα βασικό της - αν θέλετε - αεροσκάφος, ένα βασικό της εργαλείο. Τώρα αυτό μπαίνει σε οριστική τροχιά επίλυσης. Όσον αφορά την τρίτη διάταξη, «Κύρωση σχεδίου συμφωνίας διευθέτησης διαφοράς μεταξύ της Ελληνικής Δημοκρατίας, της «THYSSENKRUPP MARINE SYSTEMS» και της «ΕΛΛΗΝΙΚΑ ΝΑΥΠΗΓΕΙΑ Ναυπηγεία Α.Ε.», εδώ διευθετείται κατά τρόπο οριστικό μία δυσεπίλυτη ακόμα και επίσης χρονίζουσα υπόθεση των επιπλέον υλικών της εκτελεστικής συμφωνίας που κυρώθηκε με νόμο του 2010 για τα υποβρύχιά μας και εξηγήθηκε πόσο σημαντικό είναι αυτό. Αντί να αντιδικούμε είτε με τα ΕΝΑΕ, τα ελληνικά ναυπηγεία, είτε με τον Γερμανό κατασκευαστή για ακόμα μια σειρά ετών, σπαταλώντας χρόνο, χρήμα και ενέργεια, μέχρις ότου οδηγηθούμε σε μια οριστική λύση, με πολύ αβέβαιο όφελος και έκβαση για το ελληνικό δημόσιο, ήρθαμε με αυτή τη διευθέτηση και το επιλύουμε οριστικά. Προτείνεται η τροποποίηση της εκτελεστικής συμφωνίας με νομοθετική ρύθμιση, επειδή ακριβώς η εκτελεστική συμφωνία είχε κυρωθεί με νόμο, όπου με αυτήν πρώτον, η κατασκευάστρια «ThyssenKrupp Marine Systems», διάδοχος για όσους θυμάστε της HDV, παραιτείται του δικαιώματος να λάβει από την ΕΝΑΕ οποιοδήποτε πλέον ποσό ως αντάλλαγμα για τα επιπλέον υλικά. Η ΕΝΑΕ παραιτείται του αντίστοιχου δικαιώματος να λάβει από το ελληνικό δημόσιο το υπόλοιπο ποσό για επιπλέον υλικά ύψους 15 εκατομμυρίων ευρώ, που της είχε επιδικαστεί στο παρελθόν από διαιτητικό δικαστήριο - να, η πρώτη ωφέλεια των 15 εκατομμυρίων - από το ποσό που δεν απαιτεί πλέον η ΕΝΑΕ από το ελληνικό δημόσιο, δηλαδή το Πολεμικό Ναυτικό. Το ελληνικό δημόσιο αναγνωρίζει αμετάκλητα και ανεπιφύλακτα ότι η αμφισβητούμενη πληρωμή 115 εκατομμυρίων, η οποία αποτελεί το αντικείμενο της πράξης καταλογισμού που είχε επιβληθεί παλιά κατά της «THYSSENKRUPP», καταβλήθηκε νομίμως αφού έχει γίνει το έργο και έχει αγοραστεί το υλικό στην «THYSSENKRUPP MARINE SYSTEMS», η οποία δικαιούται να το διακρατήσει. Το ελληνικό δημόσιο αναγνωρίζει αμετάκλητα και ανεπιφύλακτα την απομείωση πράξης καταλογισμού κατά της ΕΝΑΕ στο ποσό των 110 εκατομμυρίων, που προκύπτει από τη διαφορά συνολικού ποσού 115 εκατομμυρίων, μειούμενου κατά το ποσό των 5 εκατομμυρίων που καταβλήθηκε νομίμως στην ΕΝΑΕ για τα επιπλέον υλικά. Μπαίνω σε τεχνικές λεπτομέρειες, αλλά προσπαθώ να καταδείξω για ποιον λόγο είναι επωφελής αυτή η συμφωνία που έρχεται και λήγει αυτό το θέμα οριστικά σήμερα. Τα μέρη αναγνωρίζουν και αποδέχονται ότι το Πολεμικό Ναυτικό έχει την πλήρη και αποκλειστική κατοχή, νομή και κυριότητα επί ορισμένων υλικών με συνολική αξία, όπως είπα, 5 εκατομμύρια ευρώ, πέραν των επιπλέον υλικών τα οποία είχαν ήδη παραδοθεί από την «THYSSENKRUPP» στην ΕΝΑΕ πριν την ημερομηνία ενεργοποίησης της εκτελεστικής συμφωνίας. Και τελικά, το Πολεμικό Ναυτικό θα παραλάβει σε πολύ σύντομο χρόνο αυτά τα πλεονάζοντα υλικά και τα υλικά που είπα παραπάνω, που είναι απαραίτητα για τη διενέργεια παρόντων ή μελλοντικών εργασιών συντήρησης στα υποβρύχια και θα κλείσουν οριστικά αυτές τις χρονοβόρες και κοστοβόρες διενέξεις στα δικαστήρια σχετικά με αυτό το θέμα. Λύνεται και αυτό. Φεύγει από τη μέση. Εμείς που διαχειριζόμαστε τα θέματα των υποβρυχίων μπορούμε να στρέψουμε την προσοχή μας στην ενίσχυσή τους με όπλα και με τις τορπίλες για τις οποίες έκανα λόγο πριν. Φεύγουν από τη μέση όλες αυτές οι εκκρεμότητες κι έρχομαι κι εγώ στον επίλογό μου. Κι ευχαριστώ για την ανοχή σας. Ακούστε, κυρίες και κύριοι συνάδελφοι. Στη μακρά και πολυτάραχη, αλλά και ένδοξη ιστορική της διαδρομή, αυτή η μικρή χώρα κατήγαγε μεγάλες εθνικές επιτυχίες, θριάμβους θα έλεγα, αλλά υπέστη και δεινές ήττες, καταστροφές θα έλεγα. Στις καλές μας περιόδους, όταν δηλαδή καταγάγαμε μεγάλες επιτυχίες, νομίζω ότι συνέτρεχαν σωρευτικά τρία στοιχεία. Το πρώτο είναι η στιβαρή πολιτική ηγεσία, το δεύτερο το υψηλό εθνικό συλλογικό φρόνημα και το τρίτο οι ισχυρές Ένοπλες Δυνάμεις. Το πρώτο στοιχείο, η στιβαρή ηγεσία, μπορεί να δρομολογήσει και να επισπεύσει το τρίτο, τις ισχυρές Ένοπλες Δυνάμεις. Και τα δύο μπορούν να εμπνεύσουν το δεύτερο, το υψηλό εθνικό συλλογικό φρόνημα. Το ίδιο καλούμαστε να κάνουμε και τώρα. Όμως, ξέρετε, τη σήμερον ημέρα ισχυρές Ένοπλες Δυνάμεις επιδιώκουμε όχι για να καταγάγουμε θριάμβους σε κάποιον επεκτατικό πόλεμο, αλλά για να χαράξουμε μια νέα πορεία σε ένα ειρηνικό περιβάλλον σταθερότητας, ευημερίας και ανάπτυξης. Απαραίτητη προϋπόθεση για την ευημερία και την ανάπτυξη είναι η ασφάλεια που εγγυώνται δια της αποτρεπτικής τους ισχύος, δια της ισχύος των όπλων, οι ισχυρές Ένοπλες Δυνάμεις. Ισχυρές Ένοπλες Δυνάμεις όχι για να πάμε στον πόλεμο, αλλά για να διασφαλίσουμε την ειρήνη. Σας καλώ λοιπόν να κάνετε αυτό που πρέπει, ώστε τα F -16- ογδόντα τέσσερα τον αριθμό - ο κορμός της Πολεμικής Αεροπορίας, να μεταβληθούν σε ένα ακόμη πιο ισχυρό αεροπλάνο με ακόμα περισσότερες δυνατότητες, να ενισχύσουν αυτή την αποτρεπτική ισχύ της Πολεμικής μας Αεροπορίας και των Ενόπλων Δυνάμεων. Σας καλώ να κάνουμε αυτό που πρέπει, ώστε τα Mirage μας να ξαναπετάξουν πάνω από το Αιγαίο, όσα πρέπει και όπως πρέπει και να το ξανασκεπάσουν με τα φτερά τους και με τα όπλα τους. Σας καλώ να κάνουμε αυτό που πρέπει, ώστε το πλέον σύγχρονο και τρομερό όπλο του Πολεμικού μας Ναυτικού, τα υποβρύχια τύπου 214, να έχουν πλέον τη δυνατότητα υποστήριξης σε εξοπλισμό και ανταλλακτικά, ώστε να επιχειρούν όπως πρέπει να επιχειρούν στο Αιγαίο και ακόμα περισσότερο αύριο με το καλό να έχουν και τον απαραίτητο εξοπλισμό σε τορπίλες. Σας καλώ, πέραν όσων προηγήθηκαν και πέραν όσων επιπλέον διενεργήθηκαν σήμερα, των τροπολογιών και των λοιπών, με αίσθηση όμως εθνικού καθήκοντος να αρθείτε στην περίσταση και την κρισιμότητα της στιγμής και να υπερψηφίσετε το νομοσχέδιο αυτό που τελικά δεν κάνει τίποτε άλλο από το να επαυξάνει την ισχύ των Ενόπλων Δυνάμεων της χώρας και να κρατάει, όπως μου αρέσει να λέω, το ξίφος Ελλάδας λαμπερό και κοφτερό. Σας ευχαριστώ.
Κι εγώ σας ευχαριστώ, κύριε Υπουργέ. Έχει ζητήσει τον λόγο για ένα λεπτό ο Κοινοβουλευτικός Εκπρόσωπος του Κινήματος Αλλαγής ο κ. Λοβέρδος και αμέσως μετά ο κ. Τζανακόπουλος. Κύριε Λοβέρδο, έχετε τον λόγο.
Σας ευχαριστώ, κυρία Πρόεδρε. Μας μιλήσατε για κόστος ενός εκάστου προγράμματος. Ξέρετε πάρα πολύ καλά το θέμα που έχει η Ελλάδα σε σχέση με την υποχρέωσή της ως κράτος - μέλος του ΝΑΤΟ να δαπανά το 2% του προϋπολογισμού της για θέματα που αφορούν τις Ένοπλες Δυνάμεις της. Κι εμείς είμαστε στο πάνω από 2%, στο 2,34% περίπου. Το πρόβλημα όμως είναι, κύριε Υπουργέ, ότι σε διάφορες εκθέσεις που συντάσσονται στο πλαίσιο του ΝΑΤΟ το ποσοστό αυτό δεν παρουσιάζεται έτσι, αλλά εμφανίζεται ως κάτω από το 2%, διότι γίνεται η υποσημείωση με πολύ έντονο τρόπο και περιπαικτικές αναφορές ότι τα χρήματα αυτά δεν είναι όπως τα λέμε εμείς, αλλά ένα μεγάλο τους κομμάτι πηγαίνει σε μισθούς και συντάξεις του προσωπικού. Έχουμε εμείς επιχειρήματα τα οποία στα διάφορα φόρα αντιπαραθέτουμε, αλλά η δομή του ΝΑΤΟ δεν τα δέχεται και οι εκθέσεις είναι αυτές που είναι και φαντάζομαι ότι και σε εσάς θα το έχουν πει οι διεθνείς σας συνομιλητές. Αυτές οι δαπάνες, αυτό το κόστος που σήμερα προσδιορίσατε εδώ και στην επιτροπή κι εσείς - και οι επιτελείς έχουν αναφέρει - συνεκτιμάται, συνυπολογίζεται πρώτον, στα εξοπλιστικά προγράμματα και δεύτερον, λόγω της φύσης, ειδικά για τα F -16, στην τεχνολογική πλευρά των εξοπλιστικών συστημάτων ή δεν προστίθενται καθόλου, η χώρα τα δαπανά, αλλά δεν βρίσκουν αυτά αντίκρισμα στον προϋπολογισμό σε ό,τι αφορά το ΝΑΤΟ; Έχει πολύ μεγάλη σημασία για όλους εμάς που βρισκόμαστε στο εξωτερικό και μονίμως κάνουμε αντιπαραθέσεις γι' αυτό το θέμα.
Κυρία Πρόεδρε, θα ήθελα τον λόγο για ένα λεπτό.
Κύριε Υπουργέ, μήπως θέλετε να ακούσετε και τον Κοινοβουλευτικό Εκπρόσωπο του ΣΥΡΙΖΑ και να απαντήσετε μετά;
Κυρία Πρόεδρε, κι εγώ θα ήθελα τον λόγο.
Έχετε τελειώσει όλο τον χρόνο σας.
Τι λέτε τώρα;
Έχει τελειώσει όλος ο χρόνος.
Μα, τι λέτε;
Κύριε συνάδελφε, μου επιτρέπετε μισό λεπτό; Υπάρχει μια λίστα συναδέλφων η οποία περιμένει εδώ και πάρα πολύ ώρα. Ήρθατε προηγουμένως και μου ζητήσατε χρόνο. Θέλετε να σας διαβάσω πόσο χρόνο έχετε κάνει; Είκοσι λεπτά.
Είκοσι λεπτά στην ομιλία μου. Σχολιασμό θέλω να κάνω, κυρία Πρόεδρε…
Σας παρακαλώ πολύ. Θα μιλήσουν κάποιοι συνάδελφοι και αμέσως μετά…
Όλοι σχολιάζουν…
Σας παρακαλώ, γιατί έχω ένα θέμα με τους συναδέλφους. Πρέπει να μιλήσουν οι συνάδελφοι. Πρέπει να ακουστούν και οι Βουλευτές σε αυτή την Αίθουσα. Πώς να το κάνουμε;
Για τριάντα δευτερόλεπτα, κυρία Πρόεδρε. Αν δεν μπορώ να πάρω τον λόγο για τριάντα δευτερόλεπτα, να μην μιλήσω.
Θα δώσω τον λόγο σε δύο συναδέλφους και αμέσως μετά θα σας δώσω τον λόγο. Έχετε τον λόγο, κύριε Τζανακόπουλε, για ένα λεπτό.
Ευχαριστώ, κυρία Πρόεδρε. Ειλικρινά δεν σκόπευα να ζητήσω τον λόγο. Ωστόσο νομίζω ότι οφείλεται μια διευκρίνιση από τη μεριά του Υπουργού, διότι όπως διαβάζω τώρα και σε προηγούμενη παρέμβασή του, αλλά και κατά τη διάρκεια της ομιλίας του, είπε τα εξής. Είπε ότι ζητήθηκε από το Υπουργείο Εθνικής Άμυνας εκτός από την ασφάλεια των εξωτερικών συνόρων να εγγυηθεί και την εσωτερική ασφάλεια. Είπε μάλιστα ότι ο ίδιος είναι έτοιμος να ανταποκριθεί στο αίτημα…
Ο Καμμένος το είπε.
Εσείς το είπατε, κύριε Υπουργέ, πριν από λίγο και το είπατε από το Βήμα της Βουλής. Θέλω να σας ζητήσω το εξής: Είτε να διευκρινίσετε και να πείτε ότι δεν εννοούσατε αυτό το οποίο θα καταλάβαινε οποιοσδήποτε σας άκουγε και να ανακαλέσετε ή να μας πείτε τι ακριβώς εννοείτε με την εγγύηση εσωτερικής ασφάλειας εκ μέρους του Υπουργείου Εθνικής Άμυνας και τι δουλειά έχει το Υπουργείο Εθνικής Άμυνας με την εσωτερική ασφάλεια της χώρας. Ευχαριστώ.
Κύριε Υπουργέ, έχετε τον λόγο.
Απαντώντας στο κ. Τζανακόπουλο, ασφαλώς για να μην υπάρχει καμμία παρεξήγηση, δεν θα ταυτιστώ με την άποψη Καμμένου - του συνεταίρου σας στην κυβέρνηση - κάπου εκεί στον Απρίλιο του 2015, που βγήκε και είπε ότι ο Στρατός εγγυάται την εσωτερική ασφάλεια της χώρας…
Εσείς το είπατε μόλις πριν από λίγο.
Το διευκρινίζω, λοιπόν, μήπως εν τη ρύμη του λόγου παρερμηνεύτηκε. Ο Στρατός εγγυάται την ασφάλεια των εξωτερικών συνόρων της χώρας, τα φυλάττει, και την εσωτερική ασφάλεια της χώρας την εγγυώνται η Αστυνομία, το Λιμενικό κ.λπ.. Αυτό για το οποίο δεν θέλω να υπάρξει επίσης καμμία παρερμηνεία - δεν θέλω να ανατρέξω τώρα στα Πρακτικά - είναι ότι εκτιμούμε ότι η κατάσταση όσον αφορά τις μεταναστευτικές ροές, έτσι όπως εξελίσσεται, αποτελεί δυνητική απειλή για την εσωτερική ασφάλεια της χώρας. Αυτό είναι η άποψή μας. Δεν σας αρέσει. Δεν λέμε ότι θα την αντιμετωπίσει όμως ο Στρατός. Ο Στρατός θα εντείνει τον τρόπο φύλαξης των εξωτερικών συνόρων της χώρας, γιατί από τα σημεία εισόδου αυτών των συνόρων εισέρχονται διάφοροι. Αυτή τη διάσταση για την εσωτερική ασφάλεια της χώρας την έχουμε κάνει αντικείμενο συζήτησης και στο ΝΑΤΟ, διότι, όπως καταλαβαίνετε, υπάρχει ο κίνδυνος με την αύξηση των μεταναστευτικών ή προσφυγικών ροών από τη βόρεια Συρία μετά την εισβολή της Τουρκίας εκεί, να παρεισφρήσουν στις προσφυγικές ροές τρομοκράτες τζιχαντιστές του ISIS, που δραπέτευσαν από τα στρατόπεδα που μέχρι πρότινος φύλαγαν οι Κούρδοι μαχητές.
Αυτοί μπορούν να μπουν και χωρίς ροές.
Υπάρχουν κρούσματα και το ξέρετε. Το να παρεισφρήσουν, λοιπόν τζιχαντιστές τρομοκράτες μέσω των μεταναστευτικών ροών, στα προσφυγικά ρεύματα προς την Ελλάδα με τελικό προορισμό στην Ευρώπη, για σας δεν είναι δυνητική απειλή για την εσωτερική ασφάλεια της χώρας; Απορώ δηλαδή. Αυτές είναι πραγματικές εκτιμήσεις, αυτά είναι πραγματικά σενάρια.
Και με θαλαμηγούς μπορεί να έλθουν και με κότερα!
Θα ήθελα να διασκεδάσω τις ανησυχίες σας ότι θα αναλάβει ο Στρατός την εσωτερική ασφάλεια της χώρας. Δεν πρόκειται για κάτι τέτοιο.
Δεν τις διαχωρίζετε όμως.
Ακόμα επιμένετε να το παρερμηνεύετε. Ο εθνικός συντονιστής με την οργανωτική του εμπειρία και τη διοικητική του ικανότητα, ο κ. Στεφανής, είναι ήδη καθ' οδόν για τον Έβρο, όχι για να κινητοποιήσει τον Στρατό, αλλά για να κάνει τον συντονισμό αύριο, στο πλαίσιο αυτού που κατά πάσα πιθανότητα θα αναλάβει. Δεν είναι το ζήτημα αυτό. Πρώτα, όμως, έπρεπε να περιγραφεί η θέση και να θωρακιστεί θεσμικά και μετά να πάμε στην επίσημη ανακοίνωση του προσώπου που θα αναλάβει. Αυτά άλλωστε είναι γνωστά διά του Τύπου εδώ και δύο, τρεις εβδομάδες. Πρέπει, όμως, να διαχειριστούμε το πρόβλημα, ακόμη και τώρα. Εμείς, ξέρετε, δεν έχουμε έρθει στο Υπουργείο Εθνικής Άμυνας για να δραπετεύουμε από την ευθύνη, για να αποφεύγουμε την ευθύνη. Ερχόμαστε για να αναλάβουμε την ευθύνη. Όπως σας είπα, ακόμα και αυτή που δεν μας αναλογεί, την αναλαμβάνουμε με κόστος, αλλά με πλήρη διάθεση να δουλέψουμε, όπως δουλεύουμε και σε όλα τα άλλα θέματα, και να λύσουμε το πρόβλημα ή εν πάση περιπτώσει να βελτιώσουμε την αντιμετώπιση αυτού του προβλήματος. Μία απάντηση στην εύλογη ερώτηση του κ. Λοβέρδου: Κοιτάξτε, ναι, η Ελλάδα είναι από τις χώρες που είναι συνεπείς στη διάθεση του 2% του ΑΕΠ της σε αμυντικές δαπάνες. Ασφαλώς και υπάρχει ένα ζήτημα όσον αφορά το κατά πόσον αυτές οι δαπάνες είναι αμιγώς εξοπλιστικές ή έχουν να κάνουν με την κάλυψη των λειτουργικών εξόδων των Ενόπλων Δυνάμεων, το 20%. Όμως το ότι πριν από μερικές ημέρες ο Πρωθυπουργός, ο κ. Κωνσταντίνος Μητσοτάκης ήταν προσκεκλημένος στο γεύμα του Τραμπ, στους καλοπληρωτές - πριν από μερικά χρόνια ήταν δύο αυτές οι χώρες, η Ελλάδα μία ανάμεσά τους και στην πρόσφατη Σύνοδο, αν δεν κάνω λάθος, ήταν εννέα από δύο, άρα και άλλοι καλύπτουν αυτό το ποσοστό του 2% - αυτό και μόνο δείχνει ότι η Ελλάδα εκπληρώνει τις υποχρεώσεις της ως μέλος της συμμαχίας. Βέβαια τις εκπληρώνει εξαιτίας των γεωπολιτικών συνθηκών που βιώνει. Αν ήμασταν το Λουξεμβούργο και είχαμε την πολυτέλεια να διαθέτουμε Ένοπλες Δυνάμεις εμβέλειας ταξιαρχίας περίπου, με χίλιους ανθρώπους το πολύ, δεν θα πληρούσαμε αυτόν τον όρο κάλυψης του 2% σε αμυντικές δαπάνες, αλλά ξέρετε δεν θα το είχαμε και ανάγκη και δεν θα είχαμε και θέμα να μας κατηγορεί ο πρόεδρος των Ηνωμένων Πολιτειών για κακοπληρωτές. Όμως η Ελλάδα δεν συνορεύει με τις Κάτω Χώρες και με τη Γαλλία. Συνορεύει με τους γείτονες που όλοι γνωρίζουμε, και επομένως, είτε θέλουμε είτε όχι είμαστε υποχρεωμένοι να διατηρούμε έτοιμες, αξιόμαχες Ένοπλες Δυνάμεις με υψηλή αποτρεπτική ισχύ. Αυτό το διαρκές εγχείρημα έχει ασφαλώς μεγάλο κόστος και οικονομικό αντίκτυπο, ιδίως σε καιρούς οικονομικής δυσκολίας, αλλά νομίζω ότι παράλληλα έχει και μεγάλο εθνικό όφελος. Το Υπουργείο Εθνικής Άμυνας προτεραιοποιεί, στη βάση της κατεπείγουσας ανάγκης από εδώ και πέρα. Πάντα υπήρχε μια κάποιου είδους προτεραιοποίηση, αλλά τώρα πρέπει να γίνει ακόμα πιο εντατική. Για παράδειγμα, αποτελεί πολιτική μας απόφαση, στο πλαίσιο αυτής της προτεραιοποίησης, ότι στο Ναυτικό πρώτα πρέπει να δούμε τι θα κάνουμε με την πρόσκτηση βαρέων τορπιλών και μετά να πάρουμε άλλον έναν τύπο μεταφορικού ελικοπτέρου. Αυτή είναι η λεγόμενη προτεραιοποίηση. Προτεραιοποιούμε, λοιπόν, αυτόν τον σχεδιασμό ο οποίος θα πρέπει να είναι οικονομικά εφικτός και έξυπνος ως προς τις επιλογές, δηλαδή να βελτιστοποιήσει τις λύσεις που θα επαυξήσουν την επιχειρησιακή δυνατότητα των Ενόπλων Δυνάμεων και φυσικά να προγραμματιστεί και να σχεδιαστεί και οικονομικά το πρόγραμμα της αναβάθμισης των F -16. Εκτός από το οικονομικό όφελος που επιφέρουν στην ουσία τα 2,283 εκατομμύρια - αν δεν κάνω λάθος - των παροχών στην ΕΑΒ και στην Πολεμική Αεροπορία, έχει προϋπολογιστεί ότι με συνολικό ύψος 1,5 δισεκατομμύριο σε οκτώ χρόνια τα 200 εκατομμύρια περίπου κατ' έτος είναι ένα ποσό που μπορεί να αντέξει ο προϋπολογισμός των Ενόπλων Δυνάμεων.
Υπολογίζεται στο 2% η δαπάνη αυτή;
Ασφαλώς, κύριε Λοβέρδο, για τι είναι αμιγώς εξοπλιστικό και προφανώς εάν υπολογιστεί, θα επαυξήσει αυτό το ποσοστό.
Γιατί λέγεται ότι δεν υπολογίζεται. Γι' αυτό σας ρωτάω.
Όχι. Θα ζητήσουμε να υπολογιστεί. Δεν έχει ξεκινήσει ακόμα.
Θέλετε να το δείτε και να σας κάνω γι' αυτό ερώτηση;
Από εδώ και πέρα, μέσα στο 2020, θα εκκινήσει και ασφαλώς εμείς θα το ζητήσουμε, θα το δούμε, θα το επιβεβαιώσουμε. Δεν μπορεί ένα εξοπλιστικό πρόγραμμα ύψους 1,5 δισεκατομμυρίου ευρώ, με ό,τι συνεπάγεται αυτό για τη χώρα, να μην συνυπολογίζεται. Θα το δω και θα το επιβεβαιώσω ασφαλώς.
Ευχαριστώ, κύριε Υπουργέ. Θα δώσω τον λόγο στην κ. Τελιγιορίδου και αμέσως μετά στον κ. Παππά από τη Νέα Δημοκρατία και θα δώσω κατά παράβαση ένα λεπτό στον κ. Παφίλη, για να μην φωνάζει.
Θέλω να πω για τη διαδικασία.
Κύριε Παφίλη, επειδή καταγράφουμε τους χρόνους όλων των συναδέλφων…
Οι Κοινοβουλευτικοί Εκπρόσωποι…
Έχετε το δικαίωμα να μιλήσετε όποτε θέλετε. Έχετε ξεπεράσει τον χρόνο σας κατά πολύ και το γνωρίζετε.
Σας ζητάω τον λόγο για ένα λεπτό. Είχα είκοσι λεπτά και μίλησα είκοσι ένα, αν θέλετε.
Έχετε είκοσι ένα και σαράντα. Σας έχω καταγράψει.
Ο Υπουργός μιλάει επτά λεπτά. Γιατί δεν τον διακόπτετε;
Ο Υπουργός μιλάει επτά λεπτά γιατί έχει τον χρόνο που τον έχω επίσης καταγεγραμμένο εδώ και πρέπει να μιλήσει. Ξέρετε ότι δεν αδικώ κανέναν συνάδελφο στην Αίθουσα. Το ξέρετε πολύ καλά αυτό. Κυρία Τελιγιορίδου, έχετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, βρισκόμαστε σε ένα σημείο της διαδικασίας που πραγματικά έχει ανατρέψει κάποια δεδομένα, όπως αυτά είχαν διαμορφωθεί στις τρεις συνεδριάσεις της Επιτροπής Εξωτερικών Υποθέσεων και Εθνικής Άμυνας, καθώς και στη συνεδρίαση της Διαρκούς Μόνιμης Επιτροπής των Εξοπλιστικών. Αυτό γίνεται σήμερα με την κατάθεση αυτής της τροπολογίας απροειδοποίητα, χωρίς καμμία συζήτηση, χωρίς συγκεκριμένη τεκμηρίωση, με απροσδιόριστο κόστος και με πολιτική ευθύνη της Κυβέρνησης. Έρχεται μια τροπολογία τελευταία στιγμή, ενώ υπήρχε η διαβεβαίωση ότι δεν θα έρθουν άλλες τροπολογίες και η Κυβέρνηση πρέπει να αναλάβει την ευθύνη γιατί δυναμιτίζεται σήμερα η συνεννόηση ανάμεσα στα κόμματα σε ένα, κατά τα άλλα, πραγματικά πολύ σοβαρό νομοσχέδιο. Προφανώς, αυτή η τροπολογία έρχεται, γιατί πρέπει να βρεθεί μια λύση στην αντιμετώπιση ενός σοβαρού θέματος, του προσφυγικού, ενός θέματος για το οποίο η, έτοιμη για όλα, Κυβέρνηση της Νέας Δημοκρατίας ήταν απροετοίμαστη και οι μέχρι τώρα κινήσεις της φαίνεται ότι είναι αδιέξοδες. Και γίνεται αυτό, γιατί πραγματικά επιχειρεί να δώσει μια λύση και μια διέξοδο, καθώς η επιλογή της για κλειστά κέντρα κράτησης έχει πλέον τη διεθνή κατακραυγή. Ξεχνάμε στην Επιτροπή Εθνικής Άμυνας και Εξωτερικών Υποθέσεων στις 28 Νοεμβρίου, που είχαμε ακρόαση με τον Ύπατο Αρμοστή του ΟΗΕ, τον κ. Φίλιππο Γκράντι, ο οποίος ξεκάθαρα δήλωσε ότι ο ΟΗΕ και οι διεθνείς οργανισμοί είναι αντίθετοι με τα κέντρα κράτησης και ότι στον καινούργιο νόμο της Κυβέρνησης για το προσφυγικό υπάρχουν πάρα πολλά στοιχεία με τα οποία ο ΟΗΕ διαφωνεί; Έρχεται, λοιπόν, σήμερα η Κυβέρνηση, χωρίς καμμία συνεκτική πολιτική, χωρίς να έχουμε τη δυνατότητα να συζητήσουμε αυτό το θέμα και φέρνει την τροπολογία αυτή και μάλιστα, λέει ότι δεν υπάρχει καμμία περίπτωση να την αποσύρει, ενώ έχει διατυπωθεί από τα κόμματα της Αντιπολίτευσης ότι αυτή η τροπολογία δημιουργεί προϋποθέσεις οι οποίες δεν επιτρέπουν να συνεχιστεί η, αν το θέλετε, ομοψυχία για θέματα στα οποία θα έπρεπε να υπάρχει. Και θα έπρεπε να υπάρχει ιδιαίτερα σε ένα κρίσιμο γεωπολιτικό περιβάλλον, όπου όλοι μαζί πρέπει να αξιοποιήσουμε τη δυνατότητα ενίσχυσης των δίκαιων της πατρίδας μας. Για να γίνει αυτό, χρειάζονται δύο, κατ' αρχάς, προϋποθέσεις. Η μία προϋπόθεση είναι να ενισχύσουμε τις συμμαχίες μας με τις διμερείς, με τις τριμερείς και τις τετραμερείς σχέσεις, όπως είχε κάνει το προηγούμενο διάστημα η κυβέρνησή μας, ώστε να περάσουμε στους διεθνείς οργανισμούς και στην ευρύτερη περιοχή τις απόψεις μας ενάντια στην προκλητική και επιθετική συμπεριφορά της Τουρκίας και η άλλη, βέβαια, είναι η ενίσχυση της αμυντικής δυνατότητας στη χώρα. Σε μια τέτοια, λοιπόν, συζήτηση, που άπτεται της υπεράσπισης της εθνικής μας ανεξαρτησίας, της κατοχύρωσης της κυριαρχίας μας και της εξασφάλισης, εντέλει, της συλλογικής μας ελευθερίας εκ προοιμίου, πρέπει όλοι να κάνουμε την προσπάθεια να αφήσουμε στην άκρη κομματικές σκοπιμότητες και να προχωρήσουμε όλοι μαζί, κάτι που με την κίνησή της η Κυβέρνηση σήμερα δεν το έκανε. Αυτό είναι κάτι που οφείλουμε να το κάνουμε διαχρονικά, ανεξάρτητα αν είμαστε στην κυβέρνηση ή στην αντιπολίτευση και οφείλουμε να το κάνουμε όλοι. Αυτό δεν οφείλει να το κάνει μόνο ο ΣΥΡΙΖΑ. Όλοι πρέπει, ανάλογα με τη θέση που βρισκόμαστε, να έχουμε μια συνεπή και υπεύθυνη στάση. Γιατί το λέω αυτό; Πείτε μου, σας παρακαλώ, πόσο συνεπές και υπεύθυνο είναι όσο είμαστε αντιπολίτευση να κάνουμε δριμεία κριτική για σκανδαλώδεις ενέργειες και όταν ερχόμαστε στην κυβέρνηση, για τις ίδιες ενέργειες να λέμε πόσο χρήσιμες και ωφέλιμες είναι για τη χώρα; Αναφέρομαι στην κριτική που έκανε και η Νέα Δημοκρατία, αλλά και ο κ. Μητσοτάκης, ως Πρόεδρος της αξιωματικής αντιπολίτευσης, για την προσφορά της «LOCKHEED MARTIN», ως αντιπολίτευση. Εγώ σε καμμία περίπτωση, βέβαια, δεν θα ήθελα να χαλάσω αυτή την ωραία ατμόσφαιρα. Όμως, άλλο είναι ελέγχω ή εκφράζω επιφυλάξεις και άλλο είναι από την αρχή μιλάω για σκάνδαλα και όταν έρχομαι στην κυβέρνηση, ακριβώς το ίδιο πράγμα το φέρνω και το παρουσιάζω ως την κορυφαία στρατηγική επιλογή για την ενίσχυση της αμυντικής μας ισχύος. Το νομοσχέδιο αυτό συνεχίζει την υλοποίηση της αναβάθμισης και του εκσυγχρονισμού των F -16, όπως αυτό υπεγράφη ανάμεσα στην ελληνική κυβέρνηση επί θητείας του ΣΥΡΙΖΑ και την κυβέρνηση των ΗΠΑ, στις 30 Απριλίου του 2018 και εδώ θα πω ότι έχει δίκιο ο εισηγητής μας, όταν λέει ότι στο πρώτο άρθρο έχουμε έναν παραπλανητικό τίτλο που αναφέρεται στην αναβάθμιση. Η αναβάθμιση ήδη έχει προχωρήσει από τη δική μας κυβέρνηση. Θεωρώ ότι είναι πάρα πολύ σημαντικό να προχωρήσουμε σε αυτή τη διαδικασία, γιατί και την αμυντική μας επάρκεια εξασφαλίζει, αλλά δίνει και τη δυνατότητα στην κρατική αμυντική βιομηχανία, την ΕΑΒ να μπορέσει να ανταποκριθεί σε αυτό το πρόγραμμα και να αποτελέσει και μελλοντικά ένα κέντρο αμυντικής βιομηχανίας και για την ευρύτερη περιοχή. Εδώ, λοιπόν, πιστεύω ότι θα πρέπει όλοι μαζί να συμφωνήσουμε ότι η ενίσχυση της αμυντικής ικανότητας της χώρας πρέπει να είναι δεδομένη και κοινά αποδεκτή από όλα τα κόμματα και ταυτόχρονα, όμως, να διασφαλίσουμε τη διαφάνεια, ώστε να μην παρατηρηθούν φαινόμενα του παρελθόντος, τα οποία έπλητταν το κύρος και του πολιτικού συστήματος, αλλά και των Ενόπλων Δυνάμεων. Είναι πάρα πολύ σημαντικό να μην ξαναέρθουμε στις εποχές της διαφθοράς, της διαπλοκής, στις εποχές που μας οδήγησαν σε αυτή την οικονομική κρίση. Κύριε Υπουργέ, εγώ καλώ την Κυβέρνηση να ξανασκεφτεί την τροπολογία που καταθέτει σήμερα, γιατί απαιτείται σε αυτά τα θέματα που αφορούν στην εθνική ασφάλεια και στην εθνική κυριαρχία της χώρας, να υπάρχει ομοψυχία. Μην το τορπιλίζετε. Ευχαριστώ.
Και εγώ σας ευχαριστώ, κυρία συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Παστίδας Ρόδου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Καλώ στο Βήμα τώρα τον συνάδελφο, τον κ. Παππά από τη Νέα Δημοκρατία.
Κυρία Πρόεδρε, κύριε Υπουργέ, κυρίες και κύριοι Βουλευτές, καλούμαστε σήμερα να εγκρίνουμε ένα σημαντικό νομοσχέδιο του Υπουργείου Εθνικής Άμυνας. Πρόκειται για ένα νομοσχέδιο το οποίο συμπίπτει χρονικά με την αυξημένη τουρκική προκλητικότητα στην Ανατολική Μεσόγειο και στο Αιγαίο Πέλαγος, μια προκλητικότητα που απειλεί ευθέως τα κυριαρχικά μας δικαιώματα και παραβιάζει κατάφωρα το Διεθνές Δίκαιο. Με το συγκεκριμένο σχέδιο νόμου διασφαλίζουμε βασικές και καίριες επιχειρησιακές ανάγκες της Πολεμικής μας Αεροπορίας και του Πολεμικού μας Ναυτικού. Αρχικά, προβλέπεται η αναβάθμιση και ο εκσυγχρονισμός των ογδόντα τεσσάρων μαχητικών αεροσκαφών μας, των F -16. Το 70% και πλέον των προγραμμάτων, συνολικής αξίας 279 εκατομμυρίων ευρώ, θα πραγματοποιηθεί από την Ελληνική Αμυντική Βιομηχανία. Επίσης, προβλέπεται η αναβάθμιση των μαχητικών αεροσκαφών «Mirage 2000», το οποίο είναι ένα πρόγραμμα διάρκειας επτά ετών. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Mε αυτό το πρόγραμμα δίνεται λύση σε ένα πρόβλημα το οποίο υπάρχει από το 2012 με τα συγκεκριμένα αεροσκάφη της Πολεμικής μας Αεροπορίας και επιτέλους λύνεται. Η Ελληνική Αμυντική Βιομηχανία θα επωφεληθεί σημαντικά από την υλοποίηση αυτών των δύο σημαντικών εξοπλιστικών προγραμμάτων. Όχι μόνο θα αναβαθμίσουν την επιχειρησιακή ετοιμότητα των Ενόπλων Δυνάμεων, αλλά θα οδηγήσουν σταδιακά και στην ανάκαμψη της αμυντικής μας βιομηχανίας και φυσικά θα δημιουργηθούν και πολλές νέες θέσεις εργασίας. Ακόμα, με το συγκεκριμένο νομοσχέδιο ρυθμίζεται οριστικά το θέμα που υπάρχει με τα επιπλέον υλικά, Excess Materials, το οποίο θα παραλάβει το Πολεμικό Ναυτικό και είναι απαραίτητα για την ολοκλήρωση εργασιών συντήρησης των υποβρυχίων του Πολεμικού μας Ναυτικού. Παράλληλα, με το άρθρο 5 του νομοσχεδίου ρυθμίζονται ζητήματα σταδιοδρομίας των Ενόπλων Δυνάμεων και συγκεκριμένα για τους εθελοντές μακράς θητείας και τους επαγγελματίες οπλίτες. Εξασφαλίζουμε και κατοχυρώνουμε την ισότητα ανάμεσα στα στελέχη των Ενόπλων Δυνάμεων. Επίσης, διασφαλίζουμε τη διαφάνεια και την αμεροληψία κατά την επιλογή προϊσταμένων του Υπουργείου Εθνικής Άμυνας. Κυρίες και κύριοι συνάδελφοι, η μέριμνά μας δεν πρέπει να περιορίζεται σε αεροσκάφη. Αυτά μόνα τους δεν θα μπορούσαν να κάνουν απολύτως τίποτα, αν δεν υπήρχαν οι πιλότοι της Πολεμικής μας Αεροπορίας, οι άνθρωποι που εμπιστευόμαστε καθημερινά για να υπερασπιστούν τους αιθέρες μας, τον εθνικό εναέριο χώρο μας. Οφείλουμε, λοιπόν, ένα μεγάλο «ευχαριστώ» στους πιλότους μας, αλλά και σε όλο το στρατιωτικό προσωπικό της χώρας και μία υπόσχεση ότι δεν θα βάλουμε ξανά στη βάσανο των περικοπών τα επιδόματά τους και τις απολαβές τους. Τους το χρωστάμε, τους το οφείλουμε! Κυρίες και κύριοι συνάδελφοι, στην παρούσα χρονική συγκυρία δεν χωρούν μικροκομματικές διαφορές παρά μόνο εθνική ενότητα. Το Εθνικό Συμβούλιο Εξωτερικής Πολιτικής έδειξε τον δρόμο για τη χάραξη μιας εθνικής γραμμής. Τη στιγμή που η Ευρωπαϊκή Ένωση, οι ΗΠΑ, η Ρωσία, το Ισραήλ και η Αίγυπτος συντάσσονται με την εθνική γραμμή μας και υποστηρίζουν τα δίκαιά, μας εμείς οφείλουμε και πρέπει να είμαστε ενωμένοι. Τη στιγμή που η Τουρκία αμφισβητεί τα κυριαρχικά μας δικαιώματα και τη διεθνή νομιμότητα, είναι μια πρώτης τάξης ευκαιρία για την Εθνική Αντιπροσωπεία να δείξει ενωμένη και το νομοθετικό Σώμα να στείλει μήνυμα ομοψυχίας και σοβαρότητας. Κυρίες και κύριοι συνάδελφοι, έχουμε τις ιδεολογικές μας και πολιτικές διαφορές, οι οποίες είναι ξεκάθαρες, αλλά υπεράνω όλων είναι η προάσπιση των εθνικών μας συμφερόντων. Έχουμε τόσα άλλα και πολλά ζητήματα να αντιπαρατεθούμε. Στην προάσπιση, όμως, των εθνικών μας συμφερόντων δεν χωράει καμμία αντιπαράθεση. Με την ίδια ομοψυχία οφείλουμε, όχι μόνο να λέμε ότι είμαστε ισχυροί, αλλά να το δείχνουμε κιόλας. Οφείλουμε να ανοίξουμε μια ευρύτερη κουβέντα, έτσι ώστε η ανάκαμψη της χώρας στον οικονομικό τομέα να συνδυαστεί και με τον εκσυγχρονισμό των οπλικών μας συστημάτων, με οργάνωση, σχεδιασμό, σταδιακή και σημαντική αύξηση των αμυντικών δαπανών προς όφελος των Ενόπλων Δυνάμεων, κύριε Υπουργέ. Είμαστε στο σύνολο της Ευρώπης. Είμαστε απέναντι από την Ασία. Είμαστε απέναντι από την Τουρκία. Είμαστε απέναντι από την Τουρκία του Ερντογάν και δεν πρέπει να γελιόμαστε. Η οικονομία και η ανάπτυξη περνούν μέσα από το αίσθημα ασφάλειας που νιώθουν οι πολίτες μας και αυτό το εγγυώνται ξεκάθαρα οι Ένοπλες Δυνάμεις, σύγχρονες και αποδοτικές. Δεν περισσεύει κανείς, κυρίες και κύριοι συνάδελφοι, καμμία ψήφος δεν πρέπει να πάει χαμένη. Είμαστε υποχρεωμένοι να δούμε τη μεγάλη εικόνα και να ψηφίσουμε σκεπτόμενοι τους ανθρώπους που κατοικούν στις περιοχές που η Τουρκία επιμένει να χαρακτηρίζει «γκρίζες», αλλά είναι πέρα για πέρα γαλανόλευκες, πέρα για πέρα ελληνικές. Γι' αυτό σας καλώ, με αίσθημα εθνικής ευθύνης και συναντίληψης της αναγκαιότητας, να υπερψηφίσουμε όλοι μαζί, ενωμένοι σαν μία γροθιά, το συγκεκριμένο νομοσχέδιο. Ας αναλογιστούμε όλοι τα νησιά και βραχονησίδες μας, τους ακρίτες που κρατάνε ψηλά την ελληνική σημαία σε κάθε άκρη του Αιγαίου. Είναι οι υπερήφανοι νησιώτες μας στο ανατολικό Αιγαίο και στα Δωδεκάνησα. Είναι εκείνοι οι οποίοι αισθάνονται δύναμη και ασφάλεια κάθε φορά που ένα ελληνικό μαχητικό αεροσκάφος πετάει στον εθνικό εναέριο χώρο και προασπίζεται την εθνική μας κυριαρχία. Είναι εκείνοι οι οποίοι χαμογελάνε βλέποντας τα πλοία του Πολεμικού Ναυτικού να διασχίζουν τις θάλασσες μας, μεταξύ των ελληνικών νησιών, όταν περνάνε έξω από την Κάλυμνο, από την Ψέριμο, από την Τένεδο, από το Αγαθονήσι, από τη Ρόδο, τη Σύμη και τη Χάλκη και τη Μεγίστη. Κι όπως είπε ο μεγάλος Έλληνας φιλόσοφος, ο δημιουργός της λογικής, ο Αριστοτέλης ο Μακεδόνας, το ελληνικό γένος ζει ελεύθερα, διοικείται άριστα και μπορεί να κυριαρχήσει, αν είναι πολιτικά ενωμένο. Σας ευχαριστώ πάρα πολύ.
Ευχαριστούμε τον συνάδελφο. Τώρα, είναι ο κ. Αναστάσιος Δημοσχάκης από τη Νέα Δημοκρατία, μετά θα είναι ο κ. Χαρίτου από τον ΣΥΡΙΖΑ και μετά θα μιλήσει ο Κοινοβουλευτικός Εκπρόσωπος της Νέας Δημοκρατίας.
Δεν συμφωνήσαμε αυτό, κύριε Πρόεδρε, αλλά τέλος πάντων.
Δεν ξέρω. Ο κ. Δημοσχάκης ήταν μια μικρή αλλαγή. Ορίστε, κύριε συνάδελφε, έχετε τον λόγο.
Κύριε Πρόεδρε, ο νόμος του Υπουργείου Εθνικής Άμυνας περιλαμβάνει ρυθμίσεις κομβικής σημασίας για την ασφάλεια της χώρας και για τον λόγο αυτό έχει εθνική διάσταση και σημασία. Ο άμεσος γεωπολιτικός και γεωστρατηγικός περίγυρος παραδοσιακά αποτελεί πεδίον προκλήσεων, αναταράξεων, ασφάλειας, αλλά και συγκρούσεων. Στην περιοχή της Ανατολικής Μεσογείου διαπιστώνουμε αρκετές πραγματικές ή δυνητικές προβληματικές καταστάσεις ασφαλείας που μπορεί να επηρεάσουν τη χώρα μας. Για τον λόγο αυτό οφείλουμε να κρατάμε οξυμένα τα αντανακλαστικά μας αναφορικά με τις αμυντικές μας δυνατότητες, ενισχύοντας την Ελληνική Αμυντική Βιομηχανία. Η ιστορία μάς έχει προικίσει με έναν γείτονα, ο οποίος όπως φαίνεται, ειδικά το τελευταίο χρονικό διάστημα, δεν τηρεί τις προσταγές του Διεθνούς Δικαίου ούτε τους κανόνες της καλής γειτονίας. Πέραν του ότι επιδεικνύει μια σφοδρή, επιθετική ρητορική και προκλητικότητα, ενεργώντας σαν ταραξίας, ασκεί πιέσεις στο εσωτερικό της ελληνικής επικράτειας, εργαλειοποιώντας τους ανθρώπους σε ανάγκη. Κυρίες και κύριοι συνάδελφοι, γνωρίζω και έχω σπουδάσει τι σημαίνουν ψυχολογικές επιχειρήσεις. Η γειτονική χώρα ασκεί με πρόγραμμα, με σχέδιο και μάλιστα ασύστολα, τις ψυχολογικές επιχειρήσεις και πρέπει και εμείς και από τη θέση είναι εδώ του ελληνικού Κοινοβουλίου, να ενεργοποιήσουμε το αντιπληροφοριακό μας εθνικό δίκτυο. Το οφείλουμε στις επόμενες γενεές. Αυτά τα αυξημένα επίσης ρεύματα - οικονομικών κυρίως - μεταναστευτικών ροών που προωθεί στη Δύση διά της Ελλάδας με τεχνάσματα, πέραν των πιέσεων στην ενδοχώρα, ενέχουν παντοειδείς κινδύνους για την πατρίδα μας καθώς και για τα λοιπά κράτη της Ευρωπαϊκής Ένωσης. Σε αυτές τις προκλήσεις η χώρα μας ενεργεί με νηφαλιότητα, ψυχραιμία και ετοιμότητα. Ωστόσο, επειδή η συγκεκριμένη κατάσταση είναι τέτοια, μας δίνει την αφορμή να συνειδητοποιήσουμε ότι στην παρούσα συγκυρία το αξιόμαχο των Ενόπλων Δυνάμεων της χώρας και η αποτρεπτική μας ικανότητα - όπως περιέγραψε επιμελώς ο κύριος Υπουργός Εθνικής Άμυνας - οφείλει να βρίσκεται στο υψηλότερο δυνατό επίπεδο. Η πολιτική που εφαρμόζει η παρούσα Κυβέρνηση εκπορεύεται από τις επιταγές του Διεθνούς Δικαίου και την πίστη στην καλή γειτονία. Δεν σκοπεύουμε, δεν σχεδιάζουμε να εμπλακούμε σε θερμό επεισόδιο ούτε το επιθυμούμε, αλλά όμως πρέπει να είμαστε προσεκτικοί, όπως έχουμε σπουδάσει στις παραγωγικές σχολές των Ενόπλων Δυνάμεων. Βασική μέριμνα, όμως, είναι οι Ένοπλες Δυνάμεις να λειτουργούν καταλυτικά ως αποτρεπτικός παράγοντας - και αυτός είναι ο σκοπός του παρόντος νόμου - μπροστά σε έναν άρπαγα γείτονα. Αυτό περιλαμβάνει τη συμφωνία αναβάθμισης των αεροσκαφών F -16 και των Mirage 2000, τον εκσυγχρονισμό και τη συντήρηση των υποβρυχίων τύπου 2209 και 214 του Πολεμικού μας Ναυτικού. Με τις αποφάσεις αυτές αναβαθμίζεται σημαντικά η επιχειρησιακή ικανότητα των Ενόπλων Δυνάμεων και ξεμπλοκάρονται προγράμματα που χρόνιζαν, δίνοντας αναπτυξιακή ώθηση και στην Ελληνική Αμυντική Βιομηχανία. Από το αξίωμά μου ως Αναπληρωτής Τομεάρχης Άμυνας της Νέας Δημοκρατίας τόνιζα προ μηνών από το Βήμα της Βουλής ότι ο απελθών Υπουργός Εθνικής Αμύνης επεδίωκε να φέρει βιαστικά και με προχειρότητα, από την πίσω πόρτα, μία τροπολογία που περιελάμβανε αντισταθμιστικά ωφελήματα, αναφορικά με την αναβάθμιση των F -16. Η διαφορά της σημερινής Κυβέρνησης με την απελθούσα είναι ιδιαίτερα μεγάλη και πολύ ηχηρή. Εμείς, με τον εν λόγω νόμο, επιδιώκουμε την αναβάθμιση και την τόνωση των Ενόπλων Δυνάμεων επ' ωφελεία της ΕΑΒ και της Πολεμικής μας Αεροπορίας. Τουναντίον, οι απελθόντες κινήθηκαν ερασιτεχνικά. Η Νέα Δημοκρατία με γενναιότητα πρότεινε τότε κρυστάλλινες θέσεις και λύσεις, οι οποίες όμως δεν έγιναν αποδεκτές από τον τότε Υπουργό. Τότε είχα αναφέρει χαρακτηριστικά - μπορείτε να το δείτε και από τα Πρακτικά της Βουλής - ότι η Νέα Δημοκρατία θα είναι παρούσα, ώστε να διορθώσει ό,τι κακό θα προκαλούσαν οι απελθόντες. Σήμερα, με τον Πρωθυπουργό μπροστά και μαζί με τον επιμελή Υπουργό Εθνικής Άμυνας, μαζί με τη στρατιωτική ηγεσία και όλα τα στελέχη των Ενόπλων Δυνάμεων, με τις άρτια σχεδιασμένες ρυθμίσεις των καίριων ζητημάτων, δηλώνουμε παρόντες και αποκαθιστούμε την όποια αδικία σε βάρος των Ενόπλων Δυνάμεων, διασφαλίζοντας το αίσθημα εθνικής ασφάλειας στην ελληνική κοινωνία. Εμπράκτως, λοιπόν, γιατρεύουμε τις πληγές που μας κληροδότησαν αυτοί οι οποίοι απήλθαν. Κύριε Υπουργέ, ο λαός του Έβρου και της Θράκης είναι ταυτισμένος με τον Έλληνα στρατιώτη. Επίσης, είναι ταυτισμένος με τα προωθημένα στρατιωτικά φυλάκια, με τις στρατιωτικές μονάδες, καθώς και με τους μείζονες σχηματισμούς των Ενόπλων Δυνάμεων. Πιστεύω ακόμα ότι τα επιχειρησιακά κέντρα είναι απαραίτητο να λειτουργούν συνεχώς, να είναι ενισχυμένα και σωστά στελεχωμένα, διότι διασφαλίζουν και εξασφαλίζουν ειρήνη και αίσθημα ασφάλειας στην περιοχή και στους υπομονετικούς πολίτες αυτής. Θέλω να καταθέσω την εξής εμπειρία. Το βράδυ του Ιουλίου του 2017 με τη σύζυγό μου παραθέταμε δείπνο στον Στρατηγό της 12ης Μεραρχίας, που ήταν με τη σύζυγό του αντίστοιχα. Περίπου στις 11 το βράδυ, λάβαμε ο καθένας από το δικό του κανάλι την ενημέρωση για το τι επικρατεί στη γειτονική χώρα και συμφωνήσαμε από κοινού ότι η θέση του είναι στο Κέντρο Επιχειρήσεων της 12ης Μεραρχίας. Αυτό και έπραξε. Τα απόνερα της Τουρκίας θα μπορούσαν να πνίξουν, όχι μόνο τον Έβρο αλλά και όλη την περιοχή. Τα απόνερα, όχι οι τυχόν σχεδιάσεις. Γι' αυτό, κύριε Υπουργέ, θα πρέπει να λάβετε σοβαρά υπ'όψιν ότι η άμυνα, αλλά και η σφραγίδα του ελληνικού κράτους βρίσκονται στον Έβρο και στα νησιά του βορειοανατολικού και νοτιοανατολικού Αιγαίου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δυστυχώς, κυρίες και κύριοι συνάδελφοι, φύγατε και αφήσατε παγιδευμένο τοπίο. Δεν υπήρχε Μόρια, δεν υπήρχαν κέντρα εξυπηρέτησης και φιλοξενίας στα σμαράγδια νησιά του βορειοανατολικού και νοτιοανατολικού Αιγαίου. Δυστυχώς οι δικές σας πολιτικές ήταν τέτοιες, που κατάφεραν καίρια πλήγματα σε αυτές τις ευαίσθητες περιοχές. Το δικό μου χωριό, κύριε Βίτσα, απέχει χίλια μέτρα από τον ποταμό Έβρο. Εκεί μεγάλωσα. Άλλα χίλια μέτρα απέχει το παλιό χωριό μου, από το οποίο και προέρχομαι.
Κύριε συνάδελφε, κάποια στιγμή να ολοκληρώσετε. Έχετε φθάσει στα οκτώ λεπτά.
Κλείνω. Εφόσον δεν θέλετε να μάθετε, τι να κάνουμε; Σας προσκαλώ να έρθετε στον Έβρο και να σας ενημερώσω με κάθε λεπτομέρεια. Ίσως ο λόγος σας να διαφοροποιηθεί. Θα ήθελα να κλείσω με κάτι ακόμα, κύριε Πρόεδρε, και δώστε μου παρακαλώ ένα λεπτό ακόμα. Είναι αδήριτη η ανάγκη εκσυγχρονισμού των Ενόπλων Δυνάμεων. Πολλές φορές η ιστορία μάς διδάσκει αλλά και μας φωνάζει. Το 1903 η Ελλάδα με τη μισή έκταση και τον μισό πληθυσμό είχε πολιτικούς ηγέτες οι οποίοι πήραν την υπόθεση στα χέρια τους, αναδιοργάνωσαν και εκσυγχρόνισαν τις Ένοπλες Δυνάμεις, ανέθεσαν την ηγεσία στον υποστράτηγο Σαπουντζάκη. Αυτός ο Στρατός, ο οποίος αναδιοργανώθηκε εκείνη την περίοδο, είναι αυτός που κατήγαγε τις περιφανείς νίκες στον Α΄ και στον Β΄ Βαλκανικό Πόλεμο. Είναι αυτός ο Στρατός που συμμετείχε στον Α΄ Παγκόσμιο Πόλεμο, είναι αυτός ο Στρατός ο οποίος έκανε την απόβαση στη Μικρά Ασία, είναι αυτός ο Στρατός που έφτασε και απελευθέρωσε την Αδριανούπολη, τις Σαράντα Εκκλησίες, την Κεσσάνη, που δυστυχώς χάθηκαν εξαιτίας τού ότι φτάσαμε στην πηγή, αλλά νερό δεν ήπιαμε. Η δεύτερη ιστορική ευκαιρία δόθηκε στην πολιτική ηγεσία να δείξει την πυγμή της και ταυτόχρονα…
Κύριε συνάδελφε, με όλο τον σεβασμό, έχουμε φτάσει στα δέκα λεπτά.
Κλείνω.
Καταλαβαίνω, αλλά πρέπει να κλείσετε κάποια στιγμή.
Η δεύτερη ευκαιρία ήταν το 1933. Αυτός ο Στρατός, ο οποίος προέκυψε, δημιούργησε τη μεγάλη εποποιία του 1940-1941. Τώρα, κύριοι, είναι ευκαιρία και θα πρέπει εσείς που είστε στην Αντιπολίτευση, εσείς μέσα από τον κοινοβουλευτικό έλεγχο να πιέζετε την Κυβέρνηση να πάρει αποφάσεις και να την ενθαρρύνετε, διότι λάθη δεν συγχωρούνται αυτή την περίοδο.
Κύριε συνάδελφε, σας παρακαλώ πολύ.
Σας ευχαριστώ πολύ. Να είστε καλά.
Να είστε καλά κι εσείς. Ο κ. Χαρίτου από τον ΣΥΡΙΖΑ έχει τον λόγο. Κύριε Χαρίτου, σας παρακαλώ να μην κάνουμε το ίδιο.
Έφθασε στα δεκάμισι λεπτά, κύριε Πρόεδρε.
Βεβαίως, όπως το βλέπετε. Είναι δέκα λεπτά και σαράντα δύο δευτερόλεπτα.
Κύριοι της Κυβέρνησης, με την τροπολογία που αιφνιδιαστικά φέρατε στη Βουλή για τη δημιουργία ενός υπεραρχηγού με το όνομα «εθνικός συντονιστής» για τη διαχείριση του προσφυγικού, όσο κι αν προσπαθείτε να το κρύψετε, ομολογείτε ανοικτά ότι έχετε αποτύχει πλήρως στη διαχείριση του προσφυγικού, ότι τα κάνατε κοινώς, όπως λέει ο λαός, θάλασσα. Θέλω, λοιπόν, να σας θυμίσω ότι σας περίσσευε το Υπουργείο Μεταναστευτικής Πολιτικής και το καταργήσατε, ότι αφού περιπλανηθήκατε σε διαφορετικές και συγκρουόμενες επιλογές, τελικά ανακαλύψατε τη λύση του Εθνικού Συντονιστή. Θέλω να σας πω ότι δεν σας λείπει ο εθνικός συντονιστής, σας λείπουν οι πολιτικές, κύριε Υπουργέ, για τη διαχείριση του προσφυγικού προβλήματος. Δυστυχώς με την τροπολογία σας δεν στοχεύετε στη διαχείριση του προσφυγικού προβλήματος, αλλά στην εργαλειοποίησή του, για να καλλιεργήσετε κλίμα ανασφάλειας και φόβου στις κοινωνίες. Αυτό στην πραγματικότητα κάνετε στο όνομα του ανθρωπισμού, παραβιάζοντας τη δημοκρατική νομιμότητα. Θυμηθείτε το, κύριε Υπουργέ. Θα εκθέσετε τη χώρα σε διεθνείς οργανισμούς για το προσφυγικό, εάν δεν το έχετε κάνει ήδη. Ο τρόπος, όμως, που μεθοδεύσατε να το φέρετε στην Ολομέλεια, είναι απόδειξη ότι δεν ενδιαφέρεστε και για συνεννόηση. Να ξέρετε, όμως, πως με δική σας αποκλειστική ευθύνη τορπιλίζετε το κλίμα συναίνεσης σ' ένα νομοσχέδιο που ήταν γνωστό ότι υπήρχε εκ των προτέρων η συμφωνία μας και δυστυχώς εσείς με την τροπολογία σας την τινάζετε στον αέρα. Οι ρυθμίσεις που συζητούμε για τα εξοπλιστικά συστήματα προφανώς δεν είναι καινούργιες. Ξέρετε ποιο είναι καινούργιο; Καινούργια είναι τα δεδομένα που φέρνει η σημερινή συγκυρία και αυτά είναι η κλιμάκωση της έντασης εκ μέρους της γείτονος, που αμφισβητεί ανοικτά τα κυριαρχικά μας δικαιώματα, αμφισβητεί τη Συνθήκη της Λωζάνης. Γι' αυτό και η συζήτηση σήμερα αποκτά εκ των πραγμάτων άλλον χαρακτήρα. Από τη μία, είχε τη θετική πλευρά, την ουσιαστική, την ενίσχυση των Ενόπλων Δυνάμεων. Και, βέβαια, έχει έναν ισχυρό συμβολισμό, ότι η χώρα μας θωρακίζεται αμυντικά. Υπάρχει, όμως, και η άλλη πλευρά. Είναι ορατός ο κίνδυνος άθελα ή ηθελημένα να διολισθήσουμε σε μια εύκολη ρητορική κλιμάκωσης της κούρσας των εξοπλισμών, θα έλεγα, προς τέρψη εκείνου του τμήματος του εκλογικού σώματος που αναζητά τέτοιες λύσεις. Μια συζήτηση, όχι ουσίας, στο πλαίσιο ενός σοβαρού σχεδιασμού, αλλά επικοινωνίας, όπως αυτά που ακούμε στον δημόσιο λόγο, για αγορά σμήνους F -35. Για να επανέλθω στη συζήτηση, θέλω να θυμίσω ότι οι πολιτικές δυνάμεις, που για δεκαετίες διαχειρίστηκαν τα εξοπλιστικά προγράμματα, δεν έχουν και το καλύτερο παρελθόν. Να θυμίσω τρύπιες συμβάσεις, γκρίζες ζώνες αδιαφάνειας, μίζες, υπόδικους και καταδικασμένος Υπουργούς; Θα μου πείτε «δεν είναι η κατάλληλη στιγμή». Πιθανόν. Όμως, τίποτα δεν ξεχάστηκε και δεν θα ξεχαστεί, όταν μάλιστα ο ελληνικός λαός γνωρίζει ότι όλα αυτά επηρέασαν σοβαρά και πως και αυτά οδήγησαν τη χώρα στην κρίση και τη χρεοκοπία. Γι' αυτό, κύριε Πρόεδρε, θέλω να κάνω γνωστό πως η δική μας συμφωνία στο νομοσχέδιο έχει να κάνει με τη σοβαρή και υπεύθυνη στάση μας, ώστε να συμβάλουμε για να προχωρήσουν το ταχύτερο δυνατό οι διαδικασίες για την αναβάθμιση των οπλικών συστημάτων, συστημάτων που υπενθυμίζω ότι ήδη διαθέτει η χώρα. Άλλωστε, οι ρυθμίσεις που συζητούμε σήμερα αποτελούν συνέχεια της επεξεργασίας και της ωρίμανσης της προηγούμενης περιόδου. Να σας θυμίσω τι λέγατε, όταν γινόταν αυτή η συζήτηση πριν έναν χρόνο περίπου γι' αυτές τις ίδιες ρυθμίσεις; Ή μήπως και δεν είναι πάλι η κατάλληλη στιγμή; Να θυμίσω ότι αποχωρήσατε από τη συζήτηση, καταγγέλλοντας για σκάνδαλα; Η υπεύθυνη, λοιπόν, στάση που σήμερα κρατούμε είναι μέτρο της ευθύνης του καθενός μας απέναντι στον τόπο, πέρα και πάνω από πρόσκαιρα κομματικά οφέλη. Δυστυχώς με την τροπολογία που σήμερα φέρατε την τελευταία στιγμή επιβεβαιώνετε ότι δεν είστε δύναμη συνεννόησης και ευθύνης, αλλά δύναμη που θέλει τη διαίρεση δυστυχώς και τον διχασμό.
Ευχαριστούμε τον κύριο συνάδελφο και για τον χρόνο. Τον ευχαριστούμε πραγματικά. Κυρίες και κύριοι συνάδελφοι, γίνονται μερικές αλλαγές. Θα μιλήσει τώρα ο κ. Διονύσης Χατζηδάκης και μετά έχει ζητήσει τον λόγο ο Κοινοβουλευτικός Εκπρόσωπος της Νέας Δημοκρατίας. Κύριε Χατζηδάκη, ελάτε, και σας παρακαλώ να προσέξετε κι εσείς λίγο τον χρόνο.
Κύριε Πρόεδρε, εγώ θα είμαι πολύ συνεπής στον χρόνο, παρ' όλο που οι άλλοι έχουν κάνει κατάχρηση του χρόνου, αλλά δεν έχει σημασία. Κυρίες και κύριοι συνάδελφοι, δεν προτίθεμαι να αναλωθώ επαναλαμβάνοντας αυτά που τόσο εύστοχα ανέπτυξαν οι προλαλήσαντες και ιδιαίτερα ο εισηγητής της Νέας Δημοκρατίας, ο συνάδελφος Μακάριος Λαζαρίδης, ο οποίος, παρ' ότι είναι έγκριτος δημοσιογράφος, απεδείχθη και έγκριτος περί τα στρατιωτικά.
Κύριε συνάδελφε, έχει θητεύσει στο Υπουργείο Άμυνας και γνωρίζει πολύ καλά τα θέματα.
Αυτό δεν το ήξερα. Θα περιοριστώ μόνο σε ορισμένα σημεία που, κατά τη γνώμη μου, μπορούν να ακουστούν, κύριε Υπουργέ, σε αυτή τη Βουλή. Αργήσαμε, ναι, αργήσαμε, κυρίες και κύριοι συνάδελφοι, να φέρουμε αυτό το νομοσχέδιο, που έπρεπε να έχει έρθει στη Βουλή πριν δέκα χρόνια. Έπρεπε να έχουμε φροντίσει πριν δέκα χρόνια για την αύξηση της επιχειρησιακής ετοιμότητας της χώρας και των Ενόπλων Δυνάμεων, αναβαθμίζοντας τα αεροσκάφη F -16 και τα Mirage. Οι δικαιολογίες μπορεί να είναι πολλές και ορισμένες να έχουν λογική βάση, αλλά, κύριοι συνάδελφοι, δεν αφήνουμε εδώ και χρόνια τα αεροσκάφη μας χωρίς ανταλλακτικά και αναγκαζόμαστε να κανιβαλίζουμε κάποιο αεροσκάφος για να πετάξει κάποιο άλλο. Όταν, κύριε Υπουργέ, ήμουν Αντιπλοίαρχος Υπασπιστής σε κάποιον Υπουργό, μου είπε το εξής καταπληκτικό, που διαπιστώνω εκ των υστέρων πόσο δίκιο είχε: Αν θέλεις, λέει, να μακροημερεύσεις στην πολιτική, δεν πρέπει να παίρνεις καμμία απόφαση. Κι έλεγα κι εγώ, Αντιπλοίαρχος τότε, τι έλεγε ο άνθρωπος! Και είχε απόλυτο δίκιο. Μια χώρα, κυρίες και κύριοι συνάδελφοι, την υπολογίζουν οι άλλες χώρες μόνο εάν έχει ανθηρή οικονομία και ισχυρές Ένοπλες Δυνάμεις. Τα έχουμε αυτά τα δύο στοιχεία για να μας παίρνουν στα σοβαρά; Καθένας μπορεί να απαντήσει, αρκεί να γνωρίζει ότι εδώ και χρόνια έχει γίνει ανατροπή του επτά προς δέκα που ίσχυε τότε που υπηρετούσα εγώ στις Ένοπλες Δυνάμεις και συγκεκριμένα στο Ναυτικό. Θέλω να γνωρίζετε ότι η αναβάθμιση που σήμερα θα ψηφίσουμε θα έχει ορίζοντα υλοποίησης επτά χρόνια. Όπως καταλαβαίνετε, μετά από επτά χρόνια, τα επιχειρησιακά δεδομένα θα έχουν αλλάξει τελείως και θα πρέπει να στραφούμε σε νέους και άλλους εξοπλισμούς και λύσεις. Γιατί άλλη αναβάθμιση, το καταλαβαίνετε όλοι, δεν μπορεί να επιδέχονται τα ήδη γερασμένα αεροσκάφη μας. Στη σημερινή εποχή αυτό που ορισμένοι νομίζουν, ότι την εξωτερική πολιτική μας θα την επιβάλλουν με την ισχύ των κανονιοφόρων, έχει ημερομηνία λήξεως. Σήμερα στα πολιτισμένα κράτη οι διαφορές λύνονται με διάλογο πρώτα, με διαιτησία, δεύτερον, και τέλος, εάν τα δύο αυτά δεν ευδοκιμήσουν, με πόλεμο. Γι' αυτό τι χρειαζόμαστε σήμερα; Πρώτον, να εδραιώσουμε τους συμμάχους μας. Πρέπει να γίνει εδραίωση στους συμμάχους μας ότι είμαστε σοβαρή χώρα. Προχωρώ ακόμη ένα βήμα παραπάνω, να δημιουργηθεί επιτέλους αυτός ο ευρωπαϊκός στρατός που θα επεμβαίνει όταν οι διεθνείς συνθήκες και το Δίκαιο της Θάλασσας δεν εφαρμόζονται και καταπατούνται. Κυρίες και κύριοι συνάδελφοι, είμαστε λίγοι για να μας χωρίζουν κομματικές και προσωπικές αντεγκλήσεις και αντιλήψεις. Γι' αυτό ψηφίστε το παρόν νομοσχέδιο χωρίς υπεκφυγές και αστερίσκους. Όχι άλλη καθυστέρηση. Η πατρίδα δεν αντέχει άλλο. Κλείνοντας, θέλω να σας πω και το εξής: Αργά ή γρήγορα, θα πρέπει να πάρουμε ορισμένες αποφάσεις. Πολλοί γνωρίζουν ποιες είναι αυτές οι αποφάσεις, αλλά προκειμένου να μη λασπωθούν, δεν κάνουν τίποτα. Σε αυτό το Κοινοβούλιο, όμως, είμαστε γιατί διαθέτουμε αρετή και τόλμη. Και γι' αυτό τολμήστε.
Ευχαριστούμε τον κ. Χατζηδάκη. Ο Κοινοβουλευτικός Εκπρόσωπος της Νέας Δημοκρατίας έχει τον λόγο για έξι λεπτά.
Ειλικρινά, κύριε Πρόεδρε, δεν είχα σκοπό να κάνω χρήση της δευτερολογίας μου, πλην όμως μου δημιουργείται η εντύπωση ότι σε αυτή την Αίθουσα, ενώ όλοι συμφωνούμε ότι συζητούμε ένα κρίσιμης σημασίας νομοσχέδιο, που έχει να κάνει με την αύξηση της ισχύος των Ενόπλων Δυνάμεων της χώρας και όλοι συνομολογούμε ότι είναι από τα πράγματα που μας ενώνουν, τελικώς μπορεί να διαβάζουμε τα ίδια πράγματα και να καταλαβαίνουμε διαφορετικά, μπορεί να ακούμε τα ίδια πράγματα και να καταλαβαίνουμε διαφορετικά οι πολιτικές δυνάμεις, αλλά κυρίως - και αυτό είναι που με ανησυχεί - να μιλούμε για εθνική ενότητα και η εθνική ομοψυχία και να αναζητούμε συνεχώς αφορμές και ευκαιρίες να την τορπιλίσουμε. Δεν μπορώ να εξηγήσω διαφορετικά το γεγονός ότι το Γραφείο Τύπου του ΣΥΡΙΖΑ βιάστηκε να εκδώσει ανακοίνωση, επιτιθέμενο στον Υπουργό Εθνικής Άμυνας, τον οποίο κατηγορεί ότι έκανε λόγο για αρμοδιότητες του Στρατού περί εσωτερικής ασφάλειας της χώρας. Αυτό το ξεκαθάρισε, απολύτως, εδώ, ο Υπουργός Εθνικής Άμυνας στη συζήτηση αυτού του νομοσχεδίου μόλις πριν από μία ώρα ή και λιγότερο. Τον κατηγορεί για πράγματα, τα οποία ουδέποτε έχει πει για να δημιουργήσει ένα κλίμα ή για να βρει, ενδεχομένως, κάποιες αφορμές ή με αφορμή την τροπολογία, με την οποία έχει κάθε δικαίωμα να διαφωνεί, αλλά δεν έχει δικαίωμα να τορπιλίζει το ύψιστο αγαθό της εθνικής ενότητας και ομοψυχίας μπροστά σε τόσο κρίσιμα ζητήματα. Κυρίες και κύριοι συνάδελφοι του ΣΥΡΙΖΑ, δεν είναι ο σημερινός Υπουργός Εθνικής Άμυνας, ο κ. Νίκος Παναγιωτόπουλος, που τα μπέρδεψε τα πράγματα. Θα ήθελα να επαναφέρω στη μνήμη σας μία ημερομηνία: τις 2 Ιουλίου 2015. Μπορεί τώρα που έχουμε απομακρυνθεί από τα γεγονότα να μη σας λέει τίποτα η ημερομηνία. Αυτή η ημερομηνία, όμως, είναι η ημέρα της συνάντησης του τότε Πρωθυπουργού Αλέξη Τσίπρα με τον τότε Υπουργό Εθνικής Άμυνας, τον Πάνο Καμμένο, στο Πεντάγωνο. Πρόκειται για επίσημη συνάντηση, της οποίας ακολούθησαν επίσημες δηλώσεις. Και τότε, ο Υπουργός Εθνικής Άμυνας της κυβέρνησης ΣΥΡΙΖΑ - ΑΝΕΛ, τρεις μόλις ημέρες πριν από ένα δημοψήφισμα, το οποίο εσείς είχατε χαρακτηρίσει «κρίσιμο» και ότι αλλάζει την πορεία της χώρας - άσχετα αν στη συνέχεια αποδείχτηκε οπερέτα - ο Υπουργός Εθνικής Άμυνας της χώρας, τότε, είπε «το στράτευμα εγγυάται την εσωτερική ασφάλεια της χώρας». Τι εννοούσε; Γιατί δεν ενοχλήθηκε ο τότε Πρωθυπουργός, ο Αλέξης Τσίπρας; [[Χειροκροτήματα από την πτέρυγα της Νέας Δημοκρατίας]] Γιατί ενοχλείστε σήμερα παρά τις απόλυτα ξεκάθαρες διευκρινίσεις του Υπουργείου Εθνικής Άμυνας; Είτε κατασκευάζετε φανταστικούς εχθρούς είτε διαστρεβλώνετε την πραγματικότητα, δημιουργώντας και εκδίδοντας fake ανακοινώσεις. Δεν θέλω να συμβάλω με την τοποθέτησή μου, σε καμμία περίπτωση, κύριε Πρόεδρε, στην επιδείνωση του κλίματος στο πλαίσιο ενός τέτοιου νομοσχεδίου. Διότι, σήμερα, είχα την ευκαιρία, κύριε Δρίτσα, να πω το πρωί και να επιβεβαιώσω αυτά που εσείς ακριβώς είπατε: Πράγματι, είναι μία συμφωνία που έκανε η δική σας Κυβέρνηση αυτή που ξεκινάει να υλοποιείται με την σημερινή ψήφιση του νομοσχεδίου. Πράγματι, έτσι είναι. Ούτε καν ισχυριστήκαμε όλοι οι ομιλητές της Νέας Δημοκρατίας ότι τη βελτιώσαμε αυτή τη συμφωνία, που πράγματι τη βελτιώσαμε, δίνοντας μεγαλύτερο έργο υποκατασκευής στην αμυντική μας βιομηχανία κατά αρκετές δεκάδες εκατομμύρια ευρώ. Είναι και αυτό θετικό, όπως θετική ήταν και η συμφωνία. Πρέπει να υλοποιηθεί αυτή η συμφωνία με την υποστήριξη όσο το δυνατόν περισσότερων πολιτικών δυνάμεων, γιατί είναι ένα πρώτο μικρό, αλλά ταυτοχρόνως μεγάλο βήμα για την αύξηση της ισχύος της χώρας και βεβαίως, για να μπορεί η χώρα να προγραμματίσει και τα επόμενα βήματα, γιατί η τεχνολογία προχωράει, γιατί οι ανταγωνιστές μας σε αυτή την ταραγμένη γειτονιά, που μας έλαχε η τύχη να ζούμε, εξοπλίζονται συνεχώς. Βεβαίως, πολύ καλά και πολύ φιλειρηνικά ακούγονται όλα αυτά περί άκρατης κούρσας των εξοπλισμών, πλην όμως, τα δεδομένα είναι άλλα. Οι πιέσεις είναι άλλες. Και μας κοστίζει πολύ περισσότερο, όταν οι γείτονες έχουν τη δυνατότητα να μας πιέζουν. Μας κοστίζει πολύ περισσότερο και σε ανθρώπινους πόρους και σε οικονομικούς πόρους. Αντιθέτως, όταν δεν μπορούν να μας πιέσουν - και αυτό συμβαίνει όταν είμαστε ισχυροί - έχουμε εξοικονόμηση και ανθρώπινων και οικονομικών πόρων. Γι' αυτό, θα έλεγα ότι η Ελλάδα έχει υποχρέωση να δει μπροστά στο θέμα των εξοπλισμών. Δυστυχώς δεν ζούμε στην καλύτερη γειτονιά του κόσμου. Ζούμε σε μια γειτονιά που ήταν πάντα ταραγμένη. Είναι ευθύνη όλων των πολιτικών δυνάμεων. Διότι στην Κοινοβουλευτική μας Δημοκρατία, οι κυβερνήσεις εναλλάσσονται. Η πατρίδα, όμως, παραμένει μία για όλους. Ευχαριστώ πολύ.
Ευχαριστούμε. Τον λόγο έχει ο κ. Αθανάσιος Καββαδάς από τη Νέα Δημοκρατία.
Ευχαριστώ, κύριε Πρόεδρε. [[Χειροκροτήματα από την πτέρυγα της Νέας Δημοκρατίας]] Κύριε Υπουργέ, κυρίες και κύριοι συνάδελφοι. Η ανάγκη ενίσχυσης της αποτρεπτικής ισχύος της χώρας γίνεται πλέον αντιληπτή από όλους και εκφράζει τη συντριπτική πλειοψηφία των Ελλήνων πολιτών. Η χώρα μας αντιμετωπίζει ευθεία απειλή έναντι των κυριαρχικών της δικαιωμάτων από την Τουρκία. Το σύνθετο διεθνές περιβάλλον δεν επιτρέπει εφησυχασμό. Είναι δεδομένο ότι η συμμετοχή της χώρας μας στην Ευρωπαϊκή Ένωση και στο ΝΑΤΟ αλλά και το πρόσφορο έδαφος που υπάρχει για να αναπτύξει στρατηγικού χαρακτήρα συνεργασίες με το Ισραήλ και την Αίγυπτο, προσφέρει τη δυνατότητα για διπλωματικά όπλα που θα ενισχύσουν τη θέση μας. Η επίκληση όμως των κανόνων του Διεθνούς Δικαίου δεν αρκεί, όταν έχεις να αντιμετωπίσεις έναν γείτονα, ο οποίος περιφρονεί το Διεθνές Δίκαιο. Η πρόσφατη συμφωνία, άλλωστε, της Τουρκίας με την κατ' ευφημισμό Κυβέρνηση της Λιβύης το δείχνει ξεκάθαρα. Αγαπητοί συνάδελφοι, για να υπερασπιστούμε την εδαφική μας ακεραιότητα και τα κυριαρχικά μας δικαιώματα πρέπει να ενισχύσουμε τη μαχητική και αποτρεπτική ισχύ των Ενόπλων Δυνάμεων. Αυτόν τον στόχο υπηρετεί το νομοσχέδιο του Υπουργείου Εθνικής Άμυνας που συζητούμε σήμερα. Συγκεκριμένα, το πρόγραμμα για την αναβάθμιση των F -16 της Πολεμικής Αεροπορίας, σε συμφωνία με την εταιρεία «LOCKHEED», προβλέπει τον εκσυγχρονισμό και την επιχειρησιακή αναβάθμιση των αεροσκαφών. Η ενίσχυσή τους με ραντάρ ηλεκτρονικής σάρωσης, με σύγχρονα συστήματα επικοινωνίας, νέα όπλα, σύγχρονους αισθητήρες, αλλά και συστήματα ασφαλείας, όπως το σύστημα αποφυγής σύγκρουσης με το έδαφος, καθιστούν το F -16 ισάξιο σχεδόν με αεροσκάφη πέμπτης γενιάς, όπως είναι το F -35. Επειδή προέρχομαι από τις τάξεις της Πολεμικής Αεροπορίας, με τη συγκεκριμένη συμφωνία θεωρώ ότι ενισχύεται αναμφίβολα η μαχητική ικανότητα της Πολεμικής μας Αεροπορίας, η οποία ήδη βρίσκεται σε πολύ υψηλό επίπεδο. Και οφείλουμε όλοι ένα μεγάλο ευχαριστώ στους πιλότους, αλλά και σε όλα τα στελέχη της Πολεμικής Αεροπορίας που κράτησαν - και κρατούν - σε υψηλό επίπεδο τη μαχητική ισχύ του όπλου. Αποτελούν την πρώτη γραμμή άμυνας της πατρίδας, υπερασπίζονται καθημερινά τον εθνικό εναέριο χώρο από τις παραβιάσεις, στις οποίες συστηματικά προβαίνει η Τουρκία. Το περιεχόμενο της συμφωνίας, αγαπητοί συνάδελφοι, όμως, έχει πολλαπλά οφέλη και για την Ελληνική Αμυντική Βιομηχανία, η οποία πρέπει να αναπτυχθεί και να αποτελέσει συγκριτικό πλεονέκτημα για τη χώρα. Με βάση τη συμφωνία, η ΕΑΒ θα αναλάβει να υλοποιήσει όλες τις φάσεις του προγράμματος εκσυγχρονισμού και αναβάθμισης των F -16 εδώ στην Ελλάδα. Μοναδική εξαίρεση είναι οι εργασίες που αφορούν τη σχεδίαση, ανάπτυξη και προμήθεια των ηλεκτρονικών συσκευών και στην ανάπτυξη του απαιτούμενου λογισμικού που θα γίνουν από την κατασκευάστρια εταιρεία στις Ηνωμένες Πολιτείες. Κατά δεύτερο λόγο, εξασφαλίζει ένα έργο εκατοντάδων εκατομμυρίων δολαρίων από τη συμμετοχή της στο πρόγραμμα, κάτι πολύ σημαντικό για τη βιωσιμότητα της, αλλά και για την δημιουργία νέων θέσεων εργασίας. Επίσης, η υλοποίηση του συγκεκριμένου προγράμματος θα αφήσει ως παρακαταθήκη στην Ελληνική Αμυντική Βιομηχανία νέες τεχνολογίες και υποδομές για το μέλλον. Στην ίδια λογική ενίσχυσης της μαχητικότητας και της αποτελεσματικότητας των Ενόπλων Δυνάμεων κινείται η βελτίωση του οπλικού συστήματος των αεροσκαφών τύπου Mirage 2000 που εκτείνεται σε βάθος επταετίας. Ουσιαστικά, πρόκειται για συμφωνίες με τρεις εταιρείες για το δομικό μέρος, τα ηλεκτρονικά συστήματα και τον κινητήρα των συγκεκριμένων αεροσκαφών. Κυρίες και κύριοι συνάδελφοι, στο υπό συζήτηση νομοσχέδιο περιλαμβάνεται και η συμφωνία για τη διευθέτηση της διαφοράς μεταξύ της Ελληνικής Δημοκρατίας και της εταιρείας «THYSSENKRUPP» και των ελληνικών ναυπηγείων, μία συμφωνία που δίνει λύση σε ένα πρόβλημα που χρονολογείται εδώ και δέκα χρόνια. Η συμφωνία αφορούσε τα υλικά, τα οποία η εταιρεία όφειλε να έχει παραδώσει στο Πολεμικό Ναυτικό. Με βάση αυτή τη συμφωνία, η εταιρεία παραιτείται του δικαιώματος να λάβει από τα ελληνικά ναυπηγεία οποιοδήποτε επιπλέον ποσό ως αντάλλαγμα για τα επιπλέον υλικά. Από την άλλη πλευρά, τα ελληνικά ναυπηγεία παραιτούνται του αντιστοίχου δικαιώματος να λάβουν από το ελληνικό δημόσιο το υπόλοιπο ποσό για τα επιπλέον υλικά, που είναι 15 εκατομμύρια ευρώ, που τους είχε επιδικαστεί από το Διαιτηοικηττικό Δικαστήριο. Επιπλέον, το Πολεμικό Ναυτικό θα παραλάβει τα υλικά που είναι απαραίτητα για τη διενέργεια εργασιών συντήρησης στα υποβρύχια, όχι μόνο τώρα, αλλά και στο μέλλον. Τέλος, θεωρώ ιδιαίτερα θετική τη διάταξη, με την οποία δίνεται η δυνατότητα εξόφλησης των οφειλών των στρατιωτικών νοσοκομείων και του Νοσηλευτικού Ιδρύματος Μετοχικού Ταμείου Στρατού, που προκλήθηκαν από δαπάνες για την προμήθεια φαρμάκων υγειονομικού υλικού, ορθοπεδικού υλικού, χημικών αντιδραστηρίων για παροχή υπηρεσιών. Όσον αφορά το προσωπικό των εθελοντών μακράς θητείας και των επαγγελματιών οπλιτών που μετατάσσονται στο Σώμα Μονίμων Υπαξιωματικών, αφ' ενός εξασφαλίζουν την παραμονή στην ενεργό υπηρεσία και αφ' ετέρου εξασφαλίζουν την απρόσκοπτη προαγωγή των Ανθυπασπιστών προέλευσης εθελοντών μακράς θητείας που κατατάχθηκαν στις Ένοπλες Δυνάμεις από το 1985 έως το 1990 στον βαθμό του Ανθυπολοχαγού και αντίστοιχα στους άλλους κλάδους των Ενόπλων Δυνάμεων. Μέχρι τώρα με το υφιστάμενο νομικό καθεστώς, σε σύντομο χρονικό διάστημα μετά τη μετάταξη, τους έπιαναν τα ηλικιακά όρια που ισχύουν για τους Υπαξιωματικούς και Ανθυπασπιστές και θα αποστρατεύονταν πρόωρα. Κυρίες και κύριοι συνάδελφοι, ο στόχος είναι μέσα από αυτές τις αναβαθμίσεις να πετούν τα F -16 και τα Mirage σκεπάζοντας με τα φτερά τους τον ουρανό του Αιγαίου και υπερασπιζόμενα τον εθνικό εναέριο χώρο και τα κυριαρχικά μας δικαιώματα. Η εθνική άμυνα αποτελεί ένα πεδίο εθνικής ενότητας και ομοψυχίας και δεν προσφέρεται για κομματικές αντιπαραθέσεις. Η ενίσχυση της αποτρεπτικής ισχύος των Ενόπλων Δυνάμεων πρέπει να αποτελέσει σημείο σύγκλισης όλων των πολιτικών δυνάμεων. Και δεν θέλω να πιστέψω, κύριοι του ΣΥΡΙΖΑ, ότι προσχηματικά χρησιμοποιείτε μια τροπολογία για να καταψηφίσετε ολόκληρο το νομοσχέδιο. Γι' αυτό θα πρέπει, κύριοι συνάδελφοι, με αίσθημα εθνικού καθήκοντος να δώσουμε όλοι θετική ψήφο, επαυξάνοντας έτσι την ισχύ των Ενόπλων Δυνάμεων της χώρας. Ευχαριστώ πολύ.
Ευχαριστούμε, κύριε συνάδελφε, και για τον χρόνο. Ο κ. Μπλούχος από τη Νέα Δημοκρατία έχει τον λόγο.
Εμείς θα πρέπει να έχουμε την περισσότερη ανοχή, κύριε Πρόεδρε. Μιλάμε συνήθως τελευταίοι.
Έχετε δίκιο, κύριε συνάδελφε.
Ευχαριστώ, κύριε Πρόεδρε. Κυρίες και κύριοι συνάδελφοι, στην ιστορική συγκυρία που βιώνουμε με τις γειτονικές μας χώρες η πατρίδα μας αντιμετωπίζει άμεσα θέματα εδαφικής ακεραιότητας και εθνικής επιβίωσης, με δεδομένο την πανθομολογούμενη ανυπαρξία μακρόπνοης, μακροπρόθεσμης εθνικής στρατηγικής, αποδεκτής καθολικά, απριορικά, δεσμευτικά από όλο το πολιτικό μας σύστημα. Αν κάνουμε αυτή την παραδοχή, κοινός νους απαιτείται και όχι προφητική ενόραση για να προβλέψουμε ότι η πορεία του μέλλοντός μας θα εξαρτηθεί από το αν θα πραγματοποιήσουμε τώρα ό,τι δεν κάναμε στο παρελθόν. Τι απαιτείται; Η αυτοσυγκράτηση του πολιτικού συστήματος συνεισφέροντας στη δημιουργία ενός παγίου και αθόρυβου, κύριοι συνάδελφοι, πλαισίου, τέτοιου που να εξουδετερώνει τους πειρασμούς και να αποσβένει τους κραδασμούς κομματικής εκμετάλλευσης των εθνικών θεμάτων. Η ανικανότητα δε προς αυτοσυγκράτηση αποτελεί χαρακτηριστικό γνώρισμα εφηβικής ανωριμότητας. Η αδυναμία σας αυτή δρα διεγερτικά και σε άλλων δυνάμεων τα πρωτόγνωρα αντανακλαστικά και δεν μπορεί να αναβαθμίζεται σε γόνιμη κριτική - βλέπετε ομιλία του Αρχηγού της Αξιωματικής Αντιπολίτευσης προχθές - η πολιτική υπερθέρμανσης σε εθνικά θέματα απλώς και μόνο επειδή η εντροπία σας τέρπεται παράγοντας λήρους και χορταίνεται καταναλίσκοντας ανεμώλια έπη. Και μπορεί αυτό να είναι η στρατηγική σας προσέγγιση σε πολλά - ο εκπρόσωπός σας υπαινίχθη μερικά - αλλά τα εθνικά θέματα πρέπει η φρονιμάδα και μη βαταλαλείτε, γιατί κινδυνεύετε κάποιοι να χαρακτηριστείτε κύμβαλα αλαλάζοντα. Είναι δεδομένες και οι γεωπολιτικές αντικειμενικές παράμετροι, όπως αυτές διαμορφώνονται από τη μία, και τα εθνικά μας συμφέροντα από την άλλη. Απαιτείται εθνική εγρήγορση να μην παρακάμπτονται οι οδυνηρές πραγματικότητες για να υπάρχει η πολυτέλεια μιας ψύχραιμης στρατηγικής ανάλυσης. Η Κυβέρνηση επιδεικνύει και την ψυχραιμία και την αυτοσυγκράτηση αλλά και την αποφασιστικότητα. Στη ρεαλιστική αποτύπωση της κατάστασης με την επεκτατικότητα της Τουρκίας, με το μεταναστευτικό δεν βοηθούν ούτε οι εθνικιστικές πομφόλυγες ούτε οι διεθνιστικές ονειρώξεις ούτε φυσικά τα μικρομεσαία αναστήματα που πλανώνται από την ανακουφιστική ψευδαίσθηση ότι μπορούν να συρρικνώσουν την πολιτική συνδιαχείριση και διάλογο, έχοντας την ασφάλεια ότι οι ισχνοί τους ώμοι δεν θα σηκώσουν το βάρος έσχατων ιστορικών ευθυνών. Αυτά στα περί ασόβαρης Κυβέρνησης. Αγαπητοί συνάδελφοι, η εθνική στρατηγική δεν είναι ούτε Δεξιά ούτε Αριστερά και ούτε εθνικιστική ούτε διεθνιστική. Είναι τα πάντα ανάλογα με τις περιστάσεις. Και δεν μιλάμε όλοι και δεν μιλάμε για όλα. Μιλάμε λίγο, υπεύθυνοι άνθρωποι με ψυχρή λογική, χωρίς ιδεολογική λογοκρισία που θα εξονυχίσουν τα δεδομένα και τις δυνατότητες, προκειμένου να βοηθήσουν την υπεύθυνη ηγεσία στο έργο της. Και σήμερα η υπεύθυνη ηγεσία έχει πλήρη συναίσθηση και επίγνωση του καθήκοντός της. Δεν προκαλεί θόρυβο. Δεν θεατρινίζει όπως άλλοτε. Και η επίγνωση αυτή είναι πολυεπίπεδη και κυρίως στη λογική της εκλογίκευσης της οικονομίας σε παραγωγική βάση, γιατί μόνο έτσι μπορείς να στηρίξεις την άμυνα της χώρας και να δυναμώσεις την αποτρεπτική της ισχύ, ανακτώντας διεθνώς τη χαμένη αξιοπιστία μας, βάζοντας σε στέρεες πια βάσεις την οικονομική μας προοπτική, αναγεννώντας την εθνική μας αυτοπεποίθηση με σχεδιασμό και την πρέπουσα πλέον στοχοθεσία. Γι' αυτό, κυρίες και κύριοι συνάδελφοι των αντιπολιτεύσεων, η άναρθρη φλυαρία από τη μια και οι υψιπετείς συνθηκολογίες από την άλλη δεν αποτελούν απλώς ένδειξη πνευματικού επαρχιωτισμού, βλάπτουν τον τόπο. Έχοντας υπ' όψιν μας την κατακλείδα της ομιλίας του Υπουργού Εθνικής Άμυνας, ο οποίος δήλωσε ευθαρσώς ότι τώρα πρέπει να αναβαθμιστούν οι Ένοπλες Δυνάμεις, τώρα είναι η ώρα, όχι αύριο, να θέσουμε εαυτούς προ των ευθυνών μας, τη στιγμή που ο θορυβώδης γείτονάς μας βρυχάται και επιβουλεύεται τα δικαιώματά μας, καταπατώντας κάθε έννοια Διεθνούς Δικαίου, εκδηλώνοντας μεταλλαγμένο «ερντογανισμό» ως αναβαθμισμένο «κεμαλισμό». Κρίνεται αναγκαία και επιτακτική η συντήρηση, η αναβάθμιση και ο εκσυγχρονισμός των οπλικών μας συστημάτων. Με την ψήφιση του παρόντος, η Κυβέρνηση και ειδικότερα η ηγεσία του Υπουργείου Εθνικής Άμυνας μάς καλεί να κυρώσουμε τη σύμβαση για τον εκσυγχρονισμό αυτών, μία σύμβαση που, πέραν των άλλων, προβλέπει και την αξιοποίηση της Ελληνικής Αμυντικής Βιομηχανίας, κάτι εξόχως σημαντικό, με όρους κοινωνικοοικονομικούς, εξασφαλίζοντας ότι δεν θα ναρκοθετηθεί το προκείμενο από όρους και προϋποθέσεις αδιαφάνειας. Είναι ξεκάθαρο και δεν χρειάζονται τώρα ούτε καν οι αναφορές σε μίζερες αλλοτινές πραγματικότητες. Η Ελληνική Αμυντική Βιομηχανία μπορεί συν τω χρόνω να εξελιχθεί πάλι σε ένα επιχειρηματικό και συνάμα επιστημονικό και τεχνολογικό διαμάντι στην πατρίδα μας. Το χειρότερο σενάριο - ευχόμαστε όλοι περί του αντιθέτου - είναι να υποκατασταθεί μια σοβαρή στρατηγική συζήτηση από άγονες αντεγκλήσεις με κυνήγι μαγισσών, με μικροκομματική θορυβοκρατία. Μίλησαν κάποιοι για την ανάγκη ρηματικής αποσαφήνισης των κόκκινων γραμμών, λες και δεν είναι δεδομένα τα κυριαρχικά μας δικαιώματα, λες και δεν αντιλαμβανόμαστε όλοι ότι οποιαδήποτε συρρίκνωση του ελλαδισμού σήμερα θα λάβει πλέον εσχατολογική διάθεση. Ας αποτελέσει το σημερινό αφετηρία εθνικής ανασυγκρότησης στη βάση της φιλοπατρίας των ελληνικών παραδόσεων, της στόχευσης σε ιεραρχημένα εθνικά συμφέροντα και της επιδίωξης μιας σιδερένιας συσπείρωσης. Ευχής έργον η σημερινή συγκυρία να εκκινήσει την αναζήτηση εθνικού προσανατολισμού επιβίωσης. «Μητρός τε και πατρός και των άλλων προγόνων απάντων τιμιοτέρον εστίν η πατρίς και σεμνότερον και αγιώτερον και εν μείζονι μοίρα και παρά θεοίς και παρ' ανθρώποις τοις νουν έχουσι». Αυτή είναι η πατρίδα, η οποία αξίζει περισσότερο σεβασμό και αξίζει τον κόπο να την υπηρετούμε σε κάθε στιγμή μας και με κάθε τρόπο. Κι όταν μέρα με τη μέρα η πατρίδα μας απειλείται, κανείς μας δεν μπορεί να αισθάνεται ασφαλής και ελεύθερος. Κατά τα τελευταία μεταπολιτευτικά χρόνια διαπράχθηκαν σοβαρά λάθη, τα οποία αποθράσυναν την Άγκυρα και έριξαν νερό στον μύλο της τουρκικής επιθετικότητας. Καλό θα ήταν να συνειδητοποιήσουμε αυτά τα λάθη, να τα αποφύγουμε στο μέλλον, όπως το ότι όσα λέγουν οι Τούρκοι απευθύνονται στο εσωτερικό ακροατήριο, άποψη η οποία κατά κόρον αναπτύχθηκε από Έλληνες διαμορφωτές της κοινής γνώμης και τελικά αποδείχθηκε απαράδεκτα καθησυχαστική, όπως η ψευδαίσθηση του εξευμενισμού ή και του εξευρωπαϊσμού της Τουρκίας και η αυταπάτη ότι θα βελτιώσουμε τις ελληνοτουρκικές σχέσεις, αλλάζοντας τα σχολικά βιβλία ιστορίας. Η Ελλάδα και τα θέματα εθνικής ασφάλειας πρέπει να είναι σε πρώτη προτεραιότητα. Ευχαριστώ, κύριε Πρόεδρε.
Σας ευχαριστούμε και για την τήρηση του χρόνου. Ο κ. Βασιλειάδης από τη Νέα Δημοκρατία έχει τον λόγο.
Ευχαριστώ, κύριε Πρόεδρε. Κύριε Υπουργέ, αγαπητές και αγαπητοί συνάδελφοι, το σχέδιο νόμου που συζητούμε σήμερα αφορά στη ρύθμιση σημαντικών και επειγόντων θεμάτων αρμοδιότητας του Υπουργείου Εθνικής Άμυνας. Κινείται σε δύο άξονες. Ο πρώτος είναι ο εκσυγχρονισμός και η αναβάθμιση οπλικών συστημάτων της Πολεμικής Αεροπορίας και του Πολεμικού Ναυτικού. Συγκεκριμένα, εγκρίνεται πρόταση της αμερικανικής κατασκευάστριας εταιρείας των μαχητικών αεροσκαφών F -16 για εκτέλεση εργασιών εκσυγχρονισμού και αναβάθμισης ογδόντα τεσσάρων αεροσκαφών αξίας περίπου 280 εκατομμυρίων δολαρίων. Αυτό θα έχει ως αποτέλεσμα την επαύξηση της επιχειρησιακής απόδοσης και δυναμικής των οπλικών συστημάτων. Την ίδια στιγμή ενισχύεται η εγχώρια Ελληνική Αμυντική Βιομηχανία και κυρίως η Ελληνική Αεροπορική Βιομηχανία, η οποία θα απορροφήσει πάνω από το 70% των εν λόγω χρημάτων. Εγκρίνεται, επίσης, το σύμφωνο τριών σχεδίων συμφωνιών - πλαίσιο μεταξύ της Γενικής Διεύθυνσης Αμυντικών Εξοπλισμών και Επενδύσεων και τριών γαλλικών κατασκευαστριών εταιρειών, αναφορικά με την υποστήριξη για τη διατήρηση υψηλής διαθεσιμότητας και αποδοτικότητας των μαχητικών αεροσκαφών Mirage 2000 και Mirage 2000-5. Οι συμφωνίες αφορούν την υποστήριξη του δομικού μέρους των ηλεκτρονικών συστημάτων και των κινητήρων των μαχητικών μας σε βάθος επταετίας. Και το τρίτο ζήτημα, που αφορά σε οπλικά συστήματα, είναι ο εκσυγχρονισμός των υποβρυχίων κλάσης 209. Κλείνει οριστικά το θέμα των επιπλέον υλικών του προγράμματος εκσυγχρονισμού «ΠΟΣΕΙΔΩΝ ΙΙ», μία εκκρεμότητα η οποία για χρόνια στερούσε από το Πολεμικό Ναυτικό υλικά τα οποία θα μπορούσαν να χρησιμοποιηθούν ως ανταλλακτικά για τα ελληνικά υποβρύχια. Από τη συγκεκριμένη συμφωνία το ελληνικό dημόσιο ωφελείται κατά περίπου 20 εκατομμύρια ευρώ. Ο δεύτερος άξονας του νομοσχεδίου που καλούμαστε σήμερα να ψηφίσουμε κινείται γύρω από σημαντικά και επείγοντα θέματα αρμοδιότητας του Υπουργείου Εθνικής Άμυνας. Προβλέπεται η δυνατότητα εξόφλησης συσσωρευμένων οφειλών των στρατιωτικών νοσοκομείων και του Νοσηλευτικού Ιδρύματος Μετοχικού Ταμείου Στρατού. Αυτές οι οφειλές έχουν προκύψει από δαπάνες που πραγματοποιήθηκαν για την προμήθεια φαρμάκων, υγειονομικού και ορθοπεδικού υλικού, χημικών αντιδραστηρίων και για παροχή υπηρεσιών και είναι επακόλουθες των ανείσπρακτων απαιτήσεων των νοσοκομείων από φορείς κοινωνικής ασφάλισης από παροχή υπηρεσιών νοσηλείας. Ρυθμίζονται θέματα σταδιοδρομικής φύσεως για τους εθελοντές μακράς θητείας και τους επαγγελματίες οπλίτες στην κατεύθυνση της διευκόλυνσης και των κλάδων, αλλά και των ίδιων των στελεχών. Ρυθμίζονται, επίσης, τα θέματα που αφορούν στο πολιτικό προσωπικό του Υπουργείου Εθνικής Άμυνας για την ομαλότερη λειτουργία του Συμβουλίου Επιλογής Προϊσταμένων του ΥΠΕΘΑ, αλλά και την κινητικότητα του προσωπικού εντός του Υπουργείου. Τέλος, παρατείνεται για έξι επιπλέον μήνες η χορήγηση αποδεικτικών φορολογικής και ασφαλιστικής ενημερότητας στα Ελληνικά Αμυντικά Συστήματα, ώστε μαζί με κάποιες επιπλέον ρυθμίσεις να διευκολυνθεί η οικονομική δραστηριότητα της εταιρείας. Κυρίες και κύριοι συνάδελφοι, θα ήθελα να τονίσω σε αυτό το σημείο τη διακομματική συμφωνία ως προς τη σημασία του συγκεκριμένου νομοσχεδίου. Κατά τη διάρκεια των εργασιών της αρμόδιας Διαρκούς Επιτροπής Εθνικής Άμυνας και Εξωτερικών Υποθέσεων, παρά τις όποιες αντιρρήσεις εκφράστηκαν επί των λεπτομερειών, επικράτησε κλίμα συναίνεσης. Και σας καλώ να το δείξουμε εμπράκτως αυτό και εδώ στην Ολομέλεια με την υπερψήφιση του νομοσχεδίου. Παρά το γεγονός ότι το συγκεκριμένο νομοσχέδιο δεν έχει καμμία σχέση με την ολοένα και αυξανόμενη προκλητικότητα της Τουρκίας, δεν θα πρέπει να παραβλέψουμε τη συγκυρία της ψήφισής του. Η στρατηγική της Τουρκίας είναι ξεκάθαρη: Επιδιώκει την αύξηση της έντασης για δικούς της λόγους, κυρίως εσωτερικής πολιτικής. Η τουρκική κυβέρνηση επιλέγει να αναδείξει την Ελλάδα ως έναν ακόμα εχθρό, όπως έχει κάνει με το σύνολο σχεδόν των γειτονικών της κρατών. Και χαίρομαι που η ελληνική πλευρά με τις ψύχραιμες και αποτελεσματικές κινήσεις της δεν έχει δώσει το δικαίωμα στο τουρκικό καθεστώς να εκμεταλλευτεί πολιτικά αυτή τη στρατηγική αύξηση της έντασης. Όμως, κυρίες και κύριοι συνάδελφοι, η στάση της Ελλάδας απέναντι σε κάθε προκλητικότητα θα πρέπει να βασίζεται σε δυο πυλώνες, την αποτελεσματική διπλωματία και κυρίως την ισχυρή αποτροπή. Γι' αυτό και σας καλώ να υπερψηφίσετε αυτό το νομοσχέδιο. Σας ευχαριστώ πολύ.
Ευχαριστούμε τον κ. Βασιλειάδη για την τήρηση του χρόνου. Τον λόγο έχει ο κ. Λιούτας από τη Νέα Δημοκρατία. Κύριε συνάδελφε, ελπίζω και εσείς να ακολουθήσετε το παράδειγμα του προηγούμενου συναδέλφου.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, σήμερα στην Ολομέλεια της Βουλής των Ελλήνων συζητούμε ένα νομοσχέδιο το οποίο θέτει και υλοποιεί βασικούς στόχους οι οποίοι σχετίζονται με τη θωράκιση της άμυνας και την ενίσχυση της ασφάλειας της πατρίδας μας. Με το παρόν νομοσχέδιο ειδικότερα ο βασικός σκοπός είναι η ενίσχυση της εύρυθμης λειτουργίας των Ενόπλων Δυνάμεων μέσα από πολυδιάστατες και πολύ σημαντικές ρυθμίσεις. Πρόκειται για ρυθμίσεις τόσο αναφορικά με την ενίσχυση του οπλικού μας συστήματος όσο και με την επίλυση προβλημάτων στο σύστημα κοινωνικής ασφάλισης και περίθαλψης για όσους υπηρετούν στις Ένοπλες Δυνάμεις. Είναι ρυθμίσεις οι οποίες έρχονται να αποδείξουν σήμερα μέσα σε ένα γεωπολιτικό περιβάλλον που βρίθει έντονων προκλήσεων και μεγάλων εντάσεων ότι για τη Νέα Δημοκρατία η εθνική άμυνα της χώρας μας είναι ένας κρίσιμος στόχος, ένας στόχος με τον οποίο μαχόμαστε όλοι με όλες μας τις δυνάμεις. Αρχικά, αναφορικά με τον στόχο της ενίσχυσης του οπλικού μας συστήματος, με το παρόν νομοσχέδιο περιγράφονται βασικές συμφωνίες που στοχεύουν στην ενίσχυση της Πολεμικής μας Αεροπορίας και του Πολεμικού μας Ναυτικού. Για την Πολεμική Αεροπορία η σύναψη συμφωνίας για τον εκσυγχρονισμό και την υποστήριξη των στρατιωτικών αεροσκαφών F -16 οδηγεί αφ' ενός στην ενίσχυση της ασφάλειας και αφ' ετέρου στην ουσιαστική στήριξη και ανάπτυξη του τομέα της Ελληνικής Αμυντικής Βιομηχανίας. Αυτή η εξέλιξη ως γεγονός έχει πολύ μεγάλη σημασία. Αντανακλά την ωφέλεια την οποία οι διεθνείς συνεργασίες, πάντα στην κατεύθυνση της προάσπισης του εθνικού συμφέροντος, μπορούν να δημιουργούν σε μια χώρα. Αυτή η ωφέλεια μεταφράζεται αρχικά στην αμυντική θωράκιση της πατρίδας μας. Ωστόσο, μεταφράζεται και στη διαμόρφωση εκείνων των συνθηκών που μπορούν να οδηγήσουν στην ανάπτυξη της παραγωγικής δύναμης της οικονομίας μας. Επιπλέον, αναφορικά με τον τομέα της Πολεμικής Αεροπορίας, ο στόχος της ενίσχυσης της αποδοτικότητας του οπλικού μας συστήματος Mirage δημιουργεί επιπρόσθετα ένα σημαντικό όφελος για την άμυνα της πατρίδας μας. Στην ίδια ακριβώς κατεύθυνση κινούνται και οι ρυθμίσεις που ψηφίζουμε σήμερα και οι οποίες θωρακίζουν αποτελεσματικά την εύρυθμη λειτουργία του Πολεμικού Ναυτικού. Με το σημερινό νομοσχέδιο το Υπουργείο Εθνικής Άμυνας, ο αρμόδιος Υπουργός Νίκος Παναγιωτόπουλος και φυσικά ο Πρωθυπουργός μας, Κυριάκος Μητσοτάκης, αποδεικνύουν ότι τοποθετούν αποφασιστικά το εθνικό μας συμφέρον στην κορυφή της ιεράρχησης της πολιτικής μας στόχευσης. Η εθνική ασφάλεια και ταυτόχρονα ο στόχος μας για μια δυνατή οικονομία δεν τίθεται υπό καμμία διαπραγμάτευση επί Κυβερνήσεως Νέας Δημοκρατίας και επί Πρωθυπουργού Κυριάκου Μητσοτάκη. Μένουμε απόλυτα συνεπείς και εστιάζουμε σε μια στρατηγική η οποία πολλαπλασιάζει συνεχώς τα οφέλη για όλους τους τομείς της πολιτικής, τόσο για την άμυνα και την οικονομία όσο και για την ευημερία της ίδιας μας της κοινωνίας. Σε αντιδιαστολή με τις γνωστές σε όλους μαύρες σελίδες της οικονομικής - και όχι μόνο - ιστορίας μας, σήμερα η Νέα Δημοκρατία λειτουργεί διαφορετικά. Σε αντίθεση με τις παλιές πρακτικές οι οποίες αντανακλούσαν έναν επώδυνο για τη χώρα συνδυασμό ποιότητας και κόστους, η Κυβέρνησή μας δεν ζημιώνει το εθνικό συμφέρον. Αντίθετα, σήμερα ο στόχος μας είναι ακέραια εθνικός και πατριωτικός. Ο στόχος μας αντανακλά την εθνική μας στάση, μια στάση βασισμένη στην ευθύνη μας για την επιδίωξη του μέγιστου οφέλους για τους Έλληνες και για την πατρίδα μας, μια στάση ταυτισμένη με το όραμά μας για έναν νέο πατριωτισμό. Κυρίες και κύριοι συνάδελφοι, ταυτόχρονα με το παρόν νομοσχέδιο εισάγονται οι αναγκαίες ρυθμίσεις για την τακτοποίηση εκκρεμοτήτων που άφησε η προηγούμενη κυβέρνηση σε υποθέσεις κοινωνικής ασφάλισης και περίθαλψης αναφορικά με τις Ένοπλες Δυνάμεις. Σήμερα, η Κυβέρνηση της Νέας Δημοκρατίας μάχιμα και αποτελεσματικά δίνει τις αναγκαίες λύσεις, ώστε η απρόσκοπτη λειτουργία των συστημάτων κοινωνικής ασφάλισης και περίθαλψης να είναι ο κανόνας και η πραγματικότητα στη χώρα μας και όχι η εξαίρεση και μια ουτοπική πραγματικότητα. Η ζωή των ανθρώπων των Ενόπλων Δυνάμεων είναι ένα ύψιστο αγαθό. Το αξιόμαχο είναι αυτό που καλείται η πολιτεία να υπερασπίσει και να προάγει, μακριά από συμψηφισμούς και ιδεοληψίες, μακριά από την άγνοια και την αδιαφορία. Η πολιτεία δεν μπορεί να επιτρέπει τη ζωή των ανθρώπων των Ενόπλων Δυνάμεων και των οικογενειών τους να απειλείται από οικονομικά αίτια. Είναι με αυτή τη ζωή την οποία οι γυναίκες και οι άντρες των Ενόπλων Δυνάμεων είναι έτοιμοι ανά πάσα στιγμή να προασπίσουν την πατρίδα μας. Ο στόχος της Κυβέρνησής μας είναι κρυστάλλινος, διαυγής και αδιαπραγμάτευτος. Η ελληνική κοινωνία οφείλει να ζει καλύτερα και θα ζει καλύτερα. Για να το πετύχουμε, όμως, αυτό οι βασικές προϋποθέσεις είναι η θωράκιση της ασφάλειας της πατρίδας μας και μια βιώσιμη οικονομία. Η ασφάλεια είναι προϋπόθεση για την κοινωνική ειρήνη και την ανάπτυξη. Η βιώσιμη ανάπτυξη, πάντα βασισμένη σε μια πολιτική που προάγει και διασφαλίζει το δίκαιο, οδηγεί στην ευημερία της κοινωνίας μας. Συνδυαστικά η στρατιωτική και η οικονομική ισχύς μπορούν να οδηγήσουν τη χώρα μας να διαδραματίσει καθοριστικό, καταλυτικό και ηγετικό ρόλο, αυτό που της αξίζει. Είναι ο ρόλος τον οποίο η Ελλάδα προορίζεται να διαδραματίσει ιστορικά στη γεωπολιτική μας περιοχή. Μέσα, λοιπόν, από συμφωνίες, όπως είναι αυτές που συζητούμε και ψηφίζουμε σήμερα και μέσα από την πολιτική μας να υπερασπίσουμε την ευημερία της κοινωνίας και των Ενόπλων Δυνάμεων, μπορούμε να πετύχουμε πολλά. Μπορούμε να πετύχουμε ιδιαιτέρως τον κρίσιμο στόχο της ενίσχυσης της ισχύος μας και της πολυδιάστατης ακτινοβολίας που μπορεί να εκπέμψει η χώρα μας παγκόσμια. Σας ευχαριστώ πολύ.
Ευχαριστούμε τον συνάδελφο και για τον χρόνο. Θα πάμε μετά στον κ. Μπούμπα από την Ελληνική Λύση και θα ολοκληρώσουμε με τον κ. Ακτύπη. Μετά θα συνεχίσουμε με τους εισηγητές για δύο λεπτά και θα ολοκληρώσουμε τη διαδικασία. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Κιλκίς (πρώτο τμήμα). Σας καλωσορίζουμε. Τυχαίνει να είναι εδώ και ο Βουλευτής του νομού σας, ο κ. Φραγγίδης. Δεν βλέπω κάποιον άλλον. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Κύριε Μπούμπα, ορίστε, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, ο Θουκυδίδης είπε και μια άλλη φράση: «Ο πόλεμος βίαιος διδάσκαλος». Πρέπει να παραδειγματιστούμε. Οι Ένοπλες Δυνάμεις είναι η οικογένειά μας. Είναι και σε περίοδο ειρήνης αυτές που συνεισφέρουν στις φυσικές καταστροφές, που με πυραυλάκατους κάποτε μετέφεραν και μεταφέρουν ψηφοφόρους. Είναι τα λεγόμενα «φανταράκια μας», τα οποία μας εξυπηρετούν στις δύσκολες στιγμές. Αθανάσιος Καλλιγέρης, Αναστάσιος Γεωργίου: Είναι δύο ονόματα που δεν πρέπει να ξεχνάμε, κύριε Υπουργέ. Είναι αυτοί που εφηύραν το Άρτεμις 30, το αντιπυραυλικό μας σύστημα για το οποίο ακούστηκαν πάρα πολλά, το οποίο θα μπορούσε να έχει και εξαγωγικό χαρακτήρα. Είναι, επίσης, όλοι αυτοί που από το 1972 πήραν τη «ΣΤΑΓΙΕΡ ΕΛΛΑΣ», την θυγατρική της αυστριακής βιομηχανίας, και παρά την κρίση - το θυμάστε - πριν από λίγο καιρό είχαμε πάρει και τη συναρμολόγηση των Leopard για παραγγελία του Κατάρ. Πηγαίνετε σε συμπαραγωγή, όπως κάνει η Πολωνία. Ξεκίνησε με 25% και σήμερα η Πολωνία στο 51% κάνει συμπαραγωγή για τους πυραύλους PATRIOT. Ενισχύστε τα ερευνητικά κέντρα των πανεπιστημίων να συνεργαστούν με τις Ένοπλες Δυνάμεις. Θα επικαλεστώ τον Νικόλαο Σαμπάτη. Διάβασα το άρθρο του. Είναι οικονομολόγος. Δεν ξέρω αν το γνωρίζετε. Εγώ δεν τον γνωρίζω προσωπικά. Κάνει συγκεκριμένες προτάσεις, που μπορεί πραγματικά να υπάρχει η ανάταση της Ελληνικής Αμυντικής Βιομηχανίας. Δεν είναι ανάγκη, κυρίες και κύριοι συνάδελφοι, η Ελλάδα να κατασκευάζει αεροπλανοφόρα, μαχητικά αεροσκάφη και υποβρύχια. Πάντως, πρέπει να δείξουμε όλοι ένα καλό πρόσωπο, ανεξαρτήτως ιδεολογικής πλεύσης. Διότι, όπως λέει το ρητό: «Πολιτική με κόμμα, έθνος με τελεία». Το έχει γράψει το βιβλίο του ο Δημητρακόπουλος. Το έθνος μας έχει ανάγκη να έχουμε μια συμπόρευση για αυτό που λέγεται «Ένοπλες Δυνάμεις», να αγαπήσουμε τον Στρατό μας, το Ναυτικό μας και την Αεροπορία μας, να γίνει σύσταση Εθνικού Συμβουλίου Αμυντικών Δαπανών, μεγαλύτερη συνεργασία με τα πανεπιστήμια σε ερευνητικό κέντρο. Υπάρχουν αποθήκες σε Καλαμάτα, Λαμία και Βόλο, λέει ο κ. Σαμπάτης, διότι πολλές μάχες έχουν κριθεί σε αυτό που λέμε επικοινωνία, να υπάρχουν τα λεγόμενα logistics στο θέμα των drones, όχι μόνο στο θέμα των Ενόπλων Δυνάμεων, αλλά και για την έξυπνη γεωργία και οπουδήποτε αλλού. Δώστε μια βαρύτητα στα ερευνητικά προγράμματα, να παράγουμε drones και να εκμεταλλευτούμε το know - how στην υψηλή τεχνολογία με τους φοιτητές μας. Υπάρχουν φωτεινά μυαλά, εκμεταλλευτείτε τα με την καλή έννοια. Ισραήλ: Εργάζονται στην αμυντική βιομηχανία σε ένα κράτος επτάμισι εκατομμυρίων πενήντα χιλιάδες εργαζόμενοι. Έχουν καταφέρει και έχουν εξαγώγιμο προϊόν πάνω από 9 δισεκατομμύρια δολάρια και μέσω της αμυντικής τους βιομηχανίας έχουν δώσει επίλυση στο θέμα της ιατρικής. Αυτοί ανακάλυψαν με μορφή χαπιού το σύνδρομο του Crohn για το έντερο μέσω της αμυντικής τους βιομηχανίας. Άρα, λοιπόν, μπορούμε να πάμε και να δημιουργήσουμε logistics παραγωγή drones, καλύτερη επικοινωνία με την Εθνική Υπηρεσία Πληροφοριών για επιθέσεις σε κυβερνοασφάλεια. Δεν θέλω να μιλάω πάλι κατ' άρθρον, διότι αλλιώς θα διαπραγματευόμασταν, αν μιλούσαμε για τα μαχητικά μας αεροσκάφη, που ήταν πιο φρέσκος ο στόλος μας - να το πω έτσι - πριν από δέκα χρόνια. Γιατί μιλάμε για Ενιαίο Συμβούλιο Αμυντικών Δαπανών; Το θέμα εξοπλισμού των αμυντικών έχει δώσει κακό προηγούμενο πρόσωπο. Έχει σπιλωθεί το όνομα, είναι τοξικό. Βλέπετε τι γίνεται, υποβρύχια που γέρνουν. Με σκολίωση είναι; Με λόρδωση είναι; Λουμπάγκο είναι; Είναι η διασπάθιση του δημοσίου χρήματος, όπως και στον τομέα υγείας, όπως και σε πολλά άλλα σημεία. Όμως, εδώ πρέπει να γίνει ένα Ενιαίο Εθνικό Συμβούλιο Αμυντικών Δαπανών, για να μπορεί να λογοδοτεί πραγματικά για τις προμήθειες με διαφάνεια και με μειοδοτικούς διαγωνισμούς. Πάω τώρα στο άλλο σκέλος. Αξιοποιήστε τους ανθρώπινους πόρους. Όσα εξοπλιστικά προγράμματα να έχουμε, αν οι στρατιώτες μας, οι αξιωματικοί μας, οι υπαξιωματικοί μας πρέπει να χαίρουν ισονομίας και ισοπολιτείας. Αυτοί διαχειρίζονται τις κρίσεις. Μια ομάδα «τρελών» - εντός εισαγωγικών η λέξη - που σήμερα είναι στα ΟΥΚ, που είναι στα ΜΥΚ, που είναι στα υποβρύχια, που είναι στις Δυνάμεις Αλεξιπτωτιστών κάνουν τη διαφορά. Δεν υστερεί κανένα όπλο, κανένα σώμα. Δεν είναι εδώ και ο κ. Στεφανής, ο οποίος υπηρέτησε στα Τεθωρακισμένα - και μπράβο του! - με πολλές διακρίσεις και ήταν εκπαιδευτής από τη Σχολή Ευελπίδων και ήταν στο ΝΑΤΟ και ήταν σε κέντρα επιχειρήσεων, για να πω το εξής: Είναι αδιανόητο για μας - και το λέω, γιατί αισθάνομαι και εγώ υπερήφανος που υπηρέτησα στους αλεξιπτωτιστές - να παίρνει ο κ. Στεφανής το επίδομα επικινδυνότητας στη συντήρηση που κάνουν οι αλεξιπτωτιστές κάθε εξάμηνο - κύριε Υπουργέ, μπορεί να μην το ξέρετε - και το ενσωματώνει στον βασικό μισθό. Ξέρετε τι σημαίνει αυτό; Αύξηση των ασφαλιστικών εισφορών κατά 6,1% και τα ζητάει αναδρομικά από το 2017. Τι σημαίνει αυτό; Να δώσουν 1.500 ευρώ πίσω οι Ειδικές Δυνάμεις, οι αλεξιπτωτιστές, όπως και το πτητικό επίδομα των πιλότων, των οποίων πραγματικά τα σπίτια τους - το γνωρίζετε, φαντάζομαι - είναι μέσα στις αεροπορικές βάσεις για να προλαβαίνουν να γίνονται οι απογειώσεις των αεροσκαφών. Είναι αδιανόητο. Μην εκμεταλλεύεστε - δεν το λέω σε σας προσωπικά - αυτή την τρέλα και την αγάπη, γιατί όλοι όσοι υπηρέτησαν στις Ειδικές Δυνάμεις είναι με υπεύθυνες δηλώσεις. Οι άνθρωποι να πληρώνονται τη συντήρηση κανονικά, όπως την πληρώνονταν όλα αυτά τα χρόνια. Και κάτι άλλο το οποίο έχει τη σημασία: Για να μην αισθάνονται παροπλισμένοι οι αξιωματικοί, οι υπαξιωματικοί και οι στρατιώτες, κυρίως όμως αυτοί που υπηρετούν μόνιμα στις Ένοπλες Δυνάμεις εδώ και χρόνια. Υπάρχει ο ν.3852, ο οποίος ερμηνεύεται κατά το δοκούν, κυρίως από τον κ. Στεφανή για ανθρώπους οι οποίοι θέλουν να πάνε σε παραμεθόριες περιοχές πλησίον του τόπου που έχουν εκλεγεί, αλλιώς μην τους δίνετε το δικαίωμα να εκλέγονται ως αιρετοί στην αυτοδιοίκηση. Υπάρχουν και πολλές περιοχές που τις ξέρω, αλλά δεν θέλω να τις προσδιορίσω γεωγραφικά, όπου ενώ παίρνουν το επίδομα όλοι οι δημόσιοι υπάλληλοι και οι στρατιωτικοί, ενώ παίρνουν τα αντίστοιχα μόρια, δεν χαρακτηρίζονται παραμεθόριες. Αυτό επιτέλους πρέπει να σταματήσει. Υπάρχει ο ν.4860 που ψήφισε ο ΣΥΡΙΖΑ, που εξομοιώνει όλους τους δημοσίους υπαλλήλους και ένστολους πραγματικά να είναι στην ίδια μοίρα. Άρα, λοιπόν, δεν πρέπει να γίνονται διακρίσεις. Υπάρχει και κάτι άλλο που θέλω να δείτε. Οι μόνιμοι στον Στρατό δεν έχουν δικαίωμα να πάνε σε συμβεβλημένο στρατιωτικό γιατρό έξω, ενώ τουναντίον τα μέλη της οικογένειάς τους μπορούν να πάνε. Οι ίδιοι δεν μπορούν, ενώ τους έχουν ασφαλισμένους. Αυτό έχει τη σημασία του, διότι πρέπει να αισθάνονται ότι χαίρουν ισονομίας και ισοπολιτείας. Το ηθικόν λέγαμε πρέπει να είναι ακμαιότατον. Πρέπει να ανεβάσουμε το ηθικό των Ενόπλων Δυνάμεων. Γιατί όσα εξοπλιστικά προγράμματα και να έχεις, σε αυτό που βασίζεται περισσότερο είναι η ψυχοσύνθεση, η ψυχολογία, το ηθικό, η υπερηφάνεια και το ανάστημα των Ενόπλων Δυνάμεων. Θέλω να το δείτε αυτό προσωπικά, κύριε Υπουργέ μου, για το θέμα του ν.4860 που τους εξομοιώνει όλους και τον ν.3852 για να μη θεωρούνται ότι είναι πολίτες δεύτερης κατηγορίας. Διότι και εκ του Συντάγματος έχουν αυτό το δικαίωμα. Σε ό,τι αφορά το επίδομα επικινδυνότητας για τους αλεξιπτωτιστές, να ευχαριστήσω και τον ομοϊδεάτη μου πρώην στρατιωτικό, τον κ. Μιχάλη Κουρτίδη από τη Δράμα που μου το γνωστοποίησε. Είναι αδιανόητο σήμερα να στερούμε απ' αυτά τα παιδιά αυτά που το δικαιούνται, για να φυλάνε την πατρίδα. Με αρετή και τόλμη για το Ναυτικό την Αεροπορία μας και για τον Στρατό μας. Σας ευχαριστώ.
Κύριε συνάδελφε, άκουσα ότι είπατε κάτι για τη νόσο του Crohn;
Ναι.
Δεν σχολιάζω ποτέ, αλλά επειδή μας παρακολουθεί κόσμος, να σας πω ότι η νόσος του Crohn ανακαλύφθηκε στην Αμερική από τον γιατρό Crohn .
Το διάβασα στο άρθρο του κ. Σαμπάτη. Μπορείτε να το δείτε.
Σας το λέω ότι αυτό έγινε το 1932 από τον Crohn.
Για τη μορφή χαπιού, όχι τη νόσο του Crohn. Το χάπι ανακάλυψαν οι Ισραηλίτες.
Εντάξει. Να ολοκληρώσουμε με τον κ. Ακτύπη για επτά λεπτά. Και μετά θα λάβουν τον λόγο οι εισηγητές για δύο λεπτά.
Όχι δύο λεπτά. Έχουμε και τις τροπολογίες.
Σας ευχαριστώ πολύ, κύριε Πρόεδρε. Η γεωστρατηγική και γεωπολιτική θέση της χώρας μας ήγειρε ανέκαθεν ζητήματα ασφάλειας της εδαφικής μας ακεραιότητας. Άλλωστε στην περιοχή της Ανατολικής Μεσογείου διαπιστώνουμε συνεχώς διάφορες δυνητικά απειλητικές καταστάσεις. Δεν είναι λίγες οι φορές που τα γειτονικά μας κράτη, αγνοώντας επιδεικτικά την εθνική μας κυριαρχία και απειλώντας την εδαφική μας ακεραιότητα, έχουν επιδείξει προκλητικές συμπεριφορές. Δεν αποτελούν πλέον φαινόμενο για τα ελληνικά δεδομένα οι περίοδοι αυξημένης έντασης στο Αιγαίο, οι οποίες ως επί το πλείστον αποτελούν προϊόν της πρόδηλης αμφισβήτησης των κυριαρχικών μας δικαιωμάτων από την πλευρά της Τουρκίας ή οι αυξημένες μεταναστευτικές ροές, στο πλαίσιο των οποίων αυξάνεται ο κίνδυνος μεταφοράς εντός των συνόρων μας πυρήνων της διεθνούς τρομοκρατίας και του διεθνούς εγκλήματος. Η χώρα μας απέναντι στις εν λόγω προκλήσεις της Τουρκίας επιλέγει τον δρόμο της νηφαλιότητας, της αποφυγής των εντάσεων, δίνοντας έμφαση στις διπλωματικές προσεγγίσεις. Η εθνική μας στρατηγική άλλωστε, όπως έχει διαμορφωθεί από τη σημερινή Κυβέρνηση, χαρακτηρίζεται μεταξύ άλλων και από την επιδίωξη διεθνοποίησης του ζητήματος των τουρκικών προκλήσεων. Πράγματι θα πρέπει να γίνει κατανοητό από τη διεθνή κοινότητα ότι οι αδιαλείπτως κλιμακούμενες προκλήσεις της Τουρκίας δρουν σε βάρος του κλίματος σταθερότητας και ασφάλειας στην περιοχή της Ανατολικής Μεσογείου, ενώ επηρεάζουν άμεσα και έμμεσα το διεθνές περιβάλλον. Αποτελεί άλλωστε συνήθη πρακτική της Τουρκίας να επιδιώκει τη χειραγώγηση της διεθνούς κοινότητας με απώτερο στόχο την εξυπηρέτηση των γεωπολιτικών της συμφερόντων. Την ίδια πρακτική εξάλλου η τουρκική κυβέρνηση επιστράτευσε και εφάρμοσε στο προσφυγικό - μεταναστευτικό. Ακόμη και σήμερα την ώρα που μιλάμε η Τουρκία παίζει το ίδιο επικίνδυνο παιχνίδι, κινώντας τα νήματα και επιδιώκοντας οφέλη από τον άτυπο πόλεμο ανάμεσα στις αραβικές χώρες και τη λιβυκή κυβέρνηση. Επιπλέον, στόχος της Κυβέρνησης είναι η καλλιέργεια καλού, παραγωγικού και εποικοδομητικού κλίματος με τις χώρες - παίκτες της περιοχής της Ανατολικής Μεσογείου. Χαρακτηριστικό παράδειγμα αποτελεί η ανάπτυξη διμερών σχέσεων με την Αίγυπτο, ενώ στο ίδιο πλαίσιο επιδιώκεται η συνεχής διαμόρφωση διόδων επικοινωνίας, συνεννόησης και συνεργασίας με άλλα κράτη που δρουν και διεκδικούν συμφέροντα στην περιοχή. Στο πλαίσιο των παραπάνω επιδιώξεων για την προάσπιση της ασφάλειας και της εδαφικής ακεραιότητας στη χώρα μας, επιδιώκεται επίσης και η συνολική αναβάθμιση του αξιόμαχου των ελληνικών Ενόπλων Δυνάμεων. Έτσι λοιπόν και με το παρόν νομοσχέδιο εισάγονται επείγουσες ρυθμίσεις που αφορούν μεταξύ άλλων στον αμυντικό σχεδιασμό και την επιχειρησιακή ετοιμότητα των ελληνικών Ενόπλων Δυνάμεων. Η αναβάθμιση και ο εκσυγχρονισμός των αεροσκαφών και των υποβρυχίων μας, αλλά και η κάλυψη του συνόλου των αναγκών των στρατιωτικών νοσοκομείων και συλλήβδην των υπηρεσιών του Στρατού είναι μόνο μερικές από τις ρυθμίσεις του υπό συζήτηση νομοσχεδίου. Βεβαίως, η πρόθεση της χώρας μας δεν είναι να απαντήσει με τη λογική, θα μου επιτρέψετε την έκφραση, τραμπούκου γείτονα στην ομολογουμένως και κατά περιπτώσεις εκτός ορίων τουρκική προκλητικότητα. Η Ελλάδα άλλωστε ανέκαθεν υπήρξε ένα κράτος υπέρμαχο της ειρήνης και της σταθερότητας, απαλλαγμένο από τις λογικές του επεκτατισμού και προσηλωμένο στην ανεύρεση ψύχραιμων λύσεων κυρίως μέσω της διπλωματίας και του διαλόγου. Συνεπώς, το γεγονός ότι με το νομοσχέδιο αυτό προχωρούμε στην αναβάθμιση του αξιόμαχου των ελληνικών Ενόπλων Δυνάμεων είναι παντελώς ασύνδετο με τα γεγονότα που λαμβάνουν χώρα στο Αιγαίο το τελευταίο διάστημα. Ωστόσο, κινδυνεύοντας να γίνω γραφικός, να συμφωνήσω απόλυτα με το γνωστό σε όλους μας ρητό ότι, αν θέλεις ειρήνη, προετοιμάσου για πόλεμο. Και είναι αυτή ακριβώς η λογική της αποτροπής που δίνει το κίνητρο στην Κυβέρνηση της Νέας Δημοκρατίας να προβεί στην αναβάθμιση αυτή του αξιόμαχου των Ενόπλων Δυνάμεων. Διότι, κυρίες και κύριοι, οι γείτονες γνωρίζουν πάρα πολύ καλά ότι διαθέτουμε την ψυχή να υπερασπιστούμε μέχρι τελικής πτώσης τα εδάφη της πατρίδας μας. Τώρα, βέβαια, θα ξέρουν ότι πέραν της ψυχής, έχουμε και τα μέσα να το κάνουμε. Θα το σκεφτούν καλά, λοιπόν, πριν εισέλθουν στις επικίνδυνες και απρόβλεπτες λογικές της πρόκλησης θερμών επεισοδίων. Κλείνοντας, θέλω να κάνω σαφές ότι η Ελλάδα δεν ήταν και δεν θα γίνει ποτέ ένα πολεμοχαρές κράτος. Έχουμε ζήσει τη σκλαβιά σαν έθνος και δεν θα την επιβάλουμε ποτέ σε ένα άλλο έθνος. Ωστόσο, ποτέ και σε καμμία περίπτωση δεν θα επιτρέψουμε να αμφισβητηθεί η ελληνικότητα ούτε μιας πέτρας του εδάφους μας. Είναι καιρός, άλλωστε, να αποδείξουμε στη διεθνή κοινότητα ότι πέραν της όποιας διπλωματικής ή ακόμα και στρατιωτικής υποστήριξης εκ μέρους των συμμάχων μας, η Ελλάδα μπορεί και έχει τα μέσα να υπερασπιστεί μόνη της τα συμφέροντά της, το έδαφος της, αλλά και την ασφάλεια των πολιτών της. Σας ευχαριστώ πολύ.
Σας ευχαριστούμε. Τον λόγο έχει ο κύριος Υπουργός για ένα λεπτό, για τις τροπολογίες που κάνει αποδεκτές.
Θα πάρω τον λόγο για να δηλώσω ότι θα γίνουν δεκτές τροπολογίες που έχουν υποβληθεί και συγκεκριμένα, η τροπολογία με γενικό αριθμό 124 και ειδικό 1 του Υπουργείου Υγείας, η με γενικό αριθμό 125 και ειδικό 2 του Υπουργείου Περιβάλλοντος και Ενέργειας, η με γενικό αριθμό 126 και ειδικό 3 του Υπουργείου Οικονομικών και η με γενικό αριθμό 127 και ειδικό 4 του Υπουργείου Άμυνας, για την οποία έγινε τόση συζήτηση. Ως εκ τούτου, θα αλλάξει και ο τίτλος του νομοσχεδίου του Υπουργείου Εθνικής Άμυνας και θα γίνει εφεξής: «Ρυθμίσεις θεμάτων του Υπουργείου Εθνικής Άμυνας και άλλες διατάξεις». Αυτό όσον αφορά το τεχνικό μέρος. Και από εκεί και πέρα, να κάνω μια ύστατη παραίνεση σε όλα τα κόμματα του Κοινοβουλίου, δεδομένου ότι επί της αρχής συμφωνούμε ότι οι Ένοπλες Δυνάμεις πρέπει να εξοπλιστούν και να αναβαθμιστούν, μπορούμε να ψηφίζουμε ή να καταψηφίζουμε οποία τροπολογία θέλουμε, ακόμα και την επίμαχη η οποία ήρθε με τον τρόπο που ήρθε και κάποιοι διαφωνούν ή συμφωνούν με αυτή, αλλά νομίζω δεν πρέπει να αρνηθούμε στις Ένοπλες Δυνάμεις της χώρας να τύχουν αυτής της ευρύτατης διακομματικής συναίνεσης, όσον αφορά την εξαιρετικά σημαντική υπόθεση της ενίσχυσής τους. Σας ευχαριστώ.
Ξεκινάμε τώρα με την κ. Σακοράφα για τέσσερα λεπτά. Παρ' όλο που έχετε μιλήσει μόλις εννέα λεπτά, για να τα λέμε όλα.
Πολύ λιγότερο θα μιλήσω, κύριε Πρόεδρε. Σας ευχαριστώ. Θα είμαι και τώρα πάρα πολύ σύντομη γιατί έτσι κι αλλιώς και στην Ολομέλεια σήμερα, αλλά και στις συνεδριάσεις της Επιτροπής, έχει γίνει μια εμπεριστατωμένη συζήτηση και όλοι τοποθετηθήκαμε αναλυτικά πάνω σε όλα τα θέματα. Προσωπικά και από την πλευρά του ΜέΡΑ25 θέσαμε τα θέματα που μας προβληματίζουν ανοικτά και γιατί ψηφίζουμε «παρών» επί της αρχής αυτό το νομοσχέδιο, όπως επίσης, έχοντας επίγνωση του επείγοντος και της αναγκαιότητας, είπαμε ότι θα σταθούμε θετικά στα άρθρα, με όλες τις επιφυλάξεις που εκφράσαμε και στην Επιτροπή αλλά και στην Ολομέλεια, με κυριότερη την επιφύλαξη που αναφέρεται στην απουσία μακροχρόνιου εθνικού σχεδιασμού, όπως τονίσαμε, και ελπίζοντας και ευχόμενοι, κύριε Υπουργέ, κάποια στιγμή αυτό να το ξεπεράσουμε και να μην πάμε σε μια άλλη διαδικασία η οποία θα είναι και πιο ουσιαστική. Επίσης, θα ήθελα να πω κάτι για τις τροπολογίες. Θα είμαστε αρνητικοί σε όλες τις τροπολογίες, εκτός από την 126/3, θεωρώντας απαράδεκτο το γεγονός ότι έρχεται μία τροπολογία, όπως αυτή που κατέθεσε σήμερα το Υπουργείο Εθνικής Άμυνας διά του Υφυπουργού, η οποία από μόνη της, όπως ειπώθηκε, αποτελεί ένα ολόκληρο νομοσχέδιο. Νομίζω ότι θα έπρεπε πραγματικά ο κύριος Υπουργός, επειδή έκανε μία έκκληση στους Βουλευτές να ψηφίσουν θετικά στο νομοσχέδιο, να την αποσύρει και να την εισαγάγει κανονικά ως νομοσχέδιο, ώστε να μπορέσει να γίνει τουλάχιστον μια ολοκληρωμένη συζήτηση πάνω σε μία τροπολογία, η οποία πραγματικά είναι ουσιαστική και πρέπει να συζητηθεί. Ευχαριστώ πολύ.
Τον λόγο έχει ο κ. Μυλωνάκης.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, από την αρχή ως Ελληνική Λύση είχαμε δηλώσει ότι προσήλθαμε στη συζήτηση αυτού του νομοσχεδίου με θετική διάθεση. Το είχαμε πει από την πρώτη στιγμή και ως προς την αρχή και ως προς τα άρθρα, εκτός από το άρθρο 6, στο οποίο θα ψηφίσουμε «παρών», που αφορά την περίπτωση που σας είχα αναφέρει για τους υπαλλήλους και κυρίως τη δεύτερη παράγραφο. Αυτό, όμως, το οποίο δεν κατάλαβα, κύριε Υπουργέ, και θα ήθελα να το διευκρινίσετε είναι, γιατί αυτή η επίθεση εναντίον της Ελληνικής Λύσης και κυρίως εναντίον του Κυριάκου Βελόπουλου για λεκτικές μαγκιές, γενικολογίες κ.λπ.. Δεν είναι λεκτικές μαγκιές. Ξέρετε πάρα πολύ καλά ότι σας εκτιμά. Νομίζω, όμως, ότι υπερβάλατε πολύ. Εσείς, κύριε Υπουργέ, είστε εδώ για να βρίσκετε λύσεις. Συμφωνούμε σε αυτό. Να σας πω όμως το εξής: Μιλήσαμε για την τροπολογία με γενικό αριθμό 127 με τα επτά άρθρα που ουσιαστικά είναι ένα νομοσχέδιο. Εκτιμάμε - και εσείς προσωπικά το καταλαβαίνετε - ότι δεν έπρεπε να έρθει η τροπολογία την ώρα που ήρθε. Επίσης, είμαι σίγουρος ότι, εάν θα μπορούσατε να εκφραστείτε ελεύθερα, θα λέγατε ότι είναι λάθος αυτή η τροπολογία, αυτό το νομοσχέδιο γενικά - γιατί είναι νομοσχέδιο - με τα επτά άρθρα. Αυτό είναι μια φιλοσοφία Γεραπετρίτη κατά την άποψή μου, με το επιτελικό κράτος. Τα παίρνει όλα κάτω από την ομπρέλα του ο Πρωθυπουργός. Αναφέρεται η τροπολογία σε κίνδυνο για την εθνική ασφάλεια και την κοινωνική σταθερότητα. Κάπου αλλού μιλάει για προσφυγική καταιγίδα. Τι προσφυγική; Είναι προσφυγικό το ζήτημα τελικά ή μεταναστευτικό; Κατά την άποψή μας είναι λαθρομεταναστευτικό. Μιλήσατε εσείς ο ίδιος και φοβηθήκατε να το πείτε. Μόλις είπατε τη λέξη «εισβολή» και ο ΣΥΡΙΖΑ σάς έκανε παρατήρηση, τα αλλάξατε. Είναι εισβολή, κύριε Υπουργέ. Να μην φοβόμαστε να λέμε τη λέξη. Είναι λαθροεισβολή. Είναι εισβολή λαθρομεταναστών στην πατρίδα μας. Είναι σχέδιο του Ερντογάν. Πρέπει να το διευκρινίσουμε αυτό και να το καταλάβουμε όλοι. Μέσα σε έναν μήνα έχει φέρει η Κυβέρνηση τέσσερις τρόπους αντιμετώπισης του σοβαρού θέματος της λαθρομετανάστευσης. Τελικά ποιος από όλους θα εφαρμοστεί; Εμείς θα είμαστε εδώ να παρακολουθούμε, διότι το πρόβλημα πλέον είναι φοβερό και απίστευτα δύσκολο. Στην τροπολογία επίσης αναφέρεται ότι οι δαπάνες για τις δράσεις που αναλαμβάνονται στο πλαίσιο της παραγράφου 1- δηλαδή το εθνικό συντονιστικό κ.λπ. - θα καλύπτονται από πιστώσεις είτε του τακτικού προϋπολογισμού είτε του προγράμματος δημοσίων επενδύσεων καθ' υπέρβασιν των εγγεγραμμένων πιστώσεων του Υπουργείου Εθνικής Άμυνας. Δηλαδή, όσα χρήματα χρειαστούν, που θα είναι πάρα πολλά εκατομμύρια - και το καταλαβαίνετε διότι δεν είναι μόνο η σίτιση, είναι πάρα πολλά - θα πάνε από τον κρατικό προϋπολογισμό και από τις δαπάνες των δημοσίων επενδύσεων και καθ' υπέρβασιν μάλιστα των εγγεγραμμένων πιστώσεων του Υπουργείου Εθνικής Άμυνας. Αυτές οι δαπάνες θα γίνονται χωρίς διαγωνισμούς. Τώρα, το κατά πόσον το θεωρείτε έντιμο και σοβαρό να γίνονται έτσι και δεν θα υπάρχουν προβλήματα και δεν θα ερχόμαστε εδώ να κατηγορήσουμε αυτούς οι οποίοι αναμειγνύονται, είναι ένα θέμα. Ευχαριστώ.
Ευχαριστούμε, κύριε Μυλωνάκη. Τον λόγο έχει ο κ. Παπαναστάσης από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Ήδη ο Κοινοβουλευτικός Εκπρόσωπος του ΚΚΕ τοποθετήθηκε όσον αφορά την τροποποίηση της αρχικής μας απόφασης και στάσης στο σύνολο, αλλά και στα επιμέρους άρθρα του νομοσχεδίου του Υπουργείου Εθνικής Άμυνας, μετά την κατάθεση της τροπολογίας 127, για την οποία - είναι αυτό μια απάντηση στην τοποθέτηση και έκκληση του κυρίου Υπουργού - αρνούμαστε έστω και συνειρμικά να συμπράξουμε στην αποδοχή μίας τροπολογίας η οποία είναι εξαιρετικά επικίνδυνη. Κατ' αρχάς, στο γενικό μέρος αυτής της τροπολογίας υπάρχει μία πραγματικά κραυγάζουσα υποκρισία σε σχέση με την αιτιολόγησή της. Αναφέρεται ότι σύμφωνα με την ετήσια έκθεση του Οργανισμού Ηνωμένων Εθνών «Παγκόσμιες Τάσεις» - το ονομάζουν έτσι, λες και είναι όπως ο ήλιος που βγαίνει από την ανατολή και δύει στη δύση - ότι εβδομήντα εκατομμύρια οκτακόσιες χιλιάδες άνθρωποι έχουν εκτοπιστεί εξαιτίας της βίας, του πολέμου ή των διώξεων. Άραγε ποιοι ευθύνονται γι' αυτή τη βία, γι' αυτούς τους πολέμους, γι' αυτές τις διώξεις; Η Κυβέρνηση υποκριτικά κρύβει ότι είναι αυτοί τους οποίους ονομάζει συμμάχους της, το ΝΑΤΟ, η Ευρωπαϊκή Ένωση, οι Ηνωμένες Πολιτείες της Αμερικής. Στη συνέχεια δηλώνει ότι η Ελλάδα υφίσταται ένα ογκούμενο ρεύμα προσφύγων και οικονομικών μεταναστών. Άραγε ποιος είναι ο ρόλος των ελληνικών κυβερνήσεων, της Νέας Δημοκρατίας, αλλά και της προηγούμενης, σε αυτό το ογκούμενο ρεύμα προσφύγων και οικονομικών μεταναστών; Κρύβει συνειδητά η Κυβέρνηση ότι και η Ελλάδα έχει συμπράξει άμεσα και έμμεσα μέσω της παροχής των διευκολύνσεων στη Σούδα, τη Λάρισα κ.λπ.. Τέλος, το ζήτημα της παροχής ασύλου και δικαιώματος μόνιμης εγκατάστασης δοκιμάζει τα όρια της ευρωπαϊκής αλληλεγγύης. Ποια είναι αυτή η λεγόμενη «ευρωπαϊκή αλληλεγγύη»; Τα κράτη της Ευρωπαϊκής Ένωσης από τη μια συμμετέχουν στους ιμπεριαλιστικούς σχηματισμούς, ξεριζώνουν τον κόσμο και από την άλλη τα «σκουπίδια» - ναι, αυτούς τους ταλαιπωρημένους ανθρώπους, αυτές τις τραγικές φιγούρες, «σκουπίδια» τις ονομάζουν - δεν τα θέλουν στην αυλή τους, αλλά με τα «Δουβλίνα» τα εγκλωβίζουν στην Ελλάδα. Όσον αφορά τον κορμό της τροπολογίας, θα σας το πω απερίφραστα: Περιλαμβάνει ένα νέο υβριδικό ένοπλο σώμα. Είτε αρέσει είτε δεν αρέσει αυτό ακριβώς είναι. Και πρέπει να δούμε τι περιγράφει αυτή η τροπολογία διαβάζοντας ανάμεσα στις γραμμές. Το σώμα αυτό, για να ιδρυθεί έχει αποστολή, έχει συγκρότηση, έχει εξοπλισμό, έχει εκπαίδευση και κυρίως έχει περιβάλλον δράσης, αντιμετωπίζει, δηλαδή απειλές. Άρα το Υπουργείο Εθνικής Άμυνας, η Κυβέρνηση έχει επεξεργαστεί απειλές. Και για να έχει επεξεργαστεί απειλές, σίγουρα θα έχει επεξεργαστεί και μια ποικιλία διαφορετικών σεναρίων. Εμείς προκαλούμε την Κυβέρνηση να πει την αλήθεια στον λαό. Αποκαλύπτουμε και λέμε: Η Κυβέρνηση φτιάχνει ένα πρωτόλειο, ένοπλο σώμα καταστολής. Αύριο θα το έχετε έτοιμο, εξοπλισμένο, δοκιμασμένο, εκπαιδευμένο. Θα το στρέψετε εναντίον κάθε απειλής και όταν απαιτηθεί και εναντίον του λαού. Είναι η εντολή η οποία δόθηκε. Και μην κουνάτε το κεφάλι, κύριε Υπουργέ. Είναι μια πραγματικότητα η οποία καθιερώθηκε στη Λισαβόνα το 2010 στη Σύνοδο Κορυφής του ΝΑΤΟ, με Πρωθυπουργό της χώρας τον Γιώργο Παπανδρέου. Εσείς συνεχίζετε πάνω σε αυτά τα βήματα. Ήδη οι Ένοπλες Δυνάμεις μπλέχτηκαν στην εσωτερική ασφάλεια μέσω της δήθεν ασφάλειας των Ολυμπιακών Αγώνων, σε ασκήσεις σε μονάδες των Ενόπλων Δυνάμεων Αντιμετώπισης Πλήθους. Έτσι τις είπαν εύσχημα. Σήμερα δημιουργείται το μεικτό ένοπλο σώμα. Η πορείας στρατικοποίησης της ελληνικής κοινωνίας είναι πλέον απροκάλυπτη. Όμως, ο λαός μας έχει μία παροιμία - και τελειώνω, κύριε Πρόεδρε - «Λαγός την φτέρη έσειε, κακό της κεφαλής του». Και αν αυτό ακούγεται λίγο απειλητικό, δεν είναι καθόλου, είναι ακριβώς έτσι όπως το ακούτε. Ευχαριστώ.
Τον λόγο έχει ο κ. Φραγγίδης από το Κίνημα Αλλαγής. Κύριε Φραγγίδη, έχετε τον λόγο για τέσσερα λεπτά.
Θα είμαι ίσως και πιο σύντομος. Ευχαριστώ, κύριε Πρόεδρε. Νομίζω ότι φτάσαμε στο κλείσιμο μιας συζήτησης ενός νομοσχεδίου που έχει καθοριστική σημασία και για την ασφάλεια της χώρας αλλά, κυρίως, για την ενδυνάμωση των Ενόπλων Δυνάμεων. Ξέρουμε όλοι μας ότι διανύουμε μία δύσκολη περίοδο οικονομική, εδώ και χρόνια, η οποία δυστυχώς δεν άφησε ανεπηρέαστο και το περιβάλλον των Ενόπλων Δυνάμεων. Μάλιστα, ζούμε σε ένα περιβάλλον που γεωστρατηγικά στη Μεσόγειο, στο Αιγαίο, είναι πάρα πολύ επικίνδυνο. Αυτό το ίδιο περιβάλλον επιβάλλει, για την ασφάλεια της χώρας, και την ενίσχυση των Ενόπλων Δυνάμεων. Το νομοσχέδιο του Υπουργείου Άμυνας, είναι ένα νομοσχέδιο πιστεύουμε καθοριστικής σημασίας και έχει εθνική σημασία για την κατοχύρωση της κυριαρχίας της πατρίδας μας. Κατά κύριο λόγο επιδιώκει την επίτευξη μεγαλύτερης αποτελεσματικότητας, αλλά και ενδυνάμωσης της μαχητικότητας των Ενόπλων Δυνάμεων απέναντι στις νέες προκλήσεις που ζούμε. Και βεβαίως, θα είναι Ένοπλες Δυνάμεις τέτοιες που θα μπορούν να εγγυώνται την ακεραιότητα της πατρίδας μας. Εμείς κάναμε μία κριτική σε διάφορα άρθρα συζητώντας, αλλά πάντα η στάση μας ήταν μία στάση υπεύθυνη, σε πνεύμα εποικοδομητικό, που έχει έναν και μόνο σκοπό: Την αποφυγή φαινομένων και προβληματισμών που ενδεχομένως δεν θα ενίσχυαν τη διαφάνεια και θα δημιουργούσαν υποψίες. Το λέω αυτό γιατί, κύριε Υπουργέ, η δρομολόγηση των διαδικασιών για την υλοποίηση του προγράμματος αναβάθμισης των αεροσκαφών F -16 ξεκίνησε από τον προηγούμενο Υπουργό Άμυνας της κυβέρνησης ΣΥΡΙΖΑ - ΑΝΕΛ και δυστυχώς, η όλη διαδικασία δεν αποτρέπει ερωτηματικά για θέματα που δεν είναι ευκρινώς ξεκαθαρισμένα. Χρειαζόταν, λοιπόν, οι ακολουθούμενες διαδικασίες να είναι όσο το δυνατόν πιο διαφανείς. Όπως είπαμε όμως - και είπα και προηγουμένως - το περιβάλλον που ζούμε είναι πολύ δύσκολο για τη χώρα μας. Είναι απρόβλεπτο. Έχουμε μία γείτονα χώρα που κινείται με έναν επικίνδυνο τρόπο και βεβαίως εγκυμονεί κινδύνους για την εθνική μας κυριαρχία. Δεν υπάρχει επομένως, η πολυτέλεια διαταραχής της εθνικής ομοψυχίας και συναίνεσης, θα έλεγα, όλων των πολιτικών δυνάμεων, στοιχεία που απαιτούνται για να προχωρήσει γρήγορα, αποτελεσματικά, αποφασιστικά, ο εκσυγχρονισμός και η αναβάθμιση των F -16, η υψηλή μαχητικότητα των Mirage, η ενίσχυση των υποβρυχίων. Το Κίνημα Αλλαγής από την αρχή είπε ότι στέκεται θετικά και επί της αρχής και επί των άρθρων, απέναντι στο νομοσχέδιο και για αυτό το ψηφίζει. Όσον αφορά τις τροπολογίες, για τις τρεις πρώτες τροπολογίες, με αριθμό 124, 125 και 126 είμαστε θετικοί και τις στηρίζουμε. Στην τροπολογία 127, επιτρέψτε μας, κύριε Υπουργέ, παρά το ότι πιστεύουμε ότι υπάρχει η αναγκαιότητα της δημιουργίας αυτού του ενιαίου φορέα για την αντιμετώπιση του προσφυγικού - μεταναστευτικού, δυστυχώς το ότι μπαίνει μέσα στον προϋπολογισμό η διαχείριση οικονομικών, τα οποία δεν γνωρίζουμε, δεν ξέρουμε ποιος θα είναι ο προϋπολογισμός και βεβαίως, το ότι μπορεί η διαχείριση ανεξάρτητα του ποσού να προχωράει με απευθείας αναθέσεις χωρίς διαγωνισμούς, μας φέρνει στο σημείο να μη στηρίξουμε αυτήν την τροπολογία. Σας ευχαριστώ πολύ.
Κύριε Φραγγίδη, είστε τυχερός γιατί σας άκουσαν, όπως θα δείτε, μαθητές από το Κιλκίς. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και δύο εκπαιδευτικοί συνοδοί τους από το 3ο Γυμνάσιο Κιλκίς (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Δρίτσας για τέσσερα λεπτά.
Ευχαριστώ, κύριε Πρόεδρε. Ισχύει εδώ απολύτως, κύριε Πρόεδρε, το «μηδένα προ του τέλους μακάριζε». Συμβάλαμε επί σειρά συνεδριάσεων και στην Επιτροπή Εξωτερικών και Άμυνας και στην Επιτροπή Εξοπλιστικών Προγραμμάτων. Συνεργαστήκαμε και με τους Υπουργούς και με τους προέδρους των επιτροπών και με τα άλλα κόμματα και νομίζω ότι ακολουθήσαμε μία κοινοβουλευτική διαδικασία επαρκέστατη, για να συζητήσουμε ένα θέμα, για το οποίο όλοι ενδιαφερόμασταν και θεωρούσαμε ότι είναι εξαιρετικά σημαντικό, την κατοχύρωση, με τους καλύτερους δυνατούς τρόπους, της επάρκειας των εξοπλιστικών δυνατοτήτων των Ενόπλων Δυνάμεων, ώστε να καταλήξουμε, όπως δηλώσαμε και στην επιτροπή, να ψηφίσουμε και επί της αρχής και επί των άρθρων υπέρ αυτού του νομοσχεδίου. Και ξαφνικά, έρχεται ένα άλλο νομοσχέδιο - γιατί περί αυτού πρόκειται - το οποίο δεν είναι μόνο μία απλή τροπολογία με πολλά άρθρα και γι' αυτό είναι ένα άλλο νομοσχέδιο. Είναι ένα νομοσχέδιο εντελώς διαφορετικής κατεύθυνσης, αλλά και ένα νομοσχέδιο που θέτει τόσα θεσμικά, διοικητικά, διαχειριστικά, κοινωνικά, οικονομικά και άλλα ζητήματα, που απαιτεί, αυτό το νομοσχέδιο του κ. Μητσοτάκη - ο οποίος πανικόβλητος καταφεύγει διαρκώς ολοένα και περισσότερο, στις ακροδεξιές τάσεις του κόμματός του - ad hoc ενδελεχή επεξεργασία, διότι ανατρέπει θεσμικές συγκροτήσεις του ελληνικού κράτους και μάλιστα, του σκληρού πυρήνα του, των Σωμάτων Ασφαλείας και των Ενόπλων Δυνάμεων, τις αρμοδιότητες, τις σχέσεις, τις αλληλοκαλύψεις, τα πάντα. Ανατρέπει τη σχέση επιτήρησης και προστασίας των συνόρων, θεμελιακή διαφορά, ανατρέπει τα πάντα. Αυτό ήταν που θα έπρεπε, αφού το θέλει η Κυβέρνηση, να τεθεί στην κρίση συνεχών συνεδριάσεων, ακρόασης φορέων και όλα τα υπόλοιπα. Βόμβα, λοιπόν, φέρνει ο κ. Μητσοτάκης, ανατρέποντας και το κλίμα συναίνεσης στο καίριο θέμα των Ενόπλων Δυνάμεων, αλλά και την κοινοβουλευτική και την πολιτική τάξη και τη δημοκρατία την ίδια, επειδή τα τέσσερα - πέντε προηγούμενα σχέδια του των προηγούμενων μηνών, δεν επέτυχαν. Πώς να πετύχουν; Αφού δεν ξέρει τίποτα για όλα αυτά! Αφού θεωρεί τους πρόσφυγες και τους μετανάστες «εισβολείς», ακόμα και αν πολύ σωστά ο εκπρόσωπος του ΚΚΕ πριν, στην εισηγητική έκθεση αυτής της τροπολογίας, επικαλείται στοιχεία για την τεράστια αύξηση των προσφυγικών και μεταναστευτικών ροών σε όλη την υφήλιο. Ποιος Ερντογάν και όλες αυτές οι απλοϊκές ερμηνείες; Ως εκ τούτου, κύριε Πρόεδρε, σε αυτό το νέο νομοσχέδιο, που η αρχή του είναι πια αυτή, της τροπολογίας - γιατί αυτό κατοχυρώνει, αυτό φέρνει πια το στίγμα - δεν μπορούμε να ψηφίσουμε υπέρ επί της αρχής, όπως ψηφίσαμε στην επιτροπή. Θα ψηφίσουμε «παρών». Επίσης, δεν θα μπορέσουμε να ψηφίσουμε το σύνολο αυτού του νομοσχεδίου και θα ψηφίσουμε κατά. Και η ευθύνη είναι όλη της Κυβέρνησης. Εμείς κρατάμε υπεύθυνη στάση απέναντι σε αυτό. Και βέβαια, θα ψηφίσουμε όλα τα άρθρα του νομοσχεδίου του Υπουργείου Εθνικής Άμυνας, όπως ακριβώς το δηλώσαμε και στην επιτροπή, ένα προς ένα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και δώστε μου μια δυνατότητα ενός λεπτού ακόμα, κύριε Πρόεδρε. Θα ψηφίσουμε και το άρθρο 1 για τη συμπληρωματική συμφωνία για την αναβάθμιση των F -16, που την έχουμε ήδη δρομολογήσει από το 2018, από τη δική μας Κυβέρνηση. Και εδώ να προσθέσουμε την αναβάθμιση και των εργαζομένων της ΕΑΒ. Θα ψηφίσουμε και το άρθρο 2 για τα Mirage και το άρθρο 3 για τα ανταλλακτικά του Πολεμικού Ναυτικού, σε σχέση με τις εκκρεμότητες της παλιάς σύμβασης για τα υποβρύχια. Θα ψηφίσουμε το άρθρο 4 για τα στρατιωτικά νοσοκομεία, που εκεί όλοι συνομολογήσαμε ότι πρέπει να κάνουμε και μία εκτενή συζήτηση παρακάτω. Θα ψηφίσουμε το άρθρο 5 για τους εθελοντές μακράς θητείας και τους επαγγελματίες οπλίτες. Θα ψηφίσουμε το άρθρο 6 για τις ρυθμίσεις του πολιτικού προσωπικού του Υπουργείου Εθνικής Άμυνας, παρά τις κάποιες επισημάνσεις που κάναμε, αλλά εν πάση περιπτώσει δεν ανατρέπουν τη θετική κατεύθυνση του νομοσχεδίου. Θα ψηφίσουμε το άρθρο 7 για τα Ελληνικά Αμυντικά Συστήματα, όπου και εκεί μένει να ανοίξει μία συζήτηση πιο οργανωμένη γι' αυτά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επίσης, θα ψηφίσουμε την τροπολογία 124/1 του Υπουργείου Υγείας, που παίρνει αρίθμηση ως άρθρο 8, με την επισήμανση που έκανα στον Υπουργό Υγείας, τον κ. Κικίλια, όταν την παρουσίασε και δεσμεύτηκε ότι θα το δει και θα το αντιμετωπίσει.
Θα ψηφίσετε έτσι και αλλιώς, κύριε Δρίτσα. Αυτό θα φανεί στην ψηφοφορία.
Πρέπει να δηλώσω τι θα ψηφίσουμε. Είναι καίριο ζήτημα κάθε κόμμα να ανακοινώσει στο Κοινοβούλιο τι ψηφίζει.
Μα, θα φανεί τι θα ψηφίσετε.
Τελειώνω, κύριε Πρόεδρε.
Εντάξει, συνεχίστε. Απλώς, έχετε ξεπεράσει τα έξι λεπτά.
Στην τροπολογία του Υπουργείου Περιβάλλοντος 125/2, που παίρνει αρίθμηση ως άρθρο 9, θα ψηφίσουμε «ναι». Είναι θετική και δείχνει ότι η ταχύτατη εκπόνηση των τοπικών χωρικών σχεδίων είναι απολύτως αναγκαία. Στην τροπολογία 126/3, που παίρνει αρίθμηση ως άρθρο 10, θα ψηφίσουμε «παρών». Αναγνωρίζουμε ότι υπάρχει θέμα με αυτές τις περιοχές, αλλά δεν θεωρούμε ότι ο τρόπος, τον οποίον προτείνει αυτή η τροπολογία να αντιμετωπιστεί το πρόβλημα, είναι ο ενδεδειγμένος. Πλέον, τα υπόλοιπα άρθρα που αναφέρονται στην τροπολογία δεν είναι δυνατόν…
Ευχαριστούμε, κύριε Δρίτσα.
Επιτρέψτε μου να πω ένα πράγμα, κύριε Πρόεδρε. Ήμουν Υπουργός Ναυτιλίας, όταν η χώρα δέχτηκε το 2015 και το 2016 κοντά ένα εκατομμύριο μετανάστες και πρόσφυγες. Για όσους μιλούν για ασφάλεια, σας βεβαιώ ότι η Ελληνική Αστυνομία και το ελληνικό Λιμενικό Σώμα κατέγραψαν σχεδόν το σύνολο των εισερχομένων και τους ταυτοποίησαν.
Άμα υπάρχουν ανοικτά σύνορα…
Σας παρακαλώ, κύριοι συνάδελφοι.
Δεν υπάρχουν ανοικτά θαλάσσια σύνορα.
Εάν ήταν ανοικτά τα βόρεια σύνορα…
Σας παρακαλώ, κύριοι συνάδελφοι. Ευχαριστούμε, κύριε Δρίτσα.
Η Συνθήκη της Γενεύης λέει ότι είναι υποχρεωτικός δίαυλος υποδοχής. Μάθετε γράμματα για τη δημοκρατία…
Κύριε Δρίτσα, ολοκληρώστε. Είναι αργά τώρα, για να κάνουμε κόντρες. Είναι Παρασκευή απόγευμα.
Αναφέρομαι στη Συνθήκη της Γενεύης. Δεν υπάρχουν ανοικτά και κλειστά σύνορα.
Κύριε Δρίτσα, σας ευχαριστούμε πολύ.
Ευχαριστώ, κύριε Πρόεδρε.
Ολοκληρώνουμε με τον κ. Λαζαρίδη από τη Νέα Δημοκρατία για τέσσερα λεπτά.
Ευχαριστώ πολύ, κύριε Πρόεδρε. Ο θυμόσοφος ελληνικός λαός λέει ότι τα θαύματα κρατάνε τρεις μέρες. Η υπευθυνότητα του ΣΥΡΙΖΑ κράτησε τρεις ώρες! [[Χειροκροτήματα από την πτέρυγα της Νέας Δημοκρατίας]] Θα πω πολύ σύντομα δύο κουβέντες. Η Κυβέρνηση έχει και σχέδιο, έχει και πρόγραμμα για το πώς θα βγάλει τη χώρα από την κρίση, με την οποία την παραδώσατε, κύριε Δρίτσα, για να τελειώνουμε με αυτό.
Στον Όρμπαν, το συνεταιράκι σας να τα πείτε…
Εσείς μιλούσατε για ανοικτά σύνορα. Ο τέως Πρωθυπουργός μιλούσε και έλεγε ότι η θάλασσα δεν έχει σύνορα. Εσείς μάς παραδώσατε τη Μόρια, εσείς δημιουργήσατε την Ειδομένη, όπου στις λάσπες της Ειδομένης βυθίστηκε η ανθρωπιά του ΣΥΡΙΖΑ. Άρα μαθήματα τέτοιου είδους στη Νέα Δημοκρατία δεν θα κάνετε.
…για να κάνετε πάρτι με τον Όρμπαν. Και συνέδριο να κάνετε!
Κύριε Δρίτσα, σας παρακαλώ.
Έρχομαι τώρα…
Κύριοι συνάδελφοι, είναι αργά...
Μα, μου απευθύνεται.
Κύριε Δρίτσα, συγγνώμη, αλλά και εσείς δεν του απευθυνθήκατε;
Μου απευθύνεται.
Τι να κάνουμε; Έτσι είναι η δημοκρατία. Οι κανόνες της Βουλής αυτοί είναι.
Μου απευθύνεται ονομαστικά. Θα παίρνει απαντήσεις.
Κύριε Δρίτσα, σας παρακαλώ να ολοκληρώσουμε τη διαδικασία. Έχουμε φτάσει στις εννέα το βράδυ. Δεν έχει αξία τώρα. Μιλήσατε ξανά και ξανά.
Στις αθλιότητες και στον ρατσισμό δεν θα σιωπήσουμε.
Κύριε Δρίτσα, με συγχωρείτε, αλλά εγώ δεν μπαίνω σε αυτή τη διαδικασία. Μιλήσατε δεκαοκτώ λεπτά και πενήντα δευτερόλεπτα στην πρωτολογία σας και οκτώ στη δευτερολογία σας.
Κύριε Πρόεδρε, έχουμε πραξικόπημα κοινοβουλευτικό…
Αφήστε το, σας παρακαλώ.
Έχουμε πραξικόπημα κοινοβουλευτικό και το Προεδρείο το ανέχεται και μου λέτε για τα οκτώ και τα δεκαοκτώ λεπτά; Κοινοβουλευτικό πραξικόπημα και το Προεδρείο και εσείς και ο Πρόεδρος το ανέχεστε. Τι μου λέτε τώρα;
Κύριε Δρίτσα, έχω ζήσει όλες τις κυβερνήσεις και γνωρίζω και για τις τροπολογίες και για τα επείγοντα και όλα.
Και σε όλες τις συνεδριάσεις υπάρχει υπέρβαση χρόνου.
Τώρα, όμως, δεν είναι η ώρα να αρχίσετε πάλι για τα κοινοβουλευτικά πραξικοπήματα. Είχα να ακούσω χρόνια αυτό το σύνθημα από εσάς. Συνεχίστε, κύριε Λαζαρίδη.
Για να χαμηλώσουν οι τόνοι, τα περί κοινοβουλευτικών πραξικοπημάτων, όταν φέρνει μια κυβέρνηση μία τροπολογία, συστήνοντας τη θέση του εθνικού συντονιστή για την καλύτερη διαχείριση ενός μείζονος σημασίας προβλήματος, νομίζω ότι είναι υπερβολές. Νομίζω ότι για μία ακόμη φορά ο ΣΥΡΙΖΑ δεν στέκεται στο ύψος των περιστάσεων και ειδικά μάλιστα σ' ένα θέμα, που, όπως φάνηκε από τη συζήτηση και σήμερα εδώ στην Ολομέλεια, αλλά και στις επιτροπές έχει εθνικές διαστάσεις. Και το λέω αυτό, κύριε Πρόεδρε, θυμίζοντας ότι μόλις τον περασμένο Οκτώβριο ο ΣΥΡΙΖΑ είχε καταψηφίσει την κύρωση των συμβάσεων για τους υδρογονάνθρακες στο Ιόνιο και στην Κρήτη, όταν τον περασμένο Ιούνιο μετά βαΐων και κλάδων ο τέως Πρωθυπουργός, ο κ. Τσίπρας το υπέγραφε. Καταλαβαίνω ότι ίσως ο ΣΥΡΙΖΑ να είναι ένας πολιτικός Ιανός. Κλείνω και θα αναφερθώ σε εσάς πάλι, κύριε Δρίτσα, γιατί εσείς το είπατε. Δεν θα λέτε στη Νέα Δημοκρατία για ακροδεξιές συνιστώσες. Έχετε κυβερνήσει τεσσερισήμισι χρόνια με την ακροδεξιά του Πάνου Καμμένου. Στελέχη σας έλεγαν ότι οι ψήφοι της Χρυσής Αυγής προσμετρώνται για την αλλαγή του εκλογικού νόμου. Άρα μαθήματα και κούνημα του δακτύλου στη Νέα Δημοκρατία για ακροδεξιά όχι! Ευχαριστώ πολύ.
Ευχαριστώ. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εθνικής Άμυνας: «Ρυθμίσεις θεμάτων του Υπουργείου Εθνικής Άμυνας και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, επτά άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Εφόσον έχει ολοκληρωθεί η ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Εθνικής Άμυνας: «Ρυθμίσεις θεμάτων του Υπουργείου Εθνικής Άμυνας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, έχουν διανεμηθεί τα Πρακτικά της Παρασκευής 11 Οκτωβρίου 2019, Δευτέρας 14 Οκτωβρίου 2019, Τρίτης 15 Οκτωβρίου 2019, Πέμπτης 17 Οκτωβρίου 2019, Παρασκευής 18 Οκτωβρίου 2019, Τετάρτης 23 Οκτωβρίου 2019, Πέμπτης 24 Οκτωβρίου 2019 και Παρασκευής 25 Οκτωβρίου 2019 και ερωτάται το Σώμα αν τα επικυρώνει.
Συνεπώς τα Πρακτικά της Παρασκευής 11 Οκτωβρίου 2019, Δευτέρας 14 Οκτωβρίου 2019, Τρίτης 15 Οκτωβρίου 2019, Πέμπτης 17 Οκτωβρίου 2019, Παρασκευής 18 Οκτωβρίου 2019, Τετάρτης 23 Οκτωβρίου 2019, Πέμπτης 24 Οκτωβρίου 2019 και Παρασκευής 25 Οκτωβρίου 2019 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.51΄ λύεται η συνεδρίαση για αύριο, ημέρα Σάββατο 14 Δεκεμβρίου 2019 και ώρα 18.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2020».